
den  sydlige  Del  af  Sjælland,  paa  den  lille  Halvø, 
som  runder  sig  ud  mellem  Præstø  Bugt  og  Stege  Strand, 
ligge  Ruinerne  af  en  gammel  Herreborg,  der  ifølge 
Sagnet  skal  være  anlagt  af  Sørøveren  Joffne,  efter  hvem 
den  ogsaa  blev  kaldet  Jotfneshoved,  senere  Jungshoved. 
Dette  Sagns  Troværdighed  synes  st  bekræfte  sig  ved 
den  raa  og  plumpe  Stil,  hvori  Slottet  var  bygget,  ved 
de  smaa,  aflange  Vinduer,  smalle  Døre  og  Skydehuller  i 
de  massive  Mure,  endelig  ved  Befæstningen  med  Grave 
og  Volde,  som  omgave  Borgen  paa  tre  Sider.  Fra  Sø- 
siden blev  Slottet  om  Sommeren  skjult  af  en  Bøgeskov, 
hvis  øverste  Toppe  den  skarpe  Søvind  havde  afsvedet. 
Om  Efteraaret  derimod,  naar  Løvet  var  visnet,  saae  man 
mellem  Træstammerne  hist  og  her  de  yderste  Bønder- 
hytter af  Landsbyen  Staverby.  Indad  mod  Land  for- 
enede Jungshoved  Skove  sig  med  Ørremandsgaards  og 
omkredsede  den  smalle  Vig,  der  skjærer  sig  op  i  Landet 
fra  Havet.  Egen  og  Bøgen  udbredte  under  deres  ud- 
strakte Grene  et  bestandigt  Halvmørke,  medens  Ellebuske 
og  Brombærranker  næsten  aldeles  spærrede  Vejen  mellem 
Træernes  Stammer.    Kun  paa  to  Steder  blev  dette  Mørke 

afbrudt;  det  ene  i  Retning  af  Jungshoved,  hvor  man 
saa  en  høj  Skrænt,  hvis  Træer  vare  blæste  omkuld, 
efter  at  Regn  og  Tøvejr  havde  bortskyllet  Jorden  om- 
kring deres  Rødder.  Langs  med  Stranden  havde  man 
senere  sat  et  Risgjærde,  og  noget  længere  inde  laa  et 
Bondehus,  der  blev  kaldet  Jægerhytten.  Den  anden 
Lysning  faldt  dybere  inde  i  Skoven,  ved  en  lille  Sø  med 
stejle,  rørbevoksede  Bredder.  Ved  den  ene  Side  af  Søen 
laa  en  Kæmpegrav,  overgroet  med  Bregner  og  om- 
kredset med  store  Graasten.  Træerne  spejlede  deres 
Kroner  i  Vandet,  Moseanden  byggede  inde  mellem  Ro- 
rene, en  uafbrudt,  melankolsk  Tavshed  hvilede  bestandig 
omkring  Søen.  Folk  holdt  ikke  af  at  dvæ'le  i  Dammens 
Nærhed;  Herregaardsskytterne  i  Jungshoved  og  Ørre- 
mandsgaard  foretrak  at  gjøre  en  Omvej,  naar  deres 
Ærinde  førte  dem  gjennem  denne  Del  af  Skoven,  efter 
at  Solen  var  gaaet  ned. 

En  Dag  i  Begyndelsen  af  Vinteren  1657  gjenløde 
disse  Skove  af  Hundeglam,  Skud,  Hornmusik  og  den  for- 
virrede Larm,  der  betegner  et  muntert  Jagttog.  Fra  den 
tidlige  Morgenstund  var  Skoven  bleven  gjennemsøgt  af 
de  omkringliggende  Landsbyers  Bønder,  der  vare  for- 
delte som  Klappere,  for  at  drive  Vildtet  ud  af  Tykningen 
ind  i  de  mere  aabne  Dele  af  Skoven,  hvor  Jagtsel- 
skabet havde  forsamlet  sig.  Den  foregaaende  Dags  Aften 
var  der  nemlig  kommet  Besøg  til  Jørgen  Reedtz  paa 
Jungshoved,  et  Besøg  saa  udvalgt  og  fornemt,  at  den 
gamle  Borg  ikke  ofte  skulde  rose  sig  af  lignende. 

Det  var  Kong  Frederik  den  Tredies  Dronning, 
Sophie  Amalie,  som  denne  Gang  gjæstede  Slottet. 

Efter  at  Krigen  med  Sverrig  var  bleven  bestemt  paa 
Rigsdagen  i  Odense,  tog  Kongen  til  Skaane,  paa  hvis 
Grændser  de  danske  kæmpede  med  Steenbuk.    Da  han 


straks  efter  fik  Underretning  om  den  stridbare  Karl  Gustavs 
uformodede  og  hurtige  Marsch  op  igjennem  Holsten  og 
Jylland,  bleve  de  skaanske  Tropper  førte  over  til  Sjælland 
og  Fyen  for  at  dække  disse  Øer;  selv  tog  Kongen  med 
et  Skib  fra  Falsterbo  over  til  Præstø,  hvor  der  skulde 
anlægges  en  Skandse.  Dronningen  rejste  paa  samme  Tid 
med  sit  Følge  fra  Ibstrup,  det  nuværende  Jægerspris, 
for  at  tage  mod  sin  Gemal  paa  Jungshoved.  Kongen 
var  endnu  ikke  kommen,  og  for  at  fordrive  Dagen  var 
det,  at  Jagten,  en  af  de  Adspredelser,  hvortil  Sophie 
Amalie  var  lidenskabelig  hengiven,  denne  Dag  fandt 
Sted  i  Jungshoveds  og  Ørremandsgaards  Skove. 

Inde  i  Skoven  løb  en  smal  Sti  nedad  mod  Grav- 
dammen og  fortsattes  derfra  langs  med  Bredden  af  den 
smalle  Fjord,  som  ovenfor  blev  nævnet,  og  som  kaldes 
Noret.  Ved  denne  Sti  sad  en  Mand  paa  Hug  bag  en 
gammel  Egestamme.  En  Luntebøsse  med  ualmindeligt 
langt  Løb  stod  støttet  op  til  Træet,  medens  han  bøjede 
sig  mod  Jorden  og  kastede  et  spejdende  Blik  hen  over 
Vejen  foran  sig. 

Det  paafaldende  i  denne  Mands  lurende  Stilling  blev 
ikke  formindsket  ved  en  nøjere  Betragtning  af  hans  Person. 
Hans  kulsorte,  smaa  og  levende  Øjne  syntes  at  trænge  til 
den  dybeste  Grund  af  alt,  hvad  de  dvælede  paa.  Hans 
Pande  var  høj,  bred  og  røbede  Mod  ogÆ-rfighed,  hvilket 
sidste  Træk  dog  igjen  forstyrredes  af  det  snu  og  listige  Smil. 
der  spillede  omkring  hans  Læber.  Mandens  Ansigtsfarve 
var  mørk,Haaret  sort  og  næsten  skjult  af  en  højrød,  strikket 
Hue.  Hans  Dragt  bestod  i  en  ugarvet  Faareskindskofte, 
der  vendte  Ulden  udad,  og  korte  Lærreds  Benklæder.  Et 
Stykke  af  en  Kohud  tjente  istedetfor  Sko  og  var  bundet 
sammen  over  Fødderne  med  Snore.  Omkring  Livet  havde 
han  et  Læderbælte,  hvori  der  stak  en  bredbladet  Kniv. 

Flere  Timer  havde  denne  Mand  tilbragt  bag  Ege- 
stammen  uden  at  forandre  sit  eengang  valgte  ubekvemme 
Sæde.  En  dyb,  mørkerød  Farvetone  begyndte  efterhaanden 
at  bedække  Himlen  i  Vest,  Solen  sank  ned  bag  Skoven, 
dens  sidste  Lys  dvælede  endnu  med  et  svagt  og  guldgult 
Skær  paa  Bøgetræernes  visne  og  spraglede  Løv.  Ovre 
fra  Allerslev  hørte  man  Kirkeklokken  ringe  fem.  Manden 
blev  siddende  tavs  og  ubevægelig.  Kun  et  Øjeblik,  da 
der  inde  fra  Krattet  lød  en  Raslen  i  Løvet,  foer  han 
ivejret,  greb  sin  Bøsse  og  pustede  Asken  bort  fra  Lunten 
af  Hanen.  Straks  efter  kom  en  Raabuk  i  lette  og  hurtige 
Spring  ud  af  Krattet,  hævede  Hovedet  og  saa  sig  omkring 
til  Siderne,  derpaa  vendte  den  sig  og  foer  med  et  Spring 
tilbage  igjen  ind  paa  Stien,  hvis  forskjellige  Bugter  straks 
efter  skjulte  den  for  Skyttens  spejdende  Blik. 

Manden  rejste  sig,  plukkede  et  Bøgeblad,  satte  det 
for  Munden  og  efterlignede  dermed  flere  Gange  det 
Skrig,  som  Hinden  i  Løvfaldstid  udstøder,  naar  den 
kalder  paa  Bukken,  og  som  Jægeren  saa  skuffende  for- 
staar  at  efterligne. 

Denne  List  blev  heller  ikke  uden  Virkning;  straks  efter 
saa  man  Skytten  smile,  gribe  sin  Bøsse  og  synke  tilbage 
bagStammen,  medens  Løvets  Raslen  tilkjendegav,  at  Raa- 
bukken  igjen  nærmede  sig.  Langsomt  og  dvælende  kom  den 
nedad  mod  Stedet,  hvor  Manden  laa,  men  Egestammen 
var  i  dette  ØjebHk  ikke  mere  ubevægelig  end  han.  Dyret 
gik  forbi  Træet,  man  hørte  et  Skud,  flere  (iange  gjen- 
taget  af  Ekkoet  nede  fra  Bakkerne  omkring  Gravdammen, 
og  Raabukken  styrtede.  Skytten  stak  først  Bøssen  om  bag- 
en Busk,  sprang  derpaa  hen  til  Raabukken  og  drog  den 
ind  over  Stien,   hvor  han  skjulte  den  under  et  Lag  Løv. 

»Ilde  gik  det  Dig,  og  vel  var  det,«  mumlede  han. 
»Desformedelst  at  alle  Munde  trænge  til  Mad,  og  i^'attig- 


11 


folk  kan  ikke  æde  Hø.  En  kjøn  Begravelse  har  jeg  nu 
besørget,  og  der  skal  Du  ligge,  til  iaften  dit  Herskab 
drager  hjem  fra  Skoven.  Blot  Svend  ikke  faar  Nys 
om,  hvad  her  er  bedrevet ;  han  er  en  striks  Mand  og 
farer  ikke  med  Læmpe.« 

Imidlertid  havde  Skytten  bedækket  Raabukken  med 
Løv  og  skjult  sin  Bøsse  i  et  Hul  i  Egestammen.  Han 
vendte  sig  for  at  gaa,  men  standsede  pludselig  og  lyt- 
tede. Straks  efter  kom  en  Mand  tilsyne  paa  Stien  og 
gik  hen  imod  ham. 

»Eja!«  mumlede  Skytten,  »der  har  vi  for  Skam 
Svend  Gjønge;  jeg  tænkte  det  nok.« 

Den  Kommende  var  en  stærkbygget  Mand,  klædt 
i  en  Kofte  af  mørkegrønt  Vadmel,  gule  Hjortelæders 
Benklæder  og  Støvler  af  brunt  Læder.  Han  bar  en 
Hirschfænger  om  Livet  og  havde  kastet  sin  Bøsse  over 
den  højre  Skulder. 

»Gudsfred  og  Godaften,  Svend!«  udbrød  Skytten, 
saa  snart  han  fik  Øje  paa  den  Anden,  og  med  en  saa 
venlig  Betoning  som  det  var  ham  muligt. 

»Gid  Fanden  annamme  Dig,  Ib!  for  hvad  Godaften 
Du  har  forskyldt?«  svarede  Svend.  »Ved  Du  ikke,  at  der 
staar  Livet  paa  at  øve  Krybskytteri  her,  især  paa  en  Tid 
da  Hendes  Naade  Dronningen  jager  inde  i  Skoven?« 

»Herre  Gud!  hvor  Du  tager  paavej!«  ytrede  Ib 
med  en  forstilt  ærlig  Mine.  »Det  var  langt  fra  mine 
Tanker  at  drive  Skytteri  her;  Du  ser  jo,  at  jeg  ikke 
engang  har  Bøssen  med  mig.« 

»Aa,  den  kom  vel  for  en  Dag,  naar  vi  ret  vilde  se 
os  for.  Jeg  mener  dog,  at  jeg  skulde  kjende  Knaldet  af  min 
egen  Bøsse,  som  jeg  har  skjænket  Dig  til  min  Fortræd.« 

»Alligevel  maa  det  være  en  Anden,  der  skød,«  sva- 
rede Ib,   beroliget  ved    at    finde  Svend   mildere    stemt, 

end  han  havde  formodet.  »Jeg  gik  tilskovs  idag  for  at 
søge  nogle  Enebær  til  den  kloge  Doktor  oppe  i  Præstø, 
dem  han  bruger  til  sine  Salver.« 

»Hvad  mener  Du  da,  at  dette  Mærke  betyder?« 
spurgte  Svend  og  pegede  paa  en  Blodplet  i  Løvet,  hvor 
Raabukken  var  falden. 

»Ja,  nu  tror  Du  mig  vist  ikke,  men  jeg  kom  før 
til  saa  stærkt  et  Næseblod,  at  jeg  knap  har  forvundet 
det  endnu.« 

»Og  Løvbunken  derinde!«  vedblev  den  Anden,  idet 
han  pegede  paa  Stedet,  hvor  Raabukken  laa  skjult. 

»Siden  Du  ogsaa  har  set  den,  saa  faar  jeg  vel  at 
gaa  til  Bekjendelse,«  ytrede  Ib  med  et  polisk  Smil. 
»Da  Du  siger  det,  er  det  saa;  et  lille  bitte  Raakid  har 
jeg  skudt.     Det  er  min  Synd.« 

Svend  gik  hen  til  Stedet  og  skød  Løvdyngen  til- 
side med  Skaftet  af  sin  Bøsse,  hvorved  Bukkens  Horn 
kom  tilsyne.  Ib  indsaa  nu,  at  han  ikke  kunde  redde 
sig  længere  uden  ved  at  levere  et  Hovedslag.  Han  tog 
Mod  til  sig,  forandrede  den  ydmyge  Tone,  hvori  han 
hidtil  havde  talet,  og  udbrød: 

»Nu  da!  jeg  har  skudt  den  Buk,  men  hvorfor  er 
Du  saa  bøs  for  det,  Svend?  —  Du  er  min  egen  Svoger 
og  kjender  helt  vel  de  Vilkaar,  en  fattig  Mand  som  jeg 
maa  friste.  Føden  skal  jeg  bjerge,  som  jeg  aarker  bedst; 
jeg  lider  Sult  nede  i  Hytten.« 

»Derfor  kan  Du  sige  Dig  selv  Tak,«  svarede  Svend 
heftigt.  »Om  Du  havde  skikket  Dig  i  den  Haandtering, 
jeg  bragte  Dig  ind  paa  til  Majdag,  da  vilde  Herskabet 
paa  Jungshoved  have  gjort  Dig  til  sin  Skytte  og  givet 
Dig  Hus  og  Føde.  I  det  Sted  løb  Du  bort  og  strej- 
fede Landet  igjcniieni  med  Iklgjerningsmænd  og  slige 
uærlige  Folk.« 

»Jeg  gjorde,  som  Du  siger,«  svarede  Ib  med  større 
Alvor  end  hidtil,  »men  Du  maa  holde  mig  det  tilgode. 
Ak,  lille  Svend!  Du  ved  ikke,  hvordan  jeg  er  faren, 
hver  Gang  det  stunder  ad  Foraar  til,  naar  Solen  skinner 
og  Lærken  han  synger ;  da  er  der  noget  indeni  mig,  som 
om  jeg  skulde  til  at  flyve  afsted  med  Fuglen;  jeg  kan 
ikke  blive  hjemme,  jeg  maa  drage  min  Vej  hen  til  Folk, 
der  have  det  samme  Sindelag.  Saadan  var  det,  fra  jeg 
var  en  lille  En,  jeg  tænker  det  bliver  knap  bedre,  før  jeg 
engang  ikke  mægter  at  vandre  mere.  Vi  ville  ikke  tale 
derom.  Du  har  en  anden  og  bedre  Maade  at  tænke  paa. 
Lad  mig  nu  tage  Bukken,  siden  jeg  har  den  behov  til  at 
mætte  mig  paa,  og  drag  Du  tilbage  igjen  til  dine  for- 
nemme Venner  hist  inde,  de  spørge  vist  efter  Dig.« 

»Mener  Du?« 

»Tænker  Du  da  ikke,  jeg  har  set  Naadigfruens 
Søster  og  Dig,  naar  I  rede  paa  Jagt  herinde  i  Skoven? 
Sol  og  Vind  har  gjort  din  Kind  rød,  Svend  Gjønge, 
men  rødere  blev  den  dog  i  hendes  Nærhed,  mens  I 
fulgtes  ad,  Side  om  Side  og  saa  tæt,  at  Eders  Heste 
fast  rørte  ved  hinanden.  Men  det  er  jo  rimeligt  nok, 
Du  holder  af  hende,  og  hun  skylder  da  ogsaa  Dig  en 
Del  for  det,  Du  gjorde  for  hendes  Skyld.« 

»Hvad  ved  Du  derom,  Ib?  Jeg  troede,  den  Sag 
var  dulgt  for  Alle.« 

»For  de  Fleste,  Svend!  men  jeg  ved  dog,  at  de  en 
Aftenstund  fandt  Dig  liggende  for  Frøkenens  Fødder,  og 
saa  snoede  Du  Dig  ud  af  det.  Du  listige  Træring!  ved 
at  foregive,  at  Du  var  kommen  for  at  bede  om  Forlov 
til  at  holde  Bryllup  med  hendes  Kammerpige,  som  var 
min  Søster  Ane  Mari.  —  Stakkels  Pige!  hun  var  den 
Eneste,  der  led  under  den  Historie.« 

»Nej,    nu  gjør  Du  mig  Uret,  Ib!      Ane  Marie  har 


14 


intet  lidt,  jeg  har  været  en  retskaffen  Mand  mod  hende 
alle  mine  Dage.« 

»Det  har  Du  ogsaa;  men  Ane  holder  af  Dig,  og 
Du  holder  ikke  af  hende,  lad  være  hun  er  din  Hustru 
for  Gud  og  Mennesker.  Nu,  lad  os  slaa  den  Sag  hen. 
Et  Menneske  kan  svare  for,  hvad  han  handler,  men  Vor- 
herre faar  at  svare  for  hans  Sindelag.  Lad  os  skilles 
ad,  Svend !  Du  har  travlt  idag,  siden  Du  anfører  den 
store  Jagt  for  Hendes  høje  Naade,  Dronningen,  —  og 
for  Hans  høje  Naade,  Ridder  Kørbitz,«  tilføjede  Ib  med 
et  spottende  Smil. 

»Kj ender  Du  til  Ridder  Kørbitz?« 

»Jeg  maa  vel  kjende  ham,  siden  vi  vandrede  Side 
om  Side,  dengang  han  fra  Sachsen  kom  herind  i  Landet 
uden  en  Penning  i  Lommen.« 

»Hvoraf  ved  Du  det?« 

»Det  ved  jeg  forvist,  siden  jeg  selv  tog  de  sidste 
Par  Skilling  fra  ham,  han  havde.« 

»Du  stjal,  Ib?« 

»Jeg  gjorde  saa,  Svend!  formedelst  jeg  blandt  dem, 
jeg  hørte  til,  ikke  var  bleven  oplært  til  bedre.  Jeg  stjal, 
fordi  jeg  den  Gang  trængte  til  Penge,  og  fordi  det  laa  i 
min  Natur  at  stjæle.  Rynk  dog  ikke  Panden,  og  gjør 
Dig  heller  ingen  Sorg  derfor,  det  siger  jeg  for  sand- 
færdigt, at  jeg  aldrig  har  drevet  den  Kunst  tiere,  siden 
Du  engang  bad  mig  om  at  lade  den  fare,  fordi  det  var 
syndigt.«  Medens  Tateren  sagde  dette,  havde  han  taget 
sin  Bøsse  frem  af  Skjulestedet  i  det  hule  Træ.  »Nu,  da 
Du  har  min  Forklaring,  tør  jeg  vel  nok  tage  Bøssen 
med!  det  er  dog  Skam,  at  den  skal  staa  og  ruste  i 
Træet.  Gud  i  Vold,  Svend!  Ræk  mig  din  Haand  her 
i  Løndom,  siden  Ingen  kan  se,  at  Du  er  Kammerat  med 
en  ringe  og  uærlig  Mand  som  mig.« 

Svend  rakte  Ib  Haanden,  Tateren  trykkede  den  og 
skred  med  lange  og  hurtige  Skridt  ind  i  Skoven,  der 
straks  skjulte  ham.  Svend  gik  tilbage  i  den  Retning, 
hvor  man  hørte  Larmen  af  Jagtselskabet. 

Just  som  Klapperne  havde  naaet  hen  imod  Kredsen 
af  Jægerne,  og  Skud  paa  Skud  knaldede  fra  alle  Sider, 
kom  et  Vildsvin  i  jævnt  Trav  løbende  ind  over  Skov- 
vejen og  fulgte  langs  med  Tykningen  paa  den  modsatte 
Side.  Her  havde  man  udbredt  et  stort,  mørkebrunt 
Klædestæppe  paa  Jorden,  hvorpaa  der  var  stillet  tre 
Feltstole  til  Dronningen  og  hendes  to  Kavalerer,  Ridder 
Kørbitz  og  Kai  Lykke,  Kaptajn  ved  Dragonerne. 

Flere  Skud  bleve  straks  løsnede  mod  Dyret,  men  intet 
af  disse  traf,  idetmindste  formaaede  de  ikke  at  standse  det. 

Da  Dronningen  saa  Vildsvinet  uhindret  fortsætte  sit 
Løb,  vinkede  hun  til  Rideknægten,  der  holdt  i  Nærheden 
med  hendes  Hest,  og  udbrød,  henvendt  mod  Kørbitz  og 
Kai  Lykke: 

»Tilhest!  tilhest,  I  Herrer!  lad  os  forsøge  paa  at 
fælde  dette  Dyr  i  Flugten  for  dog  at  faa  lidt  Afveks- 
ling i  denne  Jagt.« 

Kai  Lykke  var  straks,  saa  snart  han  saa  Dronningens 
Haandbevægelse  til  Rideknægten,  ilet  hen  til  Hesten  for  at 
komme  Ridder  Kørbitz  i  Forkjøbet  med  at  hjælpe  Hendes 
iMajestæt  op ;  derpaa  besteg  han  og  Kørbitz  deres  Heste 
og  nu  begyndte  et  Ridt  igjennem  Skoven,  som  langt 
bedre  stemmede  med  Dronning  Sophies  fyrige  Gemyt  end 
den  uafbrudte  Dvælen  paa  et  og  samme  Sted,  der  var 
bleven  iagttagen  under  den  foregaaende  Del  af  Dagen. 

Dronning  Sophie  var  en  udmærket  Rytterske.  Alle- 
rede fra  hendes  tidligste  Barndom  fortæller  man,  at  hun 
fulgte  sin  Fader,  Hertug  Jørgen,  tilhest  paa  enhver  af 
de  Manøvrer,  han  anstillede  med  sine  Soldater.     Denne 

jævnlige  Øvelse  gav  hende  en  Sikkerhed  og  Behændig- 
hed, som  tog  sig  saa  meget  bedre  ud,  fordi  den  for- 
enedes med  alle  en  udmærket  Figurs  Fortrin.  Denne 
Vinter  fyldte  Dronning  Sophie  sit  ni  og  tyvende  Aar. 
Hun  besad  endnu  hele  Ungdommens  friske,  tillokkende 
Ynde,  en  klar,  hvid,  næsten  gjennemsigtig  Teint,  der  i 
dette  Øjeblik  rødmede  under  det  heftige  Ridt  igjennem 
Skoven.  De  røde,  fyldige  Læber  viste  vel  et  Spor  af 
Frivolitet,  men  var  det  en  Fejl,  tilhørte  den  idetmindste 
ligesaa  meget  hele  Tidsalderen  som  den  Enkelte.  Hoved- 
udtrykket i  hendes  Ansigt  var  iøvrigt  en  sorgløs  Munter- 
hed; dertil  svarede  hendes  mørke,  straalende  Øjne,  og 
dog  var  det  netop  dette  kongelige  Blik,  der  igjen  var 
istand  til  at  forandre  hendes  Aasyns  Udtryk.  Heftig  og 
overdreven  i  alle  sine  Følelser,  i  Glæde  som  i  Sorg,  i 
Ømhed  som  i  Had;  bragte  det  sidste  hende  til  at  sænke 
de  stærkttegnede  Bryn,  da  modtog  hendes  Ansigt  et 
Præg  af  ubøjelig  og  uforsonlig  Haardhed,  hvis  Føl^^er 
den  ulykkelige  Leonore  Christine  i  to  og  tyve  Aar 
sukkede  under,  og  foruden  hende  endnu  den  indtagende 
Kavaler,  som  denne  Eftermiddag  red  ved  hendes  Side, 
han,  som  just  nu,  under  en  længe  fortsat  Tavshed,  uaf- 
brudt vedblev  at  betragte  sin  unge,  skjønne  Dronning 
med  et  Udtryk,  der  vidnede  om  den  mest  ærefrygts- 
fulde  Hyldning,  men  som  dog  maaske  mere  gjaldt  Damen 
end  Dronningen,  og  som  hun  paa  sin  Side  gjengjæklte 
med  halvt  tilslørede  og  talende  Blikke. 

Man  har  tillagt^  Sophie  Amalie  en  hoj  Grad  af  For- 
fængelighed og  troet,  at  hun  især  yndede  Maskerader, 
fordi  de  mange  forskjellige  Dragter,  hun  ved  disse  For- 
lystelser viste  sig  i,  blot  vare  beregnede  paa  at  frem- 
hæve hendes  Ansigts  og  Figurs  sjældne  Fuldkommen- 
heder.    Men  Dronningen  var  saa  ung,  og  de,  der  have 

bedømt  hende  saa  strengt,  vare  saa  gamle ;  hendes  tid- 
ligere Liv  havde  været  en  uafbrudt  Række  af  glæde- 
løse Aar,  ensformige  og  kj  edelige,  mens  de  ble  ve  gjen- 
nemlevede,  og  endnu  mindre  efterladende  noget  Hvile- 
punkt for  en  venlig  eller  lykkelig  Erindring.  Derfor 
elskede  Dronningen  i  sin  Lykkes  Solskin  Maskeraden, 
som  hun  elskede  enhver  anden  Adspredelse. 

Ved  alle  Fester  spillede  Dronningens  Yndlinge,  den 
indvandrede  tyske  Adel,  Hovedrollen.  Øverst  af  alle  disse 
stod  igjen  Kørbitz,  der  fra  en  aldeles  ubekjendt  Person, 
i  faa  Aar,  ikke  blot  hævede  sig  til  Ridder  og  Rigsmar- 
skal,  men  hvad  der  endnu  vil  sige  mere,  til  Dronningens 
Fortrolige  og  Raadgiver. 

Kong  Frederik  selv  deltog  sjældent  og  bestandig 
kun  med  Ulyst  i  Dronningens  Fester.  Han  viste  sig 
tavs  og  tilbageholden  i  Hoffets  Kredse.  Hans  Tilbøje- 
lighed var  mere  rettet  paa  Studier,  og  blandt  disse  især 
Klassikerne,  senere  Alkymien,  som  han  dyrkede  i  For- 
ening med  Gabel  og  under  Vejledning  af  en  italiensk 
Charlatan,  Josef  Burhi. 

Imidlertid  fortsatte  Dronningen  med  sine  to  Kava- 
lerer det  hurtige  Ridt,  de  havde  begyndt  gjennem  Skoven. 
Omstyrtede  Træstammer,  nedhængende  Bøgegrene,  den 
ubanede  Vej,  intet  kort  sagt  var  istand  til  at  standse 
dem.  Imellem  de  bladløse  Træer  saas  Vildsvinet  i  lang 
Afstand  og  ansporede  Dronningen,  der  med  glødende 
Kinder,  flagrende  Slør  let  og  behændigt  vidste  at  und- 
gaa  eller  at  overvinde  enhver  Hindring,  som  stillede  sig 
ivejen  for  hende.  Kai  Lykke,  der  red  den  bedste  Hest, 
holdt  sig  bestandig  nogle  Skridt  tilbage  for  Dronningen. 
Ogsaa  Ridder  Kørbitz  blev  bagud,  skjøndt  af  en  mindre 
ridderlig  Grund,  den  man  tydelig  kunde  læse  i  hans  for- 
tvivlede Mine,  som  kun  røbede  liden  Lyst  til  Deltagelse 

Gjøngehøvd.  og  Dronn.  Vagtni.  2 

i  denne  Parforcejagt.  Pludselig  troede  han  ogsaa  at  se 
den  endt,  idet  der  i  nogen  Afstand  viste  sig  en  dyb  og 
bred  Aa,  som  førte  Vandet  i  TybæksmøUe  ud  i  Fjorden. 
Vildsvinet  satte  over,  og  Dronningen  vilde  uden  Betænk- 
ning gjore  det  samme,  men  hendes  Hest  standsede  ved 
Aakanten.  To  Gange  søgte  hun  at  tvinge  den  fremad, 
men  Hesten  strakte  Forbenene  stift  ud  foran  sig  og 
standsede,  hver  Gang  den  kom  til  Bredden. 

»Hvis  det  maatte  behage  Eders  Majestæt  at  høre 
mit  ringe  Raad,«  ytrede  Kørbitz  i  det  tyske  Sprog, 
hvoraf  Dronningen  bestandig  betjente  sig,  »saa  tænker 
jeg,  at  vi  ikke  burde  friste  Lykken  ved  at  sætte  over 
saa  bred  en  Aa,  allerhelst  da  Bredden  længere  nede  bliver 
smallere  og  mindre  stejl;  der  kunne  vi  søge  et  Vadested.« 

»Nej,  Ridder!«  svarede  Dronningen  heftigt,  »det 
vilde  skikke  sig  slet.  Men  siden  Eder  synes  saa,  kan 
I  selv  følge  dette  forsigtige  Raad.  Ikke  sandt.  Kaptajn 
Lykke!  vi  To  naa  vel  over?« 

»Jeg  haaber  det,«  svarede  Kai. 

Efter  denne  Ordveksling,  der  foregik  medens  Dron- 
ningen red  tilbage  for  at  gjøre  et  nyt  Forsøg,  sporede 
hun  atter  Hesten,  og  denne  Gang  med  større  Held,  thi 
Kai,  som  fulgte  efter,  gav  hendes  Hest  et  Slag  med  Ge- 
værkolben, idet  den  atter  begyndte  at  standse,  og  Begge 
naaede  lykkeligt  over  paa  den  anden  Side  Aaen. 

Kørbitz  indsaa  nu,  at  der  for  ham  ikke  var  andet 
at  gjøre  end  at  følge  efter;  han  sporede  da  ogsaa  sin 
Hest,  og  det  var  maaske  mindre  dens  Skyld  end  Rytte- 
rens, der  holdt  for  stramt  i  Tøjlen,  at  Hesten  ikke 
naaede  længer  end  til  Midten  af  Aaen,  hvor  denggik 
bag  over  og  kastede  Ridderen  i   Vandet. 

Dronningens  overgivne  Latter  ledsagede  hans  Uheld. 
»Til  vi  ses  igjen!«  raabte  hun  med  en  Haandbevægelse 

og  begyndte  atter  den  afbrudte  Forfølgelse,  mere  rasende 
end  før. 

Vildsvinet  var  imidlertid  ikke  kommet  ret  langt. 
Efter  nogle  Minutters  Ridt  fik  Kai  Øje  paa  det  inde  i 
Skoven;  det  havde  sagtnet  sit  Løb  og  tog  Retning  nedad 
mod  den  tætte  og  for  Ryttere  uigjennemtrængelige  Under- 
skov, som  omgav  Gravdammen.  Dronningen  greb  sin 
Bøsse,  holdt  Hesten  an  og  skod,  men  fejlede.  Forbitret 
rakte  hun  Kai  Lykke  det  afskudte  Gevær  og  greb  hans 
istedetfor.  Det  andet  Skud  var  heldigere.  Vildsvinet 
sank  i  Knæ,  udstødte  et  langtrukkent  Skrig  og  sank 
derpaa  sammen. 

»Den  falder  I«  udbrød  Dronningen  glad,  idet  Kai 
bød  hende  Haanden  for  at  hjælpe  hende  af  Hesten. 
»Og  det  var  mit  Skud!  Eja!  hvor  det  var  herligt,  at 
vi  fulgte  vor  egen  Lyst  og  ikke  lode  os  holde  tilbage 
af  den  stakkels  — « 

Det  var  tvivlsomt,  hvad  enten  Dronningen  mente 
Kørbitz  eller  Hesten,  thi  hun  tav  pludseligt  ved  at  se 
Vildsvinet  springe  op,  idet  hun  satte  Foden  paa  Jorden. 
Dyret  lod  sine  smaa,  tindrende  Øjne  hvile  paa  dem  med 
et  Udtryk  af  Vildhed  og  Raseri,  derpaa  nærmede  det 
sig  langsomt.  Skridt  for  Skridt,  til  Stedet,  hvor  Dron- 
ning Sophie  og  Kai  Lykke  vare  stegne  af. 

Dronningen  blegnede  og  traadte  hurtigt  hen  bag  et 
Træ;  hun  holdt  endnu  Hestens  hvide  Silketømme  i 
Haanden.  I  dette  Øjeblik  veg  Heltinden  aldeles  for  den 
værgeløse  Kvinde. 

»Ak,  min  Gud!«  udbrød  hun  forfærdet,  »hvorledes 
skulle-  vi  blive  frelste?« 

»Jeg  vil  forsøge  derpaa,  min  høje  Dronning,«  sva- 
rede Kai,  idet  han  drog  sin  Hirschfænger  og  stillede  sig 
foran  Træet.    »Skulde  det  ikke  lykkes  mig,  skal  Deres 

Majestæt  dog  aldrig  faa  Lejlighed  til  at  bebrejde  mig 
min  ringe  Evne.  —  Lykkes  det  ikke,«  vedblev  han  med 
et  funklende  Bhk,  »vil  jeg  dog  til  min  sidste  Stund 
sande,  at  jeg  bar  mit  Navn  med  Rette;  thi  jeg  dør  da 
for  den,  for  hvem  jeg  aldrig  turde  haabe  at  leve.« 

Dronningen  svarede  ikke  paa  dette  Sprog,  som  for- 
resten baade  Stedet  og  hin  Tids  Talemaader  retfærdig- 
gjorde. Vildsvinet  nærmede  sig  i  den  rolige  og  lang- 
somme Gang,  det  een  Gang  havde  begyndt.  Da  skiltes 
Buskene,  og  der  kom  en  Mand  frem  ved  Siden  af  Ivai 
Lykke,  noget  foran  det  Træ,  bag  hvilket  Dronningen 
havde  skjult  sig.  Han  var  klædt  i  en  Faareskindskofte 
og  havde  en  lang  Bøsse  i  Haanden. 

»Skyd,  Mand!  for  Guds  Skyld,  skyd!«  raabte 
Dronningen. 

»Ja,  rare  Frue!«  svarede  Manden  saa  roHgt,  som 
om  det  angik  den  ligegyldigste  Sag  af  Verden.  »Det 
er  netop  min  Mening.« 

Vildsvinet  lod  til  at  studse  ved  denne  nye  Persons 
Mellemkomst;  det  betragtede  Manden,  der  bøjede  sit 
ene  Knæ  mod  Jorden,  lagde  Bøssen  til  Kinden,  rolig 
og  koldsindig,  og  derpaa  trykkede  af.  Vildsvinet  sank 
omkuld,  og  denne  Gang  blev  det  liggende  livløst  paa 
Pletten,  hvor  det  var  faldet. 

»Dronningen  kom  nu  frem  fra  sit  Skjul  bag  Træet. 
»En  dygtig  Skytte  er  Du  forsandt!«  udbrød  hun.  »Det 
maa  man  sige,  og  Du  fortjener  vor  Tak  for  den  Hjælp, 
Du  har  bragt  os.« 

»Tak  mig  ikke,  skjønne  Jomfru,*  svarede  Ib  med 
det  listige  Smil,  der  var  hans  Ansigt  eget.  »Give  til 
Vorherre,  at  jeg  blot  havde  Forlov  til  at  trykke  af,  hver 
Gang,  der  kom  mig  et  lille  Dyr  ivejen.  Bedre  forlanger 
jeg  ikke.«= 

»Tag  din  Hue  af,  Mand!«  sagde  Kai,  idet  han  kom 
til,  »Du  stædes  for  Hendes  Majestæt,  Danmarks  høje 
Droiniing.« 

»Dronningen!«  gjentog  Tateren  med  en  Forbavselse, 
som,  hvis  den  ikke  var  naturlig,  idetmindste  var  ypperlig 
forstilt.  »Herregud!  er  det  Dronningen?«  gjentog  han 
og  rev  hurtig  sin  røde  Hue  af  Hovedet.  »Den  Lykke 
tænkte  jeg  mindst  ar  skulle  opnaa  i  mine  Levedage.« 

»Og  hvorfor  ikke?«  spurgte  Sophie  Amalie  smilende  ; 
thi  hun  fandt  Behag  i  Manden,  baade  fordi  han  før 
havde  besvaret  hendes  Opfordring  i  det  samme  Sprog, 
hun  talte,  og  for  den  umiskjendelige  Hylding,  der  af- 
prægede sig  i  hans  overraskede  og  henrykte  Blik.  »Hvor- 
for troede  Du  ikke,  at  I3u  skulde  faa  Dronningen  at  se?« 

»Formedelst  jeg  ikke  var  værdig  dertil,«  svarede  Ib. 

»Du  har  dog  frelst  mit  Liv.  Kan  jeg  gjøre  Dig 
noget  til  Gjengjæld?  Hvad  ønsker  Du?« 

Ib  syntes  at  blive  forlegen  ved  dette  Spørgsmaal ; 
man  saa,  at  der  svævede  ham  en  Bøn  paa  Læberne, 
men  tillige,  at  han  søgte  efter  Ord  til  at  udtale  den. 

»Ak!«  udbrød  han  endelig.  »Hvis  jeg  kunde  til- 
stedes nogen  Belønning,  da  ved  jeg  den  Ting,  der 
ligger  mig  paa  Hjerte  baade  Dag  og  Nat,  men  den  kan 
vist  ikke  blive  opfyldt.« 

»Hvad  mener  Du?« 

»Af  alle  Verdens  Goder  tykkes  jeg  bedst  om  at 
blive  gjort  ærlig.« 

»Ærlig!«  gjentog  Dronningen  forundret  og  vendte 
sig  med  et  spørgende  Blik  mod  Kaptajnen. 

»Det  skete  forleden  med  tn  Mand  af  Vore,  og  det 
ved  Kaptajnens  Regiment  der.« 

»Hvem  er  Du  da?« 

»En  fattig  Mand,  som  de  kalde  for  Ib  i  daglig 
Tale. « 


22 


»Hendes  Majestæt  spørger  om  din  Stand  og  Haaiid- 
tering,«  ytrede  Kai. 

»Min  Stand  er  at  blive  jaget  fra  Sted  til  Sted  som 
de  vilde  Dyr  i  Skoven,  siden  jeg  ikke  fik  bedre  Lykke 
i  denne  Verden  end  at  blive  en  Tater  eller  Natmand. 
Og  min  Haandtering  —  i  Byerne  gjør  jeg  Hægter  og 
spaar  Godtfolk  Lykke  og  Rjærester  til,  i  Skovene  træffer 
jeg  de  vilde  Dyr,  naar  de  ville  gjøre  Eders  Majestæt 
Fortræd,  og  kommer  jeg  til  Søerne,  ved  jeg  ogsaa,  hvor 
der  sidder  en  lille  Fisk,  der  lader  sig  fange,  for  at  jeg 
kan  tjene  en  Skillings  Penge  ved  at  sælge  den  til  Her- 
skaberne paa  de  store  Gaarde ;  men  at  være  Skytte  stod 
dog  min  bedste  Attraa  til,  besynderlig  nu  i  denne  Tid, 
da  de  sige,  at  Jagten  fanger  an  paa  Mennesker.« 

Dronningen  og  hendes  Kavaler  lo  over  Taterens 
Forklaring.  »Indfind  Dig  imorgen  F'orraiddag  paa  Jungs- 
hoved,«  sagde  hun  og  steg  tilhest. 

Tateren  hilsede  i  en  næsten  knælende  Stilling;  han 
smilede,  idet  han,  efter  at  de  vare  redne  bort,  satte  sin 
røde  Hue  paa  Hovedet;  men  han  blev  staaende  og  stir- 
rede efter  Dronningen  saa  længe,  indtil  det  sidste  Spor 
af  hendes  fine  og  ranke  Skikkelse  var  forsvunden  mellem 
Træernes  mørke  Baggrund. 

Da  Dronningen  og  Kai  Lykke  red  tilbage  igjennem 
Skoven,  begyndte  Skumringen.  Himlen  var  denne  Aften 
klar  og  skyfri.  Maanen  kom  frem  over  Trætoppene.  Dens 
blege  Skin  faldt  ned  mellem  Træerne  og  dannede  en  dyb 
og  mørk  Slagskygge  der,  hvor  Vejen  begyndte  at  blive 
bredere  nedad  mod  Jungshoved.  Slottet  selv,  der  kom 
tilsyne  i  Baggrunden  af  de  enkelte  Udhugninger,  viste  sig 
i  denne  Belysning  i  hele  dets  romantiske  Skjønhed. 

Flere  Gange  hørte  Rytterne  Signaler  og  Stemmer 
af  de  omstrejfende  Jægere,  som  Kørbitz  havde  sendt  ud 

i  alle  Retninger  for  at  søge  efter  Dronningen;  men 
Sophie  behagede  ikke  at  svare  paa  disse  Signaler ;  hun 
lod  endog  til  at  ville  undgaa  de  Søgende  og  vedblev, 
fordybet  i  Samtale  med  Kaptajnen,  at  folge  den  en- 
somme Skovvej,  de  havde  valgt. 

»Lad  os  ride  lidt  stærkere  til.  Kaptajn  Lykke,  og 
se  at  naa  ud  af  denne  mørke  Skov,«  ytrede  Dronningen. 
»Min  Hest  snubler  fast  over  hver  en  Gren,  der  kommer 
den  ivejen.  Forsandt !  de  danske  Heste  ere  ligesom  det 
danske  Folk,  kun  lidet  bevendte,  og  holde  ikke  ud  med 
vore  hjemme  i  Brunsvig.  I  derimod  rider  et  bedre 
Dyr;  knap  tror  jeg  dets  Lige  findes  i  Hans  Majestæts 
Stalde.« 

»Jeg  har  ogsaa  ført  den  med  mig  langvejs  fra,« 
svarede  Kai.  »1  Spanien  blev  den  købt,  og  siden  har 
den  baaret  mig  det  halve  Europa  igjennem.« 

»I  har  da  rejst  meget,«  sagde  Dronningen  med  et 
Smil  og  i  en  Tone,  som  beviste,  at  dette  Emne  tilforn 
havde  været  berørt  imellem  dem.  »Det  var  ogsaa  altid 
min  kjæxeste  Lyst;  rejse,  rejse  Verden  igjennem  og  aldrig 
blive  træt!  Fortæl  mig,  hvilket  Land,  I  syntes  bedst  om.« 

»Ak,  Eders  Majestæt!«  svarede  Kai,  »det  bedste 
ved  Rejsen  er  ikke  at  se  fremmede  Lande  og  Stæder, 
men  vel  Mindet  om,  hvad  man  oplevede  i  disse;  Skoven 
har  været  lige  grøn  for  mig,  hvad  enten  jeg  saa  den  i 
Danmark  eller  bag  Alpen.  Man  rejser  for  at  finde, 
hvad  man  savner  i  Hjemmet;  man  rejser  for  at  mødes, 
og  mødes  for  igjen  at  skilles.« 

»I  glemte  mit  Spørgsmaal.« 

»Hvor  jeg  fandt  det  skjønnest!  nej,  det  glemte  jeg 
aldrig.  Det  var  ved  et  Hof  i  en  lille  By  i  Tyskland, 
hvortil  min  Konge  og  Rigsraadet  havde  givet  mig 
Ærinde.  Hertugen  modtog  mig  med  megen  Naade. 
Hans  Navn  var  — « 

»Jeg  spurgte  ikke  om  hans  Navn,«  sagde  Dron- 
ningen dæmpet  og  uden  at  slaa  sine  Øjne  ivejret. 

»Jeg  blev  indbuden  til  Jagt  med  Fyrsten  og  med 
hans  Datter,  —  men  hvad  skal  jeg  kunne  fortælle  videre 
om  denne  Tid,  om  vore  Jagtture  i  de  dybe,  dæmrende 
Skove,  da  vi  rede  ved  hinandens  Side,  hun,  Fyrstinden, 
et  Barn  i  Aar,  men  en  Kvinde  i  sine  Følelser,  dejlig  og 
henrivende,  i  lige  Grad  begavet  med  alt,  hvad  der  kunde 
fængsle  en  iMands  Aand  og  en  Mands  Lidenskaber,  jeg 
glemte  Tiden,  Stedet  og  den  svælgende  Afgrund  mellem 
vore  Forhold,  imens  jeg  stirrede  paa  hendes  lette  og 
herlige  Skikkelse,  naar  hun  red  foran  mig,  eller  lyttede 
til  hende,  naar  hun  talede,  eller  drømte  om  hende,  naar 
jeg  var  alene.  Visselig  var  det  den  lykkeligste  Tid  af 
mit  Liv,  og  jeg  fatter  ikke  ret  Aarsagen,  men  aldrig 
har  det  senere  staaet  saa  levende  for  min  Erindring 
som  iaften,  medens  jeg  rider  igjennem  Skoven  ved  Eders 
Majestæts  Side.« 

»Nu,  videre,  Kaptajn  Lykke!«  sagde  Dronningen, 
da  Kai  tav.  »I  fortæller  saa  smukt  og  skildrer  saa 
livligt,  hvad  I  oplevede,  at  jeg  synes  at  se  alt  for  mig. 
—  1  rejste  bort?« 

»Ja!«  svarede  Kai  med  et  stolt  Smil,  og  idet  han 
hævede  sit  Hoved.  »Men  der  kom  endnu  lykkelige  Dage 
forinden.  Jeg  rejste  bort,  men  alle  mine  Tanker  og  alt, 
hvad  Gudfader  havde  givet  mig  af  godt  og  ædelt,  det 
blev  hos  hende  tilbage.  Derefter  drog  jeg  hele  Europa 
igjennem,  ikke  for  at  se,  men  kun  for  at  glemme.« 

»Og  I  saa  intet  videre  smukt  paa  Eders  øvrige 
Rejse?« 

»Jeg  saa  fjorten  Dronninger  bære  Scepter  og  Kigs- 
æble  i  deres  Haand;  da  jeg  vendte  hjem  til  Danmark, 
saa  jeg  den  femtende  bære  Rigets  og  Paris'  .'F^ble 
tillige.« 

»Og  senere?« 

»Senere  blev  mit  Hjertes  Dame  af  Skæbnen  stillet 
saa  højt  over  mig,  at  jeg  kun  i  mine  Tanker  og  i  mine 
kjære  Drømme  kunde  naa  op  til  hende.  Men  jeg  glemte 
hende  aldrig.  Da  vi  atter  gjensaa  hinanden,  erindrede 
jeg  kun  min  Lykke,  og  — * 

»Jeg  skænker  Eder  denne  Skildring,«  sagde  Dron- 
ningen. »Man  har  vel  Lov  til  at  glæde  sig  ved  visse 
Erindringer  om  Lykke,  men  det  hører  ikke  til  gode  Sæder 
at  rose  sig  deraf,  og  En  ved  jeg,  som  man  aldrig  bør 
omtale  dem  til.« 

»Hvem  mener  Eders  Majestæt?« 

>'Den,  der  skabte  denne  Lykke.  —  Glemte  Damen 
Eder?« 

Kai  betænkte  sig  et  Øjeblik,  tvivlraadig  i  sit  Svar. 
»Maanen  skinner  iaften  saa  klar,  og  Luften  er  mild;  be- 
hager det  Eders  Majestæt  at  slaa  Sløret  tilbage,  saa  ser 
I  bedre  den  smukke  Egn  hist  nede  ved  Slottet,  og  saa 
skal  jeg  besvare  Eders  Spørgsmaal.« 

Dronningen  slog  Sløret  tilbage  over  den  Fløjels 
Casque,  som  bedækkede  hendes  Hoved.  Maanelyset 
viste,  at  hendes  Kinder  vare  blege,  hendes  Udtryk 
alvorligt,  medens  hun  lod  sine  mørkeblaa  Øjne  fast  og 
udfordrende  hvile  paa  Kai. 

»Om  hun  glemte  mig,«  svarede  Kaptajnen,  »er  en 
uopklaret  Gaade,  som  vel  aldrig  vil  løses,  eller  først  da, 
naar  jeg  kjendte  en  Dame,  der  besad  Eders  Majestæts 
Kundskab  til  sit  Køns  Hjerte,  og  hvem  jeg  turde  spørge, 
hvad  jeg  skulde  tro  paa,  mit  Hjerte  eller  min  Tvivl, 
Himmerig  eller  Helvede.« 

.Medens  Kai  talede,  forsvandt  det  strenge  i  Dron- 
ningens Ansigt;  da  han  tav,  syntes  hun  at  kæmpe  med 
sig  selv,  derpaa  rakte  hun  ham  Haanden  og  sagde  med 
blid  og  bevæget  Stemme: 

xNej,  Kai  Lykke!  den  Dame,  I  taler  om,  glemte 
Eder  aldrig,  forlad  Eder  kun  paa  mit  Ord.  I  Livets 
Forhold  maa  det  ene  Indtryk  vige  for  det  andet;  men 
der  kommer  en  Dag  igjen,  man  ved  ikke  naar,  da  et- 
hvert kjært  og  dyrebart  Minde  atter  klinger  i  vort  Hjerte 
som  en  gammel  Melodi,  man  sang  for  os  i  vor  Barn- 
dom. Hun  glemte  Eder  ikke,«  tilføjede  Dronningen 
næsten  hviskende,  »fordi  det  senere  var  nødvendigt  for 
hendes  Lykke  at  opfylde  den  Tomhed,  hun  fandt  i  Nu- 
tiden, med  Billedet  af  den  svundne.« 

Kai  tog  den  fremrakte  Haand,  bøjede  sig  over  mod 
den  og  trykkede  den  til  sine  brændende  Læber. 

I  det  samme  hørtes  Hovslag  paa  Vejen  bag  dem. 
Dronningen  trak  sin  Haand  tilbage,  drejede  Hovedet  og 
saa  Kørbitz  komme  sprængende,  saa  hurtigt  hans  Hest 
kunde  løbe.  Ved  Hjælp  af  Maaneskinnet  havde  Ridderen 
endelig  faaet  Øje  paa  de  tvende  Ryttere. 

»Eja!«  udbrød  Dronningen  muntert.  »Er  det  Eder, 
min  Herre  von  Korbitz!  I  har  sandelig  faret  i  Mag  og 
ikke  forhastet  Eder  med  at  følge  os.« 

»Desto  værre!«  svarede  Kørbitz;  »men  Skylden  laa 
mindst  til  mig,  og  Eders  Majestæt  har  med  egne  Øjne 
set,  hvor  grumt  Tilfældet  handlede  idag.« 

»Og  først  nu  lader  Tilfældet  Eder  endelig  finde 
vor  Vej  igjen?« 

»Eders  Majestæt  vilde  lade  Eders  trocste  Tjener 
vederfares  større  Ret  ved  at  antage,  at  det  var  min 
Iver,  der  bragte  mig  hid,  efter  at  jeg,  skilt  fra  det  øv- 
rige Jagtselskab,  alene  har  gjennemsøgt  Skoven,  for  at 
være  den  Første,  der  bragte  Tidning  om  Hans  Maje- 
stæt Kongens  Ankomst  til  Jungshoved.« 

»Nu  vel.  Ridder!  saa  gjælder  det  om,  at  vi  an- 
strenge   vore    Heste    for    at    naa    Slottet.      I    derimod, 

Kaptajn  Lykke!  som  rider  den  bedste  Hest,  maa  holde 
Eders  tilbage,  at  ikke  Tilfældet  ogsaa  skal  berøve  os 
Eders  Selskab.« 

Med  disse  Ord  gav  Dronningen  sin  Hest  Tøjlen,  og 
derpaa  gik  det  i  skarpt  Trav  nedad  Vejen  mod  Slottet. 

Kai  Lykke  fattede  fuldkomment  Aarsagen  til  den 
gjentagne  Ros,  der  var  bleven  hans  Hest  tildelt.  En 
lignende  Beundring  fra  Dronningens  Side  og  omtrent  i 
samme  Retning  gav  nogle  Aar  tilforn  Anledning  til,  at 
Rigsraad  Gunde  Rosenkrantz  sendte  hende  et  Spand 
udmærkede  Kjøreheste,  idet  han  sagde:  »Eders  Majestæt 
har  igaar  behaget  at  rose  mine  Heste;  fra  det  Øjeblik 
tilhøre  de  ikke  længer  mig;  thi  det  sømmer  sig  ikke, 
at  en  Undersaat  skulde  overgaa  sin  Dronning  i  noget.« 

Dronningen  optog  hans  Artighed  meget  naadigt. 
Imidlertid  svarede  Kai  intet,  og  faa  Minutter  senere  rede 
de  ind  paa  Jungshoved. 

Slotsgaarden  var  oplyst  med  Begkrandse  og  opfyldt 
af  alle  Egnens  vornede  Bønder,  som,  tilsagte  af  Ride- 
fogden, blot  ventede  paa  Tegn  og  Ordre  til  at  ytre 
deres  Glæde  over  de  høje  Gjæsters  Nærværelse. 


2. 
Hvad  der  skete  paa  Slottet  om  Aftenen. 

Efter  at  Dronningen  havde  hilset  paa  Kongen  og 
skiftet  Dragt,  tog  hun  Plads  i  en  af  de  store  Lænestole, 
der  vare  stillede  i  en  Halvkreds  i  den  ene  Ende  af 
Riddersalen,  og  overværede  tilligemed  sine  Hofdamer 
Præsentationen  af  Adelen,  som  ved  Rygtet  om  Konge- 
parrets Ankomst  havde  indfundet  sig  paa  Slottet. 

Medens  Kuren  fandt  Sted,  bleve  Hofdamerne  staa- 
ende  bag  Dronningens  Stol,  og  de  Kommende  indlodes 
En  efter  En,  ifølge  deres  forskjellige  Rang  og  Titel  og 
bleve  nævnede  af  Dørvogteren. 

Kaptajn  Lykke,  der  tilligemed  en  Afdeling  Ryttere 
dannede  Kongens  Garde  for  denne  Aften,  stod  noget 
indenfor  Døren  med  draget  Sværd  i  Haanden. 

Kai  var  en  høj  og  kraftfuld  Mand,  hans  Skjonhed 
var  bleven  til  et  Ordsprog  for  den  Tid. 

Han  havde  set  meget  og  oplevet  meget.  De  for- 
nemste Hoffer  i  Europa  havde  uddannet  ham  i  alle  de 
Egenskaber,  der  udgjorde  Betingelserne  for  en  fuldendt 
Adelsmand.  Alle  disse  Hoffer  vare  ligesaa  mange  Minder 
om  den  Lykke,  han  havde  gjort,  og  om  den,  han  havde 
modtaget.  Han  kjendte  enhver  Art  af  Kjærlighed:  den 
opofrende  og  den  lidenskabelige,  den  beregnende  og  den 
hensynsløse,  alle  kort  sagt,  kun  ikke  den  sande. 

Adelsmændenes  Præsentation  var  ensformig  og  lod 
til  at  trætte  Kongen.  Dronningen  besvarede  kun  de  for- 
nemme Herrers  Hilsener  med  et  flygtigt  og  skjødesløst 
Nik,  hun  blev  siddende  i  sin  Lænestol  og  fortsatte 
Samtalen  med  sine  Hofdamer  oa:  Slottets  Frue,  Lehns- 
mand  Jørgen  Reetz'  Hustru. 

Da  endelig  Dørvogteren  meldte,  at  der  ikke  var 
Flere  tilbage,  som  begjærede  Audiens,  opklaredes  Kongens 
Miner;  med  synlig  Tilfredshed  gik  han  hen  i  et  Hjørne  af 
Salen  og  tog  Plads  ved  et  Bord,  hvor  hans  Kammer- 
skriver Gabel  imidlertid  havde  været  beskæftiget. 

Gabel  var  Kongens  fortrolige  Ven,  den  Samme,  der 
senere  blev  ophøjet  til  Statholder  i  Kjøbenhavn  for  den 
vigtige,  skjondt  mere  skjulte  Rolle,  han  havde  spillet 
.ved  Enevoldsregeringens  Indførelse. 

»Nu,  Gabel!«  udbrød  Kongen  efter  at  have  gjennem- 

set  de  Papirer,  Kammerskriveren  rakte  ham.  »Hvad 
siger  I  til  alle  disse  Nyheder?  Forsandt!  de  indeholde 
kun  lidet  trøsteligt.« 

»Tilvisse,  Eders  Majestæt!  og  dog  anser  jeg  det 
ikke  for  saa  sorgeligt,  at  Fjenden  spiller  Mester  i  det 
Land,  han  har  erobret  sig,  som  at  en  af  Landets  egne 
Børn,  den  Forræder  Ulfeldt,  vover  at  sende  Bud  til 
Landsdommerne  i  Jylland  og  raade  dem  til  Frafald.  De 
gave  ham  dog  kun  Skam  til  Svar,  som  Brevet  her  ud- 
viser. Han  gjorde  for  sikker  Regning  paa  sine  Venner.« 

>A'enner!«  gjentog  Kongen  med  et  bittert  Smil. 
»Ak,  Gabel!  ved  I  da  ikke,  at  vi  i  Nøden  aldrig  have 
Venner?  Det  gaar  dem  som  Fluerne:  de  trives  kun  i 
Lykke  og  Solskin.  Hvem  har  vel  jeg  af  Venner?  Søger 
ikke  vor  Afsending  Juul  forgæves  at  bevæge  Landets 
Allierede,  Kurfyrsten  af  Brandenborg,  til  at  angribe 
Svensken  fra  Landsiden,  og  hvilket  Svar  giver  os  her 
vor  Gesandt,  Henrik  Rosenvinge,  fra  Generalstaterne  i 
Haag?  Alle  frygte  de  og  drage  sig  tilbage,  fordi  kun 
Selvinteresse  er  den  Akse,  hvorom  enhver  Handling 
drejer  sig.  Med  Ulfeldt  gaar  det  os  ikke  anderledes 
end  med  flere  Andre  af  den  Stand,  han  hører  til,  alt 
som  Saxo  skriver: 

»Og  hvem  der  i  sin  egen  Gaard 
Opføder  Ulveunger, 
Han  foder  op  sin  egen  Hjord 
Til  Mad  for  Ulveunger.« 

Oluf  Brokkenhuus,  der  efter  Kongens  Indbydelse 
var  bleven  tilbage  i  Ssjen,  havde  hidtil  talt  med  Dron- 
ningen. Denne  Underholdning  kostede  Lehnsmanden 
særdeles  Anstrengelser  paa  Grund  af  hans  Ubehjælp- 
somhed i  det  tyske  Sprog. 

Uanset  alt  øvrigt  hørte  der  i  Sandhed  ogsaa  meget 

Vid  til  at  forsone  en  Dame,  der  besad  en  saa  udviklet 
Skjønliedssands  som  Sophie  Amalie,  med  Lehnsmaiidens 
Ydre.  I  Forbindelse  med  en  uanselig  og  krumbøjet 
Figur  var  han  halt  og  enøjet.  Dette  Øje  havde  ved 
den  forøgede  Sekraft,  det  maatte  anvende,  antaget  en 
ubehagelig,  gjennemtrængende  Stirren.  Hans  tvinder  og 
den  nederste  Del  af  Ansigtet  bedækkedes  med  et  stridt, 
graaligrødt  Skæg. 

Hendes  Majestæt  lod  heller  ikke  til  at  finde  synderlig 
Interesse  i  denne  Underholdning.  Under  en  afdegjen- 
tagne  Pavser  rejste  hun  sig  fra  sit  Sæde  og  gik  hen  til 
Bordet,  hvor  Kongen  og  Gabel  vare  beskæftigede. 

»Forstyrrer  jeg?«  udbrød  hun  dæmpet  og  lænede 
sig  op  til  Kongens  Stol. 

»Ak  nej!«  svarede  Kongen  med  et  venligt  Blik; 
»tværtimod,  vi  længes  efter  Eders  Selskab.« 

»Nu  vel!«  vedblev  Dronningen  og  lagde  sin  hvide 
Haand  paa  Kongens  Pande.  »Betro  mig  da  Aarsagen 
til  disse  dybe  Rynker.  Har  Eders  Majestæt  i  Brevene 
her  modtaget  Budskab  om  nye  Ulykker  — ?« 

»Ulykker  tilvisse,  men  dog  ikke  større,  end  vi  haabe 
at  vinde  Bugt  med  dem.« 

»Og  hvilken  Talisman  har  Eders  Majestæt  da  at 
sætte  imod  alle  disse  Onder?« 

»Jeg  stoler  paa  Gud,  paa  Gud  fornemlig  og  Hdt 
paa  mig  selv,  fordi  den  faste  og  ærlige  Villie  ejer  en  ube- 
tvingelig Kraft,  der  bringer  enhver  Hindring  til  at  vige. 
Og  indeholde  Brevskaberne  her  Sorg,  saa  kominer  jeg 
selv  tilbage  fra  min  Rejse  med  ^t  lykkeligt  Budskab.« 

vO,  saa  betro  mig  det,«  ytrede  Dronningen  livligt, 
idet  hun  tog  Plads  ved  Kongens  Side.  Derpaa  tilføjede 
hun  med  sit  Blik  rettet  mod  Gabel:  »Hvis  Eders  Maje- 
stæt iøvrigt  finder  det  passende  i  dette  Øjeblik.« 

Kongen  fattede  Hentydningen  og  smilede. 

»Jeg  har  i  lang  Tid  ikke  haft  nogen  Hemmelighed 
for  Gabel,  der  angik  mig  selv  eller  mit  Riges  Skjæbne,« 
sagde  han.  »Han  faar  vel  desuden  at  vide,  hvad  der 
snart  vil  blive  kundgjort  for  hele  Verden,  at  vor  Admiral 
Henrik  Bjelke  forleden  ved  Falsterbo  med  tredive  Skibe 
har  sejret  over  Kong  Karls  ni  og  halvtredsindstyve  Skibe, 
dem  han  vilde  have  skikket  over  til  jydske  Kysten  for 
derfra  at  føre  os  F"jenden  iland  paa  Sjælland.  Kampen  var 
haard  og  lang,  men  Svensken  maatte  dog  fortrække  og 
søge  Skjul  for  Bjelke  under  Rygen.  Denne  Tidende  vilde 
jeg  være  den  Første,  som  bragte  min  skjønne  Dronning, 
og  flere  lignende  skulde  vel  snart  spørges,  hvis  det  kun 
ikke  brøstede  os  paa  gode  Soldater.« 

»Det  forekommer  mig  dog,«  sagde  Dronningen,  »at 
de  hvervede  Krigsfolk  have  tilforn  gjort  god  Nytte  i 
Landet.  Endnu  er  Tyskland  fuldt  af  Stridsmænd,  som 
efter  den  lange  Krig  vanke  herreløse  omkring.  Eders 
Majestæt  behøver  sikkert  kun  et  Opraab  for  at  samle 
dem  under  vore  Faner.« 

»Dertil  er  Tiden  nu  for  knap,  og  tidligere  tænkte  vi 
ikke  at  have  dem  nødig.  Baade  Polen  og  Brandenborg, 
ja  selv  den  lyske  Kejser  tilsagde  os  Hjælp,  da  vi  begyndte 
denne  usalige  Krig,  men  som  Faren  var  nær,  var  Hjælpen 
fjern,  og  siden  have  de  gode  Herrer  ikke  ladet  høre  fra 
sig.  Nu  faa  vi  hjælpe  os  selv,  som  vi  kunne  bedst,  og 
det  vilde  med  Herrens  Bistand  ogsaa  lykkes,  hvis  ikke 
vor  Adel,  der  alene  har  Magt  til  at  bestemme  Krig, 
ogsaa  havde  Magt  til  ^  nægte  sin  Deltagelse  deri,  ja 
tilmed  at  hindre  Rigets  Børn  fra  at  yde  den  Bistand, 
de  kunne,  naar  Nøden  trænger.« 

»Ah,  denne  gode  Adel,«  ytrede  Dronningen,  idet 
hendes  mørke  Øjne  funklede  med  et  uheldvarslende  Udtryk. 

»Eders  Majestæt  og  jeg  skylde  den  allerede  saa  megen 
Tak,  og  vi  blive  begge  saa  hyppigt  erindrede  derom, 
at  vi  ret  længes  efter  at  betale  vor  Gjæld  tilbage. 
Hvorledes  kan  iøvrigt  Adelen  undslaa  sig  for  at  hjælpe, 
naar  Fædrelandet  er  i  Fare?« 

»Den  sender  os  de  Ryttere,  den  er  pligtig  at  stille, 
med  gamle  Vaaben,  dem  Folkene  ikke  engang  forstaa  at 
haandtere,  da  største  Parten  bestaar  af  Løbere,  Fiskere  og 
Kokkedrenge.  —  Ja,  min  Tro !  den  Dag  vilde  jeg  holde 
for  god,  hvori  det  lykkes  os  at  bryde  de  Baand,  der 
gjøre  Danmarks  Konge  til  ringere  end  den  fattigste  Junker 
i  hans  Rige.  Knap  tør  vi  tænke  eller  tale,  men  aldrig 
handle  anderledes,  end  det  behager  vor  Adel.« 

Gabel  havde  hidtil  fulgt  Samtalen  med  synlig  Op- 
mærksomhed. Flere  Gange  saa  man,  at  der  svævede 
ham  en  Bemærkning  paa  Læberne,  men  han  vovede  ikke 
at  ytre  sig  i  Dronningens  Nærværelse  uden  først  at  være 
bleven  tiltalt.  Ved  Kongens  sidste  Ord  spillede  et  let 
Smil  om  hans  Mund.     Kongen  lagde  Mærke  dertil. 

»I  smiler,  Gabel!«  sagde  han. 

»Ja,  Eders  Majestæt!  over  mine  egne  Tanker.« 

»Udtal  dem.  Eders  Tanker  pleje  at  være  gode.« 

»Det  forekommer  mig,  at  siden  den  danske  Adel  har 
modtaget  enhver  Rettighed,  den  for  Øjeblikket  besidder, 
mindre  ifølge  Fortjenester  end  ifølge  Kongernes  Ædel- 
modighed, det  da  ogsaa  blot  beror  paa  Eders  Majestæt 
at  sætte  denne  en  Grændse.« 

»Hvilken  mener  I?«  spurgte  Kongen;  »dens  Ret 
«ller  vor  Ædelmodighed?«  • 

»Jeg  mener  dem  begge,  Eders  Majestæt.« 

>Ved  I,  at  I  derved  raader  os  til  at  vove  en  Kamp 
mod  Adel  og  Rigsraad?« 

»Ak,  Eders  Majestæ't!  det  er  ikke  mod  Adelen,  at 


33 


denne  Kamp  maa  udfægtes,  men  mod  Principerne.  Og 
Eders  Majestæt  vil  være  sikker  paa  Sejren,  naar  I  kun 
forskaffer  Eder  de  rette  Bundsforvandte.« 

»Og  hvilke  ere  disse?« 

»De  materielle  Fordele,  den  grove  Egenkjærligheds 
Interesser. « 

»Det  vil  sige  det  samme  som  at  styrte  Adel  og 
Rigsraad.« 

»Det  vil  sige,  at  regere  istedetfor  — « 

»Nu  videre!«  sagde  Kongen. 

»Istedetfor  at  regeres.« 

»Og  glemmer  I  da  Midlerne,  som  udfordres  til 
denne  Kamp?« 

»Sikkerlig  ikke,«  svarede  Gabel  med  uforandret  Ro. 
»Planen  dertil  vil  Eders  Majestæts  Geni  uden  stor 
Vanskelighed  kunne  udfinde.  Armen,  som  behøves,  er 
allerede  funden.« 

Kongen  tav,  han  lænede  sig  tilbage  paa  Stolen  og 
stirrede  stift  hen  for  sig,  uden  at  dog  hans  Blik  var 
rettet  paa  nogen  bestemt  Gjenstand.  Han  lod  til  at  være 
underkastet  et  af  disse  Øjeblikke,  hvori  Sjælen  synes  at 
hvile  eller  idetmindste  at  være  saa  dybt  beskæftiget  i 
sig  selv,  at  vi  senere  ikke  bevare  nogen  Bevidsthed 
om  dens  Virksomhed.  Eller  var  denne  tilsyneladende 
Rolighed  kun  en  Maske,  medens  Gabels  Ord  havde 
fremkaldt  Planer,  bag  hvilke  en  lys  og  straalende  Frem- 
tid viste  Drømmeren  sine  Billeder? 

»Hvorledes  skulde  det  da  vel  blive  senere?«  spurgte 
Dronningen,  »efter  at  denne  Plan,  som  Gabel  holder  for  saa 
let,  var  udført?  Hvilken  Stand  vil  da  blive  den  fornemste 
i  Riget,  eller  mener  I,  at  alle  Stænder  skulle  være  lige?« 

»For  Lov  og  Ret,  ja,  Eders  Majestæt!  En  Forrang 
vil  iøvrigt  den  overlegne  Kløgt  og  Snildhed  altid  tilveje- 

Gjøngehøvd.  og  Dronn.  Vagtm.  3 


34 

bringe,  men  lige  meget,  enten  den  agter  at  danne  dette 
af  et  Adelsbrev  eller  af  en  Glosebog  eller  af  en  fyldt 
Pengepung,  derom  er  Talen  ikke,  siden  Eders  Majestæter 
for  Øjeblikket  kun  tænke  paa  at  berede  det,  som  allerede 
finder  Sted,  et  andet  og  bedre  Grundlag.« 

»Men  Planen,«  sagde  Kongen.  »Den  Plan,  som  1 
saaledes  uden  videre  overgiver  til  mit  Geni?  Hvorledes 
skulle  vi  udfinde  den,  hvem  skal  inspirere  mig?« 

»Den  Samme,  der  i  Legenden  inspirerede  Mathæus, 
da  han  talede  og  skrev  sin  guddommelige  Lære.« 

»Hvem  mener  I?«  spurgte  Kongeparret  overrasket 
og  paa  een  Gang. 

Kammerskriveren  bøjede  sig  forover,  fæstede  sine 
kloge  Øjne  paa  Dronningen  og  svarede  med  en  dæmpet 
og  ærbødig  Stemme: 

»Jeg  mener  Englen,  som  man  afbilder  ved  hans 
Side.«  ' 

I  dette  Øjeblik  hørtes  en  Larm  af  højrøstede  Stemmer 
i  Forværelset.  Straks  efter  blev  Døren  lukket  op,  og  Dør- 
vogteren traadte  ind.  Kongen,  som  havde  hørt  Larmen, 
vendte  sig  imod  den  Kommende  og  spurgte  om  Aarsagen. 

»En  Jæger  fra  Godset  forlanger  Audiens,«  svarede 
Dørvogteren  med  et  dybt  Buk.  »Manden  er  paastaaelig, 
skjøndt  han  har  hørt,  at  min  Ordre  kun  lyder  paa  at 
indlade  den  høje  Adel  og  slige  fornemme  Personer,  og 
at  Eders  Naade  ikke  havde  Stunder  til  at  tale  med 
Mænd  af  ufri  Stand. <' 

»Hvem  er  denne  Mand?«  spurgte  Kongen. 

»Han  kalder  sig  Svend  Skytte  og  tilføjer,  at  han 
har  den  Ære  at  være  kendt  af  Eders  høje  Naade.« 

»Svend  Skytte!«  gjentog  Kongen  tøvende.  »Vier- 
indre idetmindste  ikke  dette  Navn.  Venter  Manden 
endnu  derude?« 

»Nej,  min  høje  Konge!«  svarede  en  dyb  og  rolig 
Stemme  bag  Dørvogteren,  »nu  er  jeg  kommen  ind,  og 
naar  Eders  Majestæt  faar  set  lidt  paa  mit  Ansigt,  gjen- 
kjender  I  kanske  ogsaa  dets  Træk.«  Med  disse  Ord 
traadte  Manden  hen  foran  Bordet  og  hilste  med  et  dybt 
Buk  for  Kongen. 

Frederik  den  Tredje  smilede  godmodigt  over  denne 
usædvanlige  Fremstilling.  Han  betragtede  Jægeren  med 
et  forskende  Blik  og  svarede: 

»Vistnok  synes  vi  at  have  set  dit  Ansigt  tilforn, 
imidlertid  faar  Du  at  komme  vor  Erindring  til  Hjælp 
og  sige,  hvor  vi  mødtes  sidst?« 

»I  Skaane,  min  høje  Konge!  en  Aftenstund  straks 
efter  det  lille  Slag  ved  Markeryd.« 

»Profecto!  nu  da  Du  siger  det,  erindrer  jeg,  at  Du 
ligner  en  Mand,  som  i  Slaget  tog  os  General  Steenbuks 
Næstkommanderende,  Magnus  de  la  Gardie,  fangen  og 
bragte  ham  til  vort  Hovedkvarter.« 

»Ja!  det  var  mig!« 

»Men  hvorfor  gik  Du  da  din  Vej  og  gav  oven- 
ikjøbet  vor  gode  Gyldenløve  Skam  til  Tak,  da  han  efter 
vor  Befaling  kom  for  at  tilbyde  Dig  Belønning  for  din 
Daad?« 

»Man  fanger  Bjørne,  Eders  Majestæt !  for  at  tjene 
sig  en  Skillings  Penge  ved  at  sælge  Hud  og  Skrog,  men 
ikke  Mennesker.« 

Kongens  Ansigt  antog  atter  sit  godmodige  Smil. 
Han  vedblev:  »Siden  det  var  Dig,  saa  hørte  Du  jo  til 
Gjøngefolkene  i  Smaaland.« 

»Jeg  gjorde  saa.« 

»Et  tappert  Folkefærd!«  vedblev  Kongen,  »vi  have 
ladet  os  flere  af  deres  Bedrifter  fortælle.  De  havde  sig 
ogsaa  en  Anfører,  der  passede  for  dem,  en  modig  og  for- 

voven  Hals,  om  hvem  man  vidste  tusinde  snilde  Histo- 
rier at  sige.« 

»Ja!«  svarede  Svend.     »Det  er  mig.« 

»Nu,  i  Sandhed!«  udbrød  Frederik  overrasket,  idet 
han  traadte  hen  til  Svend  og  lagde  sin  Haand  paa  hans 
Skulder.  »Hvis  det  er  Dig,  Gjøngehøvding !  skylde  vi 
Dig  særlig  Gunst  og  Naade.  Os  har  Gyldenløve  forebragt, 
at  Du  og  dine  faa  Folk  ydede  Landet  større  Tjenester  end 
det  tredobbelte  Antal  af  hans  regulære  Stridsmænd,  og 
at  Du  altid  var  paafærde,  hvor  det  gjaldt  om  at  vise 
en  behjertet  Mands  Sindelag  og  HandHng.« 

»Jeg  vidste  jo  nok,  at  Eders  Majestæt  vilde  gjen- 
kjende  mig,  naar  vi  først  kom  til  at  tale  sammen,«  svarede 
Svend  med  en  Sikkerhed  og  uforstyrret  Selvtillid,  som 
for  tredje  Gang  bragte  Kongen  til  at  smile. 

»Og  hvilken  Tjeneste  ønsker  Du  af  os  til  Vederlag? 
Forlang  kun  uden  Frygt  og  Forbehold  og  lad  høre  dit 
Hjertes  Mening.« 

»Nu  tager  Eders  Majestæt  fejl,  som  jeg  formærker. 
Det  var  ikke  for  at  modtage  nogen  Tjeneste,  men  for 
at  tilbyde  Eder  min,  at  jeg  er  kommen  herop  iaften.« 

Endskjøndt  Ærefrygten  for  Kongeparret  holdt  de  øv- 
rige Tilstedeværende  i  en  vis  Afstand,  kunde  det  dog 
ikke  undgaas,  at  man  jo  lagde  Mærke  til  dette  Optrin. 
Samtalen  mellem  HoflFolkene  ophørte,  de  forlode  deres 
Pladser  og  nærmede  sig  Bordet  for  lidt  nærmere  at  be- 
tragte denne  Mand,  hvis  dristige  Svar  og  frie  Holdning  var 
saa  afstikkende  og  forskjellig  fra  den  Underdanighed,  Sophie 
Amalie  gjorde  Fordring  paa,  og  som  hun  var  vant  til  at 
modtage  af  Enhver,  der  kom  i  hendes  Nærhed. 

Svend  kunde  paa  den  Tid  være  omtrent  fem  og 
tredive  Aar  gammel;  han  var  en  Typus  paa  den  mand- 
lige Kraft  i  dens  mest  udviklede  Skjønhed.    Hans  Ansigt 

hørte  blandt  de  faa  Lykkelig'es,  som  man  fatter  Tillid 
til  i  det  første  Øjeblik;  og  hvad  der  vil  sige  mere,  han 
skuffede  aldrig  denne  Tillid. 

»I  Sandhed,  Gjøngehøvding!«  svarede  Kongen.  »Du 
ved  at  vælge  din  Tid  heldig  til  at  komme  med  et  saa- 
dant  Tilbud,  fast  ingensinde  tilforn  har  Danmark  haft 
sine  tro  Mænds  Hjælp  nødig  som  i  denne  Trængsels- 
stund.  Derfor  sanke  Du  igjen  dine  Folk,  og  indtil  der 
findes  bedre  Brug  for  Eder,  vil  jeg  give  Dig  til  Lehns- 
mand  Oluf  Brokkenhuus,  som  staar  hist  henne,  at  Du 
kan  gaa  ham  tilhaande  med  den  Skandse,  han  efter  vor 
Befaling  anlægger  ved  Præstø.« 

Svend  tilkastede  Lehnsmanden  et  Blik,  løftede  Øjen- 
brynene og  saa  op  i  Loftet. 

»Du  tier,  Svend  Gjønge!  hvad  synes  Du  om  mit 
Forslag?« 

»Ærlig  talt,  min  høje  Konge!  ikke  godt.« 

»Og  hvorfor?«  spurgte  Kongen  forundret. 

»Ved  Eders  Majestæt  da  ikke,  at  det  kun  er  den 
ubrugbare  Stridshest,  man  benytter  til  Markarbejde?« 

»Du  glemmer,  Svend  Gjønge!  at  det  er  mig,  der 
betroede  Lehnsmanden  det  Hverv,  Du  omtaler  med  saa 
liden  Respekt.« 

»Ak  nej,  det  er  netop  fordi  jeg  husker  derpaa,  at 
jeg  vægrer  mig  for  at  tage  Del  deri.  Især  da  det  vilde 
være  vanskeligt,  at  Lehnsmanden  og  jeg  kunde  enes 
ved  det  samme  Værk.« 

»Nu  ja,  vistnok  var  en  Strid  mellem  Eder  det 
værste,  der  kunde  hændes.« 

»Nej,  det  værste  var  Eders  .Majestæts  Unaade  mod 
mig,  siden  jeg  vel  sagtens  blev  den,  der  i  en  Strid 
vilde  sejre  over  Lehnsmanden.« 

Svends  uforbederlige  Selvtillid  aflokkede  Kongen  et 

Smil.  Han  vedblev:  »Hvilken  anden  Beskæftigelse  kunde 
Du  da  ønske  for  Dig  og  dine  Mænd?« 

»Eders  Majestæt  lade  Lehnsmanden  danne  Skandsen, 
siden  han  forstaar  sig  derpaa,  lad  saa  mig  og  mine  Folk 
forsvare  den,  det  forstaar  vi  os  paa.« 

»Hvor  stort  et  Antal  Gjønger  mener  Du  at  kunne 
samle  omkring  Dig?« 

»Henved  Hundrede.« 

»Saa  mange?« 

yja,  flere  dertil,  hvis  vi  vilde  regne  os  paa  samme 
Maade  som  Gyldenløve.« 

»Hvorledes?« 

»Min  høje  Konge  sagde  selv,  at  han  antog  hver 
af  os  saa  god  som  tre  Andre.  Jeg  tænker  heller  ikke, 
at  Eders  Majestæt  tager  synderlig  fejl  ved  at  følge  hans 
Regnemaade.« 

»Godt,  Gjøngehøvding!«  sagde  Kongen,  idet  han 
leende  klappede  Svend  paa  Skulderen.  »Vi  ville  tro 
Dig  paa  dit  Ord,  og  hvis  det  siden  bekræfter  sig,  skal 
ogsaa  din  Løn  blive  derefter.  Hvor  finde  vi  Dig,  naar 
vi  have  Dig  nødig?« 

»Her  paa  Jungshoved  Slot;  jeg  har  min  Post  som 
Jæger  hos  Lehnsmanden,  en  Tjeneste  saa  god,  at  jeg 
kun  vil  bytte  den  for  Eders  Majestæts.«  Svend  hilste, 
og  Kongen  tog  Afsked  med  ham  med  et  naadigt  Nik. 

*Sig  os  engang,«  sagde  Dronningen  til  Gabel, 
»hvorfra  stammer  det  Folkefærd,  som  Hans  Majestæt 
nylig  kaldte  for  Gjøngerne?  Synderlig  stort  maa  det  vel 
ikke  være,  ikke  heller  just  synderlig  bekjendt,  siden  jeg 
iaften  for  første  Gang  hører  det  nævne.« 

''Eders  Majestæt  har  Ret,«  svarede  Gabel.  »Men 
hvad  de  fattes  i  Antal  have  de  mangfoldiggjort  i  Mod 
og  Manddom.    Gjøngerne  ere  en  lille  Folkestamme,  bo- 

siddende  paa  Grændsen  af  Bleking  og  Smaaland,  to 
Herreder  i  det  nordlige  Skaane,  der  ere  bjergfulde  og 
afveksle  med  store  Skove  og  Moradser.  Foruden  deres 
næsten  eventyrlige  Mod  besidde  disse  Mennesker  endnu 
en  anden  Fuldkommenhed,  der  forøger  Værdien  af  den 
første:  de  ere  næsten  alle  tilsammen  baade  af  Tilbøje- 
lighed og  Trang  udmærkede  Skytter,  af  Tilbøjelighed 
fordi  en  Mands  Anseelse  hos  dem  beror  paa,  hvor  heldig 
han  forstaar  at  haandtere  sin  Bøsse,  af  Trang,  siden 
Mødrene  nægte  deres  unge  Sønner  Føden  og  jage  dem 
ud  i  Skoven,  for  at  de  selv  kunne  skyde  Vildtet  til  deres 
Spise.  Man  ser  derfor  næsten  aldrig  en  Gjønge  uden 
i  Selskab  med  sin  Bøsse.  De  bringe  den  med  i  enhver 
Forsamling,  ja  selv  i  Kirken.« 

»I  Kirken?«  gjentog  Dronningen  forundret. 

»Ja,  Eders  Majestæt,  man  har  en  Historie  derom.« 

»Fortæl  os  den  Historie,  Gabel!« 

»I  Kong  Kristian  den  Fjerdes  Tid,  højsalig  Ihu- 
kommelse, var  Præsten  i  Gjønge  Herred  saa  gammel  og 
aflægs,  at  han  ikke  kunde  holde  ud  at  staa  i  Kirken, 
medens  Talen  varede  De  gjorde  ham  derfor  et  Sæde 
paa  Prædikestolen,  og  siddende  paa  dette  faldt  Præsten 
i  Søvn  en  Helligdag  i  Pintsen,  medens  de  Andre  sang 
Salmen.  Menigheden  sad  en  Tid  lang  og  ventede  sagt- 
modigt paa,  at  han  skulde  vaagne;  endelig  rejste  Sande- 
manden sig  og  sagde:  Vor  P'a'er  er  nok  falden  i  Søvn, 
som  I  formærker,  siden  han  drager  Vejret  saa  dybt;  han 
er  en  gammel  Mand,  og  vi  gjør  Synd  i  at  vække  ham ; 
lad  os  lukke  vor  Bønnebog  til  i  Guds  Navn  og  prøve 
vore  Bøsser  lidt  udenfor.  En  af  mine  Drenge  har  stillet 
en  Skive  op  paa  Kirkegaarden.  Sandemandens  Forslag 
vandt  almindeligt  Bifald.  Menigheden  listede  sig  sagte 
og  lydløst  ud  af  Kirken  for  ikke  at  forstyrre  den  gamle 

Mand  og  begyndte  at  skyde  tilmaals  efter  Skiven.  Da 
Præsten  omsider  vaagnede,  kaldte  han  Menigheden  ind 
igjen  og  holdt  en  meget  opbyggelig  Prædiken.« 

»For  disse  Folk  har  da  den  Jæger,  som  nylig  for- 
lod os,  været  Anfører?« 

»Ja,  Eders  Majestæt!«  svarede  Gabel,  »og  hvis 
Nogen  var  en  slig  Post  voksen,  saa  maatte  det  ogsaa  være 
Svend,  efter  hvad  man  fortæller  om  ham.  Ved  ethvert 
af  deres  Foretagender  mod  Steenbuk,  skal  han  have  været 
den  Første  til  at  lægge  Planen,  den  Snildeste  til  at  ud- 
føre den.  Hans  Majestæt  lod  nu  i  Efteraaret  Korpset 
opløse  sig  for  ikke  at  spilde  Folk  og  Menneskeliv  til 
Unytte,  saa  kom  Svend  og  hans  Folk  herover  til  Sjæl- 
land, og  fra  den  Tid  maa  Kaptajn  Lykke  hist  henne 
vide  Besked  om  dem,  siden  flere  af  Gjøngerne  have  faaet 
Tjeneste  imellem  hans  Dragoner.« 

»Kaptajn  Lykke!«  gjentog  Kongen,  idet  han  lagde 
de  Papirer  fra  sig,  som  han  imidlertid  havde  været  be- 
skæftiget med.  »Er  han  tilstede?  Eja!  saa  lad  harn 
komme  her  hen,  vi  have  et  Ord  at  tale  med  ham.« 

Kai  Lykke,  der  havde  hørt  disse  Ord,  traadte  hen 
til  Bordet  og  hilste  med  Anstand  og  Ærbødighed  for 
Kongen. 

»Hvad  er  det,  vi  erfare  om  Eder,  Hr.  Kaptajn!« 
udbrød  Kong  Frederik  temmelig  heftig.  »Allerede  for  to 
Maaneder  siden  have  vi  ladet  udgaa  Befaling,  at  I  og 
Eders  Regiment  skulde  marschere  til  de  forordnede  Poster 
ved  Vordingborg  og  andensteds,  og  desuagtet  er  lige  til 
denne  Dag  endnu  kun  et  Kompagni  deraf  ankommen.« 

"Eders  Majestæt  holde  mig  dette  tilgode,«  svarede 
Kai  uden  Betænkning.  »Jeg  vidste  ikke,  at  denne  Be- 
faling havde  været  saa  længe  undervejs,  da  jeg  først 
modtog  den  for  tre  Dage  siden.« 

»Guds  Død!«  udbrød  Kongen  harmfuld,  »hvorledes 
besørges  da  mit  Budskab?  —  Hr.  Lehnsmand!  derfor 
skal  I  staa  os  til  Ansvar,  siden  det  var  Eder,  der  skulde 
underrette  Kaptajnen  om  vor  Villie.« 

Ved  denne  ligesaa  uformodede  som  heftige  Tiltale 
mistede  Brokkenhuus  sin  hele  Fatning,  han  blev  bleg, 
rømmede  sig  og  stammede  endelig : 

»Jeg  har  ogsaa  fuldkommet  den  efter  bedste  Evne : 
Kongelig  Befaling  afgik  den  selv  samme  Dag,  jeg  mod- 
tog den,  til  Kaptajnen,  derpaa  giver  jeg  Eders  IVIajestæt 
mit  adelige  Ord.« 

»Hos  hvem  af  Eder  er  da  Skylden  tilstede?  Her  staa 
to  gode  Adelsmænd  for  mig,  hvoraf  den  Ene  taler  stik 
imod  den  Anden,  hvem  af  Eder  dølger  os  Sandheden?« 

»Tilvisse  ikke  jeg,  min  høje  Konge!«  ytrede  Brokken- 
huus ivrig.  »Ikke  heller  begriber  jeg,  hvorledes  Kap- 
tajnen skal  kunne  bevise  sine  Ord.« 

»Hvad jeg  begriber,  min  Herre  Lehnsmand!«  svarede 
Kai,  »er,  at  Eders  Hukommelse  maa  være  endnu  slettere 
end  Eders  Syn.  imens  I  taler  saa;  men  lige  meget,  nu, 
da  jeg  ved  min  Herre  Konges  Villie,  skal  den  være 
opfyldt,  inden  Sol  gaar  ned.« 

»Nej,  Kaptajn!  ikke  lige  meget,  vi  lyste  dog  nok  at 
vide,  hvem  af  Eder  vi  skulle  sætte  vor  Lid  til  i  Frem- 
tiden, og  derfor  ville  vi  have  den  Sag  opklaret.« 

»Tillykke  lader  det  sig  ogsaa  gjøre,«  tog  Lehns- 
manden  tilorde,  »siden  min  Skriverkarl,  som  gik  med 
Budskab  til  Kaptajnen,  opholder  sig  her  i  Værelset  næst 
ved.  Han  vil  kunne  overbevise  Eders  Majestæt  om 
denne  skammelige  Usandhed.« 

Kai  smilede  til  denne  brutale  Ytring.  Derpaa  ved- 
blev han  med  den  Sikkerhed  og  Selvbeherskelse,  det 
selskabelige  Liv  havde  lært  ham: 

»Hr.  Lehnsmanden  synes  at  glemme,  at  han  taler  i 
Eders  Majestæts  Nærværelse;  dernæst  nægter  jeg  ikke, 
at  han  mulig  har  afsendt  Kongelig  Befaling,  men  blot, 
at  jeg  har  modtaget  den.« 

Efter  denne  sidste  Udflugt,  der  bedre  end  alt  andet 
beviste  den  Knibe,  Kai  befandt  sig  i,  kastede  han  et 
langt  og  bønligt  Blik  over  mod  Dronningen,  som  om 
han  søgte  Hjælp  hos  hende. 

Og  Sophie  Amalie  lod  heller  ikke  sin  Yndling  i 
Stikken.  Hun  lagde  sin  hvide  Haand  paa  Kongens,  til- 
kastede ham  et  Smil  og  et  Blik,  hvori  hun  syntes  at 
have  forenet  al  den  henrivende  Ømhed,  der  kunde  ligge 
i  hendes  skjønne  Øjne,  som  endnu  aldrig  havde  forfejlet 
deres  Virkning,  og  sagde: 

»Eders  Majestæt  tilgive,  at  jeg  blander  mig  i  Talen, 
men  selv  om  Kaptajn  Lykke  skulde  have  været  saa  uheldig 
at  begaa  nogen  Brøde,  hvad  dog  Hr.  Lehnsmanden  endnu 
næppe  har  bevist,  saa  besidder  han  et  saa  lykkeligt  Middel 
til  at  forsone  den  igien,  at  jeg  tør  haabe,  Eders  Majestæt 
som  hidtil  vil  blive  ham  i  Naade  bevaagen.  Kaptajn 
Lykke  har  idag  saa  at  sige  reddet  mit  Liv.« 

»Eders  Liv!  hvorledes  er  det  muligt?« 

Dronningen  fortalte  nu  i  faa  Ord  Hændelsen  med 
Vildsvinet;  hun  nævnede  vel  Tateren,  men  drog  tillige  Kais 
Rolle  mere  i  Forgrunden,  end  den  med  Rette  tilkom. 

Kai  stod  rolig  og  tillidsfuld  for  Enden  af  Bordet 
og  støttede  sig  til  sit  Sværd. 

»Hvilken  skrækkelig  Hændelse!«  udbrød  Kongen. 
»Men  Ridder  Kørbitz,«  tilføjede  han,  »Eders  Majestæts 
Kavaler,  hvor  var  han  da  i  dette  Øjeblik?« 

»Kørbitz!«  gjentog  Dronningen  leende,  idet  hun 
vendte  sig  om  og  betragtede  Ridderen  med  et  Blik,  der 
havde  noget  af  Kattens  Grusomhed  ved  sig.   Ved  denne 

Bevægelse  gled  hendes  Tørklæde  ned  paa  Gulvet.  Kørbitz 
gjorde  et  Skridt  fremad,  tog  det  op  og  lagde  det  paa 
Armen  af  Lænestolen,  medens  han  næsten  lydløst  hviskede 
det  ene  Ord:  «Naade!«  og  med  et  saa  bønligt  Udtryk, 
at  Dronningen  syntes  bevæget  derover. 

»Ridder  Kørbitz,«  gjentog  hun,  »var  ved  et  Til- 
fælde ikke  i  vor  Nærhed,  da  dette  Eventyr  passerede. 
Men  jeg  synes  virkelig,  at  vi  Begge,  Eders  Majestæt 
og  jeg,  ere  Kaptajn  Lykke  nogen  Tak  skyldig.« 

»Ja,  ganske  vist,«  svarede  Kongen,  »og  jeg  vil  over- 
lade det  til  min  Dronnings  gode  Smag  selv  at  bestemme, 
hvorledes  vi  bedst  skulle  afgjøre  vor  Gjæld.  Hvad  Eder 
angaar,  Hr.  Lehnsmand!  saa  ville  vi  for  Øjeblikket  lade 
den  Sag  fare;  er  Retten  paa  Eders  Side,  skal  I  senere 
faa  al  den  Oprejsning,  I  forlanger.« 

»Eders  Majestæt  viser  mig  for  megen  Naade,«  sva- 
rede Brokkenhuus,  bevæget  af  en  Følelse,  der  var  en 
ægte  Adelsmand  værdig.  »Efter  hvad  jeg  har  hørt  og 
set,  tror  jeg  selv,  at  Kaptajn  Lykke  havde  Ret,  da  han 
nylig  bebrejdede  mig,  at  mit  Syn  og  min  Hukommelse 
vare  lige  svage.« 

Denne  Selvopofrelse  blev  ikke  uden  Løn,  thi  den  for- 
skaffede Lehnsmanden  det  første  naadige  og  erkjendtlige 
Blik  denne  Aften  fra  Dronningens  straalende  Øjne. 


3. 
Hvad  der  skete  paa  Slottet  om  Natten. 

Da  Taarnuhret  slog  ti,  gav  Kongen  Tegn  til  Op- 
brud, hvorefter  han  og  Dronningen  lode  sig  ledsage  til 
deres  Værelser.  Dragonerne  overtoge  Vagten  paa  Slottet. 

Idet  Lehnsmanden  Oluf  Brokkenhuus  gik  igjennem 
Forværelset,  hvor  Kai  Lykke  var  i  Begreb  med  at  fordele 
Mandskabet,  hilste  han  paa  Kaptajnen  saa  forekommende, 
som  om  han  aldeles  havde  udslettet  enhver  Erindring  om 
det  nylig  stedfundne  Optrin  mellem  dem.  Kai  var  endnu 
opfyldt  af  Dagens  Hændelser  og  den  Lykke,  som  Dron- 
ningens synderlige  Gunst  maatte  indgyde.  Da  Brokken- 
huus hilste,  erkjendte  han  fuldkomment  den  Uret,  han 
nylig  havde  gjort  sig  skyldig  i,  og  følte  Trang  til  at 
gjøre  sin  Forseelse  god  igjen.  Derfor  gik  han  hen  til 
Lehnsmanden,  berørte  hans  Skulder  og  udbrød; 

»Hr.  Lehnsmand!  et  Ord,  hvis  I  tillader  det.« 

Brokkenhuus  vendte  sig  om,  og  de  gik  sammen  hen 
til  en  af  de  store  Vinduesfordybninger  i  nogen  Afstand 
fra  de  tilstedeværende  Dragoner.     Kai  sagde: 

»Jeg  har  iaften  fornærmet  Eder,  min  Herre  Lehns- 
mand  !  thi  just  nu  erindrer  jeg  tydeligt  at  have  mod- 
taget Eders  Brev  paa  den  Tid,  I  nævnede.« 

»Og  nu  agter  I  formodentlig  at  fornærme  mig 
igjen?«  spurgte  Brokkenhuus  sagtmodig. 

»Nej,  ved  min  Ære!  tro  ikke  saa  slet  om  mig.  Jeg 
kommer  tværtimod  i  Erkjendelse  af  min  Uret  for  at  stille 
mig  til  Eders  Befaling.« 

»I  mener?« 

»At  tilbyde  Eder  al  den  Oprejsning,  en  Adelsmand 
er  den  anden  skyldig.« 

»Ak,  Kaptajn  Lykke  !«  svarede  Brokkenhuus  med  et 
sørgmodigt  Smil ;  »se  ret  paa  mig.  Jeg  er  en  gammel, 
grauhaaret  Mand,  tilmed  en  stakkels  Krøbling;  det  vilde 
kun  baade  mig  lidt  at  søge  Oprejsning  i  at  slaas  med 
Eder.  1  gamle  Dage  var  jeg  altid  rede  til  at  afgiøre 
mine  Stridigheder  med  Sværdet,  men  det  er  længe  siden. 
En  af  mine  løjender  gav  mig  her  i  Panden  dette  Mærke, 

der  tog  mit  højre  Øje  med  sig,  en  Anden,  lidt  ubehæn- 
digere, knuste  med  en  Kugle  mit  ene  Knæ;  hvis  mine 
Modstandere  levede,  vilde  de  have  kunnet  fortælle  Eder, 
at  F'ejghed  ikke  hørte  med  blandt  mine  Fejl,  men  de 
ere  døde  begge  To,  jeg  tror  det  var  før  I  blev  født, 
min  kjære  Herre!  Selv  er  jeg  nu  næsten  blind  og  maa 
dertil  dølge  min  Brøst  saa  godt  jeg  kan,  at  jeg  ikke 
mister  min  Bestilling,  hvilket  vilde  gjøre  mig  til  en 
Stodder;  Alderen  er  kommen,  Kaptajn  Lykke!  Jeg  maa 
finde  mig  i,  at  Folk  fornærme  mig,  og  takke  dem,  der 
fornærme  mig  mindst.« 

»O,  Hr.  Lehnsmand!  I  ydmyger  mig  dybt;  hvorledes 
skal  jeg  gjøre  min  Forseelse  god  igjen?  Jeg  vil  gaa  til 
Kongen  imorgen,  i  dette  Øjeblik,  og  bekjende  for  ham,  at 
Skylden  ligger  paa  min  Side.  Tro  blot,  jeg  beder  Eder, 
at  hvis  jeg  før  havde  vidst,  hvad  I  her  siger,  jeg  da 
aldrig  skulde  have  tænkt  paa  at  fri  mig  fra  min  Skyld 
ved  at  vælte  den  over  paa  Eder.« 

»Ja,  i  Sandhed,  Kaptajn!  jeg  tror  Eder!«  svarede 
Lehnsmanden  med  et  vemodigt  Smil,  der  forskjønnede 
hans  vansirede  Træk,  »jeg  tænker  for  ridderligt  om  Eder 
til  at  antage,  at  I  vil  fornærme  en  værgeløs  Mand,  men 
ligesaa  lidt  har  I  formodentlig  betænkt,  at  I  for  Øje- 
blikket endnu  mindre  end  jeg  tør  give  eller  modtage 
nogen  Udfordring  til  Kamp.« 

»Eja  !  kjære  Herre !«  svarede  Kai  leende,  »det  skulde 
jeg  dog  mene.  Har  1  modtaget  Skrammer  i  Eders  tid- 
ligere Kampe,  saa  har  jeg  min  Tro  givet  nogle;  jeg 
forstaar  ret  godt  at  føre  min  Klinge  og  fordrer  ikke 
bedre,  end  hvad  Lykken  beskærer.  Hvorfor  skulde  en 
tapper  Adelsmand  ikke  have  Lov  til  at  slaas,  naar  Lej- 
ligheden var  derefter?« 

»Fordi  en  tapper  Adelsmands  Arm  tilhører  Føde- 
landet i  disse  Dage,  da  Fjenden  staar  for  Døren.« 

»Jeg  fornemmer  nok,  at  jeg  bestandig  skal  have 
Uret  ligeoverfor  Eder,«  svarede  Kai;  »men  lige  meget, 
I  er  en  gjæv  og  ridderlig  Herre,  Lehnsmand  Brokken- 
huus!  og  jeg  ønsker  intet  bedre,  end  at  jeg  fra  denne 
Stund  af  turde  regne  mig  blandt  Eders  Venner.« 

»Det  skal  I  have  frit  Forlov  til,«  sagde  den  Gamle, 
idet  han  drog  sin  Handske  af  og  rakte  Kai  Haanden. 
»Farvel,  Kaptajn!  og  tak  for  den  Glæde,  I  har  for- 
voldet  mig  iaften.« 

»Imorgen  gaar  jeg  til  Kongen,«  ytrede  Kai  bevæget. 
»Jeg  faar  ikke  Ro,  før  jeg  har  bekjendt  hele  Sagen  for 
ham.« 

»I  lade  det  fare.  Kaptajn  Lykke!  Imorgen  rejser 
Kongen  og  jeg  hver  sin  Vej,  og  det  staar  til  Gud,  om 
vi  oftere  skulle  træffes  i  denne  Verden.« 

Brokkenhuus  hilste  og  gik,  Kai  fulgte  ham  til  den 
ydre  Slotstrappe  og  viste  en  Ærbødighed  mod  den 
Gamle,  som  om  denne  havde  været  hans  Overherre. 
Derpaa  kom  han  tilbage  og  fortsatte  sin  afbrudte  For- 
retning med  at  ordne  Vagtmandskabet. 

»Husker  jeg  ret,«  udbrød  han,  »befalede  jeg  jo  Ham, 
Korporal  Wolf,  at  tage  otte  Mand  med  sig  og  gaa  til 
den  østre  Fløj,  hvor  Hendes  Majestæt  Dronningen  har 
sine  Værelser.  Der  sætter  Han  Vagten  og  holder  Folkene 
til  at  være  stille  og  rolige.  Ingen  Drikken,  I  Slyngler! 
og  fremfor  alt  ingen  Smøgen  af  den  forbandede  Urt,  I 
og  de  Gevorbne  have  ført  os  ind  i  Landet.  1  ville  for- 
peste Lutten  i  Hendes  Majestæts  Værelser.« 

Med  den  omtalte  Urt  mente  Kai  Lykke  Tobak,  som 
Karl  den  Femtes  Soldater  havde  bragt  med  sig  fra  Spa- 
nien til  Tyskland,  hvorfra  igjen  de  Hvervede  i  den  for- 
rige Konges  Tid  førte  den  til  Danmark  og  bibragte 
Almuen  Smag  for  den. 

Dragonerne  gik  hver  til  sit  Vagthold,  alene  den 
omtalte  Korporal  blev  staaende,  efter  at  de  Øvrige 
havde  forladt  Værelset. 

»Har  han  forstaaet  mig,  Korporal?«  spurgte  Kai. 

»Javel,  Hr.  Kaptajn!«  svarede  Wolf  med  Haanden 
paa  den  opkrampede  Filthat. 

»Hvad  Djævlen  venter  Han  da  efter?« 

»Eders  Naade  behager  at  glemme,  at  I  iaften  gav 
mig  Lov  til  at  forrette  et  Ærinde  nede  i  Landsbyen. 
Karlene  fortælle,  at  vi  skulle  sadle  op  imorgen  ved  Dag- 
gry, og  saa  faar  jeg  arme  Mand  ingen  Tid  til  at  be- 
sørge det.« 

»Han  har  min  Tro  Ret,«  svarede  Kai  i  en  Tone, 
som  om  han  først  nu  erindrede  sit  Løfte.  Han  har  sig 
jo  en  Kjæreste  nede  i  en  af  Hytterne.« 

»Ja,  strenge  Herre!  det  gaar  mig  ikke  bedre.  I 
hver  en  By,  Hestfolkene  komme  til,  faar  man  sig  paa 
Timen  en  lille  Kjæreste;  men  hun  her  er  den  bedste  og 
skal  være  min  Kone,  hvis  det  ellers  ret  gelinger.« 

»Ja,  hvad  er  herved  at  gjøre?  —  Han  har  mit 
Løfte,  det  er  sandt,  og  en  Adelsmand  maa  staa  ved  sit 
Ord;  men  Tjenesten  fremfor  alt,  det  ved  Han  nok, 
Korporal ! « 

»Ak,  strenge  Herre  1»  ytrede  Korporalen  i  en  ynkelig 
Tone.  »Kunde  jeg  ikke  blot  faa  Permission  paa  en  Time? 
Det  gjælder  et  Menneskeliv,  Eders  Naade!  thi  Pigen  vilde 
tage  sin  Død  derover,  faar  hun  mig  ikke  at  se.  Kun  en 
lille  Time,  saa  er  jeg  her  igjen  paa  Pletten.« 

»Og  hvem  skulde  imedens  varetage  Hans  Post  i 
Slottet?  Hans  Fraværelse  vilde  være  et  smukt  Eksempel 
for  Karlene.« 

Korporalen  drejede  sig  med  en  fortvivlet  Gebærde  om 
paa  Hælen  for  at  gaa.    Kais  Ord  standsede  ham  atter: 

»Hør,  Korporal!  jeg  faar  et  Indfald  og  vil  tjene 
Ham,  fordi  Han  er  en  brav  og  flink  Person.  Han  laane 
mig  sin  Kappe  og  Hat,  vi  ere  omtrent  af  ens  Højde, 
jeg  gaar  da  op  og  holder  Vagt  for  Ham,  da  jeg  dog 
ikke  kan  sove,  imidlertid  besøger  Han  Kjæresten.  Er 
Han  tilfreds  dermed?« 

»Gud  velsigne  den  naadige  Herre!«  udbrød  Elskeren 
sjæleglad,  idet  han  til  Tegn  paa  sin  ydmyge  Taknemmelig- 
hed kyssede  sin  Haand  og  derpaa  berørte  Kais  med  den. 

»Dernæst  holder  Han  ren  Mund  med,  hvad  jeg  gjør 
for  Ham  og  kommer  tilbage  i  betimelig  Tid.« 

»Hjælpe  mig  Gud,  Eders  Naade!«  svarede  Korpo- 
ralen, medens  han  rakte  Kai  sin  Kappe,  »jeg  vilde  før 
tage  fem  og  tyve  Stigrem  for  Fronten,  end  misbruge 
Eders  Godhed.« 

»Han  kunde  ogsaa  være  temmelig  sikker  paa  at  faa 
dem  tiltalte,  hvis  Han  ikke  skjønnede  bedre  paa  min 
Gunst,«  sagde  Kai. 

Korporalen  hilste  og  gik.  Kai  svøbte  sig  ind  i  Kappen 
og  trykkede  Hatten  dybt  ned  i  Panden,  derpaa  forlod 
ogsaa  han  Stuen  og  fulgte  efter  Vagtmandskabet. 

Vejen  til  Dronningens  Værelser  førte  igjennem  en 
lang  Korridor,  hvis  ene  Ende  sluttede  sig  til  Hovedtrappen 
fra  Stueetagen;  i  den  modsatte  Ende  var  anbragt  et 
Vindue  ud  imod  Søen,  og  langs  med  denne  Side  gik 
igjen  en  Tværgang,  som  førte  til  Lehnsmandens  Lejlig- 
hed. Korridoren  selv  fik  sit  Lys  fra  en  Messinglampe 
ved  Trappen  og  denne  Aften  tillige  fra  Maanelyset,  som 
faldt  igjennem  Vinduet. 

Kai  stillede  en  Post  ved  Trappen  og  valgte  sin  egen 
i  Nærheden  af  Vinduet,  omtrent  ligeoverfor  Døren  til 
Dronningens  Gemak.  De  øvrige  Dragoner,  der  i  Nat- 
tens Løb  skulde  afløse  i  og  udenfor  Slottet,  opholdt  sig 

imidlertid  nede  i  Stueetagen,  hvor  et  Værelse  var  blevet 
dem  indrømmet  til  Vagtstue. 

Dronningen  var  endnu  inde  hos  Kongen.  Over  det 
nylig  saa  larm.ende  Slot  hvilede  en  almindehg  Tavshed, 
som  kun  i  enkelte  Mellemrum  blev  afbrudt,  naar  man 
aabnede  eller  lukkede  en  Dør  nede  i  Stueetagen,  eller 
ved  den  ensformige  Lyd  af  Vaaben,  idet  Vagterne,  for 
at  modstaa  Kulden,  som  begyndte  om  Aftenen,  bevægede 
sig  frem  og  tilbage  paa  deres  Poster. 

Kai  havde  stillet  sig  ligeoverfor  Vinduet,  tæt  ind- 
hyllet i  den  graa  Rytterkappe.  Maanelyset  faldt  i  en 
skraa  Retning  ned  over  hans  Ansigt  og  hen  langs  den 
ene  Side  af  Korridoren,  hvis  gamle,  mørkladne  Por- 
trætter syntes  at  antage  et  endnu  barskere  Udtryk  i 
dette  halvtydelige  Strejflys. 

En  usædvanlig  Spænding  var  synlig  i  Kais  Ansigt, 
han  ventede  med  Utaalmodighed  paa  Fortsættelsen  af 
det  Eventyr,  hans  tilsyneladende  saa  opofrende  Velvillie 
for  Korporalen  havde  ledet  ham  i. 

Pludselig  hørte  han  nede  paa  Trappen,  hvor  den 
anden  Vagt  stod,  den  taktmæssige  Lyd,  som  foraarsagedes 
ved  at  præsentere  et  Gevær,  derpaa  lød  Stemmer,  og 
straks  efter  saa  man  Dronningen,  fulgt  af  Fru  Else  Pars- 
berg,  gaa  igjennem  Korridoren.  F'oran  begge  Damer  bar 
en  Kammerfrue  en  tændt,  trearmet  Lysestage.  Kai  rettede 
sig  og  præsenterede  sin  Karabin.  Hans  Kappe  gled  noget 
tilside  ved  denne  Bevægelse.  Skinnet  af  Lysene  faldt 
paa  Sølvet  af  hans  broderede  Vams,  da  Kammerfruen 
standsede,  medens  Dronningen  tog  Afsked  med  Fru  Else. 
Var  det  nu  paa  Grund  af  det  lydelige  og  præcise  i  hans 
Hilsen  eller  ifølge  et  vist  Instinkt,  som  vi  under  visse 
Forhold  lykkeligvis  blive  begavede  med,  nok  er  det. 
Dronningen  lagde  Mærke  til  ham.     I  hendes  første  Blik 

Gjøngehøvd.  og  Dronn.  Vagtra.  4 

paa  den  smukke  Skildvagt,  viste  sig  en  levende  Over 
raskelse,  derpaa  smilede  hun,  tilfreds  over  dette  Paafund, 
der  faldt  saa  aldeles  i  hendes  Smag ;  og  begge  disse 
Udtryk,  Gjenkjendelsen  og  Smilet,  forsvandt  atter  i  næste 
Øjeblik,  medens  hun  naadig  standsede  Fru  Else  for  at 
forsikre,  hvor  behageligt  Opholdet  paa  Jungshoved  havde 
været  hende.  Under  denne  Erklæring,  som  blev  mod- 
tagen med  Henrykkelse,  faldt  Dronningens  Øjne  endnu 
engang  paa  Kai.  Derpaa  forsvandt  hun,  Fru  Else  og 
Kammerfruen,  der  stiv  og  ubevægelig  med  Hovedet  halvt 
neddukket  i  den  store,  opstaaende  Halskrave,  havde 
holdt  Lyset  for  dette  Optrin. 

Atter  indtraadte  den  tidligere  Stilhed  omkring  i 
Slottet  og  dets  Nærhed.  Dronningens  Damer  havde  for- 
ladt hende.  Lysene  i  Lehnsmandens  Fløj  vare  slukkede, 
man  hørte  Taarnuhret  slaa  og  Vinden,  som  sukkede  i 
Lindetræerne  udenfor.  løvrigt  var  alt  uddøet  omkring 
Kai.  Selv  Vagten  i  den  modsatte  Ende  af  Gangen  havde 
sat  sig  ned  paa  det  øverste  Trin  af  Trappen,  svøbt  sin 
Kappe  tættere  omkring  sig,  lagt  Karabinen  over  sine 
Knæ  og  hengivet  sig  til  Betragtninger,  som  endte  i  en 
dyb  og  rolig  Søvn. 

Men  Skjæbnen  havde  bestemt,  at  denne  Nats  Stil- 
hed jævnlig  skulde  blive  afbrudt.  Kai  nærmede  sig  Dron- 
ningens Dør,  han  lænede  sig  ubevægelig  og  grundende 
til  Karmen,  da  han  pludselig  traadte  tilside  ved  at  høre 
Skridt  fra  den  modsatte  Side  af  Korridoren.  Sagte, 
næsten  lydløst,  bevægede  en  Skikkelse  sig  hen  imod 
ham  og  standsede  ligesom  tvivlraadig  i  Nærheden  af 
Døren  til  Dronningens  Værelse. 

Kai  havde  øjeblikkelig  fattet  sin  Plan;  han  stillede 
sig  med  Ryggen  imod  Laasen  og  tiltalte  Manden,  der 
ved  Skildvagtens  Bevægelse  traadte  over  paa  den  mørke 
Side  af  (ianf^en. 

»Hvad  gjør  I  her  saa  silde?«  spurgte  Kai  dæmpet. 

Manden  betænkte  sig  et  Øjeblik,  før  han  traadte 
nærmere,  slog  sin  Kappe  tilside,  og  Kai  gienkjendte 
Kørbitz  i  den  straalende  Hofdragt,  han  havde  baaret 
tidligere  om  Aftenen  ved  Kuren. 

»Gjør  Plads,  Skildvagt!«  hviskede  Ridderen.  »]eg 
har  et  Ærinde  til  Hendes  Majestæt.« 

»Det  faar  at  vente  til  belejligere  Tid,«  sagde  Kai. 
»Dronningen  er  allerede  gaaet  til  Ro.« 

»  Hvad  behager ! « svarede  Kørbitz  med  en  Lykkeridders 
Overmod.  »Ved  Han  ikke,  at  enhver  Tid  er  belejlig  for 
Hans  Majestæts  Ærinder?  Jeg  er  Ridder  Kørbitz  og 
Overbringer  af  et  Budskab,  der  ikke  taaler  Opsættelse.« 

Ridderen  traadte  under  disse  Ord  et  Skridt  nærmere. 
Kai  stillede  sig  imod  ham,  derved  faldt  Maanelyset  paa 
hans  Ansigt,  og  Kørbitz  gjenkjendte  ham  øjeblikkelig. 

»Ah,  min  Hr.  Dragoner!«  udbrød  han  med  en  slet 
.skjult  Harme.  »I  holder  god  Vagt  inat  udenfor  dette 
Værelse.« 

»Ja,  jeg  ser  nu,  det  gjøres  nødig;  finder  I  maaske 
noget  at  udsætte  paa  denne  Opmærksomhed?« 

»Sikkerlig  ikke,  jeg  tænkte  kun  paa,  at  det  er  anden 
Gang,  vore  Veje  krydse  hinanden.« 

»Tal  ikke  derom,«  svarede  Kai;  »thi  min  Beskeden- 
hed forbyder  mig  at  nære  denne  Tanke.« 

»Hvad  mener  1?« 

»At  det  lader  til,  jeg  begge  Gange  skal  være  den 
Sejrende.« 

»Tror  I  ogsaa,  at  det  vil  blive  Tilfældet,  naar  Hans 
Majestæt  imorgen  erfarer,  at  I  hindrer  mig  i  at  fuld- 
byrde hans  Befaling?« 

»Ak,  Hr.  Ridder!  derpaa  vil  jeg  besinde  mig  imorgen; 
for  Øjeblikket  tænker  jeg  kun  paa  min  Post.« 

4* 

»I  nægter  mig  da  endnu  Adgang  til  dette  Gemak?« 

»Ja!« 

»Og  Grunden,  vil  1  sige  mig  den?« 

»Grunden,*  svarede  Kai  smilende,  »er,  at  I  hver 
Dag  nyder  den  Lykke  at  kunne  v^age  over  Hendes 
Majestæt,  inat  vil  Kai  Lykkes  Dragoner  gjøre  det.« 

Kørbitz  bortfjernede  sig  rasende.  Havde  han  været 
Dronningens  Værelse  lidt  nærmere,  vilde  han  maaske 
under  Striden  have  mærket,  at  Døren  forsigtig  blev 
aabnet  paa  Klem,  medens  en  Skikkelse  indenfor  lyttede 
til,  hvad  der  blev  talt;  han  vilde  maaske  tillige  af  denne 
Skikkelses  bifaldende  Smil  have  kunnet  forklare  sig  Aar- 
sagen  til  Kaptajnens  ubegribelige  Dristighed. 

Omtrent  en  Time  senere  blev  Stilheden  igjen  afbrudt 
ved  de  forsigtige  og  langsomme  Skridt  af  en  Mand,  der 
kom  gaaende  nede  i  Korridoren.  Denne  Mand  maatte 
uden  Tvivl  være  fortrolig  med  Stedet,  siden  han  vidste 
at  finde  Vej  i  det  Halvmørke,  som  var  indtraadt,  efter  at 
Maanen  havde  ophørt  at  skinne  gjennem  Vinduet.  Da 
han  kom  ned  i  Gangen,  berørte  hans  Fod  et  Klædnings- 
stykke. Han  standsede,  tog  det  op  og  fandt,  at  det  var  en 
Soldaterkappe.  Manden  smilede  ;  uden  at  betænke  sig  tog 
han  Kappen  paa,  svøbte  sig  tæt  ind  i  den  og  fortsatte  sin 
Vej  igjennem  Korridoren.  Skildvagten  nede  ved  Trappen 
var  imidlertid  vaagnet;  da  han  saa  Manden  komme  sig 
imøde,  traadte  han  frem  for  at  hindre  ham  i  at  passere ; 
men  ved  Synet  af  den  militære  Kappe  betænkte  han  sig 
igjen,  antog  ham  for  en  Kammerat  og  lod  ham  gaa  forbi 
sig.  Da  den  Ubekjendte  kom  til  en  Dør  ved  Enden  af 
Korridoren,  standsede  han,  lyttede  og  kastede  sit  Blik  til- 
bage paa  Skildvagten.  Denne  havde  vendt  ham  Ryggen 
og  lænet  sig  over  mod  Rækværket  af  Trappen.  Da 
Manden  saaledes    overbeviste    sig    om,    at  Ingen  lagde 

Mærke  til  ham,  berørte  hans  Haand  Dørlaasen.  Saa  for- 
sigtig og  lydløs  end  denne  Bevægelse  foregik,  syntes 
den  dog  at  være  bleven  bemærket  indenfor.  Døren  aab- 
nedes,  og  ved  af':  svage  Lys,  som  Lampen  kastede  i 
denne  Del  af  Gangen,  saas  en  kvindelig  Skikkelse  komme 
tilsyne  i  Døraabningen.  Hun  bøjede  sig  over  mod  Manden, 
rakte  ham  begge  sine  Hænder,  og  deres  Stemmer  blan- 
dedes derpaa  i  en  sagte  Hvisken,  ligesaa  uhørlig  som 
uforstaaelig,  med  mindre  de  ømme  og  straalende  Blikke, 
der  paa  samme  Tid  bleve  vekslede,  kunde  have  tjent 
som  Kommentar  for  dette  hemmelighedsfulde  Sprog. 

Det  vidste  imidlertid  Enhver,  som  var  nogenlunde 
bekjendt  i  Slottet,  at  dette  Værelse  for  Øjeblikket  blev 
beboet  af  Julie  Parsberg,  en  Søster  til  Fru  Else.  Den 
Anseelse  og  Gunst,  hendes  Broder  nød  ved  Frederik  den 
Tredies  Hof,  havde  ogsaa  udstrakt  sig  til  hans  Søster. 
Hun  var  endnu  meget  ung,  da  hun  blev  optagen  iblandt 
Sophie  Amalies  Æresdamer,  en  Post,  hvortil  Landets 
fornemste  Adelige  bejlede.  Dronningens  øjensynlige  Gunst 
skaffede  den  unge  Dame  en  talrig  Skare  af  aabenbare 
Beundrere  og  hemmelige  Fjender.  Flere  af  disse  sidste 
stode  unægtelig  ogsaa  over  hende  med  Hensyn  til  Aner 
og  Formue ;  men  til  Gjengjæld  derfor  overgik  Julie  dem 
Alle  i  Skjønhed.  Saa  let  og  sirlig  en  Figur,  saa  hen- 
rivende et  Hoved,  saa  dejlige  og  sorte  Øjne  som  hendes 
retfærdiggjorde  i  lige  Grad  Herrernes  Beundring  og  Da- 
mernes Misundelse.  Der  var  maaske  mere  Ild  end  Varme 
i  disse  sorte  og  straalende  Øjne,  men  det  hørte  til  den 
Tids  Begreb  kun  at  tro  paa  Varmen  der,  hvor  man  saa 
Flammen.  Man  sagde  ogsaa,  at  den  unge  Dame  lagde 
for  synlig  Vægt  paa  at  behage  Alle  for  senere  at  kunne 
paradere  med  sine  talrige  Erobringer;  dog  vovede  ikke 
engang  de  mest  skaanseliøse  af  disse  Fjender,    —   det 

vil  sige  de,  som  Naturen  havde  givet  færrest  Evner  til 
at  rivalisere  med  hende  —  at  paastaa,  at  Julie  nogen- 
sinde havde  tilsmilet  en  Borgerlig. 

Midt  i  sin  Lykkes  Sollys  syntes  dog  Julie  at  savne 
noget.  Hun  blev  træt  i  denne  Veksel  af  Kabaler  og  Bag- 
talelser; efter  at  have  tilbragt  et  Aar  ved  Hoifet  udbad 
hun  sig  Tilladelse  til  at  besøge  sin  Søster,  Fru  Else 
Parsberg  paa  Jungshoved,  hvortil  hun  angav  sit  svæk- 
kede Helbred  som  Aarsag.  Dette  Paaskud  fandt  natur- 
ligvis ikke  Tiltro  hos  Nogen,  man  angav  tusinde  for- 
skjellige  Historier  om  denne  besynderlige  Kejse;  imid- 
lertid forbleve  Alle,  selv  Julies  Nærmeste,  uvidende  om 
hendes  Bevæggrund  til  at  forlade  Hoffet. 

Julie  rejste  til  Jungshoved.  I  den  ensomme  og 
uselskabelige  Skovegn  var  Jagten  og  hyppige  Rideture 
hendes  eneste  Adspredelse;  men  hun  syntes  at  befinde 
sig  ypperligt  derved.  Hendes  blege  Kinder  rødmede 
paany,  hendes  mørke  Øjne  havde  ingensinde  besiddet 
en  friskere  Glands.     Han  ønskede  og  savnede  intet. 

Det  var  altsaa,  som  sagt,  udenfor  den  unge  Hof- 
dames Dør,  at  de  to  Ubekjendte  i  dette  Øjeblik  sam- 
talede, med  foroverbøjede  Hoveder,  saa  nær  hinanden, 
at  de  næsten  berørtes,  medens  deres  brændende  Blikke 
mødtes  og  besvaredes  med  Kjærtegn  og  Ord,  der  uden 
Tvivl  vare  endnu  sødere  end  disse  Blikke. 

Pludselig  tav  Manden,  idet  den  Anden  vedblev 
at  tale. 

»Gaa  nu!«  hviskede  denne  Stemme;  »jeg  vil  ikke 
høre  din  Skildring  om  Kongens  Naade.  —  Stakkels  Men- 
neske! som  om  Kongens  Yndest  kunde  forøge  min.  — 
Jeg  holder  ikke  af,  at  Du  sætter  dit  Haab  til  Fremtiden, 
naar  allerede  det  nærværende  Øjeblik  har  opfyldt  alle 
dine  Ønsker.      Heller  ikke  har  Du  Lov  til  at  rose  Dig 

af  anden  Gunst  end  den,  Du  læser  i  mine  Øjne.  —  Gaa, 
min  Gjøngehøvding!  jeg  siger  Dig  jo,  at  jeg  har  faaet 
Dronningens  Tilladelse  til  at  blive.     Gaa!« 

Hun  skod  ham  bort,  idet  hun  holdt  to  smaa,  hvide 
Hænder  for  hans  Ansig^t  og:  lod  ham  bedække  dem  med 
sine  Kys.  Derefter  traadte  hun  tilbage  i  Døren  og  luk- 
kede den  efter  sig. 

Manden  svøbte  sig  tættere  ind  i  sin  Kappe  og  gik 
tavs  og  stille  forbi  Skildvagten.  Denne  var  imidlertid 
slumret  ind  paa  det  øverste  Trappetrin.  Svend  Gjønge 
vedblev  sin  Gang,  indtil  han  nærmede  sig  Dronningens 
Værelse.  Før  han  kom  til  dette,  blev  han  tiltalt  af 
Skildvagten. 

»Hvad  gjør  I  her?«  spurgte  denne. 

Svend  standsede,  han  betragtede  Soldaten  overrasket. 
Det  forræderske  Sølv  paa  den  udsyede  Vams  lod  pgsaa 
ham  gjenkjende  Kaptajnen.     Han  smilede. 

»Om  Forladelse,  Hr.  Dragoner!  bliv  ikke  vred  over 
min  Dristighed,  men  Kulden  er  streng,  og  Natten  falder 
lang.   Jeg  kommer  blot  for  at  bringe  Eder  denne  Kappe.« 

Endnu  medens  Kai  besindede  sig  paa,  hvad  han 
skulde  svare,  havde  Svend  forladt  ham  og  var  bøjet 
om  ad  Tværgangen,  hvor  Lyden  af  hans  sagte  og  for- 
sigtige Skridt  snart  tabte  sig. 


4. 
Dronning'ens  Stridsmand. 

Tidlig  den  næste  Morgen  holdt  Dragonerne  opstillede 
i  Slotsgaarden  i  to  lange  Rækker  fra  Stentrappen  ud  til 
Vindebroen  for  at  ledsage  Kongeparret  til  Præstø.    End- 

skjøndt  det  den  foregaaende  Aften  blev  bestemt,  at  Af- 
rejsen skulde  finde  Sted  tidlig  om  Morgenen,  var  der 
allerede  gaaet  flere  Timer  hen  paa  Formiddagen,  og 
endim  holdt  Kusken  i  Baggaarden  uden  at  have  mod- 
taget Tegn  til  at  kjore  frem. 

Man  fortalte,  at  Kongen  i  Morgenstunden  havde  faaet 
vigtige  Underretninger  om  Fjenden,  og  at  der  i  denne  An- 
ledning var  afgaaet  Ilbud  til  Rigsraadet  i  Hovedstaden. 

Dragonerne  havde  indhyllet  sig  i  deres  lange  Kapper 
og  sade  strunke  og  ubevægelige  i  Sadlen,  med  Øjnene 
rettede  mod  Slotstrappen,  paa  hvis  øverste  Trin  man 
saa  to  af  Dronningens  Løbere  i  korte  Trøjer  og  Skind- 
bukser og  med  røde  Stave  i  Hænderne. 

Solen  kastede  sine  klare  Straaler  ned  mellem  Linde- 
træernes Grene.  Gaarden  og  begge  Sider  af  Broen 
fyldtes  efterhaanden  med  Tilskuere.  Foran  disse  stod  en 
høj  Mand  i  en  Faareskindskofte,  med  blottet  Hoved  og 
Hænderne  foldede  over  sin  røde,  strikkede  Uldhue.  Det 
var  Ib,  som  mødte  efter  Dronningens  Befaling.  Bøn- 
derne havde  trængt  sig  noget  tilbage  fra  ham,  som  om 
de  frygtede  for  hans  Nærhed,  derved  opstod  en  Aabning 
mellem  ham  og  den  øvrige  Mængde.  Tateren  syntes 
ikke  at  agte  herpaa,  hans  Blik  var  ufravendt  hæftet  mod 
Døren,  hvorfra  Dronningen  skulde  komme.  Fra  den  tid- 
lige Morgen  havde  han  staaet  paa  dette  Sted,  ydmyg 
og  undselig,  ventende  paa,  at  man  vilde  holde  det  Løfte, 
der  var  blevet  ham  givet. 

Det  var  tydeligt  at  se,  hvor  megen  Umage  Tateren 
havde  anvendt  paa  sit  Ydre  den  Dag.  Hans  korte,  sorte 
Skæg  var  omhyggelig  skilt  til  begge  Sider.  Haaret  var 
redet  glat  tilbage  fra  den  høje  og  brede  Pande,  hvis 
Hvidhed,  hvor  den  plejede  at  være  beskyttet  af  Huen, 
dannede  en  paafaldende  Modsætning  til  det  øvrige  sol- 

brændte  Ansigt.  Istedetfor  Sejlgarnet,  hvormed  Koften 
ellers  holdtes  sammen,  havde  han  idag  bundet  den  med 
røde  Uldsnore,  og  det  brede  Bælte  omkring  Livet,  hvori 
han  bar  en  Kniv  med  Hjortetaksskaft  og  en  blankpoleret 
Tinske,  fuldendte  denne  Dragt,  der  efter  Ibs  Formening 
ikke  lod  noget  tilbage  at  ønske. 

Pludselig  opstod  en  Mumlen  blandt  Mængden.  »Nu 
komme  de,«  hviskedes  der  fra  alle  Sider,  og  man  saa 
en  Hofkavaler  vise  sig  i  Slotsdøren  og  sige  nogle  Ord 
til  Løberne.  Den  ene  af  disse  sprang  ned  ad  Trapperne 
over  Gaarden  og  raabte : 

»Hans  Majestæts  Vogn  skal  kjøre  frem.« 

Derpaa  vendte  han  igjen  tilbage  til  sin  Post.  Straks 
efter  holdt  Vognen  foran  Hovedtrappen,  og  Mængden 
trængte  sig  nærmere  henad  mod  Slottet  for  at  faa  et 
Glimt  at  se  af  de  høje  Herskaber,  naar  de  stege  ind. 

Ib  blev  reven  med  i  Strømmen.  Blandt  alle  Til- 
stedeværende var  han  den,  der  ventede  med  størst  Utaal- 
modighed.  Flere  Gange  foer  han  med  Haanden  op  over 
Panden,  hans  Hjerte  bankede,  hans  mægtige  Lemmer 
skjælvede,  en  ængstelig  Frygt  begyndte  at  vaagne  ved 
Tanken  om,  at  man  muligt  kunde  have  glemt  ham  og 
den  vigtige  Anledning,  hvori  han  var  kommen. 

Idet  han  nærmede  sig  Trappen,  saa  han  Kai  holde 
tilhest  foran  Dragonerne.  Han  gjenkjendte  ham  og  ud- 
stødte et  Glædesskrig,  derpaa  dukkede  han  sig  ned  og 
søgte  at  bane  sig  Vej  mellem  de  Foranstaaende,  men 
det  var  haandfaste  Folk,  han  havde  at  gjøre  med.  En- 
hver blev  paa  sin  Plads,  og  efter  flere  gjentagne  For- 
søg erkjendte  han  det  umulige  i  at  naa  Trappen.  Sveden 
brast  ud  af  hans  Pande,  og  da  han  saa  ned  paa  sin 
Dragt,  opdagede  han  til  endnu  større  Smerte,  at  hans 
nylig  saa  pyntelige  Udseende  var    aldeles    tilintetgjort. 

Han  hævede  sine  Arme    og    udbrod  med  en  bønlig  og 
bævende  Stemme: 

»Aa  lad  mig  komme  frem  i  Guds  Navn!« 

»Hvor  agter  Du  Dig  hen,  dit  lange  Spektakel?« 
spurgte  Ridefogden,  som  stod  i  hans  Nærhed.  »Synesmig 
dog,  at  Du  kan  være  ret  vel  fornøjet  med  den  Plads,  Du 
har,  alt  imens  Du  staar  blandt  lutter  ærlige  Folk.« 

»Ak,  Foged!«  bad  Ib,  »vær  ikke  streng.  Jegskal 
jo  hen  at  tale  med  Dronningen.« 

Disse  Ord  bleve  besvarede  med  en  almindelig  Latter. 

»Natmanden  skal  tale  med  Dronningen,«  raabte  En 
i  Klyngen.     »Lad  ham  dog  komme  frem.« 

Under  den  Munterhed,  som  derved  opstod,  var  Ib 
bleven  Gjenstand  for/Mles  Opmærksomhed.  Nogle  Enkelte 
af  de  Nærmeste  følte  sig  bevægede  af  det  bønlige  og 
smertelige  Udtryk  i  hans  Ansigt  og  rykkede  tættere  sam- 
men; derved  opstod  en  Smule  Flåds.  Han  trængte  sig 
frem,  endnu  en  Kamp,  og  et  jublende  Skrig  tilkjendegav 
hans  Held,  han  styrtede  ud  af  Kredsen  og  sank  aande- 
løs  og  forslaaet  ned  ved  Foden  af  Trappen. 

Kørbitz  blev  staaende  i  Slotsdøren,  en  Tjener  havde 
hængt  en  Foer værks  Kappe  over  hans  Hofdragt.  Da 
han  hørte  Skriget  og  saa  den  Bevægelse,  som  opstod 
blandt  Mængden,  idet  Tateren  trængte  sig  frem  foran 
alle  Øvrige,  gik  han  hen  til  ham  og  spurgte,  hvad  han 
vilde. 

»Naadige  Herre!«  svarede  Ib  med  et  dybt  Huk,  »jeg 
kommer,  fordi  Dronningen  har  bestilt  mig  herhid.« 

»Dronningen!«  gjentog  Ridderen,  ikke  mindre  for- 
undret end  alle  de  Andre.     »1  hvilken  Anledning?« 

»Hun  vilde  gjøre  mig  noget  tilgode,  formedelst  jeg 
hjalp  hende  igaar,   da  hun  var  ude  i  Skoven  at  jage.« 

»Hvormed  hjalp  Du?« 

»Med  at  frelse  hendes  Liv.« 

»Du?« 

»Ja!«  svarede  Ib  undselig,  »fordi  der  dengang 
ingen  Bedre  var  tilstede.« 

»Jeg  tror,  Alverden  har  frelst  Hendes  Majestæt 
igaar,«  mumlede  Ridderen,  ubehageligt  bevæget  ved  de 
Erindringer,  som  dermed  forbandt  sig.  —  »Gaa  bort, 
Mand!  Hendes  Majestæt  har  ingen  Stunder  at  tale 
med  Dig.« 

Idet  Kørbitz  sagde  dette,  gjorde  han  en  Haand- 
bevægelse  mod  en  af  Fogderne,  som  stode  posterede 
nedenfor  Trappen.  Fogden  drev  den  Ulykkelige  tilbage 
med  Skaftet  af  sin  Partisan,  og  Ridderen  stillede  sig 
atter  i  Døren. 

Nogle  Øjeblikke  blev  Ib  staaende  som  bedøvet. 
Mængden  spottede  og  forhaanede  ham,  men  han  syntes 
at  være  uden  Følelse  derfor,  det  var  ikke  Ydmygelsen, 
der  forandrede  hans  Træk  og  bragte  hans  Øjne  til  at 
løbe  i  Vand,  efter  at  Ridderens  Tilbagevisning  havde  til- 
intetgjort hans  kjæreste  Haab,  Maalet  for  alle  hans  Ønsker. 

Hændelsesvis  red  Kaptajn  Lykke  paa  samme  Tid 
langs  med  Linien  af  sine  Folk  og  nærmede  sig  det  Sted, 
hvortil  Tateren  var  trængt  tilbage.  Da  Ib  saa  ham  be- 
sluttede han  at  vove  endnu  et  sidste  Forsøg.  Han  ud- 
bredte sine  Arme  og  raabte: 

»Høvedsmand!  Høvedsmand!    kom  mig  til  Hjælp.« 

Kai  hørte  dette  Raab,  saa  klagende  og  lydeligt,  at 
det  naaede  over  hele  Gaarden.  Han  vendte  sig  forundret 
og  fik  Øje  paa  Tateren.  Skjæbnen  syntes  at  have  udset 
ham  til  at  modvirke  Kørbitz,  hvor  de  mødtes.  Han  hilste 
Ridderen  med  sin  Pallask  og  red  derefter  hen  til  Ib. 

»Hvad  ønsker  Du,  min  Ven?«   spurgte  han. 

»Ak,  Høvedsmand!  kjender  I  mig  ikke  mere?« 

»Jovist,  det  var  jo  Dig,  vi  mødte  igaar  i  Skoven.« 


60 

»Det  var  mig,  I  lovede  at  gjøre  til  en  ærlig  Mand, 
og  nu  have  de  glemt  det  og  sige,  at  der  er  ingen  Stunder 
dertil,  og  spotte  og  støde  mig  tilbage  alle  Steder.« 

Kai  følte,  at  han  var  i  Gjæld  hos  Tateren,  fordi 
dennes  Bedrifter  Aftenen  tilforn  vare  blevne  regnede 
ham  tilgode.     Han  sagde: 

»Tøv  kun  lidt,  min  Søn!  vi  ville  se,  hvad  der  lader 
sig  gjøre.« 

I  samme  Øjeblik  bleve  Dørene  stødte  op,  og  Konge- 
parret steg  ned  ad  Trapperne,  Dronningen  med  et  til- 
freds og  smilende  Ansigt,  derimod  dvælede  endnu  Ryn- 
kerne paa  Kongens  tankefulde  Pande.  Dragonernes 
Pauker  og  Horn  hilste  Majestæterne. 

Kaptajn  Lykke  var  bleven  holdende  tæt  foran  Vognen. 
Ved  hans  Side  stod  Ib  med  sin  Hue  i  Haanden.  Fogden 
prøvede  flere  Gange  paa  at  drive  ham  tilbage,  men  Ib 
havde  faaet  Mod  efter  Kai  Lykkes  Opmuntring  og  gjorde 
en  fortvivlet  Modstand.  Derved  tildrog  han  sig  Dron- 
ningens Opmærksomhed.  Hun  kastede  et  spørgende  Blik 
paa  ham  og  traadte  et  Skridt  nærmere.  Fogden  drog 
sig  tilbage  til  Rækværket  af  Trappen,  Tateren  bøjede 
sit  Hoved  og  sank  paa  begge  sine  Knæ  ned  foran  hende. 

»Hvad  ønsker  denne  Mand?«    spurgte  Dronningen. 

Kaptajnen  gjorde  en  dyb  Hilsen,  idet  han  svarede : 

»Han  tror  at  have  nogen  Fordring  paa  Eders  Maje- 
stæts Naade.« 

»Hvem  er  han?« 

»Han  var  tilstede  ved  Vildsvinejagten  igaar.« 

»Ja,  jeg  erindrer  det.     Vi  lovede  ham  en  Belønning.« 

»Han  vælger  blot  ikke  nogen  heldig  Tid  til  at  minde 
os  derom,«  ytrede  Kongen. 

»Ak,  Deres  naadige  Majestæt!«  stammede  Ib.  »Jeg 
har  ventet  her  siden  imorgcs,  før  det  blev  lyst.« 

>Hvad  begjærer  han  da?«  spurgte  Kongen. 

»Jeg  ved  det  ikke  ret  selv,«  svarede  Sophie  AmaUe, 
»men  siden  I,  Hr.  Kaptajn  Lykke!  gjør  Eder  til  hans 
Fortaler,  saa  behag  at  forklare  Hans  Majestæt,  hvad 
Manden  ønsker.« 

»Hans  Bøn  er  at  blive  gjort  ærlig«. 

»Ærlig!«  gjentog  Kongen  forundret. 

»Ja,  Eders  Naade!«  tilføjede  Tateren,  hvem  Kongens 
venlige  Mine  gav  Mod.  »Jeg  vilde  saa  inderlig  gjerne 
være  ærlig,  for  jeg  er  kun  en  stakkels  Natmand,  som 
ikke  har  Forlov  til  at  omgaas  med  andre  Mennesker. 
Igaar  gav  Dronningen  mig  Jaord  paa,  at  det  nok 
skulde  ske.« 

»Det  har  saaledes  været  Landets  Skik  tilforn,«  be- 
mærkede Kai,  »at  Fanerne  gjorde  en  Mand  ærlig,  naar 
de  bleve  svungne  over  hans  Hoved.« 

Kørbitz,  som  hidtil  havde  staaet  bag  Dronningen, 
stak  sit  Hoved  op  over  Kraven  paa  sin  Foerværks  Kappe 
og  ytrede: 

»Kaptajnen  synes  at  glemme,  at  her  for  Øjeblikket 
ikke  haves  nogen  Fane  tilstede.« 

»Jeg  glemte  det  ikke,«  svarede  Kai  med  et  artigt 
Buk  for  Ridderen,  »men  antog  den  for  at  være  unød- 
vendig, hvis  det  ellers  maatte  behage  Deres  Majestæter 
at  opfylde  Mandens  Ønske.  I  Danmark  hedder  det  for 
et  gammelt  Mundheld,  at  den  Mand,  hvem  Kongens  Haand 
berører,  han  vorder  ærlig.« 

Medens  Kai  talede,  lod  Dronningen  sit  Blik  glide 
hen  over  de  to  Rivaler.  Ridderen  stod  kroget  og 
sammenbøjet  i  sin  Kappe,  hans  blege  Ansigt  var  blevet 
blaaligt  af  Kulde  og  vansiredes  endnu  mere  ved  den 
nødtvungne  Erkjendelse  af  Kais  Overlegenhed  i  dette 
Øjeblik.  Ligeoverfor  ham  Kaptajnens  ranke  og  ridderlige 
Skikkelse,  som  aldrig  havde  taget  sig  fordelagtigere  ud. 

»Jeg  maa  dog  give  Ridder  Kørbitz  Mening  mit 
Bifald,«  ytrede  Sophie  Amalie  med  et  Blik  paa  Kai, 
»og  siden  denne  Ceremoni  nu  tilforn  plejer  at  fuldbyrdes 
med  Fanen,  maa  det  ogsaa  denne  Gang  ske  saaledes. 
Jeg  vilde  nødig  lade  mit  Løfte  uopfyldt,«  tilføjede  hun 
henvendt  til  Kongen.  »Især  da  det  for  Øjeblikket  er 
Eders  Majestæt  om  dygtige  Krigsmænd  at  gjøre,  og 
denne  Mand  venter  kun  paa  at  blive  værdig  til  at  ind- 
træde i  Landets  Tjeneste.« 

»Vi  ere  ogsaa  rede  til  at  opfylde  hans  Ønske,« 
svarede  Kongen. 

»Hr.  von  Kørbitz!«  vedblev  Dronningen,  idet  hun 
pegede  over  mod  Fogden.  »Behag  at  bringe  os  denne 
Betjents  Partisan.« 

Kørbitz  adlød  forundret.  Dronningen  udfoldede  sit 
Lommetørklæde  og  bandt  Fligen  af  det  om  Spidsen  paa 
Spydet.  Solen  var  imidlertid  stegen  paa  Himmelen,  den 
skinnede  ned  i  Gaarden  og  belyste  det  Optrin,  som  nu 
fulgte  efter,  og  som  for  de  tilstedeværende  Hoffolk  var 
en  Gjenstand  for  Smil  og  Morskab,  for  Ib  derimod  den 
helligste  og  højtideligte  Begivenhed  i  hans  Liv. 

Han  laa  foran  Dronningen,  knælende  paa  Jorden 
med  foroverbøjet  Hoved  og  holdt  Huen  i  sine  foldede 
Hænder.  Paa  et  Vink  af  Kai  Lykke  red  Paukeslageren 
og  de  to  Trompetere,  hvoraf  Musikken  bestod,  hen  til 
Trappen.     Dragonerne  præsenterede  med  Sablen., 

I  det  samme  hørte  man  en  mægtig  Røst  hæve  sig 
blandt  Tilskuerne  og  raabe  : 

»Tag  Eders  Huer  af.  Folk!« 

Ingen  vidste,  hvem  der  talede,  eller  hvorfra  denne 
dybe  og  klangfulde  Stemme  kom,  men  man  adlød  den 
øjeblikkelig.  Trompeterne  blæste  en  Fanfare,  Dronnin- 
gen hævede  Partisanen    med   det  flagrende  Klæde  over 

Taterens  Hoved,  og  da  Trompeterne  tav,  traadte  Kongen 
ned  til  Ib,  lagde  sin  blottede  Haand  paa  hans  Hoved 
og  sagde : 

»Rejs  Dig  op,  min  Søn!  i  Guds  Navn,  saa  sandt 
Du  fra  nu  af  er  en  ærlig  og  pletfri  Mand.« 

Da  Kongens  Haand  berørte  Ibs  Hoved,  syntes  en 
pludselig  Skjælven  at  fare  igjennem  hans  Lemmer,  han 
skjulte  Ansigtet  i  sine  Hænder  og  brast  i  en  lydelig  Graad. 
Hans  Bryst  arbejdede,  han  vilde  tale,  men  mægtede  det 
ikke.  Da  han  lod  sine  Hænder  synke,  laa  et  lyksaligt 
Smil  udbredt  over  hans  Ansigt,  og  idet  han  saa  op  og 
hæftede  sine  kloge  Øjne  paa  Dronningen,  nikkede  han 
gjentagne  Gange,  ligesom  for  at  udtrykke  den  Bekræftelse, 
der  var  bleven  kvalt  af  hans  Graad. 

»Hans  Majestæt  har  nu  opfyldt  din  Bøn,«  sagde 
Dronningen  venlig.     »Har  Du  mere  tilbage  at  ønske?« 

Ib  rejste  sig.  han  prøvede  paa  at  svare,  men  Stem- 
men svigtede  i  den  Bevægelse,  han  var.  Han  rystede 
paa  Hovedet  og  hviskede  ganske  sagte: 

»Slet  ingen  Ting.« 

»Nu  vel,«  sagde  Dronningen,  idet  hun  af  en  Pung 
tog  nogle  Guldstykker,  »saa  kan  Du  herefter  trøstig 
•følge  dit  Hjertes  Attraa  og  stille  Dig  blandt  Landets 
Forsvarere.  Jeg  fæster  Dig  herved  til  en  Stridsmand 
for  os  og  den  gode  Sag.« 

Med  disse  Ord  lod  hun  tre  Guldstykker  glide  ned 
i  Taterens  Hue. 

En  glødende  Rødme  foer  over  Ibs  Ansigt;  han  stirrede 
et  Øjeblik  overrasket  ned  i  Huen  paa  Pengene,  derpaa  tog 
han  Guldstykkerne  op,  trykkede  to  af  dem  til  sine  Læber 
og  lagde  dem  ned  paa  Trappen,  hvor  Dronningen  stod. 
Det  tredie  Guldstykke  beholdt  han,  hævede  det  ivejret,  ud- 
stødte et  højt  og  jublende  Skrig  og  forsvandt  derpaa  i  den 
tætte  Klynge,  som  havde  dannet  sig  omkring  Vognene. 


64 

Kongen  gjorde  en  Bevægelse  mod  Kaptajn  Lykke 
og  udbrød,  idet  han  fulgte  Ib  med  Øjnene: 

»Hvis  han  ønsker  at  komme  blandt  Krigsfolket, 
Hr.  Kaptajn!  saa  sørg  I  for,  at  han  bliver  antagen.« 

»Han  er  allerede  antagen  blandt  Eders  Majestæts 
Krigsfolk,«  svarede  en  dyb  og  rolig  Stemme  i  Nærheden, 
og  da  Kongen  vendte  sig,  saa  han  Svend  Gjønge  staa 
med  Ibs  Haand  i  sin  og  smilende  blotte  sit  Hoved. 

»Det  er  nok  bedst,  at  han  bliver  hos  mig,«  ved- 
blev Svend.  »Jeg  kjender  denne  Mand  bedre  end  Kap- 
tajnen og  ved,  hvor  han  kan  være  til  Nytte.« 

»Hos  Dig  vil  han  ogsaa  være  i  gode  Hænder, 
Gjøngehøvding!«  svarede  Kongen  med  et  godmodigt 
Nik.  »Erindre  Dig  vort  Ord;  vi  blive  Dig  i  Gunst  og 
Naade  bevaagen.« 

Kongen  førte  Dronningen  til  Vognen,  derpaa  steg 
han  selv  ind;  Kusken  smældede  med  Pisken,  Drago- 
nernes Musik  lød  paany.  De  kongelige  Vogne  rullede 
bort  og  efterlode  det  gamle  Slot  øde  og  forladt,  som 
en  Balsal  Dagen  efter  Festen. 


5. 

Hvorledes  Gjong-erne  samle  Krig^sforraad  fra 

dem,  de  bruge  det  imod. 

Den  følgende  Vinter  var  ualmindelig  streng.  Frosten 
lagde  en  Bro  over  Belterne,  som  Karl  Gustav  ikke  tøvede 
med  at  benytte.  I  Slutningen  af  Januar  Maaned  forte 
han  sine  Folk  over  Isen  fra  Jylland  til  F'yen. 

I  Fyen  modtog  Karl  Gustav  et  Brev  med  Underret- 
ning om,  at  Danmark  ønskede  Fred  og  i  den  Anledning 
havde  afsendt  to  Rigsraader  til  den  svenske  Lejr.    Uden 

at  give  noget  Svar  lod  Kongen  Isens  Fasthed  undersøge 
i  Store  Belt  og  førte  sine  Soldater  over  Taasing  til 
Langeland,  derfra  til  Lolland  og  to  Dage  senere  til 
Falster.  Den  tolvte  Februar  satte  han  F'oden  paa  Sjæl- 
lands Grund.  Svenskernes  Komme  vakte  en  ubeskrivelig 
Skræk  og  Forvirring  i  alle  Kredse.  Vejene  til  Hoved- 
staden vare  opfyldte  af  Flygtninge.  Kongens  Livregiment 
forlod  tilligemed  Kai  Lykkes  Dragoner  Vordingborg,  saa 
snart  Fjenden  viste  sig  ved  Masnedø.  De  fleste  adelige 
Familier,  som  boede  omkring  paa  Herregaardene  i  den 
sydlige  Del  af  Landet,  skjulte  deres  Skatte  og  Kostbar- 
heder i  Kjældere  og  Brønde,  flygtede  til  Kjøbenhavn  og 
overlode  Omsorgen  for  deres  Godser  til  Foged  og  For- 
valter, hvor  disse  selv  ikke  fandt  for  godt  at  drage  med. 
Fæstebønderne  vare  de  Eneste,  som  under  den  alminde- 
lige Modløshed  med  Haab  og  Tilfredshed  ventede  paa, 
hvad  der  vilde  ske,  de  havde  intet  at  tabe  og  derfor 
heller  intet  at  frygte;  for  dem  gaves  der  ingen  hojere 
Nødvendighed  end  Føde  og  Hvile,  og  begge  disse  Ny- 
delser tilbøde  sig  i  rigt  Maal  efter  deres  Tyranners  Flugt. 
Trællene  vare  blevne  Herrer,  de  spottede  Fogderne,  op- 
brøde Ladegaardene  og  borttoge  det  indhøstede  Korn. 

Straks  efter  Karl  Gustavs  Ankomst  til  Vordingborg 
udsendte  han  Strejfpartier  i  den  nærmeste  Omegn,  og  da 
Jungshoved  for  ham  maatte  være  et  vigtigt  Punkt,  fordi 
Landet  her  danner  en  sikker  Havn,  der  kunde  benyttes 
ved  Overførsler  fra  Sverrig.  blev  der  givet  en  Afdeling 
Dragoner  Befaling  til  at  besætte  Slottet  og  Landsbyen 
Roneklint,  som  ligger  umiddelbart  ved  Havet. 

Fru  Else  Parsberg  var  til  Trods  for  sine  Venners 
Raad  bleven  tilbage  paa  Slottet.  De  foregaaende  Dage 
havde  hun  ladet  Godsets  Bønder  forene  sig  med  et  Vagt- 
hold fra  Gisselfeldt  for  at  iagttage  Fjendens  Bevægelser, 

Gjøngehøvd.  og  ])ronn.  Vatjtm.  5 

men  Bønderne  satte  Ild  paa  Vagthusene  og  nægtede  til- 
sidst  ligefrem  at  drage  ud  oftere.  Fru  Else  maatte  finde 
sig  i  sin  Skjæbne,  hun  indesluttede  sig  paa  Slottet  og 
ventede  paa,  hvad  Tiden  vilde  føre  med  sig. 

I  disse  Farens  Dage  var  Svend  Gjønge  sporløs 
forsvunden.  Fru  Else  havde  flere  Gange  sendt  Bud  op 
til  hans  Hjem,  men  der  blev  svaret,  at  han  havde  for- 
ladt Huset  selv  samme  Dag,  Svenskerne  gjorde  Land- 
gang paa  Sjælland,  uden  senere  at  være  vendt  tilbage. 
Den  Hest,  som  han  havde  taget  med  sig,  var  nogle 
Aftener  efter  kommen  løbende  ind  i  Gaarden  med  et 
Sabelhug  over  Øjet  og  strejfet  paa  Halsen  af  en  Musket- 
kugle,    Til  Svend  selv  havde  Ingen  hørt  noget. 

Imidlertid  begyndte  det  at  blive  livligt  i  Omegnen.  Af 
og  til  hørtes  Skud  i  Skovene,  og  flere  Bønder  fortalte, 
at  de  paa  Markvejene  havde  truff"et  ubekjendte  Mænd 
af  et  forunderligt,  vildt  Udseende.  Nogle  af  disse  bare 
en  Slags  Stormhuer  eller  Jernhatte  paa  Hovedet,  Andre 
vare  pandsrede  med  Kyradser  eller  Brystharnisker,  som 
efter  deres  Form  og  Prydelse  at  dømme,  syntes  at  være 
blevne  gjorte  til  Bytte  fra  Svenskerne.  I  disse  Mænds 
Bevæbning  fandt  en  ligesaa  stor  Forskjel  Sted,  man  saa 
Enkelte  med  udrettede  Leer  paa  Skafter,  Andre  havde 
Ryttersabler,  Karabiner  eller  Pistoler  med  et  langt  Løb 
og  en  Patrontaske  spændt  omkring  Livet. 

En  Formiddag  i  Begyndelsen  af  Februar  Maaned 
vare  nogle  Dragoner  af  et  svensk  Strejfkorps  forsamled'e 
i  en  lille  Hytte  mellem  Gjerderød  og  Kragevig,  ved  Ud- 
kanten af  Ørremandsgaards  Skove.  Rytterne  havde 
trukket  deres  Heste  ind  i  et  Skur  og  søgt  Ly  mod  det 
heftige  Snevejr,  der  begyndte  ved  Dagningen.  Hytten 
syntes  at  være  forladt  af  dens  Beboere,  man  saa  ikke 
Andre  i  Stuen  end  de  fire  Dragoner  og  en  Bonde,  som 
havde  tjent  Svenskerne  til  Vejviser. 

Den  ene  af  Rytterne  gjorde  et  mægtigt  Baal  paa 
Skorstenen,  hans  Kammerat  plukkede  imidlertid  Fjerene 
af  en  nylig  dræbt  Høne,  som  blev  stukken  paa  Enden 
af  en  Ladestok  og  drejet  frem  og  tilbage  over  Ilden. 
To  andre  Dragoner  eftersaa  Hjullaasen  paa  Karabinerne, 
stillede  dem  i  en  Krog  og  strakte  sig  derefter  hen  ad 
Bænkene  omkring  Bordet. 

Bonden  stod  ved  det  lille  Hornvindue,  som  vendte 
ud  mod  Skoven.  Hans  smaa,  sorte  Øjne  vare  i  uafbrudt 
Virksomhed  og  iagttog  enhver  af  Dragonernes  Bevæ- 
gelser. Endelig  kastede  han  et  langt  og  dvælende  Blik 
ud  af  Vinduet  og  udbrød: 

»Det  er  et  haardt  og  strengt  Vejr  denne  Morgen, 
og  endnu  værre  har  det  været  inat.  Gud  naade  den 
Vejfarende,  som  ikke  ved,  hvor  han  skal  søge  sig  et  Tag.« 

»Gid  Djævelen  annamme  de  Vejfarende!«  svarede 
Korporalen  for  Dragonerne.  »Større  Betryk  lide  Kongelig 
Majestæts  Soldater,  som  staa  Skildvagt  i  disse  Nætter.« 

»Hej,  Bondemand!«  raabte  Dragonen,  som  sad  ved 
Ilden  og  drejede  Stegespiddet.  »Skaf  mig  noget  Brænde. 
Jeg  tænker,  Du  finder  det  i  Skuret  derude.« 

Manden  rejste  sig  og  gik  til  Døren,  da  en  anden 
Rytter  standsede  ham. 

»Se  med  det  samme  til  vore  Heste  og  giv  dem 
et  Foder  Havre  af  Poserne.« 

Manden  gik. 

»Det  maa  man  lade  de  smaa  Danske,«  udbrød  Dra- 
gonen med  en  haanlig  Latter,  »villige  ere  de  og  lystre 
godt  tillige;  ikke  heller  tænker  jeg,  at  Kongen  skal  have 
svær  Umag  ved  at  styre  dem,  naar  han  nu  faar  Riget 
gjort  til  en  Provins  af  Sverrig.  Men  hvad  er  det?« 
vedblev  han  og  rejste  sig  op  mod  Vinduet,  »jeg  synes, 

som  om  jeg-  hørte  Hestetrav  paa  den  frosne  Jord.  Eja! 
der  have  vi  jo  Selskab  og  godt  Kammeratskab.« 

Ordene  vare  næppe  udtalte,  før  Døren  blev  reven 
op,  og  to  Dragoner  stak  Hovedet  ind  i  Stuen.  Den  Ene 
blev  staaende  med  begge  Hestes  Tøjler  i  sine  Hænder, 
den  Anden  traadte  ind.  De  blaa  Uldsnore  over  Armen 
paa  hans  lysegule  Uniform  og  en  Messingplade  paa 
Skuldren  tilkjendegav  hans  Rang  som  Fændrik. 

Korporalen  og  de  øvrige  Dragoner  hilste. 

»Tusind  Djævle!«  raabte  Fændriken,  »I  gjøre  Eder 
det  jo  mageligt  herinde,  imens  vi  Andre  ere  nær  ved 
at  omkomme  i  dette  fordømte  Vejr.« 

»Maa  jeg  byde  Herren  en  Drik  Vin,«  svarede  Kor- 
poralen paa  denne  Tiltale  og  holdt  sin  Læderflaske  frem. 
»Den  er  tagen  fra  et  Kirkealter,  og  I  har  derfor  ligesaa 
godt  deraf,  som  om  I  gik  til  Herrens  Bord,  Gud  ved 
hvor  ofte.« 

Fændriken  smilede  til  denne  Raahed  og  drak. 

»Har  Ingen  af  Eder  set  noget  til  Svend  Gjønge?« 
spurgte  han. 

»Svend  Gjønge!«  gjentog  Korporalen.  »Jeg  kjender 
ikke  den  Mand.     Han  staar  ikke  ved  Dragonerne.« 

»Deri  har  1  min  Tro  Ret,  Korporal!«  svarede 
Fændriken  leende.  »Han  giver  tværtimod  Bevis  paa, 
hvor  lidt  han  gjør  af  Jer.« 

Korporalen  spærrede  Mund  og  Øjne  op.  Han  tor- 
stod ikke  denne  Ytring. 

»1  har  ikke  forstaaet  mig,«  vedblev  Fændriken. 
»Naar  jeg  taler  om  Svend  Gjønge,  saa  mener  jeg  den 
Stimand,  den  Helvedes  Hund,  der  siden  vor  Ankomst  til 
dette  Land  kun  pønser  paa  at  fortrædige  Svenskefolket, 
brænde  Rytteriets  Foder,  tømme  vore  Munitionsvogne, 
opsnappe  vore  Strejfkorps  og  skikke  dem  snarest  muligt 

ind  i  (len  anden  Verden,  hvor  han  ser  sit  Ram  dertil. 
Inat  har  han  igjen  været  paafærde.  Vagten  meldte  Skud 
nede  fra  Mosen,  og  imorges  fandt  vi  fire  af  vore  Folie 
liggende  dræbte  ved  Siden  af  deres  Heste;  —  og  hvor- 
dan mene  I  vel,  at  de  vare  dræbte?  Heste  og  Karle 
laa  sønderflængede  og  forslaaede,  som  om  man  havde 
brugt  Leer  og  Plejle  istedetfor  Klinger  og  Sværd  i 
Kampen  mod  dem.  Tilmed  havde  den  Røver  plyndret 
dem  og  trukket  dem  ud  til  det  blotte  Linned.« 

Et  rasende  Udbrud  af  Dragonernes  Harme  besva- 
rede denne  Fortælling. 

»Lykkeligvis  ere  vi  ham  paa  Spor,«  vedblev  Fæn- 
driken.  »En  Bonde,  som  vi  fangede  og  bragte  ind  til 
Hovedkvarteret  for  lidt  siden,  har  givet  os  god  Besked. 
Karlen  stod  i  Ledtog  med  Svend  og  nægtede  først  alt, 
men  Oberst  Sparre  har  sin  egen  Maade  at  bringe  Sand- 
heden for  en  Dag;  han  lod  Mandens  Tommelfingre  snøre 
sammen  og  sætte  Lunte  imellem  dem.  Det  hjalp; 
Bonden  gik  til  Bekjendelse ;  han  fortalte,  at  Svend  luskede 
omkring  her  i  Egnen  og  havde  Tilhold  med  sine  Folk 
i  Ørremandsgaards  Skove.  Vi  stillede  Vagter  omkring, 
men  ti  tusind  Millioner  Djævle  tage  ham,  os  er  han 
undsluppen,  og  vi  komme  nu  herind  for  at  spørge,  om 
I  intet  have  fornummet  til  ham.« 

»Ikke  det  ringeste, »  svarede  Dragonerne. 

»I  vide,  at  han  ikke  holder  sig  skjult  her  i  Hytten?« 

»Det  skulde  vi  da  mene.  Lejligheden  er  endda 
ikke  saa  vidtløftig,  at  den  jo  lader  sig  overse,  og  uden- 
for rækker  Skuret  knapt  over  vore  Hestes  Hoveder.« 

»Saa  maa  vi  afsted,«  ytrede  P'ændriken,  idet  han 
aabnede  Hanen  paa  sine  Pistoler,  blæste  Fængkrudtet 
bort  og  kom  friskt  paa. 

»Til  vi  ses  igjen!«    vedblev   han    med    en  Haand- 

bevægelse  og  forlod  Stuen.  Straks  efter  skjulte  det 
tætte  Snefog  de  bortdragende  Dragoner. 

»Den  Svend  Gjønge  maa  jo  være  enfoldigere  end 
en  Nyfødt,*  ytrede  Korporalen  lidt  efter.  »Landet  har 
overgivet  sig,  danske  Kongen  sender  os  sine  Rigsraader. 
som  trygle  om  Pardon,  og  endda  vover  han  med  sin 
Haandfuld  Stratenjunkere  at  gjøre  Allarm  digt  foran 
Kvarteret.  Det  skal  jeg  love  for,  han  vil  annamme  sin 
Betaling  og  komme  til  at  klæde  Stejle  og  Hjul,  hvis 
Kong  Karl  faar  ham  fat.« 

»Hvis!«  gjentog  en  Stemme  i  Døren. 

Det  var  den  enfoldige  Bondemand,  som  just  i  dette 
Øjeblik  kom  tilbage  med  en  Armfuld  Brænde  i  Favnen. 

»Hvad  snakker  Du  om.  Bondeknægt!«  ytrede  Kor- 
poralen foragtelig.  »Kjender  Du  noget  til  ham,  vi 
tale  om?« 

»Ak  ja,  strenge  Herre!«  svarede  Bonden,  »vor  hele 
Egn  kjender  endda  Svend  Gjønge.  Han  er  en  haard 
Hals,  som  alle  sine  Dage  har  pønset  paa  at  spille 
Andre  et  Puds.  Det  maa  være  en  rask  Karl,  der  skulde 
binde  an  med  ham,  og  bedre  endnu  den,  der  magter  at 
faa  ham  fangen.« 

»Kongelig  Majestæt  har  ogsaa  raske  Karle  iblandt 
sine  Ryttere,«  svarede  Dragonen  med  Selvfølelse.  »Det 
er  vel  intet  at  kro  sig  af,  fordi  han  med  en  Flok  Straten- 
røvere har  kunnet  overfalde  en  liden  Kommando  i  uvej- 
somme Moser  og  liggende  paa  Lur  i  et  Hul,  som  Bøn- 
derne hos  os  efter  en  Bjørn.  Jeg  gad  set  ham  og  hans 
Karle  idag,  medens  Oberst  Sparre  rider  ud  med  sine 
Ryttere.« 

»Det  gad  jeg  ogsaa  set,«  sagde  Bonden. 

»Ved  alle  Djævle!  Obersten  vilde  lade  dem  hugge 
i  Stumper  saa  smaa  som  Sneen  udenfor  Vinduet.« 

^>Den  Oberst  har  jeg  hørt  meget  omtale,  hans  Folk 
med,  det  maa  være  en  gjæv  Mand.« 

»En  Menneskeæder.« 

»Og  han  er  dragen  ud  med  sine  Ryttere  i  dette 
forrygende  Vejr?«  vedblev  den  nysgjerrige  Bonde. 

»I'aa  det  Lav,  Kujon!  hvad  vilde  han  vel  gjøre 
med  alle  sine  Ryttere?  Tyve  Mand  sadlede  op  imorges 
for  at  besætte  Jungshoved  Slot;  jeg  mener,  at  Halv- 
parten havde  været  tilstrækkelig.« 

»Ak  ja,  strenge  Herre  kan  endda  slaa  noget  af, 
de  ville  næppe  møde  nogen  Modstand,  siden  der  Ingen 
bor  paa  Slottet  uden  Jørgen  Reetz,  Fru  Else  og  hendes 
Søster.  Men  en  slemme  Vej  have  de  alligevel  at  rejse. 
Tage  de,  med  F'orlov  at  spørge,  ind  igjennem  Skoven?« 

»Hvad  kommer  det  Dig  ved?« 

»Jeg  mener  kun,  at  en  fattig  Mand  som  jeg  kunde 
fortjene  en  Skillings  Penge  ved  at  løbe  med  og  vise 
dem  en  gjennere  Vej.« 

>^Nu  ja,  de  toge  fra  Egitsborg  ad  Allerslev  og  Re- 
kinde,  og  der  skulle  vi  støde  til  dem  ved  Middagstid 
og  bringe  Obersten  en  Ordre.  Jeg  gav  med  stor  Glæde 
en  Maaneds  Sold,  hvis  vi  maatte  møde  din  Svend  Gjønge 
imedens.« 

»Jeg  tænker  vel,  han  hytter  sig,«  sagde  Bonden 
med  et  polisk  Smil.  »Svend  ligner  Brokken,  den  ser 
sig  om,  før  den  gaar  ud,  tilmed  ligger  han  om  Dagen 
og  sover.« 

»Gid  Du  ske  en  Ulykke!  som  Du  lyver  ham  paa,« 
svarede  en  Stemme,  og  i  det  samme  saa  man  først 
Fødderne  og  dernæst  det  øvrige  Legeme  af  en  Mand 
krybe  ud  af  et  Hul  i  Alkoven.  Svend  Gjønge  er  min 
Tro  lysvaagen.« 

-»Alle  Djævle!«  raabte  Korporalen,  idet  han  rejste 
sig  og  sprang  hen  til  Krogen,  hvor  Karabinerne  stode. 

Den  Ubekjendte  traadte  ivejen  for  ham,  aabnede  sin 
\'ams  og  trak  to  Pistoler  frem  under  denne.  »Korporal!« 
vedblev  han  derpaa  med  sin  dybe  og  rolige  Stemme. 
»I  havde  Lvst  til  at  se  Svend  Gjønge;  her  er  han.« 

I  samme  Øjeblik  Svend  traadte  hen  foran  Karabi- 
nerne, drog  den  ene  af  Dragonerne  sin  Sabel  og  foer 
hen  til  Døren.  Men  midt  i  denne  havde  Vejviseren 
stillet  sig. 

»I  vilde  kanske  hente  Eders  Vaaben,  Hr.  Dragoner!« 
sagde  han  smilende;  »jeg  har  allerede  taget  to  af  dem 
til  mig  og  forvaret  de  andre.« 

Svensken  veg  et  Skridt  tilbage  for  de  truende  Pistol- 
løb, som  Manden  ved  disse  Ord  tog  frem  under  sin  Kofte 
og  rettede  mod  ham. 

>Du!«  raabte  Dragonen  rasende. 

»Ja,  for  at  Fængkrudtet  ikke  skulde  blive  spoleret 
af  Snevejret.« 

Dragonen  ved  Skorstenen  lod  Hønen  falde,  bojede 
sig  til  Siden  og  tog  en  Karabin,  som  han  havde  stillet 
op  mod  Væggen,  medens  han  benyttede  Ladestokken 
til  Stegespid. 

»Du  skulde  ogsaa  have  forvaret  denne,«  raabte  han 
triumferende  og  spændte  Hanen. 

Vejviseren  blev  staaende  i  Døren,  han  forandrede 
ikke  en  Muskel,  medens  Rytteren  lagde  an  paa  ham. 
Karabinen  klikkede. 

»Ja,  nu  bliver  1  vistnok  vred  paa  mig,«  udbrød 
Vejviseren,  »naar  jeg  fortæller,  at  jeg  nylig  af  Vanvare 
kom  til  at  røre  lidt  ved  Hanen  og  viske  Fængkrudtet 
bort,  da  jeg  bragte  Eder  Brændet.« 

Dragonen  kastede  Karabinen  hen  ad  (iulvet  og  satte 
sig  paa  en  Træblok  ved  Skorstenen.  Den  Kjerde,  der 
var  sprunget  ivejret  tilligemed  Korporalen,  havde  under 

disse  forskjellige  Optrin  ladet  Øjnene  løbe  om  til  alle 
Sider  i  Stuen  for  at  søge  en  Udvej  til  Frelse;  da  han 
saa  sig  og  sine  Kammerater  beherskede  af  to  Fjender, 
vendte  han  tilbage  til  Bænken,  spidsede  Munden  og  be- 
gyndte at  fløjte  med  en  Forbitrelse  og  Harme,  som  ud- 
trykte sig  i  ethvert  Træk. 

>'Ved  alle  Djævle!«  ytrede  Korporalen.  »Paa  den 
Maade  synes  mig  næsten,  at  vi  ere  fangne.« 

»Siden  I  selv  tror  det,«  svarede  Svend,  »vil  jeg 
ikke  sige  Eder  imod.« 

»Og  hvad  agter  Du  at  gjøre  med  os?« 

»For  det  første  vil  jeg  bede  Eder  om  at  spænde 
Eders  Pallask  fra  Siden.« 

Da  Korporalen  tøvede,  som  om  han  vægrede  sig, 
spurgte  Manden,  som  stod  ved  Døren: 

»Skal  jeg  kalde  paa  vore  Kammerater?« 

»Nej,«  svarede  Svend,  »lad  dem  kun  blive,  Ib!  jeg 
tænker  ikke,  vi  have  dem  nødige.« 

Ved  denne  Hentydning  til  Gjøngerne  sank  den  sidste 
Rest  af  Dragonernes  Mod. 

»Saa  Du  har  endnu  flere  Kammerater  her?«  spurgte 
Korporalen,  medens  han  spændte  Sablen  fra  sig  og 
kastede  den  hen  i  Krogen. 

»Ja!«  svarede  Svend,  >>men  vi  nænnede  ikke  at 
forstyrre  Eders  Ro,  medens  1  sad  saa  godt  herinde,  der- 
for krøb  jeg  alene  gjennem  dette  lille  Hul,  vi  have  gjort 
os  under  Halmen  i  Alkoven.« 

»De  vare  ogsaa  bange  for,  at  I  skulde  hugge  dem  i 
Stykker  saa  smaa  som  Snefnuggene  udenfor,«  tilføjede  Ib. 

»Nogle  af  dem  gav  mig  alligevel  en  flittig  Hilsen 
med  til  Eder  og  bade,  om  I  vilde  overlade  dem  Eders 
Køllerter  i  det  strenge  Vejr.« 

»Aa  ja,  hvorfor  ikke!«    raabte  Korporalen  rasende. 

»ja,  hvad  nu  Eders  angaar,  Korporal!«  tilføjede 
Svend,  »saa  skal  den  blive  holdt  i  Agt  og  Ære,  siden 
jeg  selv  har  isinde  at  benytte  den  i  et  lille  Ærinde,  jeg 
rider,  og  derfor  maa  1  være  saa  god  at  laane  mig 
Bukserne  med.* 

Svensken  vægrede  sig,  men  Svend  afbrød  ham. 

»Korporal!«  sagde  han  kort  og  bydende.  »Min  Tid 
er  knap,  lad  os  ikke  spilde  den  med  Snak.  I  og  Eders 
Kammerater  ere  de  Første,  jeg  har  tilbudt  saa  gode  Vil- 
kaar,  de  Øvrige,  jeg  fik  i  min  Magt,  ligge  omkring  paa 
Marken.  Forstaar  I?  —  De  Døde  røbe  intet,  de  nægte 
heller  intet.     Jeg  lader  Eder  Valget." 

Mod  disse  Grunde,  hvis  Vægt  endnu  forøgedes  ved 
den  ubehagelige  Udsigt  til  en  Skare  af  Svends  Folk, 
som  formodentlig  ventede  i  Nærheden,  gaves  der  ingen 
Indvendinger. 

»Vi  faa  vel  at  adlyde,«  sagde  Korporalen  og  be- 
gyndte, bleg  af  Raseri,  at  trække  Uniformen  af.  De 
Øvrige  fulgte  Eksemplet. 

»Pak  Du  alt  Tøjet  sammen,«  sagde  Svend  til  Ib, 
»og  spænd  et  Bandoler  omkring  det.« 

Ib  lagde  sine  Pistoler  paa  Bordet  og  adlød  Befalingen. 

»Jeg  vilde  ønske,  jeg  laa  forvaret  i  min  Grav,« 
ytrede  Korporalen.  »Hvordan  det  gaar,  er  jeg  en  ulykke- 
lig Mand,  naar  det  spørges,  hvad  der  er  sket,  og  at 
min  Ordre  til  Obersten  ikke  er  bleven  besørget.« 

»Gjør  Eder  ingen  Sorg  for  Ordren,«  svarede  Svend, 
»den  paatager  jeg  mig  at  bringe,  dernæst  binde  vi  Eders 
Hæ'nder  og  Fødder,  saa  kunne  I  fortælle,  at  I  have  haft 
med  Overmagt  at  bestille,  eller  hvad  anden  lystig  Historie 
1  tykkes  bedre  om.« 

2>ja,  det  skal  staa  Eder  frit  for,«  tilføjede  Ib,  »og 
jeg  giver  Eder  en  ærlig  Mands  Ord  paa,  at  Ingen  af  os 
vil  sige  Eder  imod.« 

Korporalen  og  de  to  Ryttere  fandt  sig  i  dette  For- 
slag; den  Fjerde,  som  havde  været  beskæftiget  ved  Skor- 
stenen, kastede  et  længselsfuldt  Blik  paa  den  stegte  Høne, 
medens  han  delte  sine  Kammeraters  Skjæbne.  Svend  var 
bleven  staaende  med  Pistolerne  i  Hænderne,  medens  Ib 
pakkede  Uniformer  og  Vaaben  sammen;  da  dette  var  ud- 
ført, stillede  Ib  sig  som  Vagt  og  saa  med  et  ubeskrive- 
ligt Udtryk  af  Glæde,  hvorledes  Svend  bandt  Svenskerne. 
Derpaa  kastede  de  Halmen  fra  Alkoven  ud  paa  Gulvet 
og  lode  Rytterne  tage  Plads  paa  dette. 

»Forslaa  nu  Tiden,  som  I  kunne  bedst,«  sagde 
Svend.  »laften  skal  Eders  Kammerater  faa  at  vide, 
hvor  I  ere  at  finde.« 

Han  stak  Pistolerne  i  sit  Bælte  og  forlod  Stuen. 

»Og  jeg,«  ytrede  Ib,  som  blev  tilbage  og  tog  Dra- 
gonens Høne  af  Ladestokken,  »jeg  ønsker  Jer  alle  Fire 
en  god  Appetit  og  bedre  Lejlighed  til  at  stille  den,  naar 
I  næste  Gang  stege  saadan  en  rar,  lille  Høne.« 

Med  disse  Ord  kastede  han  nogle  Stykker  Brænde 
paa  det  halvslukte  Baal,  tog  Hønen  med  sig  og  fulgte 
efter  Svend.  Hvis  Dragonerne  ikke  havde  ligget  bundne 
paa  Gulvet,  vilde  de  nogle  Øjeblikke  efter  have  set  Svend 
Gjønge  og  Ib,  iførte  svenske  Uniformer,  forlade  Skuret. 
Et  Stykke  paa  hin  Side  Hytten  skiltes  de.  Ib  tog 
Hestene  og  Svenskernes  Vaaben  med  sig.  Da  han  kom 
indenfor  Stengjærdet  ved  Skoven,  holdt  han  sin  hule 
Haand  for  Munden  og  raabte  til  Svend: 

»Farvel,  Hr.  Korporal,  og  god  Lykke!« 

Derefter  slog  han  Hestene  løse  og  forsvandt  imellem 
Træerne.  Svend  derimod  valgte  den  modsatte  Vej  ned 
til  Rekinde,  hvor  Dragonen  havde  fortalt,  at  Oberst 
Sparre  vilde  gjøre  Holdt  med  sine  Folk. 

Før  Svend  forlod  Hytten,  havde  han  bundet  Døren 

fast  til  Stolpen  og  med  et  Stykke  Kalk  malet  tre  store 
Kors  paa  Døren,  et  Kjendemærke,  som  paa  denne  Tid 
betød,  at  Beboerne  i  dette  Hus  vare  smittede  af  Kopper. 
Denne  List  betjente  han  sig  af  for  at  forskrække  de 
omstrejfende  Svenske  fra  at  gaa  ind  i  Hytten,  hvor  de 
vilde  finde  deres  Kammerater  og  maaske  derved  tilintet- 
gjøre  det  Anslag,  han  var  i  Begreb  med  at  udføre. 


6. 
Svend  Gjøng-e  i  Fjendens  Krigstjeneste. 

Samme  Eftermiddag  red  en  fjendtlig  Afdeling  Hest- 
folk gjennem  Rekinde  nedad  mod  de  mørke  Skove  ved 
Ørremandsgaard.  Rytterne  havde  stukket  Sablerne  i 
Skeden  og  indhyllet  sig  i  deres  lange  Kapper  til  Værn 
mod  den  bidende  Kulde,  som  var  indtraadt  efter  Sne- 
vejret. I  Spidsen  for  Skaren  red  en  lille,  mager  Mand 
med  lyst  Haar,  et  rødligt,  opadbøjet  Mundskæg  og  brede, 
fremstaaende  Læber.  Hans  Ansigts  overordentlige  Bleg- 
hed hidrørte  fra  et  Saar,  han  havde  faaet  under  Belej- 
ringen af  Frederiksodde,  og  som  endnu  ikke  var  fuld- 
komment lægt. 

Denne  Mand  var  Oberst  Sparre,  som  Korporalen 
om  Morgenen  havde  omtalt  i  Hytten,  og  til  hvem  han 
skulde  have  bragt  den  Ordre,  som  blev  omtalt  før  Svends 
Komme. 

Det  tykke  Snelag,  som  bedækkede  enhver  Gjen- 
stand,  havde  paa  flere  Steder  tilintetgjort  Vejsporet,  saa 
at  Dragonerne  maatte  ride  i  Skridtgang  og  af  og  til 
holde  stille,  indtil  Obersten  havde  udfundet  den  Vej,  de 
skulde  drage. 

»Korporal!«  udbrød  Sparre  efter  en  saadan  Stands- 
ning.     »Kjender  han  Vejen  til  det  fordømte  Slot?« 

»Nej,  Hr.  Oberst!«  var  Svaret. 

»Han  tage  fire  Ryttere  med  sig  til  Husene  hist  nede 
og  bringe  os  en  Mand  tilbage,  som  kan  vise  os  tilrette 
paa  vor  Vej.  Sneen  har  sinket  vort  Ridt,  og  vi  maa 
være  i  Kvarter,  før  Mørket  falder.« 

Korporalen  hilste  og  holdt  sin  Hest  an  for  at  komme 
tilbage.  I  samme  Øjeblik  saa  man  en  Rytter  i  jævnt 
Trav  nærme  sig  Dragonerne. 

»Han  kan  tøve  lidt?«  udbrød  Obersten  og  vendte 
sig  mod  den  Kommende. 

Rytterens  Ansigt  viste  Svend  Gjønges  bekjendte 
Træk;  han  holdt  stille  foran  Obersten  og  hilste  saa  rolig 
og  sorgløs,  som  om  han  havde  befundet  sig  midt  iblandt 
sine  Kammerater. 

»Hvem  er  I?«  spurgte  Sparre,  idet  hans  lyseblaa 
Øjne  hæftede  sig  med  et  skarpt  og  spejdende  Udtryk 
paa  Svend. 

»Ordonnans  hos  General  Fabian  Fersen,«  svarede 
Svend  i  det  brede  og  syngende  smaalandske  Folkesprog, 
som  han  blandt  Gjøngerne  havde  lært  til  Fuldkommenhed. 

»Hans  Ærinde?« 

»Jeg  bringer  naadige  Hr.  Oberst  denne  Ordre.« 

Svend  rakte  Obersten  et  Papir,  som  han  havde  skjult 
under  sin  Køllert.  Sparres  Opmærksomhed  lod  til  at  for- 
dobles, hans  Øjne  vedbleve  ufravendt  at  være  rettede 
paa  Svend,  medens  han  modtog  Ordren.  Svend  syntes 
ikke  at  lægge  Mærke  dertil,  blot  engang  hævede  han 
sit  Blik  og  mødte  Oberstens,  men  hans  Træk  bleve 
uforandrede,  rolige  og  ærbødige  som  før.  Sparre  brød 
endelig  Brevet  og  løb  det  flygtigt  igjennem,  derpaa 
vendte  han  sig  i  Sadlen  og  vinkede  ad  Svend,  som  var 
bleven  holdende  nogle  Skridt  foran  F"ronten. 

»Han  tjener  under  Grev  Fersen?« 

»Ja!« 

»Hvem  leverede  Ham  denne  Ordre?« 

»Grevens  Feltskriver.« 

>'Naar?« 

»Imorges  ved  Daggry.« 

»Hvor  blev  det  sagt,  at  Han  vilde  træffe  mig?« 

»I  den  liden  ByRekinde,  som  jeg  nys  kom  igjennem.« 

»Kjender  han  Vejen  til  Jungshoved?« 

»Saa  som  saa.« 

»Hvorfra?« 

»Jeg  har  redet  den  tilforn.« 

»Hør,  Korporal!«  vedblev  Obersten  dæmpet,  »jeg 
ved  ikke  selv  at  forklare  mig  Grunden,  men  jeg  tror 
ham  ikke.  Papiret  og  Hans  Svar  er  i  Orden ;  men 
alligevel  er  Han  ikke  Den,  Han  udgiver  sig  for.« 

»Hr.  Oberst!«  udbrød  Svend  med  en  mesterlig  paa- 
tagen  Forbavselse. 

Sparre  afbrød  ham,  idet  han  pegede  paa  en  Pistol, 
hvis  messingbeslagne  Kolbe  var  kommen  tilsyne  under 
Køllerten  i  den  Hast,  hvormed  Svend  nylig  havde  frem- 
taget Ordren. 

»Denne  Pistol  — ?«  vedblev  Obersten  med  rynket 
Pande. 

»Jeg  tog  den  fra  Liget  af  en  Hellebardist,  som 
ligger  dræbt  nede  i  Mosen.« 

>Alt  dette  kan  være  sandt,«  vedblev  Sparre,  »og  har 
jeg  taget  fejl,  skal  det  ikke  være  til  Hans  Skade;  men 
indtil  jeg  faar  Vished,  rider  Han  her  ved  min  Side,  og  hvis 
jeg  fornemmer  til  ringeste  Uraad,  stikker  jeg  ham  et  Pi- 
stolløb i  Øret  og  trykker  af.     Har  Han  forstaaet  mig?« 

»Nøjagtigt,  Hr.  Oberst!« 

»Hvor  gaar  Vejen?« 

»Langs  med  Gjærdet  hist  henne  og  derfra  ned 
igjennem  Skoven.« 

Obersten  kommanderede  fremad,  og  Skaren  satte 
sig  atter  i  Bevægelse.  Ved  Indgangen  gjennem  Sten- 
gjærdet  blev  der  gjort  Holdt,  medens  Rytterne  eftersaa 
deres  Bøsser.  Disse  Skove,  som  de  skulde  drage  igjen- 
nem, vare  allerede  Svenskerne  bekjendte  som  Tilflugts- 
steder for  Svend  Gjønge  og  hans  Folk. 

Solen  var  endnu  ikke  gaaet  ned.  Talrige  Flokke 
af  Krager  fløj  ind  fra  Markerne  for  at  søge  et  Skjule- 
sted mod  Natten.  Alting  var  stille  og  roligt  i  Rytternes 
Nærhed,  selv  Hestenes  Hovslag  bleve  dæmpede  af  den 
bløde  Sne.  Svend  holdt  sig  saa  nær  til  Obersten  som 
muligt.  Da  han  red  ind  i  Skoven,  havde  han  kastet 
sin  Kappe  noget  tilside,  saaledes  at  dens  Krave  faldt 
tilbage  fra  Ansigtet.  Sparres  stirrende  og  mistroiske 
Blik  ledsagede  enhver  af  hans  Bevægelser;  men  Svend 
syntes  ikke  at  lægge  Mærke  dertil. 

»Korporal  Lundkvist!«  udbrød  Obersten  pludseligt 
og  vendte  sig  til  Siden.  »Han  tage  seks  Mand  med  sig 
og  ride  os  forud  langs  med  den  Lysning  imellem  Træ- 
erne, der  betegne  Vejen.  Brug  sine  Øjne  og  Øren,  og 
om  Han  fornemmer  Uraad,  da  giver  Han  Ild  paa  Mi- 
nutten.« 

Vejen  igjennem  Ørremandsgaards  Skove  var  meget 
smal  og  paa  begge  Sider  omgivet  af  et  Krat  af  høje 
Bregner,  Gyvel  og  Slaaenbuske.  Paa  flere  Steder  maatte 
Dragonerne  forandre  deres  Rækker,  idet  de  bleve  hin- 
drede af  fældede  Træer  eller  af  Bakkerne,  som  Vejene 
snoede  sig  igjennem.  Imidlertid  rykkede  de  Maalet 
nærmere,  man  begyndte  allerede  hist  og  her  at  skimte 
Slottets  røde  Mure,  paa  hvilke  Aftensolen  skinnede. 

1  dette  Øjeblik  blev  Skovens  Stilhed  afbrudt  af  to 

Pistolskud,  som  faldt  straks  efter  hinanden  i  den  Ret- 
ning, hvor  de  udsendte  Dragoner  vare  forsvundne.  Straks 
etter  kom  Korporalen  sprængende  tilbage  til  Skoven. 

»Hr.  Oberst!«  udbrød  han,  »de  have  spærret  Vejen 
foran  med  fældede  Træstammer.  Vi  saa  ogsaa  tydeligt 
Folk  ligge  paa  Lur  bag  disse  og  raabte  dem  an,  men 
de  vilde  ikke  svare,  og  vi  gave  derfor  Ild.« 

»Godt,  min  Søn!«  svarede  Obersten.  »Du  har 
gjort  din  Pligt.     Jeg  ventede  ikke  bedre.« 

Han  kastede  et  Blik  paa  Svend  og  spurgte : 

»Ved  han  nogen  anden  Vej  til  Herregaarden?« 

»Der  gives  ingen  anden.«  svarede  Svend. 

»Nu  vel,  Dragoner!«  vedblev  Sparre,  »saa  ride  vi 
videre.  Sablerne  frem,  og  agt  nøje  paa,  hvad  jeg  be- 
faler.« Med  disse  Ord  drog  Obersten  en  Pistol  op  af 
Sadelhylsteret  og  sagde  til  Svend:  »Han  mærke  sig 
mine  Ord  fra  før.  I  den  Kamp,  som  fanger  an,  vil  Han 
faa  Lejlighed  til  at  vise,  hvad  Han  er  for  en  Mand. 
Glem  ikke,  at  Han  rider  ved  min  Side.« 

»Jeg  skal  erindre  det,  min  Herre  Oberst!«  svarede 
Svend  med  samme  Koldblodighed. 

Efterhaanden  som  Rytterne  kom  dybere  ind  i  Skoven, 
bemærkede  Sparre  til  sin  Glæde,  at  Vejen  udvidede  sig. 
Man  saa  en  Mængde  Træstammer  ligge  fældede  paa 
Jorden.  Grenene  af  disse  havde  Svends  Folk  slæbt  hen 
over  Vejen  og  derved  dannet  en  Forhugning,  som  vilde 
være  umulig  at  overstige,  hvis  ikke  Arbejdet  ved  Fjendens 
for  tidlige  Ankomst  paa  enkelte  Steder  var  bleven  ufuld- 
endt. Obersten  lagde  Mærke  dertil  ved  første  Øjekast. 
Han  lod  sine  Folk  trække  deres  Linie  sammen,  derefter 
rede  de  ind  paa  den  aabne  Plads  foran  Forhugningen. 
1  den  korte  Tavshed,  som  nu  paafulgte,  saa  man  et 
mørkt  Omrids  af  en  Mand  hæve  sig  over  Træstammerne, 
og  en  klar  og  tydelig  Stemme  raabte: 

»Slaa  dem  nu  ihjel!« 

Efter  disse  Ord  fulgte  en  almindelig  Salve,  som, 
affyret  paa  faa  Skridts  Afstand,  bragte  Dragonernes  første 
Rækker  til  at  vige.  Obersten  havde  afskudt  sin  Pistol. 
Idet  han  drejede  Hovedet  for  at  tage  den  anden  frem 
af  Sadeihylsteret,  hørte  han  et  Suk  og  saa  Svend,  som 
holdt  den  endnu  rygende  Pistol  i  Haanden  trykket  tæt 
op  til  Brystet,  læne  sig  tilbage  i  Sadlen,  tabe  Stigbøjlerne 
og  derpaa  synke  ned  paa  Jorden,  hvor  han  blev  liggende 
stiv  og  ubevægelig. 

Straks  efter  at  Dragonerne  havde  afskudt  deres 
Pistoler,  gjorde  de  en  Svingning  til  Siden  ind  imod  den 
ufuldendte  Del  af  Forhugningen  for  at  komme  bag  denne ; 
men  Gjøngerne  ventede  dem  koldblodigt.  De  rettede 
deres  Leers  lange  og  skarpe  Blade  mod  Hestenes  Bringer, 
medens  de  bag  Træerne  opstillede  Skytter  fyrede  Skud 
paa  Skud  efter  Mændene.  De  saarede  Heste  sprang 
tilbage,  stejlede  og  lode  sig  ikke  længer  styre  af  deres 
Ryttere. 

I  den  almindelige  Forvirring  beholdt  alene  Oberst 
Sparre  sin  Fatning.  Han  standsede  Dragonerne,  som 
begyndte  at  vige,  og  kommanderede  en  Afdeling  af  dem 
til  et  nyt  Angreb;  derpaa  vendte  han  sig  til  de  Øvrige. 

»Lykken  er  med  os,«  sagde  han.  »I  den  korte 
Krig  ere  vi  de  eneste,  der  komme  til  at  veksle  Skud 
med  Fjenden;  jeg  tænker,  han  skal  faa  sin  Lyst  styret. 
Korporal !  Han  drager  med  sine  Folk  tilhøjre  og  søger 
at  komme  ind  mellem  Træerne ;  imidlertid  angribe  vi  fra 
den  modsatte  Side.  Kunne  I  ikke  trænge  igjennem  paa 
anden  Vis,  saa  stig  af  Hestene.  Hver  Mand  gjør  sit 
Bedste.« 

Korporalen  adlød,  og  Skaren  skiltes  til  begge  Sider. 
Derved  opstod   et   Mellemrum  i  Midten  af  Vejen',    hvor 

Gjøngehøvd.  og  Dronn.  Vagtm.  6 

Dragonerne  havde  modtaget  Gjøngernes  første  Salve. 
Man  saa  nogle  Ryttere  og  en  død  Hest  ligge  udstrakt 
i  Sneen.  Den  ene  af  Rytterne  maatte  formodentlig  ikke 
have  været  dødeligt  saaret,  thi  straks  efter  at  Obersten 
havde  forladt  Stedet,  hævede  han  sit  Hoved  og  kastede 
et  hurtigt  og  spejdende  Blik  om  til  alle  Sider.  Da  han 
havde  overbevist  sig  om,  at  Ingen  lagde  Mærke  til  ham, 
rejste  han  sig  paa  Knæerne  og  krøb  paa  denne  Maade 
ind  mod  Forhugningen,  bag  hvilken  han  forsvandt.  Straks 
efter  hørtes  et  gjennemtrængende  Jubelskrig,  der  syntes 
at  hilse  hans  Ankomst.  Det  var  Gjøngerne,  som  havde 
gjenkjendt  deres  Anfører.  Og  nu  begyndte  en  Kamp, 
Mand  imod  Mand,  som  blev  ført  med  lige  Raseri  og 
Forbitrelse  paa  begge  Sider. 

Hvad  der  forøgede  det  farlige  i  Svenskernes  Stil- 
ling, var  ikke  blot  Gjøngernes  hurtige  og  velrettede  Skud, 
men  tillige,  at  de  havde  opstillet  sig  i  en  Halvkreds  paa 
begge  Sider  bag  ved  Træstammerne;  disse  afgav  en 
ypperlig  Dækning,  fra  hvilken  de  først  trængte  sig  frem, 
efter  at  Dragonerne  havde  affyret  deres  Skudvaaben. 
Oberstens  Plan,  at  sprede  sin  Fjendes  Styrke  ved  paa 
eengang  at  angribe  fra  begge  Sider,  mislykkedes  ogsaa. 
Endnu  før  Korporalen  og  hans  Afdeling  vare  stegne  af 
Hestene,  blcve  de  modtagne  med  en  vel  vedligeholdt  Ild, 
som  tilintetgjorde  al  videre  Fremrykning  og  omsider 
bragte  Uorden  og  Forvirring  i  den  lille  Skare.  I  denne 
korte  Afstand  traf  ethvert  Skud.  Dragonerne  hørte 
Gjøngens  bydende  Stemme  befale  sine  Folk  at  lade 
hurtigt;  de  søgte  at  rykke  tilbage;  Enkelte,  som  vare 
stegne  af,  dækkede  sig  bag  deres  Heste;  da  endelig 
Gjøngerne  forlode  deres  Skjul  for  at  begynde  et  Haand- 
gemæng,  var  allerede  enhver  Modstand  opgiven.  Skaren 
adspredte  sig  til  alle  Sider. 

I  dette  Øjeblik  mærkede  Sparre,  at  hans  Hest  var 
saaret.  Dens  Lemmer  skjælvede,  den  udstødte  en  hul 
Stønnen,  vaklede  og  sank  til  Jorden.  Obersten  fik  netop 
Tid  til  at  gjøre  sig  fri  for  Stigbøjlerne;  idet  han  atter 
rejste  sig,  saa  han  noget  borte  Svend  Gjønge  med  blottet 
Hoved  og  endnu  iført  den  svenske  Korporals  Uniform. 

»Ak,  min  Herre  Oberst!«  raabte  Svend,  medens 
Sparre  lige  overrasket  og  harmfuld  vedblev  at  stirre  paa 
ham,  »I  har  nedladt  Eder  til  at  stige  af  Hesten,  mens  I 
fornam,  hvor  slet  den  stod  for  Skud;  ret  straks  kommer 
jeg  over  til  Eder  for  at  forny  vort  Bekjendtskab.« 

Med  disse  Ord  banede  Gjøngen  sig  en  Vej  imellem 
sine  Folk  og  sprang  op  paa  en  fældet  Træstamme  for 
at  komme  over  til  Sparre,  men  en  Klynge  af  flygtende 
Dragoner,  som  Gjøngerne  dreve  foran  sig,  adskilte  dem 
igjen. 

Midt  under  denne  Larm  af  Døendes  Skrig,  saarede 
Hestes  Stønnen,  Opmuntringer  og  Pistolskud,  trængte 
pludselig  de  klare  og  skingrende  Toner  af  et  Valdhorn 
igjennem  Skoven.  Svend  blev  staaende  som  forstenet 
oppe  paa  Træstammen.  Medens  han  lod  sit  Blik  glide 
hen  over  Kamppladsen,  foer  et  Udtryk  af  Smerte  over 
hans  Ansigt:  Sejren  var  hans,  han  saa  Svenskerne 
trække  sig  tilbage  paa  begge  Sider,  Gjøngerne  begyndte 
allerede  at  opsanke  de  Faldnes  Vaaben.  Paa  samme  Tid 
hørte  han  Dragonernes  Jubelskrig  besvare  Hornets  Toner, 
som  hurtigt  syntes  at  nærme  sig. 

»Det  er  Persens  Trompeter!«  raabte  Korporalen, 
idet  han  atter  vendte  sin  Hest  mod  Fjenden. 

»Ret  saa,  min  Søn!«  svarede  Sparre,  kløgtigt  be- 
nyttende Øjeblikket;  »det  er  Fersens  Dragoner,  som 
komme;  de  ville  dele  Æren  med  os,  skynder  Eder  derfor, 
lad  dem  finde  Arbejdet  fuldført,  naar  de  se  os.« 

6* 


84 


Efter  disse  Ord  samlede  Obersten  sine  Folk  til  et 
nyt  Angreb,  Svend  udstrakte  begge  Hænder  truende 
imod  ham,  udstødte  en  Trussel  og  lod  sig  glide  ned 
bag  Træstammen. 

Denne  Gang  lykkedes  det  Dragonerne  at  trænge  ind 
igjennem  Forhugningen ;  Gjøngerne  trak  sig  tilbage  i 
smaa  Klynger  ind  i  Krattet,  som  begrændsede  Vejen. 
Paa  samme  Tid  som  Fersens  Rytterskare  ankom  til 
Kamppladsen,  saa  de  i  det  svage  Lys  af  Aftendæmringen 
den  flygtende  Skare,  som  sorte  Skygger,  bevæge  sig 
hen  over  Snefladen  og  forsvinde  mellem  Træerne. 


7. 
Gjøng-ens  Hjem. 

Svends  Hus  laa  ved  Enden  af  Roneklints  Bymarker. 
Til  denne  Bolig,  der  var  lav  og  uanselig  som  alle  Bønder- 
huse paa  hin  Tid,  kom  man  igjennem  en  dyb  og  sandet 
Hulvej,  hvis  Bakker  skjulte  Stedets  Forside  indtil  i  faa 
Skridts  Afstand.  Paa  de  to  modsatte  Sider  gave  de 
vidtløftige  Skove,  som  strakte  sig  langs  med  Kysten, 
Læ  og  Skjul  for  den  skarpe  Søvind. 

1  denne  Hytte  sad  Ib  den  følgende  Aften  foran  en 
Tørveild,  beskæftiget  med  at  støbe  Blykugler.  Noget  borte 
fra  ham  stod  et  Bondefruentimmer,  iført  Egnens  alminde- 
lige Dragt,  og  skar  Aftensmad  til  en  lille,  lyshaaret 
Dreng  ved  hendes  Side. 

Denne  Kones  Ansigt  havde  grove  og  stærkt  frem- 
hævede Træk,  der  udtalte  en  fast  og  bestemt  Villie,  men 
som  tillige  vidnede  om  gjennemlevede  Sorger  og  Mod- 
gang.    Hun  hed  Ane  Marie  og  var  Svends  Hustru. 


85 


»Mutter,  Mutter!«  udbrød  den  lille  Dreng,  »naar 
kommer  dog  min  Fader  hjem?« 

»Din  Fader!«  gjentog  Konen  med  et  sørgmodigt 
Smil,  »han  kommer,  naar  han  kan,  min  lille  Dreng !  Tag 
nu  din  Kofte  af  og  gaa  i  Seng,  læg  saa  kjønt  dine  smaa 
Hænder  sammen  og  læs  en  Herrensbøn  for  din  Fader, 
saa  kommer  han  vel,  til  Du  vaagner  igjen.« 

Drengen  adlød,  og  Konen  vendte  sig  derpaa  mod 
Ib,  som  havde  endt  sit  Arbejde  og  dæmpet  Ilden. 

Da  han  rejste  sig  fra  Skorstenen,  saa  man,  at  hans 
Ansigt  var  usædvanligt  blegt  denne  Aften,  det  røbede 
en  heftig  og  bevæget  Stemning. 

»Naalb,  min  Broder!«  sagde  Konen,  idet  hun  lagde 
sin  Haand  paa  hans  Skulder,  »hvad  er  det  saa,  Du 
grunder  paa,  imens  Du  sidder  saa  stille?« 

«Ak,  lille  An'  Mari'!«  svarede  Ib,  »jeg  sad  nys  og 
tænkte  over,  hvad  vor  Fader  sagde  til  os  begge  To  i 
sin  Dødsstund.     Kan  Du  mindes  det?« 

»Ikke  saa  rigtig,  Ib,«  ytrede  Konen  forundret.  »Jeg 
mener  kun,  at  han  formanede  os  til  Skikkelighed.« 

»Ja,  men  saa  føjede  han  noget  lidet  til,«  svarede 
Ib  med  en  sagte  og  skjælvende  Stemme.  »Lille  Børn ! 
hviskede  han,  dengang  Jeres  Moder  fødte  Jer  til  Verden, 
bad  jeg  saa  mindelig  til  Vorherre,  om  han  vilde  tage 
Jer  til  sig  igjen.  Gud  give,  at  I  aldrig  selv  maa  gjøre 
denne  Bøn  til  ham.« 

»Og  hvorfor  falder  Du  nu  paa  saa  sørgelige  Tanker?« 
sagde  Ane,  »Du  plejer  jo  ellers  at  være  den  Lystigste 
af  os  To.« 

Ib  lagde  sit  Hoved  op  til  hendes.  »Hvad  jeg  har  ud- 
staaet  idag,  det  forvinder  jeg  nok  aldrig  i  denne  Verden.« 

»Er  Du  bange  for  at  betro  Dig  til  mig?«  spurgte 
Konen. 


86 

»Nej,  An'  Mari' !  jeg  vilde  blot  dølge  det,  saalænge 
jeg  kunde,  for  det  angaar  os  Begge.« 

»Naa,  og  hvad  saa?«  sagde  Konen  med  et  trodsigt 
Udtryk,  »har  Du  da  ikke  set  An'  Mari'  bære  paa  Ulykke 
hele  sit  Liv  igjennem?« 

»Det  angaar  vor  Søster  Soffi.     Hun  er  død.« 

»Desbedre  for  hende.« 

»Ja,  men  Du  ved  ikke,  hvordan  hun  døde.« 

»Jeg  tænker  paa  Sottesengen.  Alt  lige  siden  hun 
forlod  Hr.  Lykkes  Hus,  sygnede  hun  hen  Dag  for  Dag.« 

»Nej,  vist  ikke,«  svarede  Ib  med  sitrende  Læber. 
»Nu  skal  jeg  forklare  Dig,  hvordan  hun  døde.  I  Middags 
listede  jeg  mig  op  igjennem  Skoven  til  hende,  for  jeg 
vidste,  hun  glædede  sig,  hver  Gang  vi  havde  udrettet 
noget  mod  Svensken,  og  hun  skulde  nu  høre  vor  sidste 
Bedrift.  Dengang  jeg  kom  udenfor  Ørremandsgaard, 
hvor  hun  tjente,  saa  jeg  Fru  Kirstens  Hus  besat  med 
Svenske.  De  raabte  og  skrege  og  sloge  den  rige  Frues 
Vinduer  ind  og  kastede  Borde  og  Stole  ned  i  Gaarden. 
Ridefogden  sagde,  at  tre  af  vore  egne  Bønder  havde 
ført  Fjenden  derop  og  fortalt  ham  om  Fruens  mange 
Penge.  Saa  listede  jeg  ind  paa  Gaarden  op  mod  Soffis 
Kammer.  Dørene  stode  aabne,  og  i  Salen  holdt  de 
svenske  Høvedsmænd  Forhør  over  den  rige  F'rue.  Hun 
svor  til  Djævlen  paa,  at  hun  ikke  ejede  en  Sølvstob  paa 
hele  Gaarden,  og  skreg  og  bad  for  sig,  det  ynkeligste 
hun  kunde,  men  en  af  Bønderne  lo  deraf  og  sagde:  De 
naadige  Herrer  tro  hende  ikke,  hun  har  pinet  Penge  ud 
alle  sine  Dage  og  holder  dem  vel  forvarede  her  paa 
Slottet.  Derom  kan  ingen  vide  bedre  Besked  end  den 
kjønne  Soffi  Abelsdatter,  som  har  været  hendes  højre 
Haand.  Saa  grebe  de  Fruen,  bandt  hendes  Tommelfingre 
sammen  og  stak  en  brændende  Lunte  af  Hampegarn 
imellem  dem,  og  derpaa  toge  de  fat  paa  Soffi.« 

Ib  tav,  han  skjulte  sit  Ansigt  i  Hænderne  og  vendte 
Hovedet  bort. 

»Fortæl  kun  Resten  med,  lillelb!«  sagde  Ane  Marie 
kort  og  bydende.  »Det,  Du  kunde  se  paa,  kan  jeg  vel 
høre. « 

»Soffi  blev  hentet  op  af  Sengen,  og  da  hun  ikke 
mægtede  at  staa  paa  sine  egne  Ben,  satte  de  hende 
ned  i  Fruens  Lænestol  og  spurgte,  om  hun  vilde  gaa 
til  Bekjendelse.  Hun  rystede  med  Hovedet  og  sagde, 
at  hun  intet  vidste.  Saa  toge  de  Strengen  afTamburens 
Tromme,  bandt  den  om  hendes  Hoved,  og  derimellem 
stak  de  en  Trommestik  og  drejede  rundt.  Ane,  Ane ! 
hvor  hun  skreg  og  bad  om  Forbarmelse  for  sig,  og  løf- 
tede sine  smaa,  magre  Hænder,  der  vare  blevne  hvide 
og  blege  under  Sygdommen,  op  til  hendes  Bødler,  men 
den  eneste  Trøst,  hun  fik  af  dem,  var  det  bestandige 
Spørgsmaal,  om  hun  snart  vilde  gaa  til  Bekjendelse.« 

Ib  tav  atter.  Konens  Ansigt  var  blevet  blegere  end 
før,  en  dyb  Rynke  viste  sig  mellem  begge  Øjenbrynene, 
men  hendes  Stemme  var  rolig  og  fattet. 

»Hvad  saa  mere?«  spurgte  hun. 

Ib  vendte  sig  bort  fra  Lyset  og  gik  hen  til  Vinduet. 

»Hvad  saa  mere?«  gjentog  Ane  Marie,  idet  hun 
greb  hans  Arm. 

»Saa  skreg  hun  ikke  mere,«  hviskede  han  næppe 
hørligt. 

Under  denne  Samtale  var  Natten  brudt  frem.  Et 
svagt  Skær  af  det  klare  Maanelys  faldt  ind  igjennem 
Rimen  paa  Vinduets  Hornruder.  Ib  og  hans  Søster  tav, 
man  hørte  kun  det  dybe  og  langtrukne  Aandedrag  af 
Drengen,  som  sov  i  Alkoven.  Pludselig  rejste  Ib  sig 
ivejret,  lagde  Hovedet  til  Ruden  og  lyttede.  Straks 
efter  lød  der  Fodtrin  paa  den  frosne  Sne  udenfor.  Ib 
nikkede  til  Ane. 

»Jeg  hører  det  nok,«   sagde  hun. 

»Det  er  vel  Svend,  som  kommer.« 

»Aa  nej,«  svarede  Ane  sørgmodigt,  »det  er  endda 
ikke  ham.« 

.••^Ja,  hvoraf  ved  Du  det,  Søster?« 

»Tror  Du  ikke,  en  Kone  kjender  sin  Mands  Fod- 
trin, helst  naar  hun  har  lyttet  saa  mange  Gange  efter 
dem  som  jeg?« 

Straks  efter  gik  Døren  op,  og  en  Mand  viste  sig 
i  den.     Han  blev  staaende  i  Aabningen  og  spurgte: 

»Bor  Svend  Gjønge  her?« 

»Han  gjør  saa,«  svarede  Ane. 

>Godt,  min  Søn,«  vedblev  den  Fremmede,  henvendt 
til  sin  Ledsager  udenfor,  »saa  har  Du  forrettet  dit  Ærinde, 
og  jeg  behøver  Dig  ikke  mere.     Gud  i  Vold!« 

Med  disse  Ord  traadte  han  ind  i  Stuen  og  hilste 
de  Tilstedeværende. 

Det  var  en  aldrende  Mand  med  et  blegt  og  lang- 
agtigt Ansigt,  en  bred  Pande,  som  i  Forbindelse  med 
hans  dybtliggende  Øjne,  smalle  og  sammenknebne  Læber 
røbede  en  høj  Grad  af  Bestemthed  og  Villiekraft.  Idet 
han  tog  sin  Hat  af  Hovedet,  gled  hans  Kappe  tilside, 
og  man  saa  under  denne  en  sort  Klædes  Yams  med  høj- 
rødt F"or  under  de  opsplittede  Ærmer.  Om  Livet  bar 
han  et  Bælte  med  et  bredt  Sølvspænde,  til  hvilket  der 
var  hæftet  en  kort  Daggert. 

»Hvem  er  1?«  spurgte  Ib. 

»En  Rejsende!«  svarede  Manden. 

»En  Rejsende,«  gjentog  Ib.  »Saadan  kalde  Natmænds- 
folkene  sig,  naar  de  komme  til  denne  Del  af  Landet.« 

Den  Fremmede  rynkede  Panden,  men  han  beherskede 
straks  igjen  dette  Udtryk  og  svarede :  »Jeg  hører  ikke 
til  dette  Folkefærd.    Er  Svend  Gjønge  hjemme?« 

»Nej,«  svarede  Konen. 

»Det  varer  nok  ogsaa  en  Stund  endnu,  inden  han 
kommer,«  tilføjede  Ib. 

»Jeg  vil  vente  saa  længe.« 

»Sandt  at  sige,«  ytrede  Ane  Marie,  »det  kan  gjerne 
vare,  til  Sol  staar  op  igjen.  før  han  vender  hjem.« 

»Det  siger  intet,«  svarede  den  Fremmede,  som  med 
uforstyrret  Ro  havde  taget  Plads  paa  en  Halmstol  foran 
Alkoven.     »Jeg  har  Stunder  at  vente.« 

Ane  Marie  tilkastede  Ib  et  uroligt  Blik,  denne  røm- 
mede sig  og  tog  Ordet: 

»Konen  her  vil  give  Jer  at  forstaa,  om  I  ikke  agter 
at  ,søge  et  andet  Herberge  til  den  Tid.  Vi  holde  ikke 
Hus  for  Vejfarende  og  vente  nogle  af  vore  egne  P'olk 
iaften,  saa  Lejligheden  vil  blive  ringe.« 

»Man  faar  tage  Lejligheden,  som  den  kan  falde.« 

»Ja,  siden  I  hverken  vil  nævne  Eders  Navn  eller 
trække  bort  med  det  gode,  saa  kommer  jeg  nok  til  at 
hjælpe  Jer  afsted.  Vi  leve  i  en  svær  Ufreds  Tid,  og 
man  maa  kjende  sine  Folk.« 

Med  disse  Ord  traadte  Ib  frem  for  Bordet  og 
nærmede  sig  den  Fremmede. 

Denne  blev  siddende  paa  Stolen,  hans  Ansigt  antog 
et  spottende  Smil,  idet  han  svarede: 

»Du  skal  ikke  volde  Dig  nogen  Ulejlighed,  min  Ven! 
jeg  tror  knap,  Du  vil  befinde  Dig  vel  derved.« 

»Hvorfor?«  spurgte  Ib,  som  følte  sig  bevæget  ved 
den  Fremmedes  Kulde. 

Manden  slog  sin  Kappe  tilside  og  trak  en  Pistol 
frem. 

»Fordi  jeg  ser,  at  Du  er  ubevæbnet,«  sagde  han, 
*  medens  jeg  har  en  Pistol.« 

»Saa  er  det  nok  en  Tvilling  til  denne,«  svarede  Ib, 

idet  han  strakte  Haanden  ind  under  Bordet  og  tog-  en 
langløbet  og  rusten  Pistol  frem. 

»Lad  os  ingen  Ufred  faa,«  sagde  Ane  Marie  og  greb 
ham  om  Armen.  »Tænk  paa,  hvad  et  Skud  vil  be- 
tyde saa  nær  ved  Fjendens  Krigsfolk.  Bliv  kun  sid- 
dende i  Guds  Navn,  Fremmede!  siden  1  har  Stunder  til 
at  tøve.« 

»Det  er  godt,«  sagde  Manden  og  skjulte  igjen  Pi- 
stolen under  sin  Kappes  vide  Folder. 

Ib  havde  atter  taget  Plads  paa  Bænken  ved  Vin- 
duet ;  hans  sorte  Øjne  dvælede  uafladelig  paa  den  Frem- 
mede. Denne  lagde  ikke  Mærke  dertil,  han  havde  svøbt 
Kappen  tættere  omkring  sig,  bøjede  Hovedet  ned  mod 
Brystet  og  satte  sig  til  Ro.  Ane  Marie  satte  sig  ved 
Ibs  Side  og  begyndte  en  Samtale  med  ham  i  et  sagte 
og  hviskende  Sprog. 

»Hvad  blev  der  siden  af  den  gamle  Frue  til  Ørre- 
mandsgaard?«  spurgte  hun. 

»Svenskerne  joge  hende  ud  af  Porten  og  fulgte  selv 
bag  efter.  Jeg  blev  siddende  i  mit  Skjul  bag  Tapet- 
døren, indtil  de  Alle  vare  borte,  saa  lagde  jeg  Soffi  ind 
i  Sengen  og  gav  hende  en  Bønnebog  under  Hagen  i 
Guds  Navn,  derefter  gik  jeg  hen  til  hendes  Kiste  og 
tog  denne  Pakke  Brevskaber  op  af  Lædiken.  Det  var 
al  hendes  Efterladenskab.« 

»Naa  ja!«  svarede  Konen,  »hvad  skulde  hun  vel 
komme  til  at  eje?  Fru  Kirsten  har  alle  sine  Dage  haft 
Ord  for  Gjerrighed,  og  Soffi  maatte  takke  sin  Gud  til, 
at  hun  kunde  faa  Hus,  efter  at  Kai  Lykke  havde  givet 
hende  Afsked.  Skær  os  en  Lyspind,  Ib!  det  bliver 
mørkt  herinde.« 

Ib  gik  hen  til  en  Træklods  paa  Skorstenen,  skar 
en  Spaan  af  og  tændte  den  ved  Lyset  i  Stagen. 

Disse  Lyspinde  opgraves  endnu  i  gamle  Moser  om- 
kring paa  Alheden.  De  skæres  af  Naaletræer,  som  tid- 
ligere have  groet  der,  og  hvis  Ved,  gjennemtrængt  af 
Jordolie,  brænder  med  en  stærk  og  rødlig  Flamme. 

Lysets  Skær  faldt  lige  paa  den  Fremmede.  Han 
sad  endnu  som  før,  ubevægelig  og  med  Hovedet  ned- 
bøjet over  Brystet  og  syntes  at  sove. 

»Hvor  er  Svend  gaaet  hen  idag?«   spurgte  Ib. 

»Det  kan  Du  nok  tænke  Dig,«  svarede  Ane  Marie, 
idet  hun  med  Fingeren  pegede  hen  i  den  Retning,  hvor 
Jungshoved  laa.  »Han  gik  til  Slottet,  som  han  plejer,  og 
naar  han  er  andetsteds  henne,  tøver  han  dog  der  med 
alle  sine  Tanker;  det  varer  saa  om  Dagen,  og  om  Natten 
med,  kan  jeg  tro,  for  jeg  hørte  ham  tidt  tale  i  Søvne, 
og  det  var  hverken  om  Kone  eller  Barn,  han  drømte.« 

»Ja,  lille  Søster!«  svarede  Ib,  »det  gaar  nu  engang 
saaledes  til  i  Verden,  som  jeg  hørte  dem  synge : 

Og  om  Du  lider  paa  Mandfolks  Tro, 
Det  er,  som  Du  gik  paa  en  trøsket  Bro; 
Men  om  Du  lider  paa  Mandfolks  Tale, 
Det  er,  som  Du  tog  en  Aal  ved  dens  Hale. 

Jeg  siger  det  ikke  paa  mig  selv,  jeg  har  endnu  ikke 
givet  mit  Jaord  til  noget  Kvindfolk,  formedelst  der  var 
Ingen,  som  vilde  have  mig,  mens  jeg  endnu  ikke  var 
gjort  ærlig.  Svend  er  en  retskaffen  Mand  alligevel,  saa 
Du  maa  ikke  klage.« 

»Klage!«  gjentog  Ane  Marie  i  en  spottende  Tone. 
»Tror  Du,  jeg  klager,  Ib!  Du  spørger,  og  jeg  svarer, 
det  er  alt.« 

»Du  kan  alligevel  tro,  der  staar  ham  andet  for 
Hovedet  i  denne  Tid  end  Kjæresterier.  Det  begynder  at 
gaa  fejl  med  vore  Folk,  de  knurre  og  have  intet  at  leve 
af,  aldenstund  Svend  ingen  Penge  flyr  dem,  og  Kongen, 

der  skulde  hjælpe  ham,  er  kun  en  fattig  En,  som  sidder 
endnu  værre  i  det  end  vi  Andre.  Dengang  Svend  skrev 
ham  til  om  en  Skok  Bøsser  af  de  nye,  de  bruge  med 
Hjullaas,  for  Luntebøssen  kan  være  god  nok,  men  hun 
duer  ikke  for  os,  der  maa  ligge  paa  Lur  i  Slud  og  daar- 
ligt  Vejr,  svarede  de  høje  Herrer  ham  fra  Kongen,  at 
hvis  Svend  var  i  Betryk  for  Vaaben,  saa  var  han  vel 
ogsaa  selv  Mand  til  at  gjøre  Udvej  for  dem.  Det  kan 
jeg  ogsaa,  svarede  Svend,  og  saa  sloge  vi  Svensken 
ihjel  og  toge  fra  ham,  hvad  vi  manglede.  Med  Penge 
gaar  det  værre,  Folkene  have  intet  at  kjøbe  Føden  for, 
og  Fristelsen  er  bleven  stor,  siden  den  svenske  Høveds- 
mand ovre  paa  Jungshoved  har  udlovet  en  Pris  for  den, 
der  bringer  ham  Svend  tilveje.  Vorherre  forbyde,  de 
skulde  lade  ham  i  Stikken.« 

»Det  gjør  ingen  dansk  Mand,«  raabte  Ane  Marie 
med  en  Ivrighed,  der  lod  hende  glemme  den  Fremmedes 
Nærværelse. 

Ib  lagde  Fingeren  paa  Munden:  »Han  kan  jo  høre 
hvert  Ord,  vi  tale.« 

»Jeg  tror,  han  sover.« 

»I  saa  Fald  var  det  bedst,  vi  toge  hver  ved  sin 
Side  af  Stolen  og  bare  ham  udenfor  i  Sneen,  saa  bliver 
han  narret,  naar  han  vaagner.« 

»Men  hvis  han  vaagnede  imedens,«  udbrød  den 
Fremmede  og  hævede  sit  Hoved. 

»Ja,  saa  vente  vi,  til  han  sover  ind  igjen,«  svarede 
Ib;  »og  narret  blev  I  alligevel,«  tilføjede  han,  »jeg  talte 
kun  saa  for  at  prøve,  om  I  sov.« 

I  dette  Øjeblik  hørte  man  Skridt  udenfor,  og  straks 
efter  løde  tre  afmaalte  Slag  paa  Døren.  Ib  besvarede 
dette  Tegn  med  tre  lignende  Slag  paa  Ruden,  derpaa  blev 
Døren  lukket  op,  og  nogle  Personer  traadte  ind  i  Stuen. 

Den  Første  af  disse  var  en  høj  og  bredskuldret  Mand, 
iført  en  kort  Skindtroje  og  store  Støvler.  Hans  tykke  og 
sorte  Haar  var  hvidsprængt  af  Rimen  og  skiultes  kun 
halvt  af  den  røde,  strikkede  Hætte,  han  bar,  i  Form  som 
en  phrygisk  Hue.  Omkring  Livet  gik  et  bredt  Bælte, 
der  udentvivl  tidligere  havde  hørt  til  en  Sadelgjord,  i 
dette  stak  to  lange  Rytterpistoler.  Hans  Haandvaaben 
var  en  Morgenstjerne,  som  han  stillede  fra  sig  i  et  Hjørne 
af  Stuen.  Hans  Kammerater  vare  indhyllede  i  uldne 
Dækkener,  sammenbundne  omkring  Halsen  og  med  to 
udskaarne  Huller,  hvorigjennem  de  havde  stukket  Ar- 
mene. Den  Ene  var  bevæbnet  med  en  skarpsleben 
Partisan,  den  Anden  med  en  Luntebøsse. 

»Guds  Fred  herinde!«  udbrød  den  Første  med  en 
dyb  Basstemme  og  satte  sig  paa  Bænken.  »Er  Svend 
hjemme  iaften?« 

»Nej,  Abel!  vi  vente  selv  paa  ham,«  svarede  Ane 
Marie,  som,  efter  at  have  kastet  et  Blik  paa  de  Ankomne, 
gik  hen  til  en  Kjedel,  der  hang  i  Skorstenen,  øste  noget  af 
dens  Indhold  op  i  tre  Træbakker  og  satte  dem  for  Mændene. 

»Her  har  I  en  Drik  Pors,  og  Brødet  ligger  oppe  paa 
Hylden  ved  Hanebjælken  over  Jer.     Spis  og  drik!« 

Mændene  toge  Plads  omkring  Bordet.  Ordføreren, 
der  syntes  at  være  den  Fornemste  blandt  dem,  rakte  op 
efter  et  Havrebrød,  som  han  skar  istykker,  derpaa  tog- 
han  sin  Hue  af  Hovedet,  foldede  sine  store  og  haarrige 
Hænder  over  den  og  mumlede  andægtigt  og  langsomt 
en  kort  Bøn.  Hans  Stalbrødre  fulgte  Eksemplet.  Efter 
at  Bønnen  var  endt,  spiste  de  og  tømte  Bakkerne,  idet 
de  satte  dem  for  Munden  og  drak  til  Maden. 

Ib  havde  siden  de  ny  Gjæsters  Ankomst  ikke  talt 
et  Ord,  hans  Blik  gled  vekselvis  fra  dem  til  den  Frem- 
mede paa  Halmstolen. 

»Tak  for  Mad,  Ane  Mari'!«  sagde  Abel  og  skød 
den  tomme  Bakke  hen  ad  Bordet. 

»Gid  det  maa  bekomme  Jer  vel,«  svarede  Konen. 
)Have  I  ellers  noget  Bud  til  Svend  iaften?« 

Abel  brast  i  Latter  og  vendte  sig  til  sine  Kamme- 
rater. »Hun  spørger,  om  vi  have  noget  Bud  til  Svend,« 
gjentog  han.     »Det  er  rart.« 

»Vi  have  det  Budskab  til  ham,«  svarede  en  af 
Mændene,  »at  vi  ville  forklare  ham  Sandheden  og  ikke 
længer  trække  omkring  efter  hans  Indfald,  som  hidtil 
er  sket.« 

»Det  begynder  jo  ret  fornøjeligt,<'  ytrede  Ib.  »Svend 
vil  faa  en  Ulykke  paa  Halsen,  naar  han  hører  Jer  braske 
paa  den  Vis.  Forresten  har  vi  fremmede  Folk  i  Stuen, 
og  I  gjorde  bedst  i  at  lade  den  Snak  fare  til  siden.« 

»Jeg  tænker,  vi  gjøre  bedst  i  at  tale,  mens  Tid  er, 
og  derfor  have  vi  forladt  vore  Poster  iaften.« 

»Hellige  Kors!«  raabte  Ane  Marie  og  slog  sine 
Hænder  sammen,  »I  ere  gaaede  bort  fra  jere  Poster,  I 
ulykkelige  Folk!  saa  frelse  Eder  Gud,  naar  Svend  faar 
det  at  vide.« 

»Aa,  ikke  andet,«  svarede  Abel  med  et  roligt  Nik. 
»Svend  er  en  fredløs  Mand,  som  har  ondt  for  at  hytte 
sig  selv.  Vi  agte  ikke  at  gjøre  ham  noget  til  Men, 
det  være  langt  fra,  men  en  Mand,  som  giver  sig  af 
med  Folk  af  vor  Slags,  maa  holde  sit  Ord  blankt. 
Dengang  vi  kom  til  Svend,  lovede  han  os  Guld  og 
grønne  Skove  i  sin  Tjeneste,  han  lovede  at  skaffe  os 
Føde  og  Klæder  og  nogle  Skillinger  til,  og  vi  sagde, 
at  det  var  godt,  men  anderledes  gik  det  siden.  Vore 
Klæder  —  ja,  dem  have  vi  selv  taget  fra  Svensken, 
derfor  vovede  vi  Livet  og  havde  haarde  Dage  og  Nætter, 
som    vare    værre    end  Dagen.     Vore  Kammerater  ligge 

skudte  omkring  paa  Marken  eller  nedgravede  i  den  dybe 
Sne.  Enhver  Dag  kan  Andre  komme  til  at  gjøre  os 
samme  Tjeneste.« 

»Ja,  der  er  nogen  Sandsynlighed  for  det,«  svarede 
Ib,  »især  naar  I  fortælle  Svend,  at  I  ere  løbne  bort  fra 
Eders  Poster.« 

Abel  vedblev:  »For  alt  dette  giver  Svend  os  intet, 
ikke  engang  det  daglige  Brød,  det  kalde  vi  for  slet,  og 
derfor  ville  vi  opsige  ham  vor  Tjeneste,  lad  ham  saa 
hjælpe  sig,  den  fredløse  Fugl !  med  sine  store  Ord  og 
Løfter,  alt  som  han  aarker  bedst.« 

Denne  Slutning  ledsagede  Manden  med  et  spør- 
gende Blik  paa  sine  Kammerater,  som  tilkjendegave 
deres  Bifald  ved  et  Nik. 

»Hør,  lille  Folk!«  udbrød  Ane  Marie,  idet  hun 
traadte  hen  til  Bordet,  »I  kan  fortælle  Svend,  hvad  1 
ville,  jeg  tænker,  han  er  Mand  for  at  svare  derpaa;  men 
saa  længe  han  er  borte,  maa  Ingen  komme  med  Ukvems- 
ord til  mig,  der  er  hans  Kone.« 

»Ja,  man  siger  rigtignok,  I  er  det,«  svarede  Abel 
med  en  spottende  Latter. 

En  glødende  Rødme  farvede  Konens  Ansigt  ved  denne 
Haan.  »Man  siger  ogsaa,  at  jeg  er  Herre  i  mit  Hus,  lad 
være  jeg  kun  bærer  Skjørt  og  Korsklæde,«  tilføjede  hun. 
»Vil  I  krænke  Svend,  kan  1  gjøre  det  andetsteds,  ellers 
sætter  jeg  Jer  udenfor  min  Dør,  og  kan  jeg  ikke « 

»Naa,  bliv  kun  ved,  An'  Mari' !  I  taler  saa  godt 
for  Jer.« 

»Ja!«  svarede  Ib  i  en  overordentlig  blid  Tone. 
»An'  Mari'  mener,  at  hvis  hun  ikke  magter  at  sætte 
Jer  udenfor  Døren,  saa  falder  det  mig  til.  som  er  hendes 
kjødelige  Broder.« 

Med  disse  Ord  rejste  han  sig  op  i  sin  fulde  Højde 
og  støttede  begge  sine  Arme  paa  Bordet. 

»Lad  fare  al  Ufred, »  sagde  Abel  godmodigt;  »med 
Dig  have  vi  intet  at  skaffe.  Kan  være  det  var  Uret,  at 
tale,  som  vi  gjorde,  men  naar  Gryden  kommer  i  Kog, 
løber  den  over.  Svend  Gjønge  er  vor  Mand,  og  til  ham 
ville  vi  klage,  for  vi  lide  Nød,  mens  han  sidder  i  Over- 
flod og  Velstand.« 

»Ja,  han  gjør  saa,«  svarede  Konen,  idet  hun  med  et 
spottende  Skuldertræk  lod  sit  Blik  løbe  omkring  i  Stuen. 

»Han  har  idetmindste  Føden,  mens  vi  sulte.« 

»Nej,  nu  tage  I  nok  engang  fejl,«  svarede  Ane  med 
en  sørgmodig  Stemme.  »Mens  I  sidde  i  den  varme 
Stue,  arbejder  Svend  derude  for  Jer,  og  naar  han  kom- 
mer hjem  iaften,  faar  han  intet  at  spise,  fordi  I  tre  nu 
nylig  have  fortæret  hans  Aftensmad.« 


8. 

Hvorledes  Fjenderne  frelse  Svend,  og^  hans 

Venner  forraade  ham. 

Medens  dette  foregik  i  Hytten,  listede  en  Mand  sig 
hen  over  Volden,  som  omgav  Jungshoved.  Det  var  Svend 
Gjønge,  der  vendte  tilbage  fra  et  Besøg  paa  Slottet. 
Den  bidende  Kulde,  som  fulgte  efter  Solens  Nedgang, 
begunstigede  hans  Flugt.  Vagten  havde  søgt  Ly  i  sit 
Skilderhus,  de  øvrige  Soldater  sang  og  spillede  nede  i 
deres  Vagtstue.  Svend  kom  lykkelig  ned  til  den  frosne 
Voldgrav.  Han  vedblev  at  følge  Kanten  af  denne,  ind- 
til han  naaede  Vindebroen,  under  hvilken  han  troede  sig 
bedst  skjult,  medens  han  sneg  sig  over  Graven.  Her  sagt- 
nede han  sine  Skridt,  prøvede  Isen  med  Fødderne  og  gik 
derpaa  langs  med  Murpillerne,  som  støttede  Broen. 

I  samme  Øjeblik,  han  naaede  over  paa  den  modsatte 
Side,  hørte  han  Stemmer.  To  Mænd  kom  gaaende  over 
Broen.  Af  de  tunge  og  slæbende  Trin  kunde  man  slutte 
sig  til,  at  den  ene  af  disse  to  Mænd  bar  Træsko.  Den 
Andens  klingrende  Sporer  forkyndte  en  Krigsmand.  Svend 
lyttede  og  skjulte  sig  bag  den  sidste  Pille. 

Medens  de  Gaaende  nærmede  sig,  sagde  Krigs- 
manden : 

»Det  bliver  altsaa  ved  Aftalen,  og  Du  kommer  til- 
bage ved  Midnat.« 

»Med  Forlov  at  spørge,«  udbrød  den  Anden  med 
læspende  Stemme,  ved  hvilken  Svend  syntes  at  fare 
sammen,   »hvor  agter  Høvedsmanden  at  møde  mig?« 

»Her  udenfor  Slottet,  hvor  Skoven  begynder.« 

»Kommer  I  selv?« 

»Jeg  skal  skikke  Dig  en  paalidelig  Mand.« 

»Hvorpaa  skal  jeg  fornemme,  at  han  kommer  fra 
Eder?« 

»Han  hilser  fra  Kaptajn  Kernbok.« 

»Det  er  godt,«  svarede  Manden  og  gjorde  nogle 
Skridt  fremad.    Den  Svenskes  Ord  standsede  ham  atter  : 

»Glem  ikke,  at  Du  holder  Livet  i  din  Haand,« 
sagde  han. 

»Nej,  Høvedsmand!«  svarede  den  Læspende.  »Glem 
heller  ikke,  at  I  holder  Pengene  i  Eders.« 

Efter  disse  Ord  gik  han  og  forsvandt  straks  efter 
imellem  Lindetræerne,  som  stode  paa  begge  Sider  af 
Vejen. 

Ved  et  tilstrækkeligt  Lys  vilde  man  have  set  Svend 
som  et  Bytte  for  den  heftigste  Bevægelse,  medens  han 
lyttede  til  denne  Samtale ;  men  han  forstod  at  beherske 
sine  Følelser.  Da  han  saa  Manden  forsvinde,  fattede 
han  en  dristig  Beslutning.    Han  tog  en  Blykugle  i  Munden, 

Gjøngehøvd.  og  Dronn.  Vagtm,  7 

krob  hurtio;  og  behændig  op  af  Graven  og  traadte  ind 
paa  Broen.  Maanen  var  endnu  ikke  saa  langt  fremme 
paa  Himlen,  at  dens  Lys  naaede  op  over  Jungshoved; 
som  Følge  deraf  kastede  den  vestlige  Del  af  Slottet  en 
lang  og  mørk  Skygge  ud  over  Broen.  Svend  Gjønge 
lod  sine  Skridt  lyde  tungt  og  slæbende  paa  de  frosne 
Planker,  han  bøjede  sin  ranke  Skikkelse  og  krøb  sammen 
for  mere  skuffende  at  ligne  Manden,  som  nylig  var  gaaet. 
Kuglen,  han  holdt  i  Munden,  gav  hans  Stemme  den  samme 
læspende  Betoning,  idet  han  raabte  efter  den  bortgaaende 
Officer: 

»Høvedsmand!  endnu  et  Ord.« 

Svensken  vendte  sig  og  saa  Svend  komme  uden 
at  fatte  den  ringeste  Mistanke. 

»Naa,  hvad  har  Du  videre  at  sige?« 

»Ak,  Høvedsmand!«  udbrød  Svend  noget  dæmpet, 
»naar  jeg  faar  ret  betænkt  mig,  var  det  bedst,  at  jeg 
mødte  den  Mand,  I  vil  sende  mig,  Klokken  ti  istedetfor 
til  Midnat.« 

»Det  kan  ogsaa  ske,«  svarede  Officeren. 

»Jeg  tror  vist,  at  det  vilde  være  bedre  for  mig.« 
»Klokken  ti  altsaa,  det  gjælder  blot  om,  at  Du  skaffer 
os  Manden  død  eller  levende.« 

»Jeg  tænker  nok,  de  skal  faa  ham  levende,«  sva- 
rede Svend,  idet  han  bortfjernede  sig. 

To  Timer  senere  stod  Maanen  over  Slottet,  og  i 
det  Lys,  den  kastede  ind  mellem  Træerne  foran  Vinde- 
broen, saas  et  Menneske,  indsvøbt  i  en  Rytterkappe, 
bevæge  sig  frem  og  tilbage  ved  Begyndelsen  til  Alleen. 

Det  var  Svend  Gjønge,  som  ventede  paa  sit  Stævne- 
møde med  Kaptajn  Kernbok. 

Da  Taarnuhret  paa  Jungshoved  slog  ti,  traadte  Kap- 
tajnen ud  af  Slotsporten  og  skred  hen  over  Vindebroen. 

Svend  hørte  den  Kommende,  endnu  før  han  kunde  se 
ham,  han  traadte  over  i  Skyggen  af  Alleen  og  gik  ham 
imøde. 

»Hvem  der?«  udbrød  den  Svenske  med  dæmpet 
Stemme. 

»En  Mand,  som  venter  paa  Kaptajn  Kernbok,«  lød 
Svaret. 

»Det  er  rigtigt,«  ytrede  Kaptajnen,  medens  han  be- 
tragtede Svend  med  et  nysgjerrigt  og  spejdende  Blik. 
Svend  traadte  ud  af  Skyggen,  saa  snart  han  saa,  at  den 
Kommende  var  en  Anden  end  den,  han  før  havde  talt 
med,  og  at  hans  Skikkelse  og  Mæle  som  en  Følge  deraf 
ikke  kunde  røbe  ham. 

»Naa,  saa  Høvedsmanden  vilde  ikke  komme  selv,« 
udbrød  han  smilende. 

»Høvedsmanden  mente,  at  jeg  kunde  træde  i  hans 
Sted.« 

»Det  falder  ogsaa  ud  paa  et,«  sagde  Svend.  »Lad 
os  gaa.« 

»Du  er  altsaa  sikker  i  din  Sag,  Bondemand!  og 
ved,  hvor  Svend  Gjønge  er  at  træffe?« 

»Ja,  Kaptajn!  stol  paa  mig.  Der  er  Ingen,  som  kan 
give  bedre  Besked.  Men  Eders  Folk,  hvor  have  vi  dem?« 

»De  ligge  for  Rekinde  og  Allerslev.« 

»Hvor  mange?« 

»Vel  tohundrede  Mand;  jeg  tænker  ikke,  vi  behøve 
flere. « 

»Det  tror  jeg  heller  ikke.  Tohundrede  mod  En, 
det  slaar  til.« 

»Guds  Død!«   udbrød  Kaptajnen,    »er  han  alene?« 

»Ja,  Kaptajn!  I  vil  træffe  Svend  Gjønge  alene,  en 
fattig  Mand,  fredløs  og  forfulgt,  forraadt  af  dem,  der 
skulde  være  hans  Venner.« 

7* 

»Eja,  Bondemand,  hører  Du  da  ikke  selv  til  hans 
Venner?  Hvordan  I  handle  mod  ham,  det  bliver  Eders 
Sag,  os  er  det  kun  om  at  gjøre  ham  uskadelig.« 

»I  forstod  mig  ikke  ret,«  svarede  Svend,  »jeg  mente, 
at  vi  ikke  havde  saa  mange  af  Eders  Folk  nødig.« 

»Alt  vel  betænkt,«  sagde  Kernbok,  »saa  have  vi 
slet  Ingen  nødig;  jeg  tager  ham  paa  min  Samvittighed 
alene.« 

»I?« 

»Min  Tro,  ja!  jeg  har  tilforn  forsvaret  mig  mod 
Flere,  men  aldrig  været  Flere  mod  En.« 

»I  er  en  modig  Mand,  Kaptajn!« 

»Folk  sige  det,«   svarede  Kernbok. 

De  to  Mænd  fortsatte  nu  en  Tid  lang  deres  Vej 
igjennem  Skoven  uden  at  tale.  Svend  gik  paa  den  venstre 
Side,  hans  Øjne  vaagede  over  enhver  af  Kaptajnens  Be- 
vægelser. Kernbok  vedblev  at  skride  fremad,  rolig  og 
sorgløs,  med  Sablen  under  Armen  og  den  højre  Haand 
stukken  ind  paa  Brystet  af  sin  gule  Uniform.  Pludselig 
vendte  han  sig  om  med  det  Spørgsmaal: 

»Hvor  træffe  vi  Svend  Poulsen?« 

»Her  i  Skoven.« 

»I  Skoven?«  gjentog  Kaptajnen. 

»Er  ikke  den  det  bedste  Skjulested  for  en  fredløs 
Mand?« 

»Du  har  Ret.« 

Atter  vedblev  Svend  at  skride  frem  paa  Stien,  der 
førte  til  en  Slette,  som  blev  omtalt  i  Begyndelsen  af 
denne  Fortælling  under  Navn  af  Gravdammen.  Kap- 
tajnen fulgte  ham  uden  Betænkning.  Da  de  kom  ind 
paa  den  aabne  Plads,  hvis  ubanede  Jordsmon  Sneen  og 
Isen  forlængst  havde  udjævnet,  ophørte  Stien,  Maanen 
kastede  sit  blege  og  melankolske  Lys  ned  imellem  Træerne 

og  oplyste  den  ene  Halvdel  af  Kæmpegraven,  fra  den 
modsatte  Side  faldt  en  lang  og  blaalig  Slagskygge  hen 
over  Snefladen.  Svend  standsede  midt  paa  Pladsen, 
hans  Ansigt  vendte  imod  Maanelyset  og  var  koldt  og 
roligt,  medens  han  sagde: 

»Nu  ere  vi  paa  Stedet.« 

»Paa  Stedet?«  gjentog  Kernbok  spørgende,  »og 
Svend  Gjønge?« 

»Han  staar  for  Eder.« 

Med  disse  Ord  kastede  Svend  sin  Kappe  tilbage  og 
greb  en  Pistol  i  hver  Haand.  Kaptajnen  udførte  en  lig- 
nende Bevægelse  paa  samme  Tid,  men  Svend  havde 
den  Fordel  at  kunne  vælge  sin  StilHng,  og  idet  han 
vendte  Ansigtet  imod  Maanelyset,  afgav  hans  Skikkelse 
et  mindre  sikkert  Maal  end  Kaptajnens,  som  dannede 
en  Skygge  imod  den  lyse  Sne. 

»Eja!«  udbrød  Kernbok,  der  for  et  Øjeblik  var 
bleven  bragt  ud  af  Fatning.  »Du  har  altsaa  faret  med 
List  for  at  faa  mig  lokket  herhid.« 

»Desværre,«  svarede  Svend,  »det  var  ingen  List, 
endskjøndt  I  siger  saa.  En  af  mine  Folk  lovede  Obersten 
at  forraade  mig.  Jeg  hørte  dem  aftale  alt  og  maatte 
søge  at  forekomme  deres  Plan.  Det  lykkedes,  som  I 
ser;  og  nu,  min  Herre  Kaptajn!  jeg  staar  her  alene  og 
venter  paa,  hvad  der  behager  Eder.« 

»Hvad  mener  Du?« 

»Vi  prøve,  hvem  af  os  Lykken  vil  det  bedst,  eller 
ogsaa  vil  jeg  bede  om  Forlov  til  at  bære  Eders  Pistoler 
det  lille  Stykke  Vej,  vi  have  tilbage.« 

»Ved  Du  hvad,  Svend  Gjønge!«  svarede  Kaptajnen 
muntert,  »ved  min  Sjæl  tror  jeg,  at  Lykken  denne  Gang 
er  paa  din  Side.  Et  af  to!  enten  skyder  jeg  Dig,  og 
derved  vinder  jeg  intet,  eller  ogsaa  skyder  Du  mig,  og 

derved  vinder  jeg  endnu  mindre,  siden  det  kun  anstaar 
en  Krigsmand  slet  at  lade  sig  lokke  i  et  Baghold  af 
en  fuglefri  Mand  som  Du. 

Med  disse  Ord  tog  Kaptajn  Kernbok  sine  Pistoler 
i  den  ene  Haand  og  rakte  dem  med  bortvendt  Løb  til 
Svend.     Gjøngen  stak  dem  i  sit  Bælte. 

»Kan  være,  Du  kommer  til  at  fly  mig  dem  tilbage  igjen, 
hvis  jeg  bliver  ilive  saa  længe,«   tilføjede  han  smilende. 

»Ak  ja,  Kaptajn!«  svarede  Svend  i  den  samme  Tone, 
»Lykken  skifter.  Jeg  forstaar  ellers  nok,  hvad  I  mener,« 
lagde  han  til.  »Nu  for  lidt  siden  fortalte  I,  at  Eders  Folk 
laa  nede  ved  Rekinde  og  Allerslev,  kanske  de  have  gjort 
sig  en  Gang  i  det  klare  Maaneskin,  for  da  jeg  kom  nedad 
Vejen  før,  tyktes  det  mig  at  se  en  Mængde  mørke  Skik- 
kelser mylre  ud  af  Skoven ;  de  droge  over  ad  Ørremands- 
gaard  til,  og  derfor  var  det  godt,  vi  ikke  gjorde  Larm 
nu  nys  ved  at  skyde  vore  Pistoler  af.  Lad  os  være 
oprigtige,  min  Herre  Høvedsmand !  I  overgav  Eder  saa 
villig,  for  at  I  om  lidt  kunde  tage  Oprejsning  igjen. 
Men  jeg  holder  for  meget  af  Eders  Selskab  til  at  skil- 
les saa  hurtigt,  og  vi  ville  se  at  hitte  en  Vej,  hvor  vi 
kunne  være  i  Ro  for  Krigsfolkene.« 

Kaptajnen  svarede  ikke,  men  hans  Smil  forsvandt, 
medens  Svend  talede.  Han  spændte  Sabelen  fra  Siden, 
da  Svend  lagde  sin  Haand  paa  hans  Arm. 

»Behold  kun  Sabelen,  Kaptajn!  I  giver  mig  for 
meget  at  bære  paa;  siden  en  Pistol  rækker  længere  end 
et  Sværd,  tænker  jeg  ikke,  1  gjør  mig  Fortræd,  og  det 
er  kun  de  Fejge,  man  ikke  lader  beholde  noget  Vaaben.« 

Derefter  traadte  Gjøngen  hen  til  Siden  af  Kernbok, 
og  denne  fulgte  ham  ad  en  Vej,  som  løb  i  en  skraa 
Retning  ind  i  Skoven  og  modsat  den,  fra  hvilken  de 
nylig  vare  komne. 

I  Svend  Gjønges  Hytte  var  imidlertid  Selskabet 
blevet  forøget  med  to  Personer.  Den  ene  af  disse  var 
en  lille,  uanselig  Person  med  en  smal  og  fremstaaende 
l'ande,  indfaldne  Kinder  og  en  gul,  sammenskrumpen 
Hud.  Nød  og  Savn  talte  ud  af  ethvert  Træk.  Hans 
Hoved  var  blottet  og  det  lange  uredte  Haar  spændt 
sammen  omkring  Hovedet  med  en  smal  Læderrem.  For- 
resten hørte  han  til  Gjøngerne  ligesom  de  øvrige  Til- 
stedeværende og  var  bevæbnet  paa  samme  uregelmæs- 
sige Maade  som  disse. 

Noget  særegent  for  denne  Mand  var  et  utydeligt 
og  læspende  Organ,  som  paafaldende  lignede  det,  Svend 
havde  lagt  Mærke  til  i  Samtalen  med  den  svenske  Of- 
ficer, medens  han  laa  skjult  under  Broen. 

Den  Anden  af  de  Sidstankomne  bar  sin  Arm  op- 
bunden i  et  Tørklæde.  Da  han  hørte,  at  Svend  ikke 
var  hjemme,  satte  han  sig  hen  til  Ane  Marie,  som  gav 
sig  ifærd  med  at  forbinde  ham. 

»I  ved  vel  heller  ikke,  hvor  han  er  gaaet  hen?« 
spurgte  den  Læspende. 

»Nej,  jeg  ved  ikke,  Tam!  men  Du  kan  jo  forrette 
dit  Ærinde  til  Ib.« 

»Aa  nej,  hvad  jeg  har  at  sige  Svend,  kan  jeg  ikke 
sige  Andre.« 

»Saa  faar  Du  at  slaa  Dig  til  Ro,  indtil  han  kom- 
mer,« sagde  Ane  Marie. 

>/Lille  Tam  har  kanske  sig  ogsaa  et  Klagemaal  at 
føre  mod  Svend,«  bemærkede  Ib,  idet  han  tilkastede 
ham  et  spottende  Blik. 

»Nej,  det  var  endda  ikke  mit  Ærinde,«  svarede 
Tam  uden  at  slaa  Øjnene  ivejret,  »men  siden  Du  selv 
siger  det,  saa  er  jeg  just  ikke  meget  fornøjet  med  Svends 
Regimente.« 

»Det  er  der  Ingen  fornøjet  med,«  udbrød  de  Andre. 

»Hvorfor  ikke?«  spurgte  en  rolig  Stemme  i  den  aabne 
Dør,  og  man  saa  Svend  træde  ind  tilligemed  Kaptajnen. 
Gjøngerne  vege  overraskede  et  Skridt  tilbage;  under 
det  Bifald,  hvormed  de  optoge  Tams  Ord,  havde  de 
ikke  bemærket,  at  Døren  blev  aabnet. 

Ingen  af  dem  syntes  dog  i  den  Grad  at  forvirres 
over  Svends  pludselige  Ankomst  som  Tam,  hans  Legeme 
skjælvede,  hans  stirrende  Øjne  giede  sky  og  ængstelige 
fra  Svend  til  Kaptajnen.  Imidlertid  famlede  hans  Haand 
under  det  uldne  Dækken,  hvori  han  havde  indsvøbt  sig, 
indtil  den  fattede  om  Kniven  i  Bæltet,  og  han  traadte 
et  Skridt  til  Siden  henimod  Døren,  som  om  han  agtede 
at  søge  Frelse  igjennem  denne.  Svend  lagde  Mærke 
dertil.  Under  den  almindelige  Tavshed,  som  opstod, 
da  han  viste  sig,  traadte  han  hen  til  Tam  og  betragtede 
ham  stift  og  gjennemtrængende. 

»Se,  Tam!«  sagde  han,  idet  han  tog  ham  i  Armen 
og  førte  ham  hen  foran  Kaptajnen.  »Det  er  Kaptajn 
Kernbok,  til  hvem  Du  vilde  forraade  mig  og  dine  Kamme- 
rater. Gaa  ud  af  mit  Hus,  Du  skal  være  en  fri  Mand 
for  mig,  men  bed  til  Gud,  at  Du  aldrig  oftere  maa 
komme  i  min  Nærhed. 

Tams  Øjne  hvilede  paa  jorden,  han  bevægede  sine 
blaalige  Læber  som  for  at  tale,  men  Stemmen  svigtede 
ham,  hans  Haand  slap  Kniven ;  endelig  udstødte  han  et 
Skrig  og  foer  med  et  Spring  ud  af  Døren. 

»Og  nu,  I  Andre!«  vedblev  Svend,  henvendt  til 
Abel  og  hans  Ledsagere.  » Hvorfor  have  I  forladt  Eders 
Poster,  og  hvad  ville  I  her?« 

Skjøndt  Optrinet  med  Tam  og  den  Overlegenhed, 
hvormed  Svend  handlede,  ikke  var  bleven  uden  Virkning 
paa  Gjøngerne,  rejste  dog  Abel  sig  fra  sit  Sæde;  hans 

Ansigt  havde  endnu  beholdt  dets  tidligere  Udtryk  af 
Trods,  alene  hans  Stemme  syntes  at  være  mindre  sikker, 
idet  han  svarede: 

»Vi  ere  komne  herned,  Svend!  for  at  sige  Dig  vor 
f^jertes  Mening,  formedelst  vi  ere  ikke  rigtig  fornøjede 
med  Dig  som  vor  Høvedsmand,  imens  Du  lader  os  lide 
Nød  og  glemmer,  hvad  Du  lovede.« 

»Hvad  har  jeg  lovet  Jer?«  svarede  Svend  med  et 
lynende  Blik:  »Føde,  Klæder,  Vaaben  og  en  ærlig  Død 
for  Fædrelandet;  I  skulle  faa  det  altsammen.« 

Endnu  medens  Svend  talede,  blev  Døren  reven  op, 
og  en  Mand  stak  Hovedet  ind  ad  den  med  de  Ord: 

»Tag  Dig  ivare,  Svend  Gjønge!  Fjenden  er  paa- 
færde  inat.  Fra  Egebjerg  og  Ambæk  komme  de  imod 
Dit  Hus  i  to  store  Flokke.« 

Svend  vendte  sig  om  imod  Kernbok.  Kaptajnen 
smilede. 

»Det  siger  intet,  Jes;  vi  skulle  vel  slippe  fra  dem, 
saa  længe  vi  have  de  to  andre  Veje  ad  Bønsvig  Skov- 
huse aabne.« 

Manden  forsvandt.     Svend  vedblev : 

»Men  hvorfor  dølger  Du  mig  den  rette  Grund,  Abel! 
idet  Du  siger,  at  I  ville  have  en  anden  Høvedsmand  ? 
Delte  vi  ikke  bestandig  lige  Lod  sammen  i  ondt  og 
godt,  som  man  bør  gøre,  naar  man  anfører  modige  Folk 
som  I?  Eller  tror  I  at  kunne  finde  en  Mand,  der  læg- 
ger snildere  Planer,  eller  som  bedre  forstaar  at  udføre 
dem  end  jeg,  saa  nævn  mig  hans  Navn,  jeg  gad  dog 
kjende  ham?« 

»Nej,  Svend!  det  ved  du  nok  selv,  vi  kjende  Ingen 
bedre,«   svarede  Abel. 

»Nu  vel  da,«  vedblev  Gjøngen,  idet  han  traadte  hen 
foran  Abel,    hævede   sit  Hoved  og  maalte  ham  med  et 

haanligt  og  dvælende  Blik;  »saa  skal  jeg  sige  Dig,  hvad 
Du  ønsker,  Du  og  de  Andre,  der  have  ligesaa  ussel 
Tænkemaade.  1  ville  have  Eder  en  Høvedsmand,  der 
lader  fare  Mandstugt  og  Orden,  som  giver  Eder  Minde 
til  at  plyndre  fra  Landsens  egne  Børn,  I  ville  leve  højt 
og  juble,  mens  hver  ærlig  Mand  klager  og  sukker  i 
Yaande.« 

Atter  hørtes  det  aftalte  Tegn  paa  Døren,  og  en 
Mand  traadte  hurtigt  ind  ad  den. 

»Hvad  Nyt  bringer  Du,  Hartvig?«  spurgte  Svend, 
»mens  Du  ser  saa  bleg  og  modfalden  ud?« 

»Sørgeligt  Nyt!«  svarede  Manden  og  støttede  sig 
stakaandet  til  Bordpladen.  »Ikke  rettere  jeg  formærker, 
ere  vi  omringede  fra  alle  Kanter.  Det  mylrer  af  Svenske 
oppe  fra  Jungshoved  Skov;  ved  Egebjerg  hørte  jeg  Ryt- 
tere trave  over  den  frosne  Jord,  og  da  jeg  løb  ned 
over  Bønsvig,  saa  jeg  ogsaa  fra  den  Kant  Svenskens 
Hellebarder  glindse  i  Maaneskinnet.« 

Denne  Tidende  vakte  almindelig  Uro,  alle  Gjønger- 
nes  Blikke  hvilede  paa  Svend,  som  havde  vendt  sig  om 
mod  Kernbok.  Kaptajnen  stod  ved  Skorstenen,  støttende 
sig  paa  sin  lange  Kaarde;  om  hans  Læber  svævede  et 
Smil,  skjøndt  han  gjorde  sig  Umage  for  at  synes  uop- 
mærksom for  hvad  der  foregik.  Abel  gik  hen  til  Svend, 
rakte  ham  sin  brede  Haand  imøde  og  udbrød: 

»Er  Du  vred,  Svend  Poulsen?  Jeg  vil  da  sige  Dig, 
at  det  kun  var  mig,  som  fandt  paa  at  gaa  herop.  De 
Andre  have  ingen  Skyld.« 

»Ak,  lille  Eolk!«  vedblev  Svend  rolig  og  koldblodig, 
som  om  Faren  ikke  havde  været  tilstede  for  ham:  »I  tale 
om  Nød,  I  Mænd  fra  Gjønge!  der  i  hele  Eders  Liv  ere 
vante  til  at  savne  og  taale,  men  iaften  saa  jeg  den 
gamle    Præst  fra  Smidstrup  stavre  omkring  fra  Dør  til 

Dør  med  en  Potte  i  en  Snor  for  at  tigge  sig  en  Mund- 
fuld xMad;  ham  jog  Fjenden  fra  Hus  og  Hjem,  og  han 
er  vant  til  bedre  Dage.  I  ønske  en  anden  Fører,  og 
hvem?  Enhver  af  Eder  tænker  selv  paa  at  blive  det. 
Saa  værer  det  da  Allesammen.  Du  hører  jo,  Abel! 
hvad  Budskab  de  bringe,  hvi  tøver  Du?  Læg  en  Plan 
og  lad  os  fuldbyrde  den.  Før  Folkene  an;  eller  gjør 
Du  det,  Bent!  eller  Du,  Ving!  eller  Du,  Jens  Jerntrøje! 
Fjenden  vil  snart  banke  paa  Døren,  jeg  overlader  Jer 
min  Post,  siden  I  ere  kjede  af  mig,  og  naar  jeg  ikke 
længer  befaler,  skal  jeg  vise  Jer,  at  jeg  forstaar  at 
lystre  den,  som  ved  at  byde  bedst.« 

»Hvem  siger,  at  vi  ere  kjede  af  Dig?«  spurgteden 
Sidstankomne  med  et  mørkt  og  truende  Blik  mod  de 
Mænd,  Svend  nylig  havde  nævnet. 

»Det  gjorde  jeg,«  svarede  Abel,  idet  han  traadte 
frem  og  med  en  angerfuld  og  bønlig  Mine  rakte  Haan- 
den  hen  mod  Svend.  »Du  regne  mig  det  ikke  til  onde, 
nu  fortryder  jeg  det  og  ser,  at  higen  uden  Du  er  den 
rette  Mand  for  os.« 

Under  hele  denne  Samtale  var  Ib  bleven  siddende 
paa  sin  Plads  ved  Bordet,  saa  rolig  og  lydløs,  som  om 
han  ikke  havde  nogen  Tanke  for  hvad  der  foregik;  kun 
det  Lyn  og  den  uafladelige  Bevægelse,  der  viste  sig  i 
hans  smaa  og  spillende  Øjne,  røbede  Liv.  Pludseligt  rejste 
han  sig  op,  skød  Bordet  tilside  og  traadte  ud  paa  Gulvet. 

»Naa,  Svend!«  sagde  han,  »lad  os  nu  ikke  agte 
den  Sludder  længere,  men  høre  din  Mening;  jeg  synes, 
det  er  paa  Tide  at  handle.« 

»Klæd  Barnet  paa,  Ane  Marie!«  sagde  Svend.  — 
4  smiler.  Kaptajn!«  vedblev  han,  »og  jeg  forstaar  Eder. 
I  vidste,  at  dette  Overfald  var  i  Værk,  og  overgav 
Jer    derfor    godvillig.     Hør    nu  et  Ord:    I  er  en  modig 

Mand,  det  er  jeg  ogsaa,  1  maa  frelse  mine  Folk,  siden 
I  nu  eengang  er  kommen  sammen  med  os.  I  vil  ikke, 
aa  jo,  jeg  er  overbevist  om  det.  I  et  Tilfælde  som 
dette  tager  man  sine  Forholdsregler.« 

Kaptajnens  Ansigt  antog  et  mere  spottende  Udtryk 
end  hidtil.  Svend  vedblev:  »I  frelser  Folkene  og  er 
fri,  I  lader  det  være  og  bliver  skudt,  saa  snart  den 
første  Svensker  stikker  sit  Hoved  ind  ad  Døren.« 

»Hvordan  skal  jeg  kunne  frelse  Jer?*  svarede  Kern- 
bok,  som  følte  sig  paavirket  af  den  Bestemthed,  der 
laa  i  Svends  Ord. 

»Det  er  endda  ikke  saa  svært,  som  I  tror.  Nede 
mellem  Skrænterne  ved  Bugten  maa  Svenskernes  Linie 
være  svagest,  den  Vej  skal  blive  Jer  anvist,  og  ad  den 
fører  I  Folkene.  Maanen  gik  ned  ret  nu,  og  det  vil 
lykkes,  hvis  I  ere  varsomme  og  ikke  støje.  Træffer  1 
paa  Eders  egne  Soldater,  siger  I,  at  det  er  Bønder,  I 
har  samlet  for  at  vise  Eder  Vej  til  vore  Smuthuller. 
En  af  mine  følger  med  paa  hele  Vejen.« 

»En  højst  paalidehg  Mand,«  bemærkede  Ib,  medens 
han  ladede  sin  Pistol. 

»En  Mand,«  vedblev  Svend,  »til  hvem  jeg  sætter 
min  hele  Fortrøstning,  og  som  ved  det  mindste  Tegn, 
I  gjør  til  at  røbe  os,  skyder  Eder  ned  paa  Stedet.« 

»Det  er  mig,  han  mener,«  sagde  Ib  og  nikkede  til 
Kaptajnen. 

»Gjør  Eder  rede,  jeg  skal  føre  Eder,«  sagde  Kernbok. 

»Tag  Du  Drengen  og  følg  med,  Ane!«  sagde  Svend. 
'>Eder,  Kaptajn!  vil  jeg  bede  om  at  svøbe  lidt  Uldgarn 
om  Hjulene  paa  Eders  Sporer,  de  klinger  ellers  paa 
den  frosne  Vej.« 

»Gaar  Du  ikke  selv  med,  Svend?«  spurgte  Ane 
.Marie. 

»Nej,«  svarede  Svend,  »jeg  vælger  en  anden  Vej 
og  møder  Eder  siden.  Et  Ord  endnu,  Ane!«  vedblev 
han  sagte,  »og  læg  det  vel  paa  Sinde:  Du  ved,  at  vi 
have  sanket  Ris  sammen  paa  de  højeste  Steder  i  Skoven. 
Komme  vi  nogensinde  i  Bekneb,  og  Du  faar  Bud  fra 
mig  eller  Ib  om  Risbunkerne,  hvor  forblommet  det  end 
sker,  saa  list  Dig  hen  og  stik  dem  i  Brand,  det  er  et 
Tegn  for  vore  Folk  til  at  samle  sig,  og  det  kunde  let 
hænde  sig  saa,  at  mit  Liv  vil  komme  til  at  bero  paa 
denne  Omstændighed.« 

»Ræk  mig  din  Haand  paa,  at  Du  ikke  er  vred,« 
sagde  Abel,  da  han  gik  ud  af  Døren.  »Trolden  skal 
tage  mig,  hvis  Du  ikke  snart  faar  spurgt,  at  jeg  har 
gjort  min  Forseelse  god  igjen.  Imorgen  gaar  jeg  hen 
og  skærer  Øreflipperne  af  Tam  og  Hovedet  med,  fordi 
han  vilde  forraade  Dig. 

Svend  rakte  Abel  Haanden  og  smilede.  »Vil  Du 
saa  siden  efter  ogsaa  føde  hans  Kone  og  de  tre  Børn, 
han  har  derhjemme?« 

»Gid  jeg  times  en  Ulykke,  om  jeg  vil.« 

»Saa  lad  Tam  fare  i  Fred.  Det  kan  Du  lide  paa, 
at  hvis  jeg  ikke  havde  erindret  hans  Kone  og  Børn, 
skulde  han  aldrig  være  kommen  levende  over  min  Dør- 
tærskel. « 

Nogle  Minutter  senere  listede  Gjøngerne  sig  ud  igjen- 
nem  Bagdøren  af  Svends  Hus  og  forsvandt  mellem  Bak- 
kerne, der  løb  nedad  mod  Bugten.  Kernbok  anførte 
Toget.  Tæt  bag  ham  gik  Ib  med  en  spændt  Pistol  i 
Haanden.  Ane  Marie  havde  taget  sin  lille  Søn  op  paa 
Armen,  Drengens  Hoved  hvilte  paa  Moderens  Skulder. 
Han  sov.  Gjøngerne  gav  Ane  Marie  Plads  i  deres  Midte. 
Hele  Toget  bevægede  sig  fremad  i  den  dybeste  Tavs- 
hed, forsigtigt  spejdende  til  alle  Sider. 

9. 
En  Fælde. 

Efter  at  Maanen  var  gaaet  ned,  blev  Natten  mørk  og 
taaget.  Denne  Omstændighed  begunstigede  Flygtningene, 
som,  tavse  og  lydløse,  vedblev  at  snige  sig  frem  i  de 
store  Skove,  der  omgive  Landet  mod  Øst.  Nedenfor 
Skrænterne  af  disse  udbredte  Havet  sin  frosne  og  sne- 
bedækte  Flade.  Flere  Gange  hørte  man  den  dumpe  Lyd 
af  Hestetrav  og  Fodtrin  paa  den  haarde  Jord,  men 
Gjøngerne  fortsatte  ubemærkede  deres  Vej  ned  til  Søen. 

Da  Faren  syntes  at  være  overstaaet,  gik  Ib  hen  til 
Kaptajnen  og  udbrød  dæmpet: 

»Jeg  tænker  ellers,  at  vi  narre  Svenskerne  denne 
Gang.« 

»Maaske,«  svarede  Kernbok. 

»Aa  jo,  det  gaar  nok.  Her  ned  imellem  Sumpene 
ved  Bugten  vove  de  sig  knap,  lad  være  der  fast  ikke 
er  en  Smøge  i  det  hele  Land,  uden  at  I  jo  have  været 
der  og  udbredt  Sorg  og  Fortræd  allevegne.« 

»Det  er  saa  en  Krigsmands  Lod  i  Ufredstid,«  sva- 
rede Kernbok. 

»I  sige  det  ikke.  En  Krigsmands  Lod  er  at  slaas 
i  ærlig  Kamp,  saa  godt  og  saa  længe  han  mægter,  men 
ikke  at  drive  Hærværk  og  Vold  mod  værgeløse  Kvinder 
og  Børn.« 

»Hvad  har  Svensken  gjort  Eders  Kvinder  og  Børn?« 

»Jeg  skal  fortælle  Jer  en  Historie  derom,«  svarede 
Ib,  idet  han  greb  Kernbok  i  Armen.  »Hist  nede  udenfor 
Skoven,  hvor  I  gaar  over  Broen  fra  Jungshoved  tjente 
en  fattig  Pige  hos  den  rige  Ørremandsgaards  Frue. 
Svensken    plyndrede   Fruens  Hus,  og  da  de  ikke  fandt 

saa  store  Midler,  som  de  havde  ventet,  grebe  de  Fruen 
og  pinte  hende,  de  grebe  ogsaa  hendes  Tjenestepige,  lagde 
en  Trommestreng  om  hendes  Hoved  og  skruede  den  sam- 
men, indtil  hun,  syg  og  afkræftet  som  hun  var,  opgav  Aan- 
den.  Saadan  bare  Svenskerne  sig  ad  der;  I  skal  have  ondt 
ved  at  nægte  det,  for  jeg  stod  selv  og  saa  derpaa.« 

»Jeg  ogsaa,«  svarede  Kernbok. 

»Denne  stakkels  Pige  var  min  Søster!«  vedblev  Ib, 
>>og  Folkene,  som  handlede  saa,  bare  den  samme  Uni- 
form som  1,  gul  Kofte  og  blaat  Skjærf.« 

»Hvad  saa?« 

»Ja,  Resten  af  Historien  havde  jeg  betænkt  at 
gjemme  hos  mig  selv  en  Stund  endnu,  indtil  I  lykkelig 
og  vel  havde  ført  vore  Folk  udenfor  Svenskernes  Linie. 
Men  siden  I  spørger  mig  om,  hvad  der  følger  paa,  skal 
I  ogsaa  faa  det  at  høre.  Der  blev  en  Mand  tilbage  i 
Gaarden,  efter  at  alle  disse  Umennesker  havde  forladt 
den.  Han  lagde  sig  ned  paa  sine  Knæ  og  bad  sit  Fader- 
vor og  nok  en  lille  Bøn  for  den  Døde,  og  saa  svor  han 
til  Gud  Fader  Almægtigste,  at  aldrig  nogen  Svensk, 
som  bar  den  gule  Kofte  med  det  blaa  Skjærf,  skulde 
slippe  levende  ud  af  hans  Hænder.  Forstaar  },  derpaa 
forsvor  han  sin  Saligheds  Part  i  Himmerig.« 

»Det  forstaar  jeg  nok,«  svarede  Kernbok,  »Du  taler 
sær  tydeligt.« 

»I  indser  da  selv,  at  man  ikke  kan  bryde  en 
saadan  Ed.« 

»Naturligvis.  —  Videre.« 

»Ja,  saa  er  der  næsten  ikke  videre  tilbage,«  sagde 
Ib,  medens  hans  Stemme  skjælvede  af  Raseri,  »for  saa 
snart  nu  Folkene  have  forladt  os,  og  vi  to  blive  ene 
tilbage,  sætter  jeg  Eder  denne  Pistol  i  Øret  og 
trykker    af.      Derefter    begraver   jeg    Jer    i    Sneen    og 

trøster  mig  med,  at  jeg  har  holdt  mit  Ord  som  en  ærlig 
Mand.  4 

»En  ærlig  Mand,  min  Ven!  anser  jeg  kun  den  for 
at  være,  der  lader  Ven  og  Fjende  vederfares  lige  Ret, 
og  det  gjorde  Du  ikke,  da  Du  fortalte  din  Historie.« 

»Hvad  mener  I?« 

»Du  har  glemt  noget.« 

»Det  mindes  jeg  ikke.« 

»Dengang  Soldaterne  slæbte  den  syge  Tjenestekvinde 
frem  for  at  forhøre  hende,  traadte  en  Mand  ivejen  for 
dem  og  sagde:  Hvad  I  her  ville  gjøre,  Kammerater,  er 
et  Niddingsværk,  som  vanærer  den  svenske  Krigsmand.« 

»Ja,  det  er  sandt!«  svarede  Ib  med  bævende  Læber. 

»Denne  Mand  stillede  sig  endvidere  foran  den  ulykke- 
lige Pige,  mens  han  drog  ud  sin  Klinge  og  truede  med 
at  nedstøde  den  Første,  der  vovede  at  lægge  Haand 
paa  hende.  Men  Soldaterne  var  berusede  og  agtede 
ikke  paa  hans  Ord,  de  kastede  et  Lagen  over  hans 
Hoved  og  førte  ham  ud  af  Salen.« 

»Det  gjorde  de!«  hviskede  Ib.  »Og  denne  Mand  — « 

»Det  var  mig.« 

»Eder?« 

»Gjenkjendte  Du  ikke  min  Stemme?«  spurgte  Kern- 
bok  venlig. 

Ib  søgte  at  tale,  men  lod  sit  Svar  bero  med  at 
ryste  paa  Hovedet.     Kernbok  vedblev: 

»Og  for  at  Du  kan  vide  det,  naar  Du  næste  Gang 
dømmer  mine  Landsmænd  saa  haardt,  saa  var  der  blandt 
de  Barbarer,  som  begik  denne  Niddingsdaad,  ikke  en 
eneste  Svensk.  Hele  Regimentet  bestaar  af  tyske  Leje- 
svende, der  bleve  hvervede  paa  Majestætens  Tilbagetog 
fra  Polen,  noget  jammerligt  Udskud  tilhobe,  hvis  Fædre- 
land   og  Ære    hænger    i    en    Pengepung,   og  som  blot 

følger  Hæren  af  samme  Grund  som  Kragerne,  formedelst 
Byttet.« 

»Ja,  ja!«  sagde  Ib,  »nu  gjenkjender  jeg  Eder  paa 
Røsten.  I  bad  for  den  stakkels  Soffi.  Tak,  Kaptajn,  Tak!« 

Ib  greb  under  disse  Ord  Kernboks  Haand  og  tryk- 
kede den  uagtet  hans  Modstand  til  sine  Læber. 

»Jeg  synes,  at  jeg  hører  Nogen  komme  bagved  os,« 
hviskede  Abel  lidt  efter,  idet  han  gik  hen  til  dem. 

Ib  standsede,  lagde  Hovedet  til  Jorden  og  lyttede. 

»Ja,«  udbrød  han,  »der  lyder  Hestetrav  paa  Vejen. 
Den  løse  Sne  dæmper  Larmen,  men  jeg  mærker  dog,  at 
de  nærme  sig,  det  lader  ogsaa  til,  at  de  have  fundet 
vort  Spor,  ellers  vilde  de  ikke  ride  i  Trav.« 

»Hvad  agte  1  at  gjøre?«  spurgte  Kernbok. 

»Hvad  vi  skal  gjøre,  det  maa  jeg  udfinde,«  svarede 
Ib.  »I,  Kaptajn!  kan  gaa  Eders  Vej.«  Med  disse  Ord 
greb  han  Kernboks  Haand,  trykkede  den  og  tilføjede 
dæmpet:  »Naar  1  læser  Eders  Aftenbøn,  føj  saa  et  Par 
Ord  til  for  Soffi.  Og  Gud  være  altid  med  Eder.«  Der- 
paa  hviskede  han  nogle  Ord  til  Folkene,  og  den  lille 
Skare  forsvandt  hurtig  og  lydløst  i  en  Lavning  mellem 
Bakkerne,  som  gik  ned  ved  Søen.  Kaptajnen  blev  staaende 
og  stirrede  hen  efter  dem,  derpaa  valgte  han  den  mod- 
satte Vej,  som  førte  tilbage  mod  Jungshoved. 

Da  Ib  havde  ført  sin  Skare  ned  til  Stranden,  vendte 
han  sig  om  mod  Folkene  og  udbrød: 

»Det  lader  til,  at  vi  ere  i  Knibe,  men  hvis  I  ville 
følge  mit  Raad,  saa  tænker  jeg,  at  vi  alligevel  skulle 
narre  Svensken.  Her  udenfor  os  ligger  en  lille  Holm,  som 
de  kalde  Måderne,  midt  i  Indsejlingen  til  Præstø.  Paa 
de  tre  Sider  er  Søen  dyb  omkring  den,  men  paa  den 
fjerde,  nærmest  Landet,  kan  man  næsten  gaa  tørbenet 
derover  til  enhver  Tid  af  Aaret.  Jeg  kjender  Lejligheden, 

og  I  behøve  kun  at  følge  mig  En  for  En.  Gaa  ikke  til 
nogen  af  Siderne;  hvorvel  Havet  er  lagt  til  overalt  i  denne 
Vinter,  skjærer  Strømmen  dog  Isen  bort,  og  forgangen 
Uges  Tøvejr  har  gjort  hende  tyndere.  Naar  I  holder  det 
lille  Lys,  som  skinner  igjennem  Hornruden  fra  Tapper- 
nøje Kro,  ret  foran,  saa  ere  vi  snart  ovre,  lad  Rytterne 
da  se,  om  de  kunne  hitte  den  Vej.  Kom  An'  Mari'! 
giv  mig  din  Ureng  at  bære.  Du  er  vel  træt  af  at  gaa 
saa  langt  med  ham?« 

Ib  tog  Barnet  i  sine  Arme  og  skred  foran  ud  paa 
Isen,  de  Øvrige  fulgte  hans  Skridt,  En  for  En. 

»Det  er  ellers  Skade,  at  vi  har  Fjenden  for  os  inat,« 
hviskede  han  til  Abel,  som  gik  ham  nærmest,  »for  var 
der  ingen  Svenske,  saa  var  her  et  dejligt  Andetræk; 
hør  blot,  hvor  de  surre,  mens  de  flyve  ind  over  Landet.« 

Efter  at  have  fulgt  sin  Forer  en  Tid  lang,  naaede 
Skaren  over  paa  Holmen,  som  var  omgiven  af  store 
Graasten,  indenfor  hvilke  man  hist  og  her  saa  Buske 
af  Lyngris  og  Marehalm  eller  en  enkeltstaaende  Tjørne- 
busk hæve  Toppen  over  Sneen.  Skjøndt  Havet  var  til- 
lagt, saa  langt  Øjet  kunde  naa  ud  over  Præstø  Bugt, 
hørtes  dog  af  og  til  den  hule  og  susende  Lyd  af  Bølge- 
bruddet under  Isen,  men  Ingen  agtede  længere  derpaa, 
og  Gjøngerne  gik  iland  paa  Holmen. 

»Se  saa,  i  Guds  Navn!«  udbrød  Ib  og  satte  sig 
paa  en  af  Stenene.  »Nu  have  vi  igjen  fast  Land  under 
vore  Fødder  og  al  Fare  er  forbi.  Ikke  heller  kan  Sven- 
sken naa  os  med  Bøssen,  som  jeg  var  mest  bange  for. 
Lad  os  nu  sprede  os  langs  med  Stenene,  for  saa  langt 
gaar  Landet,  og  vær  ikke  bange  for  at  gjøre  lidt  Stoj ; 
lad  dem  kun  høre  vore  Stemmer,  kanske  vi  faa  dem 
lokkede  ud  paa  Isen  efter  os.« 

>Tager  jeg  ikke  fejl,'<  udbrød  en  af  Gjøngerne,  »saa 

holder  hele  Flokken  nedenfor  Bakkerne  ved  Roneklint, 
og  dengang  vi  kom  herop,  vrinskede  en  af  deres  Heste.« 

»Ja  vist,  det  er  dem!  det  er  dem!«  raabte  Ib 
triumferende.  »De  have  set  os  og  raadslaa  vist  om 
at  komme  herover,  lad  os  lokke  dem  til  det.« 

Han  tog  en  Pistol,  spændte  Hanen  og  trykkede  af. 
Skuddet  gjenlød  flere  Gange  ind  imellem  Bakkerne  langs 
K^'sten.  Paa  samme  Tid  saa  man  Svenskernes  mørke 
Klynge  udstrække  sig  i  en  lang  Linie  og  bevæge  sig 
fremad  hen  over  Isen.  Ib  blev  siddende  paa  Stenen  i 
en  foroverbøjet  Stilling.  Hans  smaa  Øjne  anstrængte 
sig  for  at  gjennemtrænge  Mørket. 

»Hvis  de  komme,  Ib!«  udbrød  Ane  Marie  ængste- 
ligt, »hvad  tænker  Du  saa  at  gjøre?« 

»De  komme  ikke,  lille  Ane!«  svarede  han  alvorligt  og 
tillidsfuldt.  »Gudfader  har  draget  en  Skillevej  imellem  os 
og  vore  Fjender,  den  mægter  Ingen  af  dem  at  naa  over.« 

»Men  de  nærme  sig  jo,  de  drage  frem  i  en  lang 
Række,  jeg  hører  dem  tale  sammen.« 

»Jeg  ogsaa,«  svarede  Ib,  »men  ret  nu  taler  Isen 
med,  hører  Du,  An'  Mari'  ?  Læg  dine  Hænder  sammen, 
Gud  naade  de  arme  Mennesker!« 

Endnu  medens  Ib  talede,  lød  et  hult  og  pibende 
Suk  hen  over  Havfladen.  Rytterne  standsede,  de  syntes 
at  betænke  sig,  nogle  af  dem  vendte  deres  Heste  ind 
mod  Land  igjen,  men  det  var  for  silde;  man  hørte  et 
Skrald  i  Isen,  et  gjennemtrængende  og  gjentaget  Skrig. 
Hestene  vrinskede,  Isfladen  bevæger  sig  og  bøjes  sam- 
men. Rytterne  raabe  om  Hjælp,  de  kæmpe  og  forsvinde 
under  Isen.  Ude  paa  Holmen  vare  Ib  og  Gjøngerne 
tavse,  grebne  Vidner  til  dette  Optrin.  — 

Svend  Gjønge  var  imidlertid  bleven  staaende  og 
stirrede  efter  de  Bortgaaende,  indtil  det  sidste  Spor  af 

dem  var  forsvundet  i  Natten.  Derpaa  stængede  han 
Doren  og  satte  en  Træskaade  for  Vinduet,  saaledes  at 
man  udefra  ikke  kunde  se  Lysets  Skin. 

»Nu  maa  jeg  bort,  før  Svensken  besøger  Huset,« 
udbrød  han  tilfreds,  »alt  er  roligt  udenfor,  de  Andre  ere 
frelste.  Kaptajnen  kan  ikke  forraade  dem,  siden  Ib  følger 
med,  og  Ingen  har  set  dem  forlade  Huset.« 

;Ingen  uden  jeg,«  svarede  en  Stemme  ved  Alkoven, 
og  da  Svend  overrasket  vendte  sig  om,  saa  han  den 
Fremmede,  som  rolig  og  ubemærket  under  de  foregaaende 
Optrin  var  bleven  siddende  paa  Halmstolen. 

Svends  første  Handling  var  at  gribe  efter  Pistolen  i 
Bæltet,  men  da  han  saa  den  Fremmedes  blege  og  sagt- 
modige Træk,  slap  han  den  igjen  og  gik  hen  til  Manden. 

»Hvem  Djævlen  er  I?«  spurgte  han  forundret,  »og 
hvordan  er  I  kommen  her?« 

»jeg  har  siddet  har  hele  Aftenen,«  svarede  den  Frem- 
mede,   »og  bringer  et  Ærinde  til  Dig,  Svend  Gjønge!« 

»Ja,  dermed  faar  vi  vente  en  Stund,«  ytrede  Svend, 
»for  Øjeblikket  gjælder  det  om  at  komme  bort.  Er  I 
en  Dansk  ?< 

»Det  hører  Du  vel  paa  mit  Mæle.« 

»Desværre!«  svarede  Svend,  »jeg  hørte  mangen 
Mand  tale  det  danske  Tungemaal,  uden  at  det  derfor 
var  synderlig  bevendt  med  hans  Sindelag.  Jeg  mente 
forresten,  at  hvis  I  ikke  staar  i  Ledtog  med  Svensken, 
vil  det  kun  være  en  ringe  Anbefaling,  hvis  man  traf 
Jer  i  dette  Hus.« 

»Saa  gjøre  vi  Følgeskab.« 

»Lad  gaa,  skjønt  jeg  holder  mest  af  at  vide,  hvem 
jeg  har  for  mig,  det  hører  nu  eengang  til  min  Haand- 
tering  at  være  forsigtig.  Fremmede!  Omstændighederne 
have  lært  mig  det.« 

»Det  hører  ogsaa  til  min  Haandtering,«  lød  Svaret. 

»Svend  betragtede  Manden  et  Øjeblik  tvivlraadig, 
derpaa  gik  han  hen  til  Alkoven,  hentede  to  Lagener 
og  nogle  Uldstrømper. 

»Se  her,«  sagde  han,  »svøb  Jer  ind  i  dette  og  drag 
Strømperne  uden  paa  Eders  Sko,  saa  ville  vi  kunne  gaa 
forbi  Svenskerne  paa  ti  Skridts  Afstand  uden  at  blive 
bemærkede,  og  saa  skal  jeg  føre  Eder  til  et  Sted,  hvor 
I  kan  forrette  Eders  Ærinde  i  Sikkerhed.« 

Manden  adlød  Opfordringen.  Svend  slukkede  Lys- 
pinden og  listede  sig  ud  af  Døren,  her  lyttede  han  først 
nogle  Øjeblikke,  derefter  kaldte  han  paa  den  Fremmede, 
og  de  forlode  Huset. 

Svend  valgte  en  Sti,  der  efter  nogle  Minutters  For- 
løb førte  dem  ned  i  en  af  de  dybe  Grøfter,  som  ind- 
hegnede de  kongelige  Vildtbanedistrikter  fra  Herregaards- 
jorderne.  Grøften  var  paa  begge  Sider  omgiven  af  Træer 
og  Buske,  der  udbredte  deres  Grene  ovenover  den,  og 
Vejen  lod  til  ofte  at  være  benyttet  paa  lignende  Vis 
som  inat,  thi  den  var  temmelig  banet  og  Sneen  traadt 
saa  fast  sammen,  at  man  selv  i  meget  kort  Afstand 
ikke  kunde  høre  de  Gaaendes  Skridt,  hvilket  desuden 
blev  forhindret  ved  Uldstrømperne,  som  Begge  bare  over 
deres  Sko. 

»I  maa  enten  gaa  foran  eller  helst  ved  Siden  af 
mig,«  hviskede  Svend,  »saa  har  jeg  større  Fornøjelse 
af  Eders  Selskab  undervejs.« 

Den  Fremmede  adlød. 

»Have  vi  langt  til  det  Sted,  hvor  Du  agter  at 
skjule  Dig?« 

»Aa  nej,  blot  et  lille  Stykke  Vej  endnu,  bestandig 
langs  med  Grøften,  saa  ere  vi  der.« 

Jungshoved  Skove  begyndte  dengang  ovenfor  Lands- 

byen  Smidstrup  ved  en  stor  Sump,  som  kaldes  Ræve- 
holms iMose,  og  fortsattes  ud  til  Kysten  omkring  Noret. 
Tiltrods  for  det  dybe  Mørke,  som  hvilede  over  Egnen, 
efter  at  Maanen  var  gaaet  ned,  vedblev  Svend  sin  Gang 
uden  at  betænke  sig  eller  tage  fejl.  Efter  den  sidste 
Paamindelse  fulgte  den  Fremmede  ved  hans  Side  og 
saa  nær,  at  hans  varme,  stønnende  Aande  næsten  be- 
rørte Svend.  Da  de  kom  til  Skoven,  sprang  Svend  op 
paa  Gjærdet  og  udbrød: 

»Kom,  her  er  min  Haand,  lad  mig  hjælpe  Jer  op, 
nu  ere  vi  i  Skoven  og  i  Sikkerhed ;  her  nede  i  Krattet 
kan  ingen  Fjende  trænge  sig  frem  i  Mørke,  og  i  al 
Fald  kjender  jeg  Vejen  bedre  end  alle  Andre.  Sæt  Jer 
ned  paa  Stenen  og  træk  Vejret  lidt,  før  vi  gaa  videre.« 

»Det  er  just  ikke  noget  mageligt  Liv,  Du  fører, 
efter  hvad  jeg  har  set  inat.«  ytrede  Manden. 

»Aa  nej,«  svarede  Svend,  »deri  kan  I  have  Ret, 
men  hvad  skal  man  sige  til  det?  Man  er  ikke  sin  Skjæb- 
nes  Herre.«  * 

»Undertiden  dog.« 

»Ja,  i  saa  Tilfælde  maa  jeg  sige,  at  jeg  foretrak 
at  bo  oppe  paa  Jungshoved  Herregaard  istedetfor  at 
krybe  omkring  hernede  mellem  Krat  og  Tjørn.« 

»Nu  ja,  hvorfor  ikke,  hvis  Ønsket  var  tilstrækkeligt, 
og  det  gjælder  kun  om  at  arbejde  fremad  mod  det  Maal, 
man  engang  stiller  sig.« 

»Hvad  vil  1  sige  dermed?  Jeg  troede  ikke,  at  Nogen 
kunde  beskylde  mig  for  Uvirksomhed.« 

»Maaske  ikke,  og  dog  —  jeg  ser  vel  Cifklen,  men 
ikke  dens  Centrum,  jeg  mener  det  Maal,  hvortil  Du  virker.« 

»Eia!«  udbrød  Svend,  »regner  1  det  ikke  for  et 
Maal  at  værge  for  sit  Fødeland,  naar  Fjenden  staar  for 
Døren?     1  Vinter,    før  Vandene  lagde   til,   bød  Kongen 

mig,  at  jeg  skulde  sanke  mine  Folk,  saa  mange  jeg  kunde, 
og  dermed  ulejlige  Svensken  paa  alle  Maader.« 

»Og  hvad  lovede  han  Dig  til  Belønning  for  din 
Bedrift,  fordi  Du  satte  dit  Liv  paa  Spil,  fordi  Svensken 
har  gjort  Dig  fredløs,  og  fordi  han  vil  hænge  dig  i  det 
første  det  bedste  Træ,  naar  han  faar  Dig  fat?« 

>'Han  lovede  intet.  Sig  mig  heller,  hvormed  han 
skulde  have  betalt  mig?'< 

»Det  staar  vistnok  ikke  i  hans  Magt,  men  naar 
Arbejdet  er  større  end  Lønnen  kan  blive,  saa  lader  man 
det  fare.« 

»Jeg  har  en  anden  Tænkemaade,«  svarede  Svend. 
»Dengang  jeg  var  en  lille  Dreng,  gav  min  Fader  mig 
tre  Formaninger,  som  jeg  siden  har  lagt  mig  paa  Sinde : 
Arbejd  Dig  frem  i  Verden,  sagde  han,  saa  kan  Du  nok 
blive  til  noget,  hold  af  din  Konge  og  din  Hjemstavn, 
for  hvor  vide  Du  kommer  til  at  strejfe  om,  vil  Du 
aldrig  synes  saa  godt  om  noget  Sted  som  det,  hvorpaa 
Du  blev  født.« 

»Ja,  jeg  har  hørt  disse  Talemaader;  man  lærer  dem 
i  sin  Skolegang,  Svend!  og  beholder  Troen  paa  dem 
siden,  fordi  man  ikke  gider  tænkt  sig  en  bedre.« 

»I  har  altsaa  en  bedre?« 

»Jeg  har  den  Tro,  at  det  bedste  Fædreland  er  det, 
hvor  jeg  befinder  mig  lykkeligst,  den  bedste  Konge 
den,  man  tænker  sig,  men  saare  sjelden  den,  man  har, 
fordi  Kongerne  ligne  Alterbillederne  i  Kirken,  de  tage 
sig  kun  godt  ud  i  Afstand.  Det  bedste  Maal  her  i  Ver- 
den er  det,  der  bringer  mig  de  fleste  Verdens  Goder.« 

»I  kan  have  Ret,  hvad  det  sidste  angaar.  Jeg  har 
undertiden  selv  tænkt  paa,  at  jeg  kunde  skabe  mig  en 
lykkeligere  Lod.  Men  hvorfor  fortæller  I  egentlig  alt 
dette  ? 

»Hvorfor  sætter  man  en  Afviser  for  Afgrunden? 
Sandsynligvis  for  at  vare  Folk  fra  at  styrte  i  den.  Det 
er  jo  netop  den  Kloges  Forret  ikke  at  ledes  af  sin 
Skjæbne,  men  selv  at  styre  den,  det  er  hans  Lod,  forud 
for  Mængden,  der  gaber  paa  ham  idag,  spotter  ham 
imorgen  og  søger  at  efterligne  ham  iovermorgen.  Efter 
hvad  jeg  har  set  og  fornummet  iaften,  er  jeg  kommen 
til  den  Tro,  at  Du  maatte  kunne  have  bragt  det  videre 
i  denne  Verden.« 

»Maaske,  men  hvorledes?« 

»Du  er  en  dygtig  Krigsmand.« 

»Ak,  dertil  maatte  jeg  være  ædelbaaren,  siden  Ade- 
len alene  kan  bringe  det  til  noget  paa  den  Vis.« 

»Det  er  saaledes  her  i  Landet,  men  Du  kunde  jo 
søge  fremmed  Krigstjeneste.« 

»Hos  hvem?« 

»Hos  den  Mægtigste,  Svend  Gjønge!  fordi  han  vilde 
være  bedst  istand  til  at  belønne  dine  Fortjenester,  og 
da  nu  Svensken  for  Tiden  er  mægtigst,  vilde  jeg  efter 
min  Tænkemaade  foretrække  ham.« 

»Det  lod  sig  vel  gjøre,«  svarede  Svend  spottende, 
»især  siden  han  allerede  har  sagt  mig  fredløs.  I  mit 
Sted  vilde  I  altsaa  gaa  i  svensk  Krigstjeneste?«  tilføjede 
han  med  en  paatagen  ligegyldig  Tone. 

»Ja  ganske  vist.« 

»Aa  hvad,  de  vilde  vel  ikke  engang  have  mig.« 

»Maaske  dog.« 

»Jeg  ved  heller  Ingen,  jeg  kunde  henvende  mig  til.« 

»Hvis  det  er  din  Mening,  saa  fandt  vi  vel  paa  Raad 
derfor.« 

»Giv  mig  da  Eders  Raad,  siden  1  engang  har  be- 
gyndt derpaa. « 

»Du  tænker  altsaa  at  gjøre  Alvor  af  Sagen?« 

»Ja,  hvorfor  ikke?« 

»Sandt  nok,  man  kunde  lettere  besvare  et  hvorfor 
end  et  hvorfor  ikke,  og  jeg  vil  gaa  ærligt  tilværks.  Jeg 
kjender  en  formaaende  Mand  blandt  Svensken,  som 
kunde  skaffe  Dig  den  Post,  Du  ønsker.« 

»Hvem  er  denne  Mand?« 

»Det  er  Gehejmeskriveren  hos  Grev  Ulfeldt.« 

»Naar  kunde  jeg  faa  Svar  fra  ham?« 

»Straks.« 

»Straks!«  gjentog  Svend,  »saa  maa  det  altsaa  være 
Eder  selv.« 

»Og  hvis  det  var  Tilfældet?« 

»Ja,  hvis  det  var  Tilfældet,«  svarede  Svend,  idet 
han  sprang  ind  imod  den  Fremmede  og  greb  ham  i 
Brystet  med  den  ene  Haand,  medens  han  drog  en  Pistol 
frem  med  den  anden,  »saa  fortjente  I,  at  jeg  satte  Jer 
en  Pistolkugle  i  Panden,  men  vel  betænkt,  er  I  ikke  en 
ærlig  Mands  Skud  værd. 

Efter  disse  Ord  kastede  han  ham  saa  heftig  og 
uformodet  tilbage,  at  den  Fremmede,  berøvet  ethvert 
Middel  til  Modværge,  styrtede  omkuld  paa  Jorden,  Man- 
den vilde  tale,  men  Svend  afbrød  ham: 

»Stakkels  Herre  I  hvor  jeg  ynker  Jer,  at  I  ikke 
engang  mærkede  den  Snare,  jeg  stillede  for  at  faa  at 
vide,  hvad  I  førte  i  Skjoldet.  Saadan  en  Myggedræber 
tro  de  at  kunne  skikke  for  at  faa  mig  til  at  svigte 
Folk  og  Fædreland !  Forsandt,  jeg  havde  ikke  Eders 
Hjælp  behov,  siden  svenske  Generalen,  Gustav  Steenbuk, 
alt  ifjor  tilbød  mig  Høvedsmands  Plads  og  Tjeneste 
blandt  sine  Folk.  —  Vend  tilbage,  Gehejmeskriver!  Inat 
lader  jeg  Eder  slippe,  men  træties  vi  nogensinde  paa 
samme  Vej  igjen,  saa  bed  Gud  Fader  om  Naade  for 
Eders  syndige  Sjæl.  —  Nu  ved  I,  hvem  jeg  er.« 

Svend  vendte  ham  Ryggen  og  gik,  den  Andens 
Ord  bragte  ham  til  at  standse. 

»Ja,  Svend  Gjønge!«  udbrød  Manden  med  større 
Kulde  og  Fatning,  end  Øjeblikket  syntes  at  give  An- 
ledning til.  »Nu  ved  jeg,  hvem  Du  er,  men  Du  ved 
endnu  ikke,  hvem  jeg  er.  Før  mig  derhen,  hvor  Du 
har  betænkt  at  skjule  Dig,  saa  skal  jeg  fortælle  Dig 
Resten  af  mit  Ærinde.  Du  har  hidtil  kun  hørt  den 
første  Halvpart  deraf.« 

»Hvad  mener  I?«  spurgte  Svend  overrasket.  »Er 
det  et  nyt  Forsøg,  I  agter  at  anstille  med  mig.  Jeg 
synes,  1  maa  have  tabt  Lysten  til  at  komme  igjen,  siden 
den  første  Prøve  ikke  lykkedes  bedre.« 

»Men  hvoraf  ved  Du  egentlig,  at  den  første  Prøve 
ikke  lykkedes  bedre?« 

»Hvoraf  jeg  ved  det?«  gjentog  Svend  rasende,  idet 
han  traadte  Manden  et  Skridt  nærmere,  x Deraf  Herre! 
at  jeg  stod  paa  Nippet  til  at  knække  Eders  Nakkeben!« 

»Det  vilde  have  været  højst  urigtigt  af  to  Grunde, 
først  fordi  Du  derved  kunde  have  skadet  din  egen  Sag, 
og  dernæst  fordi  jeg  efter  en  saadan  Hændelse  sand- 
synligvis ikke  vilde  have  faaet  Lejlighed  til  at  gjøre 
Dig  bekjendt  med,  at  alt,  hvad  der  før  blev  sagt,  kun 
var  en  Prøve,  jeg  agtede  at  stille  Dig  paa.« 

»En  Prøve!«  gjentog  Svend  dvælende. 

»Ja,  og  hvoraf  Du  indser,  baade  at  denne  Prøve 
ikke  mislykkedes,  og  at  min  Snare  var  snildere  anlagt 
end  din,  siden  Du  lod  Dig  fange.« 

»Jeg  faar  vel  tro  Eder,  naar  I  giver  mig  Beviser 
derpaa,'<  svarede  Svend;  ^^men  i  eet  Punkt  har  I  dog  ikke 
baaret  Eder  klogt  ad.  Jeg  er  en  heftig  Mand,  Herre! 
det  ligger  i  mit  Blod,  og  den,  som  fornærmer  mig,  enten 
det  nu  sker  for  Spøg  eller  for  Alvor,  gjør  bedst  i  at  være 

saa  langt  borte,  at  jeg  ikke  kan  række  ham.  —  Guds 
Død!  man  kryber  dog  ikke  ind  i  Huset  til  den  Hund, 
man  agter  at  drille.  Siden  I  altsaa  hverken  er  Gehejme- 
skriver  eller  svensksindet,  hvem  er  I  da?« 

>Det  skal  jeg  sige  Dig,  naar  vi  komme  til  dit 
Skjulested;  synes  Du  da  ikke,  at  de  Oplysninger,  jeg 
kan  give,  ere  tilstrækkelige,  saa  er  jeg  Dig  dog  saa 
nær,  at  Du  kan  række  mig,  og  Du  kan  saa  igjen  for- 
søge paa  at  knække  mit  Nakkeben.« 

»Godt,«  svarede  Svend.     »Lad  os  gaa.« 

Efter  en  lang  og  besværlig  Gang,  der  førte  hen 
over  saa  mange  Kryds  veje  og  Tværstier,  at  den  Frem- 
mede ikke  havde  det  ringeste  Begreb  om,  hvor  han 
befandt  sig,  stod  Svend  Gjønge  endelig  stille  foran  en 
gammel  Kæmpegrav,  som  var  omgivet  af  en  Rad  store 
Graasten.  Svend  Gjønge  rullede  en  af  Stenene  tilside, 
og  hvor  den  havde  ligget,  viste  sig  et  Hul,  stort  nok 
til,  at  et  Menneske  kunde  krybe  derigjennem. 

»Læg  Eder  ned  og  kryb  ind,«  udbrød  Svend,  »det  er 
paa  høje  Tid,  at  vi  komme  i  Skjul.  Ret  nu  begynder  Dag- 
grj^et  at  bryde  frem,  og  saa  nytte  vore  Lagener  os  kun  lidt.« 

Den  Fremmede  krøb  ind  igjennem  Hullet,  som  straks 
efter  udvidede  sig  saaledes,  at  man  kunde  staa  oprejst. 
Svend  trillede  Stenen  tilbage  paa  dens  forrige  Plads  og 
slog  derpaa  Ild  i  sin  Fyrtønde. 


10. 
Hvorledes  Svend  kom  til  at  opgrrave  Skatte. 

Lyspinden,  som  Svend  tændte,   kastede  sit  rødlige 
Skjær  omkring  i  denne  Hule,  hvis  Vægge  vare  dannede 

af  store  Granitsten.  I  det  ene  Hjørne  fandtes  et  Senge- 
sted af  utilhugne  Bøgegrene  og  opfyldt  med  frisk  Hø. 
Paa  den  modsatte  Side  saa  man  en  Mængde  Hjelme, 
Kaarder  og  Skydegeværer,  som  alle  bare  svensk  Mærke 
og  laa  uordentlig  henkastede  i  en  Dynge. 

Den  Fremmede  lod  sit  Blik  glide  hen  over  disse 
Gjenstande;  han  havde  taget  Huen  af  Hovedet  og  sat  sig 
paa  en  Trærod,  som  tjente  istedetfor  Stol.  Svend  Gjønge 
stod  nogle  Skridt  borte  med  sammenslyngede  Arme  og 
betragtede  ham  med  et  fast  og  gjennemtrængende  Blik. 

»Ja,  se  Jer  kun  om  herinde,«  udbrød  han  endelig. 
»Jeg  har  lukket  for  os,  og  vi  ere  sikre  for  at  blive 
røbede.« 

»Det  er  mintro  godt,«  svarede  den  Anden,  »af 
samme  Grund  kunne  vi  tale  uforstyrrede,  og  jeg  har 
meget  at  sige  Dig.« 

»Saa  lad  os  begynde  med  Eders  Navn.« 

»Lad  os  begynde  med  mit  Ærinde,  det  er  alt;  mit 
Navn  kommer  siden,  det  er  intet.  Ser  Du,  Svend!  saa 
saare  Majestæten  og  det  høje  Rigens  Raad  fornam,  at 
Svensken  tænkte  paa  Landgang,  bestemte  de,  at  Øernes 
Befalingsmænd  skulde  skikke  deres  Byers  og  Kirkers 
Midler  til  Kjøbenhavn,  men  Budskabet  herom  blev  opsat, 
ligesom  alt  andet  nødvendigt  er  blevet  opsat  i  denne 
usalige  Krig.  Først  dengang  Fjenden  stod  paa  Fyen  og 
begyndte  at  tage  Penge  i  hver  en  By,  han  kom  til,  var 
Nøden  paafærde,  og  jeg  drog  i  Hast  over  til  Befalings- 
manden for  Lolland  og  Falster,  at  se,  om  der  derfra  lod 
sig  redde  noget.  Den  kloge  Hr.  von  Pappenheim  havde 
paa  egen  Haand  sanket  alt,  hvad  der  i  hans  Stift  var 
bleven  opkrævet  i  Skat  og  Toldpenge,  som  med  Kirkens 
Midler  og  de,  der  bleve  skikkede  fra  Hr.  Henrik  Ram- 
mel paa  Møen,  udgjorde  en  Sum  af  halvtredsindstyve- 
tusinde  Rigsdaler.     Det  lykkedes  mig  med  megen  Fare 

at  komme  over  til  Vordingborg,  og  der  har  jeg  nu  for- 
varet   alle    disse    Penge  paa  et  sikkert  Sted,  siden  jeg 
ikke    trøstede    mig    til  at  bringe  dem  videre.     I  denne 
Knibe  tænkte  jeg  paa  Dig,  der  besad  et  kløgtigt  Hoved 
og  en  stærk  Arm,  hvor  det  kom  an  paa  at  hjælpe.« 
»Hvem  gav  mig  den  Lov?«  spurgte  Svend. 
»Hans  Majestæt  Kong  Frederik  den  Tredie.« 
En    glødende    Rødme  for  over  Svends  Ansigt  ved 
disse  Ord;    han,    saa   frygtløs,    saa  eventyrlig  dristig  i 
alle    sine    Handlinger,    vovede    i    dette  Øjeblik  ikke  at 
hæve    sine    Øjne    fra    Gulvet  til  den  lille,  blege  Mand, 
der  sad  ligeoverfor  ham. 

»Det   var  da  Kongen  selv,    som  skikkede  Eder  af 
By  i  det  Ærinde?«  ytrede  han  dæmpet. 

»Det  var  saa!«  svarede  den  Anden,  »og  siden  vi  nu 
komme  til  at  have  Beviser  nødige,  saa  ser  Du  her  det 
første,  som  bekræfter  Sandheden  af,  hvad  jeg  fortæller.« 
Manden  trak  en  lille  Lædertaske  frem  fra  Foderet 
af  sin  Brystklædning,  aabnede  den  og  udtog  et  sammen- 
foldet Papir,  som  han  rakte  Svend. 
Paa  dette  Papir  stod  skrevet: 

»Alle,  som  dette  Brev  se  eller  høre,  vor  Hilsen 
tilforn!  Saasom  ærbare  Hans  Nansen,  vor  tro  og 
øverste  Borgmester  udi  Kjøbenhavn,  er  skikket  ud  i 
Kronens  Anliggender,  dens  Vel  at  forfremme,  saa  skyl- 
des ham  Hørighed  og  Lydighed  item  Hielp  og  Bistand 
af  hver  den  Rigens  Mand,  til  hvem  han  maatte  erakte 
sig  at  vende  og  Bistand  at  begiere. 

Friederich  Rex. 

Da  Svend  havde  læst  Brevet,  gav  han  det  tilbage 

til  Nansen,  som  vi  fra  nu  af  kunne  nævne  ved  hans  Navn. 

»Kommer  1  i  Betryk  paa  Vejen,    føjede  Kongelige 

Majestæt  til,  eller  mangler  den  Hjælp,  som  er  Eder  for- 

nøden,  siden  det  gjælder  om  at  bringe  Pengene  midt  igjen- 
nem  et  af  Fjenden  besat  Land,  næsten  igjennem  hans  Lejr, 
saa  opsøg  Svend  Gjønge,  han  er  Manden  for  at  hjælpe 
Eder  og  den,  til  hvem  I  kan  sætte  Eders  hele  Fortrøst- 
ning. Saa  rejste  jeg  fra  Vordingborg  og  fandt  Dig  først 
iaften  efter  længe  Søgen,  skjøndt  Rygtet  om  dit  Mod 
og  dine  Bedrifter  fast  spørges  over  den  hele  0.« 

Svend  trak  paa  Skuldrene  med  en  ringeagtende 
Mine.  »Synes  I  ikke  bedst  om,  at  vi  lade  Eders  Ros  bero, 
indtil  jeg  faar  den  fortjent  bedre?  Hidtil  har  jeg  ikke 
gjort  andet  end  skaffet  mig  Folk  og  Folkene  Vaaben, 
det  er  først  nu,  jeg  agter  at  fange  an  paa  noget.« 

>'Du  glemmer,  at  jeg  var  tilstede  under  de  forskjel- 
lige  Optrin  hjemme  i  dit  Hus.« 

»Og  hvad  saa?  For  Fanden,  Herre!  bilder  1  Eder 
da  ind,  at  saa  forvovne  og  halvvilde  Mennesker  som 
disse  Gjønger,  Folk,  der  saa  at  sige  Allesammen  ere 
fødte  og  opdragne  i  Krig  og  Overfald  og  Slagsmaal, 
lade  sig  regere  som  Fluer  i  en  Sytraad.  Hvis  de  ikke 
kjendte  mig  som  den,  der  magter  dem  baade  i  Mod 
og  Manddom,  vilde  de  le  mig  op  i  Ansigtet  og  paa 
Timen  vælge  en  anden  Fører.  Gud  naade  Egnen,  hvis 
det  skete ;  thi  siden  de  have  saa  ondt  ved  at  lystre 
Nogens  Befaling  og  ikke  kjende  andet  Begreb  om  Ret 
end  det,  jeg  foreskriver  dem,  vilde  de  sprede  sig  til 
alle  Sider  som  Rotter  fra  en  tømt  Lade  og  maaske  føre 
et  endnu  værre  Regimente  over  vore  egne  Folk  end 
Svenskerne.  Men  de  slaas  godt,  de  samme  Gjønger,  og 
derfor  maa  man  vekselvis  fire  og  drage  til,  snart  over- 
tale dem  ved  Ord,  snart  ved  Pistolskud,  som  det  kan 
træffe  sig.  Hovedtingen  er,  at  de  kjender  deres  Fører 
som  en  Mand  i  alt  og  som  en  Overmand  for  dem  Alle ; 
dermed  lade  de  sig  nøje  og  forlange  ikke  bedre.« 

»Nu  vel,  Svend!«  vedblev  Nansen,  »jeg  saa  da 
ogsaa  iaften,  at  Du  var  en  Mand,  men  det  var  mig 
ikke  tilstrækkeligt,  jeg  maatte  nøjere  udforske  Dig,  før 
jeg  vovede  at  betro  denne  vigtige  Sag  i  dine  Hænder.« 

»Det  vil  sige,  at  I  høje  Herrer  inde  i  Kjøbenhavn 
ikke  have  andet  Begreb,  end  at  en  fattig  Mand  nødven- 
dig maa  ophøre  at  være  en  ærlig  Mand,  naar  man  blot 
rasler  for  hans  Øre  med  en  fyldt  Skindpung.  Ak,  min 
Hr.  Syndikus!  saa  tror  jeg  dog  langt  bedre  om  Eder, 
skjøndt  I  kanske  fortjener  det  mindre.« 

»Saamænd,  Svend  Gjønge!«  svarede  Nansen  med 
et  overlegent  Smil,  »det  hører  ogsaa  Ungdommen  til; 
den  skuffes  af  alt,  fordi  den  tror  paa  alt,  men  Alder- 
dommen er  de  begravede  Forventningers  Tid,  den  tvivler 
paa  alt.« 

»Jeg  er  fem  og  tredive  Aar,«  ytrede  Svend. 

»Jeg  regner  ikke  et  Menneskes  Alder  efter  Aar,  men 
efter  hans  Følelser,  og  deri  er  Du  endnu  ikke  fem  og 
tredive  Aar  gammel.  Efter  mit  Begreb  maatte  jeg  alt- 
saa  mistro  Dig,  indtil  jeg  fik  Bevis  paa  det  modsatte!« 

»Nej,  Djævlen  annamme  mig,  om  I  maatte,«  raabte 
Svend  heftig.  »Naar  Hans  Majestæt  nedlader  sig  til 
at  give  mig  et  Skudsmaal  som  det,  I  før  omtalte,  synes 
mig,  at  jeg  ogsaa  kunde  være  god  nok  for  en  lille 
Mand  som  Eder.« 

»Vi  lade  nu  den  Sag  fare!  Havde  jeg  Uret  før,  da 
jeg  tvivlede  paa  Dig  og  dine  Lige,  saa  synes  det  virke- 
ligt, at  jeg  søger  at  gjøre  denne  Fejl  god  igjen.« 

Svend  lo.  »Fordi  I  kommer  og  beder  mig  om  at 
hjælpe  Eder?« 

»Nej,  Svend  Gjønge,  men  fordi  jeg  kommer  og  til- 
byder Dig  hele  Æren  af  dette  Foretagende,  en  Ære, 
der  er  saa  meget  større,  fordi  dine  Bedrifter  først  skulle 

begynde  der,  hvor  jeg  har  erklæret  mig  ude  af  Stand 
til  at  handle  videre.« 

Svend  indsaa  Rigtigheden  af  denne  Slutning,  han 
stod  nogle  Øjeblikke  tavs  og  grundende,  derpaa  nikkede 
han  og  rakte  Nansen  sin  Haand,  idet  han  sagde: 

»Det  er  sandt,  og  vi  ville  ikke  tænke  mere  paa, 
hvad  der  er  sket.  Jeg  fandt  mig  jo  ogsaa  taalmodig  i 
alt,  hvad  I  sagde  derude  i  Skoven  og  tilføjede  Jer  ingen 
Fortræd.     Gjorde  jeg  vel,  Borgmester?« 

»Min  Tro,  om  Du  gjorde,«  svarede  Nansen  god- 
modig, »den  Smule  Overfald  og  Nedstyrtning  paa  den 
haarde  Jord  fraregnet,  hvilket  forresten  nok  kunde  have 
været  tilstrækkeligt  til  at  berøve  mangen  anden  fredelig 
Borgmester  Livet.« 

»Aa  hvad!«  ytrede  Svend  leende.  »Jeg  mente  det 
ikke  saa  ilde.  Havde  jeg  ikke  kastet  Eder  til  Jorden, 
tror  jeg  knap,  vi  vare  blevne  saa  gode  Venner,  og  I 
havde  maaske  kunnet  komme  til  at  vandre  alene  om  i 
den  mørke  Skov  hele  Natten  igjennem.  Men  angaaende 
Eders  Ærinde:  Hvor  stor  er  den  Kapital,  jeg  skal  bringe 
til  Kjøbenhavn?« 

»Halvtredsindsty vetusinde  Rigsdaler. « 

»Det  er  mange  Penge.« 

»Ja,  men  endda  ikke  saa  vanskelige  at  transportere, 
eftersom  en  Del  af  Summen  er  omsat  i  Vekselbreve  fra 
bekjendte  Mænd  og  kun  en  ringe  Part  i  Guld  og  Sølv- 
mønt. Tror  Du  at  kunne  faa  os  disse  Penge  bragte 
lykkelig  og  vel  igjennem  Sjælland?« 

»Det  ved  jeg  ikke.« 

»Hvorledes,  Du  ved  det  ikke?  Paa  den  Maade  ere 
vi  jo  lige  nær.« 

»Byfoged!«  svarede  Svend,  »Jeg  vil  sige  Eder  noget. 
Kn  Dreng  strækker  Armen  ud  og  tror,    at  hele  Verden 

hænger  i  et  Kalveskind,  en  Mand  rækker  den  ikke  længer, 
end  han  kan  drage  den  tilbage  igjen,  han  maa  være  hur- 
tig til  at  handle,  men  sen  til  at  sove.  Jeg  er  en  Mand, 
som  I  nylig  sagde,  og  først  naar  jeg  har  fanget  Tingen 
an,  skal  jeg  sige  min  Mening  om  den.  Tilforn,  medens 
det  blot  gjaldt  om  at  udføre  en  dristig  Streg,  jeg  selv 
havde  udtænkt,  vovede  jeg  kun  mit  Liv,  højst  mine 
Kammeraters  med,  men  her  gjælder  det  mere;  det 
kommer  ikke  blot  an  paa  at  skuffe  Svensken,  som  har 
en  forbandet  fin  Næse,  men  tillige  at  fortjene  den  Tillid, 
I  høje  Herrer  sætte  til  min  Manddom  og  Snildhed.  Hvor 
har  I  forvaret  Pengene?« 

»Det  skal  Du  faa  at  vide,  naar  vi  komme  til  Stedet, 
thi  jeg  formoder,  at  vi  følges  ad.« 

Svend  foer  ivejret,  han  stillede  sig  foran  Nansen 
med  flammende  Øjne. 

»Naa,  det  formoder  I?«  raabte  han,  »da  er  jeg  rig- 
tignok af  en  hel  anden  Mening.     Atter  mistroisk.« 

»Atter  hidsig!«  svarede  Nansen. 

»Stakkels  Mand!«  vedblev  Svend,  idet  han  gjorde 
synlig  Vold  paa  sig  selv  for  at  betvinge  sin  Heftighed. 
»I  vilde  være  med  ved  denne  Lejlighed,  I,  som  endnu 
gisper  efter  Luft  af  Træthed  over  de  Par  Skridt,  vi 
nyhg  gik.  I  ryster  jo  af  Kulde  her  nede  i  dette  lune 
Kammer ;  hvordan  vilde  I  være  faren,  naar  vi  kom  uden- 
for? Sikken  lille,  hvid  Haand,  enhver  svensk  Piberdreng 
vilde  vriste  Sværdet  af  den,  naar  det  kom  til  Kamp.  I 
vilde  faa  ondt  imellem  vore  Skud  og  daane  af  Skræk, 
imens  vi  flygtede.  Kast  et  Blik  paa  Jer  selv,  Borger- 
mester! og  saa  et  paa  mig.  Jeg  siger  det  ikke  for  at 
forringe  Eder,  men  af  os  to  er  I  Manden,  naar  det  i 
Kongens  Raad  kommer  an  paa  et  kløgtigt  Indfald,  jeg 
er  Manden,  naar  det  gjælder  om  at  vove  Liv  og  Lemmer 

Gjøngehovd.  og  Dronn.  Vagtm.  9 

for  at  udføre  det,  jeg,  den  Eneste,  der  har  prøvet  at  se 
en  modig  og  stridsvant  Fjende  ind  under  hans  rynkede 
Bryn,  imens  I  Andre  skreve  Bønskrifter  og  bade  om 
Forladelse  som  uartige  Børn.  Svøb  derfor  Kappen  om 
Eder,  Herre!  og  vend  tilbage  til  Eders  Skriverstue, 
giver  Gud  mig  Lykke,  skal  jeg  sørge  for  Resten.« 

»Lad  det  da  blive,  som  Du  bestemmer.  Halsstarrige!« 
svarede  Nansen;  »men  husk  vel  paa,  at  Du  ved  at 
skikke  mig  bort,  overtager  alt  Ansvar  for  Sagens  lykke- 
lige Udfald.« 

^>Ja,  jeg  ved  det,«  svarede  Svend  med  et  Hoved- 
nik, »alt  Ansvar  og  al  Ære  « 

»Naar  er  Du  færdig  til  at  rejse?« 

»Det  var  jeg  fra  det  Øjeblik,  1  nævnede  Sagen.« 

»Og  dine  Kammerater?« 

»For  en  Ufærd,  Borgermester!  hvad  angaar  mine 
Kammerater  Eder?  I  kunde  ligesaa  godt  spørge,  om  jeg 
har  min  Mellemmad  færdig,  eller  om  mine  Pistoler  ere 
ladte.     Det  var  Instruksen,  jeg  talte  om.« 

»Nu  vel,  kjender  Du  Præsten  i  Vordingborg?« 

»Hr.  Christen  Nielsen,  som  har  anlagt  et  Bi  værk  i 
sin  Have?« 

»Jeg  hører,  Du  kjender  Manden.  Gaa  og  bring 
ham  dette  Brev  fra  mig,  jeg  har  allerede  nævnet  dit 
Navn  for  ham ;  det  er  en  ærlig  og  tro  Dansk,  han  vil 
hjælpe  Dig  med.  hvad  han  kan.« 

»Ja,  Gud  bedre  det  for  den  ærværdige  Herre !  Hvis 
det  gjaldt  om  at  læse  et  helligt  Evangelium,  eller  han 
kunde  kalde  Englene  til  Hjælp,  saa  var  han  Manden  til 
at  hjælpe  os.  Men  her  tænker  jeg,  at  mine  Engle  komme 
til  at  forrette  Arbejdet,  hvis  Sagen  ellers  skal  have  Frem- 
gang. Præsten  ved  altsaa,  hvor  Pengene  ere  forvarede, 
og  jeg  maa  ikke  vide  det?« 

»Vi  have  forvaret  dem  i  en  af  hans  Bistader.  Nu 
har  jeg  sagt  alt.  Tag  dine  Forholdsregler  og  husk  vel 
paa  alle  de  Farer  og  Vanskeligheder,  der  ere  forbundne 
med  dit  Vovestykke.« 

»Nej,  Borgermester!«  svarede  Svend  muntert  og  frej- 
digt, »paa  Planen  vil  jeg  tænke  straks,  men  paa  Farerne 
ville  vi  først  tænke,  naar  de  ere  overstaaede.  Desuden 
er  en  Sejr  uden  Fare  kun  en  Ros  uden  Fortjeneste.« 

Nansen  rakte  Svend  Gjønge  Haanden  og  beholdt 
hans  i  sin,  medens  han  sagde: 

»Paa  et  lykkeligt  Udfald,  Svend!  Vil  Gud,  at  vi  To 
møde  hinanden  igjen,  og  Du  nogensinde  har  en  Ven 
behov,  saa  henvend  Dig  til  mig.« 

»Tak  skal  I  have.  Herre!«  svarede  Svend.  »Hvis  I 
nogensinde  oftere  skulde  have  Svend  Poulsens  Hjælp  be- 
hov, saa  henvend  Eder  kun  til  mig  uden  først  at  lægge 
Snarer.  Og  kommer  I  til  Kjøbenhavn,  saa  sig  Hans 
Majestæt  og  den  høje  Rigens  Adel,  at  jeg  ringe  Mand 
raadede  dem  til,  enten  at  have  fuld  Tillid  til  dem,  de 
vælge  sig,  eller  ogsaa  slet  ingen.  De  kunne  maaske 
have  saadan  Lære  fornøden.« 

Medens  Svend  talede,  hørtes  en  dæmpet  Larm  oven- 
for Hulen ;  Stenen  blev  væltet  fra,  Fødderne  af  en  Mand 
viste  sig  i  Indgangen,  den  øvrige  Del  af  Kroppen  var 
usynlig,  medens  han  rullede  Stenen  tilbage  for  Hullet, 
derpaa  krøb  han  ned,  nikkede  til  Svend  og  satte  sig  hen 
paa  Hølejet  i  Sengestedet,  fra  hvilket  han  med  en  synUg 
Overraskelse  vedblev  at  stirre  paa  Nansen. 

»Naa,  Ib!«  udbrød  Svend,  »hvor  kommer  Du  fra?« 

»Fra  Begravelse.« 

»Hvis  Begravelse?« 

»De  svenske  Ryttere  vilde  prøve,  hvem  der  naaede 
højest,  de  paa  deres  Heste  eller  Vandet  i  Bugten;  des- 

formedelst  druknede  de,  og  vi  stode  ovre  paa  Holmen 
og  saa  derpaa.« 

»Og  Ane  Marie  og  vore  Folk?« 

»I  Sikkerhed.« 

»Han  er  min  bedste  Haand,«  ytrede  Svend  hen- 
vendt til  Nansen. 

»Han  er  mit  Hoved,«  svarede  Ib,  som  troede  at 
burde  gjengjælde  denne  Artighed.  Nansen  smilede  og 
sagde : 

»Jeg  kjender  allerede  den  gode  Mand  fra  før  af.« 

»Det  er  mere  end  jeg  kan  sige,«  svarede  Ib. 

»Ja,  ja,  Ib!  Du  skal  nok  faa  at  vide,  hvem  han  er, 
han  bringer  os  det  Ærinde  at  forrette,  hvori  vi  først 
skulle  forsøge  vore  Kræfter.  Men  derom  tale  vi  sammen 
imorgen.  For  Tiden,  tænker  jeg,  det  er  bedst,  vi  glemme, 
at  det  bliver  lyst  udenfor;  thi  slukke  vi  vort  Lys  og 
tage  os  en  god  lille  Søvn  paa  det,  vi  have  udrettet 
idag,  og  paa  det,  vi  ville  udrette  imorgen.« 

Ib  løste  et  af  Høbundterne  op  og  spredte  det  paa 
Jorden,  derpaa  tog  han  Plads.  Svend  og  Nansen  ud- 
bredte deres  Kapper  over  Sengen  og  lagde  sig  ved  hin- 
andens Side.  Kort  Tid  efter  gjenlød  Gravkamret  af  de 
tre  sovende  Mænds  dybe  og  langtrukne  Aandedrag. 


11. 
Skriftemaal. 


I  Vordingborg  fandt  Dagen  efter  en  stor  Begiven- 
hed Sted.  Borgerfolkene  færdedes  i  alle  Gader  og  toge 
Vejen  nedad  mod  Kirken. 

Man  saa  tillige  flere  svenske  Officerer,  som  hørte 
til  den  Garnison,  Karl  Gustav  havde  ladet  blive  tilbage 

paa  Slottet,  medens  han  selv  fortsatte  sit  Tog  op  mod 
Kjøbenhavn. 

I  Nærheden  af  Kirken  blev  Trængslen  større.  By- 
svendene søgte  forgæves  at  holde  Vejen  til  Hovedindgangen 
aaben.  De  bleve  trængte  tilside  og  afholdt  sig  omsider 
fra  nye  Forsøg.  Tæt  udenfor  Kirkedøren  stod  en  Klynge 
svenske  Krigsmænd,  som  her  fandt  en  bekvem  Lejlighed  til 
at  iagttage  Byens  Skjønne,  naar  disse  sloge  Sløret  tilside 
fra  deres  Ansigter,  idet  de  traadte  ind  i  Kirken. 

Imellem  Mængden  gik  en  ung  Mand  i  gejstlig  Kappe 
og  med  en  Bladkrave  om  Halsen.  Han  var  usædvanlig 
lang  og  spædlemmet,  havde  lyst  Haar,  en  bleg,  usund 
Ansigtsfarve  og  døde,  glandsløse  Øjne.  Ved  hans  Side 
fulgte  en  ung  Pige,  der  bar  en  Bønnebog  i  et  hvidt 
Lommetørklæde! 

Den  fortrolige  Maade,  paa  hvilken  hun  lænede  sig 
til  hans  Arm,  syntes  at  antyde  et  nøje  Forhold  imellem 
disse  To,  som  i  Virkeligheden  ogsaa  fandt  Sted.  Manden 
var  Oluf  Tange,  Kapellan  hos  Sognepræsten,  den  unge 
Pige  var  Præstens  eneste  Datter,  Gjertrud,  og  trolovet 
med  Hr.   Tange. 

Da  de  kom  ind  i  Kirken,  førte  Kapellanen  sin  Dame 
op  til  den  næstøverste  Stol  paa  Gulvet  og  forlod  hende 
derpaa  for  selv  at  tage  Plads  i  en  af  Korstolene  ved 
Alteret  blandt  de  tolv  Disciple  af  den  latinske  Skole, 
som  her  udførte  Korsangen.  Hele  hans  Beskæftigelse 
var  for  Øjeblikket  delt  imellem  at  tygge  paa  sine  Negle 
og  at  optegne  dem,  der  meldte  sig  til  Herrens  Bord 
næste  Fredag. 

Det  var  altsaa  Dagen  før  Altergang,  paa  hvilken 
Menigheden  plejede  at  gaa  til  Skrifte;  og  dog  kunde  man 
næppe  antage,  at  denne  Aarsag  alene  havde  forsamlet  en 
saa  usædvanlig  Mængde  i  Kirken.    De  Tilstedeværendes 

Opmærksomhed  var  ogsaa  mindre  henvendt  paa  den  gamle 
Præst  i  Skriftestolen  end  paa  en  kvindelig  Skikkelse, 
som  lua  knælende  paa  Stengulvet  midt  i  Kordøren.  Hun 
var  iført  en  vid  Overkjole  af  sort  Lærred,  der  naaede 
hende  fra  Halsen  til  de  blottede  Fødder. 

»Det  er  Kulsoen!«  hviskede  Tilskuerne.  »Idag  staar 
hun  første  Gang  aabenbar  Skrifte  herinde,  men  paa  Søn- 
dag sige  de,  at  hun  skal  staa  med  bare  Ben  udenfor 
Kirkedøren  i  den  høje  Sne.     Det  slemme  Skarn!* 

»Hvem  er  Kulsoen?«  spurgte  den  ene  af  to  Mænd, 
som  tilligemed  Mængden  havde  trængt  sig  frem  paa 
Kirkegulvet,  og  som  ved  fortsatte  Bestræbelser  vare 
naaede  hen  i  den  yderste  Række. 

»Gudfader  bevares  naadig  vel!«  hviskede  en  lille 
Mand  ved  deres  Side,  »kjender  I  ikke  Kulsoen?  Det  er 
jo  den  lede  Troldheks,  som  har  gaaet  omkring  her  i 
Byen  og  ude  paa  Landet  og  forkoglet  baade  Folk  og 
Bæster.  Tænk  Jer  engang,  I  gode  Mennesker !  til  F"aste- 
lavn  for  to  Aar  siden  kommer  hun  ind  og  forlanger  noget 
at  leve  af  hos  min  Nabokone,  Dyveke  Ulfsen,  hende  som 
gjør  det  rare  Semslæder.  Dyveke  havde  travlt  i  Huset 
og  svarede,  at  hun  ikke  gav  Mad  til  omstrejfende  Gjøg- 
lere.  Derudover  blev  Heksen  rasende  og  sagde:  Ved  1 
hvad,  lille  Mo'er !  jeg  gaar  min  Vej  igjen,  men  1  skal 
komme  til  at  huske  paa  Gjøglere,  til  de  bære  Jer  ud 
af  Huset  med  Benene  foran.  Ni  Maaneder  efter  fødte 
Dyveke  en  Søn,  der  saa  ud  i  Lader  og  Gebærder  som 
en  Bajads,  han  skreg  og  lo  og  vrængede  Ansigt  som 
Narren  hos  det  uærlige  Pak,  der  trækker  Landet  rundt 
og  danser  paa  Line  og  viser  fremmede  Dyr,  og  han  vil 
aldrig  bringe  det  til  videre  end  at  ligge  og  rode  i 
Skarnet  paa  Gaden  blandt  Høns  og  Svin  og  hvis- 
somda  at  slaa  en  Skoggerlatter  op.« 

»Samme  Historie  har  kun  lidt  at  sige,  naar  Nabo 
tænker  paa  Skoflikkerens  Søn,  den  lille  Jeppe,«  bemær- 
kede en  Anden.  »Han  gik  og  legede  oppe  i  Gaasetaarnet, 
og  saa  fandt  de  paa  at  krybe  ud  i  Hullerne  for  at  fange 
sig  nogle  Alliker,  som  der  have  deres  Reder.  Allerbedst 
som  de  ere  ifærd  hermed,  kommer  Kulsoen  gaaende  op 
paa  Banken  fra  Voldgraven  og  raaber  til  dem:  Sort  ifor 
og  lys  ibag;  nu  skal  jeg  lære  Dig  at  flyve,  lille  Jeppe! 
Derefter  begyndte  hun  paa  sine  Fagter  og  Mummerier 
og  koglede  Drengen  ud  af  Glamhullet,  saa  han  faldt  ned 
lige  foran  hende.  De  andre  Drenge  skreg  og  løb  hjem 
og  fortalte,  hvad  der  var  sket.  Da  Forældrene  kom 
ned  til  Taarnet,  fandt  de  Kulsoen  siddende  med  Drengen 
i  sit  Skjød,  han  var  død,  og  der  saas  intet  andet  Tegn 
til  Skade  paa  ham,  uden  aleneste  et  stort,  rødt  Saar, 
lige  under  Hjertekulen.  Forstaar  I?  den  skarnagtige 
Kvind  havde  taget  Hjertet  ud  af  ham  for  at  bruge  det 
til  sine  Koglerier.« 

»Hun  er  fra  vor  By,«  ytrede  en  Bonde,  som  sad 
i  Stolen  indenfor  Fortælleren,  og  som  havde  draget  sin 
Koftes  Hætte  sammen  over  Hovedet,  medens  han  holdt 
Maaltid  af  en  Madkasse  og  en  Øldunk,  som  han  havde 
bragt  med  i  Kirken. 

I  dette  Øjeblik  hørte  man  Lyden  af  en  lille  Klokke, 
hvorefter  Graveren  kom  frem  med  en  lang,  hvid  Stok 
og  gik  med  megen  Værdighed  og  Selvfølelse  langs  med 
Siderne  af  Stolerækken  for  at  vække  dem,  der  vare 
indsovede  i  Kirken.  Efter  at  han  var  kommen  forbi 
Skaren,  begyndte  Samtalen  paany. 

»Hvis  alt  det  er  sandt,  I  fortælle  her  om  Kulsoen,« 
sagde  den  ene  af  de  to  Mænd,  som  imidlertid  uformærket 
havde  trængt  sig  frem  til  nogle  svenske  Soldater,  der 
dannede  den  første  Række,  saa  begriber  jeg  ikke,  hvorfor 

Byraadet  lod  hende  slippe  med  saa  lempelig  en  Straf. 
Mig  synes  dog,  der  er  Lands  Lov  og  Ret  for,  at  alle 
Hekse,  som  lægges  for  Kogleri  og  anden  Uterlighed, 
skulle  levende  brændes.« 

»Ak  ja,  gode  Herre!«  sagde  Borgeren  med  et  Suk, 
»vi  tænkte  jo  ogsaa,  at  Byraadet  vilde  have  voldet  os 
den  Fornøjelse,  men  hun  var  dem  for  klog,  og  siden  de 
ikke  kunde  bringe  noget  ud  af  hende,  slap  hun  med  at 
blive  stillet  frem  i  Kirken  til  aabenbar  Skrifte.  —  Nu 
giver  Hr.  Tange  et  Tegn  til  Manden  ved  Orgelværket, 
at  Skriftemaalet  er  tilende.« 

»Endnu  ikke,«  ytrede  den  ene  af  Mændene.  »Jeg 
har  ogsaa  en  Sag  at  skrifte  for  Præsten.« 

Han  tilkastede  sin  Kammerat  et  betydningsfuldt  Blik 
og  traadte  ud  af  Skaren.  Svenskerne  spærrede  ham  Vejen, 
men  Manden  lagde  sin  Haand  paa  en  af  Høvedsmændenes 
Skuldre  og  udbrød: 

»Min  Herre  Kaptajn!  tillader  I?« 

Med  disse  Ord  gik  han  op  ad  Kirkegulvet  hen  til 
Skriftestolen.  Kapellanen,  som  stod  i  Kordøren,  stand- 
sede ham  og  sagde: 

»Hvis  I  ønsker  at  stedes  til  hellig  Altergang,  maa 
I  først  komme  med  mig,  at  jeg  kan  indtegne  Eders  Navn 
og  Vilkaar.« 

»Jeg  tænker  ikke,  det  gjøres  behov,  ædle  Hr.  Kapel- 
lan!« svarede  Manden  med  sin  dybe  og  rolige  Stemme. 

»Agter  I  Eder  da  ikke  til  Herrens  Bord?« 

»Jeg  agter  at  skrifte,«  sagde  Manden.  »Om  Resten 
kunne  vi  tales  ved  siden.« 

Disse  Ord  bleve  vekslede  i  Nærheden  af  den  knælende 
Kvinde.  Hun  hævede  sit  Hoved,  som  hidtil  havde  været 
skjult  i  Hænderne,  og  man  saa  da  et  magert,  indfaldent 
.Ansigt  med  lumske,  fortrukne  Træk.    Hendes  gullige  Hud 

dannede  i  de  hule  Tindinger,  under  Øjnene  og  omkring. 
Munden  en  utallig  iMængde  Rynker,  Læberne  vare  ind- 
faldne og  sluttede  kun  halvt  over  en  Rad  af  skjæve  og 
sorte  Tænder.  Den  Fremmede  kastede  et  Blik  paa  dette 
ubehagelige  Ansigt  og  foer  sammen,  men  han  beherskede 
sig  straks  og  gik  hen  til  Skriftestolen,  foran  hvilken  han 
knælede.  Hr.  Tange  blev  staaende  i  Kordøren  og  saa 
forbavset  efter  ham.  Borgeren,  der  nylig  havde  fortalt 
Historien  om  Kulsoen,  vendte  sig  mod  den  Fremmedes 
Kammerat  og  hviskede: 

»Med  Forgunst  at  spørge,  gode  Herre!  hvem  var 
den  Mand,  som  I  nys  talte  med?  Han  er  ikke  fra  vort 
Kirkesogn,  ikke  heller  har  jeg  set  ham  tilforn.« 

»Det  tror  jeg  nok,«  svarede  den  Tilbageblevne; 
»hvorledes  skulde  I  vel  have  set  ham,  siden  han  nylig 
er  kommen  herind  fra  Tyskland.« 

»Fra  Tyskland,«  gjentog  Borgeren  forundret,  »da 
talte  han  dog  det  danske  Tungemaal  sær  godt.« 

»Han  taler  Alverdens  Tungemaal,  hvorfor  skulde  han 
da  ikke  ogsaa  tale  det  danske.  Det  er  en  fornem  Mand 
af  den  høje  Adel,  —  en  yderlig  fornem  Mand,«  tilføjede 
han  med  særdeles  Eftertryk,  »og  det  ere  vi  begge  To.  Han 
ejer  det  bedste  Grevskab,  som  Nogen  vil  se  for  sine  Øjne, 
det  gjør  jeg  med,  at  sige,  mit  er  kun  et  lille  Grevskab.« 

»Aa  nej,«  udbrød  Borgeren  forundret,  »hvor  det 
er  rart  at  høre.« 

»I  dette  Grevskab  har  han  de  dejligste  Hunde,  der 
findes  paa  deime  Jord;  og  dog  ere  Hundene  endnu  intet 
mod  hans  Bøsser;  der  hænger  Luntebøsser  fra  Liittich  med 
riflet  Løb,  Gaffelbøsser  sammesteds  fra,  saa  store  som 
Kanoner,  og  Bøsser  med  Hjullaas,  der  lade  sig  bruge  i 
hvad  Slags  Vejr  det  skal  være.  Jeg  taler  ikke  om  hans 
Sabler,  de  skjære  i  den  haarde  Flint,  som  en  Madkniv 

skjærer  i  en  Ost,  og  saa  have  de  endda  saa  fint  et  Bid,  at 
de  rage  Skæget  af  en  Mand  lige  ind  til  Kindbenet.« 

»Gud  fri  os!«  ytrede  Tilhørerne  med  den  største 
Andægtighed. 

»Men  hvorover  kommer  det,  at  slig  fornem  Herre 
gaar  op  at  skrifte  for  vor  Præst?« 

»Han  har  haft  en  Aabenbaring  forgangen  Nat,« 
svarede  Manden.  »Jeg  kan  gjerne  sige  Eder  det,  siden  1 
se  ud  til  at  være  højst  agtværdige  Folk.  Englen  Gabriel 
har  vist  sig  for  ham,  han  har  vist  sig  for  os  begge  To,  liv- 
agtig som  jeg  her  staar  for  Eder.  Nu  gaar  han  op  og 
spørger  Præsten,  om  der  er  nogen  Synd  i,  at  et  kristent 
Menneske  gifter  sig  med  Stortyrkens  Datter.  Det  gjøre 
vi  i  alle  de  Byer,  vi  komme  igjennem.  Jeg  skal  sige  Eder 
noget:  Under  denne  Mands  Bestik  maa  Overraskelsen  paa 
mangfoldige  Maader  alligevel  formindskes  og  daglig  ind- 
jage Skræk  og  Nid,  som  hverken  Dødssuk  eller  Knive 
kunne  forøge,  endskjøndt  Troværdigheden  sakker  bagud 
i  Forhold  til  Gjennemgangen  med  Rødder  af  det  kostelige 
Sølv,  desligeste  et  saaret  Hjerte  og  Vankelmod  udi  det 
kjære  Sindelag.  —  Men  det  bliver  imellem  os.« 

Medens  denne  oplysende  Underretning  blev  given, 
knælede  den  Anden  foran  Præsten  og  hviskede  til  ham : 

»Ærværdige  Herre!  sid  stille  og  lad  Eder  ikke 
mærke  med,  at  I  bliver  forundret  over  mine  Ord.  Jeg 
kommer  i  et  alvorligt  Ærinde  til  Eder,  og  da  det  er  af 
Vigtighed  for  os  Begge,  at  intet  menneskeligt  Øre  uden 
Eders  hører,  hvad  jeg  har  at  forebringe,  saa  valgte  jeg 
dette  hellige  Sted,  fordi  det  var  det  sikreste,  jeg  kunde 
tænke  mig.« 

Den  gamle  Præst  stirrede  paa  Manden  med  et  Ud- 
tryk af  den  mest  levende  Overraskelse,  det  varede  nogle 
Øjeblikke,  før  han  kunde  svare: 

»Hvorom  Eders  Ærinde  end  drejer  sig,  saa  bør  jeg 
ikke  høre  det  i  Guds  Hus,  jeg  har  kun  her  Kirkens  For- 
retning at  varetage.«  Efter  disse  Ord  gjorde  han  et 
Tegn  til  at  rejse  sig,  men  den  Andens  mørke  og  bydende 
BUk  bragte  ham  igjen  til  at  opgive  denne  Beslutning. 
Den  Fremmede  vedblev: 

»BHv  siddende.  Herre  Præst!  jeg  beder  Eder  derom. 
Kan  I  tænke  noget  bedre  Sted  end  dette  til  at  forrette 
et  hemmeligt  Budskab?  Bag  Eder  den  tykke  Mur,  til 
alle  Sider  Ingen,  som  lytter,  ovenover  os  Gud,  som  vi 
Begge  tro  paa,  og  som  jeg  tænker,  vi  Begge  tjene  ved 
at  virke  for  den  Sag,  der  er  Mennesket  helligst  og  dyre- 
barest. Fædrelandets  Sag?« 

»Hvem  er  1?«  stammede  Præsten. 

»Mig  sender  Borgmester  Nansen,  og  mit  Navn  er 
Svend  Gjønge.« 

»Svend  Gjønge!«  hviskede  Præsten  overrasket. 
»Og  I  kommer  for  at  — « 

Svend  smilede.  »Jeg  kommer  for  at  levere  Eder 
et  Papir,  ærværdige  Herre !  som  jeg  allerede,  uden  at  1 
mærkede  det,  har  ladet  falde  fra  mit  Trøjeærme  ind  i 
Skriftestolen,  dernæst  kommer  jeg  for  at  bede  om  For- 
lov til  at  bese  Eders  Bier,  da  jeg  hører,  I  ejer  en  Bi- 
gaard,  der  ikke  har  sin  Lige  i  det  hele  Land.« 

»Mine  Bier,«  gjentog  Præsten. 

»Ja,«  svarede  Svend,  »eller  Bikuberne,  siden  det 
egentlig  er  dem,  der  indeslutte  Øjemedet  for  min  Rejse.« 

»I  trøster  Eder  altsaa  at  drage  til  Kjøbenhavn, 
Svend  Gjønge!  Det  vil  blive  en  farlig  Rejse  og  en  slem 
Vej.    Frygter  I  ikke  for  at  paatage  Eder  dette  Ærinde?« 

»Nej,  ærværdige  Herre!  jeg  frygter  aldrig.  Naar 
vil  jeg  være  færdig  til  at  kunne  tage  bort?« 

»Jeg  skal  overlevere  Eder  alt  i  denne  Nat.« 

»Og  hvor  mødes  vi  igjen?« 

»Her  i  Kirken.« 

»Naar?« 

»Jeg  tænker,  at  Maanen  er  gaaet  ned  Klokken  Tolv.« 

»Til  den  Tid  være  Gud  med  Eder.  I  ser  saa  god 
og  ærværdig  ud.  Giv  mig  Eders  Velsignelse,  jeg  vil 
have  den  nødig.« 

Svend  bøjede  sig  over  mod  Præsten;  den  gamle 
Mand  lagde  Haanden  paa  hans  Hoved,  hævede  sine  klare 
Øjne  ivejret  og  mumlede  sagte  nogle  Ord,  medens  Svend 
laa  knælende  foran  ham.  Derpaa  rejste  han  sig  og  gik 
tilbage  igjennem  Koret  ned  til  sin  Stalbroder,  som  imid- 
lertid havde  fortsat  Underretningen  til  Borgeren  med  for- 
skjellige  mærkværdige  Bidrag. 

Da  der  ikke  meldte  sig  fiere  til  Skriftemaalet  denne 
Gang,  traadte  Præsten  hen  i  Kordøren,  hvor  Kulsoen 
imidlertid  uafbrudt  var  bleven  liggende  paa  Knæ.  Han 
gjorde  Korsets  Tegn  over  hende  og  lagde  sin  Haand 
paa  hendes  Hoved,  idet  han  udbad  sig  Menighedens 
Gunst  og  Barmhjertighed  for  den  Bodfærdige. 

Da  Kulsoen  rejste  sig,  og  hendes  rynkede  Ansigt 
blev  S3'nligt  for  Alle,  viste  det  et  Udtryk  af  Trods  og 
Raseri.  Hun  blev  overgiven  til  to  af  Bysvendene,  der 
skulde  føre  hende  tilbage  til  Gaasetaarnet,  hvor  hun  sad 
fængslet,  indtil  Kirkeboden  var  endt. 

Menigheden  forlod  Kirken.  Hr.  Tange  bød  Gjertrud 
sin  Arm  for  at  følge  hende  tilbage  til  Præstegaarden. 

I  Gjertruds  lille,  runde  Ansigt  laa  en  vis  Sørgmodig- 
hed tilsyne,  hun  lænede  sig  fastere  paa  sin  Elskers  Arm, 
medens  de  vandrede  igjennem  Gaden,  og  hviskede  til  ham 
med  et  Udtryk  af  Vemod,  som  er  den  unge  Kvindes  Poesi : 

'Hvor  jeg  ynkes  over  den  stakkels,  gamle  Kone. 
1  Sandhed,  Tange!  jeg  vil  bede  Fader,  at  han  forkorter 
den  tunge  Kirkebod  noget.* 

»Vistnok,«  udbrød  Tange  og  trykkede  hendes  Arm, 
»kunde  Du  raade,  mit  unge  Hjerte!  da  skulde  end  ikke 
den  argeste  Forbryder  komme  til  at  lide  nogen  Straf, 
alligevel  jeg  holder  den  for  at  være  god  mod  en  saa 
grov  Misdæder  som  Kulsoen.« 

»Tror  Du  virkelig,  at  hun  har  i  sin  Magt  at  øve 
Trolddom?« 

»Tilforladelig  tror  jeg  derpaa,«  svarede  Tange  vigtig. 
»Saadanne  Kvinder  kjende  mange  lønlige  Naturens  Kræfter 
og  Gejster,  dem  de  bruge  til  Medmenneskers  Fortræd. 
Selv  har  jeg  med  egne  Øjne  i  Jylland  ved  Nibe  set  en 
gammel  Heks,  der  mægtede  at  vise  Døde  igjen,  saa 
Haarene  rejste  sig  paa  vore  Hoveder  derved.« 

»Virkelig!«  ytrede  Gjertrud,  idet  hun  med  en  frygt- 
som Nysgjerrighed  saa  op  til  ham. 

»Bliv  ikke  bange,  mit  søde,  lille  Hjerte!«  sagde 
Elskeren.     »Den  Kunst  gjør  hun  aldrig  mere.« 

»Hvorfor  ikke?« 

»Fordi  hun  blev  levende  brændt  udenfor  Byen,  hvor 
hun  havde  sit  Tilhold,«  svarede  Tange  med  en  selv- 
behagelig Latter.  »Men  lad  os  ikke  tale  mere  herom,  det 
skal  ikke  være  godt,  siger  man,  naar  Mørket  falder  paa.« 

»Nej,«  sagde  Gjertrud,  »lad  os  heller  overlægge  den 
Tid,  da  Du  imorgen  vil  følge  mig  op  til  Apothekerens, 
der  gjør  de  smukke  Billeder,  at  han  kan  udklippe  os  vore 
Portrætter,  som  vi  lovede  at  sende  til  Moster  paa  Falster.« 

»Imorgen  falder  Lejligheden  knap  dertil,«  svarede 
Tange.  »Næst  efter  Altergang  maa  jeg  skrive  paa  min 
Prædiken  til  Søndag.  Jeg  har  uformærket  bragt  i  Er- 
faring, at  svenske  General  Vavasor  agter  at  besøge 
Kirken  til  Aftensang.« 

»Men  iaften  da,  kjære  Tange!«  ytrede  Gjertrud  med 
et  bønligt  Blik.      »Du  har  dine  nye  Klæder  paa  under 

Kappen,  kunne  vi  ikke  straks  gaa  til  ham?  Han  udklipper 
Folk  den  hele  Dag,  til  han  har  nydt  sin  Øllebrød  til 
Nadver.« 

»laften,«  gjentog  Tange  med  en  tilsyneladende  For- 
undring. »Maa  jeg  ikke  iaften  gjennemlæse  Evangelie- 
bogen  og  sætte  mig  ind  i  Teksten,  at  min  lille  Gjertrud 
kan  faa  Glæde  af  at  høre  mig  roses  og  lovtales,  naar  vi 
til  Søndag  gaa  med  hinanden  Arm  i  Arm  fra  Kirken.« 

»Ja,  det  er  ogsaa  sandt,«  svarede  den  unge  Pige 
med  et  Suk;  »men  i  den  sidste  Tid  kommer  Du  næsten 
aldrig  ned  og  ser  til  mig;  jeg  sidder  alene  med  den 
gamle  Sidsel  og  spinder  paa  min  Ten,  og  Du  tøver 
oppe  i  dit  Kammer,  som  om  vi  vare  skilte  ved  Bjerge 
og  dybe  Dale.  Den  svenske  Høvedsmand  Manheimer 
nyder  oftere  godt  af  dit  Selskab  end  jeg.« 

»Det  er  anden  Gang,  Du  nævner  Høvedsmanden 
idag,«  sagde  Tange  fortrydelig.  »Jeg  maa  vel  finde  mig 
i  hans  Selskab  som  jeg  kan,  og  saa  ofte  det  behager 
ham,  mens  Svensken  spiller  Herre  og  Mester  i  Landet. 
Af  to  Onder  skal  man  tage  det  mindste,  og  jeg  ser 
hellere  Kaptajn  Manheimer  oppe  paa  mit  Kammer  end 
inde  i  dit.* 

»Ja  vist.  kjære  Oluf!  men  gamle  Sidsel  siger,  at 
I  sidde  og  spille  Tærning  og  andet  højt  Spil  deroppe. 
Jeg  er  saa  bange,  at  hans  Selskab  ikke  skal  være  Dig 
til  gode.« 

»Er  jeg  da  ikke  nødt  til  at  spille  med  ham,  naar  han 
forlanger  det  ?  Jeg  gjør  det  min  Tro  ikke  for  min  egen 
Piaseers  Skyld,  men  vi  faa  at  lystre,  imens  de  befale; 
og  ifald  Kaptajnen  vilde,  at  jeg  skulde  danse  en  Gavotte 
for  ham,  jeg  kiltrede  min  Præstekjole  op  og  gjorde  saa. 
—  Eille  Gjertrud  maa  være  en  fornuftig  Pige  og  betænke, 
at  hun  ikke  er  noget  Barn  længer.  —  Herre  Gud!  jeg 

tror,  hun  græder!  Skal  vi  nu  have  et  nyt  Optrin  igjen? 
Tør  dine  Taarer  af,  min  ElskeHge!«  vedblev  han  og 
kyssede  hendes  Haand,  »at  ikke  gamle  Sidsel  eller  Fader 
skal  brumme,  naar  de  se  dine  røde  Øjne.« 

Den  unge  Pige  adlød.  Oluf  hævede  Hammeren  paa 
Præstens  Dør,  og  de  traadte  ind. 

»Det  var  min  Tro  paa  Tide,  at  I  kom,«  udbrød 
den  gamle  Kone,  som  lukkede  dem  op.  »To  Gange  skik- 
kede den  svenske  Høvedsmand  Bud  ned  for  at  høre,  om 
Hr.  Oluf  var  vendt  tilbage  fra  Kirke,  og  siden  har  han 
larmet  og  støjet  deroppe  paa  Kammeret,  som  om  han 
vilde  bryde  Hanebjælkerne  ned  af  Huset.  Gud  Fader 
ved,  hvad  det  gale  Menneske  har  for,  men  tre  Gange 
siden  Middag  har  jeg  maattet  bringe  ham  en  fyldt  Mjød- 
kande op,  hvorefter  han  gav  sig  til  at  drikke  og  synge 
Viser,  dem  man  næppe  faar  at  høre  i  en  Krostue,  end 
sige  i  en  gudelig  Prædikants  Hus.« 

Hr.  Olufs  matte  Øjne  antog  større  Liv,  idet  Sidsel 
nævnede  Høvedsmandens  Navn.  »Siden  I  siger  saa,« 
ytrede  han,  »biver  det  vel  bedst,  jeg  gaar  op  for  at  holde 
Styr  paa  ham.  Sidsel  behøver  ikke  at  bringe  mig  min 
Aftenskost  op  for  denne  Gang,  jeg  er  ikke  sulten.« 

Tange  kyssede  med  et  kjærligt  Smil  sin  Bruds  hvide, 
smaa  Fingre,  derpaa  nikkede  han  til  Sidsel  og  forlod 
Stuen. 

Den  gamle  Kone  blev  staaende  nogle  Øjeblikke 
uden  at  sige  noget,  hendes  spejdende  og  alvorlige  Blikke 
dvælede  paa  Gjertrud.  Den  unge  Pige  slog  sine  Øjne 
ned  for  disse  gjennemtrængende  Blikke,  som  syntes  at 
læse  i  hendes  Indre.  Pludselig  brast  hun  i  Graad  og 
vilde  forlade  Værelset.  Den  Gamle  gik  hen  til  hende, 
slyngede  sine  Arme  om  hendes  Liv  og  hviskede  be- 
væget og  sagte: 


144 

»\'orherre  vende  alting  til  det  bedste  for  os,  mit 
elskede  Barn!  Men  bliver  dette  længe  ved,  saa  vil  det 
kun  tage  en  sørgelig  Ende. 


12. 
Et  Tærning'spil. 

Idet  Tange  gik  op  ad  Trapperne  til  det  Lofts- 
kammer, han  beboede,  hørte  han  en  dyb  Basstemme  brøle 
tvetydige  Ord  af  en  tysk  Soldatervise.  Han  skyndte  sig 
for  at  afbryde  denne  ubehagelige  Sang  og  traadte  ind 
af  den   aabenstaaende  Dør. 

En  Mand  i  svensk  Rytteruniform  laa  udstrakt  paa 
Løjbænken;  ved  hans  Side  paa  Gulvet  stod  en  halvtømt 
Mjødkande,  og  foran  ham  paa  et  Bord  laa  udbredt  en 
Mængde  smaa  og  sirlige  Breve,  som  han  formodentlig 
havde  gjennemlæst,  før  han  hengav  sig  til  Hvile. 

»Gid  tusind  Millioner  Djævle  annamme  ham.  Ka- 
pellan!« raabte  Manden,  idet  han  udstrakte  begge  Arme 
imod  Tange.  »Her  lader  Han  mig  sidde  og  vente  efter 
sig  en  stiv  Klokketime  tilende.« 

»I  vidste  jo  dog,  Hr.  Kaptajn!  at  jeg  var  beskæf- 
tiget i  Kirken.« 

»Hvad  bryder  jeg  mig  derom!  Bøddel  og  Brand! 
Havde  det  ikke  været  for  den  lange  Vejs  Skyld  skulde 
jeg  have  kommet  op  i  Kirken  og  fugtlet  Ham  hjem  med 
min  flade  Klinge!« 

Kaptajn  Manheimer  var  en  lille,  bredskuldret  Mand 
med  et  rødt  Ansigt,  sort,  tæt  afklippet  Haar  og  en  lang 
Knebelsbart,  som  efter  den  Tids  Begreb  om  det  klædelige 
blev  strøget  opad  mod  Øjnene.  Han  bar  et  blaat  anløbet 
Brystharnisk  og  en  tveægget  Kaarde  med  bredPareerplade, 

gjennembrudt  med  en  Mængde  smaa,  firkantede  Huller  til 
deri  at  opfange  Modstanderens  Klingespids.  Foruden 
Kaarden  havde  han  endnu  en  Daggert,  der  blev  ført  i 
venstre  Haand,  paa  samme  Tid  man  benyttede  Kaarden, 
og  som  vekselvis  tjente  til  Angreb  og  Parade. 

»Ja  kig  Han  kun  om!«  vedblev  Kaptajnen  med  en 
tilfreds  Latter;  »hvis  Han  skulde  finde,  at  her  ser  en 
Smule  forstyrret  ud,  saa  faar  Han  at  takke  sig  selv  der- 
for, jeg  maatte  jo  have  noget  at  fordrive  Tiden  med, 
og  saa  tog  jeg  ud  af  hans  Dragkiste  disse  Kjærestebreve, 
som  jeg  gav  mig  til  at  læse.« 

»Mine  Breve!«  udbrød  Tange  harmfuld. 

»Ja,  til  mig  ere  de  idetmindste  ikke  skrevne;  Han 
maa  tilgive  mig,  at  jeg  ikke  lagde  dem  paa  sit  Sted  igjen. 
Her  var  desuden  saa  koldt  i  Stuen,  at  jeg  selv  maatte 
gjøre  Ild  paa,  saa  slog  jeg  en  af  hans  gamle  Lænestole 
istykker  og  smed  den  ind  i  Ovnen  med  samt  dens  Læder 
og  Udstopning.     Det  hjalp!« 

»Min  Lænestol!«  raabte  Tange  med  stigende  Harme. 

»Ja,  min  var  det  Guds  Død  ikke!«  vedblev  Kap- 
tajnen leende,  »og  Han  maa  pardonnere  mig,  om  her 
ryger  lidt,  for  det  gamle  Asen  af  en  Stol  vilde  ikke 
brænde,  men  saa  tog  jeg  nogle  af  hans  Papirer  og  en 
tynd,  lille  Huspostil  og  tændte  op  med,  det  hjalp.« 

»Herre  Gud!«  udbrød  Tange  med  ynkelig  Stemme, 
»det  er  jo  en  forfærdelig  Ulykke,  I  har  anstiftet.  Mine 
kostbare  Papirer  og  den  gode  Stol !  Hvad  tror  I,  Præsten 
vil  sige,  naar  han  spørger  sligt?« 

»Gid  tusind  Skok  Djævle  tage  Præsten!«  raabte 
Manheimer  leende.  »Efter  den  store  Tjeneste,  jeg  idag 
har  bevist  ham,  er  han  desuden  vist  for  taknemlig  til 
at  tænke  paa  sligt.« 

»Hvilken  Tjeneste?« 

Gjøngehøvd.  og  Dronn.  Vagtra.  10 


146 

»Har  ikke  jeg  og  min  Tjener  arbejdet  for  ham  fast 
to  Timer  tilende  i  denne  Eftermiddag,  medens  han  var 
i  Kirke.« 

»Arbejdet?  højstærede  Kaptajn  !« 

»Ja,  netop!  Jeg  gav  Knægten  Ordre  til  at  grave  et 
Hul  i  den  dybe  Sne  bagom  i  i^aven,  deri  satte  vi  hans 
Bistokke,  en  for  en,  og  dækkede  dem  saa  til  igjen,  imens 
jeg  gjorde  mig  en  god,  tyk  Lunte,  velfyldt  med  Svovl, 
den  stak  vi  ind  under  Stokkene  og  antændte.  Forleden 
klagede  de  i  Kjøkkenet  over,  at  vi  drak  dem  for  megen 
Mjød,  derpaa  have  vi  nu  raadet  Bod;  saa  snart  det  be- 
hager Præsten,  vil  han  kunne  lave  sig  et  Oksehoved 
fuldt  paany  og  vel  noget  derover,  thi  vi  svovlede  flink 
og  toge  alle  de  Bistokke  med,  som  vi  kunde  overkomme.« 

Manheimer  tav  og  støttede  sine  Arme  paa  Løjbænken 
for  ret  i  Mag  at  betragte,  hvad  Virkning  hans  Fortælling 
gjorde.  Tanges  intetsigende  Ansigt  havde  antaget  en 
blegere  Farve  end  sædvanlig,  han  rynkede  sine  lyse 
Øjenbryn,  men  svarede  intet.  Imidlertid  samlede  han  de 
adspredte  Breve  sammen  for  at  lægge  dem  paa  deres 
forrige  Sted  i  det  aabne  Chatol. 

»Nok  herom,«  vedblev  Kaptajnen.  »Det  var  ikke  for 
at  sige  dette,  at  jeg  længtes  efter  Ham.  Klokken  bHver 
mange,  jeg  har  kun  to  Timer  til  hans  Tjeneste  iaften. 
Skyl  derfor  Mjøden  af  dette  Tinbx^ger  og  lad  os  faa 
Tærningernc  frem,  jeg  skylder  Ham  jo  Ivevanche  fra  sidst.« 

»Jeg  vil  nok  spille  en  Stund,«  svarede  Tange, 
»men  jeg  har  kun  to  Rigsdaler  hos  mig,  som  jeg  endda 
skal  aflevere  til  Kirkens  Fattigblok.« 

»Hvordan  kommer  Han  til  Kirkens  Penge?« 

»Jeg  fik  dem  paa  Visitats  iaftes,  mens  Klokkeren 
gik  omkring  at   høre,  om  Nogen  bandede.« 

»Hvad  for  noget!«  raabte  Manheimer  leende.    »Har 

man  ikke  engang  Lov  til  at  lette  sit  Hjerte  og  Sindelag 
med  en  dygtig  Ed  i  dette  fordømte  Land?« 

»Ingenlunde,«  svarede  Kapellanen  vigtig.  »Hvis  jeg 
mindes  ret,  var  det  Anno  29,  da  Kongelig  Lov  befalede, 
at  Præster  og  Lærere  flittig  skulde  gaa  omkring  i  deres 
Sogn  og  se,  om  Folk  holdt  Morgen-  og  Aftenbøn,  ilige- 
maade  lytte  efter  om  nogen  blandt  Almuen  sværgede. 
Men  den,  som  bander,  skal  bøde  sine  fire  og  tyve  Skil- 
ling, men  den,  der  hører  og  ikke  angiver,  skal  bøde  ti 
Skilling.« 

»Det  var  jo  rart,  Gud  give  da,  at  Folk  vilde  bande 
dygtigt,  desto  flere  Bøder  fik  vi  jo  under  Hænder.  Altsaa 
ejer  Han  to  Rigsdaler;  jeg  laaner  den  ene  paa  Kavalers 
Parole.  Forresten  have  vi  altid  noget  at  verfe  om,  saa 
længe  Han  bærer  Sølvknapper  i  sin  Kofte.« 

Tanges  Ansigt  blev  mere  livligt,  medens  han  skyl- 
lede Tinbægeret  og  bredte  et  Tæppe  over  Bordet,  for 
at  Lyden  af  de  faldende  Tærninger  ikke  skulde  høres 
nede  i  Stuen.     Derpaa  begyndte  Spillet. 

»Jeg  sidder  i  et  morderligt  Uheld  iaften,«  sagde 
Manheimer  lidt  efter,  »men  det  er  jo  intet  Under;  Han 
staar  der  og  stirrer  paa  mig  med  sine  store,  funklende 
Øjne.  Mord  og  Bøddel!  hvor  de  glindse,  det  er  med 
saadanne  Glugger,  man  skyder  Brand  i  et  Pigehjerte. 
Han  skulde  lukke  sine  Øjne,  Kapellan!  mens  jeg  kaster, 
eller  kom  her  og   sid  ordentlig  ned  ved  Siden  af  mig.« 

Tange  smilede  tilfreds  over  den  modtagne  Ros. 
Han  trak  en  Stol  hen  til  Bordet  og  satte  sig. 

»Nu  gaa  vi  videre,«  vedblev  Kaptajnen. 

»Jeg  har  tabt  mine  Penge,«  svarede  Tange,  »og 
spiller  ikke  mere  for  dennesinde.« 

»Hvad  behager!«  raabte  Manheimer,  idet  han  slog 
med  sin  Kaarde  i  liordet.     »Tror  Han,  jeg  har  Lyst  at 

ligge  her  og  vinde  hans  Penge  uden  at  give  ham  Op- 
rejsning igjen.  Tag  Bægeret  og  det  straks,  eller  jeg 
kyler  Ham  ud  af  Vinduet.  .< 

»Men  jeg  har  jo  intet  mere  at  spille  om,«  ytrede 
Tange  i  en  ynkelig  Tone. 

»AaSnak!  har  Han  ikke  den  ene  Side  Sølvknapper 
tilbage  i  hans  brune  Kofte,  Mage  til  dem,  jeg  vandt 
forleden?« 

»Nuvel!c<  svarede  Tange,  idet  han  kastede  Tærnin- 
gerne  i  Bægeret,  »saa  lad  os  da  ryste  om  dem.« 

Under  det  Spil,  som  nu  begyndte,  forandredes  efter- 
haanden  Tanges  Ansigt;  det  antog  Udtrykket  af  en  rasende 
Lidenskab,  hans  døde  Øjne  straalede,  hans  Kinder  rød- 
mede, Aarerne  stode  spændte  i  hans  Pande.  Spil  var 
dette  Menneskes  eneste  Lidenskab.  Lykken  var  ham  ikke 
god  denne  Aften,  den  ene  efter  den  anden  af  hans  Sølv- 
knapper, vandrede  næsten  ligesaa  hurtigt,  Kaptajnen  fik 
dem  afsprættede  med  sin  Kaardeklinge,  over  Bordet  til 
ham.    Manheimer  modtog  dem  med  et  spottende  Smil. 

»Min  Herre  begriber  da  vel  nok,  hvorfor  jeg  saa 
gjerne  gider  vinde  disse  Knapper,«  ytrede  han  efter  igjen 
at  have  gjort  et  heldigt  Kast.  »Igaar,  da  jeg  gik  ud 
for  at  gjøre  dem,  som  jeg  havde  vundet  forleden,  i  Penge, 
mødte  jeg  Præstens  gamle  Husholderske  paa  Trappen, 
jeg  viste  hende  Knapperne  og  spurgte,  om  hun  kunde 
sige  mig,  hvad  de  vel  vare  værd.« 

»Aa,  Herre  Gud!«  raabte  Tange  fortvivlet,  »har  I 
vist  Sidsel  Knapperne,  saa  er  jeg  da  rent  ulykkelig.« 

»Tværtimod,  min  rare  Ven!«  svarede  Kaptajnen 
leende,  »det  var  hende,  som  blev  ulykkelig  derover.« 

»Det  tror  jeg  nok,  hun  kjendte  dem  altfor  godt, 
jeg  har  faaet  dem  af  min  Kjæreste  til  sidste  Jul.« 

»Ja,  men  ved  Han,    hvad  hun  gjorde,  det  stakkels 

Skind?  Hun  kjøbte  min  Tro  alle  Knapperne  af  mig  og 
betalte  mig  resolut,  det  maa  jeg  tilstaa.« 

Tange  sad  med  Bægeret  i  sin  Haand  og  stirrede 
stift  hen  for  sig  uden  at  kaste;  han  udstødte  et  dybt 
Suk.     Manheimer  vedblev: 

»Jeg  har  ellers  gjort  hende  Uret,  det  Skabilken- 
hoved!  Jeg  troede  min  Sjæl,  hun  var  vred  paa  mig.« 

»Hvorfor?« 

»Ja,  hun  har  ingen  Grund  dertil,  medmindre  det 
skulde  være,  fordi  jeg  forgangen  gav  min  Tjener  Ordre 
til  at  slagte  Gæs,  de  magre  med  de  fede,  da  de  skreg 
og  skrattede  udenfor  mit  Kammervindue  om  Morgenen. 
Hvad  gjør  saa  Karlen?  Da  han  først  var  kommen  i  Hede, 
nøjes  han  ikke  med  Gæssene  alene,  men  tager  Hønsene 
med,  det  hele  Kompagni.  Over  denne  Bagatel  gav  hun 
sig  til  at  larme  og  støje,  som  om  vi  havde  faaet  en  Flok 
Trompetere  ind  i  Gaarden.  Men  nu  er  det  glemt;  jeg 
tænker  nok  den  Gamle  viser  det  Venskabsstykke  ogsaa 
at  kjøbe  de  Knapper,  jeg  vinder  fra  Ham  iaften.« 

»Og  I  vil  sælge  hende  dem,  Kaptajn?« 

»Naturligvis, min  rare  Præst!  saadan  en  god  Kunde 
maa  man  min  Sjæl  holde  fast  paa,  det  var  Synd  andet, 
end  at  hun  skulde  faa  Dusinet  fuldt.  Nu  videre,  det  er 
til  Ham  at  ryste.« 

»Nej,  nej!«  raabte  Tange  med  alt  det  Raseri,  som 
udgjør  en  Kujons  Mod.  »I  kan  handle  med  mig,  som 
I  vil.  Kaptajn!  Men  hvis  Sidsel  faar  mindste  Nys  om, 
at  I  har  vundet  mine  Sølvknapper,  saa  spiller  jeg  aldrig 
mere  med  Jer.« 

»Han  ryster  Tærningerne  og  det  paa  Minutten!« 
raabte  Kaptajnen  med  rynkede  Bryn,  »eller  Fanden  skal 
tage  mig,  om  jeg  ikke  ryster  ham  Sjælen  ud  af  Kroppen. 
F'orstaar  Han?« 

Tange  greb  Bægeret  uden  flere  Indvendinger.  Spillet 
begyndte  paany.  Kaptajnen  vedblev  imidlertid  sine  Hi- 
storier: 

»Saa  stridig  og  halsstarrig  den  Gamle  end  er,  har 
jeg  dog  min  Fornøjelse  af  at  kunne  faa  hende  til  at  lystre. 
Forgangen  sad  hun  og  heglede  Hør  nede  i  Folkestuen, 
da  jeg  kom  ind  til  hende  med  den  tømte  Mjødkande, 
fordi  jeg  havde  skikket  min  Tjener  hen  til  Kjøbmandens 
efter  en  flamsk  Sild.  Uen  Gamle  bruger  Mund  som  sæd- 
vanligt og  forsikrer  højt  og  dyrt,  at  nu  havde  vi  snart 
drukket  dem  ud  af  Huset.  Godt,  siger  jeg,  har  I  ikke 
Mjod,  saa  kommer  I  til  at  skaffe  mig  en  Kande  Fransk- 
vin, den  Drik  holder  jeg  ogsaa  mere  af.  Hvorledes  mener 
Hr.  Kaptajnen,  at  jeg  skulde  skaffe  Franskvin?  siger  hun. 
Det  skal  jeg  lære  Eder,  lille  Moer!  svarer  jeg.  I  det 
samme  stikker  min  Tjener  Hovedet  ind  ad  Døren,  jeg 
vinker  ad  ham  og  holder  fast  paa  den  Gamle,  medens 
han  svøber  hende  en  vældig  Tot  Blaar  om  Hovedet. 
Kjællingen  skreg  og  bad  for  sig,  men  det  hjalp  ikke. 
Jeg  tager  dernæst  en  Brand  fra  Skorstenen  og  truer 
med  at  tænde  Blaaren,  hvis  hun  ikke  skafter  mig  en 
Kande  Franskvin.  Just  som  jeg  holder  den  hen  til  Blaa- 
ren, udstøder  hun  et  hvinende  Skrig,  og  tænk  sig,  efter 
dette  kommer  hun  paa  Minutten  i  Tanker  om,  at  hun 
havde  nogle  Flasker  Vin  liggende  i  Kjælderen.« 

Under  denne  Fortælling  var  Spillet  uafbrudt  blevet 
fortsat  til  afgjort  Tab  for  Tange. 

»Kapellanen  sidder  ikke  i  Lykke  iaften,«  bemærkede 
Kaptajnen  med  et  haanligt  Smil.  »Nu  har  jeg  vundet 
otte  Knapper,  og  han  har  kun  to  tilbage.« 

Fn  frygtelig  Bleghed  hvilede  over  Tanges  Ansigt. 
Hans  Hænder  skjælvede,  idet  han  rystede  Bægeret  og 
lod  Tærningcrne  rulle  hen  ad  Bordtæppet.  Begge 
Brikker  viste  paa  seks. 

»Dette  gaar  om  igjen!«  udbrød  Kaptajnen.  »Jeg 
saa  ikke  Kastet.« 

»Nej,  det  gaar  ikke  om!«  svarede  Tange  med  en 
fortvivlet  Bestemthed.     »Ret  maa  have  sin  Gang.« 

»Nu  vel  da!«  vedblev  Manheimer,  »vi  spille  kvit  eller 
dobbelt  om  Resten  af  Knapperne.     Laan  mig  Koften.« 

Tange  rakte  Koften  hen  paa  Løjbænken  til  Kaptajnen, 
som  med  sin  Kaarde  filede  de  sidste  Knapper  af. 

»  Kvit  eller  dobbelt ! «  gjentog  Tange,  hvem  Lykken  gav 
Mod.  Han  samlede  Tærningerne  og  rystede  paany.  Der 
faldt  to  Enere.  Manheimer  udbrød  i  en  skadefro  Latter 
og  slog  med  sine  Sporer  i  Betrækket  paa  Løjbænken. 
Turen  var  til  ham  at  slaa.  Ved  det  første  Kast  viste 
Tærningerne  paa  syv,  men  næste  Gang  laa  der  tolv 
Øjne  paa  Bordet.     Kaptajnen  havde  vundet. 

Manheimer  strøg  sin  Knebelsbart  og  viste  leende 
sine  hvide  Tænder,  medens  Tange  sank  tilbage  og  skjulte 
sit  blege  Ansigt  i  Hænderne. 

»Mord  og  Bøddel !«  raabte  Manheimer  efter  i  nogle 
Øjeblikke  at  have  ladet  sit  Blik  hvile  paa  den  fortvivlede 
Kapellan.  »Hvor  Han  dog  er  et  stort  Barn,  at  blive 
forknyt  for  saa  lidt.  Jeg  har  kjendt  en  Adelsmand,  som 
paa  en  Aften  spillede  to  Herregaarde  bort  og  sin  Slegfred 
dertil,  uden  at  der  kom  saa  meget  som  en  Rynke  paa 
hans  Ansigt;  og  han  hænger  med  Ørerne  for  ti  Sølv- 
knapper. Siden  de  synes  Ham  saa  dyrebare,  saa  behold 
dem,  behold  dem  allesammen.  Jeg  skal  ikke  være  den, 
der  berøver  ham  Kjærestens  Gave.« 

Med  disse  Ord  skød  Manheimer  Knapperne  over  til 
Tange. 

»Mener  I  det  virkelig?«  udbrød  Tange  tvivlende. 
»Jeg  sætter  stor  Pris  paa  disse  Knapper,  fordi  de  ere 
en  Skjænk  fra  min  Kjæreste.« 

»Han  kan  beholde  dem  allesammen,«  svarede  Kap- 
tajnen. »Men  lige  for  lige,«  tilføjede  han  med  et  lumsk 
Grin.  »Jeg  giver  Ham  Knapperne,  til  Gjengjæld  derfor 
skal  Han  fortælle  mig,  hvor  Præsten  har  forvaret  Kirkens 
Sølvkalk  og  Brødæsken.« 

»Det  lader  jeg  vel  være.«  sagde  Tange,  »siden  jeg 
ikke  ved  det.« 

»Ja,  ja!«  ytrede  Manheimer  ligegyldig,  »saa  tale  vi 
ikke  mere  om  denne  Sag.  Han  beholder  Hemmeligheden 
og  jeg  min  Gevinst.« 

Dermed  lagde  han  sin  vældige  Haand  over  Knapperne, 
som  Tange  uafbrudt  vedblev  at  stirre  paa. 

»Jeg  vil  gjøre  min  Ed  paa,  at  jeg  ikke  ved  det,« 
forsikrede  Kapellanen  med  et  bønligt  Blik. 

»Jeg  tror  Ham  gjerne,«  svarede  Kaptajnen  tørt, 
»men  ved  Han,  hvad  jeg  vil  gjøre  min  Ed  paa?  Det  er, 
at  alle  hans  Knapper  imorgen  tidlig  spadsere  ned  til  den 
gamle  Madmoder  for  samme  Pris  som  den,  jeg  fik  sidst.« 

>Nej,  for  Guds  Skyld!«  hviskede  Tange,  idet  han 
bønligt  strakte  sine  Hænder  hen  mod  Kaptajnen. 

»Hvor  er  Sølvkalken  forvaret?« 

»Ak,  Herre  Jesus!  jeg  har  svoret  med  Haand  og 
Mund  aldrig  at  nævne  det  for  noget  Menneske.« 

»Gaa  hen  og  fortæl  det  til  Ovnen  hist,  saa  bryder 
Han  ikke  sin  Ed.« 

»Jeg  tør  ikke;  aa,  jeg  beder  Eder,  Kaptajn!  I  friste 
mig  ikke  over  min  Formue.« 

»Tror  Han  ikke  nok,  den  Gamle  giver  mig  en  Ort 
for  Stykket  af  Knapperne?«  spurgte  Manheimer,  idet 
han  gned  en  af  dem  paa  sit  Trøjcærme  og  holdt  den 
op  mod  Lyset. 

»Ak,  jeg  ulyksalige  Menneske!« 

»Mon  det  skulde  viere  for  silde  at  træffe  den  gamle 

Pulverheks  iaften?  Jeg  tror,  jeg  forsøger  min  Lykke 
straks,  saa  faar  hun  Gevinsten  baade  frisk  og  varm.« 

Sveden  brast  ud  af  Tanges  Pande,  han  kæmpede 
med  sig  selv,  han  knugede  sine  Hænder  sammen  over 
Hovedet,  medens  hans  tørre  og  sitrende  Læber  mum- 
lede en  Bøn  til  Kaptajnen. 

»Vil  Han  vente,  til  jeg  kommer  igjen?«  ytrede 
Manheimer  uden  tilsyneladende  at  have  Øje  for  den 
Ulykkeliges  Kvaler.  »Jeg  tænker  ikke,  det  skal  vare 
længe,  før  vi  faa  sluttet  vor  Handel  dernede.« 

Med  disse  Ord  rejste  han  sig  for  at  gaa.  Tange 
greb  ham  heftigt  i  Armen.    »Igaarikke,«  hviskede  han. 

»Og  hvorfor  ikke,  min  rare  Ven?«  spurgte  Man- 
heimer  leende. 

»I  vilde  gjøre  mig  ulykkelig.« 

»Ja,  det  var  jo  en  god  Grund,«  svarede  Kaptajnen 
leende  og  stødte  Kapellanen  tilside. 

»O  Gud,  o  Gud!  er  der  da  ingen  Redning  for  mig?« 

->Han  kan  jo  redde  sig  selv,«  sagde  Manheimer  i 
Døren. 

»Godt,«  svarede  Tange,  det  vil  jeg  ogsaa.  I  skal 
faa  at  vide,  hvor  begge  Dele  ere  gjemte.« 

Denne  Erklæring  blev  given  saa  pludselig  og  be- 
stemt, at  Manheimer  overrasket  betragtede  Kapellanen 
nogle  Øjeblikke,  før  han  ytrede: 

»Gud  naade  Ham,  Præst!  hvis  han  narrer  mig.« 

»Det  har  jeg  ikke  isinde,  jeg  kjender  den  Mand, 
de  ere  betroede  til.« 

»Hvem?« 

»Graveren.     Jeg  gaar  hen  til  ham.« 

»Godt!«  svarede  Kaptajnen  med  et  tilfreds  Nik. 
»Der  har  han  sine  Knapper  igjen,  jeg  lægger  mig  da 
til  at  blunde  lidt  paa  Løjbænken  og  venter  paa  Ham,  til 

Han  kommer  tilbage.«  Efter  denne  Erklæring  tømte  Man- 
heimerMjodkanden  og  lod  sig  falde  tilbage  paa  Løjbænken. 
Tange  tog  Hat  og  Kappe  og  forlod  Kammeret. 


13. 
Hvor  Alterbæg-eret  g-jemtes. 

Der  forløb  omtrent  en  Time,  efter  at  Tange  var 
gaaet.  I  hans  Kammer  var  der  roligt,  Lampen  brændte 
mat  og  døsigt  paa  Bordet,  og  Manheimers  lydelige  Aande- 
drag  tilkjendegav  en  tryg  Slummer.  Denne  Ro  blev  af- 
brudt ved  de  tunge  og  slæbende  Trin  af  Husholdersken, 
som  kom  op  af  Trappen.  1  den  Tanke,  at  Hr.  Oluf  var 
alene  paa  sit  Kammer,  aabnede  hun  Uøren,  men  udstødte 
et  Skrig  ved  at  se  Kaptajnen  ligge  paa  Løjbænken. 

Manheimer  vaagnede,  han  tog  den  lange  Tande  af 
Lampen  og  betragtede  Sidsel  nogle  Øjeblikke  med  et 
spottende  og  ondskabsfuldt  Smil,  før  han  udbrød: 

»Vær  velkommen,  min  kjære  Mundskjænk !  Lister  1 
herop  paa  denne  silde  Aftenstid  for  at  gantes  lidt  med 
mig,  saa  skaf  mig  først  noget  at  drikke,  ellers  vil  jeg 
ikke  vide  af  Eder.« 

»Jeg  kommer  for  at  forrette  mit  Ærinde  til  Hr.  Oluf,« 
svarede  Husholdersken  med  dydig  Harme,  »alt  imens  jeg 
troede,  han  sad  og  skrev  paa  sin  Prædiken  til  næste  Søndag. « 

»Sin  Prædiken,«  gjentog  Tyskeren  med  en  Skogger- 
latter. »Gid  han  ske  tusinde  Ulykker,  den  Halunk !  Har 
han  bildet  Jer  sligt  ind.  Ak  nej,  Motter  Sidsel!  Vi  sad 
og  doblede  lidt  nu  nys,  indtil  jeg  havde  vundet  alle 
hans  Sølvknapper,  Mage  til  dem,  1  kjøbte  forleden;  da 
vi  bleve  kjede  af  Spillet,    skikkede  jeg  Hr.  Tange  ned 

til  Kyperen  at  hente  os  nogle  Flasker  Franskvin,  før 
vort  Selskab  kommer  iaften.« 

»Hvilket  Selskab?«   spurgte  Sidsel. 

»Eja,  den  Galgenfugl!  Fandt  han  ikke  paa,  at  vi 
iaften,  naar  I  og  Jomfruen  vare  gaaede  til  Ro,  skulde 
hente  os  nogle  Pigebørn  herop,  af  dem  som  bo  udi  de 
smaa  Gader,  og  have  os  lidt  Lystighed  med  dem.  Mord 
og  Brand!  jeg  glemmer,  at  han  bad  mig  ikke  at  tale  til 
Eder  derom,  fordi  I  var  en  afskyelig,  gammel  Sladder- 
mund, som  han  sagde,  der  kun  pønsede  paa  at  sætte  Ufred 
mellem  ham  og  Kjæresten.  Men  jeg  har  bedre  Tanker 
om  Eder,  1  lader  Jer  ikke  forlyde  med  noget.  Kom  og 
kys  mig  paa  min  Haand,  gamle  Sidsel!  Var  1  tyve 
Aar  yngre,  kunde  I  gjøre  Jer  Forhaabning  om  at  blive 
min  Kjæreste,  mens  jeg  ligger  her  i  Kvarter.« 

Manheimer  udstrakte  Haanden,  men  Sidsel  tog  sit 
Forklæde  for  Øjnene  og  forlod  Kammeret  med  en  lyde- 
lig Hulken. 

Kaptajnen  sank  atter  tilbage  paa  Løjbænken  og  luk- 
kede Øjnene,  men  denne  Gang  kom  han  ikke  til  at  sove. 
Straks  efter  hørte  man  Skridt  paa  Gangen,  og  Tange 
traadte  ind.  Kapellanens  Miner  røbede  en  heftig  og  be- 
væget Sindsstemning;  der  var  tillige  noget  mere  dristigt 
og  bestemt  i  hans  Fremtræden  end  tidligere. 

»Kommer  Han  allerede  tilbage,  min  Bedste!«  ud- 
brød Kaptajnen.  »Jeg  ventede  Ham  ikke  saa  snart. 
Fik  Han  Graveren  itale?« 

»Tys,  stille!«  svarede  Tange  og  udstrakte  Haanden 
med  en  bydende  Bevægelse.  »Da  jeg  kom  til  Kirken, 
fik  jeg  et  bedre  Indfald.  Har  1  Lyst  til  at  slutte  en 
Handel  med  mig?« 

»Ja  vel,  min  Søn!  lad  os  handle!« 

»Hør  først  Betingelserne!« 

»Aa  ja,  hvorfor  ikke?  Han  opstiller  altsaa  Be- 
tingelser.« 

»For  det  første  leverer  I  mig  de  to  Slettedalere 
tilbage,  som  I  vandt  fra  mig  før.  Dernæst  sværger  I 
mig  til,  ved  en  Krigsmands  Parole  og  ved  Eders  time- 
lige og  evige  Vel,  at  gaa  ned  til  Sidsel  imorgen  og  sige, 
at  I  har  taget  de  Sølvknapper  i  mit  Kammer,  som  I 
solgte  hende  forleden.« 

Medens  Tange  talede,  havde  Kaptajnen  givet  flere 
Tegn  paa  Utaalmodighed.  Han  stampede  i  Gulvet  og 
bed  i  sine  Knebelsbarter.  Men  ved  den  sidste  Betin- 
gelse udstødte  han  en  rasende  Ed,  foer  ind  paa  Tange 
og  greb  ham  med  den  ene  Haand  i  Skulderen,  medens 
han  med  den  anden  tog  Kaarden,  som  laa  paa  Bordet. 

»Ved  min  Himmerigs  Part!«  raabte  han,  »jeg  skal 
straks  spidde  Ham  fast  til  sin  egen  Væg,  elendige  Salm.e- 
synger!  siden  Han  vover  at  gjøre  mig  et  saadant  For- 
slag. Jeg,  Kaptajn  Manheimer!  skulde  tilstaa  et  Tyveri, 
det  jeg  ikke  engang  har  begaaet.« 

Tange  var  bleven  bleg,  idet  Kaptajnen  sprang  ind 
mod  ham;  imidlertid  tabte  han  ikke  sin  Fatning,  men 
udbrød:  »Forhold  Eder  rolig,  Kaptajn!  I  har  hørt  mit 
Forslag  tilende,  nu  skal  I  erfare,  hvad  jeg  byder  til 
Vederlag  derfor.« 

»Lige  meget,  jeg  gaar  i  al  Evighed  ikke  ind  paa 
den  sidste  Betingelse.« 

»Og  hvorfor  ikke?  I  kan  jo  sige,  at  I  blot  tog 
Knapperne  for  at  drille  Sidsel.  Hun  vil  endda  ikke  finde 
den  Grund  saa  utrolig.« 

»Nu  ja  —  maaske,«  ytrede  Kaptajnen,  »men  hvad 
skal  jeg  have  til  (ijengjæld  derfor?  Det  maa  være  noget 
særdeles,  to  Kirkebægere  ville  ikke  engang  forslaa!  Det 
maa  være  noget  rædsomt,  noget  utroligt.« 

»Jeg  tilbyder  Eder  ogsaa  noget  utroligt.« 

»Mere  end  tre  Bægere?«  spurgte  Manheimer  med 
Øjne,  der  funklede  af  Begjærlighed.     »Sig  frem!« 

Tange  tog  Lampen  og  saa  udenfor  Døren  for  at 
overbevise  sig  om,  at  Ingen  lyttede  paa  det,  han  agtede 
at  fortælle.  Da  han  kom  tilbage,  gik  han  hen  til  Kap- 
tajnen, nærmede  sin  Mund  til  hans  Øre  og  hviskede: 

»Jeg  tilbyder  at  vise  Eder,  hvor  I  kan  tage  den 
Sum  af  halvtredsindstyve  tusinde  Rigsdaler.« 

Manheimer  støttede  sig  med  Hænderne  til  Bordet. 
Han  stirrede  paa  Tange  med  opspilede  Øjne,  aaben  Mund 
og  Udtryk  af  en  grændseløs  Overraskelse.  Blodet  far- 
vede hans  Ansigt  purpurrødt,  medens  han  sagte  og  klang- 
løst gi'entog: 

»  Halvtredsindsty vetusinde  Rigsdaler ! « 

Dette  Udtryk  forsvandt  dog  ligesaa  pludseligt,  som 
det  havde  vist  sig.  Hans  Bryn  trak  sig  sammen,  og 
han  svarede  med  et  spottende  Smil: 

»Enten  maa  Han  være  bleven  gal,  Hr.  Kapellan ! 
eller  ogsaa  holder  Han  mig  for  en  Gjæk,  og  Gud  naade 
Ham  saa ! « 

»Ingen  af  Delene,«  svarede  Tange,  »det  forholder 
sig,  som  jeg  siger;  men  læg  vel  Mærke  til  mine  Ord: 
I  maa  selv  være  om  at  sætte  Eder  i  Besiddelse  af  disse 
Penge;  jeg  ved,  hvor  de  ere  gjemte,  og  paatager  mig 
kun  at  vise  Eder  Stedet.« 

»Saa  er  det  da  virkelig  sandt?  Han  mener,  hvad 
Han  siger?«  hviskede  Kaptajnen,  hvis  Glæde  steg  med 
ethvert  af  Tanges  Ord.  »Det  er  ingen  Udflugt?  Han 
ved,  hvor  den  Sum  er  forvaret?  Godt,  min  eneste  Ven! 
først  skal  Han  have  sig  et  Trykkys,  og  dernæst  giver  jeg 
Ham  mit  adelige  og  velbyrdige  Navn  paa,  at  jeg  skal 
forskylde  Ham  for  hans  Umage,  saa  Han  vil  tænke  paa 

Kaptajn  Manheimer,  saa  længe  han  lever.  Halvtredsinds- 
tyvetusinde  Rigsdaler !  Jeg  vil  slaas  med  den  allerværste 
Troldheks,  som  findes  i  denne  Verden,  for  slig  en  Sum. 
Kom  herhen  til  Vinduet  og  betro  mig,  hvad  Han  ved.« 

Tange  fortalte  nu,  at  da  han  var  gaaet  op  til  Kirken 
for  at  udforske  Graveren,  havde  han  hørt  Stemmer  bag 
Alteret,  han  blev  da  staaende  bag  en  Pille  og  saa  Præsten 
og  to  Fremmede  i  ivrig  Samtale  med  hverandre.  Af  de 
afbrudte  Ord,  han  hørte,  fik  han  ud,  at  Præsten  havde 
faaet  den  ovennævnte  Sum  i  Forvaring,  og  at  den  iaften 
ved  Midnatstid  skulde  leveres  til  de  to  Mænd,  for  at 
disse  kunde  bringe  den  til  Kjøbenhavn. 

Manheimer  sad  længe  grundende,  efter  at  Tange 
havde  ophørt  at  tale.  Hans  Ansigt  udtrykte  i  en  livlig 
Veksel  de  forskjellige  Lidenskaber,  der  omsider  alle  for- 
svandt for  en  rasende  Begjærlighed  efter  at  komme  i 
Besiddelse  af  Pengene. 

»Talte  disse  Mænd  ikke  om,  at  de  havde  Med- 
hjælpere i  Sagen?« 

»Nej,*  svarede  Tange;  >men  saavidt  jeg  fornam, 
vare  Begge  bevæbnede.  Den  Ene  var  ogsaa  tilstede  ved 
Skriftemaalet  i  Eftermiddag  og  havde  en  lang  Samtale 
med  Præsten.« 

»Og  det  var  iaften.  Pengene  skulde  overleveres 
dem?  Vil  Han  springe  ned  og  høre,  hvad  Klokken  er?« 

»Den  er  ti  forbi.« 

»Mord  og  Bøddel!  saa  er  det  paa  Tiden,  at  vi  be- 
gynde paa  Arbejdet,«  ytrede  Manheimer  med  et  tilfreds 
Smil,  idet  han  hængte  sin  Kaarde  i  Bæltet  og  svøbte 
sig  ind  i  en  stor,  blaa  Kappe.  «(jud  i  Vold,  Monsiør 
Tange !  Han  skal  spørge  Nyt  fra  mig.  Lykkes  Anslaget, 
kan  Han  gifte  sig  paa  Minutten,  for  saa  gjør  jeg  Ham 
til  Præst  paa  en  af  mine  Herregaarde.« 

»Hvike  Herregaarde?« 

»En  af  dem,  jeg  kjøber  mig  for  Skatten  —  Død  og 
Allandsens  Ulykker!  Halvtredsindstyvetusinde  Rigsdaler! 
feg  vilde  dræbe  min  egen  Broder  for  slig  en  Sum.« 

Kaptajnen  gik.  Tange  blev  staaende  i  Døren  og 
lyttede.  Hans  Ansigt  vidnede  om  en  vis  Uro  i  de  første 
Øjeblikke,  efter  at  Manheimer  havde  forladt  ham,  medens 
han  overvejede  de  mulige  Følger  af  dette  Forræderi.  Man- 
heimer begav  sig  ud  til  Gaasetaarnet,  hvor  han  i  Vagtstuen 
fandt  sine  Kammerater  beskæftiget  med  at  spille  Lands- 
knægt. To  uf  dem  rejste  sig  straks  efter  hans  Ankomst 
og  forlode  Spillebordet,  af  den  meget  naturlige  Aarsag, 
at  de  havde  tabt  alt,  hvad  de  ejede.  Manheimer  strøg 
sin  Knebelsbart  og  smaalo.  Han  gik  hen  til  den  Ene 
og  lagde  sin  Haand  paa  hans  Skulder. 

Det  var  en  gammel  Rytter  med  et  arret  og  brun- 
ligt Ansigt,  omgivet  af  et  tæt,  graat  Skæg. 

Den  gamle  Krigsmand  vendte  sig  om  mod  Kap- 
tajnen, nikkede  koldt  og  udbrød: 

»Tal  ikke  til  mig,  Manheimer!  jeg  er  rasende  i 
dette  Øjeblik.« 

»Det  tror  jeg  nok,  Kammerat!  naar  man  gaar  hen 
og  bortspiller  sine  Penge.« 

»Riskerer  man  da  ikke  at  tabe,  naar  man  sætter 
sig  til  at  spille?« 

»Nej.« 

»Hvilket  Spil  skulde  det  vel  være?« 

»Det,  de  Fornuftige  spille.« 

»Gamle  Gjæk!  med  Eders  Sophisteri !  Kjender  I 
kanske  noget  til  dette  Spil?« 

»Jeg  kommer  for  at  tilbyde  Eder  Undervisning  deri, 
Kaptain  Nieler!« 

»Og  I  lover  mig  forud  at  vinde?« 

»Paa  Kavalers  Parole!« 

»Hvor  meget?« 

»Lad  os  sige  hundrede  Sølvkroner,  saa  overdrive 
vi  ikke.« 

»Men  Indsatsen?« 

»Livet.« 

»Min  Tro!  saa  lidt  for  at  vinde  saa  meget,  det 
Spil  maa  I  forklare  mig  nøjere.« 

»Følg  efter  mig,  Kaptajn  Nieler!«  sagde  Manheimer. 
»Jeg  venter  Eder  nede  bag  Ringmuren.« 

Efter  disse  Ord  forlod  Kaptajnen  Stuen.  Straks 
efter  saa  man  de  to  Officerer  igjen  møde  hinanden  nede 
bag  Volden,  som  omgav  Taarnet. 

»Nu,  Manheimer!«  udbrød  den  Gamle.  »Lad  mig 
saa  faa  Opløsning  paa  Eders  Gaade.« 

»Den  er  snart  fortalt,«  svarede  Kaptajnen.  »Jeg 
sidder  iaften  hjemme  i  mit  Logi  hos  Præsten,  da  jeg 
hører  Hestetrav  paa  Gaden.  En  Rytter  holder  udenfor 
Bislaget,  banker  paa  Ruden  og  nævner  mit  Navn.  Straks 
efterkommer  der  Nogen  op  ad  Trapperne,  og  jeg  hører 
en  Mand  i  det  danske  Tungemaal  udbryde  til  Hus- 
holdersken, som  lyste  ham  op:  hvad  bestiller  Manheimer 
iaften?  —  Han  sliber  sin  Kaarde,  brøler  jeg,  for  at  kløve 
Hovedet  paa  Enhver,  der  ikke  giver  ham  den  Titel,  han 
tilkommer.  Uagtet  denne  Hilsen  træder  Manden  frejdig  ind 
ad  Døren,  og  jeg  gjenkjender  til  min  Skræk  Hr.  Magnus 
Trolle,  svenske  Rigsraaden  Steen  Bjelkes  højre  Haand, 
som  ligger  her  i  Staden,  siden  Kongen  udnævnede  ham 
og  Ulfeldt  til  at  forhandle  med  Danskens  Gesandter. 
Kjender  Hr.  Magnus  Trolle  Eder,  Kaptajn  Nieler?« 

»Ikke  det,  jeg  ved  af  at  sige.« 

»Nu  vel!  det  var  maaske  blot  derfor,  at  han  kaldte 
mig  for  den  modigste  Officer  i  svenske  Hæren  og  lagde 

til,  at  Rigsraaden  havde  et  Hverv,  det  jeg  straks  maatte 
lægge  Haand  paa.  De  havde  nemlig  faaet  Kundskab  om, 
at  Dansken  hemmelig  har  skikket  to  Mænd  her  til  Byen 
for  ved  Midnatstid  at  hente  nogle  Dokumenter  af  et  højst 
vigtigt  Indhold,  som  holdes  forvarede  paa  et  skjult  Sted 
i  Kirken.  Disse  Papirer  skal  nu  I,  Kaptajn  Manheimer, 
tage  fra  Mændene,  hvad  det  saa  end  koster,  og  derpaa 
sporenstregs  bringe  dem  til  Rigsraaden.  Med  samt  Pa- 
pirerne følger  en  Pengesum  af  trehundrede  Sølvkroner, 
tilføjede  Hr.  Trolle,  men  I  kjender  svenske  Krigsloven, 
Kaptajn:  det  Bytte,  en  Krigsmand  vinder  med  sin  Arm 
og  sit  Sværd,  skal  han  beholde  helt  og  ubeskaaret. 
Pengene  tilhører  Eder.  —  Der  har  I  hele  Historien,  paa 
det  nær,  at  Hr.  Trolle  paalagde  den  dybeste  Tavshed 
i  alt,  hvad  der  angik  Sagen.« 

*Nu,  og  saa?« 

»Ja,  saa  gik  jeg  paa  Minutten  at  spørge  min  Ven, 
Kaptajn  Nieler,  om  han  vilde  være  med  i  dette  Eventyr.« 

»Trehundrede  Kroner,  —  ikke  mere?«  spurgte  den 
Gamle  med  et  forskende  Blik.  Kaptajnen  besvarede  dette 
Blik  med  et  Smil  og  sagde : 

»Maaske  noget  mere,  maaske  noget  mindre.  Jeg 
holder  mig  til,  hvad  der  blev  sagt,  og  har  ikke  selv  talt 
Pengene.« 

»Naturligvis  er  jeg  med,«  ytrede  Nieler  beroliget. 
»Lad  os  gaa.« 

»Jeg  tænker,  vi  gjøre  vel  i  at  tage  nogle  Soldater 
med,«   sagde  Manheimer. 

»For  to  Mands  Skyld,«  svarede  Nieler  med  et 
Skuldertræk. 

»Stol  ikke  derpaa,«  vedblev  Manheimer.  »Dansken 
er  snu  og  listig,  lad  være  han  sætter  et  troskyldigt  An- 
sigt op.     Vi  træffe  kanske  flere  end  To  dernede.    I  saa 

Gjøngehøvd.  og  Dronn.  Vagtin.  H 

Fald  gjælder  det  om  at  spærre  dem  enhver  Udgang  fra 
Kirken,  siden  vi  ikke  vide,  ad  hvilken  Vej  de  komme. 
Thi  lagde  jeg  Planen  saadan,  at  vi  gaa  ind  i  Soldaternes 
Kvarter  og  udvælge  os  hver  fire  Mand  af  vort  Kom- 
pagni, Karle,  vi  kunne  stole  paa.« 

»Nu  ja,  de  ere  snart  fundne.« 

»To  af  dem  tage  hver  en  Lygte  med  og  bære  den 
skjult  under  Kappen,  at  vi  kunne  faa  Lys  i  den  mørke 
Nat,  hvis  det  gjøres  nødigt.« 

»Godt,«  ytrede  Nieler,  »1  har  jo  lagt  en  fuldstæn- 
dig Plan.  —  Videre!« 

»Om  jeg  mindes  ret,  er  der  tre  Udgange  fra  Kirken. 
Vi  stille  en  Mand  udenfor  hver  og  befale  at  give  Tegn 
med  Lygten,  saa  snart  Døren  aabnes  indvendig  fra.  I, 
Kaptajn!  stiller  Eder  selv  foran  Kirken  med  fire  Mand, 
beredte  til  at  hjælpe  den,  som  giver  Tegnet.  Jeg  der- 
imod gaar  ind  i  Kirken.  Har  denne  Plan  Eders 
Bifald?« 

»Aaja,  paa  det  nær,  at  1  tildeler  mig  den  letteste 
Post.  For  Fanden !  det  er  dog  ogsaa  altfor  let,  jeg 
kommer  til  mine  Penge.« 

»Hvem  kan  vide  det?«  svarede  Kaptajn  Manheimer 
med  et  Smil.  »Hovedsagen  er  blot,  at  I  husker  paa 
Hr.  Trolles  Ord  og  lader  vort  Eventyr  blive  den  dybeste 
Hemmelighed  for  Karlene.« 

»Vær  uden  Frygt  derfor,«  sagde  Nieler,  »vi  bilde 
dem  ind,  at  vi  ville  have  fat  i  de  Papirer,  som  angaa 
Fredsunderhandlingerne,  der  blive  forsøgte  her  i  Byen. 
Folkene  ønske  intet  mindre  end  Fred.  For  at  denne 
Krig  kan  vare  ved  en  Stund  endnu,  give  de  sig  gjerne 
Pokker  i  Vold  tilhobe.« 

Saaledes  faldt  Talen  mellem  de  to  Kaptajner, 
medens  de  begave  sig  til  Soldaternes  Kvarter. 

Omtrent  ved  Midnatstid  vandrede  en  Skare  Mænd 
tavse  og  forsigtige  igjennem  den  krumme  Hovedgade,  som 
førte  til  Kirken.  En  raslende  Lyd  af  Vaaben  tilkjendegav, 
at  de  vare  bevæbnede.  Fra  de  to  Forreste  saa  man  af 
og  til,  naar  et  pludseligt  Vindpust  blæste  deres  Kapper 
tilside,  et  Lysskær  af  den  Tids  smaa  Haandlygter,  som 
Folk  benyttede  paa  Gaderne  om  Aftenen.  Da  de  kom 
op  ad  Gaden,  lagde  Manheimer  Mærke  til  nogle  Mænd, 
der,  saa  usædvanligt  det  end  var  paa  denne  sildige  Tid, 
dreve  omkring  foran  dem,  tilsyneladende  uden  nogen 
bestemt  Hensigt,  og  forsvandt  i  Retning  mod  Kirken, 
efter  at  have  vekslet  nogle  Ord  sammen. 

»Ser  I  dem?«  hviskede  Kaptajnen  til  den  Gamle. 

»Ja  vist!« 

»Jeg  tænkte  mig  nok,  at  der  var  flere  end  To  om 
det  Stykke  Arbejde.« 

»Saa  meget  desto  bedre,«  svarede  Nieler  med  et 
tilfreds  Nik. 

Soldaterne  bleve  fordelte  i  den  Orden,  Manheimer 
havde  bestemt,  og  havde  næppe  indtaget  deres  forskjel- 
lige  Poster,  før  Kaptajnen  gik  hen  til  Hovedindgangen  og 
bankede  tre  lydelige  Slag  paa  Døren  med  Knappen  af 
Kaardehæftet.  Der  var  Ingen,  som  svarede,  men  det 
svage  Lys,  som  hidtil  havde  skinnet  ud  igjennem  de 
smaa  Blyruder,  forsvandt  pludseligt. 

Manheimer  bankede  igien,  satte  Munden  til  Nøgle- 
hullet og  raabte: 

»Luk  op,  i  Svenskekongens  Navn!« 

Han  vilde  netop  gjentage  denne  Opfordring  og  trak 
Vejret  til  et  nyt  Udraab,  da  han  hørte  langsomme  og 
slæbende  Skridt,  som  syntes  at  nærme  sig  Døren. 

»Hvem  banker  saa  sildig  om  Aftenen  paa  Kirke- 
dør?« spurgte  en  dyb  og  mandig  Stemme. 

11* 

»Luk  op!«  brølte  Manheimer,  »saa  skal  I  faa  det 
at  vide.« 

»Jeg  har  ikke  Nøglen  til  Hoveddøren  hos  mig,« 
svarede  Manden.  »Om  I  vil  gaa  hen  til  Benhuset,  saa 
skal  jeg  lukke  Eder  op  der.« 

Kaptajnen  udstødte  nogle  brummende  Ord,  som 
tabte  sig,  idet  han  forlod  Døren.  I  samme  Øjeblik  lagde 
Manden  inde  i  Kirken  sin  Haand  paa  Skulderen  af  den 
gamle  Præst,  der  bleg  og  skjælvende  stod  ved  hans 
Side,  og  hviskede: 

»Gaa  I  nu  kun  Eders  Vej,  ærværdige  Herre,  i  vor 
Herre  Guds  Navn!  Eders  Forretning  er  udført,  fra  nu 
af  skal  jeg  se  at  sørge  for  Resten.  Døren  bag- Alteret 
have  de  ladet  ubevogtet.« 

Præsten  nikkede  og  vaklede  bort,  støttende  sig  til 
Stolerækken.  Da  han  kom  til  Koret,  vendte  han  sig  om 
mod  Manden,  der  fulgte  efter  ham  med  en  Blændlygte 
i  Haanden.  Han  udbredte  sine  Arme  og  gjorde  stiltiende 
Korsets  Tegn  over  ham.  Derpaa  vendte  han  sig  om  og 
forsvandt  bag  Alteret,  hvorfra  en  Dør  førte  ud  til  Præste- 
haven, som  gik  lige  til  Kirkemuren. 

Ad  denne  Vej  var  det,  at  Tange  havde  listet  sig 
ind  i  Kirken  og  beluret  de  Tilstedeværendes  Samtale. 

Kaptajnen  var  imidlertid  kommen  til  Indgangen  ved 
Benhuset  og  sendte  Soldaten,  som  stod  der,  bort  for  at 
bevogte  Hoveddøren.  Nøglen  blev  stukket  i  Laasen,  og 
Døren  gik  op.  Tange  havde  beskrevet  Graveren  som  en 
høj  Mand  i  en  brun  Kappe.  Manheimer  saa  ogsaa  en  høj 
Mand  for  sig  i  en  brun  Kappe.  Paa  Hovedet  bar  han 
en  tyk  Filthue,  som  indvendig  var  forsynet  med  et  Jern- 
kryds for  at  afbøde  Slag. 

»Hvad  ønsker  I,  Herre?«  udbrød  denne  Mand  rolig 
og  fattet,    idet  han  lod  Skinnet  af  sin  Lygte  falde  saa- 

ledes,  at  det  belyste  Kaptajnens  Ansigt,  medens  derimod 
hans  eget  forblev  i  Skygge.  Manheimer  vendte  sig  om 
og  befalede  Soldaten,  der  var  fulgt  med  ham,  at  be- 
vogte Indgangen.  Derpaa  traadte  han  nærmere  hen  til 
Manden  og  udbrød  dæmpet : 

»Er  Du  Graver  her  ved  Kirken?« 

»Graver  og  Kirkesanger,  naadige  Herre.« 

Manheimer  smilede  vantro.  En  Bevægelse  af  Manden 
havde  ladet  ham  hore  Klangen  af  Vaaben  under  hans 
Kappe. 

»Bærer  Graveren  da  Vaaben  i  denne  By?« 

»Ja,  stundom  ved  Nattetide,  naar  vore  Forretninger 
føre  os  hen  i  Kirken.« 

»Hvad  er  da  din  Forretning  her  paa  denne  Tid  af 
Døgnet  ? « 

»Jeg  satte  Salmenumrene  i  Tavlerne  til  Altergang 
imorgen.« 

»Til  Altergang!«  gjentog  Manheimer,  hos  hvem  dette 
Ord  fremkaldte  Erindringen  om  hans  tidligere  Ønske.  »Ved 
Du,  hvor  Alterkalken  og  Brødæsken  ere  forvarede?« 

»Ja,  det  ved  jeg.« 

»Kan  Du  vise  mig  dem?« 

»Dersom  I  ikke  frygter  for  at  følge  med.« 

»Hvorhen?« 

»Da  Svensken  kom,  forvarede  Præsten  dem  i  en  Kasse 
hernede  under  Alteret,  hvor  de  balsamerede  Lig  staa.« 

»Frygter  Du  ikke  selv  for  at  gaa  derned?« 

»Ak,  strenge  Herre!  med  mig  er  det  en  anden  Sag. 
Som  Graver  har  jeg  nu  gaaet  her  i  Kirken  i  saa  og  saa 
mange  Aar  og  set  paa  Ligene.  Jeg  tror  næsten,  at  de 
kjende  mig.« 

»Og  jeg  er  Soldat,"  svarede  Manheimer,  »og  tror 
næsten  at  have  gjort  flere  Mennesker  til  Lig  i  mine  Leve- 

tid,  end  Du  har  set  i  din.  Gaa  foran  Mand!  og  lad 
os  komme  ned  til  de  Balsamerede.« 

Graveren  gik  hen  til  Alteret  og  aabnede  en  skjult 
Lem  i  Gulvet,  derfra  steg  han  ned  i  Aabningen.  Man- 
heimer  drog  sin  Kaarde  og  fulgte  ham  uden  Betænkning. 

Idet  han  støttede  sin  Fod  paa  Stigen,  som  førte 
ned  i  Hvælvingen,  vendte  han  sig  om  og  vinkede  ad 
Soldaten,  der  blev  staaende  i  Døren. 

»Skynd  Dig  ud  til  Kaptajnen!«  udbrød  han  dæmpet, 
«og  bed  ham  komme  herind  med  sine  fire  Mænd.«  Der- 
paa  gik  han  ned  ad  Stigen. 


14. 
Blandt  de  Balsamerede. 

Da  den  formentlige  Graver,  det  vil  sige  Svend 
Gjønge,  kom  ned  i  Hvælvingen,  slog  han  Laagen  tilbage 
fra  sin  Lygte  og  hængte  den  op  paa  en  af  Murpillerne. 
Ved  dens  Skin  saa  Manheimer  en  rummelig  Kjælder 
med  gothiske  Spidsbuer  og  to  Døre  mellem  Sidepillerne. 
Begge  disse  Døre  indesluttede  Familiebegravelser  for  de 
forskjellige  adelige  Lig,  som  Kirken  gjemte.  Den  ene  Dør 
var  gjennembrudt  med  Jernsirater,  mellem  Aabningerne 
af  disse  trængte  et  svagt  Lys  af  en  Lygte,  der  indenfor 
var  ophængt  paa  Væggen.  I  den  første  Kjælder,  hvori 
Manheimer  befandt  sig,  stode  flere  store  Kister,  betrukne 
med  sort  Klæde  eller  Læder  og  beslagne  paa  alle  Kanter 
med  Messingsøm. 

»Mord  og  Bøddel!«  udbrød  Manheimer,  idet  han 
saa  sig  om.  »Præsten  ved  at  finde  et  godt  Gjemmested 
til  sine  Skatte.« 

»Ja,  Herre!«  svarede  Svend,  »men  I  skal  først  lære 
det  rigtigt  at  kjende.  Der  ser  noget  forstyrret  ud  her- 
nede, for  i  de  første  Dage,  Eders  Folk  kom  til  Byen, 
gik  de  ind  i  Kirken  og  ransagede  alt.  De  brøde  Laaget 
af  Kisterne  og  løftede  Ligene  ud  for  at  se,  om  de  kunde 
finde  noget  værdifuldt  hos  dem.« 

»Det  er  meget  sandfærdigt,  hvad  Du  der  fortæller,« 
svarede  Manheimer.  »Jeg  var  selv  med  ved  samme  Lej- 
lighed, men  vi  fandt  ikke  noget  synderligt.  Havde  jeg 
dengang  vidst,  hvilke  Skatte  den  gamle  Halunk  opbe- 
varede, skulde  der  være  bleven  ryddet  bedre  op.« 

»Ak,  ædle  Herre!  det  lille  Alterbæger  er  endda 
ingen  stor  Skat.« 

»For  Djævelen!  jeg  tænker  heller  ikke  paa  Bægeret 
alene.  Med  faa  Ord,  jeg  ved,  at  Præsten  her  i  Kirken 
har  forvaret  en  stor  Sum  Penge.  Det  er  dem,  Du  maa 
udlevere  os,  siden  det  vel  er  Dig,  som  skulde  skaffe 
dem  bort  herfra.« 

»Ah!«  udbrød  Svend,  »her  har  altsaa  været  For- 
rædderi  med  Spillet.« 

»Det  giver  jeg  Dig  Lov  til  at  grunde  paa  siden. 
For  Øjeblikket  nytter  det  ikke  at  nægte  noget,  jeg  ved 
Besked  om  alt,  og  mine  Kammerater  have  omringet 
Kirken.  Kommer  Du  med  Udflugter,  vil  jeg  være  for- 
bandet, om  jeg  ikke  lader  Dig  hænge  op  under  Lyse- 
kronen.    Forstaar  Du  mig?« 

»Ja,  meget  nøje,«  svarede  Svend;  »men  jeg  er 
endda  heller  ikke  saa  ubeskyttet,  som  I  kanske  mener; 
og  siden  1  nævner  Eders  Kammerater,  saa  har  jeg  ogsaa 
mine  nær  herved.« 

»Hvem  mener  Du?« 

Svend  smilede  og  pegede  omkring  paa  de  aabnede 
Ligkister,  medens  han  svarede: 

"Jeg  mener  de  Døde!« 

>Vil  Du  gjøre  Nar  ad  mig?«  raabte  Manheimer 
truende. 

»Følg  blot  med  og  se  paa  dem,«  vedblev  Gjøngen. 
»Det  er  endda  ikke  saa  daarlige  Svende,  som  I  bilder 
Eder  ind.« 

Kaptajnen  kastede  et  Blik  hen  over  Kisterne,  udstødte 
et  Raab  og  foer  et  Skridt  tilbage.  Bag  ved  hver  Kiste 
saa  han  en  høj  og  bredskuldret  Skikkelse  rejse  sig  ivejret. 
Disse  fire  Mænd,  som  saa  uformodet  viste  sig,  syntes  at 
betragte  Kaptajnen  med  et  udfordrende  og  haanligt  Smil ; 
de  vare  alle  bevæbnede  og  samlede  sig  om  Graveren. 
Denne  hviskede  nogle  Ord  til  dem,  hvorpaa  de  Tre  vendte 
sig  og  gik.  Den  Fjerde  tøvede  nogle  Øjeblikke  og  syntes 
kun  nødig  at  ville  følge  sine  Kammerater.  Svend  vendte 
sig  om  til  ham  og  udbrød  kort  og  bydende: 

»Som  jeg  sagde  Dig,  Ib,  Du  gaar!« 

Manden  mumlede  nogle  afbrudte  Ord,  han  traadte 
først  et  Skridt  nærmere  til  Kaptajnen,  knyttede  begge 
Hænder  mod  ham  og  fordrejede  sit  Ansigt  med  en  meget 
betegnende  Gebærde.  Derpaa  vendte  han  sig,  klirrede 
med  sin  Sabel  og  fulgte  efter  de  Øvrige. 

»Du  !ader  dine  Mænd  gaa!«  udbrød  Manheimer 
forbavset. 

»Jeg  gjør  saa,«  svarede  Svend  rolig.  »Det  er  ikke 
her.  at  deres  Hjælp  gjøres  mest  nødig.« 

»Som  Du  vil,  Mand!  viis  mig  blot,  hvor  Pengene 
ere  forvarede,  saa  skal  jeg  intet  ondt  gjøre  Dig;  men 
om  Du  saa  var  den  skinbarlige  Belzebub  selv,  maa  Du 
rykke  ud  med  dem.« 

»Og  hvis  jeg  alligevel  vægrer  mig?«  spurgte  Svend. 

A  saa  Fald  ere  vi  her  to  brave  Adelsmænd,  som 
ville  prøve,  hvorledes  svensk  Staal  bider  paa  Dig  og  dine.  ; 

»Frygter  I  da  ikke  for  en  Kamp  her?«  svarede  Svend. 
»Hvor  I  saa  de  Døde  saa  hurtigt  blive  levende,  kunne 
maaske  de  Levende  ligesaa  hurtigt  blive  døde.« 

Kaptajn  Nieler  viste  sig  i  dette  Øjeblik  over  Aabningen 
fra  Altergulvet  med  sine  Soldater  og  steg  ned  af  Stigen. 

»Fem  til,«  udbrød  Svend,  »jeg  troede  ikke,  I  vare 
saa  mange.« 

»Der  venter  endnu  et  Par  Stykker  ovenfor.« 

»Nej,  lad  os  ikke  faa  Flere  herned,«  svarede  Svend, 
»ellers  ville  I  jo  fylde  den  hele  Hvælving.« 

Og  før  nogen  anede  hans  Hensigt  kastede  han  Lygten 
ned  fra  Sømmet  og  knuste  den  paa  Gulvets  Stenfliser. 
I  det  Bælgmørke,  som  derved  opstod,  hørte  Manheimer 
Svend  drage  Stigen  til  sig  og  et  dumpt  Skrald,  foraar- 
saget  af  en  Ligkiste,  som  han  væltede  ned  fra  Skamlerne 
for  at  danne  en  Forskandsning  mellem  sig  og  Døren  til 
den  næste  Hvælving. 

»En  Lygte  herned!«   raabte  Nieler. 

Soldaterne,  som  ventede  ovenfor,  udstødte  et  Skrig, 
da  de  saa,  at  Stigen  var  tagen  bort,  hvorved  de  bleve 
hindrede  i  at  komme  ned  til  deres  Kammerater.  De  bandt 
en  Lygte  fast  i  Enden  af  et  Sabelbælte  og  firede  den  ned 
i  Hvælvingen.  Lysets  Straaler  brødes  i  Skjoldene  eller 
Vaabnene  paa  Væggen  over  Adelsmændenes  Kister  og 
kastede  tillige  et  svagt  Skær  hen  over  Ligenes  gulblege 
og  indtørrede  Ansigter.  Trækvinden  fra  den  aabnede  Lem 
bevægede  de  gamle,  udtungede  Faner,  som  hang  ned  fra 
Loftet.  Mellem  disse  uhyggelige  Omgivelser  Mænd,  der 
kun  ventede  paa  et  Tegn  til  at  kaste  sig  over  den  Ene, 
som  bag  en  væltet  Ligkiste  imødesaa  Kampen  med  en 
frygtløs  Ro,  med  et  Ansigt,  hvis  mørke  Øjne  glødede,  og 
hvis  .Muskler  udtalte  en  jernfast  og  bestemt  Villie  til  at 
modtage  Kampen.   Ovenover  dem,  fra  den  aabne  Lem,  saa 

man  de  ophidsede  og  lidenskabelige  Ansigter  af  Soldaterne, 
der  vare  blevne  skilte  fra  deres  Kammerater,  og  bag  Døren 
til  den  næste  Hvælving,  gjennem  hvis  Jernsnirkler  Lyset 
skinnede,  flere  mørke  Skikkelser,  som  færdedes  i  en  travl 
Virksomhed  uden  tilsyneladende  at  have  nogen  Tanke 
eller  Opmærksomhed  for,  hvad  der  skete  udenfor. 

»Fremad!«  raabte  Manheimer  pludseligt.  »Detgjæl- 
der  en  Dukat  for  det  første  Stød,  som  rammer  ham.« 

Med  disse  Ord  svang  han  sig  op  paa  Ligkisten. 

»I  saa  Fald  vil  I  ikke  komme  til  at  vinde!«  raabte 
Svend  og  affyrede  en  Pistol  mod  Manheimer.  Kaptajnen 
tumlede  tilbage,  men  Kuglen  var  prellet  af  mod  hans 
Brystharnisk. 

»Maaske  dog!«  udbrød  han  med  en  haanlig  Latter 
og  førte  et  Stød  med  sin  Kaarde  efter  Svend. 

»Ah!«  udbrød  denne,  »Du  bærer  en  Brystplade. 
Saa  forsøg  da  dette.« 

Han  gjorde  et  Udfald  efter  Kaptajnens  Hoved,  men 
Manheimer  trak  sig  tilbage,  og  Sværdet  strejfede  kun 
hans  venstre  Skulder. 

To  Andre  trængte  frem  over  Kisten  og  angrebe  paa 
begge  Sider.  Svend  optog  den  P'ørstes  Hug  i  sin  Kappe, 
som  han  hævede  med  den  venstre  Arm,  derpaa  traadte 
han  et  Skridt  tilside  for  at  undgaa  den  Andens  Slag, 
og  jog  sit  Sværd  i  den  ene  Soldats  Bryst.  Manden 
udstødte  et  kvalt  Suk  og  faldt  overende,  saa  stiv  som 
en  Kegle.  Hans  Kammerat  fik  ingen  Tid  til  at  gjen- 
tage  sit  Udfald,  thi  i  det  samme  Svend  drog  sit  Sværd 
ud  af  den  Faldne,  hævede  han  det  til  et  Hug,  der  saa- 
rede  Soldaten  i  Armen.  Denne  udstødte  en  drøj  Ed  og 
sprang  tilbage  over  Kisten. 

Kaptajn  Nieler  havde  imidlertid  draget  sig  henimod 
den  ene  Side  i  den  Hensigt  at  komme  indenfor  Kisten, 

uden  at  vove  sig  frem  ligeoverfor  Svend.  Denne  be- 
greb hans  Hensigt.  Da  Soldaten  sprang  tilbage,  kastede 
Gjøngen  et  Blik  over  sine  Modstandere  og  saa  Nieler 
med  den  venstre  Haand  tilvinke  Manheimer,  medens 
han  selv  gjorde  det  første  Skridt,  der  bragte  ham  inden- 
for Kisten.  Svend  gjorde  et  Spring  hen  imod  ham  og 
lagde  sig  ud  til  et  Anfald  mod  Nieler,  som  denne  af- 
bødede ;  ved  det  næste  Stød  fornam  Svend  af  den  ringe 
Modstand,  hans  Klinge  mødte,  at  den  maatte  have  truffet, 
men  i  det  Halvmørke,  som  hvilede  under  Hvælvingen, 
kunde  man  intet  t3^deligt  bemærke;  da  Svend  drog  sit 
Sværd  tilbage,  udstrakte  Nieler  begge  sine  Arme,  hvirv- 
lede sig  rundt  og  faldt  ned  til  Jorden  med  et  gjennem- 
trængende  Skrig. 

Endnu  før  Nieler  faldt  for  aldrig  at  rejse  sig  oftere, 
havde  Manheimer  gjort  et  nyt  Forsøg  paa  at  trænge 
over  Skranken.  Idet  han  fik  Fodfæste  paa  den  anden 
Side,  gjorde  han  et  rasende  Udfald  mod  Svend.  Denne 
parerede  med  Kappen  over  den  venstre  Arm  og  slog  Man- 
heimers  Kaarde  ivejret,  medens  han  gjengjældte  Stødet, 
men  fejlede  atter,  idet  hans  Fod  gled  forover  i  den  Blod- 
strøm, som  Nielers  Legeme  udbredte  over  Fliserne.  Der- 
ved var  han  kommen  Manheimer  saa  nær,  at  han  ikke 
fandt  Plads  til  at  føre  noget  nyt  Stød  mod  ham.  Man- 
heimer drog  sin  Daggert,  da  Svend  foer  ind  paa  ham 
og  slog  ham  Kaardehæftet  i  Hovedet. 

Paa  samme  Tid  hørtes  et  jublende  Skrig  fra  Sol- 
daterne ovenfor  Lemmen.  En  af  dem  havde  revet  Alter- 
klædet over,  sammenbundet  Stykkerne  og  lod  sig  nu  af 
sine  Kammerater  hejse  ned  i  Hvælvingen.  Den  Næste 
sad  allerede  med  Benene  nede  under  Gulvet  beredt  til 
at  følge  ham,  da  der  lød  en  gjennemtrængende  Piben 
inde  fra  Sidehvælvingen.    Soldaten  studsede.    Ved  denne 

Lyd  foer  et  Smil  over  Svends  Ansigt  Han  traadte  et 
Skridt  fremad  og  lod  sine  Øjne  løbe  omkring  i  Hvæl- 
vingen. Hans  af  Kampen  ophidsede  Ansigt  glødede  i 
en  stærkere  Rødme,  da  han  saa  det  Værk,  han  her 
havde  udført.  Han  drog  sin  Pistol  frem,  tog  et  om- 
hyggeligt Sigte  og  trykkede  af.  Tilligemed  Knaldet 
hørte  man  Stumperne  af  den  sønderskudte  Lygte  rasle 
ned  paa  Gulvet.  Lyset  slukkedes.,  og  Hvælvingen  var 
atter  indhyllet  i  det  dybeste  Mørke. 

»Se  saa,  mine  Venner!«  udbrød  han.  »Nu  er  vor 
Gjerning  fuldbragt,  og  Svend  Gjønge  byder  Jer  Farvel, 
indtil  vi  træffes  igjen.« 

Efter  disse  Ord  hørte  Soldaterne  en  Dør  blive 
aabnet  og  atter  slaaet  i  og  derpaa  Raslen  af  Skodder, 
som  paa  den  modsatte  Side  bleve  skudte  for. 

Manheimer  udstødte  et  dumpt  Brøl,  han  anede,  at 
hans  Plan  i  dette  Øjeblik  blev  tilintetgjort,  men  han 
vovede  ikke  at  følge  efter  Svend,  før  Soldaterne  ovenfra 
havde  hejset  en  Lygte  ned  i  Hvælvingen. 

Da  der  atter  blev  lyst  dernede,  var  Svend  for- 
svunden, det  samme  var  Tilfældet  med  Lyset,  som  hidtil 
havde  skinnet  igjennem  Døren  fra  den  næste  Hvælving. 

»Hejs  Lygten  ned  til  os !«  raabte  Manheimer  rasende. 
5' Alle  Mand  herhen,  og  lad  os  prøve,  om  vi  ikke  i  For- 
ening kunne  sprænge  Døren.« 

Soldaterne  trængte  sig  frem  over  Ligkisten  og  satte 
Skuldrene  til  Døren,  men  den  trodsede  ethvert  Forsøg. 
Manheimer  opfyldte  Hvælvingen  med  sine  Eder  og  Skrig; 
da  han  endelig  indsaa,  at  det  vilde  være  ham  umuligt 
at  bryde  Døren  op,  stak  han  sin  Daggert  ind  mellem 
Rammen  og  Jernsiraterne;  det  lykkedes  ham  omsider 
at  bryde  flere  af  disse  ud.  Derved  fik  han  Armen  ind 
paa  den  anden  Side  og  trak  Skodderne   tilbage,    hvor- 


173 


efter  Døren  gik  op  og  aabnede  en  Gjennemgang  for 
Svenskerne. 

Ved  Lygtens  Skin  saa  de,  at  Hvælvingen  var  for- 
ladt. En  stærk  Trækvind  strømmede  de  Indtrædende 
imøde  fra  et  af  Kjælderhullerne  i  Muren. 

Manheimer  gik  derhen,  han  fandt  Jernstængerne, 
som  havde  siddet  foran  Aabningerne,  bøjede  tilside  eller 
revne  ud  fra  deres  tidligere  Plads  i  Muren.  Han  ud- 
stødte et  rasende  Skrig,  rev  sig  i  Haaret  og  'teede  sig 
som  en  Afsindig.  Efter  denne  sidste  Opdagelse  var 
enhver  videre  Underretning  overflødig  om  den  Maade, 
hvorpaa  Svend  og  hans  Medhjælpere  havde  forladt 
Hvælvingen. 

Uden  at  sige  et  Ord  til  Soldaterne,  tog  Manheimer 
Lygten,  krøb  igjennem  Hullet  og  begyndte  omhyggehg 
at  undersøge  Fodsporene  udenfor  Muren  i  den  dybe  Sne. 

Disse  viste  sig  i  Begyndelsen  meget  kjendelige  og 
bestemte,  men  ophørte  kort  efter  paa  den  banede  Vej 
og  Kaptajnen  vendte  igjen  tilbage  til  Hvælvingen. 

To  af  Soldaterne  havde  imidlertid  benyttet  hans 
Fraværelse  til  at  liste  sig  bort  igjennem  Aabningen. 
Manheimer  befalede  de  Øvrige  at  bringe  de  Dræbte  ned 
til  Slottet,  medens  han  selv  forlod  Kirken  og  ilede  ud 
til  Vagten,  der  var  opstillet  ved  Byens  Port,  for  at  høre, 
hvem  der  havde  passeret  forbi  i  Løbet  af  den  sidste  Time. 

Skildvagten  havde  ikke  set  Nogen  gaa  ud,  og  Kap- 
tajnen erkjendte  omsider  det  frugtesløse  i  at  søge  efter 
de  Forsvundne  i  denne  aabne  By,  hvor  saa  at  sige  et- 
hvert Stræde  tillod  uhindret  Adgang  til  den   frie  Mark. 

>Mord  og  Bøddel!«  mumlede  han  for  sig  selv, 
medens  han  gik  igjennem  den  krumme  Hovedgade. 
»Det  er  den  elendige  Kapellan,  der  er  Skyld  i  vor  hele 
Ulykke.    Han  skal  komme  til  at  bøde  derfor.    Hvad  om 

jeg  sagde,  at  han  havde  lokket  mig  ned  til  Kirken,  og 
at  Præsten  der  havde  stillet  os  et  Baghold.  Saadan  faar 
jeg  Ram  paa  dem  Begge,  og  Præsten  faar  tillige  at  vide, 
at  hans  Svigersøn  røbede  os  Hemmeligheden. 

Med  disse  Tanker  beskjæftigede  den  værdige  Kap- 
tajn sig  paa  Vejen  til  sine  Kammerater  i  Gaasetaarnet. 


15. 

Hvori  Nytten  af  en  Kakkelovnskrog-  overgaar 

dens  Behagelig-hed. 

Hovedgaarden  Iselingen  ligger  omtrent  en  halv  Fjer- 
dingvej fra  Vordingborg.  I  Frederik  den  Tredies  Tid 
stod  der  et  gammelt,  gothisk  Slot  paa  Grunden  af  den 
nuværende  Forpagterbolig,  hvoraf  kun  et  højt,  rundt 
Taarn  var  tilbage  i  Begyndelsen  af  vort  Aarhundrede. 
Slottet  og  dets  Omgivelser  hørte  til  Vordingborg  Kron- 
gods og  blev  bestyret  af  Lehnsmanden  Tyge  Høeg. 

Aftenen  efter  at  Svend  havde  modtaget  Pengene  af 
Præsten,  sad  Hr.  Tyge  og  spillede  Dam  med  sin  Skriver. 
Det  var  i  en  stor  Sal,  hvis  mørke,  med  Lædertapeter 
betrukne  Wægge  og  høje,  hvælvede  Loft  kun  sparsomt 
oplystes  af  den  lille  Lampe,  Lehnsmanden  havde  stillet 
hen  foran  Dambrædtet. 

Midt  i  Salen  stod  et  stort  Bord  af  massivt  Egetræ 
med  fire  kuglerunde  og  plumpe  Fødder  og  skjult  af  et 
gammelt  og  hullet  Klæde.  Langs  Væggene  saas  en 
Række  høje  Armstole,  hvis  Ryg  og  Sæder  vare  af  Læder, 
udsirede  med  forgyldte  Linier  og  fastnaglede  med  Mes- 
singsøm. 

I  en  Krog  ved  Kaminen  sad  Lehnsmanden  i  en  sort 

og  hvidstribet,  ulden  Nattrøje  ved  Siden  af  et  flammende 
Baal. 

Tyge  Høeg  var  lidt  over  de  Halvtreds.  Hans  Hoved 
begyndte  at  blive  skaldet,  derimod  tiltoge  hans  Bug  og 
Kinder  i  en  forbavsende  Fyldighed  og  Runding.  Hans 
dobbelte  Hage  skjulte  næsten  Sløjfen  paa  Halstørklædet, 
hans  lyseblaa  Øjne  havde  et  stirrende  og  ubehageligt 
Udtryk. 

»Hør,  Skriver!«  udbrød  han  efter  en  lang  Tavshed. 
»Hvis  Nogen  spørger,  hvad  Han  er,  kan  Han  svare,  at 
jeg  kalder  Ham  for  en  Slyngel.  Jeg  viser  Ham  den 
Gunst  og  Naade  at  spille  med  Ham,  og  saa  forskylder 
Han  mig  med  at  sidde  og  snyde  mig  op  i  mine  aabne 
Øjne.    Nu  har  Han  jo  vundet  den  tredie  Ort  fra  mig.« 

»Jeg,  naadige  Herre!«  udbrød  Skriveren  forbløffet. 

»Hold  sin  Mund!«  vedblev  Lehnsmanden.  »Jeg 
siger,  at  Han  spiller  falsk,  og  det  er  godt  Dansk.  Hvor- 
ledes skulde  Han  ellers  kunne  vinde  fra  mig?« 

Tyge  fik  ingen  Lejlighed  til  at  udvikle  dette  Begreb 
nøjere,  thi  Tjeneren  traadte  ind  og  meldte,  at  Espen 
Naas,  den  rige  Kjøbmand  fra  Vordingborg,  stod  udenfor 
med  et  Kvindfolk  og  begjærede  Herren  i  Tale.« 

»Ej  hvad!«  udbrød  Tyge  overrasket.  »Er  han 
allerede  der?— Hør  Toller!  hold  dem  lidt  op  med  Snak 
og  Paafund,  imens  jeg  pynter  mig,  —  bild  dem  ind, 
jeg  har  Forretninger  —  sig,  hvad  Du  vil,  og  afsted 
med  Dig.« 

Tjeneren  gik. 

»Naa,  Skriver!«  vedblev  Herren  med  større  Venlighed, 
» nu  gjælder  det  min  Sjæl  om  at  komme  i  Klæderne  i  en  P'art. 
Hent  mig  mine  Støvler  med  de  lange  Sporer  og  min 
Kam;  hvor  er  min  Kam?  Den  sidder  i  Rebet  bag  det 
lille  Spejl.     Lad  mig  se,  Han  tager  Benene  med  sig.« 

Under  disse  Udbrud  flyttede  Lehnsmanden  Lampen 
hen  paa  det  store  Bord  midt  i  Stuen,  iførte  sig  en  car- 
moisinrød  Plydses  Kofte,  bandt  Tørklædet  fastere  om 
Halsen,  hvorved  hans  Ansigt  antog  en  mere  blodrød 
Farve  end  tilforn.  Skriveren  bragte  imidlertid  Støvler 
og  Kam. 

»Træk  dem  paa  mig,«  hviskede  Tyge,  medens  han 
stak  Benet  frem,  og,  siddende  foran  et  lille  Spejl  med 
Lampen  i  den  ene  Haand  og  Kammen  i  den  anden, 
søgte  at  skjule  sin  skaldede  Pande  ved  at  rede  alt  Bag- 
haaret  frem  over  den. 

»Se  saa!«  udbrød  han  tilfreds.  »Nu  kan  Han  gaa 
og  kalde  Kjøbmandens  ind.  Bring  os  saa  en  Flaske 
Franskvin  herop  fra  Kjælderen,  her  har  Han  Nøglen, 
men  Han  stikker  ingen  af  Flaskerne  til  sig,  som  Han 
gjorde  sidst.« 

»Det  har  jeg  aldrig  gjort,«  ytrede  den  ulykkelige 
Skriver,  hvem  Blodet  steg  til  Hovedet  ved  denne  For- 
nærmelse. 

»Hvad  bryder  jeg  mig  om  hans  Nægten!«  raabte 
Tyge.  »Der  var  nitten  Flasker,  kort  før  Han  hentede 
mig  den  sidste,  og  Dagen  efter  talte  jeg  kun  sytten, 
ved  Han  det !  Her  er  Nøglen.  Ud  med  sig  og  lad  os 
faa  tre  rene  Glas  ind.« 

Skriveren  vilde  gjøre  en  Bemærkning.  Lehsmanden 
stampede  i  Gulvet  og  pegede  paa  Døren,  medens  han 
tog  Plads  foran  det  store  Egebord  og  gav  sig  til  at 
sprede  Papirerne  til  alle  Sider,  for  at  det  for  den  Kom- 
mende skulde  se  ud,  som  om  han  iiavde  været  beskæf- 
tiget ved  Bordet. 

Straks  efter  traadte  den  omtalte  Kjøbmand  ind,  en 
lille,  bleg  og  kroget  Person  med  et  snu  og  listigt  An- 
sigt, der  udmærkede  sig  ved  et  uafbrudt  vekslende  Mine- 

spil.  Ved  Haanden  førte  han  en  ung  Pige,  hvis  spæde 
og  ungdommelige  Figur  tildels  indhylledes  af  en  Klædes 
Kaabe.  Hun  rødmede  undseligt,  medens  hun  med  ærbar 
Mine  og  nedslagne  Øjne  nejede  for  Lehnsmanden. 

»Træd  kun  nærmere,  min  kjære  Espen  !«  udbrød  Tyge 
med  et  forekommende  Smil  og  gav  Kjøbmanden  ved  en 
Haandbevægelse  Tegn  til  at  tage  Plads  paa  Stolen  ved 
hans  Side.  »Jeg  ser  med  Glæde,  at  Han  har  beredt  mig 
den  Overraskelse  at  tage  sin  kjære  Datter  med.« 

»Overraskelse!«  gjentog  Espen  studsende.  »Naadige 
Hr.  Lehnsmanden  skrev  jo  i  sidste  Brev  udtrykkelig,  at 
jeg  skulde  komme  med  lille  Ellen  og  ikke  hende  foruden.« 

»Nu  ja,  maaske!«  sagde  Lehnsmanden,  fortrydelig 
over  ikke  at  være  bleven  bedre  forstaaet;  »jeg  gjorde 
det  i  den  Mening,  at  Slottet  her  vilde  være  et  mere  pas- 
sende Hjem  for  den  unge  Jomfru,  end  liyen,  hvor  det 
vrimler  af  saa  mange  onde  og  slemme  Krigsfolk.« 

Espen  brast  i  Latter.  »Ak,  velbyrdige  Hr.  Lehns- 
mand!  I  har  ikke  nødig  at  bruge  saa  mange  Omsvøb; 
lad  os  gaa  lige  til  Sagen.  Jeg  har  allerede  forklaret 
min  lille  Ellen,  at  hun  maaske  kom  til  at  blive  paa 
Slottet  for  bestandig  og  bestyre  den  naadige  Herres  Hus, 
hvis  jeg  ellers  overtydes  om,  at  Herren  sætter  nogen 
Pris  paa  hendes  Selskab.« 

»Har  I  virkelig!«  udbrød  Tyge  fornøjet  og  trak  sit 
Halstørklæde  op  over  Hagen,  som  ved  en  Bevægelse 
havde  vist  sig  i  et  større  Forhold,  end  han  ønskede. 
»Og  hvad  siger  da  den  kleine  Ellen  dertil?«  spurgte 
han  med  sit  venligste  Smil.  »Kunde  min  lille  Pige  have 
Lyst  til  at  blive  her  i  disse  store  og  kjønne  Stuer,  at 
faa  sig  nye  Kjoler  af  Silke  og  det  fineste  hollandske 
Klæde,    at    lade   sig  opvarte  af  mine  Folk  og  ikke  be- 

stille  andet  end  at  pleje  mig  stakkels  Mand  paa  mine 
gamle  Dage?    Hvad?« 

Den  unge  Pige  tav,  fordi  det  under  den  øjensynlige 
Kamp,  hvori  hun  befandt  sig,  var  hende  umuligt  at  fremføre 
et  Ord;  hun  vovede  for  første  Gang  med  et  ubeskriveligt 
bønligt  Udtryk  at  hæve  sine  store,  blaa  Øjne  op  til  det 
grinende  Satyransigt,  hvis  graadigeBlik  slugte  alle  hendes 
Yndigheder,  og  hvis  Læber  under  Smilet  trak  sig  sammen 
i  de  besynderligste  Folder,  fordi  de  paa  samme  Tid  maatte 
skjule  en  fuldstændig  Mangel  paa  Tænder. 

»Ellen!«  udbrød  Faderen  med  et  lynende  Blik. 
»Kan  Hun  ikke  svare  Hr.  Lehnsmanden?« 

Ellens  Læber  sitrede,  hun  foldede  sine  smaa  Hænder 
over  Brystet,  idet  hun  hviskede  sagte,  næsten  uhørligt : 

»Ak,  naadige  Herre!  jeg  vilde  saa  nødig  blive  her 
paa  Slottet;  hav  Forbarmelse  med  mig  lille  Pige.« 

»Hendes  Fader  er  en  Dumrian,«  svarede  Tyge  Høeg, 
»jeg  skulde  ikke  sige  det  saa  ligefremt.  Han  har  forebragt 
mit  Hjertes  bedste  Ønske  paa  en  ravgal  Maade;  af  alle 
Mennesker  er  jeg  nok  den,  som  mindst  vilde  gjøre  Hende 
noget  til  Fortræd.  Men  tør  Hun  sine  kjønne  Øjne  og 
gaa  saa  lidt  ned  til  Husholdersken.  Jeg  har  en  Sag 
at  afgjøre  med  Hendes  Fader  imidlertid.« 

Ellen  rejste  sig,  glad  over  den  givne  Tilladelse. 

»Kom  først  hen  til  mig,  før  Hun  gaar,«  vedblev 
Tyge  med  det  størst  mulige  Udtryk  af  Venlighed,  som 
han  var  istand  til  at  give  sit  Ansigt.  »Kom  herhen, 
min  søde  Dukke,  at  jeg  kan  knibe  Hende  lidt  i  hendes 
røde  Kinder.« 

Ellen  adlød  nølende  og  ilede  derpaa  ud  af  Salen. 

»Nu  vel,  Hr.  Lehnsmand!«  udbrød  Espen,  da  de 
bleve  alene,  idet  han,  uden  at  afvente  Tilladelse,  tog 
Plads  paa  en  Stol  ved  Tyges  Side.  »Hvad  tykkes  Eder 
om  den  Smaa?« 

»For  saa  vidt  ret  godt,  hun  er  kjøn  af  Udseende, 
og  I  siger  jo,  at  hun  er  vant  til  at  tage  Vare  paa 
Husets  Gjerning  hjemme  hos  Eder,  men  I  griber  blot 
Tingen  galt  an  med  den  evindelige  Snak  og  har  gjort 
Pigen  bange.« 

»Ja,  lad  I  mig  derom,«  svarede  Kjøbmanden,  »jeg 
kjender  Ellen  bedst  og  ved  nok,  hvad  jeg  gjør.« 

»Ja,  ja,  hvad  forlanger  I  da,  for  at  jeg  faar  hende 
til  mig  i  Huset?« 

»Derom  ere  vi  jo  allerede  enige;  jeg  forlanger  kun 
den  Halm,  der  staar  i  Ladegaarden  næst  herved.« 

»Det  er  for  meget,  Espen!  det  er,  faa  mig  Skam, 
for  meget.  I  har  nu  allerede  udplyndret  to  af  vore 
Magasiner,  og  hvordan  vil  det  vel  gaa  siden,  naar  jeg 
skal  til  at  aflægge  Regnskab?« 

»Jeg  tænker,  at  I  kan  spare  Regnskabet  for  Efter- 
tiden,« svarede  Espen  leende.  »Det  er  jo  til  Svensken, 
vi  sælge  Halmen,  og  andet  Herskab  faar  Landet  vel 
aldrig.« 

»Hvor  meget  udbragte  1  det  sidste  til?« 

»Ja,  Gud  bedre  det!  hidtil  har  jeg  ikke  set  saa 
meget  som  en  Hvid  derfor;  den  gale  Kaptajn  udsætter 
Betalingen  fra  Tid  til  Tid.  Til  idag  havde  han  bestemt 
lovet  mig  Pengene,  men  da  jeg  kom  ned  i  hans  Kvarter 
imorges,  teede  han  sig  som  en  forrykt  Mand,  bandede 
og  støjede  og  paastod,  at  Kapellanen  havde  stjaalet  halv- 
tredsindstyvetusinde  Rigsdaler  fra  ham.« 

Tyge  brød  ud  i  en  Skoggerlatter.  »Aa  fortæl  det 
igjen,«  raabte  han,  »det  gjør  saa  godt  at  komme  til  at 
le  rigtigt.  Den  blegnæbbede  Kapellan!  —  hvor  mange 
Penge  var  det,  I  sagde?« 

»Ikke  mindre  end  halvtredsindstyvetusinde  Rigs- 
daler,«   gjentog  Kjøbmanden.     »Forresten  skal  der  nok 

12* 


180 

være  noget  sandt  i  Historien,  for  jeg  spurgte  Kaptajn 
Manheimer  ud  og  fik  at  vide,  at  Svigerfaderen,  den  gamle 
Præst,  havde  leveret  Summen  til  den  Svend  Gjønge,  som 
Folk  nu  snakke  saa  meget  om  her  i  Egnen,  at  han  skulde 
se  at  bringe  den  til  Kjøbenhavn,  Vist  er  det,  at  der  har 
været  stor  Allarm  i  Byen  i  Nat.  Den  ene  af  mine  F'olk 
kom  imorges  og  saa  to  dræbte  Majorer,  som  begge  ere 
blevne  slaaede  ihjel,  da  de  vilde  stoppe  Svend  (ijønge. 
Man  har  ogsaa  hørt  dem  skyde  hele  Natten  i  Grav- 
hvælvingerne under  Kirken,  og  der  ligger  nok  en  Mængde 
Mennesker  endnu  dernede,  som  de  ikke  have  faaet  baaret 
op,  da  jeg  tog  hjemmefra.« 

Tyge  var  sunken  sammen  paa  Stolen,  han  syntes 
fordybet  i  sine  egne  Betragtninger,  uden  at  ændse,  hvad 
Espen  fortalte.    Pludselig  foer  han  ivejret  og  udbrød: 

»Halvtredsindstyvetusinde  Daler!  —  Hvad?« 

»Ja,  det  er  en  rar,  lille  Sum.« 

»Jeg  skulde  ikke  bøje  mig  for  Kongen,  men  agte  mig 
for  den  rigeste  Mand  i  Danmark,  om  de  vare  mine.« 

»Ak,  Hr.  Lehnsmand!  Hvad  siger  I  der?  Tænk  blot 
paa  Kaptajnen,  som  laa  indkvarteret  med  Dragonerne  i 
Vordingborg,  lidt  før  Fjenden  kom,  Kai  Lykke,  med  sine 
femten  Herregaarde.  Tænk  ogsaa  paa  lir.  Corfitz,  om 
hvem  svenske  Rigsraadens  Skriver,  Magnus  Trolle,  som 
boede  i  mit  Hus,  fortalte,  at  han  Anno  25  tilbød  Dron- 
ning Christine  fire  og  tyve  Tønder  Guld,  om  hun  med 
Krig  vilde  anfalde  Danmark;  men  den  Herre  havde  ogsaa 
Forlov  til  selv  at  mynte  Penge  i  højsalig  Kongens  Tid.« 

Espen  blev  pludselig  afbrudt,  idet  en  Tjener  traadte 
ind  og  meldte,  at  to  Mænd  vare  komne  til  Slottet  og 
begjærede  Lehnsmanden  i  Tale. 

»Hvem  ere  disse  Mænd?«  spurgte  Tyge. 

>A)ei  skal  jeg  ikke  kunne  sige,«  svarede  Tjeneren, 

»de  ere  saa  korte  for  Hovedet  og  holde  ikke  af  at  give 
sig  i  Tale  med  os;  de  trak  en  lille  Slæde  efter  sig, 
hvorpaa  der  laa  to  Øltønder  som  de  Marketenderne  bruge, 
naar  de  drage  Landet  om  til  Krigsfolket.« 

»Lad  dem  komme  ind,«  sagde  Lehnsmanden. 

Tjeneren  gik,  straks  efter  traadte  to  Mænd  ind  i 
Stuen.  Det  var  Svend  Gjønge  og  Ib.  Svend  havde 
slaaet  Hætten  af  sin  brune  Kofte  op  over  Hovedet,  saa- 
ledes  at  hans  Ansigt  var  halvt  tilhyllet  af  den.  Idet  han 
gik  hen  over  Gulvet,  hørtes  en  Klirren,  der  tydede  paa, 
at  han  var  bevæbnet.  Ib  blev  staaende  ved  Døren  og 
lod  sine  sorte  og  skarpe  Øjne  løbe  omkring  over  alle 
Gjenstande  i  Salen. 

»Min  Herre  Lehnsmand!«  udbrød  Svend,  da  han 
kom  hen  til  Bordet  og  havde  slaaet  Hætten  tilbage.  »Jeg 
kommer  herop  iaften  for  at  søge  Bistand  hos  Eder.« 

»Hos  mig,«  ytrede  Tyge  forundret. 

»Sagen  er,  at  jeg  og  min  Kammerat  have  faaet  i 
Ærinde  at  bringe  to  Ankere  kostbar  Vin  til  Svenskens 
General  paa  hin  Side  Præstø;  men  Vejen  er  træls  og 
Vinen  tung,  vi  fattes  en  Hest  til  vor  Slæde,  den  vilde 
jeg  laane  hos  Eder.« 

»Maa  jeg  se  det  Brev,  I  fik  med  til  Generalen,« 
sagde  Tyge  og  strakte  Haanden  ud  mod  Svend. 

»Jeg  har  intet  Brev,«  svarede  Svend.  »Manden, 
som  skikker  mig,  troede  mig  paa  mit  Ansigt.  Det  samme 
faar  I  at  gjøre.« 

»Med  h'orlov  at  spørge,  hvor  er  den  Vin  fra?« 
spurgte  Espen  med  et  lurende  Blik. 

Svend  vendte  sig  om  og  gav  Kræmmeren  et  maalende 
Øjekast,  idet  han  sagde: 

»Med  Forlov  at  spørge,  hvor  er  den  Mand  fra?« 

»Han  er  ogsaa  skikket  af  By  med  et  hemmeligt 
Bud,«  svarede  Tyge. 

»Hvis  saa  er,  vil  jeg  raade  ham  til  at  bære  sig  ad 
paa  samme  Vis  som  jeg.  Jeg  betror  mig  aldrig  til 
Fremmede.  I  er  vel  ogsaa  kommen  for  at  bede  Lehns- 
manden  om  Bistand?  Der  ser  I,  Hr.  Tyge!  hvor  godt 
Folk  kjender  Eders  Sindelag:  alle  de,  der  gaa  Bud  for 
Svensken,  ty  til  Eder  undervejs,  naar  de  trænge  til 
noget. « 

»Hvad  vil  I  sige  dermed?«  spurgte  Tyge  ubehage- 
lig berørt  ved  Svends  Hentydning  til  den  Gunst,  han 
stod  i  hos  Fjenden. 

»At  Tiden  gaar,  og  at  I  maa  laane  mig  den  Hest, 
jeg  har  nødig  til  min  Slæde.« 

»Gud  bedre  det,  for  hvad  Hest  jeg  har  at  und- 
være,« ytrede  Tyge  med  et  Skuldertræk.  »To  maatte 
jeg  give  til  Hæren,  da  de  slæbte  de  svære  Kanoner  op 
mod  Kjøbenhavn,  to  fik  kongelig  Majestæt,  Karl  Gustav, 
til  sit  eget  Brug,  siden  baade  hans  Heste  og  Vogn  sank 
i  Havet  undervejs  paa  Beltet.  Nu  har  jeg  alene  en  gammel 
Følhoppe  tilbage,  som  ikke  er  Nogen  tjenlig.« 

»Den  kan  være  god  nok  til  mig,  og  jeg  laaner  den 
med  Eders  Tilladelse.« 

»Nej,  min  Sjæl,  om  1  gjør.« 

»Saa  laaner  jeg  den  uden  Eders  Tilladelse.« 

»Eja!«  raabte  Tyge  med  en  haanlig  Latter.  »Du 
taler  min  Tro,  som  om  jeg  ikke  havde  mine  Folk  i  Nær- 
heden, der  paa  et  Vink  af  mig  kunde  kaste  Dig  ud  af 
Porten.« 

»Hvis  I  gjorde  det,«  sagde  Svend  rolig,  »kom  jeg 
i  Nærheden  af  mine  Folk,  Nogle  af  dem  vente  udenfor 
Porten. « 

Ib,  som  under  Samtalen  var  bleven  staaende  ved 
Døren,  rømmede  sig  i  dette  Øjeblik  og  begyndte  at 
klirre  med  sin  Sabel,  det  sædvanlige  Tegn  paa,  at  hans 
Kamplyst  begyndte  at  vækkes. 

Kræmmeren  sad  i  Skyggen  af  Lampen  og  tegnede 
med  en  Pen  paa  Egebordet;  han  dyppede  den  og  skrev 
to  Ord  paa  et  Stykke  Papir,  som  han  skød  hen  til  Tyge. 
Lehnsmanden  saa  Papiret  og  læste  forundret:  »Giv  efter!« 
Han  vovede  i  dette  Øjeblik  ikke  at  kaste  sine  Øjne  paa 
Espen,  men  vant  til  at  bøje  sig  for  dennes  gode  Indfald, 
forandrede  han  pludselig  Tonen  og  udbrød: 

»Herre  min  Gud!  hvor  I  farer  op  for  ingenting; 
jeg  talte  jo  kun  saadan  for  Spøg.« 

»Ak,  Hr.  Lehnsmand!«  sagde  Svend  Gjønge,  »tro 
heller  ikke,  jeg  svarede  i  Alvor.  Hvorfor  skulde  det  vel 
falde  mig  ind  at  tage  Eders  Hest  med  Magt,  siden  jeg 
forud  vidste,  1  vilde  lade  mig  faa  den  godvillig?« 

Tyge  syntes  at  betænke  sig  paa  Svar,  medens  han 
saa  over  mod  Kræmmeren.     Denne  tog  Ordet: 

»Ja,  I  ser  paa  mig,  naadige  Hr.  Lehnsmand!  Min 
Nærværelse  er  maaske  Eder  og  disse  gode  Mænd  til  Be- 
svær. Men  hvis  de  blot  ville  gaa  ned  i  Borgstuen,  til  jeg 
har  faaet  den  Besked,  I  lovede  mig,  saa  gaar  jeg  min 
Vej  igjen,  og  I  kunne  da  tale  sammen  uforstyrrede.« 

»Varer  det  længe?«  spurgte  Svend. 

»Aa  nej,«  sagde  Tyge,  >^lad  Eder  give  Mad  og  Drikke 
dernede,   og  kom  kun  tilbage,   saa  snart  I  have  spist.« 

Til  Trods  for  Svends  skarpe  Blik  var  Kræmmerens 
List  undgaaet  hans  Opmærksomhed,  han  fattede  derfor 
heller  ikke  Aarsagen  til  denne  pludselige  Venlighed. 
Imidlertid  adlød  han  Lehnsmandens  Opfordring  og  gik 
hen  til  Døren,  Ib  rømmede  sig  og  klirrede  frygteligt 
med  sin  Sabel,  idet  de  forlode  Værelset.  Saa  snart  de 
vare  komne  udenfor,  greb  Ib  Svend  i  Armen  og  lagde 
sit  Hoved  til  Døren  for  at  lytte,  Tyges  og  Kræmmerens 
halvsagte  Hvisken  tabte  sig  i  den  lange  Afstand. 

»Saa   sandt  jeg   er  en  ærlig  Mand,«    hviskede  Ib, 

»de  tænke  paa  at  spille  os  en  Streg,  je^  saa  den  lille 
Kræmmer  smile  saa  lumsk,  da  Du  vendte  ham  Ryggen. 
Men  vi  skulle  snart  komme  under  Vejr  med,  hvad  de 
have  for.« 

Efter  disse  Ord  spændte  Ib  sin  Sabel  fra  Siden  og 
leverede  den  til  Svend. 

»Hvor  vil  Du  hen?« 

»Tilbage  til  Stuen  igjen.  Jeg  lod,  som  om  jeg  luk- 
kede Døren,  da  vi  gik,  men  den  blev  staaende  paa  Klem. 
Vent  mig  dernede!  De  have  bestemt  noget  isinde.« 

Med  de  samme  Ord  aabnede  Kræmmeren  Samtalen, 
da  Svend  havde  forlatlt  Salen. 

»De  have  bestemt  noget  isinde,  de  to  Gavstrikke!« 

»Mener  1?«  udbrød  Tyge  med  aaben  Mund. 

»Ja!  og  hvem  tror  I  vel,  den  var,  I  talte  med?« 

»Han  saa  mig  rigtignok  sær  fordægtig  ud,«  svarede 
Tyge  forsigtig,  for  ikke  at  udtale  en  Formodning. 

»Det  var  min  Tro  ingen  anden  end  Svend  Gjønge.« 

» Svend  Gjønge!  «gjentogLehnsmanden  ogfoerivejret. 

I  dette  Øjeblik  aabnede  It)  Døren  og  bukkede  sig 
ned  bag  den  store  Lænestol,  som  Tyge  nylig  havde 
forladt  i  Kakkelovnskrogen. 

»Svend  Gjønge  metl  de  halvtredsindstyve  Tusinde?« 

»Med  eller  uden  de  halvtredsindsindstyve Tusinde,  det 
var,  faa  mig  Skam,  ham.  Ikke  skulde  det  undre  mig, 
hvis  der  gjemtes  andet  i  de  to  Ankere  end  Franskvinen, 
han  talte  om.« 

»I  siger  noget.  De  have  forvaret  Pengene  i  An- 
kerne og  ville  paa  den  Maade  se  at  luske  sig  igjennem 
Svenskehæren.« 

»Ja,  nu  ere  vi  omtrent  ved  det,«  sagde  Espen, 
idet  han  fornøjet  gned  sine  Hænder,  »jeg  er  netop  af 
samme  Mening.« 

Ib  kunde  høre  ethvert  Ord,  saa  meget  lettere,  som 
Stemmerne  hævede  sig  med  den  stigende  Begejstring. 
Desuagtet  var  Skjulestedet  ikke  saa  bekvemt,  som  han 
havde  forestillet  sig.  De  svære  Bøgeknuder  i  Kaminen 
opfyldte  Krogen  med  en  kvælende  Hede.  Ib  stønnede. 
Sveden  perlede  i  store  Draaber  paa  hans  Pande.  Af 
Mangel  paa  et  bedre  Raad  listede  han  sig  til,  lidt  efter 
lidt,  at  trække  sin  Kofte  af.  Imidlertid  vedblev  Sam- 
talen : 

»Vi  maa  undersøge  disse  Ankere,  før  de  rejse 
videre,«  mente  Lehnsmanden. 

»  Vi  maa  slet  ikke  lade  dem  rejse, «  svarede  Kræmmeren. 

»Godt  nok,  men  hvordan  kunne  vi  vel  hindre  dette? 
Svenske  Generalen,  Hr.  Steenbuk,  var  saa  naadig  at 
fritage  mig  for  at  give  hans  Folk  Kvarter,  og  foruden 
os  er  der  iaften  kun  to  gamle  Karle  paa  Slottet.  Alle 
de  Andre  ere  løbne  deres  Vej.« 

»Hvorfor?« 

»De  vilde  have  mere  i  Løn.« 

»Hvor  meget  fik  de  da?< 

»Siden  Krigen  begyndte,  fik  de  ingenting.« 

»Og  de  vilde  endda  have  mere,  de  Utaknemmelige ! 
Der  er  ingen  Billighed  til  i  denne  Verden.« 

»Lad  nu  Spøg  fare,  Espen!  hellere  gaa  vi  paa 
Raad  om,  hvordan  vi  skulle  hindre  vore  to  Mænd  i  at 
komme  bort.« 

Kræmmeren  syntes  ut  betænke  sig.  Lidt  efter  ud- 
brød han  med  et  fiffigt  Smil: 

»Jeg  faar  en  Ide!  I  holder  dem  op  med  Snak  til 
imorgen  tidlig,  imens  skriver  I  et  Brev  ned  til  Oberst 
Sparre  paa  Jungshoved.  h;ui  skylder  Eder  nogle  For- 
bindtligheder for  de  rare  Sager,  I  hvissomda  luir  skikket 
ham,    og   vil    ikke    nægte   en  Kommando  af  sine  Folk, 

helst  naar  I  lader  Eder  forlyde  med,  at  det  gjælder  om 
at  fange  Svend  Gjønge,  paa  hvis  Hoved  han  har  sat 
en  Pris.  Om  vor  Formodning  med  Pengene  taler  I 
derimod  intet,  og  medens  Svenskerne  tage  Svend,  tage 
vi  hans  Ankere.     Hvad  synes  I?« 

»Kræmmer,  —  Espen!«  raabte  Tyge  og  slog  i 
Bordet,  »I  er  en  fiffig  Person,  Eders  Indfald  er  fortræffe- 
ligt, og  det  forsikrer  jeg  Eder  højt  og  helligt,  hvis  Svend 
virkelig  har  gjemt  alle  disse  rare  Penge  i  de  to  Ankere, 
og  jeg  faar  fat  paa  dem,  skal  I  ikke  have  udspundet 
denne  List  for  intet.« 

»Det  tror  jeg  nok,«  svarede  Espen.  »Man  kan  da 
ikke  regne  Halvparten  af  halvtredsindstyve  Tusinde  for 
intet.« 

»Halvparten!«  gjentog  Lehnsmanden  studsende. 

»Ja,  naturligvis,  min  kjære  Herre!  Halvpart  til  mig 
og  Halvpart  til  Eder,  jeg  skulde  tro,  at  det  var  en  lige 
Deling;  med  mindre  I  synes  bedre  om,  at  jeg  melder 
den  hele  Sag  til  Kaptajn  Manheimer,  saa  kan  I  stole 
paa,  at  Eders  Andel  endnu  vil  blive  mindre.« 

»Nu  vel!«  udbrød  Tyge  forbløffet,  »I  faar  da  Halv- 
parten.« 

»Skriv  blot  Brevet.     Her  er  Papir  og  Pen.« 

Tyge  skrev.  Ib  var  færdig  at  steges.  Havde  Af- 
standen mellem  ham  og  Bordet  ikke  været  saa  stor,  vilde 
man  have  hørt  hans  korte  Aandedræt  og  den  undertrykte 
Stønnen,  som  Heden  afpressede  ham.  Atter  havde  han 
forsøgt  at  gjøre  den  mere  udholdelig  ved  at  afføre  sig 
Vest  og  Tørklæde,  men  Varmen  syntes  at  tiltage. 

»Men  hvem  skal  gaa  Bud  til  Jungshoved?«  spurgte 
Tyge,  idet  han  lagde  Papiret  sammen. 

»Ak,  min  Herre  Lehnsmand!«  svarede  Kræmmeren, 
»tror  I  vel,  jeg  vilde  betro  nogen  Anden  dertil?  Jeg 
skal  selv  endnu  inat  besørge,  hvad  I  skriver.« 

»Jeg  med,«  hviskede  Ib  rasende.  »Gid  Djævlen  flytte 
Eder,  at  I  tøver  saa  længe,  inden  vi  kunne  komme  til 
at  begive  os  paa  den  Rejse.« 

»Naa  da,  i  Guds  Navn!  her  har  I  Brevet.« 

»Men  hvordan  kommer  jeg  bort  fra  Slottet,  uden 
at  Nogen  mærker  det?« 

»Det  finde  vi  vel  Raad  for,«  svarede  Lehnsmanden 
smilende.  »Ser  I  her  Døren  i  Tapetet;  naar  I  bliver 
ved  at  følge  Gangen  udenfor,  kommer  I  til  en  Trappe 
paa  venstre  Haand,  den  fører  ned  til  Haven,  og  derfra 
behøver  I  kun  at  stige  over  Gjærdet.  Det  er  min  Tro 
længe  siden,  denne  Dør  er  bleven  aabnet,«  tilføjede  han. 
»I  min  salig  Kones  Tid  førte  Gangen  til  hendes  Værelse, 
nu  derimod  — « 

»Formodentlig  til  Husholderskens,«  faldt  Espen  ham 
i  Talen,  idet  han  tog  Brevet,  svøbte  sig  ind  i  sin  Kappe 
og  forsvandt  bag  Tapetdøren. 

»Endelig!«  udbrød  Ib  halv  højt,  idet  han  tog  sine 
Klædningsstykker  under  Armen  og  foer  ud  af  Salen. 


16. 
Hvor  Kjøbmanden  skjulte  sit  Brev. 

Da  Ib  traadte  ind  i  Borgstuen,  vakte  han  megen 
Forbavselse  ved  sit  røde,  glindsende  Ansigt,  sit  stive 
og  stirrende  Blik,  men  fremfor  alt  paa  Grund  af  Klæd- 
ningsstykkerne, som  han  endnu  bar  under  Armen. 

Uden  at  sige  et  Ord  styrtede  han  hen  til  Bordet, 
greb  med  begge  Hænder  om  Ølkanden  og  tømte  den  til- 
bunds. Derefter  syntes  han  at  komme  til  sig  selv  igjen. 
Under  et  Ophold,  han  gjorde  for  at  trække  Vejret,  tog 

han  Kanden  fra  Munden  of^  kastede  sit  Blik  omkring 
paa  de  Tilstedeværende,  medens  hans  Læber  udvidede 
sig  til  et  blidt  og  veltilfreds  Smil,  der  viste  en  Række 
hvide  Tænder.     Han  nikkede  til  Svend  og  udbrød: 

"Det  var,  som  jeg  sagde.  laften  tænker  Ræven  at 
fange  Høns.  Lehnsmanden  bad  mig  ellers  at  bede  Dig 
vise  ham  den  Ære  at  træde  op  i  Salen.  Han  har  en  Sag 
at  anbefale  Dig,  som  ligger  ham  svært  paa  Hjerte.« 

Svend  gik,  Ib  fulgte  efter  ham,  men  vendte  sig  i 
Døren  og  udbrød: 

»Vil  Ingen  af  Jer,  I  gode  Folk!  sige  til  Husholdersken 
fra  Lehnsmanden,  at  hun  giver  mig  noget  at  spise,  det 
bedste  hun  har  i  sit  Stegers,  men  det  maa  ske  i  en  Fart, 
for  jeg  skal  straks  gaa  paa  Rejse.«  Efter  disse  Ord  gik 
Ib  ud  til  Svend,  som  ventede  paa  Gangen. 

»Naa,«  hviskede  Svend,  »Du  fik  altsaa  noget  at  vide.« 

»Jeg  hørte  hvert  Ord,  de  sagde.  De  kjende  Dig  og 
gjætte,  hvad  vi  føre  med  os.  Lehnsmanden  skrev  til 
Obersten  paa  Jungshoved  og  bad  om  Folk  til  at  angribe 
Dig.     Kræmmeren  er  allerede  gaaet  med  Brevet.« 

*For  en  Ufærd!  Kræmmeren?« 

»Ja,  men  jeg  hjælper  ham  at  besørge  det,«  svarede 
Ib  med  en  betydningsfuld  Gebærde.  »Mens  jeg  er  borte, 
maa  Du  skaffe  Dig  en  Hest  og  komme  afsted,  saa  hur- 
tigt Du  kan:  tag  ind  over  Marken  og  sig  mig,  hvor  Du 
vil,  at  vi  skulle  træffe  hinanden.« 

»Jeg  drager  op  ad  til  Skoven  ved  Lekkinde  og  tøver 
der  efter  Dig.  Skulde  jeg  være  borte,  naar  Du  kommer, 
saa  kan  Du  følge  Sporet,  som  Slæden  gjør  i  Sneen.« 

»Gud  i  Vold  da!  l'orlang  blot  Hesten  af  Lehns- 
manden og  drag  din  Vej.  Han  tør  ikke  nægte  Dig  den 
og  har  kun  to  Karle  paa  Gaarden.« 

Ib  trykkede  Svends  Haand    og    vendte  tilbage    til 

Borgstuen,  hvor  Husholdersken  imidlertid  havde  fremsat 
et  rigeligt  Maaltid. 

Ib  gav  sig  straks  ifærd  dermed,  nikkede,  medens 
han  spiste,  over  til  den  gamle  Kone,  og  bemærkede,  at 
Lehnsmanden  havde  raadet  ham  til  at  smage  den  her- 
lige Mjød,  som  laa  forvaret  i  Kjælderen.  Konen  gik  for 
at  tappe  en  Kande.  Imidlertid  havde  de  to  Karle, 
hvoraf  Tyges  Tjenerskab  bestod,  taget  Plads  paa  Bænken 
ligeoverfor  ham;  den  Ene  sad  og  tegnede  PMgurer  i  det 
spildte  01  paa  Bordet,  den  Anden  vedblev  at  stirre  paa 
Ib  med  en  uafbrudt  Opmærksomhed. 

»Med  Forlov  at  spørge,«  udbrød  den  Sidstnævnte, 
»hvad  var  det  for  en  Mand,  som  nys  gik  herfra?« 

Ib  satte  et  hemmelighedsfuldt  Ansigt  op  og  rystede 
paa  Hovedet. 

»Det  tør  jeg  ikke  vove  at  sige,«  svarede  han 
dæmpet  og  saa  sig  om  i  Stuen. 

»Aa  jo,  hvorfor  ikke,  vi  fortælle  det  ikke  igjen.« 

»Det  er  en  berømt  Mand,«  sagde  Ib,  bestandig 
hviskende. 

»Da  var  hans  Dragt  kun  ringe.« 

Ib  smilede.  »Kunde Du  da  ikke  se, han  var  forklædt?« 

»Jo,  det  faldt  mig  straks  ind,«    ytrede  den  Anden. 

»Det  er  en  overmaade  berømt  Mand,«  vedblev  Ib 
og  rømmede  sig  for  at  tale  tydeligere,  »han  er  den  for- 
nemste af  alle  Kongens  Generaler,  og  derfor  maa  han 
liste  sig  forklædt  igjennem  Svenskehæren.  Saa  snart  vi 
komme  oj)  til  Kjøbenhavn,  vil  Piben  straks  faa  en  anden 
Lyd,  og  Gud  hjælpe  saa  Fjenden.« 

»Men  hvad  er  da  det,  han  har  i  de  to  Ankere  paa 
Slæden?«  spurgte  Husholdersken,  idet  hun  vendte  til- 
bage med  en  Kande  Mjød. 

»Ja,    deri    stikker  just    Hemmeligheden,    min   rare 


190 


Kone!  —  Det  var  da  en  dejlig  Mjød!  —  Til  Belønning 
derfor  vil  jeg  betro  Hende  vort  Ærinde,  men  Gud  naade 
Jer  alle  Tre,  hvis  I  bringe  mine  Ord  videre.« 

»Ak,  Herre!  I  kan  forlade  Jer  paa  os,«  forsikrede 
Tilhørerne  og  trængte  sig  omkring  ham. 

»Ser  I!«  vedblev  Ib,  vdet  er  den  slemme  Is,  der 
har  voldt  Landet  al  Ulykke,  havde  den  ikke  lagt  Vandene 
til,  kunde  Svensken  heller  ikke  være  kommen  over  paa 
Sjælland.     Det  begriber  I  vel?« 

»Ja,  det  er  vist.« 

»Naar  man  altsaa  bare  kunde  faa  Isen  bort,  havde 
vi  dem  i  Fælden,  for  saa  lode  de  være  at  komme  til- 
bage igjen.     Ikke  sandt?« 

Denne  sidste  Slutning  forekom  Tilhørerne  mindre 
indlysende;  imidlertid  bekræftede  de  dog  Ibs  Spørgs- 
niaal.     Han  vedblev: 

»Nu  maa  I  vide,  at  min  Herre,  før  han  blev  General, 
har  været  Apotheker  i  fremmede  Lande  og  der  lært  at 
lave  mange  forfærdelige  Ting  sammen.  Haarene  skulde 
rejse  sig  paa  Jeres  Hoveder,  hvis  jeg  blot  havde  Stunder 
til  at  fortælle  derom.  Blandt  andet  har  han  i  Vinter  op- 
fundet en  Mikstur,  som  bringer  Is  til  at  smelte,  dermed 
har  han  isinde  at  tø  Søen  op  omkring  Sjælland,  og  det 
er  den  Mikstur,  han  fører  med  sig  i  de  to  Ankere.« 

»Aa  vist!«  udbrød  Husholdersken  leende,  »der  binder 
I  os  bestemt  noget  paa  Ærmet.  Hvad  skulde  det  vel 
være  for  en  Mikstur,  som  kunde  smelte  Is?« 

i- Herre  Gud,  lille  Kone!«  svarede  Ib  med  Munden 
fuld  af  Mad,  »tænk  Jer  blot  om:  Det  allerdaarligste, 
varme  Vand  er  jo  istand  dertil,  og  naar  det  lader  sig 
gjøre,  hvor  meget  mere  maa  det  da  ikke  ske  med  min 
Herres  Mikstur,  der  er  sammensat  af  saa  mange  forskjel- 
lige  Ting,  tusinde  Gange  kostbarere  end  Vand?« 

»Ja,  det  er  ogsaa  sandt,«  svarede  Konen. 

»Men  de  to  Ankere  ville  da  kun  forslaa  lidt  til  den 
Mængde  Is,«  indvendte  den  ene  af  Karlene. 

»Mener  Du?«  ytrede  Ib  med  en  spottende  Over- 
legenhed. »Ved  Du  da  ikke,  at  naar  Isen  først  engang 
begynder  at  tø,  saa  faar  Vandet  underneden  den  til  at 
fare  fort  dermed?  Det  er  blot  Maaden  at  fange  rigtig 
an,  hvorpaa  det  beror,  og  den  Maade  kjender  min  Herre 
Generalen.« 

Ib  tog  en  vældig  Slurk  af  Mjødkanden  og  vedblev 
derefter  med  en  vidunderlig  Hurtighed: 

»Naar  først  det  er  sket,  træder  han  frem,  han  griber 
an  mellem  Kanonskud  og  Salver,  de  fyre  paa  ham  noget 
morderligt,  og  Modet  stiger  formedelst  Fjendens  Skrig 
og  begraver  ved  Selvtægt  de  Forbistrede,  som  over  dette 
Mirakel  ikke  holde  Stik,  men  som  ulyksalige  Mænd  og 
Koner  med  deres  smaa  Børn  tvært  om  igjen  fortabe  sig 
i  Fyr  og  Flamme.  Forstaar  I?  —  Akkurat  det,  jeg  her 
nævner,  sagde  den  hollandske  Hærpaukenslager  ham  i 
Mandags,  og  naar  I  ikke  begriber  det,  saa  ynker  jeg 
Jer,  og  naar  I  ikke  sige  ja  til,  at  en  saadan  General 
maa  være  en  allerhelvedes  Karl,  saa  ere  I  jo  enfoldigere 
end  de  umælende  Dyr.  Nu  har  jeg  betroet  Jer  vor 
Hemmelighed,  men  hvis  I  snakke  om  den  til  Nogen, 
maa  I  selv  tage,  hvad  der  følger  paa.« 

Efter  denne  Formaning,  som  blev  given  med  den 
dybeste  Alvor,  tømte  Ib  Mjødkanden  tilbunds  og  rejste 
sig  op  fra  Bordet.  »Gud  være  med  Jer,  I  rare  Menne- 
sker! Nu  maa  jeg  afsted  igjen.« 

»Drager  I  bort  i  dette  Mørke?«  spurgte  Husholder- 
sken, der  havde  fundet  saare  megen  Opbyggelse  ved 
Ibs  Underholdning. 

»Maa  jeg    ikke    over    til   Generalens    Fætter    paa 

Lundbygaard  og  bestille  Kvarter  til  hans  Naade,  siden 
han  selv  vil  nedlade  sig  til  at  tage  bort  i  Slæden?  Hils 
min  Ven,  Lehnsmanden,  og  sig  ham  Tak  for  Mad.  Det 
er  sandt,  nu,  da  jeg  nævner  Navnet,  kommer  jeg  i 
Tanker  om,  at  han  befalede  En  af  jer  at  tage  en  Lygte 
og  lyse  mig  igjennem  Haven.« 

Lygten  blev  tændt,  og  begge  Karlene  ledsagede 
Ib  ud  til  Gjærdet,  her  kom  han  nyt  Fængkrudt  paa  sine 
Pistoler,  skjulte  dem  under  Koften  og  krøb  derpaa  igjen- 
nem Buskene  ud  paa  Marken. 

»Glem  ikke  at  hilse  min  Ven,  Lehnsmanden,«  raabte 
han,  idet  han  forsvandt. 

Imidlertid  vandrede  den  lille  Kræmmer  hen  ad  Vejen 
til  Jungshoved,  støttende  sig  til  en  tyk  Stok,  han  havde 
skaaret  i  Risgjærdet.  Som  enhver  uvant  Fodgænger, 
anstrengte  han  sig  i  Begyndelsen  over  sine  Kræfter  og 
blev  derfor  stakaandet  efter  at  have  gaaet  lidt.  Medens 
han  standsede  og  trak  Vejret,  drejede  han  Hovedet  til- 
bage for  at  se,  hvor  langt  han  var  fjernet  fra  Slottet. 
Han  begyndte  allerede  at  fortryde  sit  Tilbud  med  at 
besørge  Brevet.  Vejen  var  ubanet  og  øde.  Medens 
Espen  gik,  faldt  efterhaanden  hans  Tanker  paa  flere 
Historier  om  Overfald  og  Mord,  hvoraf  Egnen  i  Krigens 
Tid  var  opfyldt,  og  som  Folk  næsten  alle  tillagde  Svend 
Gjønge. 

Han  kastede  sit  Blik  omkring  til  Siderne;  et  hef- 
tigt Vindstød  eller  et  faldende  Blad  var  nok  til  at  bringe 
hans  Hjerte  til  at  banke  med  næsten  hørlige  Slag.  Han 
maatte  ogsaa  tilstaa  for  sig  selv,  at  der  ikke  kunde 
gives  noget  Sted  mere  skikket  til  Overfald  end  just 
det,  hvorpaa  han  befandt  sig. 

1  lang  Afstand  øjnede  man  intet  Hus  eller  Tegn 
til  Beboelse.    Paa  begge  Sider  indkredsedes  Adelsvejen, 

som  man  dengang  kaldte  Alfarvej,  af  et  Gjærde,  be- 
vokset med  Hassel  eller  Pilebuske;  dertil  kom  endnu 
Mørket,  som  forøgede  Faren  og  begunstigede  alle  fjendt- 
lige Hensigter. 

I  denne  Stemning  hørte  han  Ib  nærme  sig  fra  en 
Gangsti,  som  førte  ind  over  Marken.  Kræmmeren  stand- 
sede og  kastede  et  frygtsomt  Blik  tilbage,  men  det  var 
for  mørkt  til  at  skjelne  noget  tydeligt,  han  saae  kun 
Omridset  af  en  høj  og  bredskuldret  Skikkelse,  som  kom 
efter  ham  med  lange,  hurtige  Skridt,  nynnende  en  Sang. 

Ib  havde  været  saa  betænksom  at  hægte  Sablen 
op,  for  at  dens  Raslen  ikke  skulde  tilkjendegive,  at  han 
var  bevæbnet. 

s  Gudsfred ! «  raabte  Kjøbmanden  gjennemtrængende, 
medens  Ib  endnu  var  nogle  Skridt  borte. 

»Tak!«  svarede  Ib,  idet  han  smilede  ad  den  umis- 
kjendelige  Frygt,  som  laa  i  Espens  rystende  Stemme. 
»Det  lader  til,  at  vi  skulle  den  samme  Vej,«  ved- 
blev Kjøbmanden  hurtigt,  »saa  kunne  vi  følges  ad.«. 

»Ja  nok!«   svarede  Ib. 

Espens  Glæde  over  Mødet  sank  betydelig  ved 
disse  korte  Svar,  hans  tidligere  Angst  tiltog,  og  han 
gjorde  et  hurtigt  Skridt  til  Siden  for  at  komme  i  læn- 
gere Afstand  fra  Ib.  Da  Samtalen  truede  med  at  gaa  i 
Staa,  tog  han  Mod  til  sig  og  begyndte  igjen: 

»Det  er  ellers  en  slem  mørk  Aften  at  gaa  en  lang 
Vej  i.« 

»Skal  I  da  saa  langt?«  spurgte  Ib. 

»Aa  nej,  aa  nej,  jeg  er  snart  ved  mit  Hjem,  jeg 
skal  blot  lidt  op  ad  Jungshoved  til.  Med  Forlov  at 
spørge,  farer  I  den  samme  Vej?« 

»Den  selvsamme.« 

'>Det  passer  sig  godt,«  vedblev  Espen,  »saa  blive 

vi  en  rar,  lille  Flok;  for  jeg  har  nogle  Kammerater 
med  mig.« 

»Har  I  Kammerater?«  raabte  Ib  i  en  Tone,  der 
ikke  skulde  bidrage  til  at  berolige  den  Lille. 

»Ja,  det  ved  Himmerigs  Gud!  en,  to,  tre  Stykker. 
De  gik  lidt  i  Forvejen.« 

»Aa  ja,«  svarede  Ib  beroliget,  »det  er  heller  ikke 
godt  at  vove  sig  alene  ud  paa  denne  Tid  af  Døgnet, 
da  Ildgjerningsmænd  og  Skarns  Folk  drive  omkring  og 
holde  ilde  Hus  med  de  Vejfarende.  Hist  henne,  hvor 
den  høje  Eg  rager  frem  over  Gjærdet,  hængte  de  en 
Mand  nys  forgangen  og  klædte  ham  af  lige  til  Skindet.« 

»Vorherre  bevares!«  hviskede  Kræmmeren,  som 
maatte  støtte  sig  til  sin  Stok  for  ikke  at  synke  i  Knæ. 

»Tilmed.«  vedblev  Fortælleren,  »holder  Svend  Gjønge 
og  hans  Krigsfolk  Vejen  besat  lidt  længere  nordpaa;  de 
lade  ingen  Rejsende  fare,  før  de  have  ransaget  ham  paa 
det  nøjeste.« 

»Hvorfor  ransage  de?« 

»Eja,  om  Nogen  fører  Bud  eller  Brev  til  Svensken. 
Gud  naade  den  elendige  Synder,  de  træffer  med  sligt. 
Han  er  saa  godt  som  en  død  Mand.« 

Imod  Formodning  lod  denne  Trusel,  der  blev  frem- 
sat med  behørigt  Eftertryk,  ikke  til  at  gjøre  synderlig 
Virkning  paa  Kræmmeren.    Han  udbrød  frimodig: 

»Jeg  fører  ikke  Breve  med  mig. 

»Ja,  jeg  ikke  heller,«  svarede  Ib. 

»Har  I  nogensinde  trutfet  Svend  Gjønge  og  hans 
Folk?« 

»Imellemstunder;  men  mig  gjør  de  intet.« 

»Hvorfor  ikke?« 

»Jeg  har  engang  rakt  Svend  en  Haand,  da  han  var 
i  Betryk,  saa  gav  han  mig  et  Tegn,  dermed  jeg  kunde 

være  uhindret  af  hans  Mænd  og  drage  imellem  dem, 
som  jeg  lystede.« 

»Hvad  var  det  for  et  Tegn?« 

»Tegnet  var  for  mig,  ikke  for  Andre.  Men  hvor 
bliver  Jeres  Kammerater  af?« 

»De  sidde  vist  fast  inde  i  Herberget,«  svarede 
Espen  og  pegede  paa  et  Hus,  som  laa  noget  foran  dem 
paa  den  ene  Side  af  Vejen.  »Vil  I  gaa  med  indenfor, 
saa  lader  jeg  Værten  skjænke  os  et  Glas  Mjød  paa  godt 
Kammeratskab.« 

»I  skal  have  Eders  Villie,«  svarede  Ib.  »Gaa  kun 
foran,  jeg  følger  straks  bagefter,«  tilføjede  han,  da  de 
kom  til  Stedet. 

Hyttens  Dør  var  saa  lav,  at  Espen  maatte  bukke 
sig,  idet  han  gik  under  den.  Ib  kastede  først  et  Blik 
ind  gjennem  Hornruden,  derpaa  spændte  han  sin  Sabel 
fra  Siden  og  stak  den  ind  i  Halmtaget,  drog  Koften 
sammen  over  Pistolerne  og  fulgte  efter  Kjøbmanden. 

Inde  i  Krostuen  vare  en  svensk  Tambour  og  en 
gammel,  graahaaret  Artillerist  beskjæftiget  med  at  spille 
Kort.  Værten  sad  og  sov  ved  sin  Skjænk.  Espen  gik 
hen  til  ham  og  lagde  sin  Haand  paa  hans  Skulder,  idet 
han  forlangte  to  Glas  Mjød. 

Ib  tog  imidlertid  Plads  paa  Bænken  i  nogen  Afstand 
fra  de  to  Soldater,  Svenskerne  lagde  Kortene  sammen 
og  betragtede  de  nye  Gæster.  Den  ene  af  dem  udbrød, 
henvendt  til  Ib : 

»Hvad  er  I  for  Folk?« 

Ib  smilede  og  gjorde  et  Tegn  hen  mod  Espen,  idet 
han  hviskede: 

»Det  er  en  rig  Mand,  han  giver  en  Kande  Mjød 
for  et  godt  Ord.« 

Denne  Underretning,  saa  ufuldstændig  den  end  var, 

syntes  at  elektrisere  Svenskerne.  Den  ene  rejste  sig  og 
gik  hen  til  Skjænken. 

»Hej  Du!«  udbrød  han  til  Værten,  »hvorfor  nøler 
Du?  Hører  Du  ikke,  at  den  Herre  bestiller  en  Kande 
gammel  Mjød  til  svenske  Majestætens  Krigsfolk?« 

Espen  og  Værten  betragtede  Soldaten  lige  over- 
raskede. Kræmmeren  fattede  sig  først,  han  vendte  sig 
mod  den  gamle  Artillerist  og  sagde: 

»Det  Ord  skal  staa  til  Troende,  Herre  Krigsmand  1 
en  Kande  Mjød  giver  jeg  Eder  villig.« 

»Rap  Jer  da  lidt,  Vært!«  raabte  Tambouren  ved 
Bordet.  »Hører  1  ikke,  hvad  den  brave  Mand  siger? 
Den,  der  giver  villig,  giver  dobbelt;  bring  os  derfor  to 
Kander  Mjød  « 

Espens  Læber  fortrak  sig  til  et  bittert  Smil,  medens 
han  svarede: 

»Jeg  har  kun  dette  ene  Tomarkstykke  hos  mig.  I 
Guds  Navn!  jeg  spenderer  det  for  at  gjøre  Eder  en 
Fornøjelse.« 

Værten  satte  fire  Tinbægere  og  en  fyldt  Mjødkande 
paa  Bordet. 

Under  det  Drikkelag,  som  nu  begyndte,  kom  Espen 
til  at  sidde  mellem  de  to  Svenske,  der  nødte  ham  til  at 
tømme  Bæger  efter  Bæger  med  dem.  Ib  forholdt  sig 
derimod  stille  og  ordknap  i  den  Del  af  Stuen,  hvor  han 
havde  valgt  sin  Plads. 

Artilleristen  skjænkede  i  Bægrene,  rejste  sig  og 
blinkede  til  sin  Kammerat,  idet  han  udbrød : 

»Svenskekongen  Karl  Gustavs  Skaal !  gid  han  for- 
døje godt,  indtil  han  har  opspist  Daiunark!« 

Espen  nippede  til  sit  Bæger. 

»Hvad  for  noget!«  raabte  Tambouren  truende, 
»drikker  I  ikke  Svenskekongens  Skaal?« 

»Jo,  Hr.  Tambour!«  svarede  Espen  hurtigt,  »det 
gjør  jeg  gjerne.« 

Han  klinkede  med  de  to  Krigsmænd,  som  efter  at 
have  drukket,  rakte  ham  deres  Hænder  over  Bordet. 
Espen  begreb  ikke  ret  Meningen  hermed,  imidlertid 
modtog  han  Soldaternes  Haandslag  og  gjengjældte  dem. 

»Og  I?«  vedblev  den  Gamle  henvendt  til  Ib. 

»Ak,  Herre  Krigsmand!«  svarede  Ib  ydmygt.  »Hvad 
Magt  ligger  der  vel  paa,  om  en  fattig  Bonde  som  jeg 
drikker  den  store  Konges  Skaal.  Jeg  har  en  slem  Hoved- 
værk denne  Aften  og  duer  ikke  til  at  være  med  i  Laget.« 

Efter  disse  Ord  bøjede  Ib  sit  Hoved  ned  mod  Bordet 
og  skjulte  det  i  begge  Arme,  som  om  han  agtede  at  sove. 

»Jeg  tænker,  vi  lade  ham  fare,«  udbrød  Artille- 
risten. »Des  mere  bliver  der  i  Kanden  for  os.  Hid  med 
Eders  Bæger!« 

Espen  indsaa  snart,  at  han  vilde  trække  det  korteste 
Straa  i  dette  Lag,  Mjøden  begyndte  allerede  at  stige  ham 
til  Hovedet,  og  Svenskerne  vedbleve  at  fylde  hans  Bæger 
og  tvang  ham  hver  Gang  til  at  tømme  det.  Han  prø- 
vede derfor  paa  at  anstille  sig  beruset  og  begyndte  at 
synge    og   støje    endnu   mere  højrøstet  end  Soldaterne. 

»I  lader  jo  til  at  blive  en  Karl,  der  vil  gjøre  os 
Ære,«  raabte  Artilleristen  leende. 

»Hvad  mon  han  mener  dermed?«  tænkte  Espen. 

»Hvad  Haandtering  har  I  ellers  drevet  før?« 

»Før,«  gjentog  den  Lille,  »aa,  jeg  gaar  endnu  om- 
kring med  en  Kramkiste  paa  Ryggen.« 

»Fy,  —  Bissekræmmer,  det  vil  ikke  komme  Eder 
til  Gode,  bedre  var  det,  om  I  havde  været  Jæger.« 

Espen  smilede  og  tænkte:  »Artilleristen  har  næsten 
faaet  nok,  han  taler  allerede  over  sig.« 

■»Føleri  nu  ogsaa  rigtig  Lyst  til  Eders  nye  Stand?« 

vedblev  Soldaten,  idet  han  delte  Kandens  Indhold  i  de 
tre  Bægere. 

»I  mener  nok  til  min  gamle  Stand,«  svarede 
Espen  leende. 

»Nej,  for  tusind  Djævle!  jeg  mener  den  ny.« 

»Det  er  jo  kun  et  Kvarter  siden,  I  traadte  ind  i 
den,«  tilføjede  Tambouren. 

»Den  Ene  er  ikke  anderledes  faren  end  den  Anden,« 
tænkte  Espen,  »de  ere  drukne  begge  To.  Saa  meget 
desto  bedre!  —  Jeg  har  jo  været  Kræmmer  i  over 
tyve  Aer,«  tilføjede  han  højt. 

»Det  kan  have  sin  Rigtighed,  men  I  har  kun  været 
Soldat  i  tyve  Minutter.« 

»Soldat!«  gjentog  Espen  med  stive  og  stirrende 
Blikke. 

»Han  er  ellers  god,  den  lille  Fyr!«  raabte  Artille- 
risten. »Han  drikker  Kongens  Skaal  med  Soldater,  hvilket 
er  udlagt,  at  han  har  Lyst  til  Krigsstanden,  han  tager 
imod  vort  Haandslag,  hvilket  er  Tegn  paa,  at  han  er 
hvervet,  og  endda  nægter  han  at  være  Soldat.« 

Espen  følte  noget,  der  lignede  en  Febergysen,  fare 
igjennem  sine  Lemmer.  I  dette  Øjeblik  vilde  han  have 
foretrukket  den  øde  og  mørke  Vej  med  alle  dens  Skrække- 
billeder  for  Selskabet  i  Krostuen. 

»Men  kjæreHr.  Soldat !«  udbrød  han  næsten  grædende, 
»betænk  dog,  at  jeg  er  en  Mand  paa  henved  de  tre  Snese, 
hvorledes  duer  jeg  til  at  være  Soldat,  tilmed  er  jeg  værk- 
bruden, og  mine  Ben  magte  fast  ikke  at  bære  mig.« 

»For  en  Ufærd!«  raabte  Artilleristen,  »det  bliver 
eders  Sag;  jeg  agter  min  Tro  ikke  at  bære  Jer.« 

»Ret  betragtet,«  udbrød  Tambouren'  »vil  han  rigtig- 
nok kun  blive  en  maadelig  Soldat.« 

>'Aa,  Herre  Gud!«  svarede  Espen  grædende,  »yderst 
maadelig.« 

»Saa  kommer  han  til  at  stille  en  Anden  i  sit  Sted.« 

»Ja,  der  er  nok  ikke  andet  for,  med  mindre  han 
selv  kan  kjøbe  sig  løs.« 

Espen  begyndte  at  ane  Soldaternes  Hensigt.  Hans 
Frygt  blev  mindre,  og  han  spurgte  med  et  Suk : 

»Hvor  meget  vil  det  vil  kunne  koste?« 

»Ja,    hvad  mener  Du,  Brorlil!«  ytrede  Tambouren. 

»Jeg  regner  lavt,  naar  jeg  siger  halvtredsindstyve 
Sølvdalere. « 

»Halvtredsindstyve  Sølvdalere !«  gjentogKjøbmanden, 
idet  han  hævede  sine  Øjne  mod  det  mørke  Bræddeloft, 
»saa  mange  Penge  har  jeg  min  Tro  ikke  ejet  paa  en- 
gang mit  hele  Liv  igjennem.« 

»Hvad  gjør  det?  jeg  tænker  ogsaa,  at  Kong  Karl 
er  bedre  tjent  med  en  Stridsmand  end  med  halvtred- 
sindstyve Daler,  og  der  er  noget  ved  Dig,  Kræmmer! 
jeg  ved  ikke  hvad,  der  siger,  at  Du  med  Tiden  kan 
blive  en  god  Soldat.« 

»I  kan  tage  mit  usle  Liv,«  svarede  Espen,  »men 
jeg  ejer  ikke  saa  mange  Penge.« 

»Tror  I  ikke,  at  vi  i  Betragtning  af  Mandens  Fat- 
tigdom kunde  nedsætte  Summen  til  tredive  Daler?« 

»Maaske!«  svarede  Artilleristen,  »men  saa  heller 
ikke  en  Skilling  ringere.« 

»Hør  et  Ord,  I  gode  Krigsfolk!«  udbrød  Espen.  »Nu 
har  I  gjort  mig  et  Forslag,  lad  mig  gjøre  Eder  et  andet.« 

»Kom  frem  med  det.« 

»Jeg  ejer  ikke  de  mange  Penge,  I  forlange,  det  skal 
staa  Eder  frit  for  at  ransage  alle  mine  Lommer,  for  at  I 
selv  kunne  blive  overbeviste  derom.  Derimod  drager  jeg 
iaften  op  til  Jungshoved  Slot,  en  Mils  Vej  herfra,  og 
naar  jeg  først  kommer  der,  kjender  jeg  en  god  Ven, 
som  maaske  forstrækker  mig  med  Summen.   Hvis  altsaa 

En  af  Eder  vil  følge  med,  kan  han  bringe  Pengene  til- 
bage og  endda  fortjene  lidt  derovre  for  sin  Ulejlighed.« 

»Det  var  ikke  saa  ueffent  talt,«  svarede  Artille- 
risten. »Men  først  maa  vi  se  os  for,  om  I  ikke  skulde 
have  Pengene  hos  Jer.« 

»Vær  saa  god.«^ 

»Dernæst  følger  jeg  med  op  til  Slottet,«  sagde  Tam- 
bouren,  i^siden  jeg  alligevel  skal  samme  Vej  til  mit 
Kvarter.« 

Ib  havde  hørt  hvert  Ord  af  denne  Samtale,  skjøndt 
hans  hule  Aandedrag  lod  formode  en  dyb  Søvn.  Idet 
Kræmmeren  rejste  sig  fra  Bænken,  hævede  han  sit 
Hoved  en  Smule  op  over  Armene  og  kastede  et  nys- 
gjerrigt  og  forskende  Blik  hen  paa  de  tre  Mænd. 

Artilleristens  Hænder  gik  fra  Lomme  til  Lomme  i 
Kræmmerens  Klædning,  men  Ib  begreb  straks  af  den 
Sikkerhed  og  Ro,  som  Espens  Ansigt  viste,  at  denne 
Undersøgelse  vilde  blive  frugtesløs ;  Gjenstanden  for  hans 
Interesse  var  heller  ikke  Pengene,  men  Brevet. 

»Gid  titusind  Djævle  tage  Dig,  Bissekræmmer!  jeg 
finder  jo  ikke  saa  meget  som  en  Penning  i  dine  Lommer.« 

»Jeg  sagde  det  forud,«  ytrede  Espen,  »men  mit 
Ord  stod  ikke  til  Troende.« 

»Ja,  ja!  lad  os  saa  se,  at  vi  komme  afsted  til 
Jungshoved,«  ytrede  Tambouren  og  rejste  sig  fra 
Bænken,   »det  begynder  at  blive  silde.« 

Ib  sad  igjen  stille  og  ubevægelig.  Espen  betænkte 
sig  nogle  Øjeblikke,  før  han  gik  hen  til  ham,  derefter 
lagde  han  Haanden  paa  hans  Skulder: 

»Er  I  rede  til  at  vandre  videre.  Kammerat?« 

»Jeg  er  færdig,«  svarede  Ib  og  rejste  sig. 

»Jeg  venter  Dig  her  i  Herberget,'  ytrede  Artille- 
risten, idet  han  redte  et  Leje  paa  Bænken. 

Espen  knappede  sin  Kofte  tæt  op  i  Halsen,  trak  Huen 
ned  over  Ørene,  derpaa  tog  han  sin  Stok  og  fulgte  med 
Tambouren  ud  af  Krostuen.  Ib  blev  nogle  Øjeblikke  til- 
bage.  Han  traadte  hen  til  Værten  og  hviskede  til  ham : 

»I  en  Fart,  Jakob!  fyld  mig  en  Trepæglefiaske  med 
Mjød  og  Brændevin,  Halvpart  af  hver.  Imorgen,  naar 
jeg  kommer  tilbage,  skal  Du  faa  din  Betaling.« 

Værten  skyndte  sig  hen  til  Skjænken. 

»Det  er  godt,  Ib!«  hviskede  han,  idet  han  blandede 
den  forlangte  Drik.  >J)u  kan  betale  mig,  som  din  Lej- 
lighed falder  bedst.« 

Da  Ib  havde  faaet  Flasken,  forlod  han  Krostuen, 
trak  sin  Sabel  frem  fra  Taghalmen  og  ilede  efter  de  to 
Forudgaaende. 

Stormen  havde  lagt  sig,  den  samme  Stilhed  hvi- 
lede over  Egnen,  imidlertid  var  Espen  bleven  langt  dri- 
stigere, siden  han  gik  i  Krigsmandens  Selskab  og 
vidste,  at  dennes  Interesse  beroede  paa,  at  han  kom 
lykkelig  til  Jungshoved. 

Ib  fulgte  stiltiende  efter  dem,  grundende  paa  Lej- 
lighed til  at  bortfjerne  Tambouren.  Da  de  vare  komne 
et  godt  Stykke  fra  Krostedet,  traadte  han  hen  til  Espens 
Side,  trak  den  fyldte  Flaske  frem  og  udbrød: 

»Siden  I  trakterede  mig  før,  saa  faar  jeg  vel  at 
gjøre  Gjengjæld;  vær  saa  god.  Bissekræmmer!  tag  en 
Drik  af  denne  Flaske,  den  gjør  godt  for  Kulde.« 

»Nej  Tak!«  sagde  Espen,  »jeg  har  faaet  nok 
dennesinde.« 

»Hvad  Djævlen,  Bondemand!«  raabte  Tambouren, 
»fører  Du  Drik  med  Dig?  Lad  smage!« 

Ib  rakte  ham  Flasken. 

»Uh  ha!«  sagde  Svenskeren  efter  et  vældigt  Drag, 
»den  brænder  jo  i  Halsen  værre  end  Ild,  men  som  Du 

siger,  den  gjør  godt  for  Kulde.«  Han  gjorde  atter  et 
Par  Drag,  satte  Proppen  i  og  udbrød: 

»Det  er  nok  bedst,  at  jeg  bærer  den  for  Dig,<- 

Dermed  stak  han  Flasken  i  sin  Lomme  og  van- 
drede videre.  Espen  kastede  et  mistroisk  Blik  paa  Ib, 
denne  smilede,  han  havde  nu  opnaaet,  hvad  han  vilde. 

Det  varede  ikke  længe,  før  man  sporede  Virkningen 
af  den  stærke  Drik.  Svenskeren  beklagede  sig  gjen- 
tagende  over  det  barske  Vejr  og  ledsagede  enhver  saa- 
dan  Ytring  med  et  nyt  og  forsvarligt  Drag  af  Flasken. 
Han  begyndte  at  synge,  hans  Gang  blev  usikker  og 
slingrende,  Espen  søgte  at  faa  Flasken  lokket  fra  ham, 
men  dette  havde  kun  til  Følge,  at  Tambouren  drak 
ivrigere  end  før.  Omsider  mægtede  han  ikke  at  gaa 
længere,  han  ravede  og  faldt  og  svor  paa,  at  de  to 
Andre  skulde  tage  Plads  ved  hans  Side  i  Sneen.  Det 
forekom  Espen,  at  han  saa  Ibs  Ansigt  antage  et  mere 
uheldvarslende  Smil,  efterhaanden  som  Tambourens  Rus 
tiltog,  han  skjælvede  og  begyndte  at  ane  en  Plan  med 
denne  Flaske.  Det  var  forgjæves,  at  han  prøvede  paa 
at  faa  Tambouren  til  at  staa  op  igjen.  Denne  slog  om 
s'&>  og  da  Espen  slap  ham,  tilkjendegav  allerede  et 
dybt  og  langtrukkent  Aandedrag,  at  han  var  i  Begreb 
med  at  sove  ind. 

»Kom  og  lad  os  gaa,  kjæreVen!«  sagde  Ib.  »Sven- 
sken der  faa  vi  dog  ikke  med.  Inden  en  Time  vil  han 
være  en  død  Mand,  Gud  naade  hans  Sjæl!« 

»Ja,  men  det  er  Eders  Skyld,«  svarede  den  Lille 
heftigt,  »hvorfor  lod  I  ham  faa  Flasken?« 

»Nej,«  sagde  Ib,  »det  er  Eders  Skyld,  Kræmmer! 
og  nu  er  det  os  To,  der  skulle  til  at  tales  ved.« 

»Hvad  mener  1?«  spurgte  Espen  skjælvende  i  den 
dødeligste  Angst. 

»Hvor  har  I  forvaret  det  Brev,  I  lovede  at  be- 
sørge til  Obersten  paa  Jungshoved?« 

»Brevet  —  til  Obersten,«  gjentog  Espen.  »Jeg  ved 
af  intet  Brev  at  sige.« 

»Det  nytter  kun  lidt,  at  I  dølger  det,  jeg  var  til- 
stede i  Salen,  da  Tyge  Høeg  skrev  det  og  fulgte  Jer  ud.« 

»Aa,  Herre  Gud  naade  mig  arme  Mand!«  raabte 
Kræmmeren,  idet  han  sank  paa  Knæ  foran  Ib  og  strakte 
sine  Hænder  i  vejret.  »Kan  I  bære  det  over  Jert  Sind 
at  gjøre  mig  Fortræd?  Jeg  sidder  med  Kone  og  tre 
smaa  uskyldige  Børn  hjemme  i  Vordingborg.« 

»Brevet,  Brevet!«  raabte  Ib  og  drog  en  Pistol 
frem  fra  Koften. 

»Men  jeg  har  jo  intet  Brev,«  svarede  Espen  græ- 
dende. »Siden  I  hørte  alt,  hvad  der  blev  sagt  derinde, 
hørte  I  da  ikke  ogsaa,  at  Lehnsmanden  siden  efter  tog- 
en anden  Bestemmelse,  at  det  skulde  vente  med  Brevet, 
til  han  selv  red  op  til  Jungshoved  imorgen.  Han  sagde 
det,  imens  han  fulgte  mig  ud,  og  jeg  gik  da  min  Vej 
i  mit  eget  Ærinde  tilvisse.« 

»Lad  mig  ransage  Eders  Lommer,«  sagde  Ib,  som 
i  dette  Øjeblik  ikke  vidste,  hvad  han  skulde  tro. 

»Ja  gjerne!«  svarede  Espen,  idet  han  stod  op. 

Ib  foretog  en  omhyggelig  Undersøgelse  i  Kræm- 
merens Klædning,  i  Lommerne,  i  Ærmerne,  i  Foret, 
men  Brevet  fandtes  ikke. 

»Tror  I  mig  nu?«  spurgte  Espen. 

»Ja,  det  faar  jeg  vel!«  svarede  Ib  modfalden.  Der- 
efter gik  de  videre,  Kræmmeren  foran  og  Ib  et  Skridt 
tilbage,  i  Tvivl  med  sig  selv,  hvad  han  skulde  tænke 
om  Brevet. 

»Tøv  lidt!«  udbrød  han  straks  efter.  »Lad  mig 
se  Eders  Sko.« 

»Aa  ja,«  svarede  Espen,  og  støttende  sig  til  sin 
Stok  drog  han  først  den  ene,  siden  den  anden  Sko  af. 
Brevet  var  der  ikke. 

Gangen  begyndte  atter,  indtil  Ib  igjen  standsede 
med  de  Ord: 

»Vi  glemte  at  ransage  Eders  Hue.« 

Espen  tog  Huen  af  Hovedet  og  rakte  den  til  Ib,  et 
let  og  næsten  umærkeligt  Smil  bevægede  hans  Læber, 
men  Ibs  skarpe  og  gjennemborende  Blik  bemærkede 
dette  Smil,  og  dermed  var  Espens  Skjæbne  afgjort. 

Imidlertid  viste  Maalet  for  deres  Gang  sig  ved  en 
Ombøjning  af  Vejen,  Jungshoved  Slot  traadte  stedse 
tydeligere  frem  fra  Skoven,  der  tegnede  sig  mørkt  paa 
det  hvide  Snedække.  Kræmmeren  aandede  friere,  et- 
hvert Skridt  fjernede  ham  fra  den  truende  Fare,  alle- 
rede saa  han  de  mørke  Skygger,  som  Skildvagterne 
dannede  paa  Volden,  Taarnfløjene  bevægede  sig  pibende 
paa  deres  Spir.  De  to  Vandringsmænd  havde  naaet 
Broen,  som  førte  over  Noret.  Espens  Kræfter  vare  ud- 
tømte, men  hans  Skridt  blev  længer  og  hurtigere.  I 
dette  Øjeblik  faldt  Ib  paa  en  ny  Tanke.  Han  tog  fat  i 
Espens  Stok,  den  Lille  vægrede  sig  for  at  lade  ham 
faa  den.  Ib  greb  Kræmmeren  om  Livet,  hævede  ham 
ud  over  Rækværket  og  lod  ham  falde  ned  i  Graven. 

Man  hørte  et  kvalt  Skrig  og  et  stønnende  Suk. 
Fra  Volden  blev  en  Bøsse  affyret,  men  Ib  flygtede. 

Idet  han  slap  Kræmmeren,  havde  han  grebet  dennes 
Stok,  der  var  en  Hyldegren.  Espen  havde  skudt  Marven 
ud  af  den  og  gjemt  Brevet  i  det  derved  fremkomne  Hul. 

17. 


Ib  opdag-er  Rotternes  Appetit,  og  Svend  træffer 
g-amle  Bekj endte. 

Ovenfor  Høfdingsgaard  laa  et  lille  Hus,  halvt  ind- 
gravet i  en  Bakke,  der  omgav  det  paa  tre  Sider.  For- 
siden, hvori  man  saa  en  Dør  og  to  smaa  Vinduer,  be- 
stod af  utilhugne  Granitsten,  hvis  Fuger  vare  udfyldte 
med  Mos  og  Ler. 

Paa  denne  Hyttes  Loft  sad  to  Personer  midt  i  en 
stor  Halmdynge.  Den  Ene  var  Tam,  hvis  uheldige  For- 
søg paa  at  forraade  Svend  man  maaske  mindes.  Den 
Anden  var  Kulsoen,  hans  Kone.  Natten  tilforn  var  det 
lykkedes  hende  at  skuffe  sine  Bevogteres  Opmærksom- 
hed og  undslippe  fra  Gaasetaarnet  i  Vordingborg. 

Tam  havde  i  nogen  Tid  haft  Tilhold  i  denne  Hytte, 
der,  kort  efter  Svenskernes  Komme,  var  bleven  forladt 
af  Beboerne.  Han  havde  ogsaa  foretrukket  at  bo  paa 
Loftet,  først  fordi  Loftet  afgav  et  varmere  Leje  end 
Lergulvet  i  Stuen,  dernæst  fordi  hans  Ophold  paa  dette 
Sted  var  mere  skjult  og  saa  at  sige  gjort  utilgængeligt, 
naar  han  drog  Stigen  op  efter  sig  og  lukkede  Lemmen. 

Kulsoen  laa  nedgravet  saa  dybt  i  Halmen,  at  man 
kun  saa  hendes  Hoved,  som  hun  støttede  paa  begge 
Hænder.  Tam  var  ifærd  med  at  gjøre  sig  et  lille  Kig- 
hul i  Græstørvene  paa  Taget,  hvorfra  han  kunde  iagt- 
tage Enhver,  som  gik  forbi  Hytten,  ude  paa  Vejen. 

»Men  Tam  da!«  udbrød  Konen,  efter  at  hun  havde 
udbredt  sig  over  den  List,  som  behøvedes  for  at  slippe 
bort  fra  Taarnfængslet.  »Hvorfor  sidder  Du  der  og  tier 
saa  stille,  mens  Du  skulde  være  glad,  nu  jeg  er  kommen 
hjem  til  Dig?« 

»Aa  ja!«  svarede  Tam  med  sin  læspende  Stemme 
og  med  et  Udtryk  af  den  fuldkomneste  Ligegyldighed. 
»Hvis  Du  blot  havde  bragt  lidt  Brød  med,  for  jeg  er 
saa  sulten,  saa  sulten.« 

»Jømine!«  raabte  Konen  haanlig,  »hvorledes  skulde 
jeg  skaffe  Brød,  desformedelst  jeg  kun  tænkte  paa  at 
komme  ud  af  det  slemme  Hul  for  at  faa  min  lille  Mand  at  se. 
Om  Du  tog  Dig  noget  til,    fik  vi  vel  Raad  til  Føden.« 

»Hvad  kunde  jeg  tage  mig  til.«  svarede  Tam,  »andet 
end  det,  jeg  gjorde?  thi  huggede  jeg  en  lang  Vaage  i 
Isen  nede  ved  Aaen  og  stillede  min  Ruse  ud,  men  Aalene 
kom  ikke  endda.  Det  gaar  ikke  paa  den  Vis!«  tilføjede 
han  klagende.  »Gud  give  at  jeg  aldrig  havde  ladet  mig 
forlokke  til  den  skammelige  Handling  mod  Svend.  Han 
skaffede  os  dog  Føden  og  imellemstunder  noget  derover.« 

»Handlingen  var  ikke  saa  fejl,  siden  der  var  tre- 
dive Sølvdaler  at  fortjene,  Du  bar  Dig  blot  forkert  ad, 
som  Du  plejer;  men  det  fremmer  ikke  at  kævles  mere 
derom.    Hvor  har  Du  gjort  af  Børnene?« 

Den  Ene  tuskede  jeg  bort  til  en  Skjærsliber  for  en 
Lammeskindskofte  og  to  Kavringer,  at  han  skulde 
trække  hans  Bør.« 

»Hvem  af  dem  var  det?« 

»Den  Ældste,  som  havde  flest  Kræfter.« 

»Det  kunde  jeg  tænke  mig  til,«  svarede  Konen,  »Du 
har  aldrig  ment  ham  det  godt,  siden  Du  ikke  var  hans 
Fader.« 

»Aa,  af  den  Grund  kunde  jeg  jo  have  tusket  dem 
alle  Tre  bort;  men  den  Næste  kom  ned  til  Egitsborg 
for  at  passe  Herremandens  Hundegaard  og  hvissomda 
at  løbe  Ærinder  i  By,  og  min  Søster  tog  den  Yngste 
til  sig  for  at  —  Tys  stille,  der  kommer  Nogen  agende 
herop  til  Huset.« 


207 

»Hvem  er  det?«  hviskede  Kulsoen,  idet  hun  nys- 
gjerrigt  strakte  sig  ud  af  Halmdyngen. 

»Jeg  kan  ikke  længer  se  dem,  siden  de  kom  Huset 
saa  nær,  men  vi  faa  dem  vel  at  høre  ret  straks,  naar  de 
gaa  ind  i  Stuen.    Lad  os  blot  være  stille  og  lytte  til.« 

Nede  i  Gaarden  holdt  paa  samme  Tid  en  lille  Slæde 
og  en  Hest,  som  to  Personer  vare  ifærd  med  at  spænde 
fra.  Den  Ene  af  disse  bar  Egnens  almindelige  Fruen- 
timmerdragt, Ansigtet  var  næsten  skjult  af  en  stor  Filt- 
hat, hvis  Skygge  faldt  ned  over  Pande  og  Kinder.  Om- 
kring de  temmelig  brede  Skuldre  hang  en  blaastribet 
Hvergarns  Halvkaabe,  kantet  med  en  Bræmme  af  Katte- 
skind.  Den  anden  var  en  høj  og  bondeklædt  Mand. 
Nøjere  betragtet  viste  Begges  Ansigter  bekjendte  Træk  ; 
det  var  Svend  Gjønge  og  Ib,  der  saaledes  begyndte 
deres  Vandring  med  Skatten  fra  Vordingborg. 

Svend  havde  kjøbt  Slæden  og  Fruentimmerdragten 
af  en  Marketenderske,  som  drog  omkring  paa  Landet 
blandt  Svenskerne  og  solgte  Mjød  og  01. 

»Jeg  tænker,  vi  kunne  lade  Mjøden  blive  liggende 
paa  Slæden  Natten  over,«  ytrede  Ib  dæmpet.  »Skulde 
den  tage  Skade,  bliver  det  Svenskernes  Sag.  Til  det 
andet  Anker  har  jeg  allerede  fundet  en  Plads.« 

»Hvor?« 

»Hist  henne  under  Halmen  i  Faarestien.« 

Svend  smilede,  kiltrede  sin  Kjole  op  og  hjalp  Ib 
med  at  bære  det  ene  Anker,  som  laa  bagest  paa 
Slæden,  ind  i  et  lille  Skur.  De  løste  Hesten  og  førte 
den  efter  sig  ind  i  Stuen. 

»Det  er  et  godt  Natteherberge,  vi  fandt  os,«  udbrød 
Ib  efter  at  have  bundet  Hesten  i  et  Hjørne  af  Stuen  og 
rystet  en  Foderpose  ud  foran  den.  »Jeg  kjendte  lidt  til 
Folkene    her!     Ridefogden    gav    dem    Hus    oppe    paa 

Gaarden,  da  Herskabet  var  rejst  ind  til  Kjøbenhavn,  og 
siden  har  her  knap  været  et  Menneske.« 

»Hvoraf  ved  Du  det,  Ib  ?« 

»Dengang  jeg  aabnede  Døren,  løb  Rotterne  omkring 
paa  Lergulvet,  og  Sneen,  som  er  føgen  ned  igjennem 
Skorstenspiben,  ligger  stivfrossen  her  paa  Arnestedet.« 

»Jeg  maa  love,  at  vi  mødtes  saa  snart  igjen,« 
sagde  Svend,   »Du  har  et  skarpt  Blik.« 

»Saamænd!«  svarede  Ib  med  et  selvtilfreds  Nik. 
»Gud  Fader  gav  mig  to  rare  Øjne,  og  Taterfolkene 
lærte  mig  at  bruge  dem,  medens  vi  vandrede  sammen  i 
min  Barndom.  Alligevel  er  Du  min  Mester,  det  siger  jeg- 
sandfærdig;  for  giver  jeg  end  Agt  paa,  hvad  jeg  ser, 
og  ved  at  redde  mig,  naar  det  kniber,  var  jeg  dog 
aldrig  Mand  for  selv  at  lægge  en  Plan  eller  udgrunde 
et  kløgtigt  Indfald.  Du  derimod  forstaar  at  finde  paa 
paa  Raad  for  alt  muligt  og  sommetider  for  det  umulige 
med,  og  det  vilde  jeg  saa  gjerne,  Du  skulde  lære 
mig.« 

»Ak,  lillelb!«  sagde  Svend.  »Er  det  værd  at  bryde 
sit  Hoved  dermed;  hvis  Du  blot  vil  hjælpe  at  udføre 
Planen,  skal  jeg  nok  lægge  den  for  os  Begge.  For 
Tiden  var  det  bedst,  vi  tænkte  paa  vor  Nadvere,  Aftenen 
falder  paa,  og  jeg  begynder  at  blive  sulten.« 

»Derfor  ved  jeg  Raad,«  svarede  Ib,  »saa  sandt  jeg 
lod  Værten  i  Herberget  fylde  os  en  god  Madpose,  før 
vi  droge  bort.« 

Med  disse  Ord  satte  han  en  stor  Tvtersæk  op  paa 
Bordet.  Svend  tog  sin  Fyrtønde  frem  og  slog  Ild  for  at 
tænde  en  Lyspind.  Det  varede  længe,  inden  Tønderet 
vilde  fænge;  da  det  endelig  begyndte  at  gnistre,  var 
det  ham  umuligt  at  faa  Lyspinden  ibrund. 

Ib  stod  og  saa  til,  han  smilede  og  udbrod: 

»Ja,  i  den  Kunst  er  jeg  din  Overmand;  laan  mig 
Tonden,  saa  skal  Du  se,  hvor  let  det  gaar.« 

Ib  beviste  virkelig  straks  efter  det  ugrundede  i  sin 
Beklagelse  over  Mangel  paa  Indfald;  da  Svend  havde 
givet  ham  Fyrtønden,  tog  han  et  Stykke  af  en  Gran- 
kogle op  af  Lommen,  knuste  nogle  af  dens  harpiksholdige 
Frøhuse  mellem  Fingrene  og  lod  dette  Pulver  falde  paa 
Tonderet,  som  derved  straks  blussede  op  i  Flamme. 

»Den  Maade  har  jeg  ogsaa  lært  af  Natmænds- 
folkene,«  ytrede  han  leende,  medens  han  spændte  Lys- 
pinden og  stak  den  fast  mellem  Stenene  paa  Arnestedet. 
>'Hvad  siger  Du  nu,  om  vi  gjorde  os  et  godt  Baal  for 
at  drive  Kulden  ud  af  Stuen?« 

»Blot  det  ikke  ses,  om  nogen  Vejfarende  kommer 
forbi,«  svarede  Svend,  ifærd  med  at  drage  de  medbragte 
Levnetsmidler  op  af  Tværsækken. 

»Vi  kunne  jo  dække  Glughullerne  til.  Her  er  min 
Kofte,  hæng  den  for;  imens  gaar  jeg  ud  og  tapper  os 
en  Kande  Mjød  af  vor  Tønde  paa  Slæden.« 

Hele  denne  Samtale  blev  hørt  af  Tam  og  Kulsoen 
ovenfor;  de  havde  lagt  sig  langs  hen  ad  Gulvet  med 
Hovedet  ned  mod  de  løse  Brædder,  hvoraf  Loftet  bestod, 
og  kunde  gjennem  de  talrige  Aabninger  og  Sprækker 
iagttage  alt,  hvad  der  skete  i  Stuen. 

»Hører  Du?«  hviskede  Kulsoen  under  den  Larm, 
som  Ibs  Bortgang  foraarsagede.  »De  have  et  Mjødanker 
ude  paa  Slæden.« 

»Ja,  og  dejlig  Mad  paa  Bordet,«  svarede  Tam; 
»hvem  der  kunde  faa  sig  et  lille  Stykke  deraf!« 

Efter  at  Svend  havde  hængt  Ibs  Kofte  og  sin  egen 
Kaabe  over  de  to  smaa  Vinduer,  gik  han  ud  af  Stuen 
for  at  overbevise  sig  om,  at  Lysets  Skin  ikke  var  synligt 

paa  Vejen.  I  det  samme  rejste  Kulsoen  sig  op  fra 
Gulvet  og  skjød  et  af  Loftsbrædderne  tilside. 

»Hvad  er  det,  Du  gjør?«  spurgte  Tam.  »Tænk 
paa,  lille  Boel,  at  det  gjælder  mit  ringe  Liv,  om  de 
opdage  vort  Skjul.« 

»Tænk  Dii  paa,  at  jeg  maa  sørge  for  lidt  Aftens- 
mad til  os  to  fattige  Stakler!«  svarede  Kulsoen. 

»Aftensmad?«  gjentog  Tam  uden  at  forstaa,  hvad 
hun  mente. 

Kulsoen  lod  sit  Svar  bero  med  at  rykke  en  af  de 
lange  Tækkekjæppe  ud,  som  sammenholdt  Taget,  der- 
paa  lagde  hun  sig  hen  over  Gulvet  og  stak  Kjæppen 
igjennem  Aabningen  ned  i  Maden. 

»Se,  her  have  vi  Nadvere,«  hviskede  hun  tilfreds 
og  drog  et  Havrebrød  op  paa  Spidsen  af  Kjæppen.  »Men 
Skam  faa  Dig,  Du  Lækkersultne !  Du  vil  bestemt  helst 
have  Sul  til  Brødet,  jeg  kjender  din  Lyst.«  Hun  stak 
paany  sin  Stok  ned  igjennem  Aabningen  og  denne  Gang 
fiskede  hun  sig  en  stor  Kjødpølse. 

Tam  havde  uden  at  mæle  et  Ord  og  med  en  yder- 
lig Forbavselse  været  Vidne  til  dette. 

»Ak,  Boel,  Boel!«  hviskede  han,  da  Pølsen  kom 
op  gjennem  Loftet.  »Lad  det  nu  være  nok;  der  vil 
times  os  en  Ulykke,  naar  de  komme  ind  igjen  og  se, 
at  Maden  er  borte.« 

»Ja,  Du  snakker,  som  Du  har  Forstand  til,«  hviskede 
Kulsoen.  »Fattigfolk,  som  vi,  have  ikke  Raad  til  at  vrage 
og  det  er  nok  ikke  hver  en  Kvæld,  Vorherre  er  saa  god 
at  skikke  os  slig  rar  Mad.  Nu  har  jeg  sørget  for  vor 
Xadvere,  men  maa  jeg  ikke  ogsaa  tænke  paa  en  lille 
Mundfuld  til  vor  Middagsmad  imorgen?« 

Under  disse  Bemærkninger  drog  hun  med  det  tidligere 
Held  nok  en  Kavring  og   en  lille  Knapost  op  igjennem 


211 

Hullet  og  havde  atter  faaet  Stokken  ned  til  en  ny  Fangst, 
Ja  der  hørtes  Skridt  udenfor  Døren.  Kulsoen  drogKjæppen 
tilbage  og  skjød  Brædtet  hen  paa  dets  Plads  igjen.  I 
samme  Øjeblik  traadte  Svend  og  Ib  ind  i  Stuen. 

Ib  udstødte  et  Skrig,  da  han  satte  Mjøddunken  paa 
Bordet  og  opdagede  det  begaaede  Rov.  Hans  Ansigt 
udtrykte  den  dybeste  Overraskelse. 

»Hvem  har  taget  vor  gode  Mad!«  udbrød  han. 
»Se  engang!  Bordet  er  næsten  tomt,  og  Ingen  af  os 
har  endnu  faaet  det  ringeste.« 

Svend  var  naturligvis  ikke  istand  til  at  give  nogen 
Oplysning,  og  Begge  udtrykte  sig  i  Formodninger,  til 
megen  Opbyggelse  for  Ægteparret,  som  imidlertid  oven- 
over gjorde  sig  tilgode  med  deres  Bytte. 

»Der  maa  Nogen  have  listet  sig  ind  i  Stuen,  mens 
vi  vare  ud,«  ytrede  Ib. 

«0g  vi  skulde  ikke  have  set  dem  gaa  bort?«  sva- 
rede Svend  med  et  Skuldertræk. 

»Det  er  ogsaa  sandt.  —  Nu  begriber  jeg  alt.  Det 
er  Rotterne,  som  have  stjaalet  Maden.« 

»Rotterne,«  gjentog  Svend,  »to  Brød,  en  Ost  og 
en  Pølse,  man  skulde  næsten  ikke  tro,  de  kunde  løbe 
bort  med  saa  meget.« 

»Ja,  ved  Du  hvad,  Svend!  Man  skulde  næsten  heller 
ikke  tro,  at  Maden  kunde  løbe  bort  af  sig  selv.  Rotterne 
eller  Nissen  har  taget  dem,  og  jeg  holder  paa  det  første, 
siden  jeg  har  set  fiere  Rotter  end  Nisser.« 

»Gid  det  maa  bekomme  dem  vel!«  svarede  Svend 
smilende,  »nu  ville  vi  tage  til  Takke  med  det,  de  have 
ladet  os  beholde  tilbage.« 

Maaltidet  fandt  Sted  under  en  uafbrudt  Tavshed. 
Da  endelig  Ib  havde  aftørret  sin  Kniv  og  stukket  den 
i  Bæltet,  udbrød  han: 

14* 

»Synd  og  Skam  var  det,  at  vi  satte  os  tilbords 
uden  Bøn,  men  Vorherre  regner  os  det  vel  ikke  saa  nøje 
i  Krigens  Tid,  og  sin  Bøn  skal  han  faa  alligevel,  naar 
jeg  Isegger  mig  til  Ro  i  Halmen.  Lad  mig  nu  høre, 
hvad  Plan  Du  har  udfundet  for  at  bringe  vor  Mjød- 
tønde til  dens  Bestemmelsessted.« 

»Jeg  tænker,  vi  fare  fort,  som  vi  have  begyndt.« 

»Ja,  men  vil  det  gaa  paa  den  Vis?  Vi  faa  vist 
megen  Fortræd  undervejs,  helst  da  Sagen  begynder  at 
spørges.  Paa  det  korte  Stykke  Vej,  vi  have  draget,  er 
allerede  Tre  vidende  om  vor  Hemmelighed.« 

»Hører  Du?«  hviskede  Kulsoen  til  Tam,  »de  have 
en  Hemmelighed  sammen,  den  maa  vi  se  at  komme 
undervejr  med.« 

»Den  Første  er  Kaptajn  Manheimer,  som  vi  for- 
meldte vor  Hilsen  i  Kirken,  han  var  saa  ivrig  efter  at 
faa  Dig  itale  forleden,  at  han  knap  lader  det  blive  ved 
det  ene  Forsøg ;  den  Næste  er  Lehnsmanden,  Tyge  Høeg- 
og  den  Tredie  —  ja,  Gud  naade  hans  Sjæl!  han  er 
der,  hvor  de  to  Andre  burde  være.  —  Ad  hvilken  Vej 
har  Du  tænkt,  at  vi  skulle  drage?« 

»Op  igjennem  Jungshoved  Skove,«  svarede  Svend, 
»der  har  jeg  sat  to  af  mine  Mænd  Stævne;  saa  liste  vi 
os  gjennem  Landet  mod  Vest  indtil  Norden  for  Kjøge 
By  og  derfra  over  Isen  ad  Kjøbenhavn  til.  Paa  hele 
Vejen  ville  vi  træffe  Gjøngerne,  men  for  hver  to  Mil 
har  en  Mand  en  Hest  tilrede  for  os,  at  vi  kan  fare 
hurtigt.  Det  maa  gaa,  lille  Ib!«  tilføjede  Svend,  idet 
han  lagde  Kniven  bort  og  stirrede  stift  hen  for  sig,  »thi 
jeg  har  sat  min  Ære  og  Velfærd  i  Pant  derpaa,  min 
egen  og  — « 

»Din  egen  Ære  og  hendes  med,«  tilføjede  Ib  sagte. 

»Hvis?«  spurgte  Svend. 

»Hendes,  som  Du  aldrig  har  vovet  at  nævne  for 
mig,  lad  være  jeg  kanske  er  den  Eneste  i  hele  Verden, 
Du  kan  have  fuld  Tillid  til.  H^em  er  der  vel  foruden 
mig,  som  kjender  alt  fra  den  første  Begyndelse  af?  Det 
er  ogsaa  mig,  der  mener  Dig  det  bedre  end  alle  de  Andre 
tilhobe.  Xu  snakke  vi  kun  saadan  derom,  men  jeg  gik 
og  kiggede  efter  dit  Ansigt,  hver  evige  Gang  jeg  hørte, 
at  Du  vendte  hjem  fra  Slottet,  fra  hende,  for  at  se.  om 
Du  var  glad,  eller  om  hun  havde  gjort  Dig  imod.  Du 
maa  tage  det  for,  hvad  Du  vil,  men  jeg  lod  ogsaa  hvis- 
somda  et  Par  Ord  falde  til  Vorherre  i  min  Aftenbøn,  at 
Han  nok  kunde  gjøre  Jer  To  lidt  tilgode.« 

Svend  rakte  ham  Haanden.  I  det  Udtryk,  som  hvi- 
lede over  hans  Ansigt,  laa  en  heftig  og  bevæget  Stem- 
ning tilsyne. 

»Ak,  lille  Ib !«  svarede  han  blødt  og  dæmpet.  »Hvor- 
om vilde  Du  vel,  at  jeg  skulde  tale?  Jeg  er  en  ærlig 
Mand,  og  jeg  er  gift  med  din  egen  Søster.« 

>Ja,  det  er  saa.  Du  giftede  Dig  med  Ane  for  at 
frelse  Frøkenen.  Din  onde  Skjæbne  lod  Dig  slutte  dette 
Ægteskab,  som  hverken  blev  velsignet  af  Gud  eller 
-Mennesker.  <-< 

»Aa  nej,  endda!«  svarede  Svend,  »den  onde  Skjæbne 
er  kun  vor  egen  Ufornuft,  jeg  tror  ikke  paa  en  anden. 
Hvad  der  er  sket  mellem  mig  og  Jomfru  Parsberg,  lige 
fra  vi  vare  Børn  af,  tør  Alverden  vide,  men  forlang  ikke,  at 
jeg  skal  tale  om  hende;  jeg  faar  at  bære  m.ine  Tanker 
i  Løndom,  —  mine  Tanker  og  mine  Sorger.« 

»Men  hvis  hun  volder  Dig  Sorg,  Svend!  saa  lad 
hende  Tåre;  hun  staar  dog  over  Dig  i  Vilkaar  og  For- 
mue, og  I  passer  ikke  ret  for  hinanden.^'. 

»Det  kan  være,  Du  siger  sandt,  Ib!  Jeg  har  tænkt 
det  samme.      Men  jeg  mener  ikke,    at  hun  volder  mig 

Sorg,«  udbrød  han  hurtigt,  som  om  han  skyndte  sig  at 
bortjage  den  Skygge,  Ibs  Ord  kastede  over  Samtalens 
Gjenstand.  »Tværtimod.!«  udbrød  han  med  et  lykkeligt 
Smil  og  straalende  Øje,  »hvad  for  en  modig  Bedrift, 
Folk  vil  komme  til  at  spørge,  i  den  har  hun  tilvisse  større 
Lod  og  Del  end  baade  Kongen  og  mit  Fødeland ;  derfor 
tænker  jeg  ogsaa,  vor  Plan  vil  gaa.« 

Ib  beholdt  den  Haand  i  sin,  som  Svend  under  disse 
Ord  rakte  ham,  hans  brune  Kinder  glødede,  og  hans 
smaa  Øjne  straalede,  medens  han  svarede: 

»Ja  vist  vil  den  gaa,  min  Svoger  og  kjære  Broder! 
for  jeg  har  jo  ogsaa  noget  at  vente  ved  samme  Lejlighed.« 

»Hvad  mener  Du?« 

»Ak  ja,  jeg  har  lagt  en  lille  Plan  for  mig  selv. 
Tænker  Du  kanske  ikke,  at  jeg  ligesaa  vel  som  Du  har 
en  Ting  at  gaa  og  pønse  paa,  den  jeg  blot  ønsker  vilde 
lykkes  ret?  Forskjellen  imellem  os  er,  at  Du  bærer  din 
Plan  i  Hovedet,  j-eg  min  i  mit  Hjerte.« 

»Eja!«  svarede  Svend,  »der  betror  Du  mig  jo  noget 
helt  nyt.« 

»Det  er  ellers  gammelt  nok,«  svarede  Ib  i  samme 
spøgende  Tone  som  hidtil,  »for  lige  siden  jeg  ifjor  blev 
til  et  ærligt  Menneske,  fik  jeg  Sindelag  paa  en  lille  Pige 
oppe  ved  Holmegaards  Mose.  Du  smiler,  Svend!  Ja, 
mine  Tanker  flyve  som  Svalen  i  Regnvejr,  langs  med 
Jorden.  Men  bliver  jeg  kun  til  noget  retskaffent,  banker 
jeg  paa  hos  Fogden,  hendes  Fader,  og  beder  ham  om  Ja- 
ord  for  den  lille  Inger.  Hun  var  mig  god  tilforn  i  min 
ringe  Stand ;  imens  de  Andre  haanede  og  kastede  Vrag 
paa  mig,  tog  hun  mit  Forsvar,  ja  engang  forgangen  til 
Høstfest,  da  jeg  spillede  til  Lystighed,  og  Madmoderen  gav 
mig  Drikke  af  mit  eget  Bæger,  det  Ingen  turde  røre  ved, 
formedelst  jeg  endnu  var  uærlig  i  deres  Øjne,   da  kom 

Inger  hen  paa  Stilladsen,  hvor  jeg  sad,  og  sagde:  Du 
spiller  saa  kjønt,  Musikant!  men  Du  drikker  saa  lidt,  lad 
mig  smage  paa  Mjøden  for  Dig,  da  ingen  Andre  tør 
gjøre  det.  Saa  drak  hun  mig  til  af  mit  Bæger  for  alle 
Gjæsterne.  Den  Aften  glemmer  jeg  aldrig,  og  siden  tænkte 
jeg  paa  at  blive  til  noget  stort  i  Verden,  det  Gud  Al- 
mægtigste var  saa  god  at  sige  Ja  til,  for  at  jeg  kunde 
gaa  hen  til  Inger  og  byde  hende  Tak  for  sidst.  Bringe 
vi  nu  den  trinde  Mønt  lykkelig  og  vel  hjem  til  Kongen, 
saa  tager  Du  din  Part  af  Æren,  og  det  den  bedste,  siden 
det  er  Dig,  der  styrer  og  staar  for  det  hele,  men  alligevel 
kan  det  træffe  saadan,  at  Kongen  eller  de  høje  Herrer  give 
os  Forlov  til  at  ønske  noget  til  Belønning;  ved  Du  saa. 
hvad  der  sker?  —  Dronningen  gjorde  mig  til  sin  Strids- 
mand, Kongen  gjør  mig  maaske  til  sin  Vagtmester,  saa 
gaar  jeg  hjem  i  min  dejlige  Uniform  og  banker  paa  som 
Frier  hos  Ingers  Fader.« 

Da  Svend  Gjønge  og  Ib  næste  Morgen  kjørte  bort 
fra  Hytten,  begyndte  Solen  at  komme  frem  over  de  mørke 
Skove,  som  strakte  sig  langs  med  Kysten.  Luften  var 
klar  og  skyfri ;  store  Flokke  af  skrigende  Kragen  fløj  hen 
over  Markerne.  Svend  sad  foran  paa  Slæden,  iført  sin 
Fruentimmerdragt  og  med  Filthatten  dybt  nedtrukken  i 
Panden.  Ib  havde  dannet  sig  et  Sæde  af  Fodersækken 
paa  den  bageste  Tønde.  I  lang  Afstand  hørte  man  den 
dæmpede  Klang  af  Staverby  og  Allersløv  Kirkeklokker, 
som  ringede  til  Solnedgang. 

Men  oppe  fra  et  Glamhul  paa  Gavlen  af  Hytten 
kiggede  et  blegt  og  indfaldent  Ansigt  ud  efter  den  lille 
Slæde.  Det  var  Tam,  som,  da  han  vaagnede,  faldt  i 
den  dybeste  Forundring  ved  at  finde  sig  alene  paa  Halm- 
loftet. Kulsoen  havde  forladt  ham  om  Natten,  uden  at 
han  mærkede  det  og  tillige  uden  at  meddele  ham  Grunden 

til  sin  Bortgang.  Den  lille  Stige,  som  han  Aftenen  til- 
forn havde  draget  op  efter  sig  paa  Loftet,  laa  omstyrtet 
i  Sneen  nedenfor  Gavllugen  og  antydede  den  Maade, 
paa  hvilken  hun  var  kommen  bort. 

Svend  Gjønge  valgte  en  Vej  langs  med  det  bugtede 
Aaløb,  der  fører  fra  Søen  ved  Lekkinde,  og  under  hvis 
høje  Brinker  de  haabede  at  være  skjulte  for  Svenskernes. 
Strejfpatrouiller. 

»Se,  hvor  kjønt  Solen  kommer  frem  derovre  bag 
Skoven,«  sagde  Ib,  »det  spaar  os  en  lykkelig  Dag.« 

»Ja,  maaske,«  svarede  Svend,  »men  ser  Du  dernede 
ved  Hulvejen,  hvor  kjønt  de  svenske  Ryttere  komme  frem, 
hvad  mener  Du,  de  spaa  os?« 

»Vi  have  jo  vore  Papirer,«  hviskede  Ib,  idet  han 
skelede  ned  mod  det  betegnede  Sted  for  ikke  at  dreje 
Hovedet. 

Straks  efter  hørtes  Hestetrav,  og  lire  Ryttere  kom 
jagende  hen  mod  Slæden.  Ib  tog  sin  Hue  af  og  hilste, 
Svend  blev  siddende  med  Tømmen  i  Haanden,  krumbøjet 
og  tilsyneladende  forkommen  af  den  skarpe  Morgenkulde. 

»Hvad  bringer  I  der  paa  Eders  Sluffe?«  spurgte 
Korporalen  for  Rytterne. 

»Lidt  Mjød  og  en  god  Drik  Pors,«  svarede  Ib. 

»Djævlen  sluge  Eders  Pors!  lad  mig  smage  Mjøden,  ^ 
sagde  Korporalen. 

Ib  tappede  et  Bæger.     Svensken  drak. 

»For  en  Ulykke,  I  Kujoner!«  raabte  han  efter  at  have 
tømt  Bægeret,  »Mjøden  er  jo  halvfrossen  og  dygtig  spædet 
med  Vand.     Har  I  Forlov  til  at  handle  med  Krigsfolk?« 

»Aa  ja!«  svarede  Ib,  idet  han  fremtog  den  skrevne 
Tilladelse. 

Korporalen  kastede  et  Blik  paa  det  smudsige  Papir 
og  rakte  ham  det  tilbage  igjen. 


217 


»Det  er  i  sin  Orden, '<  sagde  han.  »Hvor  agte  I 
Eder  hen?« 

»Ad  Jungshoved  til.« 

»Det  træffer  sig  sært  heldigt.  Jeg  kommer  netop  den 
samme  Vej  henimod  Middag,  saa  kan  I  huske  at  kræve 
Betaling  for  Mjøden.  —  Drag  Eders  Vej  i  Fred.« 

Med  disse  Ord  rede  Rytterne  videre. 

>Jeg  tror,  de  lo  ad  os,«  sagde  Ib,  da  Slæden  var 
kommen  saa  langt  bort,  at  hans  Ord  ikke  kunde  høres. 

»Den  Fornøjelse  kan  vi  unde  dem,  de  brave  Folk!* 
svarede  Svend,  »siden  de  lode  os  beholde  vore  Penge. 
Men  Enden  er  ikke  endda,  vi  træffe  vel  flere  af  deres 
Kammerater,  efterhaanden  som  vi  nærme  os  Jungshoved. 

Svends  Formodning  blev  straks  efter  stadfæstet,  idet 
man  atter  hørte  Hestetrav  hen  over  den  frosne  Jord.  Ib 
rejste  sig  op  paa  Slæden  og  saa  en  Afdeling  Ryttere 
komme  frem  mellem  Bakkerne.  Saa  snart  Svenskerne 
fik  Øje  paa  det  lille  Kjøretøj,  rede  de  hen  imod  det. 
Svend  lod  Hesten  gaa  Skridt  for  Skridt,  Ib  bøjede  sig 
over  ham  og  hviskede: 

»Denne  Gang  kniber  det,  jeg  kjender  den  Uniform, 
Karlene  bære.  Det  er  Grev  Fersens  Dragoner.  Mage 
til  dem,  vi  plyndrede  og  bandt  i  Skovhytten  ved 
Gjerderød. 

»Ti  stille,«  svarede  Svend,  »jeg  ser  det  nok.  De 
agte  vel  kun  at  gjøre  samme  Handel  som  nylig  deres 
Kammerater.« 

Dragonerne  rede  imidlertid  hen  paa  Siden  af  Slæden 
og  befalede  Svend  at  holde  stille.  Anføreren  gjentog 
omtrent  et  lignende  Spørgsmaal,  som  lidt  tilforn  var 
blevet  dem  gjort,  Ib  svarede  paa  samme  Maade. 

»Har  I  svenske  Høvedsmandens  Tilladelse  til  at 
forhandle  Eders  Varer?« 

»Ja,  strenge  Herre!«  svarede  Ib  og  leverede  Vagt- 
mesteren Beviset. 

» Hvem  af  Jer  ejer  Værtskabet  ?« vedblevVagtmesteren. 

»Det  gjør  min  Moster  der,«  svarede  Ib;  »men  hun 
er  gammel  og  lider  af  Tandværk,  derfor  har  hun  ondt 
ved  at  tale  og  bad  mig  at  følge  af  By  med  sig.« 

»I  kan  drage  Eders  Vej,«  ytrede  Vagtmesteren  og 
vendte  sin  Hest  bort  fra  Slæden. 

»Aa  tøv  dog  en  lille  Kjende  forinden,«  raabte  hans 
Sidemand,  idet  han  pludselig  bøjede  sig  ud  over  Hesten 
og  med  Spidsen  af  sin  Pallask  løftede  Svends  Filthat 
ivejret.  Dragonerne  udstødte  et  Forundringsraab,  da  de 
saa  et  mørkt  og  skægget  Ansigt  komme  tilsyne  under 
Hatten.     De  droge  Pistolerne  ud  af  Sadelhylstrene. 

»Titusind  Skok  Djævle  tage  Dig !«  raabte  Korporalen 
med  en  haanlig  Latter,  »saa  tavs  som  Du  bliver  siddende 
ligeoverfor  dine  gamle  Bekjendte.  Se  engang  ret  paa 
mig  og  sig,  om  Du  kan  mindes  mit  Ansigt  fra  sidst?« 

Ved  det  første  Blik  paa  denne  Mand  havde  Svend 
gjenkjendt  Korporalen,  hvis  Uniform  han  benyttede  ved 
sit  Møde  med  Oberst  Sparre,  det  næste  overbeviste  ham 
om,  hvor  umuligt  ethvert  Forsøg  paa  Flugt  vilde  være  i 
denne  Kreds,  hvor  otte  truende  Pistolløb  pegede  imod 
ham.  Ib  blev  bleg,  hans  Lemmer  skjælvede,  medens  hans 
smaa  Øjne  ufravendt  dvælede  paa  Svend,  saa  skarpe  og 
gjennemtrængende,  som  om  han  søgte  at  læse  de  Tanker, 
der  i  dette  Øjeblik  gjennemkrydsede  Gjøngernes  Høvding. 

Svend  rejste  sig  fra  Slæden  og  kastede  Kaaben 
tilbage. 

»Korporal!«  udbrød  han,  »I  har  ikke  taget  fejl,  jeg 
er  Svend  Gjønge.« 

Det  Udraab,  der  fulgte  efter  disse  Ord  fra  enkelte 
af  Dragonerne,   blev  kun  bemærket  af  Ib,   som  hævede 

Hovedet  og  saa  sig  omkring  i  Kredsen  med  en  ubeskrivelig 
Mine  af  selvtilfreds  Vigtighed.  Han  begreb,  at  Svend 
havde  fattet  sin  Plan.     Denne  vedblev: 

»Jeg  er  Eders  Fange,  og  I  har  idag  fortjent  tredive 
Sølvdalere.« 

»De  skulle  være  højst  velkomne,«  sagde  Korporalen 
muntert,  »jeg  skal  drikke  dem  op  paa  din  Sundhed.« 

*I  kunne  gjøre  mig  en  større  Tjeneste,«  ytrede 
Svend.  »Naar  jeg  kommer  op  til  Jungshoved,  bliver 
jeg  hængt,  men  hjemme  har  jeg  en  Kvinde  og  et  lille 
Barn.  Maa  jeg  ikke  skikke  dem  en  Hilsen  til  Afsked 
med  min  Kammerat?« 

»Jeg  tænker  din  Kammerat  følger  med  os.« 

»Aa  ja,  men  den  stakkels  Bonde  der  har  intet  ondt 
bedrevet  og  staar  ikke  i  Ledtog  med  mig.  Obersten  vil 
give  ham  fri  igjen.« 

»Kan  være  mulig,«  svarede  Korporalen,  som  ikke 
syntes  at  gjenkjende  Ib. 

»Saa  tal  da  til  ham,  men  fat  Dig  kort.« 

Svend  bøjede  sig  over  mod  Ib  og  hviskede  til  ham : 
»Giv  Dig  til  at  græde.« 

Ib  adlød  øjeblikkelig   og  stak  i  en  hylende  Graad. 

»Ser  Du  den  Vaage  der  er  hugget  hist  henne  i 
Aaen?  Naar  vi  komme  lige  ud  for  den,  skærer  Du 
Rebet  over  paa  Tønden  og  lader  den  rulle  ud  over 
Sluffen,  ned  ad  Brinken.  —  Tud  dog,  tud!« 

Ib  hylede  i  overordentlig  høje  og  langtrukne  Toner 

»Isen  vil  briste  ved  Tøndens  Vægt,«  vedblev  Svend, 
»og  vi  have  vor  Skat  forvaret.  Tag  blot  nøje  Kende 
paa  Landet  ud  for  det  Sted,  iivor  den  synker  ned.« 

»Naa,  er  Du  snart  færdig?«  raabte  Korporalen. 

»Paa  Miimtten!«  svarede  Svend  og  tilføjede  hvi- 
skende:  »Hai-  Du  forstaaet  mig?« 

»Jeg  har  tabt  min  Kniv.« 

»Saa  lad  som  Du  omfavner  mig,  og  træk  min  ud 
af  Bæltet.« 

Ib  adlød  og  lod  med  en  Taters  Behændighed  Kniven 
forsvinde  under  sit  Trøjeærme.  Svend  traadte  tilbage 
mellem  Dragonerne.  Korporalen  vendte  sig  mod  Svend : 
»Siden  Du  holder  af  at  age,  saa  sid  kun  op  igjen  og 
pisk  paa  din  Krik,  at  vi  kunne  komme  afsted  til  Slottet.« 

Svend  kastede  et  Blik  til  Ib,  som  denne  besvarede 
ved  at  lukke  det  ene  Øje,  derpaa  tog  han  Tømmerne  og 
drev  paa  Hesten.  Dragonerne  omringede  Slæden  i  tre 
Hobe.  Paa  den  fjerde  og  ubevogtede  Side  gik  Vejen 
langs  med  den  stejle  Brink,  nedenfor  hvilken  Aaløbet 
snoede  sig. 

Ib  havde  atter  indtaget  sit  forrige  Sæde  paa  den 
bageste  Tønde ;  medens  han  tilsyneladende  svøbte  Heste- 
dækkenet sammen  over  sine  Fødder,  lykkedes  det  ham 
ubemærket  at  overskære  Rebet  om  Tønden,  saaledes  at 
denne  fra  nu  af  kun  holdtes  fast  paa  Slufifen  ved  sin 
egen  Tyngde.  Da  de  kom  lige  ud  for  Vaagen,  drejede 
Svend  Hesten  ud  paa  Randen  af  Brinken  og  gav  den 
et  Slag  med  Pisken.  Hesten  sprang  ivejret.  Ib  udstødte 
et  Skrig  og  lod  sig  falde  ned  i  Sneen,  medens  han  gav 
Tønden  et  heftigt  Stød  ud  af  Sluffen.  Tønden  rullede 
ned  over  Brinken,  i  Begyndelsen  langsomt,  men  med 
stedse  tiltagende  Fart,  og  forsvandt  straks  efter  i  Aaen  i 
den  Vaage,  som  Tam  havde  hugget  til  sin  Aaleruse. 

Hele  dette  Optrin  foregik  saa  pludseligt  og  natur- 
ligt, at  Ingen  af  Dragonerne  mærkede  den  begaaede 
List.  Da  Ib  styrtede  ud  over  Slæden,  blev  den  almin- 
delige Opmærksomhed  ledet  bort  fra  Tønden.  De  troede, 
at  han  gjorde  et  Forsøg  paa  Flugt,  og  grebe  til  Pisto- 
lerne. Men  Ib  blev  liggende  i  Sneen  og  jamrede  sig. 
Da  han  endelig  rejste  sig,  udbrød  han: 


221 

»Gudskelov,  det  kun  var  Porstønden,  vi  forliste; 
Mjøden  har  vi  endnu  tilbage.« 

Korporalen  slog  en  høj  Latter  op  og  svarede: 

»Jeg  tænker,  at  det  saa  omtrent  kunde  falde  ud 
paa  et  for  Dig,  min  Ven !  Det  skulde  gaa  til  som  Djævels, 
hvis  Du  fik  godt  enten  af  den  Mjød  eller  Pors,  I  føre 
med  Jer.  Nu  op  igjen,  og  hold  Dig  fast,  eller  jeg  lader 
Dig  surre  til  Sluffen.« 

Ibs  og  Svends  Blikke  mødte  hinanden  med  et  meget 
talende  Udtryk. 

»Tre  Stene,«  mumlede  Svend  halvhøjt. 

»En  Trærod  paa  den  anden  Side  Aaen,«  hviskede  Ib. 

Det  var  de  forskjellige  Kjendemærker,  de  havde  taget 
for  at  gjenkjende  Stedet,  hvor  Porstønden  rullede  ned 
i  Vaagen. 


18. 
En  Gaardhund. 

I  den  Mellemtid,  Svend  havde  været  beskjæftiget 
nede  i  Vordingborg,  var  de  svenske  Troppers  Antal 
omkring  Jungshoved  blevet  betydeligt  forøget.  Alle  nær- 
liggende Landsbyer  havde  modtaget  deres  Indkvartering, 
af  hvilken  talrige  Strejfkorps  bleve  udsendte  for  at  op- 
drive Levnetsmidler  og  især  Foder  til  Hestene,  hvorpaa 
Armeen  begyndte  at  lide  følelig  Mangel. 

Som  en  Følge  heraf  traf  Dragonerne  paa  flere  af 
deres  Kammerater,  endnu  inden  de  naaede  Skoven. 
Korporalen  fortalte  om  den  vigtige  Fangst,  han  havde 
gjort,  og  de  Sidstankomne  sluttede  sig  da  til  Rytterne, 
saa  at  Svenskerne  udgjorde  et  temmelig  stort  Antal, 
idet  de  droge  ind  paa  Slottet.    Midt  i  dette  Optog  sad 


222 

Svend  i  sin  Fruentimmerdragt,  Gjenstand  for  en  Mængde 
nysgjerrige  Blikke,  uden  at  han  syntes  at  agte  derpaa. 
Hans  Træk  udtrykte  en  dyb  Alvor,  men  tillige  en  Mands 
Bestemthed  og  Fatning.  Flere  Gange  saa  man  ham 
læne  sig  tilbage  paa  Forsædet  og  hviske  nogle  Ord 
til  Ib,  som  denne  besvarede  med  et  næsten  umærkeligt 
Hovednik. 

Idet  Dragonerne  rede  ud  af  Ørremandsgaards  Skove 
og  kom  til  Broen,  der  førte  over  Noret,  hvorfra  hele 
Slottet  viste  sig  for  dem,  red  Korporalen  i  Spidsen  for 
Toget. 

»Blæs  os  et  Sykke,«  raabte  han  til  en  Trompeter, 
»at  de  kunne  fornemme  vor  Ankomst.« 

Trompeteren  blæste.  Hornets  skingrende  Toner  gave 
Gjenlyd  i  Skoven.  Paa  Voldene  kom  flere  Klynger  af 
Krigsfolk  tilsyne.  Svends  Navn  gik  fra  Mund  til  Mund, 
Soldaterne  tilraabte  ham  spottende  Velkomsthilsener.  Kor- 
poralen strøg  sin  Knebelsbart,  idet  han  bøjede  sig  til 
begge  Sider  for  at  besvare  de  talrige  Lykønskninger,  han 
modtog  af  sine  Kammerater.  Mellem  denne  Sværm  holdt 
Svend  sit  Indtog  gjennem  Slottets  Hovedport. 

Først  da  Sluffen  standsede,  og  Dragonerne  trængte 
den  sammenstimlede  Mængde  tilbage,  opdagede  Korpo- 
ralen til  sin  Forskrækkelse,  at  den  ene  af  hans  Fanger 
manglede.  Ib  var  forsvunden,  uden  at  Nogen  havde 
lagt  .Mærke  dertil. 

Da  Slæden  holdt  i  Gaarden,  sloge  Dragonerne  Kreds 
omkring  den.  Korporalen  steg  af  Hesten  og  gik  op  paa 
Slottet  for  at  melde  sig  hos  Oberst  Sparre. 

Imidlertid  forøgedes  Tilskuernes  Mængde  bestandig 
omkring  Svend.  Hans  Triumfer  havde  for  ofte  været 
omtalte  og  frygtede,  til  at  man  ikke  skulde  glæde  sig 
over  hans  Ydmygelse.     Hans  Forklædning  gav  desuden 

forøget  Anledning  til  Morskab    og    til  en  Mængde  Ind- 
fald, som  bleve  modtagne  med  almindeligt  Bifald. 

Svend  syntes  at  være  uden  Øren  eller  idetmindste 
uden  Sands  for  alle  disse  Ytringer.  Han  blev  siddende 
paa  Slæden,  indsvøbt  i  den  blaa  Hvergarns  Halvkaabe, 
og  stirrede  stift  hen  for  sig.  Af  og  til  forandrede  dette 
Blik  sin  Retning  og  hævedes  op  mod  et  Vindue  i  øverste 
Etage,  hvis  Gardiner  vel  vare  nedtrukne,  men  mellem 
hvilke  der  dog  fiere  Gange  viste  sig  et  smukt,  kvindeligt 
Hoved,  hvis  mørke  Øjne  syntes  at  møde  Gjøngens. 

Blandt  Mængden  var  det  især  en  ung  Halvmaane- 
blæser,  som  udmærkede  sig  ved  sin  platte  Skjemt,  og  hvis 
Indfald  bleve  modtagne  med  lydeligst  Jubel.  Svends 
vedvarende  Ligegyldighed  og  Kulde  opirrede  ham;  for 
at  bringe  større  Afveksling  i  Spøgen  løftede  han  Filt- 
hatten af  hans  Hoved.  Ved  denne  Fornærmelse  syntes 
Svend  endelig  at  være  vaagnet,  han  kastede  et  Blik 
fuldt  af  Foragt  omkring  sig  og  udbrød: 

»Hvorfor  lader  Du  mig  ikke  være  i  Fred?  Nu 
taler  Du  kun  saa  og  brasker,  mens  Du  ser  et  halvt 
Regiment  Kammerater  omkring  Dig,  men  om  vi  engang 
mødtes,  hvor  Sol  og  Vind  var  lige  skiftet,  vilde  knapt 
et  Rottehul  være  Dig  lille  nok  til  at  krybe  i  Skjul 
for  mig.« 

»Min  Tro  om  jeg  vilde,«  svarede  Halvmaaneblæseren, 
opirret  over,  at  Fordelen  i  dette  Øjeblik  syntes  at  være 
paa  Svends  Side;  »snarere  skulde  jeg  prøve  med  min 
Klinge  at  gjøre  et  Rottehul  i  Dig,  som  baade  Sol  og 
Vind  kunde  skinne  ind  igjennem.« 

Under  disse  Ord  lod  han  sin  Sabel  udfordrende 
kredse  omkring  i  Luften.  Fangen  stod  oprejst  ved  Siden 
af  Slæden.  Med  en  lynsnar  Bevægelse  samlede  han 
Kaaben  over  sin  venstre  Arm  og  afbødede  med  den  det 

Hug,  Svenskeren  førte,  idet  Svend  sprang  ind  paa  ham, 
rev  ham  KHngen  ud  af  Haanden  og  kastede  ham  til- 
bage blandt  Mængden. 

Endnu  før  den  uheldige  Trompeter  havde  rejst  sig, 
traadte  Svend  hen  til  en  gammel,  graahaaret  og  arret 
Vagtmester,  der  hidtil  havde  staaet  rolig  og  alvorlig  i 
Kredsen  og  smøget  sin  Pibe. 

•>Min  Herre  Vagtmester!«  sagde  Svend,  »I  tage  dette 
Barns  Klinge,  og  om  I  holder  det  for  Umagen  værd, 
saa  lær  ham,  at  det  kun  er  den  Fejge,  der  haaner  en 
vaabenløs  Fange.« 

»Titusind  Ulykker  fare  i  ham,  om  han  skal  komme 
til  at  mæle  et  Ord  mere,«  svarede  den  Gamle,  idet  han 
stak  sin  Pibe  ned  i  Frakkelommen  og  med  lange  Skridt 
gik  hen  til  Klyngen,  som  omringede  Trompeteren. 

Straks  efter  viste  Sparre  sig  paa  Trappen,  ledsaget 
af  Korporalen.  Kredsen  aabnede  sig,  og  Obersten  traadte 
hen  til  Svend.  Han  betragtede  ham  nogle  Øjeblikke, 
før  han  udbrød: 

»Naa,  saa  mødes  vi  engang  igjen,  Svend  Gjønge!« 

«Ja,  strenge  Herre!«  svarede  Svend.  »I  give  mig 
ineen  Utak  derfor,  det  er  ikke  sket  med  min  Villie.« 

»Han  kan  lade  sine  Folk  sidde  af.  Korporal!«  sagde 
Obersten.  ^Fangen  skal  undersøges,  og  to  Mænd  be- 
vogte ham  her  nede  i  Gaarden,  indtil  General  Vavasor 
vender  tilbage.« 

Korporalen  hilste  og  førte  Svend  ned  i  Kjælderen. 
Dragonerne  bortfjernede  sig  straks  efter  tilligemed  de 
øvrige  Tilskuere. 

Jungshoved  var  nu  saa  opfyldt  af  Stridsfolk,  at 
det  ikke  kunde  rumme  flere.  Da  Karl  Gustav  vedblev  at 
drage  sine  Soldater  sammen  paa  Sjælland  for,  under  den 
paatænkte  Belejring  af  Hovedstaden,  at  have  Reserven 

nærmere,  var  man  nødsaget  til  at  optage  Slottets  Bag- 
gaard  til  Barakker.  Denne  Baggaard  vendte  ud  mod 
Skoven.  Barakkerne  bleve  opførte  i  lange  Rækker  af 
Grene  og  Halm  og  saa  lave,  at  et  voksent  Menneske 
ikke  kunde  staa  oprejst  i  dem. 

Samme  Dag,  Svend  kom  til  Slottet,  var  det  blevet 
de  nærmestliggende  Herregaarde  paalagt  at  levere  Halm 
til  en  ny  Række  Hytter,  som  man  oprejste  til  en  Af- 
deling af  General  Vavasors  Regiment.  Vindebroen  var 
ladet  ned,  og  Hovedporten  stod  aaben,  medens  Bøn- 
derne kjørte  ind  og  ud  med  deres  Høstvogne. 

Da  Svend  blev  ført  tilbage  til  Gaarden,  bar  han 
sin  sædvanlige  Dragt,  som  hidtil  havde  været  skjult 
under  Fruentimmerkjolen.  Korporalen  førte  ham  med 
bagbundne  Hænder  til  en  Sidemur  i  Forgaarden  og  gav 
to  Drabanter  Befaling  til  at  bevogte  ham. 

»I  bære  Eders  Pistoler  spændte,«  sagde  han,  »stille 
Eder  paa  hver  sin  Side  af  Manden  og  holde  skarp  Vagt. 
Jeg  vilde  ikke  give  en  Styver  for  Eders  Liv,  om  I  lode 
ham  slippe  løs,  heller  ikke  tillades  det  Nogen  at  tale 
med  Fangen,  og  skulde  han  give  Tegn  til  at  løbe  bort, 
saa  giv  I  ham  hans  Rest.  det  bedste  I  have  lært.« 

Efter  disse  Formaninger  strøg  Korporalen  sin  Kne- 
belsbart opad  mod  Øjnene,  nikkede  med  et  blidt  Smil 
til  Svend  og  begav  sig  opad  Trapperne  til  Obersten 
for  at  modtage  den  udlovede  Belønning  for  Svends 
Paagribelse. 

En  halv  Time  efter  kom  General  Vavasor,  omringet 
af  sin  Stab,  ridende  ind  over  Vindebroen.  Sparre  mod- 
tog ham  nedenfor  Slotstrappen  og  underrettede  ham  om 
den  gjorte  Fangst.  Vavasor  syntes  ikke  at  dele  Oberstens 
Glæde,  hans  sorte  og  tykke  Øjenbryn  trak  sig  tættere 
sammen,  medens  han  gik  hen  over  Gaarden  til  Svend. 

Gjøngehøvd.  og  Uronn.  Vagtm.  15 

»Eja,  Stratenrøver!«  udbrød  Generalen,  »have  vi 
endelig  faaet  Dig  fat?« 

»Ja,  endelig,«  svarede  Svend  koldblodig. 

»Ved  min  Himmerigs  Part!  om  vi  ikke  skulle  holde 
saa  fast  paa  Dig,  Galgenfugl,  at  Du  aldrig  slipper  løs 
tiere.« 

»Eders  Ord  skal  staa  til  Troende,  strenge  Herre !  1 
have  bundet  mine  Hænder  og  berøvet  mig  mine  \'aaben, 
saa  selv  en  liden  Pog  tør  vove  at  skjælde  og  haane  mig.« 

»Eor  den  Sags  Skyld  kunde  man  gjerne  have  ladet 
Dig  beholde  Hænder  og  Vaaben  til  Brug,  jeg  tror  ikke, 
Du  skal  skade  os  mere.« 

Svend  lod  sit  Svar  bero  med  at  trække  paa  Skul- 
drene. Generalen  lagde  ikke  Mærke  dertil,  han  stod 
fordybet  i  sine  Tanker;  pludselig  knyttede  han  Hænderne 
og  hævede  dem  truende  mod  Svend,  idet  han  udbrød : 

»Skurk,  Stimand!  hvor  er  min  Søn?  For  to  Dage 
siden  red  han  bort  fra  Slottet,  og  indtil  nu  er  kun  hans 
Hest  blodig  og  saaret  vendt  tilbage.« 

»Eders  Søn!«  gjentog  Svend,  »for  sandt,  strenge 
Hr.  General!  jeg  kjender  ham  ikke.  Ude  paa  Marken 
og  i  de  dybe  Skove  have  vi  sjældent  den  Skik  at 
spørge  en  Fjende  om  hans  Navn,  før  vi  fælde  ham,  og 
selv  om  han  havde  nævnet  det,  jeg  synes  dog  ikke, 
at  Navnet  er  saa  skræksomt,  at  vi  derfor  skulde  have 
ladet  ham  fare  i  Fred.« 

Generalen  var  synlig  behersket  af  sin  Smerte,  han 
vendte  sig  om  og  forlod  Svend.  Oberst  Sparre  fulgte 
ved  hans  Side. 

»Hvad  mener  Generalen,  at  vi  skulle  fange  an 
med  Synderen?« 

Disse  Ord  bragte  Vavasor  til  at  standse. 

»Hvorjor    spørger  I  mig  derom,    Hr.  Oberst?    Jeg 

mener,  at  svenske  Kongen  har  skrevet  sin  Krigslov 
tydelig  for  alle.  Denne  Mand  har  efter  Eders  egne  Ord 
gjort  os  nok  af  det.  I  skikke  ham  udenfor  Slottet  og 
lade  ham  skyde.« 

»Men  Dagen  helder,  og  Mørket  falder  paa.« 

»I  lade  ham  binde  en  Lygte  paa  Hovedet,  saa 
have  Karlene  et  sikkert  Maal  at  skyde  efter.« 

»Hvor  mange  Mand  skal  jeg  skikke  ud  dertil?« 
spurgte  den  omstændelige  Oberst. 

Generalen  gjorde  en  fortrædelig  Bevægelse  med 
Hovedet  og  svarede,  idet  han  gik  op  ad  Trapperne: 
»Skik  ud  saa  mange  1  lyster,  saa  mange  som  han  har 
Knapper  i  sin  Trøje.« 

Vavasor  gik  op  i  Slottet,  Oberst  Sparre  vendte 
tilbage  til  Svend. 

»Din  Dom  er  fældet,  Svend  Gjønge!«  udbrød  han 
med  en  Hævnfryd,  som  han  forgjæves  søgte  at  skjule, 
»cm  en  Time  vil  Du  blive  skudt.« 

»Jeg  ventede  mig  ikke  bedre,«  svarede  Svend  roligt. 

»Har  Du  ellers  noget  Ønske  forinden?« 

»Aa  nej;  alt  fra  den  første  Dag,  jeg  begyndte  paa 
Hærværk  mod  Svensken,  var  jeg  forberedt  paa  at  dø, 
og  I  kan  tro  mig,  min  Herre  Oberst!«  tilføjede  han  med 
et  Smil,  »i  den  Tid  har  jeg  ofte  været  Døden  nærmere 
end  i  dette  Øjeblik.« 

»Ønsker  Du,  at  Feltpræsten  skal  læse  Dig  en 
Herrensbøn  forinden?« 

»Ja  Tak!«  svarede  Svend. 

Sparre  gik  hen  til  Vagtstuen,  udenfor  hvilken  nogle 
af  Soldaterne  havde  været  Vidne  til  det  foregaaende 
Optrin.  Obersten  nævnede  en  af  Soldaterne  ved  Navn 
og  drog  ham  afsides  med  sig  nogle  Skridt  hen  i  Gaarden. 

»Bent  Arvedsøn!«    udbrød    han,     »fra  Du    var  en 

lille  Pog,  har  jeg  gjort  vel  mod  Dig  og  dine  gamle 
Forældre,  der  havde  deres  Tilhold  og  Pleje  hjemme  i 
Upland  paa  min  Gaard.  Det  er  første  Gang,  jeg  minder 
Dig  herom,  og  det  sker,  for  at  Du  nu  skal  gjøre  Gjen- 
gjæld  mod  mig,  saa  godt  Du  mægter.« 

»Ak,  Hr.  Oberst!«'  svarede  den  unge  Soldat  tro- 
skyldig, »jeg  vil  lade  mig  slaa  ihjel  to  Gange  for  Eder, 
naadige  Herre!« 

»Derom  er  Talen  ikke,  det  gjælder  blot  om,  at  Du 
udvælger  Dig  seks  Mænd  af  dine  Kammerater,  Folk, 
som  Du  kjender  nøje,  og  til  hvem  Du  sætter  din  For- 
trøstning. I  lade  Eders  Karabiner  og  tage  Post  Enhver 
ved  sin  Dør,  som  fører  herned  fra  Slottet.  Ingen  af  de 
Menige  tør  komme  ud  i  Gaarden,  langt  mindre  nærme 
sig  Fangen,  uden  at  han  har  sin  Foresattes  Tilladelse 
dertil.  Selv  skal  I  give  noje  Agt  paa,  hvad  han  fore- 
tager sig,  og  ved  det  mindste  mistænkelige  Tegn  gaa  I 
hen  til  ham,  sætte  ham  Eders  Karabiner  for  Brystet  og 
trykke  af.  Dermed  have  I  fuldbyrdet  Generalens  og  min 
ViUie.  —  Har  Du  forstaaet  mig?« 

»Nøjagtigt,  strenge  Herre!«  svarede  Soldaten.  »I 
kan  stole  paa  mig,  Eders  Befaling  skal  blive  efterfulgt.« 

»Godt,  følg  saa  med  til  Synderen,«  sagde  Obersten 
02:  vedblev,  da  han  kom  hen  til  Svend: 

»Da  Du  før  sagde,  at  Du  tilforn  havde  været  Døden 
nærmere  end  nu,  Svend  Gjønge,  pønsede  Du  bestemt 
paa  at  spille  os  en  Streg,  Du  listige  Træring !  Vi  ville 
se  at  forhindre  det.  Forgangen,  da  vi  mødtes  i  Skoven, 
lovede  jeg  Dig  mere,  end  jeg  kunde  holde,  denne  Gang- 
vil  jeg  se  at  holde  mere,  end  jeg  lover.  Gaa  hen,  Bent! 
og  prøv,  om  Baandet  om  hans  Haandled  er  knyttet 
forsvarligt,  og  hvis  Du  kan,  saa  gjør  det  længere. 

Bent  adlød. 

^> Soldat!«  udbrød  Svend,  »Du  binder  mig  jo,  som 
om  Du  var  en  Slagter.« 

»Det  er  ikke  min  Mening,«  sagde  Sparre,  »stram 
blot  Knuden  saaledes,  at  han  ikke  kan  faa  Hænderne  fri, 
dernæst  gjøre  vi  den  løse  Ende  fast  hist  henne  i  Muren.« 

Med  disse  Ord  pegede  Sparre  paa  en  tyk  Jernring, 
som  var  indmuret  i  Væggen,  Svend  fulgte  dem  godvillig 
derhen  og  lod  sig  binde  fast  til  Ringen. 

»Se  saa,  lille  Svend,«  vedblev  Obersten,  »nu  har 
jeg  bragt  mine  Anstalter  tilende,  prøv  Du  nu  dine,  og 
hvis  Du  kan  slippe  fri,  vil  jeg  holde  Dig  for  den  snildeste 
Karl  i  Danmark.  Farvel!  og  Gud  være  din  syndige  Sjæl 
naadig.« 

»Det  haaber  jeg,  han  vil,«  svarede  Svend  med  den 
samme  urokkelige  Ro,  han  hidtil  havde  vist.  »I  glemmer 
vel  ikke  at  sende  mig  Feltpræsten,  Hr.  Oberst!« 

»Han  skal  komme  ret  straks,  og  naar  Du  ser  ham, 
Bent!  følger  Du  med  og  bliver  staaende  her  henne  i 
tre  Skridts  Afstand  fra  dem.« 

Noget  efter  lød  en  Tromme  inde  i  Baggaarden. 
Obersten  lod  en  Afdeling  Soldater  kalde  sammen,  og 
man  saa  disse  begive  sig  med  Hakker  og  Spader  ud 
over  Vindebroen  for  at  gjøre  en  Grav  til  Svend  der, 
hvor  Henrettelsen  skulde  finde  Sted. 

Bent  Arvedsøn  havde  imidlertid  udvalgt  sine  seks 
Mand  og  opstillet  dem  saaledes,  at  alle  Udgangene  fra 
Slottet  vare  bevogtede ;  selv  tog  han  Plads  nedenfor 
Hovedtrappen  og  vendte  bogstavelig  taget  ikke  sine 
Øjne  fra  Fangen. 

Svend  lænede  sig  til  Muren,  hans  Pande  var  rolig 
og  glat,  uden  Spor  af  Sorg  eller  Lidenskab,  og  dog 
foregik  der  indenfor  i  disse  Øjeblikke  et  mørkt  og 
sørgeligt  Drama,  medens  han  saa  sine  Planer  hindrede, 

sit  Haab  tilintetgjort  og  ovenfor  sig  i  Vinduet  bag  de 
halvt  sammentrukne  Gardiner  hende,  der  havde  givet 
disse  Planer  og  Haab  Næring.  Straks  efter  at  Bent 
havde  fordelt  Posterne,  aabnedes  Døren  ovenfor  Trap- 
pen, og  en  Mand  viste  sig,  iført  en  kort,  gejstlig 
Kappe,  store  Ridestøvler  og  røgende  paa  en  Pibe.  Det 
var  Feltpræsten. 

»Nu,  Bent  Arvedsøn!«  udbrød  han,  idet  han  slukkede 
Piben  og  stak  den  ned  i  Sidelommen,  »hvor  have  vi  saa 
den  ulykkelige  Misdæder,  jeg  kommer  for  at  berette?« 

»Det  er  ham,  som  staar  hist  ved  Muren,«  svarede 
Bent.  »men  om  ærværdige  Herre  det  tillader,  saa  følger 
jeg  med  derhen,  som  min  Ordre  lyder.« 

»Følg  kun  med,«  sagde  Præsten,  »Oberst  Sparre 
har  alt  forklaret  mig  sin  Villie.« 

Præsten  gik  hen  til  Svend.  Soldaten  stillede  sig  med 
Karabinen  ved  Foden  i  tre  Skridts  Afstand,  saa  at  han 
kunde  høre  ethvert  Ord,  der  veksledes  med  Fangen. 

»Min  Søn!«  udbrød  den  Gejsthge  med  høj  og 
gjennemtrængende  Stemme.  »Naar  man  gaar  til  sin  Død, 
trænger  man  til  Religionens  Trøst.« 

»Det  er  sandt,  Herre!  man  trænger  ogsaa  til  den, 
mens  man  lever,«  svarede  Svend. 

»Hvad  vil  Du  sige  dermed  r*  spurgte  Præsten, 
som  ikke  var  torberedt  paa  denne  Afbrydelse. 

»At  jeg  er  af  samme  Mening  som  I,  og  derfor  har 
jeg  aldrig  glemt  Gud,  siden  jeg  i  min  Barndom  lærte 
ham  at  kjende.« 

s  Du  er  altsaa  forberedt  paa  den  Skjæbne,  som 
venter  Dig?« 

»F'orberedt !«  gjentog  Svend  med  et  vemodigt  Smil. 
»Har  I  alflrig  hørt  mit  Navn  nævne,  ærværdige  Herre?« 

»Jo,  tilvisse,  alt  fra  de  første  Dage  vi  kom  til  Landet.« 

»Hvor  kan  I  da  som  en  lærd  Mand  tro,  at  man 
begiver  sig  i  Kamp  med  en  Fjende  og  øver  det,  jeg 
har  øvet,  og  vover,  hvad  jeg  har  vovet,  uden  at  være 
forberedt  paa  Døden?« 

»Men  om  saa  er,«  svarede  Præsten,  »hvorfor  har 
Du  saa  begjært  mig  tilstede?« 

>For  at  give  Eder  Lejlighed  til  at  øve  en  god 
Gjerning.« 

Bent  Arvedsøn  spidsede  Øren  og  traadte  et  Skridt 
nærmere. 

»Mod  hvem?«  spurgte  Præsten. 

;>Mod  mine  Fjender,«  svarede  Svend.  »Generalen, 
som  bestemte  min  Død,  var  nylig  tilstede  og  haanede 
mig  og  spurgte,  hvor  vi  havde  gjort  af  hans  Søn,  hvem 
han  troede  fangen  eller  undlivet  af  os.  Jeg  vil  gjen- 
gjælde  ondt  med  godt,  og  1  skal  være  Redskabet  dertil. 
Er  ikke  en  saadan  Lod  efter  Eders  Behag?« 

»Jo,  tilvisse.«  svarede  Præsten,  »sig  blot,  hvad  Du 
ved  om  den  unge  Fændrik?« 

»Først  maa  1  da  gaa  op  til  den  strenge  Herre  og 
berette  ham,  hvad  jeg  har  forebragt,  og  faa  ham  til  at 
opsætte  min  Død  endnu  en  Time  tilende.  Derpaa  gaar  I 
skyndsomst  ned  i  Landsbyen  her  næst  ved  og  opsøger 
Degnen  Peder  Fos,  hos  ham  finder  I  en  Kone  og  et 
lidet  Barn,  og  naar  I  hilser  fra  Svend  Poulsen,  vil  hun 
navngive  sig  som  min  Hustru.  Sig  hende  da,  at  jeg 
sidder  fangen,  her,  og  at  hun  skyndsomst  skal 
tænke  paa  ham,  som  ligger  i  Risbunken,  og  at 
et  Menneskeliv  beror  derpaa.  Tal  hverken  mere  eller 
mindre  og  mærk  Eder  vel  hendes  Svar,  at  1  kan  bringe 
mig  det,  saa  skal  Generalen  faa  at  vide,  hvor  hans  Søn 
er  at  finde.« 

>0g  Du  giver  mig  dit  Ord  paa,  at  det  vil  ske?« 
spurgte  Præsten  ivrig. 

»Nej,  Herre!«  svarede  Svend,  »jeg  giver  ham  mit 
Liv  derpaa.« 

Præsten  ilede  op  paa  Slottet,  straks  efter  vendte 
han  tilbage  igjen  og  raabte  til  Svend,  idet  han  gik 
over  Gaarden: 

»Jeg  har  forebragt  dit  Ord  til  Generalen,  og  det 
vil  ske  med  Dig,  som  Du  ønsker;  nu  iler  jeg  ned  I 
Landsbyen. « 

Svend  nikkede.  Præsten  gik  over  Vindebroen. 

Det  begyndte  imidlertid  at  mørknes,  en  tæt  Sne- 
byge trak  hen  over  Slottet.  Siden  Bent  og  hans  seks  Sol- 
dater havde  spærret  Udgangene  til  Gaarden,  var  alt 
blevet  roligt  i  Nærheden,  man  hørte  Taarnuhret  i  Jungs- 
hoved Kirke  slaa  fem,  og  Mændene,  som  udenfor  ar- 
bejdede paa  Svends  Grav  med  Spader  og  Hakker  i  den 
frosne  Jord.  Da  Præsten  gik,  havde  Bent  trukket  sig 
tilbage  paa  sin  tidligere  Plads  nedenfor  Hovedtrappen. 
Svend  stod  alene,  lænet  op  til  Muren,  tavs  og  ubevægelig. 

Man  har  maaske  glemt  de  Ord,  Svend  hviskede  til 
sin  Hustru  om  Aftenen ,  da  Kaptajn  Kernbok  førte 
Gjøngerne  ud  af  Hytten. 

»Komme  vi  nogensinde  i  Bekneb,«  sagde  han,  »og 
Du  faar  Bud  fra  mig  eller  Ib  om  Risbunkerne,  hvor 
forblommet  det  end  sker,  saa  list  Dig  hen  og  stik  dem 
ibrand;  det  er  et  Tegn  for  vore  Folk  til  at  samle  sig, 
og  det  kunde  vel  hænde  sig  saa,  at  mit  Liv  vil  komme 
til  at  bero  paa  denne  Omstændighed.« 

Snevejret  begyndte  med  tiltagende  Mørke,  Soldaterne 
vendte  tilbage  over  Vindebroen,  Graven  var  kastet.  1 
det  Øjeblik,  Porten  blev  aabnet,  og  Krigsfolket  traadte  ind 
i  Gaarden,  lød  en  hul  Brummen  fra  Hundehuset,  i  Nær- 
heden af  hvilket  Svend  stod  bunden.  Gjøngen  lyttede, 
han  vendte  langsomt  sit  Hoved  om  mod  Stedet. 

»Svend!«  hviskede  en  Stemme,  der  bragte  alle 
Gjøngens  Pulse  til  at  banke. 

»Er  det  Dig,  Ib?<' 

»Ja!« 

»Hvordan  kommer  Du  her?« 

»Jeg  kom  ind  paa  et  Halmlæs  og  krøb  giennem 
Kjælderen  ud  af  Vinduet  til  Hundehuset.« 

»Og  vore  Folk?« 

»De  ere,  hvor  de  skulle  være.« 

»Hvad  taler  I  om,  Svend  Gjønge?«  spurgte  Bent 
Arvedsøn,  som,  efter  at  Mørket  var  tiltaget  saaledes, 
at  han  ikke  længer  kunde  se  Svend  fra  Trappen,  havde 
nærmet  sig  Muren. 

»Jeg  læser  mit  Fadervor,«  svarede  Svend. 

»Læs  i  Guds  Navn,  I  kan  have  det  nødig.« 

Svend  vedblev: 

»Ske  din  Villie,  —  har  Du  Vaaben?« 

»To  Pistoler  og  en  Kniv.« 

»Giv  os  idag  vort  daglige  Brød,  —  trevl  noget  af 
Lunten  op  paa  Pistolerne  og  gnid  det  ind  med  Krudt. 
—  Forlad  os  vor  Skyld,  —  stik  det  optrevlede  ind  i 
Løbet  af  Pistolerne,  list  Dig  ned  i  Baggaarden  og  skyd 
Pistolerne  af  ind  i  Halmhytterne  for  at  faa  dem  ibrand. 
Kom    saa    tilbage   igjen,  —  og  frels  os  fra  det  onde.« 

Idet  Svend  endte  sin  Bøn,  saa  han  en  mørk  Skygge 
ghde  bort  fra  Hundehuset  og  forsvinde  i  Kjældervinduet. 

Da  Klokken  slog  seks,  kom  Oberst  Sparre  ned  ad 
Trapperne.  Han  gik  hen  til  Vagtstuen  i  Kjælderen  og 
bankede  paa  Ruden.  En  Vagtmester  viste  sig"  i  Dør- 
aabningen. 

»Vagtmester!  kald  tolv  Mand  og  en  Tambour  op 
og  lad  dem  stille  til  Eksekution  foran  Trappen.  Karlene 
tage  tre  skarpe  Skud  med  sig,  komme  det  ene  i  deres 
Karabiner  og  vente  paa  videre  Befaling.« 

Svend  hørte  ethvert  Ord,  men  syntes  ikke  at  lægge 
Mærke  dertil,  i  hele  hans  Opmærksomhed  var  i  dette 
Øjeblik  rettet  paa,  hvad  der  vilde  ske  i  Baggaarden. 
Han  ventede  at  høre  de  to  Skud.  Medens  Soldaterne 
ladede  deres  Karabiner,  løde  Skridt  over  Vindebroen. 
Præsten  viste  sig  i  Porten  og  ilede  op  paa  Slottet.  Paa 
samme  Tid  styrtede  to  Soldater  ind  i  Gaarden  og 
raabte,  at  Skoven  udenfor  begyndte  at  brænde  paa  flere 
Steder.  De  udstillede  Poster  bleve  trængte  tilside  af 
deres  Kammerater,  som  alle  søgte  at  komme  op  paa 
Volden  for  at  se  Branden. 

Under  den  Larm,  som  derved  opstod,  hørte  Svend 
Kjældervinduet  forsigtigt  blive  aabnet,  og  den  mørke 
Skygge  bevægede  sig  atter  hen  til  Hundehuset. 

»For  Djævelen!«  mumlede  han,  »Ilden  i  Barak- 
kerne. « 

»Ti  stille!«  svarede  Ib.  »laften  kommanderer  jeg. 
Skuddene  komme,    naar  Tid  er.     Abel  har  Pistolerne.« 

De  øverste  Vinduer  i  Slottet  begyndte  efterhaanden 
at  farves  med  et  rødligt  Skær,  og  over  Voldene  viste 
sig  paa  flere  Steder  en  klar  Lysning  ude  fra  Skovene. 
Oberst  Sparre  lod  to  Dragoner  stige  tilhest  for  at  faa 
Underretning  om  Aarsagen  til  denne  Brand. 

Medens  Larmen  tiltog,  og  Alles  Opmærksomhed  var 
henvendt  paa  Skoven,  lød  pludseligt  det  svage  Skrald 
af  to  efter  hinanden  følgende  Pistolskud.  Fra  Hunde- 
huset hørtes  en  glad  Brummen,  Svends  Tindinger 
bankede,  men  han  blev  staaende  rolig  og  ubevægelig, 
fordi  han  i  faa  Skridts  Afstand  saa  Bent  Arvedsøn,  som 
med  Karabinen  paa  Armen  betragtede  ham  skarpt  og 
spejdende.  I  næste  Øjeblik  lød  fra  Baggaarden  en  for- 
virret Støj,  som  stedse  tiltog  og  snart  efter  forenedes  i 
et  almindeligt  og  gjennemtrængende  Skrig: 

»Barakkerne  brænde!« 

Soldaterne  styrtede  ned  ad  Volden  for  at  komme 
hen  til  Brandstedet.  Sneen  føg  i  tætte  Hvirvler  rundt 
om  Slottet  og  oplystes  af  Flammerne.  Larmen  tiltog, 
Raab,  Eder  og  Befalinger  løde  fra  alle  Sider.  Midt  i 
denne  Forvirring  hørtes  Braget  af  en  Geværsalve,  som 
bragte  Slottets  Blyruder  til  at  klirre.  Trommernes  Hvirvel 
blandede  sig  med  de  Saaredes  Jammerskrig,  Forvir- 
ringen havde  naaet  sit  højeste.  Soldaterne  ilede  ind  i 
Vagtstuen  efter  Vaaben. 

»Det  er  Gjøngerne!«  raabte  de  undervejs  til  deres 
Kammerater,  der  standsede  ved  Geværskuddene.  »Hele 
Baggaarden  er  fuld  af  disse  Djævle,  de  slaa  ihjel  for 
Fode,  og  bestandig  mylre  flere  op  af  de  frosne  Grave.« 

Oberst  Sparre  havde  hidtil  staaet  ved  Vindebroen, 
utaalmodig  ventende  paa  de  udsendte  Dragoner.  Ved 
Lyden  af  Skuddene-  ilede  han  ind  i  Gaarden.  Han  løb 
hen  til  Bent,  som  midt  under  den  almindelige  Forstyr- 
relse var  bleven  paa  sin  Post,  stille  og  ubevægelig  og 
med  et  opmærksomt  Blik  henvendt  paa  Fangen. 

»Træd  lige  hen  foran  Fangen,«  udbrød  Obersten 
med  Læber,  der  skjælvede  af  Raseri,  »og  naar  han  gjør 
en  Mine  til  Flugt,  saa  sæt  ham  Karabinen  for  Brystet 
og  tryk  af.« 

Efter  disse  Ord  gik  han  hen  til  Vagtstuen  og  stil- 
lede sig  i  Spidsen  for  Soldaterne,  som  begyndte  at 
ordne  sig. 

Fra  nu  af  fulgte  Skuddene  i  stedse  kortere  Mellem- 
rum, og  efter  at  Sparre  havde  ført  sine  Folk  om  i  Bag- 
gaarden, var  Bent  Arvedsøn  og  hans  Fange  saa  at  sige 
de  eneste  Tilbageblevne  foran  Slottet.  Dette  var  Øje- 
blikket, som  Svend  saa  længselsfuldt  havde  ventet. 

»Pas  nu  vel  paa  ham,    for  om  lidt  har  han  isinde 

at  løbe  sin  Vej,«  udbrød  pludselig  en  dyb  og  tydelig 
Stemme,  og  idet  Bent  forundret  drejede  sig  til  Siden, 
kom  Ib  tilsyne  ved  Hundehuset,  tog  Sigte  paa  ham  og 
strakte  den  ulykkelige  Soldat  til  Jorden  med  et  Pistol- 
skud. Derpaa  sprang  han  hen  til  Svend,  overskar  Rebet, 
som  bandt  hans  Arme,  og  Begge  forsvandt  igjennem 
den  aabne  Slotsport,  uden  at  Nogen  i  dette  ØjebHk 
tænkte  paa  at  standse  dem. 

Lidt  senere  hørtes  en  gjennemtrængende  Piben  i 
Baggaarden.  Skuddene  bleve  sjeldnere,  og  ved  Skæret 
af  Ilden  saa  man  Gjøngerne  drage  sig  tilbage  over 
Volden,  uden  at  Svenskerne  vare  istand  til  at  spærre 
dem  Tilbagevejen,  fordi  de  havde  Ilden  af  Barakkerne 
mellem  sig  og  deres  Fjender. 


19. 
En  Fiskefangst. 

En  Morgenstund  fandt  en  travl  Virksomhed  Sted 
nede  ved  Aaløbet,  der  fører  fra  Lekkinde  Sø,  og  som 
tidligere  blev  omtalt  under  Svends  Flugt. 

Man  saa  flere  Mænd  i  Egnens  almindelige  Bønder- 
dragt, dels  arbejdende  paa  at  forstørre  en  Vaage  i  Isen, 
dels  undersøgende  Aaens  Bund  med  lange  Baadshager 
i  det  allerede  dannede  Hul. 

Paa  Bredden  havde  de  antændt  et  Haal,  som  En  af 
dem  bestandig  underholdt,  og  hvis  F^lammer  Jcastede  et 
rødligt  Skin  hen  over  Isfladen.  Af  og  til,  naar  Luerne 
stege  ivejret,  belyste  de  ogsaa  Brinkerne,  som  Aaløbet 
skar  sig  ind  imellem,  og  paa  Højderne  af  disse  kom 
nogle  mørke  og  bevægelige  Skikkelser  tilsyne,  der 
kunde  antages  for  Vagtposter. 

løvrigt  var  det  ikke  let  at  forklare  sig  Aarsagen 
til  disse  Vagtposters  Nærværelse,  da  den  Forbigaaende 
hverken  af  Mændenes  Dragt  eller  deres  Arbejde  vilde 
tro  andet,  end  at  det  var  Fiskere,  der  benyttede  den 
taagede  Nat  til  at  fange  Aal,  og  at  de  havde  tændt 
Blusset  for  at  lokke  Fiskene  ind  i  Vaagen.  Svend  Gjønge 
og  Ib  ledede  Aalefangsten.  En  usædvanlig  mørk  og 
heftig  Stemning  var  synlig  i  Svends  Ansigt,  medens  han 
med  Baadshagen  undersøgte  Aaløbet.  Hver  Gang  han 
gjentog  denne  Undersøgelse,  lagde  han  fast  og  nøje 
Mærke  til  visse  Kjendetegn  inde  paa  Landet  og  stillede 
sig  i  Linie  med  de  tre  Graasten,  som  han  nævnede  for 
Ib,  da  denne  lod  Tønden  rulle  ned  i  Aaen.  Desuagtet 
syntes  hans-  Søgen  at  ville  blive  frugtesløs.  Ib  hjalp 
sine  Kammerater  med  at  gjøre  Vaagen  større,  for  at 
Svend  kunde  komme  til  at  søge  i  videre  Omkreds.  Af 
og  til,  naar  han  hvilede,  kastede  han  et  forskende  Bhk 
paa  Svend,  men  talede  ikke  til  ham,  og  det  hele  Ar- 
bejde havde  længe  fundet  Sted  under  en  almindelfg 
Tavshed.  Pludselig  drog  Svend  Baadshagen  til  sig  og 
slyngede  den  hen  ad  Isen: 

»Gid  Djævlen  annamme  den  fordømte  Korporal,  der 
fik  os  til  at  lade  vor  gode  Tønde  fare.  Nu  have  vi  ar- 
bejdet den  hele  Nat,  det  lysner  allerede  i  Øst,  og  endda 
er  der  intet  Spor  at  finde.« 

»Den  maa  være  rullet  længere  ud  i  Aaen,  bemær- 
kede Ib,  »og  vi  komme  til  at  gjøre  Vaagen  større.« 

»Det  bliver  for  sildigt  denne  Gang,  ret  nu  gjøre 
svenske  Ryttere  deres  Morgenvagt  og  kunne  let  fornemme 
Uraad  ved  at  se  os  saa  mandsstærke  samlede  hernede. 
Lad  os  derfor  skilles,  bedre  op  ad  Dagen  træffes  vi  igjen 
i  Gravkammeret.     Kald  Folkene  fra  deres  Poster,  Ib!« 

Baalet  blev  slukket,  og  Gjøngerne  skiltes,  idet  de 
droge  hver  sin  Vej  ind  gjennem  Ørremandsgaards  Skove. 

Svend  og  Ib  bleve  alene  tilbage.  Svend  havde  taget 
Plads  paa  en  af  Stenene  ovenfor  Vaagen.  Han  blev  sid- 
dende en  Tid  lang,  tavs  og  grundende,  med  Hovedet 
støttet  i  sin  hule  Haand.  Ibs  Øjne  vege  ikke  fra  ham. 
Kragerne,  som  fløj  hen  over  deres  Hoveder,  og  en  til- 
tagende Lysning  over  Skoven  paa  den  sydøstlige  Him- 
mel forkyndte  Dagningen.  Endelig  hævede  Svend  sit 
Hoved  og  udbrød: 

»Hvis  her  allerede  har  været  Nogen  og  taget  vor 
Tønde  op  af  Aaen!« 

»Aa,  Herregud!  nej,«  svarede  Ib,  »sig  ikke  det, 
saa  bliver  jeg  aldrig  til  Menneske  mere.<^ 

»Hvad    vil    de  tænke  om  os  inde  i  Kjøbenhavn?« 

»Ja,  om  Dig,  lille  Svend!«  svarede  Ib,  »for  mig 
stakkels  Mand  er  der  Ingen,    der  har   sat  sin  Lid  til.« 

»Den  skal  findes!«  udbrød  Svend  med  Heftighed, 
»om  jeg  saa  skal  gjennemsøge  den  hele  Aa.« 

»Ja,  om  jeg  saa  skal  drikke  den  ud  tilbunds,« 
ytrede  Ib,  som  mente,  at  han  nok  kunde  lægge  lidt  til. 
»Tys!  stille!  jeg  fornemmer  Skridt  bag  ved  os,«  ved- 
blev han  og  lagde  sin  Haand  paa  Svends  Arm.  Begge 
lode  sig  glide  ned  bag  Stenen. 

Straks  efter  hørtes  Fodtrin,  og  Ib  saa  en  bonde- 
klædt  Mand  komme  tilsyne  paa  Gangstien  mellem  Bak- 
kerne. Han  blev  staaende  lidt,  før  han  gik  videre,  og 
vendte  Hovedet  til  alle  Sider,  derefter  fortsatte  han  sin 
Gang  ned  til  det  Sted  i  Aaen,  hvor  Gjøngerne  nylig 
havde  forstørret  Vaagen. 

»Tager  jeg  ikke  fejl,  saa  kjende  vi  den  Kløer,« 
hviskede  Ib. 

>Hvem  er  det?«  spurgte  Svend.  »Dine  Øjne  se 
bedre  end  mine.« 

"Det  er  min  Tro  Tam.    Jeg  tænker  ikke,   vi  have 

nødig  at  krybe  i  Skjul  for  ham.  Om  han  skulde  pønse 
paa  ny  Rænker,  saa  have  vi  hist  henne  redet  ham  en 
Grav,  som  han  hverken  skal  finde  for  smal  eller  for  lav.« 

Ib  rejste  sig  efter  disse  Ord  op  fra  Stenen  og  gik 
ned  til  Aabredden.    Svend  fulgte  ham. 

Tam  vendte  sig  om  ved  Lyden  af  deres  Skridt. 
Hans  første  Bevægelse  tydede  paa  Flugt,  men  han  be- 
tænkte sig  og  blev  staaende,  som  om  han  ventede  dem. 

»Hans  Gang  hernede  kommer  mig  sær  mistænkelig 
for,«  ytrede  Svend.  »Lad  os  se  at  udfritte  ham.« 

»En  god  Morgen,  Du  ærlige  Tam!«  raabte  Ib. 
»Hvad  driver  Du  omkring  efter  paa  denne  Tid  af 
Døgnet?« 

Tams  Stemme  skjælvede,  medens  han  svarede: 

»Jeg  ventede  paa  Jer.« 

»Paa  os,«  sagde  Svend.  »Det  burde  Du  ikke  gjøre. 
Tam!  sidst  vi  taltes  ved,  advarede  jeg  Dig  for  at 
komme  paa  mine  Veje  oftere  og  sagde,  at  Du  vilde 
være  en  Dødsens  Mand,  hvis  det  skete.« 

»Ja,  Du  gjorde  saa,  Svend,  og  der  var  heller  ingen 
Ulykke  sket,  om  Du  stod  ved  dit  Ord,  for  saadan  som 
det  nu  er  med  mig,  kan  det  dog  ikke  blive  ved.« 

Tams  læspende  Stem.me  var  under  de  sidste  Ord 
afbrudt  og  utydelig,  han  kæmpede  med  sig  selv  og 
hviskede  næsten  uforstaaeligt : 

»Aa,  Svend!  jeg  har  været  en  stor  Synder  imod 
Dig,  men  jeg  har  ogsaa  lidt  svart  derfor  og  bedet  om 
Forladelse,  hver  Gang  det  randt  mig  isinde,  og  saa  var 
Vorherre  saa  god  at  høre  efter  hvad  jeg  sagde,  og  at 
optænke  den  Maade,  hvorpaa  jeg  skulde  gjøre  min  Fejl 
god  igjen.  Derfor  kom  jeg  herned  iaftes,  da  jeg  saa,  1 
begyndte  paa  Jeres  Arbejde.« 

-> laftes?«  gjentog  Svend. 

*J^'  j^g  har  staaet  deroppe  bag  Brombærrankerne 
den  hele  Tid,  lad  være  det  varede  saa  længe,  og  mine 
Lemmer  bævrede  af  Kulde.« 

»Hvorfor  tøvede  Du  da  imedens?« 

»Jeg  skjøttede  ikke  om  at  gaa  herned,  mens  de 
Andre  var  tilstede,  formedelst  jeg  vidste,  hvordan  de 
vilde  spotte  og  haane  mig;  saa  blev  jeg,  hvor  jeg  var, 
indtil  jeg  kunde  træffe  Dig  alene.  Ib  regner  jeg  for 
ingenting,  han  ved  dog  alt,  hvad  Du  ved.« 

Svends  første  Heftighed  havde  lagt  sig,  medens 
Tam  talede.  \'ed  hans  Ytringer  over  Ib,  smilede  han 
og  udbrød: 

»Du  saa  da  alt,  hvad  vi  toge  os  for  hernede?« 

»Ja,  jeg  saa  ogsaa  forgangen  Morgen,  at  I  lode 
Tønden  trille  ned  i  Aaen.« 

»Du!«  udbrød  Begge  forundret. 

»Jeg  ved  ogsaa,  hvad  der  var  i  den.« 

;>Ved  Du  ogsaa,  hvor  den  er?« 

»Du  staar  paa  den.« 

Svend  var  i  højeste  Grad  forundret.  Tam  vedblev: 
»Det  var  mig  selv,  der  dannede  Vaagen,  I  lode  den 
trille  ned  i,  eftersom  jeg  havde  mit  Aalegarn  staaende 
ude  i  Hullet.  Da  jeg  fiskede  Garnet  op,  kom  Tønden 
for  en  Dag,  og  jeg  halede  den  paa  Land.  Jeg  laa  oppe 
paa  Loftet  hist  ovre  i  det  Hus,  I  toge  ind  i  om  Natten, 
og  hørte  hele  Jeres  Samtale.  Da  jeg  fik  Tønden  at  se 
og  fornam  de  mange  Penge  rasle  indenfor,  blev  jeg  saa 
sjæleglad  og  lagde  mig  ned  paa  mine  Knæ  og  gjorde 
en  god,  lang  Bøn  til  Vorherre  og  sagde  ham  mang- 
foldige Tak,  fordi  han  havde  maget  det  saadan,  at  jeg 
nu  kunde  gjøre  noget  af  min  Synd  imod  Dig  god  igjen; 
thi  gravede  jeg  Tønden  ned  i  den  dybe  Sne  og  holdt 
Udkig,  til  Du  kom  tilbage.« 

Hvoraf  vidste  Du  da,  at  jeg  vilde  komme  tilbage 
igjen  r  Du  saa  jo,  at  jeg  blev  taget  tilfange  af  de  Svenske.« 

»Ja,  jeg  saa  det  nok,  Svend!  men  saa  løb  jeg  over  i 
Skoven  og  fik  fat  paa  Abels  lille  Dreng,  at  han  skulde 
sige  sin  Fader,  hvordan  det  var  gaaet  Dig;  men  fra  Abels 
løb  jeg  ned  til  Bent  og  til  Vang  og  gav  dem  den  samme 
Forklaring.  De  vilde  ikke  tro  mig,  og  Bent  kylede  et 
Stykke  Is  efter  mig,  og  Jens  Jerntrøje  bandt  mig  til  et 
Træ,  at  jeg  skulde  blive  staaende,  til  de  Andre  kom,  og 
saa  sagde  de,  at  de  vilde  hidse  Hundene  paa  mig.  Jeg 
tiggede  mig  dog  fri  igjen  og  løb  for  at  give  alle  dine 
Mænd  den  Forklaring,  jeg  vidste.  Det  varede  saa  den 
hele  Dag,  men  i  Mørkningen  var  jeg  færdig,  da  havde 
de  ogsaa  talt  med  Ib  og  begyndte  at  mylre  ud  af  Skovene 
fra  alle  Sider.  —  Saa  vidste  jeg  jo  nok,  at  Du  vilde 
komme  for  en  Dag  igjen,«  lagde  han  tillidsfuldt  til. 

Svend  var  rørt,  han  rakte  ham  Haanden.  Tam  greb 
den  i  begge  sine,  bøjede  sig  ned  og  kyssede  den ;  der- 
paa  vendte  han  sig  imod  Svend  og  udbrød,  mens  Taa- 
rerne  løb  ham  ned  ad  Kinderne: 

■Jeg  beder  Dig  saa  bønligt  om  Forladelse!« 

Svend  svarede  intet,  han  klappede  Tam  paa  Skuldren. 

>Tam!«  raabte  Ib  med  et  Ansigt,  der  var  blevet 
blodrødt  under  den  Umage,  det  kostede  ham  at  be- 
herske sig.  —  »Din  Gavtyv,  som  stjal  vor  dejlige 
Aftensmad!  Nu  holder  jeg  af  Dig.« 

/Det  var  altsammen  hendes  Skyld,  den  onde  Kvinde, 
at  det  gik  mig  saa  galt,«  vedblev  Tam. 

Vi  tale  ikke  mere  derom,«  svarede  Svend.  »Tam! 
Du  er  igjen  min  Kammerat  som  før.« 

Tams  blege  og  indfaldne  Træk  vidnede  om  en 
ubeskrivelig  Glæde,  han  foer  ivejret  og  hoppede  om- 
kring paa  Sneen  som  et  Barn. 

Gjønpehflvd.  og  Droiin.  Vagtm.  Xg 

»Herregud!«  raabte  han,  »jeg  tænkte  aldrig,  jeg 
skulde  faa  de  Ord  at  høre  mere.  —  Men  de  Andrer« 
tilføjede  han  pludseligt.  »De  ere  mig  ikke  gode;  vil  Du 
ogsaa  lægge  et  godt  Ord  ind  for  mig  hos  dem?« 

»Se  ret  paa  mig,  Tam!«  udbrød  Ib,  idet  han  stil- 
lede sig  foran  ham  og  rettede  sig  i  sin  fulde  Højde. 
»Saadan  ser  jeg  ud,  og  Du  ved,  hvor  glubsk  en  Karl 
jeg  er,  naar  Nogen  gjør  mig  bøs.  Om  jeg  nu  forsværger 
min  Himmerigs  Part  og  din  med  paa,  at  ikke  en  Ene- 
ste af  alle  Folkene  skal  blinke  med  Øjnene  ad  Dig,  er 
Du  saa  fornøjet?« 

»Og  vore  Penge,  vore  Penge !«  udbrød  Svend  med 
en  pludselig  Jubel,  idet  han  slog  Ib  paa  Skulderen.  »Gud 
ske  Lov  og  Tak,  at  vi  fik  dem  igjen.  Nu  ville  vi  drage 
vor  Vej  og  lade  dem  ligge  forvarede  til  iaften.  Følg 
Du  med,  Tam!  Nede  i  Gravkammeret  træffe  vi  vore 
Folk,  de  skulle  vel  faa  at  høre,  hvordan  Du  har  baaret 
Dig  ad  for  at  gjøre  din  Fejl  god  igjen.« 

Derefter  forlode  de  tre  Mænd  Stedet  og  vandrede 
ind  i  Skoven. 


20. 
En  Vejviser. 


Samme  Morgen  var  en  Rytterafdeling  forsamlet  ved 
et  Hus  paa  den  anden  Side  af  Aaen.  To  af  Rytterne 
fodrede  deres  Heste,  nogle  Andre  havde  taget  Plads  paa 
et  opløst  Halmknippe  og  holdt  Maaltid. 

Ejeren  af  Stedet  stod  i  Stalddøren  med  en  lille, 
halvpaaklædt  Dreng  paa  Armen  og  betragtede  de  frem- 
mede Gjæster.  Baade  paa  Rytterne  og  paa  deres  dam- 

pende  Heste  var  det  synligt,  at  de  nylig  havde  tilbage- 
lagt et  langt  og  anstrængende  Ridt. 

De  to  Stuer,  hvoraf  Huset  bestod,  var  ligeledes  op- 
fyldte med  Krigsfolk.  Anføreren  gik  op  og  ned  ad  Gulvet, 
indsvøbt  i  sin  Kappe  og  med  en  lang  Stikkaarde  under 
Armen.  Hans  Ansigt  var  mørkt  og  fortrædeligt.  Det  er 
den  ædle  Kaptajn  Manheimer,  som  vi  her  gjenfinde.  Dagen 
efter  at  Lehnsmaiiden  Tyge  Høeg  havde  afsendt  Kræm- 
meren til  Oberst  Sparre  paa  Jungshoved,  lod  han  et  Bud 
gaa  med  Brev  til  Vordingborg  for  at  bede  sin  gode  Ven 
Manheimer  om  en  Samtale.  Budet  traf  Kaptajnen  ifærd 
med  at  stille  sig  i  Spidsen  for  et  nyt  Tog  mod  Svend. 
Den  højmodige  Kriger  holdt  just  en  Opmuntringstale  til 
Folkene,  h^'ori  han  tilbød  af  sin  egen  Lomme  at  for- 
doble den  Sum,  som  iforvejen  var  bleven  udlovet  foi' 
Gjøngens  Paagribelse.  Rytterne  jublede,  og  da  Tyge 
Høegs  Brev  indeholdt  nogle  Ytringer,  som  Manheimer 
antog  kunde  lede  ham  paa  Spor,  drog  han  med  sin 
Skare  op  til  Slottet  og  steg  af  hos  Lehnsmanden. 

Denne  underrettede  ham  da  om  alt,  hvad  der  havde 
fundet  Sted  den  foregaaende  Aften:  hvorledes  Flygt- 
ningerne  førte  to  Tønder  med  sig  paa  en  Slæde,  og  at 
Svend  uagtet  alle  Forsøg  paa  at  holde  ham  tilbage,  var 
dragen  bort  med  Lehnsmandens  Hest  for  Slæden. 

Den  gamle  Husholderske,  som  blev  kaldt  op  for  at 
give  Forklaring  over  Aarsagen  til  Ibs  pludselige  Bort- 
gang, meddelte  dem,  at  han  var  gaaet  op  til  Lundby- 
gaard  for  at  bestille  Kvarter  til  Generalen. 

Manheimers  Ansigt  straalede  af  Glæde,  han  havde 
ikke  alene  et  sikkert  Spor  for  sig,  en  kamplysten  Skare 
efter  sig,  men  tillige  den  rimeligste  Udsigt  til  Sejr,  siden 
Svend  og  Ib  vare  ene  om  at  føre  Pengene  bort.  Han 
tog  Afsked    fra  Lehnsmanden    med   de  mest  glimrende 

I.øfter,  og  Toget  satte  sig  paany  i  Bevægelse  over  til 
Lundbygaard. 

Ulykkeligvis  anede  han  ikke,  at  ethvert  Skridt  fremad 
fjernede  ham  længere  fra  Giøngerne,  og  at  den  listige 
Ib  blot  havde  nævnet  den  omtalte  Herregaard  for  at 
skjule  den  Vej,  de  agtede  at  drage. 

Saaledes  rede  da  Svenskerne  mod  Vest,  medens 
Svend  holdt  sig  mod  Øst  langs  med  Søkysten,  og  der- 
for maatte  Manheimer  ogsaa  blive  uvidende  om  alle  de 
Hændelser,  som  tildroge  sig  paa  Jungshoved. 

Lundbygaard  havde  i  den  sidste  Uge  været  besat 
af  en  svensk  Kommando,  og  Kaptajnen  blev  straks  efter 
sin  Ankomst  overbevist  om,  at  man  havde  ført  ham  bag 
Lyset.  Hans  Forbitrelse  herover  stod  i  Forhold  til  hans 
tidligere  Glæde.  Paa  Tilbagevejen  fra  Gaarden  fordrev 
han  Tiden  med  at  tilsværge  Svend  de  mest  udsøgte 
Pinsler,  saa  snart  han  fik  ham  fat. 

Paa  Jungshoved  fik  Manheimer  de  første  paalidelige 
Efterretninger  om  Svend,  men  hans  uheldige  Stjerne 
vilde,  at  han  just  skulde  indtræffe  Dagen  efter  Gjøngens 
Flugt.  Under  den  Uorden  og  Forvirring,  som  fandt  Sted 
paa  Slottet  efter  Barakkernes  Brand,  vidste  Ingen,  hvor 
Slæden  var  bleven  af. 

Korporalen  og  den  Afdeling  Dragoner,  der  havde 
fanget  Svend,  vare  desuden  dragne  Nord  paa  med  Obert 
Sparre.  Efter  alle  sine  frugtesløse  Undersøgelser  havde 
Manheimer  kun  en  ny  Forbitrelse  at  føje  til  den  tidligere, 
da  han  begav  sig  paa  Hjemvejen  til  Vordingborg.  1 
denne  Stemning  gjenfinde  vi  Helten,  omringet  af  sine 
Dragoner  paa  hin  Side  Lekkinde  Aa.  Dragonerne  delte 
deres  Anførers  mørke  Lune,  de  forholdt  sig  mere  rolige 
og  ordknappe  omkring  ham  end  ellers.  Paa  engani; 
droges   Manheimers  Blik    hen    til  Vinduet.     Han    hørte 


245 

Latter  og  højrøstede  Stemmer  udenfor  og  saa  Rytterne 
stimle  sammen  om  et  Menneske,  som  lidt  tilforn  var 
traadt  ind  i  Gaarden  til  dem. 

Det  var  en  lille,  uanselig  Skikkelse,  iført  en  hvid 
Vadmels  Kofte,  hvis  Ærmer  kun  halvt  bedækkede  de 
nøgne  Arme.  Disse  Arme  vare  lange  og  magre,  den 
brunlige  Hud  var  sammenskrumpet  og  rynket.  Paa  Benene 
havde  han  Lærreds  Bukser,  som  endte  i  et  Par  store, 
brune  Fiskerstøvler,  paa  Hovedet  en  rød,  ulden  Hue, 
nedenfor  hvilken  enkelte  graalige  og  sammenfiltrede  Haar- 
lokker  kom  tilsyne.  Den  Ubekjendte  talte  meget  ivrigt  til 
Dragonerne,  og  da  Manheimer  flere  Gange  hørte  sit  Navn 
nævne,  bankede  han  paa  Ruden  og  befalede  Folkene  at 
føre  den  Fremmede  ind  til  ham.  Endskjøndt  Kaptajnen 
kun  vanskelig  lod  sig  paavirke  af  noget  dybere  Indtryk, 
var  han  dog  ikke  istand  til  at  udholde  det  stive  og 
gjennemtrængende  Blik,  hvormed  den  Fremmede  vedblev 
at  betragte  ham  efter  at  være  kommen  ind  i  Stuen. 

»Hvad  gjør  Du  her?«  spurgte  han  barsk. 

Den  Ubekjendtes  Ansigt  fortrak  sig  til  et  Smil,  der 
trembragte  en  Mængde  skarpe  Rynker  omkring  Munden. 
Derpaa  svarede  han  hæst  og  pibende: 

»Ak,  strenge  Herre!  jeg  gaar  fra  Sted  til  Sted  og 
søger  efter  Kaptajn  Manheimer.    Er  det  Eder?« 

»Nu  ja!  og  hvad  saa?« 

»Saa  havde  jeg  nok  Lyst  til  at  snakke  et  Par  Ord 
med  Jer.« 

»Tal  da  i  en  Hast  og  gaa  saa  Djævelen  i  \'old!« 
raabte  Kaptajnen,  opirret  over  den  ligefremme  Tone  i 
Mandens  Ord  og  over  det  vedvarende  og  spottende 
Smil,  der  omsider  havde  udvidet  hans  Mund  saaledes, 
at  to  Rækker  sorte  og  afstumpede  Tænder  kom  tilsyne. 

»Det  var  til  jer,  jeg  vilde  tale,«  vedblev  Manden, 
»men  ikke  til  Folkene.    Lad  dem  gaa  lidt  udenfor.« 

»Folkene  bliver  her,«  svarede  Manheimer. 

»Ja,  saa  vil  jeg  gaa  min  Vej.  feg  taler  nu  engang 
ikke  saa  længe  de  ere  tilstede.« 

»Ikke!«  raabte  Manheimer  rasende.  »Det  ville  vi 
dog  faa  at  se.« 

»Nej,  det  vil  I  ikke  faa  at  se,  min  strenge  Herre!« 

»Om  hvem  var  det,  Du  vilde  tale?« 

»Om  ham,  I  søger.« 

»Mord  og  Bøddel!«  raabte  Manheimer  med  et  straa- 
lende  Ansigt,  »hvis  saa  er,  skal  Du  have  din  Villie. — 
Lad  os  alene  en  lille  Stund.« 

Dragonerne  adløde,  skjøndt  meget  imod  deres  Ønske. 
Den  Ubekjendte  vedblev  at  følge  dem  med  Øjnene,  indtil 
den  Sidste  havde  lukket  Døren. 

»Xaa,  Kaptajn!«  udbrød  han  spottende,  »hvem  af 
os  fik  saa  sin  Villie?« 

»Tal  blot,  tal  for  Djævlen!« 

»Ja,  ja,  giv  dog  Stunder;  det  er  paa  den  anden 
^lil,  jeg  gaar  idag,  skjøndt  jeg,  som  1  ser,  ikke  er  saa 
ung  længer.    Lad  os  sidde  lidt  ned  og  med  Forlov!« 

Under  de  sidste  Ord  greb  Manden  en  Mjødflaske, 
som  stod  paa  Bordet,  satte  den  for  Munden  og  tømte 
den.  Manheimers  Taalmodighed  var  næsten  tilende,  imid- 
lertid beherskede  han  sig  endim  og  udbrød: 

»Lad  mig  saa  høre,  hvad  Du  ved.« 

»Jeg  ved,  at  I  er  dragen  ud  med  Eders  Mandskab 
efter  Svend  Poulsen  eller  Svend  Gjønge,  som  de  ogsaa 
kalde  ham,  og  at  han  har  holdt  Jer  for  Nar  og  ladet 
Jer  trække  omkring  fra  Øst  til  Vest  nu  flere  Dage  til- 
ende.« 

»Naa  ja,  men  hvor  er  hun  da?« 

»Hvor  han  er,«  gjentog  den  Fremmede  med  en 
modbydelig  Latter.  »Herregud!  det  er  jo  netop  det,  jeg 
vil  have  Jer  til  at  udlinde.« 

^>Saa  Du  ved  det  ikke,  Du  kjender  ikke  hans 
Skjulested?« 

»Tror  I,  jeg  vilde  have  opspurgt  Jer,  om  jeg  selv 
havde  kunnet  finde  ham?« 

Manheimer  sprang  op  med  en  rasende  Forbandelse, 
han  drog  sin  Kaarde  og  raabte: 

»Guds  hellige  Død,  Mand!  nu  har  Du  snart  talet 
dit  sidste  Ord.« 

Den  Ubekjendte  havde  ogsaa  rejst  sig,  han  greb 
Manheimer  i  Armen  og  udbrød: 

»Vær  dog  stille.  Kaptajn!  sid  ned  og  hør  mig  rolig 
tilende!  jeg  tænkte,  at  jeg  havde  en  Mand  for  mig  og 
ikke  et  skrigende  Barn.  jeg  ved  ikke,  hvor  Svend  er, 
som  jeg  nylig  sagde,  men  jeg  kjender  hans  Opspind 
og  alle  hans  Veje  og  skal  vise  Jer,  hvor  I  kan  tage 
ham.  Jeg  ved  heller  ikke,  hvor  meget  han  fører  med 
sig,  men  det  faar  ogsaa  at  være  det  samme,  siden  vi 
tage  alt,  hvad  han  har,  og  dele  det  tilsammen.« 

»Vi  dele?«  gjentog  Manheimer  i  den  dybeste  For- 
bavselse. 

Halvpart  til  Eder  og  Halvpart  til  mig.« 

»Halvtredsindstyvetusinde  Rigsdaler!«  udbrød  Kap- 
tajnen. —  »Ja,  Gu'  dele  vi.« 

»Er  der  saa  mange  Penge?«  hviskede  den  Ube- 
kjendte med  et  henrykt  Smil.  »Nu  vel,  strenge  Herre! 
desto  bedre,    halvt  om   Arbejdet  og  halvt  om  Lønnen.« 

»Ganske  vist!«  svarede  Manheimer  med  et  Hoved- 
nik, »det  er  ikke  mere  end  billigt.« 

»Ja,  I  ler  ad  mig,  Herre!  men  det  bliver  alligevel 
som  jeg  siger,  enten  tager  jeg  Halvparten,  eller  ogsaa 
det  hele.  Og  hvis  I  prøver  paa  List,  —  nu  ja,  det  staar 
til  Eder.  Kanske  har  I  flere  Kræfter  end  jeg,  vi  skulle 
ret  snart  komme  til  at  prøve  dem,   ogsaa  har  I  mange 

Folk,  og  jeg  er  alene,  men  det  siger  jeg  alligevel,  Vor- 
herre i  Himmerig  høre  det,  at  hvad  I  nu  endog  sætter 
Eders  Lid  til,  saa  skal  I  dog  aldrig  komme  levende  ud 
af  Landet  eller  faa  Gavn  af  Svends  Penge,  før  jeg  har 
faaet  min  Part.  Om  1  krøb  i  Skjul  i  den  sorte  Jord, 
skulde  I  ikke  være  i  Sikkerhed  for  mig,  og  om  I  sov 
eller  vaagede,  om  I  havde  Eders  Mænd  og  Eders  Vaaben 
tilstede,  I  skulde  dog  aldrig  komme  til  at  forgjætte  mig, 
indtil  jeg  havde  gjort  en  død  Mand  af  en  levende,  jeg 
alene,  som  jeg  her  staar  for  Eder.« 

Den  Ubekjendtes  Stemme  og  Mine  indeholdt  paa 
engang  noget  saa  truende  og  tillige  en  saa  sikker  Selv- 
tillid, at  Manheimer  for  tredie  Gang  under  deres  korte 
Samtale  følte  sig  behersket  deraf. 

»Mord  og  Bøddel!«  udbrød  han  med  en  paatagen 
Ligegyldighed,  »hvad  hyler  I  over?  Jeg  siger  jo,  at  vi 
ville  dele.« 

»Det  giver  sig  ogsaa  nok  altsammen  siden.« 

»Hører  I  til  Svend  Gjønges  Folk?« 

»Nej.  jeg  gjør  ikke.« 

»Hvad  er  I  da  for  en  Mand?« 

»Jeg  er  heller  ingen  Mand.« 

»Ingen  Mand.« 

»Aa  nej,  jeg  er  et  Fruentimmer,  som  de  kalde  Kul- 
soen.« 

»Du,  et  F'ruentimmer!«  gjentog  Manheimer  med  en 
haanlig  Latter. 

»Ja,  strenge  Hr.  Kaptajn!  men  I  skal  ikke  spotte 
mig  derfor,  jeg  kan  gjøre  en  Mands  Gjerning,  I  vil  selv 
blive  Vidne  dertil.« 

»Og  hvorledes  mener  Du  da,  at  vi  skulle  fange 
an  for  at  faa^fat  paa  Svend  Gjønge?« 

»Ser  I,«    ytrede  Konen    og   rykkede  nærmere  hen 

paa  Bænken  til  Manheimer.  »Saa  vidt  jeg  har  erfaret, 
drager  han  med  sin  Skat  ad  Vejen  mod  Nordvest,  som 
klogt  nok  er,  siden  han  ad  den  Kant  vil  træffe  færrest 
Krigsfolk.  Ovenfor  Kjøge  gaa  de  over  Fjorden,  men 
inden  de  komme  saa  vidt,  maa  vi  have  naaetham,  det 
er,  hvad  vi  først  skulle  tænke  paa;  derfor  gjøre  vi 
bedst  i  at  lade  Eders  Ryttere  stige  tilhest,  saa  ride  vi 
Norden  om  By,  hvor  Adelvejen  skiller  sig.  Hvad  der 
mere  er  at  forrette,  tales  vi  ved  om  imedens.  I  befaler 
Folkene,  og  jeg  — « 

»Ja,  Du  befaler  mig,«  mumlede  Manheimer  og  til- 
kastede hende  et  hadefuldt  Blik. 

»Nej,  strenge  Herre!«  svarede  Kulsoen  smilende. 
»Jeg  beder  Jer  blot  om  at  skaffe  mig  en  Hest,  som 
kan  holde  ud  med  de  Andres.« 

»Den  skal  Du  faa.  Kvinde!  sagde  Manheimer  og 
forlod  Stuen. 

Da  Kulsoen  var  ene,  gned  hun  sine  Hænder  med 
en  ondskabsfuld  og  haanlig  Latter.  Derpaa  tog  hun 
en  Vinflaske,  som  stod  paa  Kaptajnens  Bord  og 
tømte  den. 

En  halv  Time  senere  havde  Rytterskaren  forladt 
Bondehuset.  Kulsoen  red  ved  Kaptajn  Manheimers  Side. 
Omkring  hendes  krogede  og  magre  Skikkelse  flagrede 
en  blaa  Rytterkappe. 

21. 
Undervejs. 

Næstfølgende  Nat  stak  Gjøngerne  Ild  paa  et  stort 
Hømagasin  Nord  for  Jungshoved  for  at  lede  Svenskernes 
Opmærksomhed  bort  fra,  hvad  der  foregik  paa  den  anden 
Side  af  Slottet.  Medens  alle  strømmede  hen  til  Brand- 
stedet, opgravede  Svend  i  god  Ro  sin  Tønde  og  bragte 
den  ned  i  Gravkammeret.  Her  udtog  han  Pengene  og 
endel  Papirer  som  laa  i  to  Skindposer,  og  indsyede 
dem  i  Bugen  af  et  skudt  Krondyr. 

Deime  Hjort  var  samme  Aften  bleven  tagen  fra 
Lehnsmanden  Tyge  Høegs  Jæger  tilligemed  et  Brev, 
som  denne  skulde  bringe  op  til  det  svenske  Hoved- 
kvarter i  Kjøge.  Svend  Gjønge  agtede  nu  selv  at  be- 
sørge dette  Ærinde  paa  sin  Vis  og  havde  forklædt  sig 
og  Ib  som  Herregaardsskytter. 

En  talrig  Mængde  Gjønger  saas  denne  Nat  for- 
samlede nede  i  Gravkammeret.  De  havde  rustet  sig  til 
en  Rejse,  det  tydelige  Bevis  herpaa  var  en  velfyldt  Tvær- 
sæk, som  Enhver  af  dem  bar  paa  den  ene  Skulder.  Des- 
uden vare  de  alle  forsynede  med  Skydegeværer  og  en 
Mængde  smaa  Krudthorn,  som  hang  i  en  Rem  over 
Brystet.  Svends  Løfte  til  Rigsraadet,  da  det  vægrede  sig 
ved  at  sende  ham  Vaaben,  var  endelig  blevet  indfriet; 
han  havde  selv  forskaffet  sig  disse.  Geværerne  bare  alle 
svensk  iMærke  og.  vare  afpudsede  med  megen  Omhu.  Den 
synlige  Glæde,  med  hvilken  flere  af  Folkene  betragtede 
deres  Bøsser,  vidnede  tillige  om,  at  de  nylig  vare  blevne 
Ejere  af  denne  Skat.  Svend  tilendebragte  sit  Arbejde 
med  at  indsy  Pengeposerne  uden  at  tale,  en  dyb  Alvor 
hvilede  over  de  Flestes  Ansigter.     Ane  Marie   sad  paa 

Hølejet  med  sin  lille  Søn  paa  Skjødet,  hendes  Øjne  vare 
uafbrudt  rettede  paa  Svend. 

»Se  saa!«  udbrød  endelig  Ib,  idet  han  overskar 
Garnet,  hvormed  han  havde  tilsyet  Hjortens  Bug.  »Nu 
er  det  bestilt,  vi  ere  færdige.« 

»Hvordan  er  Vejret  udenfor?«  spurgte  Svend. 

»Mørkt  og  taaget.« 

»Saa  lad  os  komme  afsted,«  sagde  Svend,  »Enhver 
til  sin  Gjerning,  Gud  Fader  holde  sin  Haand  over  os 
Alle.     I  have  jo  forstaaet,  hvad  jeg  bød  Jer  gjøre?« 

»Ja,«  svarede  Gjøngerne. 

Svend  vedblev:  »Seks  af  Jer  drage  bag  efter  os  og 
sprede  Eder  omkring  i  Egnen ;  men  overalt,  hvor  I  træffe 
et  af  Svenskens  Hømagasiner,  der  tøve  I,  til  I  have  faaet 
det  stukket  i  Brand.  Jeg  staar  ved  mit  Ord  og  giver  en 
Rigsdaler  for  hvert  Magasin,  som  brænder;  men  da  jeg 
ved  iforvejen,  at  Enhver  af  Jer  vil  fortjene  sine  Penge, 
kan  jeg  ligesaa  godt  betale  dem  forud.  I  ere  frygtløse 
og  modige  Folk  Alle  tilhobe;  sagde  jeg  til  Jer:  gaa  hen 
Enhver  og  fæld  en  svensk  Høvedsmand,  I  vilde  gjøre 
det.  Der,  Gjønger,  brave  Mænd !  der  have  I  Pengene 
straks  og  noget  derover.« 

Svend  lagde  en  Pung  i  Abels  Haand  og  trykkede  den. 

»I  Andre  kjende  den  Vej,  vi  agte  at  drage,  og 
have  Eders  Forretning.  —  Lad  os  gaa.« 

Ane  .Marie  satte  Barnet  paa  Gulvet  og  gik  hen  til 
Svend. 

»Lad  os  læse  en  Herrens  Bøn  først,«  sagde  hun, 
»og  tegne  os  med  det  heUige  Kors,  det  gjør  godt  paa 
din  Rejse.« 

Svend  nikkede,  tog  sin  Hue  af  Hovedet  og  knælede 
ned  paa  Gulvet,  alle  de  Øvrige  fulgte  hans  Eksempel, 
den    lille  Drenge    laa    ved  Siden  af  Svend  med  foldede 

Hænder,  hans  store,  mørke  Øjne  vare  hæftede  paa  Ane 
Marie,  som  blev  staaende  oprejst,  medens  hun  langsomt 
og  skjælvende  fremsagde  et  Fadervor. 

Da  Bønnen  var  endt,  rejste  Gjøngerne  sig,  nikkede 
til  Ane  Marie  og  forlode  Hulen.  Hjorten  blev  lagt  paa  en 
forspændt  Slæde,  som  ventede  inde  i  Skoven.  Det  fare- 
fulde Tog  begyndte.  Natten  var  mørk  og  skummel,  den 
dybeste  Tavshed  herskede  overalt,  de  bladløse  Buske  og 
Træer,  som  stode  indenfor  Gjærdet  paa  Skovvejen,  an- 
toge  i  dette  Mørke  forunderlige,  fantastiske  Skikkelser,  en 
kold  og  isnende  Vind  foer  igjennem  Skoven.  Men  Gjøn- 
gerne vare  for  vante  til  at  færdes  paa  denne  Tid  af 
Døgnet  til  at  agte  derpaa.  De  fulgte  efter  Slæden  i  to 
Rækker,  med  Bøsserne  under  deres  Kapper  og  lyttende 
efter  alt,  hvad  der  forekom  dem  mistænkeligt.  Udenfor 
Skoven  skiltes  de,  efter  at  Svend  havde  indprentet  En- 
hver især  alle  de  Enkeltheder,    han  havde  at  iagttage. 

Ane  Marie  var  fulgt  med  dem  ud  af  Hulen.  Hun 
blev  staaende  i  Udkanten  af  Skoven  med  sin  lille  Søn 
paa  Armen  og  saa  Mændene  og  Slæden  forsvinde  i  for- 
skjellige  Retninger  i  Mørket,  som  herskede  over  Egnen. 

Manheimers  Skare  vedblev  at  følge  Hovedvejen  op 
forbi  Præstø.  Dragonerne  udtømte  sig  i  Bemærkninger  over 
den  uanselige  Skikkelse,  der  red  foran  dem  hos  Kap- 
tajnen, og  som,  krumbøjet  og  vaklende  til  begge  Sider 
i  den  høje  Ryttersadel,  næppe  syntes  at  have  Kraft  nok 
til  at  holde  sig  opret  paa  Hesten. 

»Vi  kunne  ellers  nok  fare  lidt  i  Mag,«  ytrede  Kulsoen. 
»Mens  Dagen    varer,    ride   vi  ikke  Svend  Gjønge  op.« 

»Bliver  Du  alt  træt?«  spurgte  Manheimer  spottende. 

»Aa  nej!«  svarede  hun,  »hvis  saa  var,  vilde  jeg  kun 
være  ¥Aer  en  daarlig  Fører,  men  jeg  tænker,  at  Svend 
er  for  listig  en  Ræv  til  at  vove  sig  ud  i  Solskin;  bedst 

gjøre  vi  derfor  i  at  høre  os  lidt  for  undervejs,  siden 
faa  vi  nok  vor  Lyst  styret  med  at  ride.« 

Medens  Kulsoen  talede,  vare  Rytterne  komne  op  til 
Bondebyen  Baarse.  Her  deler  Vejen  sig  i  to  Arme,  hvoraf 
den  ene  løber  ind  i  Landet  mod  Nordvest  til  Næstved  og 
Ringsted,  den  anden  vedbliver  derimod  at  følge  Ret- 
ningen opad  mod  Kjøge.  Omtrent  lige  ved  Omdrejningen 
laa  dengang  en  lille  Smedie,  hvis  Ejer  just  var  ifærd 
med  at  beslaa  en  Rytterhest.  Da  han  saa  Skaren  nærme 
sig,  standsede  han  sit  Arbejde,  skød  Huen  op  i  Panden 
og  stirrede  Svenskerne  imøde  med  et  nysgjerrigt  Blik. 
Kulsoen  red  hen  til  ham. 

»Guds  Fred  og  god  Morgen,  Asmus!«  udbrød  hun, 
smilende  over  det  Udtryk  af  Forundring,  hvormed 
Manden  gjenkjendte  hende.  »Har  Du  ingen  Vejfarende 
set  til  i  denne  Morgenstund?« 

»Vejfarende?«  gjentog  Manden  med  aaben  Mund  og 
vedblev  at  stirre  paa  hende.  —  »Herre  Jømine,  Boel! 
er  det  ogsaa  Hende?  —  Saa  nu  er  Hun  da  bleven  til 
et  Mandfolk?« 

»Ak  ja,  Asmus!  det  gaar  mig  ikke  bedre,  men  Du 
svarede  ikke  paa  mit  Spørgsmaal.« 

»Hvad  skulde  det  være  for  Vejfarende?« 

»En  Mand  eller  to,  der  age  paa  en  Slæde  og  føre 
Øltønder  med  sig.« 

»Dem  har  jeg  ikke  set  til,  men  havde  hun  været 
her  igaar,  saa  kunde  hun  have  tjent  sig  en  Skillings 
Penge.« 

»Hvormed?«  spurgte  Kulsoen. 

»Den  ene  af  Herremandens  Køer  oppe  paa  Engel- 
holm er  kommen  forkert  afsted  og  har  faaet  Troldtøj  i 
sig,  saa  den  hverken  kan  leve  eller  dø.  Herremanden  lod 
derfor    gaa  Bud  om  efter  en  klog  Kone,  at  hun  kunde 

læse  noget  over  den;  da  Ingen  var  at  finde,  hentede 
han  sin  Doktor  fra  Byen,  men  det  ved  Hun  nok  bedst 
selv,   hvad  en  Doktors  Piller  kan  hjælpe  for  Troldtøj.« 

Kulsoen  smilede  foragteligt.  Manheimer  havde  lyttet 
til  denne  Samtale  med  den  største  Forbavselse. 

»Hvem  er  det  ellers.  Hun  søger  efter?«  vedblev 
Smeden. 

»Ja,  Du  kjender  ham  endda  nok,  Asmus  Smed!« 
svarede  Kulsoen,  »siden  samme  Karl  ifjor  forgangen 
bandt  Dig  fast  til  den  store  Jagtpæl  og  pryglede  Dig 
med  sin  Hundepisk,  formedelst  Du  havde  fanget  en 
Harekilling  paa  Marken.« 

Smedens  sodede  Ansigt  blev  blodrødt,  medens 
Konen  talede.  Hans  Øjne  flammede,  og  han  svarede: 

»Gid  al  Landsens  Ulykker  fare  over  Svend  Gjønge! 
Hvis  det  er  ham.  Hun  søger,  vil  han  snart  komme  til 
at  sukke  efter  Vejret,  al  den  Stund  der  er  nok  en  Flok 
foruden  de  gode  Folk  der,  som  spore  efter  ham.« 

»Hvad  er  det  for  en  Flok?«  spurgte  Manheimer. 

>^Den  lille  Oberst,  som  laa  nede  paa  Jungshoved,« 
svarede  Smeden  med  et  ydmygt  Buk,  »ham  som  de 
kalde  for  Sparre,  kom  igaar  til  Morgen  ridende  med 
sine  Mænd  og  spurgte  ligesom  nys  Boel,  om  jeg  havde 
formærket  noget  til  Svend.« 

Manheimer  rynkede  Brynene  og  tyggede  paa  sin 
Knebelsbart. 

»Hvilken  Vej  red  Obersten?«  spurgte  han. 

»Lige  frem,  strenge  Herre!  op  ad  Kjøge  til;  men 
Svend  farer  nok  knap  ad  Adelsvej,  formedelst  han 
kjender  de  andre  Veje  saa  vel.« 

»Saa  tænker  jeg,  vi  dreje  tilvenstre,«  sagde  Kap- 
tajnen. 

.'Jeg  vilde  just  give  det  samme  Raad!«  svarede 
Konen. 

»De  have  bestemt  ellers  noget  for  i  disse  Dage.« 
vedblev  Smeden.  »Jeg  har  hvissomda  set  En  og  saa  En 
af  Gjøngerne  drage  her  forbi,  og  imorges  tidlig  kom 
fens  Jerntrøje  ridende  paa  en  sort  Hest  og  bad  mig 
fornemme  om  dens  Sko  laa  faste,  her  tillands  bruge  vi 
kun  at  lægge  Beslag  paa  Hestens  Fremben,  formedelst 
Jernet  er  saa  dyrt,  —  og  Skoene  paa  Jens  Jerntrøjes 
Hest  laa  godt.« 

»Se  den  vel  efter,  Asmus  Smed!  sagde  han  imens, 
for  den  skal  gaa  en  lang  Vej  ret  snart.  —  Hvor  skal 
den  da  hen?  spørger  jeg.  —  En  lang  Vej !  sagde  Jens, 
saa  grinte  han  og  drejede  her  om  til  venstre.« 

»Lad  os  nu  komme  afsted,«  udbrød  Manheimer  og 
gav  sin  Hest  af  Sporerne.  Kulsoen  hilste  med  et  Nik  og 
fulgte  Kaptajnen.  Smeden  slog  et  Kors  for  sig  efter 
hende,     før  han  igjen  tog  fat  paa  sit  afbrudte  Arbejde. 

»Hvad  nu?«  spurgte  Manheimer,  da  de  vare  komne 
et  Stykke  ind  paa  Vejen. 

»Ja,  nu  begynde  vi  jo  alt  at  spore  vor  Mand,« 
svarede  Kulsoen.  »Drage  Gjøngerne  ad  denne  Vej,  maa 
Svend  ogsaa  komme  her,  ikke  heller  tror  jeg,  at  en  af 
hans  Folk  luder  sin  Hest  beslaa  og  rider  omkring  i 
Morgenstunden  for  sin  Plasers  Skyld.  ^Hvis  I  nu  synes 
det,  tage  1  og  Eders  Folk  for  det  første  Kvarter  oppe  i 
Bønderhusene  hist  foran  os.  Derfra  kan  I  holde  skarp 
Udkig  og  bemærke  Enhver,  som  kommer  ad  Vejen. 
Imedens  skal  jeg  liste  mig  over  til  Snesere  By  og  se 
at  faa  endnu  lidt  Underretning  af  Konen  til  Jens  Jern- 
trøje, som  Smeden  omtalte.« 

Manheimer  smilede.  »Mord  og  Bøddel !«  udbrød  han, 
»Du  er  et  klogt  Fruentimmer.  Fast  tror  jeg,  det  skal 
komme  mig  til  Baade,  at  jeg  lod  Dig  ride  med.  Men 
hvad  var  det,  den  Smed  mente  med  Herremandens  Ko 

og  dens  Troldtøj?  Giver  Du  Dig  ogsaa  af  med 
Kogleri?« 

»Hvad  skal  man  sige  til  det,  strenge  Herre! 
imellemstunder    forundes   der  mig  ikke  bedre  Vilkaar.« 

Kaptajnen  syntes  at  være  hensunken  i  dyb  Efter- 
tanke. Pludselig  drejede  han  sin  Hest  nærmere  hen  mod 
Kulsoen  og  udbrød  dæmpet: 

»Kan  Du  ogsaa  spaa?« 

»Det  er  den  mindste  af  mine  Kunster.« 

»Sandfærdigt?« 

>'Saa  vist,  som  I  trækker  Vejret.« 

>Prøv  paa  at  spaa  mig,«  sagde  Manheimer  og  drog 
Skindhandsken  af  sin  højre  Haand.  »Kan  Du  gjøre  det 
rigtigt,  saa  har  jeg  et  Tomarksstykke  til  Dig  i  min 
Lomme.« 

»Hvoraf  kan  I  fornemme,  om  jeg  spaar  rigtigt?« 
spurgte  Kulsoen  og  tilkastede  ham  et  lurende  Blik. 

»Jeg  er  bleven  spaaet  engang  tilforn,«  sagde  Kap- 
tajnen, »og  det  af  en  berømt  Mand,  din  Mester  tilfulde. 
Han  kunde  mane  Djævelen  op  af  en  Spand  Vand  for  et 
godt  Ord  og  sætte  ham  bort  igjen.  Det  har  jeg  set  med 
mine  egne  Øjne.  Hvis  Du  nu  spaar  mig  det  samme  som 
han,  ved  jeg,  at  Du  forstaar  din  Kunst  og  farer  med 
Sandhed.« 

>Ræk  mig  da  Haanden!«  sagde  Kulsoen. 

Hun  lod  sin  Hest  gaa  i  langsomt  Skridt,  greb 
Manheimers  Haand  og  betragtede  den  opmærksomt 
nogle  Øjeblikke. 

»Det  var  da  sære  Tegn!«  ytrede  hun  straks  efter. 
»Jeg  har  nu  spaaet  saa  mangen  Mand  sit  Livsbrød,  men 
aldrig  set  Mærker  som  Eders  tilforn.  Hvad  den  Frem- 
mede forkyndte,  det  siger  jeg  ikke,  for  jeg  ved  det 
ikke,  men  i  Eders  Haand  staar  at  læse,  at  1  hverken  vil 

komme  til  at  dø  i  Vandet  eller  paa  Landet.  Stemmer 
det  med,  hvad  I  før  har  hørt?« 

»Jo,  paa  en  Maade  slaar  det  til,«  svarede  Manheimer 
eftertænksomt.  »Paa  en  Maade.  Men  staar  der  ikke 
noget  at  læse,  om  at  jeg  skal  blive  en  rig  Mand?« 

»Aa  nej,  strenge  Hr.  Kaptajn!«  svarede  Kulsoen, 
»det  staar  aldrig  i  Menneskenes  Haand.« 

»Hvor  da?« 

»I  hans  Hoved;  —  fordi  jeg  tænker,  det  ikke 
kommer  an  paa  Andre  end  os  selv,  hvad  vi  ville  blive. 
—  Her  have  vi  Husene  foran  os.  Nu  rider  I  ind  og 
lader  Karle  og  Heste  hvile  ud,  imens  de  holde  godt 
Udkig,  jeg  gaar  imidlertid  paa  Kundskab  og  ser  at  faa 
lidt  mere  at  vide.« 

Klokken  var  henimod  to  om  Natten,  da  Gjøngerne 
naaede  ind  i  den  store  Skovstrækning  mellem  Everdrup 
og  den  nye  Herreborg,  som  Jens  Sparre  i  1609  havde 
opført  paa  det  gamle  Paddeborgs  Ruiner.  En  skarp 
Nordenvind  jog  Skyerne  hen  over  den  mørke  Himmel, 
mellem  disse  saa  man  af  og  til  Stjernerne  komme  til- 
syne. Denne  Gang  var  det  Tilfældet,  som  lod  Svend 
undgaa  sine  Fjender,  idet  Manheimer,  ved  at  følge  Vejen 
til  Næstved,  var  dragen  for  langt  vestlig,  og  Oberst 
Sparre,  der  havde  begyndt  sin  Forfølgelse  op  ad  Kjøge- 
vejen,  var  kommen  ham  forud  paa  den  modsatte  Side. 

Svend  drog  nu  fremad  midt  imellem  dem,  idet  han, 
bekjendt  med  alle  Stier  og  Snigveje,  bestandig  søgte  at 
holde  sig  i  Nærheden  af  Skovene,  der  kunde  yde  ham 
det  sikreste  Skjul.  Fire  Gjønger  fulgte  tilhest  med 
Slæden.  To  af  dem  i  et  Bøsseskuds  Afstand  forud,  de 
Andre  ligesaa  langt  bagefter. 

Da  de  vare  komne  ind  i  Sparresholms  Skove,  ud- 
stødte Svend    et  Ugleskrig    til   et  Tegn  for  hans  Folk, 

Gjangehøvd.  og  Dronn.  Vagtm.  17 

derefter  holdt  han  stille  ocr  steg  af.  Han  saa  sig  tifreds 
omkring  og  udbrød  halvhviskende  til  Ib: 

»Saa  vidt  ere  vi  da  slupne,  og  jeg  tænker,  det  var 
det  værste  Stykke  Vej,  vi  have  lagt  tilbage.  Nu  tage  vi 
os  en  Mundfuld  Mad  og  give  Hesten  et  Stykke  med,  før 
vi  fare  videre.  Bliver  det  ved  paa  den  Vis,  naa  vi  vel 
de  store  Skove  ved  Lellinge  inden  Daggry.« 

»Raskere  vil  det  gaa,  naar  vi  komme  dybere  ind  i 
Skoven,  der  venter  Jesper  os  med  en  frisk  Hest,«  ytrede 
Ib,  medens  han  tog  sin  Madpose  trem  og  lagde  den 
ned  paa  Hjorten. 

Svend  og  Ib  holdt  Maaltid.  Til  de  øvrige  Gjønger 
saa  man  intet.  Efter  at  Ugleskriget  havde  underrettet 
dem  om,  at  Slæden  standsede,  trak  de  sig  nærmere  hen 
til  Udkanten  af  Skoven  og  ventede  der,  lyttende  og 
spejdende  til  alle  Sider. 

Stedet,  hvor  Svend  holdt  Hvil,  var  en  Favneplads, 
det  vil  sige  en  Aabning,  dannet  ved  at  fælde  Træerne 
og  sammenstille  det  ophuggede  Ved  i  Favnemaal.  En  smal 
og  temmelig  ubanet  Vej  førte  herfra  tværs  igjennem 
Skoven.  Paa  begge  Sider  stode  Træerne  saa  tætte  og 
sammenvoksede  med  Hindbærskud,  Tjørn  og  Brombær- 
ranker, at  man  kun  med  Møje  var  istand  til  at  trænge 
sig  derigjennem.  Midt  over  denne  Vej  gik  i  en  lang  At- 
stand,  paa  hin  Side  Sparresholm,  en  stejl  og  temmelig 
bred  Grøft,  som  optog  Vandet  fra  den  dybe  Sø,  hvori 
Herregaarden  var  bygget.  Over  denne  Grøft  havde  Skov- 
huggerne lagt  nogle  afskaarne  Træstammer  og  udfyldt 
Aabningerne  med  Grene  og  Græstørv,  saa  at  de  dannede 
en  bred  og  sikker  Bro. 

»I  Guds  Navn!«  sagde  Svend,  idet  han  rejste  sig 
op.  »Drik  Du  Resten  af  Flasken  Ib!  og  lad  os  saa 
komme  afsted  igjen.  —  Du  sidder  saa  stille  og  grundende 
i  nat.« 

»Jeg  tænker  paa  Asmus  Smed,  som  vi  mødte,  da 
vi  listede  forbi  Engelholm.  Blot  han  ikke  spiller  os  en 
Streg;  han  stod  og  samtalede  med  en  svensk  Rytter, 
og  jeg  syntes  han  kiggede  saa  nysgjerrig  efter,  hvad 
vi  førte  med  os  paa  Slæden.« 

»Nej!«  svarede  Svend  tillidsfuldt,  »han  kunde  ikke 
kjende  os  i  vor  Jægerdragt ;  og  i  værste  Fald  vilde  det 
blive  for  sent,  inden  han  fik  Bud  op  til  Gaarden  derom 
og  skaffede  Folk  ud  efter  os.« 

»Han  mener  Dig  det  ikke  godt,  Svend !  fra  den 
Tid,  Du  greb  ham  som  Krybskytte.« 

»Jeg  faar  at  finde  mig  deri,  lad  os  nu  se,  vi 
komme  videre.« 

De  lagde  Bidslet  paa  Hesten  og  toge  Plads  i  Slæden. 

I  samme  Øjeblik  lød  et  langtrukkent  Ugleskrig 
igjennem  Skoven.  Svend  studsede.  Dette  Skrig  blev 
straks  efter  gjentaget  fra  den  modsatte  Side  og  endnu 
før  Ekkoet  heraf  var  hendøet,  faldt  et  Skud.  Der  hørtes 
Hestetrav  nede  paa  Vejen,  og  to  af  de  udstillede  Vagt- 
poster kom  jagende  henimod  Slæden. 

»Svensken  er  efter  os!  raabte  den  Ene  af  dem,  da 
han  naaede  Favnepladsen.  »Det  gjælder  om  at  komme 
herfra  i  en  Hast.  De  ride  langs  med  Hegnet  udenfor 
Skoven  i  en  Rad  og  have  en  Vejviser  foran.« 

Ib  stod  som  forstenet  og  stirrede  paa  Svend. 

»Hvor  mange  Ryttere  talte  Du,  Tam?«  spurgte 
Svend,  der  allerede  havde  gjenvundet  sin  sædvanlige  Ro 
og  Kulde  i  Farens  Øjeblikke. 

»De  vare  Tolv  foruden  Vejviseren,«  svarede  Tam. 

»Hvad  betød  da  Skriget,  vi  fornam  forude?«  spurgte 
Svend. 

»Jeg  hører  begge  vore  Folk  komme,«  hviskede  Ib, 
som  havde  lagt  Øret  lyttende  til  Jorden. 

17* 

Idet  han  rejste  sig,  kom  de  to  Ryttere  fra  den 
modsatte  Side  jagende  i  strakt  Løb  og  standsede  deres 
pustende  Heste  foran  Slæden. 

»De  ere  komne  bag  paa  os,<'  hviskede  den  Ene 
af  dem  med  en  dyb  Basstemme.  »En  for  En  ride  de 
langs  med  Grøften  og  søge  sig  en  Gjennemgang  over 
Skovhegnet.« 

»Hvor  mange  ere  de,  Abel?« 

»Jeg  talte  Tolv  og  en  Vejviser  dertil.  Det  er  en 
dansk  Mand,  kunde  jeg  fornemme  paa  hans  Mæle,  for 
de  vare  os  hel  nær,  før  jeg  gav  Tegnet.« 

»Hvem  skød?« 

»En  af  Rytterne,  dengang  de  hørte  mig  tude.  Hans 
Skud  faldt  paa  Lykke  og  Fromme,  men  Kuglen  peb  dog 
imellem  vore  Heste.« 

»Saa  afsted,  det  hurtigste  vi  kunne,«  hviskede  Svend. 
>^Sæt  din  Foldekniv  fast  i  Piskeskaftet,  Ib!  og  prik  saa 
Hesten  dermed,  at  den  kan  komme  desto  snarere  fremad. 
I  Andre  stige  af  og  spærre  Vejen  med  alle  de  afhugne 
Grene,  der  ligge  omkring,  saa  snart  vi  ere  kjørte.  To 
af  Eder  sidde  saa  op  igjen  og  ride  et  Par  hundrede 
Skridt  videre  frem  for  at  gjøre  den  anden  Forhugning, 
alt  som  vi  have  aftalt.  Brug  Bøsserne  vel,  hvor  I  se 
Eders  Snit  dertil,  men  sigt  kun  paa  Høvedsmændene 
og  søg  at  naa  os  igjen,  saa  snart  I  have  skudt.« 

Efter  disse  Befalinger  steg  Svend  og  Ib  op  i  Slæden 
og  jog  afsted  dybere  ind  i  Skoven. 

Ibs  mørke  Anelser  havde  vist  sig  grundede,  det  var 
Smeden  fra  Baarse,  som  røbede  Svends  Flugt.  Saa  snart 
Slæden  var  kommen  ham  ud  af  Sigte,  laante  han  den 
svenske  Rytters  Hest  og  ilede  efter  Manheimer.  Det  blev 
saa  meget  lettere  at  naa  denne,  som  Skaren  havde  ud- 
hvilet hele  Eftermiddagen  i  de  to  Bøndergaarde,  medens 

Kulsoen  var  ude  paa  sine  Undersøgelser.  Til  Svends 
Uheld  havde  Smeden  længe  drevet  Krybskytteri  omkring 
i  Egnen,  han  var  derfor  godt  kjendt  med  Skovene  og 
kunde  ad  de  nærmeste  Veje  føre  Kaptajnen  og  hans 
Folk  op  til  Sparresholms  Skove.  Her  havde  Kulsoen 
faaet  Nys  om,  at  En  af  Gjøngerne  efter  Midnat  skulde 
vente  efter  Gjøngerne  med  Heste. 

Nedenfor  Herregaarden  traf  Manheimer  en  Afdeling 
af  Sparres  Ryttere,  som  Obersten  paa  Tilbagevejen  fra 
Kjøge  havde  udsendt  i  forskjellige  Retninger.  Kaptajnen 
gav  Anføreren  for  disse  den  Underretning,  han  fandt  for- 
nøden, og  lod  dem  følge  med  sig;  derved  blev  det  ham 
mulig  at  omspænde  Skoven  i  en  større  Omkreds,  lige- 
som ogsaa  Smeden  førte  dem  saa  snildt  og  ubemærket 
fremad,  at  de  vilde  have  været  istand  til  at  naalige  til 
Stedet,  hvor  Svend  gjorde  Holdt,  hvis  han  ikke  havde 
anvendt  den  Forsigtighed  at  udstille  de  fire  Vagtposter. 

Som  Gjøngerne  berettede,  havde  Svenskerne  delt 
sig  i  to  Hold,  efter  at  de  vare  komne  ind  under  Skoven. 
Manheimers  Skare  var  den  første,  der  fandt  en  Aabning 
i  Hegnet.  Her  skiltes  Smeden  fra  dem,  modtog  en  Be- 
lønning og  red  tilbage  med  den  laante  Hest.  Kaptajnen 
lod  sine  Ryttere  forene  sig  saaledes,  at  de  dannede  en 
Linie,  der  indtog  hele  Vejens  Brede.  Han  selv  red  i 
Spidsen,  Kulsoen  ved   hans  Side. 

Under  hele  det  anstrengende  Ridt  havde  hun  holdt 
sig  paa  denne  Plads,  krumbøjet  og  vaklende  som  i  Be- 
gyndelsen, men  uden  noget  synligt  Tegn  til  Træthed, 
tværtimod  opfordrede  hun  bestandig  Manheimer.  til  at 
ride  hurtigere.  Hendes  graahge  Haar  gled  ned  og  fla- 
grede i  lange  Ender  frem  fra  Huen.  Rytternes  første  Spot 
over  hendes  forunderlige  Skikkelse  var  vegen  for  en  vis 
sky  Frygt,  efter  at  de  havde  hørt  de  enkelte  Ytringer, 

som  Smeden  undervejs  lod  falde  om  de  hemmelige 
Kræfter,  hun  raadede  over.  Selv  Manheimer  syntes  at 
tage  større  Hensyn  til  hende,  medens  han  beundrede 
hendes  Udholdenhed  og  erkjendte  det  kløgtige  i  alle  de 
Raad,  hun  tilhviskede  ham. 

Rytterskaren  red  nu  i  et  hurtigt  Trav  igjennem 
Skoven,  indtil  den  kom  ind  paa  Favnepladsen,  hvor 
Gjøngerne  imidlertid  havde  udført  deres  Forhugning. 

»Mord  og  Bøddel!«  raabte  Manheimer,  »de  Skjæl- 
mer  have  spærret  os  Vejen.« 

»Gud  i  Lov  derfor,«  svarede  Kulsoen,  »det  er  det 
bedste  Stykke  Arbejde,  jeg  har  set  inat.« 

»Hvad  snakker  I  der.  Kvinde?« 

»De  have  vel  knap  gjort  sig  den  Umage  at  spærre 
for  os,  hvis  ikke  Svend  var  i  Betryk  og  i  Nærheden 
med  sin  Slæde.  Nu  vide  vi,  hvad  vi  skulle  holde  os  til. 
Lad  nogle  af  Karlene  stige  af  og  rydde  Grenene  tilside, 
strenge  Herre !  men  selv  drage  vi  os  en  Kjende  tilbage, 
om  Nogen  skulde  ligge  paa  Lur  her  næst  ved.  Gjøn- 
gerne have  Ord  for  at  træffe  deres  Mand.  Den  Ene 
skyder  sin  Kugle  i  den  Andens  Mærke.  Det  skadede 
kanske  heller  ikke,  om  I  sagde  til  Eders  Folk,  at  de 
holdt  deres  Karabiner  beredte  for,  saa  snart  de  høre  Skud, 
at  kunne  rette  dem  derhen,    hvorfra  Glimtene   lysner.« 

Tre  Dragoner  stege  af  Hestene  og  banede  sig  en 
\'ej  igjennem  Forhugningen.  I  det  samme  saas  en  Lys- 
stribe bag  de  nærmeste  Træstammer,  og  to  Skud  skraldede 
igjennem  Skoven.  En  Salve  fra  Rytternes  Karabiner  fulgte 
øjeblikkelig  efter.  Kulsoen  havde  rykket  sin  Hest  til  Siden, 
saaledes  at  hun  sad  dækket  af  et  Træ.  Manheimer  brugte 
derimod  ikke  denne  Forsigtighed.  Straks  efter  Rytternes 
Skud  stejlede  hans  Hest  og  styrtede  dødeligt  truffen  om- 
kuld i  Sneen.    Det  lykkedes  Kaptajnen  at  gjøre  sig  fri 

for  Stigbøjlerne  og  springe  af.  Idet  han  vendte  sig,  saa 
han  en  af  Dragonerne  vakle  i  Sadlen  og  falde  forover 
paa  Hesten.     Skuddet  havde  gjennemboret  hans  Bryst. 

»Han  har  faaet  sin  Bekomst,«  sagde  Kulsoen,  idet 
hun  forlod  sit  Skjul  og  greb  den  Faldnes  Hest  i  Tømmen. 
»Tag  Eders  Pistoler,  Herre!  og  stig  op,  at  vi  kunne 
komme  videre.« 

Manheimer  adlød  og  kommanderede  fremad. 

Ude  paa  Favnepladsen  havde  det  svage  Stjernelys 
tilladt  dem  at  skjelne  Forhugningen,  hvis  Grene  viste 
sig  mørke  imod  Sneen,  men  da  Rytterne  kom  længere 
ind  paa  Vejen,  hvor  Træerne  stode  tættere,  svandt  dette 
Lys  igjen;  alt  var  indhyllet  i  et  skummelt  og  uhygge- 
ligt Mørke.  Desuagtet  opfordrede  Kulsoen  Manheimer  til 
at  ride  hurtigere. 

»For  tusind  Djævle!«  raabte  Kaptajnen,  »kan  I  da 
aldrig  blive  træt.  Fruentimmer?« 

»Nej,  min  strenge  Herre!«  svarede  Konen  med  en 
spodsk  Latter,  »jeg  kan  aldrig  blive  træt  undervejs, 
men  Svend  kjører  skrapt,  om  jeg  kjender  ham  ret,  det 
er  desuden  ligesaa  lyst  for  os  som  for  ham.« 

Medens  hun  talte,  opstod  en  pludselig  Forvirring 
blandt  Rytterne,  flere  af  Hestene  snublede,  den  hele 
Række  standsede.     I  samme  Øjeblik  faldt  to  Skud. 

»Hvad  Djævlen  er  det?«  raabte  Manheimer,  idet 
han  saa  Kulsoen  styrte  med  sin  Hest  og  med  en  indre 
Glæde  antog,  at  hun  var  bleven  truffen. 

»De  have  spændt  et  Tov  over  Vejen  fra  Træerne,« 
svarede  Kulsoen  og  rejste  sig  op  fra  den  døde  Hest.  »I 
laane  mig  Eders  Sabel,  saa  hugger  jeg  det  over,  og  vi 
ride  videre.« 

Manheimer  rakte  hende  Sablen  og  sagde:  »Hvor- 
ledes tænker  Du  vel  at  komme  videre,  imens  din  Hest 
er  skudt?« 

Kulsoen  overskar  Rebet  og  rakte  Kaptajnen  Sablen 
tilbage. 

»Ak  jo!«  svarede  hun  smilende,  »vi  finde  vel  paa 
Raad.«  Hun  greb  fat  i  Manheimers  Sadelbom,  satte  sin 
Fod  paa  hans,  og  før  han  ret  begreb  hendes  Hensigt 
eller  kunde  hindre  den,  havde  hun  taget  Plads  bag  ham 
paa  Hesten.  Kaptajnen  vendte  sit  Ansigt  mod  hende 
med  en  rasende  Harme,  men  Kulsoen  standsede  det 
Udbrud,  hun  forudsaa,  ved  at  hviske: 

»Lad  os  blot  komme  afsted.  I  kan  endnu  have  min 
Hjælp  behov.  Ser  I,  hist  henne,  lige  forud,  hvor  Vejen 
bliver  lysere,  kan  I  øjne  den  Mand,  som  vi  søge.« 

Manheimer  saa  virkelig  Svend  og  hans  Slæde  i  lang 
Afstand  foran  sig.  Dette  Syn  forsonede  ham  med  den 
ubehagelige  Rytterske,  imidlertid  sporede  han  sin  Hest 
til  et  pludseligt  Spring,  men  Kulsoen,  der  anede  noget 
lignende,  slyngede  sin  ene  Arm  omkring  hans  Liv,  lo 
spottende  og  hviskede: 

»Det  er  ret.  Herre!  lad  det  kun  gaa  saa  stærkt, 
som  Hesten  aarker.  I  behøver  ikke  at  frygte  for  mig, 
jeg  holder  mig  nok  fast.  I  min  anden  Haand  har  jeg 
en  Pistol  med  opspændt  Hane,  og  før  jeg  skulde  lade 
mig  skille  fra  Eder,  strenge  Herre!  sætter  jeg  Pistol- 
løbet for  Eders  Hoved  og  trykker  af.  Saa  saare  der 
falder  en  Mand  igjen,  skal  jeg  tage  hans  Hest,  men 
indtil  da  faar  I  at  finde  Jer  i  mit  Selskab.  Sig  Folkene, 
at  de  skulle  lade  deres  Karabiner  paany,  og  naar  vi 
komme  Svend  lidt  nærmere,  saa  lad  dem  tage  Sigte 
efter  Hesten,  Mændene  fange  vi  siden.« 

Manheimer  skar  Tænder  af  Raseri,  men  han  gav 
sine  Ryttere  Befaling  til  at  lade. 

»Ser  I,  hvor  det  bliver  lysere,  efterhaanden  som  vi 
komme  frem,«  vedblev  Kulsoen,  »vi  hale  godt  ind  paa 
dem.     Men  hvad  er  det?    Nu  holder  Slæden  jo  stille.« 

I  det  svage  Lys,  som  den  frembrydende  Dagning 
kastede  ned  mellem  Træerne,  henad  den  Linie,  som 
Grøften  dannede  i  Skoven,  saa  man  en  mørk  Gruppe 
adskilles,  efter  at  den  havde  staaet  et  Øjeblik  stille. 

»Nu  drage  de  videre,«  hviskede  Kulsoen.  »Lad  os 
sætte  ind  paa  dem,  det  bedste  vi  kunne.  Før  det  bliver 
lyst,  skulle  vi  være  Ejere  af  Skatten.« 

Hun  slog  sine  Hæle  mod  Hestens  Sider  og  ved- 
blev: »I  har  ikke  nødig  at  være  bange  for  mig,  ædle 
Herre!  om  de  end  ligge  paa  Lur  dernede  og  skyde 
efter  os.  Jeg  sidder  her  bagved,  saa  rart  dækket  af 
Eder,  og  det  skulde  være  et  slemt  Stykke  Bly,  der 
kunde  gaa  igjennem  os  Begge.« 

»Du  skal  komme  til  at  klæde  Stejle  og  Hjul,  naar 
vi    have  den  Tur  vel  overstaaet,«    svarede  Manheimer. 

»Aa,  det  siger  I  kun  for  Spøg.  I  er  endda  ikke  den 
Første,  der  har  gjort  mig  det  Løfte,  men  der  er  tidt  en 
lang  Vej  fra  Mund  til  Hjerte.  Først  dele  vi  Mønten,  saa 
giver  Resten  sig  siden.« 

Da  Rytterne  kom  til  Grøften,  fandt  de  Broen  af- 
kastet. Manheimer  udstødte  en  skrækkelig  Ed,  idet  han 
standsede  Hesten. 

»Hvad  gjøre  vi  nu?«  mumlede  han. 

»Jeg  tænker,  vi  jage  Sporerne  i  Hestens  Sider  og 
sætte  over,«  svarede  Kulsoen. 

»Den  kan  ikke  springe  over  med  os  Begge.« 

»Det  gaar  nok,  lad  os  prøve  det.« 

Manheimer  rykkede  Hesten  tilbage  og  gav  sine 
Folk  Befaling   til   at   sætte   over  Grøften,    Tre  for  Tre. 

Springet  blev  prøvet,  og  alle  Rytterne  naaede  lyk- 
keligt over.  Paa  samme  Tid  løsnedes  to  Skud  bag  de 
nærmeste  Træer,  og  to  Mænd  faldt. 

»Se  saa!«     udbrød  Kulsoen,    medens   hun   lod  sig 

glide  ned  paa  Jorden  og  greb  en  af  de  Faldnes  Heste 
i  Tøjlen.  »Nu  begynde  vi  igjen;  Dagen  bryder  frem,  og 
vi  have  ikke  langt  tilbage.« 

Hun  besteg  Hesten,  og  idet  Forfølgelsen  fortsattes 
med  slappe  Tøjler  og  fordoblet  Hurtighed,  tog  Konen 
en  Blikflaske  frem  af  sin  Koftelomme  under  Kappen  og 
tømte  den.  Det  var  nu  efterhaanden  blevet  saa  lyst,  at 
man  tydelig  kunde  skjelne  alle  de  nærmeste  Gjenstande. 
Træerne  stode  mere  enkeltvis,  og  Underskoven  blev 
tyndere.  I  lang  Afstand  saas  den  lille  Slæde  at  ile  hen 
over  Vejen.  Kulsoen  udstødte  et  Jubelskrig,  da  hun  be- 
mærkede, at  de  kom  den  nærmere. 

»Ak,  lille  Folk!«  udbrød  hun,  for  første  Gang  hen- 
vendende sig  til  Dragonerne.  »Nu  have  I  ret  snart  for- 
tjent Eders  Morgendrik;  om  jeg  ikke  tager  fejl,  er  det 
Svend  Gjønge  og  hans  Svoger,  som  vi  have  foran  os. 
Se  blot,  hvor  de  piske  paa  den  arme  Hest  for  at  komme 
afsted,  men  vi  følge  efter  dem  og  lade  os  ikke  standse. 
For  sandt  maa  jeg  sige  om  Svensken,  at  han  har  modige 
Mænd,  der  hverken  ræddes  for  Død  eller  Djævel.« 

»Men  I  da?«   udbrød  en  af  Rytterne. 

»Satans  til  Menneske!«  tilføjede  en  Anden.  »I  rider 
jo  som  den  bedste  Dragon.« 

»Ja,  aa  ja!«  svarede  Kulsoen  med  et  skummelt 
Smil.  »Jeg  har  siddet  over  en  Hest  før  inat  og  redet  et 
Ridt,  der  var  værre  end  dette,  skjøndt  jeg  ikke  kom 
nær  saa  langt.« 

»Hvad  var  det  for  en  Hest?« 

»Træhesten!«  svarede  hun  med  en  Skoggerlatter 
og  indtog  efter  disse  Ord  sin  tidligere  Plads  ved  Man- 
heimers  Side. 

22. 

Sidste  Forsøg-. 

Det  lange  Ridt  havde  omsider  udtømt  Hestenes 
Kræfter,  og  Rytterne  maatte  ofte  bruge  deres  Sporer. 
Efterhaanden  som  de  nærmede  sig  Slæden,  syntes 
Mændene,  der  kjørte  den,  at  være  forsvundne,  man  saa 
blot  Hesten  i  hurtigt  Trav  og  med  fremstrakt  Hals  jage 
ud  fra  Skoven  hen  over  de  aabne  Marker. 

»Giv  Eders  Hest  Sporen,  strenge  Herre !  og  lad  os 
komme  hurtigere  afsted!«  stønnede  Kulsoen.  »Om  I 
kj endte  Svend  Gjønges  Finter  saa  vel  som  jeg,  vilde  I 
ikke  sætte  Lid  til,  at  vi  ere  ham  saa  nær.  Han  kan 
slippe  fra  os  endda.« 

»Aa,  hvad  Djævlen!«  raabte  Manheimer,  »den  Karl 
kan  da  ikke  flyve  bort.  —  Se  der.  Mord  og  Bøddel! 
nu  have  vi  vundet  Spillet.« 

Medens  Kaptajnen  talede,  saa  man  en  Afdeling 
Ryttere  svinge  ud  fra  Hegnet  og  sprede  sig  hen  over 
Marken  foran  Manheimers  Skare.  Det  var  Oberst  Sparres 
Dragoner,  som  først  i  Dagningen  havde  fundet  Vej 
igjennem  Skoven.  De  bleve  hilsede  af  deres  Kamme- 
rater med  et  jublende  Frydeskrig,  medens  de  i  en  enkelt 
Linie  joge  op  ad  Bakkerne  ved  Dalby  Kirke  for  at  af- 
skære Slæden  Vejen. 

Manheimer  svingede  sin  Pallask  og  udstødte  et 
Triumfskrig. 

»Naa,  Fruentimmer!«  hviskede  han,  '>hvad  siger 
hun  dertil?« 

»Ja,  jeg  siger  som  før,  at  vi  have  ham  ikke  endnu.« 

Straks  efter  forandrede  Slæden  sit  Løb  og  bøjede  ind 
over  Marken    i    en   skraa  Linie  fra  Manheimers  Skare. 

Derved  blev  det  muligt  at  opdage  den  List,  de  to  Flygt- 
ninge benyttede  for  at  gjøre  sig  usynlige  for  Rytterne. 
De  havde  nemlig  lagt  Fodersækken  op  paa  det  bageste 
Sæde  og  udstrakte  sig  under  denne  paa  Bunden  af  Slæden. 

»Tror  I  ikke,  at  man  herfra  kunde  naa  Hesten  med 
en  Karabin?«  spurgte  Kulsoen. 

»Vi  kunne  jo  prøve  derpaa,«  svarede  Manheimer 
og  befalede  en  af  Dragonerne  at  forsøge  et  Skud.  Karlen 
standsede  sin  Hest  lagde  an  og  tog  et  omhyggeligt  Sigte, 
før  han  trykkede  af;  men  Skudet  fejlede,  og  Hesten 
fortsatte  sit  Løb  hen  over  Marken. 

Nu  begyndte  Solen  at  vise  sig  over  Trætoppene. 
En  graablaa  Taage  rullede  hen  over  den  store  Sneflade, 
man  hørte  Klokkernes  melankolske  Lyd  fra  de  tre  højeste 
Kirker  i  Herredet,  hvis  Taarne  hilsede  hverandre  paa 
Dalby,  Faxø  og  Kongsted  Bakker.  Derimellem  løde  veksel- 
vis de  to  Rytterskarers  Hurraraab,  Opmuntringer  og 
Geværskud,  som  gjentoge  sig  i  stedse  kortere  Mellem- 
rum. En  Ræv  sprang  op  fra  Grøftekanten,  løb  tværs 
over  Vejen  og  blev  staaende  inde  paa  den  modsatte 
Mark,  idet  den  strakte  sit  lille,  spidse  Hoved  nysgjerrig 
hen  mod  Rytterne,  som  om  den  anede,  at  Jagten  idag 
gjaldt  et  ædlere  Vildt.  Paa  engang  endtes  Larmen  med 
et  bedøvende  Glædesskrig;  Slæden  holdt  stille,  og  de 
to  Mænd  stege  ud  af  den. 

»Endelig !«  raabte  Manheimer,  idet  han  jog  Sporerne 
i  den  skummende  Hests  Sider  og  foer  hen  til  Stedet. 
Sparres  Ryttere  havde  allerede  dannet  en  Kreds  om 
Flygtningene,  som  stode  blege  og  med  blottede  Hoveder 
ved  Siden  af  deres  Hest,  der  var  sunken  til  Jorden  af 
Træthed. 

»Svend  Poulsen!«  raabte  Anføreren  for  Sparres  Folk. 

»Øltønderne?«   brølede  Manheimer. 

Kulsoen  udstødte  et  Skrig,  da  hun  saa  Mændene. 
Manheimer  var  den  Første,  som  endte  denne  Forvirring, 
han  kastede  Tøjlerne  til  en  af  sine  Folk,  sprang  af 
Hesten  og  banede  sig  Vej  til  Mændene. 

»Hvem    af    Eder    er    Svend  Poulsen   Gjønge?« 
skreg  han. 

»Ingen  af  os!«  svarede  den  Mindste  af  Flygt- 
ningene  med  en  hæs  og  læspende  Stemme. 

»Ingen  af  Jer!«  gjentog  Kaptajnen  rasende.  »Mord 
og  Ild  og  Bøddel!  hvem  er  I  da?« 

»Ak,  naadige  Herre!«  svarede  Ordføreren,  »skaaner 
vort  usle  Liv.  Vi  ere  kun  to  fattige  Bønder,  der  skulde 
have  været  op  til  Bregentved  efter  Gjordemoderen.  Den- 
gang vi  inat  kom  ind  i  Sparresholms  Skove,  saa  vi 
nogle  Folk,  der  rendte  .  deres  Vej  til  alle  Sider,  de 
varede  os  ad,  at  vi  skulde  skynde  os,  hvis  vi  havde 
vort  Liv  kjært,  saa  hørte  vi  dem  skyde  og  raabe,  og 
saa  piskede  vi  paa  vor  Hest,  det  bedste  vi  kunde.« 

»Til  hvem  skulde  Du  hente  Gjordemoderen,  lille 
Tam?«  spurgte  en  Stemme  blandt  Rytterne. 

»Til  min  stakkels  Kone!«  svarede  Bonden. 

Kulsoen  traadte  ud  af  Kredsen,  tog  sin  Hue  af 
Hovedet  og  stillede  sig  foran  ham  med  begge  Hænderne 
i  Siden. 

»Til  din  stakkels  Kone!«  gjentog  hun  med  en  vild 
Latter. 

Tams  Ansigt  blev  blegere,  medens  han  stift  og  for- 
bavset stirrede  paa  hende.  Imidlertid  oversaa  han  derfor 
ikke  Øjeblikkets  Fare,  han  udstødte  et  Skrig,  slyngede 
sine  Arme  omkring  Kulsoens  Hals  og  hviskede,  idet  han 
trykkede  hende  op  til  sig:  »Nægt  blot  intet.« 

Derpaa  vendte  han  sig  til  de  to  Officerer: 

»Siden  jeg  har  fundet  min  kjære  Søster  blandt 
Eder,  saa  kan  hun  sige  god  for  mig.« 

»Hans  Søster!«  gjentog  den  fremmede  Kaptajn. 

»Ja!«  svarede  Manheimer,  »hun  fulgte  med  os  for 
at  bringe  os  paa  Svends  Spor.« 

»Desuden  kan  den  strenge  Herre  der  vel  ikke  have 
glemt  mit  Ansigt,  siden  vi  sidst  taltes  ved?«  tilføjede  Tam 
og  stillede  sig  dristig  og  smilende  foran  Høvedsmanden. 

»Hvor  skulde  jeg  kjende  dit  Ansigt  fra?« 

»Ak,  naadige  Herre!  Ingen  kan  da  vide  bedre  end  I, 
hvor  lidt  jeg  har  med  Svend  Gjønge  at  skaffe,  siden  det 
var  mig,  I  talte  med  oppe  paa  Jungshoved  den  Aften, 
jeg  vilde  fortjene  de  udlovede  Penge  ved  at  fange  ham.« 

Manheimer  tilkastede  Kaptajnen  et  spørgende  Blik. 

»Det  har  sin  Rigtighed,«  svarede  denne. 

»Saa  rede  vi  da  alligevel  omsonst  den  hele  Nat,« 
ytrede  Manheimer  nedslaaet,  »og  den  Hallunk  har  atter 
narret  os.« 

»Naar  mødte  Du  Svends  Folk?« 

»Lidt  efter  Midnat,  ret  som  de  begyndte  at  skyde.« 

»Og  siden  saa  Du  dem  ikke?« 

»Gud  bedre  det!«  svarede  Tam  klagende,  »jeg  saa 
kun  efter  min  stakkels  Hest  og  pønsede  paa  at  komme 
afsted,  det  snareste  vi  kunde.« 

»Se  efter,  om  de  føre  Vaaben  med  sig,«  sagde 
Kaptajnen  til  en  af  sine  Folk.  Slæden  blev  undersøgt, 
men  dens  Indhold  bestod  kun  af  et  gammelt  Dækken 
og  en  Fodersæk. 

I  dette  Øjeblik  nærmede  Kulsoen  sig  Tam  og 
hviskede: 

»Veed  Du,  hvor  Svend  er?« 

Tam  blinkede  med  Øjnene. 

Anføreren  for  Sparres  Dragoner  kaldte  sine  Folk 
sammen  og  sagde : 

»Vi  drage  nu  en  anden  Vej  for  at  se,  om  vi  have 

bedre  Held  der.«  Han  hilste  med  Kaarden  og  red  bort 
foran  sin  Skare. 

Manheimers  Ansigt  udtrykte  en  levende  Harme, 
hans  Blik  vekslede  tvivlende  mellem  de  to  Mænd, 
Slæden  og  Kulsoen. 

»Hvad  nu?«  udbrød  han. 

»Ja,  nu  tænker  jeg,  vi  søge  op  til  de  nærmeste 
Gaarde  og  hvile  os  lidt,  inden  vi  begynde  vor  Jagt 
paany,«  svarede  Kulsoen. 

»Naa,  er  I  da  endelig  bleven  træt?«  ytrede  han 
haanligt. 

Konens  Ansigt  var  ligblegt,  hun  vaklede,  idet  hun 
traadte  Kaptajnen  et  Skridt  nærmere. 

»Aa  nej,«  svarede  hun  med  en  unaturlig  Latter. 
»Jeg  er  endda  ikke  træt  endnu.« 

Med  disse  Ord  drog  hun  den  blaa  Rytterkappe  til- 
side, og  Manheimer  saa  hendes  hvide  Vadmelskofte  be- 
dækket med  Blod.  Gjøngernes  sidste  Skud  inde  i  Skoven 
havde  truifet  hende  i  Skulderen,  men  hun  havde  under- 
trykt Smerten  og  skjult  Saaret,  indtil  det  vedvarende 
Blodtab  omsider  berøvede  hende  de  sidste  Kræfter. 

»Jeg  trænger  bare  til  at  hvile  mig  lidt,«  tilføjede 
hun,  støttende  sig  paa  Sædet  af  Slæden. 

»Det  er  billigt,«  svarede  Manheimer.  »Du  kan  lade 
din  Broder  sørge  for  din  Pleje.  Jeg  ønsker  Dig  en  god 
Bedring.« 

Efter  disse  Ord  nikkede  han  til  hende  med  en  spottende 
Latter,  steg  tilhest  og  jog  i  Spidsen  for  sine  Ryttere  bort  fra 
Stedet.  Kulsoen  udstødte  et  rasende  Skrig  og  raabte, 
idet  hun  udstrakte  sin  knyttede  Haand  efter  Manheimer : 

»Vi  dele!« 

Han  syntes  ikke  at  høre  dette  Raab.  Lidt  senere 
forsvandt  han  imellem  Træerne  indenfor  Skovhegnet. 

»Ved  Du,  hvor  Svend  er?«  hviskede  Kulsoen  til 
Tam,  idet  hun  sank  tilbage  paa  Fodersækken  i  Slæden. 

»Ja  vel  ved  jeg  det,«  svarede  han.  »Svend  Gjønge 
ligger  endnu  nede  paa  hin  Side  af  Jungshoved  og  tager 
vare  paa  sine  mange  Penge.« 

»Hvad  gjør  Du  da  her  med  Slæden?«  spurgte  hun 
bestandig  svagere. 

Tam  smilede:  »Som  jeg  sagde,  er  jeg  ude  for  at 
hente  Doktoren  til  min  stakkels,  syge  Kone.« 

Kulsoen  svarede  intet  til  denne  Spøg,  hun  havde 
lukket  sine  Øjne  og  var  sunken  bevidstløs  tilbage  i  Slæden. 

Faa  Ord  ville  være  tilstrækkelige  til  at  forklare, 
hvorledes  det  lykkedes  Gjøngehøvdingen  at  undgaa  sine 
Forfølgere.  Da  Manheimer  saa  Slæden  holde  ved  Broen  i 
Skoven,  kastede  Svend  Kronhjorten  i  den  tilfrosne  Grøft, 
derefter  sprang  han  og  Ib  ned  og  bare  Hjorten  dybere 
ind  i  Skoven.  Imidlertid  afbrøde  Gjøngerne  Broen,  og 
Tam  og  hans  Kammerat  kjørte  bort  med  Slæden.  Nogle 
Timer  senere,  omtrent  paa  samme  Tid  som  Manheimer 
blev  overbevist  om  sin  uheldige  Fejltagelse,  sad  Svend 
Gjønge  og  Ib  paa  Toppen  af  et  stort  Halmlæs,  i  hvilket 
de  havde  skjult  deres  Skat,  og  kjørte  syngende  og  vel  til- 
mode op  ad  Kjøge  Landevej.  Svend  kjendte  de  to  Bønder, 
som  skulde  have  bragt  Læsset  fra  Alsløvgaard  ind  til  de 
svenske  Magasiner  i  Højelse,  en  Landsby  paa  hin  Side 
Kjøge.  Ved  Overtalelser  og  en  Fengebelønning  fik  han 
Lov  til  at  kjøre  i  deres  Sted.  Han  skjulte  sin  Hjort 
paa  Bunden  af  Læsset,  skiftede  Klæder  med  Bønderne  og 
forlod  dem  med  det  Løfte,  at  lade  Vogn  og  Heste  blive 
staaende  hos  en  Kjøbmand  i  Byen,  indtil  Ejermændene 
selv  afhentede  den.  Ibs  Ansigt  var  venligt  og  smilende 
som  Morgensolen  over  deres  Hoveder.  Han  laa  paa 
Ryggen,  udstrakt  i  sin  fulde  Længde  i  Læsset  og  udstødte 

nogle  dybe  og  uartikulerede  Toner,  som  han  holdt  for  en 
Sang.  Af  og  til  endtes  disse,  idet  han  rejste  sig  overende 
i  Halmen  og  udbrød  i  Lovtaler  over  Svend. 

»Ja  vist,  Svend!«  ytrede  han  saaledes,  efter  at  en 
svensk  Patrouille  var  passeret  dem  forbi,  uden  enten  at 
værdige  Læsset  eller  de  to  Mænd  et  Blik.  »Nu  siger  jeg 
det  rent  ud,  jeg  holder  mere  af  Dig  end  af  noget  andet 
Menneske  i  denne  Verden,  for  Du  er  saa  klog  og  saa 
listig,  min  Høvding!  at  ikke  fem  Djævle  skulde  kunne  veje 
op  mod  Dig,  om  De  saa  stillede  sig  paa  Hovederne  af 
hverandre ;  men  Du  skal  ret  snart  faa  din  Belønning. 
Du  skal  faa  den,  siger  jeg,  for  saa  snart  vi  nu  kjøre  ned 
ad  Kjøge  Gade,  rejser  jeg  mig  op  i  Halmen  og  giver 
Dig  et  Trykkys,  af  de  længste  og  allerbedste,  lige  for 
Øjnene  af  alle  Folk.  —  Kan  Du  forlange  mere?« 

Svend  fik  ingen  Lejlighed  til  at  svare;  saa  snart 
Ib  havde  udtalt  sit  Løfte,  drejede  han  sig  rundt  i  Halmen 
og  begyndte  i  sin  overvættes  Glæde  paa  en  ny  Sang, 
mere  hylende  og  gyselig  end  før. 

Saaledes  kom  de  til  Kjøge.  Vagten  kastede  kun  et 
flygtigt  Blik  paa  Svend,  idet  han  vinkede,  at  han  kunde 
kjøre  videre;  men  undervejs  havde  Ib  til  Trods  for  Svends 
Modstræbelser  fuldbyrdet  sit  Løfte  og  omfavnet  ham  midt 
paa  Torvet.  Ud  af  Byen  gik  det  med  samme  Held.  Da  de 
kom  til  Magasinet  i  Højelse,  tre  Fjerdingvej  udenfor  Kjøge, 
var  Svend  og  hans  Hjort  forsvunden.  Ib  afleverede 
Halmen  og  kjørte  derefter  den  tomme  Vogn  tilbage  til 
Kjøbmanden,  som  aftalt  var.  Paa  samme  Tid  gjennem- 
strejfedc  Manheimer  Egnen  med  tolv  Ryttere  og  Oberst 
Sparre  med  tresindstyve,  for  at  komme  paa  Spor  efter 
de  to  Flygtninge. 

Det  var  Svends  Plan  at  gaa  over  Isen  til  Kjøben- 
havn  fra  det  Sted,  hvor  han  nu  befandt  sig,  derved  blev 

hans  Vej  henved  tre  Mil  kortere,  og  Faren  for  at  op- 
dages var  ikke  heller  saa  stor.  Han  havde  forladt  Ib 
omtrent  midt  imellem  Landsbyen  og  Kjøge,  ved  en  lille 
Fiskerhytte,  som  laa  under  Bakkerne,  omtrent  to  Bøsse- 
skud fra  Havet.  Hyttens  Dør  var  fastbunden  med  en 
Snor  til  Stolperne,  og  Svend  saa  Ejermanden  ude  paa 
Isen,  trækkende  en  Slæde  efter  sig  og  med  en  Harpun 
i  Haanden,  ifærd  med  at  stange  Aal  i  en  Vaage.  Han 
havde  derfor  god  Tid  til  at  nedgrave  Hjorten  i  Sneen, 
før  han  gik  op  paa  Bakkerne  og  kaldte  Fiskeren  ind 
paa  Land.  Manden  smilede,  da  Svend  spurgte,  om  han 
kunde  føre  ham  over  Isen  til  Hovedstaden. 

»Naa,  saa  I  har  Ærinde  oppe  i  Kjøbenhavn?« 
ytrede  han. 

»Jeg  gaar  Bud  for  Ridefogden  til  mit  Herskab,« 
svarede  Svend. 

»I  kan  gjerne  tale  frit  ud,«  vedblev  Bonden,  medens 
hans  aabne  Ansigt  vedligeholdt  sit  tvivlende  Udtryk. 
»Jeg  er  en  ærlig  Mand,  Herre!  og  har  vist  Vej  over 
Kjøge  Bugt  til  flere  af  Eders  Folk.« 

»Af  mine  Folk?«  gjentog  Svend  studsende. 

»Ja,  aa  ja!  til  Folk  i  Bønderkofter  udvendig  og 
Silke  forinden.  Nu  nys  forleden,  til  Hellig  Valentine 
Dag,  førte  jeg  Hans  Naade,  Grev  Hannibal  Sehesteds 
Frue  og  hendes  unge  Datter  ad  den  samme  Vej  op  til 
Byen.  De  gave  sig  ogsaa  ud  for  Bønderfolk  og  havde 
Klæder  derefter,  men  deres  Fødder  kunde  de  ikke  dølge, 
de  vare  saa  smaa  som  et  Barns  og  deres  Hænder  saa 
hvide  som  Mutter  Maries  paa  Alterbilledet  i  Kirken. 
De  førte  ogsaa  en  liden  Bylt  med  sig,  som  de  gave  ud 
for  Klæder,  men  da  jeg  tog  fat  paa  den,  klingede  den 
indvendig,  som  Sølvet  klinger  imod  Sølv  og  det  dyre 
Guld.« 

Svend  smilede.  »Jeg  fører  ogsaa  en  Bylt  med,« 
sagde  han. 

»Tænkte  jeg  det  ikke  nok, «  svarede  Fiskeren.  »Naa 
ja,  vi  bringe  vel  baade  den  og  Eder,  hvorhen  I  ønsker ; 
og  I  vil  være  bedre  faren  end  Grevens,  for  de  maatte 
vente  to  Dage  tilende,  mens  jeg  fik  mig  en  Slæde  tømret 
og  vel  beslaaet  med  Jernskinner  forneden.  De  boede  her 
inde  i  Hytten  imedens  og  spiste  af  min  ringe  Kost  og 
lo  over  alt,  hvad  de  saa,  men  vare  dog  sær  venlige 
imod  mig.  Dengang  de  kom  iland  ved  Kalveboderne, 
gav  Fruen  mig  fem  Ort  for  min  Umag,  det  var  godt 
fortjent  i  tre  Døgn.« 

»Jeg  giver  det  dobbelte,«  sagde  Svend. 

»Gjør  I  det?«  sagde  Bonden,  og  hans  lyseblaa  Øjne 
straalede  af  Glæde.  »Jeg  tager  ogsaa  imod  dem  i  Guds 
Navn.  Jeg  sanker  mine  Penge  sammen,  saa  mange  jeg 
kan,  til  Forlovskynding.« 

Forlovskynding  var  den  Tilladelse,  Bonden  af  kjøbte 
Jorddrotten  til  at  fraflytte  Stavnet. 

»Naar  agter  I  at  drage  bort?« 

»Jeg  tænker  iaften,«  svarede  Svend,  »for  nu  er  jeg 
noget  træt  og  har  Hvile  fornøden.« 

»Til  den  Tid  skal  jeg  være  færdig,«  sagde  Bonden. 
»Lad  os  gaa  ind  i  Huset,  saa  skal  I  faa  et  Leje,  lige- 
saa  godt  som  de  to  Grevinder.« 

Om  Eftermiddagen,  lidt  før  det  begyndte  at  mørknes, 
vendte  Ib  tilbage.  Han  var  endnu  ikke  kommen  til 
Slutningen  af  den  Vise,  han  begyndte  paa  Halmlæsset, 
og  sang  af  fuld  Hals,  da  han  nærmede  sig  Hytten. 
Fiskeren  gjorde  Forberedelser  til  Rejsen.  Da  Ib  hørte, 
at  Svend  sov,  slog  han  sig  til  Ro  udenfor  Hytten  og 
begyndte  en  Samtale  med  Fiskeren. 

>I    drager   vel    med    den    anden   Herre?«    spurgte 

denne,     medens    han    flettede    paa    et    Halmbaand    til 
Slæden. 

»Naturligvis!«  svarede  Ib.   »Vi  To  kunne  ikke  skilles. 
Vi  rejse  desuden  begge  i  det  samme  Ærinde.« 

»Ja,  hans  Ærinde  kjender  jeg  allerede.« 

»Hvad  for  noget?  Du  kjender  det?« 

»Aa  ja,  jeg  gjættede  det,  ligesom  jeg  saa  ham.« 

»Du  gjættede  det,«  gjentogib  med  en  ubeskrivelig 
Gebærde. 

»Jeg  har  hjulpet  mange  af  den  høje  Adel,  som 
flygtede,  da  Svensken  kom.« 

»Naa,  saa  ved  Du  ogsaa,  at  vi  ere  Adelsmænd,« 
ytrede  Ib  med  et  selvtilfreds  Smil.  »Jeg  vil  være  for- 
dømt, om  Du  ikke  er  den  klogeste  Mand,  jeg  længe  har 
truff'et  paa;  men  det  vidste  jeg  jo  forud,  jeg  kunde  se  det 
paa  Dig  ved  første  Øjekast.  Lagde  Du  ikke  Mærke  til, 
at  jeg  betragtede  Dig  saa  nøje?  Du  er  ogsaa  bestemt 
til  noget  bedre  end  at  slide  Dig  op  som  Fisker.  Jeg 
siger  det  rent  ud,  og  naar  Du  fører  os  lykkelig  og  vel 
over  Bugten,  skal  jeg  hjælpe  Dig  dertil.  Kongen  og 
høje  Rigens  Raad  gjør  sær  meget  af  os.  Det  koster  mig 
kun  et  Ord,  og  de  beskikke  Dig  straks  paa  Timen  til 
Bysvend  eller  til  Birkefoged,  hvad  Du  selv  tykkes  for 
bedst.    Bi  Hdt,  at  jeg  kan  skrive  det  op  i  min  Bog!« 

Fiskeren  havde  under  disse  Forsikringer  betragtet 
Ib  opmærksomt  og  forskende.  Hans  Ansigt  antog  etter- 
haanden  et  Udtryk  af  Tvivl,  som  Ib  aldeles  lod  til  at 
overse  i  den  Trang,  han  for  Øjeblikket  følte  til  at  med- 
dele sig  efter  den  vedvarende  Tavshed,  han  have  været 
nødt  til  at  iagttage  i  det  sidste  Døgn. 

»Ved  I  hvad,«  sagde  Fiskeren,  medens  Ib  søgte  i 
sin  Lomrae  efter  den  omtalte  Bog.  »Jeg  tænker,  vi  lade 
det  fare.     Vorherre  har  givet  mig  en  god  Forstand  — 

god  nok  for  min  Haandtering,  og  jeg  ønsker  mig  ingen 
bedre.« 

»Du  vil  ikke  være  Birkefoged?« 

»Nej.  Hvis  I  kan  gjøre  noget  for  mig,  og  Eders 
Sind  staar  dertil,  som  I  siger,  saa  skaffe  I  mig  Forlov 
at  hugge  en  Planke  eller  to  i  Kongens  Skov,  thi  min 
gamle  Baad,  som  ligger  hist  nede  paa  Strandkanten, 
mægter  fast  ikke  at  bære  mig  over  Søen  længer.« 

»En  Planke,«  gjentog  Ib,  »er  det  noget  at  forlange.« 

»Jeg  ønsker  mig  ingenting  heller,«  svarede  den 
nøjsomme  Fisker. 

«Du  skal  faa  en  hel  ny  Baad,«  sagde  Ib.  »Ved 
Du  hvad.  Du  skal  faa  to.« 

»Ræk  mig  Haanden  derpaa.« 

Ib  fattede  ikke  den  Andens  Mening,  men  rakte  ham 
Haanden. 

Fiskerens  Ansigt  udtrykte  en  dyb  Sørgmodighed, 
idet  hans  Haand  gled  hen  over  Ibs.  Da  han  slap  den, 
sagde  han: 

»Hvorfor  vil  I  drive  Spot  med  en  enfoldig  og  ringe 
Mand,  der  mente  det  ærligt  med  Eder?  I  er  ligesaa  lidt 
en  fornem  Mand  som  jeg,  de't  fornam  jeg  straks  paa 
Eders  Tale  og  nu  paa  Eders  haarde  Haand.« 

Ib  indsaa,  at  han  havde  begaaet  en  Dumhed,  men 
han  tav  istedenfor,  som  man  i  Reglen  plejer,  at  begaa  en 
ny  ved  at  ville  forbedre  den  første.    Fiskeren  vedblev 

»Om  jeg  nu  bar  mig  ad  paa  samme  Vis  og  lok- 
kede Eder  med  fagre  Ord  for  siden  at  angive  Eder  til 
Fjenden,  saa  stod  det  kun  til  mig,  for  I  er  i  min  Magt, 
men  jeg  er  ikke  i  Eders.« 

Ib  traadte  et  Skridt  tilbage,  hans  Bryn  trak  sig 
sammen,  men  Fiskeren  sparede  ham  Svaret,  idet  han 
rystede  paa  Hovedet  og  udbrød: 

»Vær  uden  Frygt,  det  er  ikke  min  Mening.« 

»Hør,  Mand!«  sagde  Ib  og  lagde  sin  Haand  paa 
hans  Skulder,  »tag  ikke  mine  Ord  saa  nøje,  devare  kun 
talte  hen  i  Vinden ;  hvis  der  blev  en  Sild  af  ethvert  Rogn, 
vilde  Havet  snart  gaa  op  i  Spegesild.  Det  vil  jeg  dog 
sige  Dig,  til  Gud  Fader  han  høre  det,  at  paa  en  Maade 
talede  jeg  alligevel  Sandhed  før;  —  paa  en  Maade,  siger 
jeg,  for  som  Du  ser  os  to  Fremmede  her,  ere  vi  bedre 
end  de  bedste  Adelsmænd  i  Danmark.  Ærligt  og  godt 
som  dit  Sindelag  er,  maa  Du  vel  holde  dem  for  de 
Bedste,  som  værge  for  deres  Land  og  vove  Hud  og  Krop 
i  Kongens  Tjeneste.     Ikke  sandt?« 

»Jeg  siger  ja  dertil,*  svarede  Fiskeren. 

»Naa,  godt.  Saa  saare  Adelsmændene  fornam 
Svensken,  begrove  de  deres  Skatte  og  rendte  bort  til 
alle  Sider,  men  han,  som  sover  derinde,  og  jeg,  som  han 
gjorde  til  sin  Kammerat,  vi  bleve  tilbage,  vi  værgede, 
som  vi  kunde  bedst,  vi  forstyrrede  Fjendens  Planer  og 
brændte  hans  Magasiner,  vi  sloges  med  Svensken  i  Dage 
og  lange  Nætter,  saa  Du  vilde  faa  Bugvrid,  Du  ærlige 
Fisker!  om  jeg  fortalte  Dig  hvorledes.  Derfor  siger  jeg 
os  at  være  fuldt  saa  gode  som  Adelsmænd  og  noget 
lidt  derover.« 

Fiskerens  Øjne  straalede  af  en  levende  Glæde, 
medens  han  hørte  paa  Ib. 

»Hvis  det  er  sandt,  hvad  Du  siger,«  udbrød  han, 
»og  nu  tror  jeg  Dig,  saa  ved  jeg  ogsaa,  hvem  I  to 
Mænd  ere.  Her  gik  Ord  og  Rygter  i  de  sidste  Dage  om 
al  den  Strid  og  Fortræd,  der  voldtes  Fjenden  i  Jungs- 
hoved Lehn.  Igaar  til  Middag  kom  Mogens  Gjø  fra 
Thureby  med  en  svensk  Høvedsmand  ind  i  min  Hytte  og 
søgte  efter  to  Flygtninge.  —  Ak  ja!  nu  skal  det  være 
tilgivet,    hvad    Du    nys  vilde    faa   mig   lil  at  tro  i  min 

Enfoldighed,  saa  sandt  som  jeg  idag  har  huset  Svend 
Gjønge  og  hans  Kammerat  Ib,  Abels  Søn.« 

»Naa,  saa  de  kalde  mig  hans  Kammerat,«  ytrede 
Ib  med  et  straalende  Aasyn.  »Det  er  jeg  ogsaa,  det 
er  jeg,  Du  kan  forbande  Dig  derpaa,  men  gjør  det  sagte, 
saa  Ingen  hører  det.« 

En  Time  før  Midnat  kom  Maanen  frem,  og  alle 
Forberedelser  til  Afrejsen  vare  tagne.  Fiskeren  havde 
gjort  Ild  paa  Skorstenen  og  varmet  noget  01,  som  Ib 
og  Svend  drak  til  deres  Brød.  Derpaa  ombyttede 
Gjøngehøvdingen  sin  Klædning  med  en  Lammeskindskofte. 
Ib  ladede  sine  Pistoler  imedens. 

»I  have  ikke  Vaaben  behov  til  den  Rejse,«  be- 
mærkede Fiskeren. 

»Hvem  kan  vide  det,«  svarede  Ib  smilende.  »Vi 
kunne  kanske  skyde  en  Maage,  jeg  holder  saa  meget 
af  at  skyde  Maager.« 

Da  Svend  gav  Tegn  til  Opbrud,  forlode  de  Hytten 
og  bandt  Døren  fast  til  Stolpen,  derpaa  opgravede  de 
Hjorten  i  Sneen,  skjulte  den  under  et  Halmknippe  paa 
Slæden  og  droge  ned  til  Strandkanten,  Her  standsede 
Fiskeren  pludseligt  og  vendte  sig  til  Svend: 

»Noget  have  vi  dog  forglemt,  som  vil  gjøre  os 
større  Nytte  end  Pistolerne.« 

»Hvad  mener  Du?« 

»Min  Baadshage.« 

»Den  henter  jeg,«  svarede  Ib,  »og  hvis  Du  vil  det, 
Svend !  saa  trække  vi  vore  Kofter  af  og  lade  dem  blive 
tilbage  i  Hytten,  at  Fiskeren  kan  bringe  Kjøbmanden 
dem  til  Ejermændene.  Drag  I  afsted  imidlertid,  jeg  ind- 
henter Eder  nok.«  , 

Svend  trak  Koften  af  og  skød  med  Fiskerens  Hjælp 
Slæden  ud  paa  Isen.     Ib  vendte  tilbage  til  Hytten. 

Denne  laa  mellem  to  Sandbanker,  der  betog  Ud- 
sigten til  det  aabne  Hav.  Da  Ib  kom  ind  under  Bak- 
kerne, syntes  han  at  høre  en  Hest  snøfte  i  Nærheden, 
han  lyttede.,  men  da  alt  var  roligt,  fortsatte  han  sin  Gang. 
Pludselig  gjentoges  Lyden,  og  hans  Fod  standsede  lige- 
som rodfæstet  til  Jorden,  da  han  ved  Hjælp  af  Maanelyset 
saa  en  opsadlet  Rytterhest  udenfor  Hytten.  Han  greb 
en  Pistol,  men  fik  ikke  Tid  til  lang  Betænkning,  idet 
en  kraftig  Haand  lagde  sig  paa  hans  Skulder,  og  en 
Stemme  udbrød: 

»Et  Ord,  gode  Ven!« 

Ibs  Ansigt  blev  blegt  som  Sneen.  Paa  denne 
Stemme,  i  dette  røde  og  skjæggede  Ansigt  gjenkjendte 
han  Manheimer. 

»Stik  kun  Pistolen  i  Bæltet,«  sagde  Manheimer, 
»og  lad  os  gaa  indenfor.« 

Baandet,  hvormed  de  havde  fastbundet  Døren,  var 
overskaaret.  Ib  adlød  uden  Vægring  og  fulgte  ham  ind 
i  Fiskerens  Hytte. 

Kaptajnens  uformodede  Nærværelse  i  dette  ubelejlige 
Øjeblik  lader  sig  hurtigt  forklare.  Paa  Tilbagerejsen  fra 
Skoven  var  han  om  Morgenen  kommen  til  et  Værtshus, 
hvori  de  to  Bønder  gjorde  sig  tilgode  for  Pengene,  de 
havde  modtaget  af  Svend.  Baade  Manheimers  Folk  og 
Heste  vare  for  udmattede  af  det  lange  Ridt  til  at  kunne 
drage  videre,  han  agtede  derfor  at  udhvile  sig  i  Værts- 
huset, før  han  begyndte  P'orfølgelsen  paany.  Imidlertid 
bleve  Bønderne  drukne  og  lode  enkelte  Ytringer  falde  om 
den  forunderlige  Handel,  de  havde  gjort.  Manheimer 
hørte  Svends  Navn  og  lyttede.  Han  lod  bringe  en  frisk 
Kande  Mjød  og  gav  sig  i  Tale  med  de  to  Karle.  Re- 
sultatet af  dei^ne  Samtale  var,  at  han  en  halv  Time 
senere  udsøgte  sig  den  bedste  Hest,  som  fandtes  i  Stalden, 

besteg  den  og  jog  bort  med  to  af  sine  Ryttere,  uden 
at  de  Tilbageblevne  kunde  forklare  sig  Aarsagen  dertil. 
Endnu  før  de  naaede  Byen,  styrtede  den  ene  Rytter, 
den  Andens  Hest  faldt  oppe  paa  Gaden  udenfor  Kirken. 
I  Kjøge  skiftede  han  Hest  og  vedblev  sine  Efterforskninger 
hos  Kjøbmanden  og  derefter  paa  Magasinet,  indtil  han 
om  Aftenen  kom  til  Fiskerens  Hytte,  straks  efter  at  de 
tre  Mænd  havde  forladt  den,  og  medens  de  under  Bak- 
kerne vare  ifærd  med  at  opgrave  Hjorten. 

Da  Ib  traadte  ind,  lod  han  sit  Blik  løbe  omkring  i 
Stuen  for  at  se,  om  Manheimer  var  alene.  Ilden  paa 
Arnestedet  kastede  et  rødligt  Skær  paa  de  graa  Ler- 
vægge.    Han  befandt  sig  alene  med  Kaptajnen. 

»Hvem  er  Dur«   spurgte  Manheimer. 

»En  fattig  Fisker,  strenge  Herre!« 

>0g  Pistolen  der?  —  Ah,  jeg  ser  endog,  at  Du 
har  to.  Læg  dem  fra  Dig  paa  Bordet  og  lad  os  tale 
os  tilrette.« 

Ib  tøvede. 

»Et  Ord  eller  en  skjæv  Mine,  og  mine  Folk  stikke 
deres  Karabiner  ind  gjennem  Ruden  og  skyde  Dig  ned.« 

Ib  lagde  Pistolerne  fra  sig. 

»Har  Du  flere  Vaaben  forvaret?« 

»Nej.« 

»Hvortil  vilde  Du  da  bruge  disse?« 

»Man  værger  sig  som  man  kan,  strenge  Herre!  I 
denne  Ufredstid  fare  Stimænd  og  Ildgjerningsfolk  om- 
kring paa  Vejen,  tilmed  ligger  min  Hytte  saa  ensomt 
her  ude  ved  Søen.« 

»Aa  ja,  og  det  er  Dig,  som  fører  de  Flygtende 
over  Bugten?« 

»Ja,  det  er  mig,«  svarede  Ib  nølende. 

»Og  inat  skal  Du  føre  Svend  Gjønge  over.« 

»Svend  Gjønge!«  gjentog  Ib  studsende. 

»Svend  Gjønge  og  hans  Skat,  en  liden  Sum  paa 
halvtredsindsty  vetusinde  Rigsdaler.  Du  ser  endda,  at  jeg 
har  skaifet  mig  nøjagtig  Besked.« 

Ibs  Læber  sitrede,  han  drog  sit  Vejr  med  Møje. 
Denne  Forhindring,  der  kom  saa  pludselig  og  uformodet, 
overvældede  ham  ganske. 

»Hvor  er  Svend  Gjønge  i  dette  Øjeblik?« 

»Det  ved  jeg  ikke  forvist,«  svarede  han  med  usikker 
Stemme.  »Han  gik  til  Byen  i  Mørkningen  og  sagde, 
at  han  vilde  komme  igjen  ved  Midnat.« 

»Og  hans  Penge?« 

»Dem  lovede  han  at  bringe  med.«  svarede  Ib  hur- 
tig, idet  han  efterhaanden  begyndte  at  komme  paa  Gled 
med  sine  Historier. 

»Paa  hvad  Vis  agtede  I  at  tage  over  Bugten?« 

»Paa  en  Slæde.« 

»Hvor  har  Du  den?« 

»Nede  ved  Søen«. 

»Vi  følges  ad  derned,  men  tænd  først  en  Lyspind.« 

Ib  gik  hen  til  Skorstenen,  Manheimer  stak  imidler- 
tid begge  hans  Pistoler  til  sig.  Da  Ib  havde  tændt 
Lyspinden  og  gjort  den  fast  i  en  Sprække  i  Bordpladen, 
sagde  Kaptajnen: 

»Drag  først  din  Kappe  af,  at  jeg  kan  se,  om  Du 
har  flere  Vaaben  hos  Dig.« 

Ib  adlød.  Ved  Lyspindens  Skin  saa  Manheimer 
den  grønne  Jægerdragt,  hvormed  de  to  Bønderkarle 
havde  betegnet  Flygtningene.  Han  udstødte  et  Raab, 
men  fattede  sig  straks  igjen  og  begyndte  at  undersøge 
Ibs  Klæder. 

»Du  bærer  to  Dragter?« 

»Ja,  Hr.  Kaptajn!  det  er  saa  koldt  herude.« 

»Skammeligt  koldt!«  forsikrede  Manheimer.  »Vær 
saa  god  at  knappe  Trøjen  op.« 

Ib  adlød. 

»Jeg  ser,  at  Du  farer  med  Sandhed,«  udbrød  Kap- 
tajnen, efter  at  Undersøgelserne  vare  tilende.  »Du  har 
virkelig  ikke  flere  Vaaben.« 

»Hvorfor  skulde  jeg  vel  skuffe  den  strenge  Herre?« 
ytrede  Ib  med  et  særdeles  enfoldigt  og  troskyldigt  An- 
sigt.    »Det  ser  jeg  ingen  Grund  til.« 

»Jeg  ikke  heller,«  svarede  Manheimer.  »Lad  os  nu 
drage  ned  til  Havet.  Men  for  at  vi  ikke  skulle  fare 
vild  og  komme  fra  hinanden,  mens  Maanen  skinner  saa 
dunkelt,  vil  jeg  slaa  denne  Strikke  om  din  Hals.« 

Kaptajnen  tog  et  Stykke  Reb  ned  fra  Væggen  og 
gjorde  en  Løkke  paa  det. 

»Forstaar  Du,«  vedblev  han  leende,  medens  han 
lagde  Rebet  om  Ibs  Hoved,  »det  sker  i  al  Venskabehg- 
hed,  blot  for  at  vi  kunne  blive  sammen.« 

»Strenge  Herre  har  vist  sin  Plaser  med  mig,«  sva- 
rede Ib  og  gjorde  et  mislykket  Forsøg  paa  at  smile. 

»Nu  slukke  vi  Lyset  og  binde  Døren  fast  som  før, 
og  saa  drage  vi  ad  Stranden  til.  Men  først  maa  jeg 
dog  sige  Dig  et  Ord  i  Fortrolighed:  Pas  vel  paa,  at  din 
Fod  ikke  glider  undervejs;  jeg  har  for  Vane  at  ride  i 
Mørke  med  en  opspændt  Pistol,  den  jeg  holder  temmelig 
nær  dit  Hoved.  Ved  det  allermindste  Ryk,  Du  giver  i 
Rebet,  trykker  jeg  af,  og  Du  kan  da  selv  begribe,  hvor 
stor  en  Sorg  det  vilde  være  mig  at  skyde  Dig  en  Kugle 
igjennem  Hjernen.  Nu  afsted,  denne  Gang  maa  det  gaa 
til  med  den  slemme  Troldhekses  Kunster,  hvis  vi  skulle 
blive  adskilte  paa  det  lille  Stykke,  vi  have  tilbage.« 

Manheimer  slukkede  Lyset.  I  samme  Nu  gjorde  Ib  et 
eneste  Skridt  hen  mod  Skorstenen,  tøvede  der  et  Øjeblik 

og  fulgte  straks  efter  Kaptajnen,  som  havde  vendt  sig 
om  i  Døren  efter  ham. 

Just  som  Manheimer  satte  sin  Fod  i  Stigbøjlen, 
hørte  han  en  svag  Stønnen  og  saa  en  mørk  Skikkelse 
læne  sig  op  til  Hyttens  Mur.  Han  studsede,  vendte 
sit  Hoved  og  greb  en  Pistol.  Ib  gjorde  paa  samme  Tid 
et  Skridt  fremad,  der  bragte  ham  i  Linie  med  Hestens 
Hoved.  Skikkelsen  strakte  sine  Arme  op  mod  Kaptaj- 
nen og  skreg : 

»Vi  dele!« 

Denne  stønnende  Stemme,  saa  mat  og  fuld  af 
Smerte,  gjenkjendte  Manheimer  øjeblikkelig;  han  brast 
i  Latter  og  udbrød  spottende: 

»Mord  og  Bøddel!  der  har  vi  Kulsoen  igjen.« 

»Vi  dele!«  gjentog  hun  heftig  og  hævede  sit  lig- 
blege Ansigt  ivejret. 

»Ja  Gu'  dele  vi!«  svarede  Manheimer,  idet  han 
spændte  sin  Pistol  og  strakte  den  hen  for  Øjnene  af  Ib 
med  en  Gebærde,  som  umuligt  kunde  misforstaas;  der- 
efter red  han  bort  fra  Hytten. 

Ib  fulgte  ved  hans  Side.  Hans  Blik  veg  ikke  fra 
Pistolen.  Manheimers  Hest  slog  med  Hovedet,  pustede 
og  gjorde  et  Spring  til  Siden.     Ib  fulgte  med. 

»Hvad  Djævlen  fattes  det  fordømte  Dyr?«  raabte 
Manheimer,  idet  han  strammede  Tøjlen  og  sporede  Hesten. 

»Tal  sagte,  strenge  Herre!«  udbrød  Ib.  »Mig  tykkes, 
at  jeg  gjennem  Taagen  øjner  en  Mand  nede  ved  Strand- 
kanten, kanske  Svend  alt  er  kommen.« 

Manheimer  studsede  og  kastede  et  Blik  derned.  I 
samme  Øjeblik  udstødte  Hesten  en  høj  og  smertelig  Vrin- 
sken, bøjede  Hovedet  og  gjorde  et  voldsomt  Spring  ivejret; 
endnu  før  Manheimer  igjen  blev  Herre  over  den,  gjen- 
toges  dette  Spring,  den  stejlede  og  kastede  sig  derpaa 

med  en  lynsnar  Bevægelse  ned  paa  Sneen,  hvor  den 
vedblev  at  stryge  Hovedet  hen  ad  Jorden.  Manheimer 
havde  sluppet  Rebet  og  tabt  Pistolen,  idet  han  faldt. 

»Kom  mig  til  Hjælp!«  raabte  han.  »Afskum!  hvad 
har  Du  koglet  ved  min  Hest?« 

»Ak,  strenge  Herre  !«  svarede  Ib  roligt  og  smilende, 
»jeg  har  næsten  ingenting  gjort,  jeg  puttede  den  blot 
et  lille  Stykke  brændende  Tønder  ind  i  Øret.« 

Medens  han  sagde  dette,  traadte  en  Mand  frem 
mellem  Bakkerne,  nærmede  sig  Manheimer  paa  to  Skridts 
Afstand  og  trykkede  en  Pistol  af  mod  hans  Bryst. 
Kaptajnen  udstødte  et  Skrig  og  sank  tilbage  i  Sneen. 
Hesten  foer  afsted  med  sænket  Hoved  og  en  skingrende 
Vrinsken. 

Straks  efter  Manheimers  Skrig  løde  langsomme  og 
slæbende  Skridt  mellem  Bakkerne,  og  Kulsoen  kom  til- 
syne, vaklende,  blodig  og  støttende  sig  til  en  Stok. 

»Vi  dele,  vi  dele!«  udbrød  hun  hæs  og  ivrig,  endnu 
før  hun  naaede  Stedet. 

»Aa  nej,«  svarede  Ib,  »I  skal  faa  det  altsammen.« 

Han  løste  Rebet,  som  endnu  var  knyttet  om  hans 
Hals,  og  sammensnørede  med  dette  Kulsoens  Ben  og 
Arme  uagtet  den  fortvivlede  Modstand,  hun  gjorde. 
Kulsoen  udstødte  et  gjennemtrængende  Skrig.  Ib  kneb- 
lede hende  med  sit  Halstørklæde  og  bandt  det  fast  om- 
kring Konens  Hals. 

Svend  havde  været  Tilskuer  af  det  sidste  Optrin. 

»Nu  afsted,«  udbrød  han,  »Skuddet  og  det  gale 
Fruentimmer  kan  let  bringe  Svenskerne  paa  vort  Spor. « 

Han  stak  sin  Pistol  i  Bæltet  og  gik  ned  til  Stran- 
den, Ib  traadte  et  Skridt  nærmere  til  Manheimers  Lig 
og  bøjede  sig  ned  over  det.  Kaptajnens  Aandedræt  var 
standset. 

»Siden  I  saa  inderlig  gjerne  vilde  have  fat  paa  os, 
lad  være  det  ej  lykkedes,  skal  I  idetmindste  have  den 
Plaser  at  se  os  drage  bort.« 

Under  disse  Ord  rejste  han  Kaptajnen  ivejret,  støt- 
tede hans  Overkrop  til  en  Sten,  med  Ansigtet  vendt 
ud  imod  Søen  og  gav  ham  Sabelen  i  Haanden.  Han 
satte  den  bundne  Kulso  ved  Manheimers  Side,  tog  sin 
Hue  af  og  gjorde  en  komisk  Hilsen  for  dem. 

»Farvel,  lille  Folk!  I  ønske  os  Begge  en  fornøjelig 
Rejse.« 

Derefter  ilede  han  med  lange  Skridt  ned  til  Strand- 
kanten efter  Svend  og  Fiskeren,  som  allerede  havde 
begivet  sig  ud  paa  Isen. 


23. 
Audiensen. 


Fra  det  Øjeblik,  Svend  begyndte  sin  Rejse  over  Isen, 
syntes  Faren  at  være  forsvunden.  Forfølgerne  havde  tabt 
hans  Spor  og  lode  ham  drage  sin  Vej  uhindret. 

Efterhaanden  som  Natten  skred  frem,  viste  Maanen 
sig  klarere  og  gjennembrød  den  tætte  Taage,  som  hidtil 
havde  forhindret  Fiskeren  i  at  tage  Kjending  af  Landet 
og  vælge  Vejen  med  Sikkerhed. 

Morgensolens  røde  Lys  farvede  Spiret  paa  Nicolai 
Kirke,  da  de  stege  iland  nedenfor  Valby  Bakke.  En  ual- 
mindelig Larm  og  Virksomhed  syntes  at  finde  Sted  over- 
alt i  Hovedstaden.  Da  de  tre  Mænd  droge  op  igjennem 
Gaderne  til  Rosenborg  Slot,  hvor  Kongen  havde  taget 
Bopæl  under  Krigen,  saa  de  flere  Klynger  af  Borgere  i 
ivrig  Samtale  med  hverandre;  en  vis  Glæde  var  udbredt 

over  deres  Ansigter.  Gjøngerne  bleve  ikke  længe  uvidende 
om  Aarsagen. 

Det  var  den  syv  og  tyvende  Februar,  de  naaede 
op  til  Kjøbenhavn.  Aftenen  iforvejen  var  Freden  under- 
skreven i  Roskilde.  Mængden  var  endnu  ubekjendt  med 
alle  dens  ydmygende  Betingelser,  maaske  vilde  man 
alligevel  i  den  første  Glædesrus  have  foretrukket  disse 
for  den  Frygt  og  Usikkerhed,  de  Savn  og  tiltagende 
Besværligheder,  der  siden  Karl  Gustavs  Landgang  havde 
hvilet  baade  over  de  fri  og  ufri  Stænder  i  den  truede 
Hovedstad.  Efterhaanden  som  de  kom  til  Slottet,  hvis 
nærmeste  Omegn  var  ubebygget,  blev  det  vanskeligere 
at  bane  sig  Vej  igjennem  Mængden;  Svend  og  Ib  fulgte 
hver  paa  sin  Side  af  Slæden,  Fiskeren  trak  den.  Ibs 
Ansigt  var  purpurrødt  af  den  skarpe  Søluft,  dets  Træk 
udviste  en  levende  Glæde  over  endelig  at  have  naaet 
Maalet  efter  de  overstandne  Farer. 

Ved  Indgangen  til  Slottet  bleve  de  standsede  af  to 
Hellebardister,  som  stode  paa  hver  Side  af  Pillerne  uden- 
for Vindebroen.  Svends  Forestillinger  frugtede  ikke. 
Skildvagterne  strakte  dem  deres  Korsgeværer  imøde  og 
havde  Befaling  til  kun  at  indlade  Hofbetjentene  og  Rigs- 
raaderne,  hvilke  sidste  vare  sammenkaldte  af  Kongen  til 
at  møde  paa  Slottet  denne  Morgen.  Svend  studsede 
over  en  saa  uventet  Forhindring.  Paa  ethvert  andet 
Sted  vilde  han  næppe  have  ladet  sig  standse  heraf,  i 
dette  Øjeblik  fandt  han  sig  i  Omstændighederne.  Han 
blev  staaende  ved  Siden  af  Slæden,  støttet  til  sin  Bøsse  ; 
et  spottende  Smil  foer  over  hans  Læber,  idet  han  saa 
ned  paa  Hjorten  og  flygtigt  sammenlignede  de  over- 
vundne Hindringer  med  denne  sidste  nærværende.  Ib 
delte  ikke  hans  Taalmod.  Han  blev  staaende  paa  Broen 
med  Huen  bag  paa  Hovedet,  den  venstre  Haand  i  Siden, 

og  udbrød  med  en  Stemme,  der  stedse  blev  Ivdelig^ere, 
efterhaanden  som  de  Omkringstaaendes  Opmærksomhed 
droges  hen  paa  ham: 

»1  ulyksaHge  Spyddragere!  hvad  tænke  I  dog  paa, 
mens  I  nægte  saadanne  Mænd  som  os  Adgang  til 
Hove?  .  Hans  Naade  vil  skikke  Jer  al  Landsens  Elen- 
dighed paa  Halsen,  naar  det  rygtes.  —  Jer  og  Jeres 
Efterkommere  lige  til  det  syvende  Led.  Jeg  siger  det 
uden  Overdrivelse.« 

»Hvad  bringer  i  Kongelig  Majestæt?«  spurgte  Ser- 
geanten,  som  var  kommen  til. 

»Vi  bringe  ham  den  gladeste  Tidning,  han  har  mod- 
taget paa  denne  Side  Kyndelmisse.« 

»Eja,  en  Hjort,«  sagde  Sergeanten  spottende.  »Den 
vil  rigtignok  volde  Hans  Naade  stor  Glæde.« 

»Men  hvilken  Hjort!  det  siger  jeg,  til  Gudfader 
hører  det,  at  en  saadan  Hjort  som  vores  lever  der  ikke 
Mage  til  i  denne  Verden.  Den  er  sine  halvtredsinds- 
tyvetusinde  Daler  værd  mellem  Brødre.« 

De  Omkringstaaende  brast  i  Latter. 

»Halvtredsindstyvetusinde  Rigsdaler,«  gjentog -Ser- 
geanten spottende. 

»Ja,  og  saa  regner  jeg  endda  hverken  Skroget  eller 
Skindet  med,«  tilføjede  Ib. 

I  dette  Øjeblik  blev  hans  Tale  afbrudt  ved  et  Tegn 
fra  Svend.  Mængden  gjorde  Plads  for  en  gammel, 
graahaaret  og  bredskuldret  Mand,  som  kom  gaaende  hen 
imod  Slottet.  Han  var  klædt  i  en  kort,  sort  Kappe, 
under  hvilken  man  saa  en  brun  Fløjls  Vams,  kantet 
med  Sølv,  og  Knæbenklæder  af  en  lysere  Farve,  op- 
splittede nedenfor  Bæltet.  Omkring  Halsen  bar  han  en 
lang  Guldkjæde,  som  endte  i  en  Medaillon  af  samme 
Metal.     Da  han  nærmede  sig  Vindebroen,  tog  han  efter 

den  Tids  Hofetikette  sin  Baret  af  og  betraadte  Slottets 
Enemærker  med  blottet  Hoved.  Det  var  den  hæderlige 
Kristen  Skeel,  som  her  gik  op  til  Slottet. 

»Strenge  Herre!«  udbrød  Svend,  idet  han  traadte 
hen  til  Rigsraaden,  »et  Ord,  hvis  I  tillader  det.«  Skeel 
standsede.  Svend  vedblev:  »Mig  har  Kongelig  Majestæt 
skikket  i  By  at  forrette  et  Ærinde,  som  jeg  bringer 
ham  Besked  paa  i  denne  Slæde.  Vagten  nægter  os  Ad- 
gang til  Slottet.    I  skjænke  mig  Eders  Beskyttelse!« 

Rigsraaden  lod  sit  Blik  gaa  fra  Svend  til  Ib  og 
Slæden.     Derpaa  spurgte  han: 

»Hvem  ere  I  gode  Mænd?« 

»Folk  kalde  mig  Svend  Gjønge  i  daglig  Tale.« 

»Min  Tro!«  udbrød  Rigsraaden  overrasket  og  lagde 
sin  Haand  paa  Svends  Skulder,  »det  Navn  have  vi 
endda  hørt  omtale,  medens  Krigen  stod  paa.  Hvad 
bringer  Du  Kongen  idag,  Svend?« 

»En  Sum  Penge,  som  Borgmester  Hans  Nansen  har 
hentet  nede  fra  Øerne.« 

»Ak  ja,  jeg  hørte  jo  Tale  derom.  Hans  Majestæt 
har  været  i  stor  Uro  for  din  Skyld,  Svend  Gjønge!« 

»Hans  Majestæt  burde  bedre  forlade  sig  paa  sine 
Tjenere,  end  at  han  skulde  være  i  Uro  for  dem,« 
svarede  Svend. 

»Og  de  nægte  Dig  Adgang  til  Slottet?«  spurgte 
Skeel,   med  Blikket  henvendt  paa  de  to  Hellebardister. 

»I  regne  os  det  ikke  til  Last,  strenge  Herre !«  svarede 
Sergeanten,  som  var  bleven  staaende  og  havde  hørt  de 
sidste  Ord.  »Kongelig  Befaling  blev  os  kundgjort  aarle 
imorges,  at  kun  Slottefs  Gesinde  og  de,  der  bære  den 
høje  Adels  Mærke,  turde  gaa  ovet  Broen.« 

Rigsraaden  smilede. 

»Kongelig  Befaling  maa  vi  lyde,«  svarede  han.   »I 

gjøre  da  Plads  for  denne  Mand,  Skildvagter !  han  bærer 
nu  saa  godt  et  adeligt  Mærke  som  Nogen.« 

Med  disse  Ord  løste  Rigsraaden  Baandet  paa  sin 
Kappe  og  kastede  den  over  Svends  Skulder. 

Ib  udbrød  i  et  Jubelskrig. 

»Ak,  høje  Herre,  hvad  gjør  1  der?«    sagde  Svend. 

»Gaa  Du  trøstig  din  Vej,  Svend  Gjønge!«  sagde 
den  gamle  Adelsmand,  »der  har  aldrig  banket  bedre 
Hjerte  under  denne  Kappe  end  i  dette  Øjeblik.« 

Hellebardisterne  traadte  tilbage  og  lode  Fiskeren 
trække  Slæden  over  Broen.  Ib  havde  sat  sig  ned  paa 
den;  idet  han  kom  forbi  Vagten,  stak  han  Benene  ud 
af  Slæden  til  begge  Sider  for  at  indtage  saa  stor  Plads 
som  muligt,  og  besvarede  Soldaternes  Hilsen  for  Rigs- 
raaden med  et  fornemt  Nik  og  en  derpaa  følgende  Gri- 
masse. Da  de  kom  indenfor  Graven,  gav  Skeel  Svend 
et  Tegn  til  at  følge  med  sig  op  ad  den  lille  Trappe, 
der  førte  til  Kongens  Privatværelser.  Ib  blev  staaende 
nede  i  Gaarden  ved  Hjorten. 

Rigsraaden  lod  sig  melde  og  blev  straks  indladt 
tilligemed  Svend.  Kongen  sad  foran  et  stort  Bord,  der 
var  stillet  hen  ved  Kaminen  i  Salens  Baggrund.  Lige 
overfor  ham  var  Gehejmeskriver  Gabel  ifærd  med  at 
forelæse  Fredsunderhandlingerne,  som  Magnus  Høeg 
Aftenen  tilforn  havde  bragt  med  sig  fra  Roskilde.  Efter 
at  Skeel  havde  hilset,  lagde  han  sin  Haand  paa  Gjøngens 
Skulder  og  udbrød: 

»Min  naadige  Herre  Konge;  her  bringer  jeg  den 
glædeligste  Nyhed,  som  Eders  Majestæt  længe  har  mod- 
taget.« 

»Svend  Gjønge!«  udbrød  Kongen  fornøjet,  idet  han 
rejste  sig  fra  Bordet  og  gik  hen  imod  ham.  »Vær  os 
velkommen,  min  gode  Helt!« 

Svend  havde  bøjet  sit  Knæ,  idet\^  han  kyssede 
Kongens  fremrakte  Haand. 

»Og  det  Ærinde,  vi  gav  Dig,  Gjøngehøvding! 
hvorledes  har  Du  forrettet  det?« 

»Som  det  sømmer  sig  at  forrette  Eders  Majestæts 
Ærinder,  fuldstændigt  og  til  Eders  Tilfredshed.« 

»Du  bringer  os  altsaa  Pengene?« 

»De  ligge  nede  i  Slæden.« 

»Den  hele  Sum?« 

»Tror  min  høje  Konge,  at  jeg  ellers  vilde  have 
fremstillet  mig  for  Eder?« 

»Men  hvorledes  bar  Du  Dig  ad  for  at  slippe  fra 
Svenskens  Krigsfolk,  som  havde  besat  alle  Veje?« 

»Vi  hjalp  os  igjennem  med  List,  og  hvor  det  ikke 
gik  an,  der  sloge  vi  til  med  vore  Vaaben,  saa  lod 
Svensken  os  fare.« 

»De  mærkede  altsaa,  hvad  I  førte  med  Eder?« 

»Ja.« 

»Og  I  bleve  forfulgte?« 

»Lidt.« 

»Men  Du  slap  dog  helskindet  fra  dem?« 

»Ja,  min  høje  Konge!«  svarede  Svend  smilende,  »jeg 
havde  for  travlt  i  Eders  Tjeneste  til  at  lade  mig  saare.« 

»Profecto!«  udbrød  Frederik,  idet  han  fornøjet  gned 
sine  Hænder.  »Jeg  har  hørt  mange  af  dine  Streger  for- 
tælle, dem  vor  Borgermester  Nansen  ogsaa  vidste  at  tale 
om,  men  denne  sidste  vil  jeg  kalde  for  den  bedste.  — 
Om  Gud  havde  givet  Danmark  mange  af  dine  Lige,  da 
skulde  der  vel  have  været  os  bedre  Vilkaar  beskikket.« 

»Jeg  siger  ikke  nej  dertil,«  svarede  Svend  frimodig. 

Kongen  gik  hen  til  Vinduet  og  saa  ned  i  Gaarden. 

Mod  dette  Vindue  havde  Ib  uafbrudt  rettet  sit  Blik, 
siden  Svend  forlod  ham.     Da  han  saa  Kongens  Ansigt 

indenfor  Ruden,  tog  han  sin  Hue  mellem  Hænderne  og 
knælede  ned  i  Sneen. 

»Hvem  er  den  Mand?«  spurgte  Frederik  den  Tredie. 

Svend  kastede  et  Blik  ned  paa  Ib  og  svarede: 

»Det  er  en  Mand,  som  jeg  skylder  megen  Tak- 
sigelse. Uden  hans  Hjælp  vilde  jeg  ikke  have  kunnet 
udrette  Eders  Majestæts  Ærinde.« 

»Jeg  synes  at  have  set  ham  tilforn.« 

»Ja,  han  kommer  idag  for  at  bevise,  hvor  troligt 
han  har  opfyldt  det  Løfte,  han  dengang  aflagde.« 

»Hvilket  Løfte?« 

»At  være  Eders  Majestæt  en  god  og  ærlig  Strids- 
mand. « 

»Nu  erindrer  jeg  det,  han  fremstillede  sig  for  os 
ifjor  paa  Jungshoved.    Vi  lade  ham  komme  op.« 

»Jeg  tror,  at  han  kun  venter  paa  Tilladelse  dertil.« 

»Men  vore  Penge,  Gjøngehøvding!  jeg  ser  alene 
en  skudt  Hjort  paa  din  Slæde.« 

»Hjorten  er  vor  Pengepose,«  svarede  Svend.  »For- 
medelst vi  havde  ingen  bedre.« 

Under  denne  Samtale  var  Ib  bleven  liggende  paa 
Knæ  nede  i  Gaarden  ved  Siden  af  Slæden;  hans  smaa, 
sorte  Øjne  vare  ufravendt  rettede  mod  Vinduet.  Da 
Kongen  gav  Tegn,  sprang  han  op,  kastede  Hjorten  over 
sine  Skuldre  og  ilede  op  ad  Trapperne  til  Værelset. 

»I  Sandhed!«  sagde  Kongen,  henvendt  til  Gabel, 
»det  er  første  Gang  vi  have  modtaget  Landets  Skat 
under  den  Forsegling.« 

Døren  gik  op,  Ib  traadte  ind  med  Hjorten  over  sine 
brede  Skuldre  og  med  et  Smil,  der  uden  Tvivl  viste  den 
smukkeste  Rad  Tænder,  som  fandtes  paa  Slottet.  Han 
lagde  Hjorten  indenfor  Døren  og  vovede  ikke  at  træde  frem 
i  Salen.    Hans  Dristighed  var  forsvunden  i  dette  Øjeblik, 

sky  og  ængstelig  som  et  Barn  kastede  han  sit  Blik  hen 
til  Svend,  som  om  han  vilde  opfordre  ham  til  Bistand.  Idet 
Kongen  gik  hen  til  ham,  gjorde  han  pludselig  et  uhyre 
langt  Skridt  nærmere  hen  mod  Svend  og  sank  derefter 
paa  Knæ,  med  Huen  trykket  tæt  ind  mod  Brystet. 

»Rejs  Dig,  min  Søn!«  sagde  Kong  Frederik  i  den 
blide  Tone,  der  var  ham  egen.  »Vi  have  hørt  dine  Be- 
drifter fortælle  og  ønske  at  forsikre  Dig  om  vor  Er- 
kjendtlighed  og  Gunst.« 

»Naadige  Majestæt!«  svarede  Ib  stammende  og 
drejede  forlegen  paa  sin  Hue.  »Eders  Dronning  fæstede 
mig  til  at  blive  en  flittig  og  brav  Stridsmand,  saa  sagde 
Gud  Fader  ja  dertil  og  hjalp  forresten.« 

»I  to  l\Iænd,  som  her  staa,  have  altsaa  ene  mægtet 
at  bringe  den  Skat  igjennem  Landet,  endskjøndt  det  var 
opfyldt  af  vore  Fjender.« 

Ib  kastede  et  tilfreds  Blik  hen  paa  Svend,  Kongens 
Venlighed  gav  ham  Mod  til  at  svare  : 

»Den  Hjort  har  kostet  Svensken  mange  dyre  Men- 
neskehv.« 

»Og  Eder  da?« 

»Svend  Gjønge  ved  Raad  for  alt,  han  er  saa  klog 
og  saa  udspekuleret.« 

»Men  hvormed  skulle  vi  belønne  din  Troskab  og 
Iver  i  vor  Tjeneste.« 

»Allernaadigste  Konge  give  sin  Dronning  Besked  paa, 
at  jeg  har  holdt  mig  ved  godt  Mod  og  været  hende  en 
ærlig  Stridsmand,  som  hun  bad  mig  om,  saa  er  det  godt.« 

»Det  Budskab  skal  jeg  besørge;  men  din  Beløn- 
ning, Mand,  tal  kun  dristig,  Du  ængste  Dig  ikke!« 

Ib  snappede  efter  Vejret  og  nikkede  som  sædvan- 
ligt, naar  han  fattedes  Ord;  derpaa  hviskede  han  und- 
seligt og  sagte: 

»Om  Kongelig  Majestæt  vil  sige  ja  til,  at  jeg  maa 
kysse  paa  Eders  Haand,  saa  skal  1  have  mangfoldig  Tak. -^ 

Kong  Frederiks  Øjne  straalede,  idet  han  rakte  ham 
Haanden.  Ib  tørrede  Munden  paa  sit  Opslag,  medens 
han  med  fremrakt  Hoved  kyssede  Kongens  Haand  uden 
at  vove  at  gribe  den. 

»Hvis  det  ikke  fattedes  ham  paa  Mod  til  at  komme 
frem  hermed,  saa  havde  han  endnu  et  Ønske  tilbage,« 
ytrede  Svend. 

»Tal  da,«  sagde  Kongen,  »jeg  siger  forud  ja  dertil, 
hvis  det  staar  i  min  Magt  at  opfylde  det.« 

»Nej,  jeg  vil  ikke  sige  det,«   sagde  Ib. 

»Saa  tal  Du  hans  Sag,  min  Gjøngehøvding!« 

Ib  tilkastede  Svend  et  bønligt  Blik  og  rystede  med 
Hovedet,  Svend  syntes  ikke  at  lægge  Mærke  dertil, 
men  svarede: 

»Fordi  denne  Mand,  uden  at  betænke  sig,  vilde 
gaa  i  Døden  for  at  fremme  Eders  Majestæts  mindste 
Ønske,  og  fordi  han  saa  den  under  Øjne  hver  Dag  og 
Time,  siden  Skatten  i  Vordingborg  blev  given  i  vore 
Hænder,  derfor  bønfalder  han  om,  at  Kongen  vil  lade 
ham  Forlov  til  at  bære  samme  Kjortel  og  Mærke  som 
Eders  Vagtmestere.'< 

»Hvorfor  vil  han  just  bære  en  Vagtmesterkjortel?« 
spurgte  Kong  Frederik. 

»Jeg  kjender  alene, hans  Ønske,  men  ikke  Grunden,« 
svarede  Svend  smilende. 

»Det  var  formedelst  jeg  synes  saa  godt  om  Dragten,« 
svarede  Ib  forlegen.  »Men  det  er  vist  for  meget  forlangt 
for  det,  jeg  har  gjort,  og  saa  kan  det  gjerne  vente  til 
en  bedre  Lejlighed.  Kanske  sig  faa  vi  mere  at  bestille 
for  Eders  Naade  en  anden  Gang,  da  I  saa,  at  det  gik 
saa  godt  den  første.« 

»Nej!«  svarede  Kongen  godmodig,  »vi  have  ikke 
nødig  at  vente,  dit  Ønske  kan  blive  tilstaaet  straks,  og 
endda  ville  vi  være  Dig  forpligtet.« 

'^Aa  nej,  ikke,«  udbrød  Ib  med  straalende  Øjne  og 
et  lykkeligt  Smil.  »Nu  har  I  gjort  mig  saa  sjæleglad; 
mangfoldig  Taksigelse  derfor.« 

Efter  at  Ib  havde  sagt  dette,  kyssede  han  sin  flade 
Haand  og  berørte  med  Fingerspidserne  den  yderste  Flig 
af  Kongens  Klædning. 

Under  den  Tavshed,  som  herved  opstod,  traadte 
en  Hof  kavaler  ind  ad  Døren  og  udbrød : 

»Det  høje  Rigens  Raad  har  nu  forsamlet  sig  og 
ønsker  Eders  Majestæts  Nærværelse.« 

»Godt,«  svarede  Kongen  med  al  den  Respekt,  han 
endnu  følte  at  være  disse  hans  Riges  og  Persons  Hov- 
mestre skyldig.     »Vi  skulle  straks  komme.« 

Kavaleren   gik.     Kongen  vendte  sig  til  Svend. 

»Et  Ord  endnu,  Gjøngehøvding !  før  vi  skilles.  Vi 
ønske  at  give  Dig  et  Bevis  paa  vor  Naade,  men  vide  ikke 
ret,  hvorledes  vi  bedst  skulle  gjengjælde  din  Tjeneste.« 

»Min  Tjeneste!«  gjentog  Svend  frimodig.  »Jeg 
tænkte  ikke,  den  behøvede  nogen  Gjengjæld,  siden  Kongen 
har  Ret  til  at  forlange  alle  sine  Undersaatters  Tjeneste.« 

»Men  Du  vovede  ved  denne  Lejlighed  dit  Liv,  paa 
hvilket  vi  sætte  langt  større  Pris  end  Du  selv.« 

»Det  tror  jeg  ikke,  min  høje  Konge!  Hvis  mit  Liv 
har  noget  Værd  i  Eders  Mening,  saa  er  det  mig  ogsaa  for 
dyrebart  til  at  jeg  skulde  sælge  det,  som  en  Kræmmer 
sælger  sine  Varer.  Ligesom  Ib  her  viste  sig  modig  og 
brav  for  at  fuldkomme  sit  Løfte  til  Eders  naadige  Frue, 
saa  gjorde  jeg  det  for  at  holde  mit  Løfte  til  Eder.  Et 
Løfte  er  en  Gjæld,  som  bør  betales,  og  det  er  nu  sket.« 

»I  Sandhed,  min  Helt!  Du  har  gjort  mere  end  fuld- 

kommet  dit  Løfte.  Med  den  Haandfuld  Folk,  Du  havde, 
standsede  Du  Fjenden,  gav  os  Kundskab  om  hans  Planer, 
tilførte  os  hans  Munitionsvogne  og  opbrændte  hans  Ma- 
gasiner, —  hvilket  sidste  var  bedre  end  alt  øvrigt,  siden 
engelske  Gesandten  Meadowe  beretter,  at  dette  var  en 
saare  vigtig  Grund  for  vor  krigerske  Broder  Karl  Gustav 
til  at  slutte  Freden;  og  nu  endelig  idag  tilfører  Du  os 
denne  Skat  midt  igjennem  hans  Lejr.  Perfecto!  hvem  af 
vore  Undersaatter  vilde  vel  vove  at  give  os  Løfte  paa 
alt  dette,  og  hvem  vilde  have  vovet  at  holde  det,  uden 
Du?  —  Derfor  ønske  vi  at  belønne  Dig.« 

»Det  kan  være,  Eders  Majdstæt !  men  jeg  ønsker 
det  ikke.« 

»Hvorledes?«  udbrød  Frederik  den  Tredie  stud- 
sende. Svend  slog  ikke  sine  Øjne  ned  for  Kongens  Blik, 
hvor  strengt  og  prøvende  det  end  var. 

»I  kjender  mig  ikke  ret,  min  høje  Konge!«  svarede 
han  og  tilføjede  smilende:  »Hvis  det  ogsaa  er  sandt,  at 
jeg  bestandig  hidtil  i  Landets  Tjeneste  har  hentet  flere 
Skrammer  end  Belønninger,  hvis  mine  Fortjenester  ere 
saa  store,  som  Eders  Majestæt  siger,  og  hvis  ingen 
Anden  vilde  have  vovet,  hvad  jeg  har  vovet,  hvormed 
vilde  I  da  belønne  mig?« 

Frederik  den  Tredie  betænkte  sig  et  Øjeblik  og 
svarede:  »Gud  har  lagt  al  jordisk  Magt  i  Kongens 
Haand,  og  det  beroer  paa  os  at  opfylde  ethvert  billigt 
Ønske,  vore  Undersaatter  kunne  have.« 

»I  saa  Fald  har  jeg  et  Ønske,  og  jeg  beder  Eder 
om  at  opfylde  det.« 

»Nu  vel!«  udbrød  Kongen  levende. 

»Vil  Eders  Majestæt  tænke  paa  mig  siden,  naarjeg 
kan  blive  Eder  til  nogen  Nytte.« 

»Er  det  alt?« 

»Ja,«  svarede  Svend  med  ædel  Stolthed,  »det  er 
alt.  Saa  skal  den  Regning  være  endt,  som  trykker  Eder 
saa  saare,  og  som  jeg  først  kom  ihu,  da  Eders  Naade 
mindede  mig  derom.« 

Kongen  var  synlig  bevæget  over  det  trohjertige  i 
Svends  Ord,  hans  Øjne  straalede,  idet  han  betragtede 
dette  ædle,  aabne  og  mandige  Ansigt,  og  han  rakte  ham 
sin  højre  Haand.  Idet  Svend  tog  den,  lagde  Kongen  den 
anden  kjærtegnende  paa  hans  Hoved  og  udbrød: 

»Gud  være  med  Dig,  min  ridderlige  Helt!« 

Svend  følte  sig  greben  af  den  Inderlighed,  som  laa 
i  Stemmen,  hvormed  Kongen  talte.  Saa  slet  en  Hofmand 
han  endogsaa  havde  vist  sig  at  være,  bøjede  han  ved 
denne  Lejlighed  Knæ  og  udbrød,  idet  han  lod  sine 
flammende  Øjne  hvile  paa  Kongen : 

»Tak,  min  høje  Konge,  Tak!  Til  idag  har  I  kun 
forlangt  min  Tjeneste  af  mig,  næste  Gang  maa  I  for- 
lange mit  Liv,  thi  kun  med  det  kan  jeg  betale  den 
Naade,  I  viser  mig.« 

I  dette  Øjeblik  udbrød  Ib,  efter  at  han  længe  for- 
gæves havde  søgt  at  faa  Ordene  frem: 

»Men  ikke  sandt.  Kongelig  Majestæt  vil  vel  ogsaa 
tænke  lidt  paa  mig,  naar  han  skikker  Svend  i  By,  at  det 
bliver  et  Ærinde,  hvor  vi  kunne  være  med  begge  To!« 

»Jeg  skal  tænke  paa  Dig,«  svarede  Kongen. 

»Ham  kjende  Eders  Ejender,«  sagde  Svend. 

»Ham  frygte  Eders  Fjender,«  sagde  Ib,  som  ikke 
vilde  staa  tilbage  i  sin  Ros. 

Kongen  hilste  og  begav  sig  tilligemed  Gabel  og 
Skeel  ind  i  det  tilstødende  Gemak,  hvor  Rigsraadet  var 
samlet.     Gjøngerne  forlode  Slottet. 

24. 
Ibs  Bedrifter  paa  egen  Haand. 

Det  kostede  Ib  megen  Møje  at  skjule  sin  Glæde  i 
Kongens  Nærværelse.  Saa  snart  han  kom  udenfor  Ge- 
makket, gav  han  sine  Følelser  Luft.  Han  slyngede  begge 
Armene  om  Svend,  knugede  ham  vildt  og  heftigt  til  sit 
Bryst,  stødte  ham  derpaa  tilbage  og  styrtede  i  rasende 
Spring  henover  Gaarden.  Vagten  ovenfor  Trappen  stir- 
rede forbavset  efter  ham  og  antog  ham  for  en  Afsindig, 
men  Ib  fortsatte  sit  Løb  ud  af  Slottet  og  standsede  først 
paa  Broen  foran  de  to  Hellebardister,  der  noget  tilforn 
havde  været  Gjenstand  for  hans  billige  Harme.  Da  han 
nærmede  sig  Vagten,  satte  han  begge  Hænder  i  Siden, 
trak  Vejret,  strakte  Benene  ud  fra  sig  og  tilkastede 
Hellebardisterne  et  haanligt  Sideblik. 

»Endskjøndt  I  to  arme  Mennesker  have  forset  Eder 
grumme  meget  imod  mig,«  ytrede  han,  »og  gjort  mig 
vred  før,  saa  har  jeg  dog  bedet  kongelig  Majestæt  om 
Forladelse  for  Jer,  og  han  lovede,  at  I  ikke  skulde 
blive  henrettede  og  lagt  paa  Stejle  denne  Gang.« 

Den  ubeskrivelige  Vigtighed  og  Selvtillid  i  disse 
Ord  aflokkede  Vagten  et  Smil,  men  Ib  saa  det  ikke, 
han  var  allerede  forsvunden  blandt  Mængden,  der  havde 
forsamlet  sig  foran  Voldgraven  i  stedse  voksende  Klynger 
og  ventede  paa,  at  Freden  og  dens  Betingelser  skulde 
blive  kundgjorte  fra  Slottet. 

Kongens  Befaling  holdt  Svend  tilbage  i  Kjøbenhavn. 
Ib  derimod  rejste  bort  to  Dage  efter  Audiensen,  pyntet 
efter  sit  Hjertes  Ønske  med  en  skarlagenrød  Kofte,  besat 
med  en  hvid  Uldbort.  Desuden  bar  han  gule  Knæ- 
benklæder og  Slagstøvler,    opkrammet  Filthat  med  rød 

Fjer  paa  Hovedet  og  en  lang  Kaarde  ved  Siden.  Det  var 
denne  Dragt,  der  saa  længe  havde  udgjort  Maalet  for 
hans  ivrigste  Haab,  Lønnen  for  alle  hans  Bedrifter. 

Ib  rettede  sin  Marsch  ned  mod  Holmegaard,  en  gam- 
mel Herregaard,  som  ligger  en  Mil  fra  Næstved.  Under- 
vejs mødte  han  flere  svenske  Regimenter,  der  allerede 
havde  begyndt  deres  Tilbagetog  fra  det  nordlige  Sjælland. 

Ib  gik  forbi  uden  at  værdige  dem  et  Blik,  noget 
kroget,  nikkende  med -Hovedet  i  Takt  til  de  drabelige 
Skridt,  med  Haanden  hvilende  paa  den  lange  Kaarde 
og  en  Mine  fuld  af  Selvtilfredshed. 

Holmegaard  ejedes  dengang  af  Skeelerne,  hvis  Por- 
træter endnu  i  vor  Tid  saas  i  alle  Værelser.  Ved  Kri- 
gens Udbrud  flygtede  Familien  til  Kjøbenhavn  og  overlod 
Omsorgen  for  Slottet  til  en  gammel  Foged.  Denne  Mand, 
eller  rettere  sagt  hans  Datter,  gjaldt  Ibs  Rejse. 

Fogden  boede  ved  den  ene  Ende  af  den  store  Pors- 
mose,  som  omgav  Slottet  paa  tre  Sider.  Inger  stod  ved 
Vinduet,  hun  slog  sine  Hænder  sammen,  da  hun  saa 
den  pyntelige  Kavaler  nærme  sig  Huset,  og  hvis  smi- 
lende Ansigt  tilnikkede  hende,  endnu  før  hun  havde 
gjenkjendt  ham.  Fogden  gik  til  Døren  og  førte  ham 
ind.  Inger  bredte  en  Dug  paa  Bordet  og  satte  Brød, 
Smør  og  Ost  og  en  Kande  Mjød  frem,  hendes  Øjne 
straalede,  og  en  livlig  Rødme  bedækkede  hendes  runde 
Kinder.  To  Ord  fra  Ib  havde  underrettet  hende  om  Aar- 
sagen  til  hans  Komme. 

I  de  Forhandlinger,  som  nu  fandt  Sted,  fortalte  Ib, 
medens  han  spiste  og  drak  med  en  ypperlig  Appetit, 
hvor  højt  han  elskede  Inger,  han  skildrede  denne  Kjær- 
ligheds Inderlighed  og  Styrke  med  Munden  fuld  af  Mad, 
lod  nogle  vel  anbragte  Ord  falde  om  Audiensen  og  den 
ualmindelig    høje  Gunst,    hvori    han    stod  hos  Kongen, 

Dronningen  og  Rigsraadet,  og  angav  endelig  Summen 
af  sine  Fremtidsudsigter  i  det  Haab,  at  Svend  vilde 
skaffe  ham  Plads  som  Skytte  hos  Herskabet  paa  Jungs- 
hoved. 

Inger  var  gaaet  ud  i  det  andet  Værelse,  medens 
denne  Samtale  fandt  Sted,  men  hun  havde  ladet  Døren 
staa  paa  Klem,  saa  at  hun  kunde  høre  ethvert  Ord;  da 
endelig  Fogden,  overvunden  af  Ibs  Veltalenhed  og  væg- 
tige Grunde,  rakte  ham  Haanden  over  Bordet  og  til- 
kjendegav  ham  sit  Bifald,  aabnedes  Døren,  Inger  styr- 
tede ind,  faldt  sin  Fader  om  Halsen  og  rakte  derpaa 
sine  smaa,   røde  Hænder  over  til  den  lykkelige  Elsker. 

»Nu  siger  jeg  Tak  for  Mad,«  sagde  Ib,  »og  hvisl 
ikke  har  noget  imod  det,  Kasper  Dam !  saa  trækker  jeg 
min  Kofte  af,  det  er  Synd  at  slide  mere  paa  den,  end 
jeg  har  nødig.« 

»Aa  nej,  behold  Koften  paa,«  bad  Inger,  »Du  ser 
saa  kjøn  ud  i  den.« 

»Naa  ja,  synes  Du  det?«  sagde  Ib  smilende.  »Det 
kan  gjerne  være.  Ellers  tænkte  jeg  knap  at  have  truffet 
Jer  her  nede  i  Eftermiddag.  I  er  jo  eneste  Mand  paa 
Slottet  og  har  Forlov  at  vælge  den  bedste  Sal,  I  vil;  I 
skulde  flytte  derop  med  lille  Inger,  Kasper !  det  kan  nok 
være,  at  hun  med  Tiden  kan  faa  sig  et  saadant  Slot  at 
bo  i,  hvis  Gud  ellers  giver  Vilkaar  derefter.« 

Over  Ingers  Ansigt  var  udbredt  et  lykkeligt  Smil. 
1  hendes  Tanker  havde  Ib  allerede  naaet  et  saa  uhyre 
Udmærkelsestrin,  at  hun  fra  nu  af  ikke  længer  holdt 
noget  for  umuligt. 

Fogden  var  af  en  anden  Mening. 

»Du  snakker,  som  Du  har  Forstand  til,«  sagde  han. 
»Skulde  jeg  lade  Inger  blive  boende  oppe  paa  Slottet, 
imens    de    gale  Krigsfolk    haandtere    der?     Jeg    er  en 

gammel  Mand,  Ib!  og  har  haft  min  Nød  med  at  begaa 
mig  selv,  end  sige  værge  for  et  Kvindfolk.« 

»Jeg  vidste  ikke,  her  var  Krigsfolk,«  svarede  Ib. 
»Hvad  er  det  ellers  for  Karle?« 

Inger  havde  gjentagne  Gange  givet  Faderen  Tegn  til 
Tavshed,  denne  lod  ikke  til  at  forstaa  det,  men  udbrød: 

»Hvad  mener  Du  med  dine  Gebærder,    Datterlil?« 

»Aa  Herre  Gud!«  sagde  Inger  fortrydeligt  og 
rystede  med  sit  smukke  Hoved,  »jeg  synes,  vi  idag 
kunne  tale  om  noget  bedre  end  om  Svenskerne.« 

»Der  kommer  en  af  Høvedsmændene  ridende,« 
sagde  Fogden  og  saa  ud  af  Vinduet. 

»Ved  min  Himmerigs  Part!«  udbrød  Ib,  da  han  saa 
Officeren  stige  af  Hesten  og  gaa  op  i  Slottet.  '>Nu  be- 
høver jeg  ikke  at  spørge  om  Grunden  til  Ingers  Ge- 
bærder, Kasper  Dam!  Hun  ved  bedst,  hvad  jeg  har  at 
afgjøre  med  disse  Folk.« 

Fogden  forstod  ikke  et  Ord  af  denne  Ytring. 

»Ib  mener,  at  Folkene  af  det  Regiment  have  forsyndet 
sig  imod  ham,  medens  de  plagede  og  pinte  hans  Søster, 
den  kjønne  Soffi  Abelsdatter,  til  Døden.  —  Ak,  lillelb!« 
vedblev  hun  venligt.  »Du  lade  dem  fare  og  gjøre  dem 
intet  til  Meen  idag,  jeg  beder  saa  bønligt  derom.  Hellere 
skulle  vi  To  være  glade  og  komme  ihu  en  Salme  til 
Vorherre,  som  har  gjort  det  saa  godt  for  os.« 

»Jeg  tænker  vel,  Ib  lader  dem  fare,«  sagde  Fogden 
spottende,  »de  sidde  seks  Mand  i  Rad  og  svire  og 
doble  deroppe.« 

»Ikke  flere,«  sagde  Ib  flegmatisk,  idet  han  rettede 
sine  vældige  Lemmer  og  stillede  sig  hen  foran  Fogden. 
»Det  vil  jeg  sige  Jer  for  sandt,  Kasper  Dam!  at  om  de 
end  ere  Seks  deroppe,  saa  skulde  jeg  dog  vove  mig  ind 
til  dem,  hvis  det  kom  an  derpaa,  og  lægge  Hovedet  ved 

deres  Fødder  inden  en  Time  tilende,  jeg  alene,  som  jeg 
staar  her.  I  kjender  mig  ikke  rigtig.  —  Men  lad  Du 
din  Sorg  fare,  lille  Inger !  idag  skulle  de  være  fri  for 
mig,  skjøndt  jeg  svor  den  dyre  Ed.  Idag  er  jeg  saa 
fornøjet.« 

Efter  disse  Ord  gik  Ib  hen  til  Inger.  Den  gamle 
Foged  skottede  tilfreds  hen  efter  ham.  Skumringen  var 
begyndt.  Ved  Gjenskinnet  af  Ilden  fra  Ovnen  saa  han 
Ib  sidde  paa  Bænken  med  begge  Ingers  Hænder  i  sine. 
Elskeren  var  efter  den  sidste  Bemærkning  stegen  over- 
ordentlig i  hans  gode  Mening.  Lidt  efter  hørtes  Fodtrin 
udenfor  Hytten.  En  svensk  Soldat  aabnede  Døren  og 
traadte  ind. 

»Eja,  Kujon!«  udbrød  han,  »er  I  der?  Jeg  har  gaaet 
og  søgt  efter  Jer  hele  Slottet  igjennem.  Aa,  I  har  Frem- 
mede!« tilføjede  han,  idet  Ib  rejste  sig  op  fra  Bænken  i 
Krogen,  som  hidtil  havde  skjult  ham.  »Saa  meget  desto 
bedre.  De  strenge  Herrer  deroppe  forlange  mere  Vin, 
og  \'agtmesteren  følger  vel  med  og  hjælper  os  at  bringe 
dem  Flaskerne  op.« 

»Ja,  jeg  følger  med!«   sagde  Ib. 

»Og  den  lille  Pige!«  vedblev  Soldaten.  »Tusind 
Djævle!  nu  kan  jo  Gildet  blive  muntert,  hun  følger  vel 
ogsaa  med?« 

»Hun?«  gjentog  Ib. 

»Ja,  medmindre  Vagtmesteren  ønsker,  at  Herrerne 
skulle  komme  ned  og  hentehende,  for  det  koster  kun  et  Ord.« 

»Hun  følger  ogsaa  med,«  sagde  Ib. 

Den  gamle  Foged  tilkastede  ham  et  forbavset  og 
spørgende  Blik.  Inger  lagde  sin  skjælvende  Haand  om 
hans  Arm  for  at  holde  ham  tilbage,  men  Ib  syntes  ikke 
at  lægge  Mærke  dertil,  han  rettede  paa  sin  Kofte  og 
gned  et  Støvgran  af  sine  Opslag. 

»Lad  os  saa  gaa,«  sagde  han  med  en  Rolighed, 
som  han  forresten  var  langt  fra  at  føle. 

Fogden  tog  et  Nøgleknippe,  tændte  Lygten  og  gik 
foran  de  Andre  ud  af  Døren.  Straks  efter  saa  man  Ib 
med  en  stor  Kurv  Flasker  paa  Armen  gaa  op  fra  Kjæl- 
deren  til  anden  Etage,  hvor  Officererne  vare  samlede. 
Kasper  Dam  havde  en  lignende  Kurv,  som  Inger  hjalp 
med  at  bære,  og  efter  dem  gik  Soldaten,  der  for  sin 
egen  Regning  havde  hentet  to  Flasker,  som  stak  frem 
af  Lommerne  paa  hans  Kofte. 

»I  kunne  vel  finde  Vej  ind  i  Salen  uden  min  Hjælp?« 
sagde  den  Svenske,  da  de  vare  udenfor  Døren. 

»Det  tænker  jeg  nok,«  svarede  Ib  med  et  venligt  Nik. 

Soldaten  gik  tilbage  til  sine  Kammerater  og  holdt 
dem  triumferende  Flaskerne  imøde  udenfor  Vinduerne  til 
Kjælderen,  hvor  de  havde  deres  Vagtstue. 

Da  Fogden  og  Ib  kom  ind,  strømmede  dem  en  tæt 
og  bedøvende  Tobaksdamp  imøde.  Midt  i  denne  saa 
man  omkring  et  Bord  de  glødende  Ansigter  af  seks 
svenske  Officerer,  hvis  Manerer  og  stive,  stirrende  Blikke 
vidnede  om  den  første  Grad  af  Beruselse.  To  af  dem 
havde  trukket  Uniformen  af  og  sad  i  Skjorteærmer. 
Latter,  Sang  og  lydeligt  Jubelraab  hilste  de  Indtrædende, 
da  de  fyldte  Flaskekurve  bleve  satte  frem  paa  Bordet. 
P'ogden  forlod  straks  efter  Salen.  Ib  og  Inger  bleve  til- 
bage. 

»Flaskerne  frem!«  raabte  en  af  Officererne  i  en 
Dialekt,  som  røbede  hans  tyske  Herkomst.  »Fyld  Eders 
Bægere,  vi  ville  tømme  en  Skaal  for  Djævelen.« 

Dette  Indfald  vandt  almindelig  Behag,  enhver  af 
Gjæsterne  tog  en  Rytterpistol,  der  laa  foran  hans  Plads 
paa  Bordet,  og  fyldte  Løbet  med  Vin.  Pistolerne  bleve 
benyttede  istedetfor  Bægere  og  stødte  imod  hverandre, 

hvorefter  man  under  Latter  og  vilde,  bedøvende  Skrig 
drak  Djævelens  Skaal. 

»Kors !«  skreg  en  af  Officererne,  idet  han  efter  Skaalen 
lod  sig  falde  tilbage  i  sin  Lænestol,  »hvad  er  det  for  en 
kjøn  lille  Pige,  Vagtmesteren  der  bringer  os?« 

Dette  Spørgsmaal  gjorde  de  Øvrige  opmærksomme  paa 
Inger,  der  hidtil  havde  holdt  sig  tilbage  i  Skyggen  af  Ib.  De 
forlode  Bordet  og  ilede  hen  til  den  ulykkelige  Pige. 

»Det  er  min  Kjæreste,«  sagde  Ib,  idet  han  traadte 
hen  foran  hende. 

»Din  Kjæreste,  Kujon!«  raabte  Manden  med  Skæget, 
idet  han  tog  Inger  ved  Haanden.    »Hun  er  min  Kjæreste  U 

»Ja,  og  min!« 

»Og  min!« 

»Ud  med  Dig,  Slyngeli« 

Under  disse  Ord  trængte  Høvedsmanden  Ib  hen  mod 
Døren.  Vagtmesterens  smaa,  sorte  Øjne  funklede  som 
to  Lynstraaler,  idet  han  sprang  til  Siden  og  greb  sin 
Kaarde,  men  en  af  Officererne  forekom  denne  aabenbart 
fjendthge  Hensigt  og  udbrød: 

»Manden  har  min  Tro  Ret,  og  han  skal  beholde 
sin  Pige.  laften  ville  vi  drikke  og  ikke  gantes  med 
Kvindfolk.  Gaa  ned  og  kald  paa  Fogden,  Vagtmester! 
at  han  kan  bringe  os  nok  en  Kurv  Flasker  op ;  jeg  skal 
imedens  tage  vare  paa  den  Lille.« 

Ib  betænkte  sig  et  Øjeblik,  derpaa  stak  han  sin 
Kaarde  i  Skeden  og  gik. 

I  samme  Øjeblik  han  satte  Foden  udenfor  Dør- 
tærskelen, blev  Døren  slaaet  til  efter  ham  med  en 
Skoggerlatter. 

»Nu  tilhører  hun  os!«  raabte  Officeren,  der  havde 
lokket  ham  ud. 

»Endnu  ikke!«  skreg  Ib  rasende  og  stemmede  sin 

Skulder  med  en  saadan  Kraft  imod  Døren,  at  den  bra- 
gende i  alle  Sammenføjninger  fløj  tilbage  paa  Svensken, 
som  forgæves  søgte  at  skyde  Slaaen  for. 

Ib  traadte  et  Skridt  ind  i  Salen,  greb  Inger  ved 
Haanden  og  stillede  sig  foran  hende  med  Ryggen  dækket 
af  Væggen. 

»I  Djævelens  Navn!«  raabte  han  og  slog  et  Hjul 
med  sin  Kaarde,  der  trængte  de  Nærmeste  tilbage,  »lad 
os  da  lege  Krig,  siden  I  ønske  det,  saa  skal  vi  faa  at 
se,  hvem  hun  hører  til!« 

Et   almindeligt  Skrig  besvarede  denne  Opfordring. 

»En  Skaal  for  Vagtmesteren!«  raabte  den  Skæg- 
gede og  sprang  hen  til  Kaminen  efter  sin  Kaarde.  »Han 
vil    lege  Hare  med  Hundene,    det  kan  blive  morsomt.« 

De  Andre  havde  allerede  dannet  en  Halvkreds  om- 
kring Ib,  der  med  rynkede  Bryn  og  sammenbidte  Læber, 
men  forøvrigt  i  en  Stilling,  som  ikke  vilde  blive  taalt  i 
Fægtesalen,  ventede  deres  Anfald.  Pludselig  skiltes  denne 
truende  Kreds,  og  en  Officer  traadte  frem  foran  de  Øv- 
rige. Denne  Mand  kom  tilsyne  fra  et  Hjørne  af  Salen, 
hvor  han  havde  tilbragt  Tiden  som  Tilskuer  paa  et  Leje 
af  tre  sammenstillede  Stole,  uden  at  tage  Del  i  sine 
Kammeraters  Drikkelag.  I  Haanden  bar  han  et  Lys,  som 
han  havde  taget  fra  Bordet,  og  hvis  Skin  faldt  hen  over 
hans  Ansigt.  Ibs  Udtryk  forandredes  ved  Synet  af  disse 
alvorlige  og  bestemte  Træk. 

»Kjender  Du  mig?«  spurgte  Manden. 

»Ja.« 

»Saa  gaa,  og  lad  kun  din  lille  Pige  blive  tilbage.« 

»Ja!«  svarede  Ib,  og  han  stak  sin  Sabel  i  Skeden, 
vendte  de  maalløse  og  forbavsede  Drikkebrødre  Ryggen 
og  forlod  Salen. 

Denne  Mand,    hvis    uformodede  Mellemkomst    saa 

Gjøngehøvd.  og  Dronn.  Vagtm.  20 

pludselig"  endte  det  truende  Optrin,  var  Kaptajn 
Kernbok. 

Da  Ib  kom  ned  i  Gaarden,  saa  han  Fogden,  som 
bleg  og  rystende  stirrede  op  til  Riddersalens  Vinduer. 
Ibs  første  Følelse  var  Harme  over,  at  Kasper  havde  listet 
sig  bort,  men  da  han  kastede  sit  Blik  paa  den  gamle 
Mands  svage  og  henfaldne  Skikkelse  og  bemærkede  den 
Angst,  som  alle  hans  Træk  i  dette  Øjeblik  udviste, 
lagde  han  sin  Haand  paa  hans  Skulder  og  udbrød: 

»I  skal  ikke  være  bange  foringer.  De  gjøre  hende 
ingen  Fortræd.  Jeg  traf  en  Mand  deroppe,  som  har  sagt 
god  for  hende.« 

»Hvem  var  det?«  spurgte  Fogden  forundret. 

»En  svensk  Høvedsmand.« 

»En  Svensk?«  gjentog  P'ogden  sukkende.  »Det 
skal  nok  hjælpe  os.« 

»Lad  Eders  Frygt  fare,  Kasper!«  sagde  Ib  tillids- 
fuldt, »hvad  den  Mand  lover,  vil  han  holde,  han  er  saa 
brav  som  Nogen  af  os,  vel  bedre  dertil;  thijegsaaham 
engang  handle  mod  sine  Fjender  saadan,  som  vi  vilde 
tøve  at  'handle  mod  vore  Venner.  —  Men  hun  kommer 
jo  ikke,«  vedblev  han  talende  med  sig  selv,  »og  han 
er  ene  mod  Seks,  og  Støjen  tiltager  deroppe,  —  jeg 
skulde  dog  maaske  ikke  være  gaaet  bort.« 

Som  Ib  bemærkede,  tiltog  Støjen  i  Riddersalen  paa 
en  foruroligende  Maade,  Latter  og  Sang  afvekslede  med 
Skrig  og  højrøstede  Stemmer.  Lidt  efter  syntes  disse  at 
ophøre  for  en  ny  Underholdning,  under  hvilken  man  saa 
Drikkebrødrene  fare  forbi  Vinduerne  i  taktmæssige  Be- 
vægelser og  med  brændende  Lys  i  Hænderne.  En  til- 
tagende Frygt  bemægtigede  sig  Ib. 

»Nu  danse  de  Runddans,«  hviskede  Fogden,  »de 
gale  Mennesker  bryde  sig  hverken  om  Lys  eller  Ild,  de 

skulde  blot  ane,  at  en  eneste  Gnist  af  deres  Lys  var 
nok  til  at  gøre  det  af  med  dem  Allesammen,  siden  vi 
nede  i  en  af  Kjælderne  have  forvaret  mere  end  fire 
hundrede  Pund  Krudt.« 

»Hvad  siger  I,  Mand?«  hviskede  Ib  og  greb  Fogden 
i  Armen,   »hvor  er  det  Krudt  kommen  fra?« 

»De  mene,  at  Kongen  og  Rigsraadet  have  skikket 
det  ned  til  Præstø  og  Vordingborg,  to  hundrede  Pund 
Pund  og  seks  Lispund  Bly  til  hver  By.  Dengang  saa 
Hr.  Rosenkrantz  flygtede  med  sine  Ryttere  op  til  Kjøben- 
havn,  tog  han  det  med  sig,  at  det  ikke  skulde  falde 
Fjenden  tilgode.  Han  lod  det  blive  staaende  hos  Hr. 
Grube  paa  ToUerupholm,  men  Hr.  Grubes  Frue  Jytte 
Gyldenstjerne,  skikkede  det  igjen  over  til  os,  formedelst 
hun  ikke  havde  Lejlighed  til  at  forvare  det.« 

5>Lad  os  komme  Hdt  ind  til  Krudtet,«  sagde  Ib. 

»Det  lader  sig  ikke  gjøre  paa  denne  Tid,«  sagde 
Fogden,  »det  ligger  i  den  inderste  Kjælder  bag  Kammeret, 
hvor  Høvedsmændenes  Folk  have  deres  Kvarter.« 

»Ja,  hvad  gjør  det?«  mente  Ib  trohjertig.  »Vil  I 
hjælpe  mig,  saa  jage  vi  Folkene  ud.  Hvor  mange  ere  de?« 

»Fire.« 

»Lad  os  gaa.« 

»Ak,  lille  Ib!  hvad  tænker  Du  paa?«  hviskede  Fog- 
den skjælvende  af  Angst,  medens  han  holdt  ham  tilbage 
i  Armen.  —  »Og  hvad  Hjælp  skal  jeg  vel  kunne  give 
Dig?     Jeg  er  saa  gammel  og  svag.« 

»Ja  vist,«  gjentog  Ib  som  i  Tanker,  medens  han 
kiggede  ind  af  Kjældervinduet.  »I  er  saa  gammel  og 
svag,  det  er  vist.« 

I  dette  Øjeblik  tiltog  Larmen  i  Riddersalen,  og  blan- 
dede sig  med  et  langt  og  gjennemtrængende  Skrig. 

Ib  sprang  hen  til  Kjældertrappen.  Fogden  anstrengte 

sig  for  at  holde  ham  tilbage.  »Ib!  betænk  Dig  dog,  Du 
arme  Menneske!  hvad  har  Du  isinde?« 

Ib  sled  sig  løs  og  svarede: 

»Hørte  I  ikke,  at  Inger  skreg?  Jeg  vil  ned  til  dem, 
for  nu  maa  det  have  en  Ende.« 

»Vil  Du  vove  Dig  derned,  Du  alene?« 

»Ja,  jeg  alene,«  gjentog  han  og  lod  den  blege  og 
skjælvende  Foged  tilbage  udenfor  Vinduet,  hvorfra  man 
kunde  se  alt,  hvad  der  foregik  i  Kammeret. 

Ib  aabnede  Døren  og  styrtede  ind.  Med  et  vældigt 
Spring  stod  han  midt  i  Kjælderen,  greb  to  af  Soldaterne 
hver  i  sin  Arm  og  kastede  dem  over  mod  Væggen.  Den 
Ene  blev  liggende  bedøvet  af  Faldet,  den  Anden  udstødte 
et  kvalt  Skrig  og  forsøgte  at  rejse  sig  igjen.  Ib  gav 
ham  et  Slag  for  Brystet  med  Hælen  af  sin  Støvle,  me- 
dens han  greb  de  to  andre  og  holdt  dem  fast. 

»Gjøre  I  Modstand,  slaar  jeg  Jer  ihjel  Allesammen, 
ere  I  stille,  skulle  I  ingen  Skade  komme  til,«  sagde  han. 

Soldaterne  følte  sia:  grebne  af  Rædsel,  medens  de 
stirrede  ind  i  dette  ophidsede  og  lidenskabelige  Ansigt, 
hvis  Øjne  flammede,  og  hvis  Aarer  stode  stive  og 
spændte.  Ib  lagde  sit  Knæ  paa  den  Ene,  medens  han 
bandt  den  Andens  Hænder  og  Fødder  med  Sabelbæltet. 
Den  Første  af  de  to  Soldater  havde  imidlertid  rejst  sig 
og  krøb  paa  Knæerne  frem  til  Bordet  efter  en  Sabel. 
Idet  han  udstrakte  Haanden,  greb  Ib,  som  ikke  turde 
slippe  den  Mand,  han  havde  under  sig,  en  Mjødkande 
og  kastede  den  i  Hovedet  paa  Soldaten.  Svenskeren 
udstødte  et  dumpt  Brøl  og  sank  omkuld.  Ib  spændte 
Sabelbæltet  fra  den  Næste  og  bandt  hans  Hænder.  Der- 
paa  rejste  han  sig.  En  af  Soldaterne  sprang  op  paa 
samme  Tid,  han  havde  ubemærket  faaet  Lejlighed  til  at 
drage  en  Kniv  og  foer  ind  paa  Ib.  Den  gamle  Foged, 
som  udenfor  Vinduet  havde  været  Tilskuer  af  alt,  hvad  der 

skete,  udstødte  et  Skrig,  da  han  mærkede  Faren.  Ib 
vendte  sig  og  sprang  til  Siden,  idet  Soldaten  stødte 
efter  ham.  I  samme  Nu  slyngede  han  sin  venstre  Arm 
omkring  hans  Hals,  knugede  ham  op  til  sig,  vristede 
Kniven  af  hans  Haand  og  stødte  ham  den  i  Brystet  lige 
til  Hæftet.  Den  Saarede  ravede  nogle  Skridt  fremad,  en 
Blodstrøm  styrtede  ud  af  Munden,  og  han  sank  omkuld 
med  en  hæs  Rallen. 

»Jeg  troede  ikke,  Du  vilde  have  det  saa  grovt,« 
sagde  Ib. 

Den  Fjerde  var  bleven  liggende  ved  Bordet  tilsyne- 
ladende bevidstløs  efter  Slaget  med  Mjødkanden.  Ib 
snørede  hans  Hænder  sammen  med  sit  Halstørklæde. 

»Se  saa!«  sagde  han,  idet  han  traadte  ud  til  Fogden 
og  strøg  Haaret  tilbage  fra  den  fugtige  Pande.  »Lad  os 
nu  komme  ind  til  Krudtet.  Vejen  er  aaben.« 

»Ak,  Svigersøn!«  hviskede  Kasper,  »hvad  har  du 
gjort?« 

»I  har  kun  set  en  liden  Anfang,  Foged!«  svarede 
Ib,  medens  hans  Øjne  med  Tilfredshed  giede  hen  over 
Valpladsen,  »Resten  vil  følge  efter.  Før  lo  I,  da  jeg 
lovede  at  gjøre  det  af  med  Seks.  Nu  vil  jeg  tage  dem  Alle- 
sammen paa  min  Samvittighed,  hvis  jeg  ellers  kan  det.« 

Han  tog  Lampen  og  lyste  for  den  Gamle,  medens 
denne  fremsøgte  en  Nøgle  af  sit  Knippe  og  aabnede  en 
Dør  til  næste  Kjælder,  hvori  Begge  forsvandt. 


25. 
En  afbrudt  DueL 

I    Salen  fortsattes  imidlertid  den  afbrudte  Munter- 
hed. Officererne  havde  troet  at  finde  en  ny  List  i  Kernboks 

Ord  til  Ib.  De  bleve  derfor  særdeles  overraskede  ved 
at  se  ham  tage  sin  Hat  for  at  føre  Inger  ud   af  Salen. 

»Tøv  en  Kjende!«  udbrød  den  Skæggede  og  stillede 
sig  i  Vejen  for  ham.  »Vel  har  I  først  Ret  til  den 
Lille,  siden  I  saa  snildt  jog  os  hendes  Goliath  bort,  men 
hvad  der  skal  ske,  det  maa  ske  her  inde.« 

»Hvad  der  skal  ske,  kan  ikke  ske  herinde,«  svarede 
Kernbok,  medens  han  rolig  hæftede  sit  Sabelbælte  fastere, 
»fordi  jeg  agter  at  føre  hende  ud  til  ham,  som  stolede 
paa  mit  Ord.« 

»Hvad  for  noget?«  raabte  Forsamlingen.  »Og  vor 
Morskab  — ?» 

»Vi  lade  den  fare.  Kammerater!«  svarede  Kernbok 
sørgmodig.  »Eders  Morskab  har  allerede  kostet  den 
Mand  saare  meget.« 

»Vi  have  aldrig  set  ham  tilforn.« 

»Det  var  hans  Søster,  1  lod  omkomme  nede  paa 
Ørremandsgaard,  fordi  hun  ikke  vilde  robe,  hvor  Mad- 
moderen gjemte  sine  Penge.« 

»Ah,  ba!«  raabte  den  hvervede  Tysker.  »Ti  tusinde 
Bomber  springe  over  mit  Hoved,  om  ikke  Kernbok  er 
den  kjedeligste  Prædikant,  jeg  kjender.  Ret  nu  kommer 
vist  Historien  om  Pigen  med  Trommestikken,  den  have 
vi  maattet  fordøje  daglig  lige  siden  Fastelavn.« 

»Ingen  Strid,  Kammerater,  ingen  Strid!«  raabte  en 
Anden.  »Kernbok  skal  have  Lov  til  at  prædike  og  vi  til 
at  beholde  Pigen,  saa  har  enhver  faaet  sin  Fornøjelse.« 

»Eders  Dom  er  partisk.  Kaptajn  Ziegler !«  svarede 
Kernbok,  »men  det  gjør  intet  til  Sagen,  siden  det  aldrig 
falder  Nogen  ind  at  underkaste  sig  den.« 

»Min  Tro,  Kaptajn  Kernbok!  I  gjør  Uret  i  at  vise 
Eder  saa  ufornøjelig,  for  naar  en  Mand  viser  sig  saa 
ufornøjelig,  er  han  altid  vis  paa  at  mishage  sine  Venner,  og 

naar  man  mishager  sine  Venner,  kommer  man  i  Klammeri 
med  dem.  Men  naar  man  kommer  i  Klammeri,  saa  er 
der  altid  en  vis,  lille  Kaptajn  Ziegler  ved  Haanden,  en 
født  Elsaszer,  der  er  bleven  døbt  i  Blod  paa  alle  Tysk- 
lands Valpladser,  og  som  forstaar  at  bruge  sin  Kaarde, 
som  en  Klapperslange  bruger  sin  Braad.« 

Kernbok  smilede.    »Hvorledes  Kaptajn  Ziegler  bru- 
ger Kaarden,  skal  jeg  ikke  kunne  sige,  siden  jeg  hidtil 
kun    har   haft  Lejlighed  til  at  beundre  hans  Færdighed 
at  bruge  Munden.« 

»Og  I  bevæges  ikke  ved  denne  Færdighed?« 
»Ak  nej,  i  Sverrigeland  frygte  kun  Børn  og  Kvind- 
folk for  Tordenskrald.     Forøvrigt  fatter  jeg  heller  ikke 
ret,  hvad  I  mener.« 

Enhver  af  Tilhørerne  forudsaa,  hvorledes  denne  Sam- 
tale efter  al  Sandsynlighed  vilde  ende,  og  nærmede  sig 
Kernbok  og  Ziegler,  vekselvis  opmuntrende  Begge  med 
Latter  og  Bifaldsraab.  Inger  blev  staaende  udenfor  Kred- 
sen. I  dette  Øjeblik  tænkte  man  ikke  længer  paa  hende. 
»Min  allerkjæreste  Hr.  Kaptajn!«  vedblev  Ziegler 
med  et  spottende  Smil,  »jeg  mener  kun,  at  naar  man 
har  en  saa  ubegribelig  Lyst  som  I  til  at  ville  spille 
Hovmester  for  sine  Kammerater,  bør  man  besidde  Evnen 
til  at  gjøre  den  gjældende.« 

»Og  denne  Evne  forekommer  det  Eder,  at  jeg  fattes?« 
»Jeg  har  idetmindste  aldrig  set  Beviser  paa  den.« 
»Lad    det    ikke  forundre  Eder,  Kaptajn!«    svarede 
Kernbok,   »jeg  benytter  kun  mine  Evner,  hvor  jeg  tror,  de 
ville  være  vel  anvendte,  og  kaster  ikke  Perler  i  Havet.« 
Endskjøndt    det    fra    Begyndelsen    af  havde  været 
Kernboks  Ønske  saa  vidt  muligt  at  undgaa  Striden,  lyk- 
kedes   det  ham  dog  ikke  at  vedligeholde  den  Rolighed 
og  Kulde,  hans  Hensigt  fordrede.  Zieglers  Ord  og  endnu 

mere  de  haanlige  Miner,  som  ledsagede  dem,  bragte 
efterhaanden  hans  Blod  i  Bevæo:else. 

»Min  Hr.  Kaptajn!«  sagde  Ziegler,  »vi  spilde  vor 
Tid  med  at  kløve  Ord,  og  den  lille  Pige  der  finder  det 
besynderligt,  at  seks  brave  Høvedsmænd  have  tøvet 
saa  længe  med  at  bevise  hende  deres  Hyldest.  I  nægter 
os  Forlov  dertil,  og  vi  beder  Eder  derfor  godvillig  at 
forlade  Salen.  Jeg  siger  godvillig,  da  I  ellers  vilde  tvinge 
os  til  at  sætte  Eder  udenfor  Døren  med  Magt.« 

Kernbok  traadte  et  Skridt  nærmere  mod  Ziegler. 

»I!«  udbrød  han. 

Ziegler  saa  smilende  hen  paa  Officererne  og  svarede : 
»Jeg  tror  virkelig,  at  vi  ville  være  istand  dertil.  Jeg 
nævnede  ogsaa  blot  Døren,  fordi  det  faldt  os  bekvemmere 
end  at  kaste  Eder  ud  igjennem  Vinduerne.  Skulde  I 
imidlertid  foretrække  at  blive  her,  kan  det  kun  ske  paa 
eet  Vilkaar.« 

Kernbok  bed  sine  Læber  tilblods,  hans  Øjne  flam- 
mede, og  han  følte  sine  Tindinger  banke;  hans  Selv- 
beherskelse var  forsvunden. 

»Jeg  forstaar  Eder,  Ziegler!«  sagde  han  med  en 
Stemme,  der  skjælvede  af  tilbagetrængt  Raseri.  »I  vil 
slaas,  og  I  skal  faa  Eders  Lyst  styret.« 

»Endelig,«  udbrød  Tyskeren  og  gned  sine  Hænder, 
»den  kjære  Kaptajn  er  ellers  noget  tungnem.« 

»Jeg  vil  slaas  med  Eder,«  vedblev  Kernbok  og 
maalte  ham  fra  Isse  til  Fod  med  et  foragteligt  Blik, 
»hvor  mange  Grunde  der  iøvrigt  kunde  være  for  at 
undslaa  mig  derfor. '< 

»Jeg  antager  ikke,  at  Mangel  paa  Mod  skulde  høre 
blandt  disse.« 

»Ak  nej,«  svarede  Kernbok,  »Grunden  ligger  Eder 
langt  nærmere.     Jeg    fattes    ikke  Mod,   derpaa  har  jeg 

maaske  givet  disse  Herrer  nogle  Beviser.  Jeg  fattes 
blot  Eders  Evne  til  at  prale  dermed,  \l\ge  meget,  jeg 
vælger  den  eneste  Udvej,  der  synes  at  være.  Men  det 
sker  ligeledes  paa  een  Betingelse.« 

»Hvilken?« 

»Jeg  kan  ikke  slaas  med  Eder  Alle  og  tiltror  Eder 
ogsaa  saa  megen  Ære,  at  I  ikke  alle  vil  anfalde  mig. 
Lad  det  da  blive  Ziegler,  som  for  Nyhedens  Skyld  kom- 
mer til  at  maale  sig  med  en  ærlig,  svensk  Klinge.  Men 
hvis  jeg  sejrer  i  Kampen,  tilhører  Pigen  mig,  og  1  lade 
hende  fare.« 

Denne  Betingelse  blev  enstemmig  antagen,  saa 
meget  villigere,  som  Ziegler  var  bekjendt  for  at  være 
en  god  Fægter. 

»Men  hvis  I  mod  Forventning  ikke  skulde  sejre?« 
vedblev  han  med  et  ondskabsfuldt  Smil. 

»Saa  bliver  jeg  idetmindste  fri  for  at  se  den  Nid- 
dingsdaad,  I  agte  at  udøve.« 

»Vi  kunne  altsaa  begynde,  naar  det  skal  være,« 
udbrød  Ziegler,  »og  der  er  allerede  spildt  saa  megen 
Tid  med  disse  lange  Forhandlinger,  at  vi  ville  se  at 
blive  færdige  snarest  muligt;  thi  foreslaar  jeg  som  den 
Udfordrede,  at  vi  tage  et  Skærf  og  lade  os  binde  fast 
til  hinanden  ved  den  venstre  Arm,  imens  vi  bruge 
vore  Daggerter  med  den  højre.  Jeg  har  prøvet  den 
Maade  nogle  Gange  tilforn,«  vedblev  han  med  en  for- 
færdelig Kulde,  »og  bemærket,  at  man  sparer  mange 
Vidtløftigheder  derved  og  fremfor  alt  megen  Tid.« 

Kernbok  indvilligede.  Kammeraterne  tilkjendegave 
jublende  deres  Bifald.  Tyskerens  Idee  lovede  at  give 
det  forestaaende  Optrin  forhøjet  Interesse.  Pistolerne 
bleve  fyldte  paany  og  en  almindelig  Skaal  udbragt  for 
Ziegler. 

»Se  saa,  min  store  Hr.  Kaptajn!«  raabte  denne  efter 
at  have  besvai*fet  Skaalen  med  at  tømme  en  halvfyldt  Vin- 
flaske, »hvis  I  nu  har  en  liden  Bøn  at  gjøre,  saa  forret 
den  kun,  ret  snart  skal  jeg  skynde  mig  saa  meget  mere.« 

Han  bandt  sit  Skærf  fast  omkring  det  venstre  Haand- 
led  og  rakte  den  anden  Ende  til  Kernbok.  Enhver  af 
Officererne  tog  et  Lys  fra  Bordet  og  stillede  sig  i  nogle 
Skridts  Afstand  fra  Modstanderne. 

Hele  den  ene  Side  af  Salen  var  nu  indhyllet  i 
Mørke.  Lysenes  Skin  faldt  derimod  hen  over  Kernboks 
blege  og  sørgmodige  Træk  og  det  paatagne  spottende 
Smil,  der  svævede  over  Zieglers  bævende  Læber,  me- 
dens han  strøg  det  højre  Ærme  tilbage  paa  sin  Vams. 

Pludseligt  hørte  man  en  dump  Larm  i  Retning  af 
Døren,  ligesom  et  tungt  Møbel  blev  flyttet  udenfor  denne. 
En  almindelig  Opmærksomhed  rettedes  mod  dette  Sted. 
En  af  Officererne  sprang  hen  til  Døren,  lukkede  den 
ilaas  og  vendte  leende  tilbage  med  Nøglen. 

»Denne  Fornøjelse  ville  vi  idetmindste  beholde  ufor- 
styrret,« ytrede  han.  »Se  der,  Kernbok!  gjem  Du  Nøglen, 
siden  det  er  Dig,  der  har  isinde  at  benytte  den.« 

Dermed  stak  han  Nøglen  ned  i  Kernboks  Kofte. 
Medens  denne  sidste  Handling  fandt  Sted,  hørtes  lette 
og  hurtige  Fodtrin  i  den  mørke  Del  af  Salen. 

»Guds  hellige  Død!«  raabte  Officeren,  »hvor  er 
Pigen!« 

Alles  Blik  søgte  Inger,  hun  var  forsvunden.  1  det 
samme  bevægede  sig  en  Dør,  og  et  Lysskær  kom  til- 
syne ved  Siden  af  Kaminen  fra  en  Aabning  indenfor 
Panelværket.  En  af  Svenskerne  sprang  hen  derimod,  men 
standsede,  før  han  naaede  Aabningen,  ved  at  se  Ib  med 
lange  og  sindige  Skridt  træde  frem  i  Salen. 

»Et  Ord,  1  ædle  Herrer!«    sagde  Ib,  A-dd  os  først 

prøve  paa  at  komme  tilrette  i  Mindelighed,  siden  efter 
kunne  vi  slaas.«  '' 

»Kanalje!«  raabte  Officererne,  »hvor  har  Du  gjort 
af  Pigen?« 

»Hun  er,  hvor  hun  bør  være,  men  det  var  ikke 
om  hende,  vi  skulde  tale.  Ret  nu  ville  I  faa  nok  at 
gjøre  med  at  tænke  paa  Eder  selv.« 

Den  forunderlig  kolde,  næsten  højtidelige  Tone  i 
Ibs  Ord  blev  ikke  uden  Virkning  paa  Tilhørerne.  Ziegler 
havde  løst  Skærfet  af  Haanden,  traadte  hen  til  ham  og 
udbrød,  idet  han  svingede  sin  Daggert: 

»Og  ved  Du,  hvad  jeg  vil  gjøre?  Jeg  skal  nagle 
Dig  fast  til  Dørstolpen  med  min  Dolk  og  lade  Dig 
piske  tilblods  af  mine  Tjenere.« 

»Det  vil  vare  en  Stund,  før  de  komme,«  svarede 
Ib.  »Eders  Tjenere  ligge  slagne  ihjel  eller  bagbundne 
nede  i  Kjælderen.« 

Drikkebrødrene  studsede,  en  vis  frygtsom  Anelse 
begyndte  at  vaagne. 

»Bagbundne!«  raabte  de. 

»Ja,  de  To.« 

»Dræbte !« 

»De  andre  To.« 

»Hvem  Djævlen  har  vovet  det?« 

»Det  har  jeg,«  sagde  Ib.  »Hør  kun  videre.  Jeg 
lovede  at  fortælle  Eder  noget,  som  kunde  lade  Eder 
glemme  den  lille  Pige,  og  man  maa  holde  sit  Ord.  Jeg 
bandt  og  dræbte  Eders  Tjenere,  som  spærrede  Vejen 
for  os  til  den  inderste  Kjælder,  hvor  der  var  forvaret 
nogle  Fjerdinger  Krudt.« 

»Krudt!«  raabte  Officererne. 

»Fire  hundrede  Pund,«  svarede  Ib.  »Thi  slog  jeg 
Hunden    ud    paa  alle  Fjerdinger  og  dannede  en  Rende 

fra  Kjælderen  ud  igjennem  Gaarden  til  hin  Side  af  Vold- 
graven.« 

Denne  Ytring  bragte  pludseligt  Drikkebrødrenes 
Besindelse  tilbage,  de  betragtede  hverandre,  tvivlraadige 
og  frygtsomme.  Ziegler  var  den  Første,  der  fattede  sig. 

»Hvad  har  du  betænkt  dermed?«  spurgte  han. 

»At  minde  Eder  om  en  Historie,  der  foregik  nede 
i  Jungshoved  Lehn  forgangen.  Der  vare  I  samlede,  saa 
mange  som  iaften,  der  pinte  I  en  gammel  Adelsfrue  og 
dræbte  hendes  Tjenestekvinde.« 

»Vi  kjende  den  Historie  udenad,«  ytrede  Ziegler 
med  et  spottende  Blik  paa  Kernbok. 

»Dengang  græd  jeg  over  den  Døde.« 

»Du  græd,  stakkels  Barn!  det  er  jo  rørende  og 
vil  sige  meget.« 

»Iaften  hævner  jeg  hende,«  sagde  Ib,  »det  vil  sige 
mere. « 

»Maaske  Du  dog  ikke  faar  Stunder  dertil,«  raabte 
Ziegler  og  sprang  hen  imod  ham.  Kernbok  stillede  sig 
imellem  og  sagde:  »Lad  ham  tale  tilende.«  Ziegler  skar 
Tænder  af  Raseri.  »Er  I  en  Adelsmand,  Kaptajn  Kern- 
bok!« sagde  han,  »at  I  holder  med  denne  Bonde?« 

»Ere  I  Adelsmænd?«  gjentog  Ib  spottende.  »I,  der 
føre  Krig  som  en  Flok  Stratenrøvere,  der  skjænde,  ikke 
Eders  Ære,  for  I  har  aldrig  haft  nogen,  men  den  hæder- 
lige svenske  Nations  Navn,  hvorunder  I  fægte?« 

»Død  og  alle  Djævle!«  skreg  Ziegler,  »gjør  Plads., 
Kernbok!  hører  I  da  ikke,  at  han  beskæmmer  os?« 

»Jeg  beskæmmer  Eder  ikke,«  svarede  Ib,  »men 
jeg  sprænger  Eder  i  Luften  Alle  tilhobe.« 

»Du?« 

»Gaa  hen  til  Vinduet  og  se,  om  I  have  noget  at 
udsætte  paa  mine  Forberedelser.« 

Krigsmændene  ilede  til.  Vinduet  og  bemærkede  en 
sort  Linie  i  Sneen  fra  Kjælderen  ud  over  Broen  paa  den 
anden  Side  Graven.  Her  stod  den  gamle  Foged  posteret 
med  sin  Lygte.  Medens  Opmærksomheden  var  henvendt 
herpaa,  lagde  Ib  sin  Haand  paa  Kernboks  Skulder  og 
hviskede: 

»Følg  mig!« 

Kaptajnen  betænkte  sig,  men  der  gives  et  Instinkt 
i  Mennesket,  som  i  ethvert  afgjørende  Øjeblik  tvinger 
ham  til  uden  Modstand  at  underkaste  sig  den  Mægtigere, 
og  Ib  drog  ham  med  sig  hen  til  Blænddøren,  trykkede 
paa  en  af  de  smaa,  ottekantede  Fyldinger  i  Panelet  og 
skød  Kaptajnen  ud  igjennem  Aabningen.  Ziegler  havde 
vendt  sig  om  og  sprang  efter  dem.  Ib  standsede  i  Dø- 
ren; da  han  saa  Tyskeren  komme,  traadte  han  et  Skridt 
fremad  og  drog  sin  Sabel. 

»Eder  har  jeg  mærket  mig  fra  Ørremandsgaard,« 
udbrød  han,  og  uden  at  kjende  eller  iagttage  noget  Dæk- 
ningsmiddel,  sprang  han  med  en  lynsnar  Bevægelse  lige 
ind  paa  Ziegler,  slog  et  Hjul  med  sin  Kaarde,  og  da 
Kaptajnen  traadte  tilbage  for  dette  fortvivlede  Angreb 
mod  alle  Fægtekunstens  Regler,  bøjede  Ib  sig  fremad 
og  stødte  Ziegler  sin  Klinge  igjennem  Brystet.  To  af 
Officererne  ilede  ham  til  Hjælp,  men  Ib  havde  allerede 
naaet  Døren  og  trak  den  til  efter  sig.  Da  Tyskerne  kom 
til  Kaminen,  hørte  de  Skodderne  blive  skudte  for  paa 
den  modsatte  Side  og  en  vældig  Stemme,  som  raabte: 

»Beder  en  from  Bøn  til  Vorherre,  I  Ulykkelige! 
Ret  nu  vil  I  aldrig  komme  til  at  bede  mere.« 

En  Blodstrøm  flød  hen  over  Gulvet,  hvor  Ziegler 
var  falden.  Den  Saarede  rejste  stønnende  sit  Hoved  ivejret 
og  strakte  Haanden  frem  for  sig,  idet  han  hviskede: 

»Prøv  den  anden  Dør  og  lad  os  komme  ned  efter 
ham,  før  det  er  for  sildigt.« 


318 


Det  var  for  sildigt.  Endnu  medens  den  Ulykkelige 
talte,  farvede  et  blodigt  Skum  hans  Læber,  han  udstødte 
en  Ed  og  sank  tilbage  med  et  dybt  og  langtrukkent 
Suk,  som  forkyndte  Døden.  En  af  Svenskerne  prøvede 
paa  at  aabne  Hoveddøren,  men  afstod  straks  efter  fra 
Forsøget,  idet  han  erindrede,  at  han  selv  havde  aflaaset 
den  og  givet  Kernbok  Nøglen  i  Lommen;  hans  Kamme- 
rat stak  sin  Daggert  ind  imellem  Karmen  og  Laasen  foc 
at  bryde  den  op  med  Magt.  Daggerten  brækkede,  det 
næste  Forsøg  gik  heldigere,  Døren  fløj  op,  men  uden- 
for havde  Ib  draget  et  stort  Klædeskab  fra  Gangen  hen 
foran  Aabningen.  Det  var  denne  Larm,  som  først  afbrød 
Striden  mellem  Kernbok  og  Ziegler. 

Medens  disse  sidste  Optrin  fandt  Sted  i  Salen, 
gjenlød  Kjælderen  af  de  fangne  Tjeneres  Skrig.  Den 
anlagte  Mine  lod  ikke  nogen  Tvivl  tilbage  om,  hvad 
der  forestod,  og  Ib  følte  sig  bevæget  ved  deres  Bønner 
til  at  føre  dem  ud  af  Slottet. 

»Aa  Herregud!«  udbrød  den  Ene,  da  han  kom  op 
i  Gaarden,  »der  er  endnu  lidt  Liv  i  den  stakkels  Hans 
Alfsøn,  som  1  slog  med  Kanden,  forbarm  Eder  ogsaa 
over  ham,  naadige  Herre  Kaptajn!« 

»Jeg  er  ikke  Kaptajn,  endskjøndt  Du  siger  saa,« 
ytrede  Ib  og  tilkastede  Fangen  paa  samme  Tid  et  ven- 
ligt Blik,  »men  hvis  der  er  Liv  i  din  Kammerat,  skal 
han  ogsaa  faa  Lov  til  at  beholde  det.« 

Kæmpen  gik  tilbage  til  Kjælderen,  tog  den  Saarede 
under  Armen  og  bar  ham  igjennem  Gaarden  ud  paa 
den  anden  Side  Graven.  Her  ventede  Kernbok,  Inger 
og  Fogden. 

De  tyske  Officerer  havde  aabnet  Vinduerne  i  Salen. 
I  den  almindelige  Tavshed,  som  hvilede  over  Egnen, 
hørte  man  Ekkoet  af  deres  Raab  og  Bønner  gjentage  sig 

ovre  fra  Skoven.  Himlen  var  skyfri  og  oversaaet  med 
Stjerner,  Maanen  skinnede  ned  i  Gaarden.  Nattens  Stil- 
hed og  Fred  dannede  en  skærende  Modsætning  til  de 
sørgelige  Optrin  paa  Slottet. 

Ved  forenede  Anstrengelser  var  det  omsider  lykke- 
des de  Indespærrede  at  komme  igjennem  Døraabningen, 
men  for  Enden  af  Korridoren  udenfor  Salen  fandt  de 
atter  en  tillaaset  Dør,  hvis  massive  Egetømmer  trodsede 
alle  Anstrengelser;  de  vendte  derfor  tilbage,  aabnede 
Vinduerne  og  udstødte  Bønner  og  Raab  om  Hjælp. 

Da  Ib  havde  bragt  Soldaterne  over  Voldgraven, 
tog  han  Lygten  fra  Fogden. 

»Giv  nu  Inger  Haanden,  Kasper  Dam!«  sagde  han, 
»og  gaa  med  hende  over  til  Skolemesteren  ved  Vester 
Egede.  Han  laaner  Eder  nok  Hus  for  inat,  I  behøver 
ikke  at  være  tilstede  ved  det,  som  her  vil  ske.« 

Kernbok  lagde  sin  Haand  paa  hans  Arm.  »Har  Du 
ogsaa  betænkt,  hvad  du  agter  at  gjøre?«  spurgte  han 
med  en  alvorlig  og  bevæget  Stemme. 

»I  spørge  mig  ikke  derom,  Kaptajn;  siden  vi  sidst 
taltes  ved,  har  jeg  vel  haft  Stunder  til  at  overveje,  hvad 
jeg  gjør  iaften.« 

»Ib!«  sagde  Inger,  »det  kan  aldrig  gaa  godt  med 
os  To,  mens  der  sker  en  saa  sørgelig  Bedrift  paa  vor 
Trolovelsesaften.« 

»Gaa  din  Vej!«  svarede  Ib  og  aabnede  Laagen  paa 
Lygten.  »Jeg  har  en  Søster,  som  ikke  vil  faa  Fred  i 
sin  Grav,  før  jeg  har  holdt  mit  Løfte.« 

»Aa  ja,  jeg  kjendte  hende  nok.« 

»De  pinte  hende  tildøde,  endskjøndt  hun  aldrig 
havde  lagt  noget  Menneske  et  Halmstraa  ivejen.« 

»Hun  var  saa  from  og  saa  god.« 

»Hvorfor  siger  Du  nu  det?« 

»Det  er  rigtignok  en  kjøii  Maade,  Du  hædrer  hen- 
des Minde  paa.« 

»Jeg  har  svoret  min  dyre  Ed,  og  derfor  skulle 
de  dø.« 

»Men  jeg  siger,  at  de  skulle  ikke  dø,«  sagde  Inger, 
idet  hun  pludselig  bøjede  sig  ned  og  pustede  Lyset  ud 
i  Lygten,  »Vorherre  bryder  sig  nok  kun  lidt  om  en 
saadan  Ed.« 

»Inger!  hvad  gjør  Du?«  ytrede  Ib,  »Du  skulde  jo 
holde  med  mig.« 

»Det  gjør  jeg  ogsaa,  min  eneste,  allerkjæreste  Ven!« 
svarede  Inger,  idet  hun  grædende  slyngede  begge  sine 
Arme  om  hans  Hals.  »Det  er  for  at  vi  To  kunne  fare 
vel,  at  jeg  ikke  vil  have  den  svære  Udaad  bedreven.  Aa, 
nej,  træk  ikke  dine  Øjne  sammen,  men  se  lidt  mildt  til 
mig.  Gud  Fader  gav  dig  et  godt  Hjerte,  hvi  vil  du 
være  saa  haard  og  saa  grum  paa  vor  første  Helligaften  ?<^( 

Kernbok  var  traadt  tilbage,  han  lænede  sig  op  til 
Brostolpen  og  betragtede  Begge,  men  tav,  formodentlig 
fordi  han  indsaa,  at  Inger  var  den  bedste  Talsmand  for 
hans  Sag.  Ib  var  bevæget,  hans  smaa  øjne  blinkede. 
Inger  vedblev: 

»Og  Soffi,  som  vi  begge  To  holdt  saa  meget  af, 
hun  vilde  nok  kun  være  lidt  glad  i  sin  Grav  ved  at 
vide  Dig  handle  saadan.« 

»Ak,  lille  Inger!«  sagde  Ib  og  brast  i  Graad.  »Hun 
har  jo  ikke  engang  en  Grav,  for  jeg  forvarede  hende  ude 
paa  Marken  i  den  dybe  Sne,  og  naar  Solen  og  Foraaret 
kommer,    vil  hun  ligge  der  til  Føde  for  de  vilde  Dyr.« 

»Hun  skal  faa  sig  en  Grav,«  svarede  Kernboks 
alvorlige  Stemme,  »det  lover  jeg  Dig.« 

»Er  det  sandt?«  sagde  Ib. 

»Hun  skal  faa  sig  et  Ligtog,  saa  prægtigt  som  en 

Prinsesses.  —  Et  Ord  endnu,  de  fleste  af  dine  Fjender, 
som  handlede  saa  grumt  mod  den  arme  Pige,  ere  desuden 
døde  paa  et  Strejftog  mod  Svend  Gjønges  Folk.  Blandt 
dem  hist  oppe  er  der  kun  En  tilbage.« 

Ib  vendte  sig  om  mod  Kernbok,  hans  Øjne  vare 
vaade,  og  han  rettede  sin  høje  Skikkelse  ivejret,  medens 
han  med  et  triumferende  Smil  udbrød: 

»Nej,  Kaptajn!  Blandt  dem  deroppe  er  der  ingen 
tilbage.« 

»Jo,  Ziegler!« 

»Dræbt!«  svarede  Ib  og  viste  Kernbok  sin  Sabel, 
hvis  Klinge  endnu  var  farvet  med  Blod. 

»Hvad  vil  Du  saa  forlange  mere?«    spurgte  Inger. 
»Jeg  taler  ikke  til  Dig,«  svarede  han  i  en  streng  og 
bydende  Tone,  som  dog  hele  hans  Ansigts  Udtryk  mod- 
sagde. —  »Du,  som  ikke  vil  være  paa  mit  Parti.« 

»Nu  ynkes  jeg  over  dem,«  hviskede  Inger,  »jeg 
kan  ikke  gjøre  ved  det.« 

»Saa  ynkes  jeg  ogsaa  over  dem,«  sagde  Ib.  »Lad 
dem  da  fare  i  Fred.« 

»Kjære,  lille  Ib !«  raabte  Inger,  udbredte  sine  Arme  og 
styrtede  til  hans  Bryst.  »Det  vil  Vorherre  forskylde  Dig.« 
»Er  Du  saa  fornøjet?«  sagde  Ib,  medens  hans  Læber 
skjælvede. 

»Jeg  er  saa  lykkelig  og  sjæleglad.« 
»Ja  ja,    gaa   Du  nu  ned  til  din  Fader,    Inger!    og 
lad    mig    være    lidt    alene,    siden   kommer  jeg  over  til 
Skolemesterens    til    Eder.     Om   ogsaa  de  blive  fri  der- 
oppe, er  det  ikke  værd,  at  I  bhve  her  længer.« 

Ib  bøjede  hendes  Arme  tilside,  nikkede  og  skyndte 
sig  med  lange  og  hurtige  Skridt  bort  fra  Stedet.  Inger 
og  Fogden  gik  den  modsatte  Vej,  ad  Stien  langs  med 
Mosen  ved  Ravnstrup. 

Gjangehøvd.  og  Droim.  Vagtra.  21 

Kernbok  blev  staaende  alene  tilbage. 

Da  Ib  var  kommen  et  Stykke  Vej  bort,  standsede 
han,  vendte  sig  om  og  raabte: 

»I  har  lovet  hende  en  kjøn  Begravelse,   Kaptajn!* 

»Ja,  og  I  veed,  jeg  plejer  at  holde  mine  Løfter, 
Vagtmester!«  svarede  Kernbok. 

Maanen  kastede  sit  Lys  over  Ibs  smilende  og  til- 
fredse Ansigt,  medens  han  gjentog  for  sig  selv: 

»Vagtmester!  Nu  kalde  alle  Folk  mig  saaledes!« 

Lidt  efter  forsvandt  han  i  den  mørke  Skygge,  som 
dannedes  af  Træerne,  hvor  Skoven  begyndte. 

Fra  Vinduerne  havde  de  fremmede  Officerer  med 
en  levende  Sjæleangst  set  og  tildels  hørt,  hvad  der 
var  foregaaet  ude  paa  Broen. 


26. 
»Hojt  at  klyve,  dybt  at  falde«. 

Med  det  begyndende  Foraar  floj  Rygtet  om  Freden 
overalt  igjennem  Danmark.  I  Marts  Maaned  indskibede 
Karl  Gustav  sig  til  Helsingborg.  Det  blev  overdraget 
Rigsadmiral  Wrangel  at  føre  de  svenske  Tropper  bort 
fra  Sjælland;  men  endnu  før  denne  Befaling  kunde  fuld- 
bringes, bragte  Erik  Dalberg,  Karls  Fortrolige,  et  hem- 
meligt Budskab,  som  paalagde  ham  at  standse  med  Ind- 
skibningen og  søge  Paaskud  til  at  beholde  Krigsfolket 
tilbage.  Wrangel  adlød,  og  nogle  Rytterregimenter,  til 
hvilke  vor  Bekjendt  Manheinier  hørte,  lagde  sig  i  Kvarter 
i  Vordingborg.  Man  var  ikke  forlegen  for  at  finde  Grunde 
til  at  retfærdiggjøre  denne  Adfærd.  De  svenske  Under- 

handlere    gjorde    nye  Vanskeligheder,    derved    opstode 
Stridigheder,  og  Krænkelsen  fik  et  Skin  af  Ret. 

Imidlertid  begyndte  Rolighedens  og  Fredens  Sysler 
igjen  paa  Øerne.  Herremændene  vendte  tilbage  til  deres 
Godser,  Dronning  Sophie,  hvis  Magt  og  højtflyvende 
Planer  hele  Vinteren  havde  været  begrændsede  af  Palis- 
saderne  omkring  Kjøbenhavns  Volde,  rustede  sig  atter  til 
Jagt,  hun  forlod  Hovedstaden,  omgiven  af  en  Skare 
Lykkeriddere,  som  hendes  Tilbøjelighed  havde  kaldt  ind 
i  Landet,  og  som  trivedes  udmærket  i  hendes  Naades 
Solskin.  Adelen,  denne  Guddom,  som  Frederik  den  Tredie 
fra  nu  af  tænkte  paa  at  styrte,  var  atter  Herre,  og  Bon- 
den atter  Slave. 

Det  var  i  Slutningen  af  Marts  Maaned,  da  Svend 
en  Eftermiddag  gik  ned  til  Jungshoved  igjennem  Heste- 
haven, som  man  kalder  den  store  og  mørke  Skovstrækning, 
der  udenfor  Bønsvig  bedækker  Kysten  langs  med  Præstø 
Bugt.  Lærkerne  sang,  Sneen  var  smeltet,  paa  Markerne 
saa  man  Hovfolkene  drive  deres  Stude  foran  Ploven, 
efterfulgt  af  den  rødbenede  Stork,  som  søgte  om  Orme 
i  Furerne.  Alt  var  denne  Dag  et  Billede  paa  Foraaret 
med  dets  Poesi,  dets  Friskhed  og  milde,  velgjørende  Luft. 

Ogsaa  i  Svends  Indre  boede  Foraaret  med  Haab 
og  lykkelige  Anelser.  Hans  Ophold  i  Hovedstaden  havde 
været  en  fortsat  Række  af  Udmærkelser  og  Triumfer, 
som  han  hidtil  kun  havde  fejret  i  Drømme.  Han  vendte 
nu  tilbage  til  Skuepladsen  for  sine  Bedrifter,  opfyldt  uf 
en  længe  savnet  Ro.  Det  var  Kjærlighed  og  dens  Længs- 
ler, som  beherskede  ham,  og  medens  denne  Følelse 
syntes  at  forskjønne  alt  i  hans  Nærhed,  eftersom  det 
stedse  er  vor  egen  Stemning,  der  giver  vore  Omgivelser 
Lys  og  Farve,  opfyldte  den  tillige  hans  Sjæl  med  de 
forskjelligste  Billeder. 

21* 

Uagtet  de  hyppige  Bekræftelser,  han  havde  mod- 
taget paa  Julies  Kjærlighed,  var  det  dog  hidtil  ikke 
Ivkkedes  ham  at  frigjøre  sig  for  en  vis  Ængstelse,  der 
kom  og  svandt  og  fremtraadte  paany  i  en  stedse  tydeligere 
og  mere  udpræget  Skikkelse.  Hendes  Ord  og  den  hen- 
synsløse Ømhed,  hun  viste  i  enhver  af  deres  Sammen- 
komster, vare  vel  utvetydige  Beviser  paa  hendes  Følelser, 
men  ikke  tillige  Beviser  imod  hans  Frygt.  Foruden  de 
høje  Skranker,  F'remtiden  stillede  imod  ham,  fremkaldtes 
denne  Frygt  af  de  ulige  Forhold,  af  Standsforskjellen, 
der  dengang  var  alt.  I  andre  Øjeblikke  var  det  netop 
denne  Standsforskjel  og  det,  der  i  Verdens  Mening  ad- 
skilte dem,  som  mægtigst  bandt  Svend  til  hende.  Selv 
vandrede  han  vel  i  Mørke,  men  elskede  at  se  mod  Lyset. 

»Siden  Skjæbnen  ikke  vilde  mig  noget  stort,«  havde 
han  sagt  sig,  »men  lod  mig  fødes  i  en  Hytte,  for  at  jeg 
kun  skulde  være  et  Redskab  for  Andre,  vil  jeg  selv  se 
at  gjøre  mig  til  Noget.« 

Derfor  var  Krigen  ham  en  kjærkommen  Lejlighed 
til  at  iværksætte  sine  Planer  og  tillige  det  sandsynligste 
Middel  til  at  opfylde  dem. 

»Jeg  kan  ikke  vinde  mig  Midler  og  Land,«  tænkte 
han,  »men  Gud  Fader  har  givet  mig  Manddom  og  Mod, 
hvorfor  skulde  vel  disse  Adelsmænd  have  en  bedre 
Lykke,  hvis  de  ikke  tillige  bedre  fortjene  den?  Jeg  vil 
erhverve  mig  et  Navn  og  en  god  Lov  blandt  hendes 
Frænder,  saa  bliver  jeg  værdigere  i  hendes  Øjne,  og 
hun  vil  da  elske  mig  højere.« 

Med  denne  Beslutning  drog  Svend  fra  sin  Hjemstavn 
over  til  Skaane  og  forenede  sig  med  Gjøngerne,  disse 
modige  Folk,  som  sloges  af  Lyst  og  Tilbøjelighed,  lige- 
som Svend  sloges  for  sin  Kjærlighed. 

Lykken  kronede  hans  Haab.  Kongen  havde  offentlig 

bevidnet  ham  sin  Velvillie,  den  gamle  Christen  Skeel  havde 
aabnet  ham  sit  Hus,  Adelsmændene  tilgave  ham  i  de 
første  Øjeblikke  hans  Mangel  paa  Rang  og  den  tvivl- 
somme Stilling,  han  indtog  i  Samfundet;  de  stillede  sig 
under  en  Autoritet  som  Rigsraadens,idet  de  søgte  Gjønge- 
høvdingens  Selskab.  Han  ilede  nu  tilbage  til  sin  skjønne 
Elskede,  han  tænkte  sig  hende  fornem  og  straalende,  om- 
given af  al  den  Pragt  og  yppige  Overflod,  der  havde 
saa  megen  Betydning  i  hans  Øjne,  han  tænkte  sig  endelig 
selv  som  Elsker  ved  hendes  Fødder,    øm  og  hengiven. 

Og  dette  Billede  skulde  ligesaa  uformodet  som  plud- 
seligt blive  til  Virkelighed;  thi  ved  en  Omdrejning  af 
Skovvejen,  som  Svend  gik  henad,  hørte  han  Stemmer  og 
saa  straks  efter  Julie  Parsberg  komme  sig  imøde,  lykkelig 
og  leende,  støttende  sig  til  en  Kavaler,  lyttende  med 
foroverbøjet  Hoved  og  med  et  Blik,  som  Svend  saare  vel 
kjendte  og  tidligere  havde  troet  udelukkende  tilhørte  ham. 

Billedet  var  altsaa  blevet  til  Virkelighed,  blot  med 
en  Omveksling  af  Personer.  Det  var  Kaptajn  Lykke,  der 
havde  indtaget  Svends  Plads  og  betragtede  sin  Dame 
med  begejstrede  og  veltalende  Blikke,  der  paanødte  hende 
Overbevisningen  om  det  Sprog,  han  talede,  fordi  han  i 
dette  Øjeblik,  betvungen  af  sine  Ords  iMagt,  selv  troede 
paa  dem. 

Svend  Gjønge  stod  som  forstenet  ved  dette  Mode 
eller  rettere  sagt  ved  at  iagttage  hendes  Blik,  som  inde- 
holdt en  lige  stor  Beskæmmelse  for  hans  Haab,  hans 
Stolthed  og  hans  Hjerte.  Men  med  en  næsten  over- 
naturlig Kraftanstrengelse  betvang  han  de  forskjellige  Ud- 
tryk af  Smerte  og  Harme,  der  joge  hen  over  hans  Aasyn, 
som  Uvejrskyer  paa  Himlen;  vant  til  at  beherske,  hvad 
der  mødte  ham,  vedblev  han  at  gaa  videre  og  hilste 
alvorligt  og  ærbødigt,  idet  han  kom  dem  forbi. 

Julie  havde  allerede  bemærket  Svend.  Ogsaa  paa 
ilende  var  en  vis  Ubestemthed  og  Forvirring  synlig,  men 
i  et  saadant  Tilfælde  bevarer  Kvinden  altid  den  største 
Fatning,  maaske  fordi  hendes  hele  Stilling  bestandig 
gjør  en  større  Agtpaagivenhed  og  Selvbeherskelse  nød- 
vendig. Hun  smilede  venligt,  medens  hun  hilste,  og  ud- 
brod, idet  hun  gik  ham  forbi: 

»Ah,  er  det  Eder, Svend Gjønge!  velkommen  tilbage.« 

Derefter  fortsatte  hun  sin  Spadseretur  med  Kaptajnen. 

Den,  som  havde  set  Svend  Gjønge  nogle  Øjeblikke 
tilforn,  medens  hans  aabne  og  mandige  Aasyn  straalede 
af  Glæde  og  Haab,  skulde  næppe  have  gjenkjendt  ham 
i  den  blege  Skikkelse,  som  med  rynket  Pande  og  sammen- 
trukne Bryn  langsomt  og  grundende  skred  ud  af  Skoven. 
Forgæves  tilbagekaldte  han  sig  alt,  hvad  hans  Kjærlighed 
besad  af  tidligere  Lykke,  opstillede  Muligheder  for  de  for- 
skjellige  Grunde,  der  kunde  have  fremkaldt  denne  Lige- 
gyldighed og  Kulde  i  en  Trediemands  Nærværelse;  Mødet 
var  intet,  men  dette  ene  Blik  havde  fæstet  sig  i  hans 
Tanker  og  forjaget  enhver  blidere  Erindring,  ligesom  Lynet 
bringer  alle  Fugle  til  Tavshed.  Hans  tidligere  Ængstelse 
havde  vist  sig  at  være  grundet.  Just  derfra,  hvor  han 
frygtede  sin  Modstander,  saa  han  denne  triumfere. 

I  alle  disse  pinlige  Tvivl  og  Bekymringer  var  imid- 
lertid Julie  ifølge  sin  Karakter  aldeles  uskyldig.  Omgiven 
af  Krigen  og  indesluttet  paa  Jungshoved,  tilbragte  hun  en 
højst  kjedelig  Vinter  og  havde  forlængst  angret  sin  Bort- 
rejse fra  Hovedstaden,  til  Trods  for  de  Opmærksomheder 
og  den  Ridderlighed,  hvormed  de  svenske  Høvedsmænd 
bestandig  kom  en  Skjønhcd  af  hendes  Rang  imøde.  Med 
Budskabet  om  Freden  indfandt  Kaptajn  Lykke  sig  paa 
Slottet.  Kai,  der  kun  behøvede  at  vise  sig  for  at  sejre, 
medbragte  en  Opmærksomhed,  en  Hyldning,  som  hun  uden 

Betænkning  modtog,  ligesom  hun  vilde  have  modtaget  et- 
hvert andet  Middel,  der  kunde  raade  Bod  paa  denne  Til- 
stand af  Kjedsomhed,  i  hvilken  hun  hverken  vidste,  hvortil 
hun  skulde  bruge  sine  Øjne,  sin  Skjønhed  eller  sin  Pynt. 

Julie  havde  nydt  en  sørgelig  Opdragelse.  Som  yngste 
Datter,  altsaa  den  mest  Forkjælede,  havde  man  udviklet 
hendes  Legeme  paa  hendes  Sjæls  Bekostning.  Hun  be- 
sad et  Ydre,  der  var  istand  til  at  vinde  Alle,  men  ikke 
Aand  nok  til  at  fastholde  en  eneste  af  sine  Erobringer. 
Denne  lade,  ørkesløse  og  frivole  Tilværelse,  som  maaske 
fandt  nogen  Undskyldning  i  den  Tids  Sæder,  havde  for- 
længst ladet  hende  skabe  sig  en  rigere  Verden  i  sine 
Drømme.  Svend  Gjønge  virkeliggjorde  i  længere  Tid 
disse  og  gav  dem  Næring;  han  var  saa  forskjellig,  ikke 
blot  fra  sine  egne,  men  fra  alle  hendes  Omgivelser,  ved 
den  Dristighed,  den  Djærvhed  og  det  romantiske  Mod, 
hvoraf  det  ejendommelige  hos  ham  bestod,  endelig  ved 
sin  Skjønhed,  thi  denne  sidste  af  hans  Fortjenester  var 
den  første,  der  gav  ham  Betydning  i  hendes  Øjne.  Han 
blev  derfor  hendes  Helt. 

Hvad  der  endnu  gjorde  Begyndelsen  til  denne  Roman 
saa  meget  lettere,  var,  at  Julie  Parsberg  havde  kjendt  ham 
fra  sin  Barndom  og  ifølge  det  skarpe  Blik,  med  hvilket 
Kvinden  i  denne  Retning  er  begavet,  næsten  ligesaa  længe 
havde  bemærket  al  den  Hengivenhed  og  Beundring,  han 
nærede  for  hende;  hun  behøvede  blot  at  ville  for  at  kunne 
fortsætte.  Denne  Leg  med  Følelser  og  Lidenskaber,  hvori 
hun  ifølge  Lune  afvekslende  viste  sig  stolt  og  kold,  for- 
trolig og  kjærlig,  havde  endnu  bevaret  hele  Nyhedens 
Interesse  for  hende,  da  hun  blev  kaldet  til  Hoffet,  blandt 
Herrer,  der  besad  en  i  deres  Fordringer  latterlig  Ær- 
gjerrighed,  fordi  de  fattedes  Evner  til  at  retfærdiggjøre 
denne,  og  blandt  Damer,  hvis  lykkelige  Smil  var  et  falsk 

Slør  over  deres  Indre,  ligesom  Sminken  var  et  falsk  Slor 
over  deres  Ydre,  og  blandt  Intriger  og  Kabaler,  i  hvilke 
hun  var  fremmed  og  uinteresseret.  Hun  drog  derfor  til- 
bage lor  hellere  uomtvistet  at  være  den  Første  end  at 
kæmpe  for  at  blive  det.  Hun  vidste  forud,  at  hun  paa 
Jungshoved  vilde  finde  Svend  ventende,  og  at  han,  som 
ifølge  sin  Stilling  kun  havde  haft  Lejlighed  til  at  se  de 
fornemme  Damer  fra  Slottene  med  deres  funklende  og 
udfordrende  Øjne,  smaa  Fødder,  deres  bløde  Hænder  og 
raslende  Silkeklæder  i  lang  Afstand,  vilde  tro  at  favne 
Himlen,  idet  Julie  hævede  ham  op  til  sig. 

Hvis  Verden  havde  kjendt  hendes  Tilbøjelighed,  eller 
hvis  Nogen  blot  havde  vovet  at  omtale  den,  eller  hvis 
man  havde  foreslaaet  hende  Svend  til  Gemal,  vilde  hun 
have  rødmet  over  sig  selv.  Den  stakkels  Gjøngehøvding 
saa,  efter  sit  Begreb,  Sagen  fra  en  anden  Synsmaade; 
i  dette  ene  Punkt  tænkte  hun  og  hendes  Elsker  forskjelligt. 

Selv  i  de  Øjeblikke,  hvor  Julie  syntes  mest  indtagen 
af  Svend,  havde  hendes  Fortrolighed  indskrænket  sig  til 
et  Blik,  et  Ord,  et  Haandtryk.  Hun  elskede,  som  Ib  hin 
Aften  sagde,  med  sit  Hoved,  han  med  sit  Hjerte.  Med 
faa  Ord:  hun  agtede  at  hengive  sig  til  sin  Elsker  uden 
at  ville  overgive  sig  til  ham. 

Da  hun  vendte  tilbage  fra  Hovedstaden  og  atter 
sluttede  sig  til  ham,  den  Undselige  og  Tilbageholdne,  der 
bedre  forstod  at  værge  sig  mod  en  Kaardespids  end  mod 
et  Blik  fra  to  sorte  Øjne,  og  som  aldrig  havde  vidst  at 
finde  Lejlighed,  end  sige  Ord,  til  den  Erklæring,  hun 
forlængst  havde  læst  i  alle  hans  Miner,  —  sagde  hun 
til  sig  selv:  jeg  vil  forkorte  Ensomheden,  som  omgiver 
"1'^'  j^f?  ^''1  g'^'e  i^i'i  Tilværelse  Farve  med  hans  Be- 
undring og  Kjærlighed. 

Og  Svend,  der  var  saa  modig  og  uforsagt,  som  vilde 

have  begyndt  en  Kamp  mod  hele  Verden  for  Julies  Skyld, 
dalede  ligeoverfor  hende  ned  til  en  Ubetydelighed,  blev 
forlegen  og  undselig,  lykkelig  over  en  Haandbevægelse 
og  skjælvende  for  et  Blik.  Han  befandt  sig  i  et  fremmed 
Element  i  dette  Værelse,  i  denne  Vellugt,  behersket  af 
dette  Koketteri,  der  syntes  at  kæmpe  for  at  besejres, 
der  viste  ham  Maalet  og  igjen  drog  det  bort  fra  hans 
Øjne,  naar  han  troede  at  have  naaet  det. 

De  tusinde,  nuancerede  Skatteringer,  som  Kvindens 
Kjærlighed  indeholder,  havde  han  aldrig  kjendt,  han 
troede  uden  Beviser,  alene  fordi  han  var  lykkelig  med 
en  saadan  Tro. 

Selv  i  hans  eget  Indre  havde  disse  blidere  Følelser 
aldrig  haft  noget  jævnt  Løb.  Kjærligheden  var  hos  ham 
indtil  nu  ikke  det  klare  og  rene  Væld,  der  kjærtegner 
Blomsten  paa  dets  Bredder,  men  en  brusende  Strøm,  Flod 
eller  Ebbe,    en  Ild,    der  brændte  uden  tillige  at  varme. 

Da  Svend  vendte  tilbage  til  Jægerhuset,  var  han 
tavs  og  rolig.  Stormen  havde  i  denne  Mellemtid  udraset. 
Under  det  Havblik,  som  fulgte  efter,  paatvang  han  sit 
Ansigt  det  kolde  og  udtryksløse  Præg,  der  saa  vel  egner 
sig  til  at  skjule  vore  Tanker  og  Planer. 

Desuden  haabede  han  endnu.  Kjærligheden  ender 
nemlig  ikke,  fordi  den  indgyder  Fortvivlelse ;  tværtimod 
næres  den  undertiden  endog  af  Smerten.  Vi  styrte  først 
Guden  fra  sit  Alter,  naar  vi  se,  at  den  ikke  har  været 
vor  Tilbøjelighed  og  Agtelse  værdig;  undertiden  vedbliver 
den  ogsaa  at  beherske  os,  selv  efter  at  Agtelsen  er  for- 
svunden. 

I  tre  Dage  ventede  Svend  forgæves  at  se  Julie  eller 
at  modtage  noget  Bevis  paa,  at  han  endnu  var  erindret 
af  hende.  Den  fjerde  Dag  forlod  han  sit  Hus  og  begav 
sig  til  Jungshoved.  Han  kunde  ikke  længer  udholde  den 
pinlige  Tvivl,  han  ønskede  Vished,  Død  eller  Frelse. 

Jørgen  Reedtz  havde  stedse  behandlet  Svend  med 
Agtelse  og  Velvillie.  1  hans  Hus  glemte  man  Skyttens 
underordnede  Stand,  det  var  mere  Vennen,  hvis  Selskab 
man  søgte  paa  Rideture  og  Udflugter,  end  et  Tyende, 
man  nedladende  tillod  at  tage  Del  deri. 

Denne  Dag  syntes  Lehnsmanden  at  modtage  ham 
med  endnu  større  Opmærksomhed  end  nogensinde  tilforn. 
Rygtet  havde  forlængst  udbredt  hans  Bedrifter  i  Omegnen, 
og  hvad  der  i  Lehnsmandens  Øjne  endnu  gav  disse  en 
forøget  Betydning,  var  den  særdeles  Naade,  Svend  havde 
fundet  hos  Kongen.  Bekræftelsen  herpaa  blev,  som  sagt, 
bragt  til  Jungshoved  af  Kaptajn  Lykke,  som  straks  efter 
Oberst  Sparres  Bortrejse  kom  i  Besøg  paa  Slottet  tillige- 
med Ridder  Kørbitz  og  ligesom  tidligere  mødtes  disse 
to  Adelsmænd  ogsaa  denne  Gang  som  hinandens  Rivaler 
i  et  og  samme  Anliggende:  en  Dames  Gunst. 

Julie  Parsberg  kom  ikke  tilsyne,  hvilket  hun  ellers 
altid  plejede,  naar  Svend  var  tilstede  paa  Slottet,  og 
dog  var  hun  vidende  om  hans  Nærværelse ;  da  han  gik 
ind  over  Vindebroen  havde  han  kastet  Blikket  op  til 
Vinduerne  og  set  hende  træde  tilbage  fra  Ruderne. 
Svend  tog  Afsked  og  gik.  Hans  sidste  Haab  var  svundet. 
Dødens  Haand  havde  lagt  sig  over  hans  Kjærlighed. 
Paa  Tilbagevejen  skjulte  han  sig  i  et  Buskads,  som  laa 
paa  den  venstre  Side,  nedenfor  Slotsbakken.  Vejret  var 
ualmindeligt  mildt.  Solen  skinnede.  Bogfinken  og  Droslen 
fløjtede  inde  i  Skoven.  Gjøngehøvdingen  vidste,  at  en 
saadan  Eftermiddag  plejede  at  lokke  Julie  ud.  Han  ven- 
tede paa  hende. 

Lehnsmanden  og  Kai  Lykke  rede  bort  fra  Slottet. 
Jægerdrengen  førte  tre  Hunde  sammenkoblede  i  en  Rem 
foran  dem.  De  droge  paa  Jagt  i  Ræveholms  Moser. 
Tiden    gik,    Solen    forsvandt  efterhaanden  bag  Skoven. 

Svend  lagde  ikke  Mærke  dertil.  Hans  Blik  var  ufravendt 
hæftet  paa  et  Vindue  i  Slottet,  og  medens  hans  Tanker 
beskjæftigede  sig  med  hende,  der  boede  indenfor,  svævede 
Billede  paa  Billede  forbi  hans  Erindring,  saa  flygtigt  og 
vekslende  som  de  hvidgraa  Skyer  forbi  den  dalende  Sol. 

Pludselig  forjog  Virkeligheden  alle  disse  Drømme. 
Julie  aabnede  et  Vindue  og  stirrede  ud  deraf.  Det  var 
næppe  Tanken  paa  ham,  der  fremkaldte  dette  triumferende 
og  kokette  Smil  paa  den  unge  Hofdames  Læber,  medens 
hendes  mørke,  straalende  Øjne  fulgte  den  Vej,  som  Lehns- 
manden  og  Kai  Lykke  havde  taget.  Den  nedgaaende  Sol 
kastede  sit  gulrøde  Skær  hen  over  Slottet  og  gav  hendes 
fine  og  blege  Træk  en  varmere  Farve.  1  dette  blide  og 
heldige  Lys,  som  afrunder  og  forskjønner  enhver  Gjen- 
stand,  vort  Øje  møder,  forekom  hun  den  stirrende  Gjønge- 
høvding  mere  henrivende  end  nogensinde  tidligere.  I  denne 
Situation  laa  tillige  Billedet  af  deres  Liv  og  den  Plads 
betegnet,  hvori  Skæbnen  havde  stillet  dem  til  hinanden. 
Hun  i  Sollyset  stirrende  ned  paa  ham,  han  i  Mørket,  hun 
tillokkende  som  Haabet,  han  nedtrykt  og  fortvivlet.  Svend 
anede,  at  han  skulde  skilles  fra  hende,  og  derfor  var  hun 
aldrig  forekommen  ham  skjønnere  end  nu.  Fra  det  Øje- 
blik, vi  frygte  for  at  tabe,  bliver  enhver  tidligere  Aarsag 
til  Ligegyldighed  en  Aarsag  til  fornyet  Kjærlighed. 

Lidt  efter  forlod  JuHe  Vinduet  og  gik  ned  i  Haven. 

Svend  sprang  op  fra  sit  Skjul,  en  feberagtig  Heftig- 
hed var  synlig  i  alle  hans  Træk.  Han  fulgte  efter  hende. 
Da  han  kom  ned  i  Haven,  sad  hun  i  et  Lysthus  paa  en 
Skraaning  af  Slotsbakken,  fra  hvilken  man  havde  Udsigt 
hen  over  den  lange  Moseeng,  der  fortsætter  sig  fra  Ind- 
søen. Efter  at  Sneen  var  tøet  bort,  havde  Mosen  med 
dens  blegede  Rør,  dens  visne  og  gule  Græs  atter  antaget 
sit  ensformige  og  sørgelige  Præg.  Julie  hvilede  tilbage- 

lænet  paa  en  Bænk.  Hun  saa  ivejret  ved  Lyden  af  hans 
Skridt,  men  blev  siddende  uden  at  forandre  den  skjødes- 
løse  Stilling,  hun  havde  valgt.  Hun  begreb,  hvad  der 
foregik  hos  Svend,  og  behøvede  ikke  engang  at  lægge 
Mærke  til  den  heftige  Stemning,  som  han  skjulte  saa  slet. 
Hun    ventede    paa  at  modtage  den  forestaaende  Kamp. 

Efterhaanden  som  Svend  kom  nærmere,  lykkedes  det 
ham  at  beherske  sin  Stemning.  Deres  Øjne  mødtes,  han 
betragtede  hende  opmærksomt,  men  fandt  hverken  Vrede 
eller  Kjærlighed  i  denne  sikre  Holdning  eller  i  dette 
fremmede  Blik.  Det  udtrykte  indre  Ro,  en  fuldkommen 
Ligegyldighed. 

Hvis  han  havde  haft  Lejlighed  til  at  overveje,  vilde 
det  have  kunnet  sige  ham  alt;  men  til  vor  Ulykke  over- 
vejer Kjærlighed  saare  sjeldent,  den  føler  blot. 

»Jeg  kommer,«  sagde  han,  »for  at  erfare  Aarsagen 
til  det,  som  her  foregaar,  thi  jeg  vil  heller  fæste  Lid  til 
Eders  Ord  end  til  min  egen  Frygt  og  mine  egne  Øjne.« 

»Og  hvad  fortalte  da  Eders  Frygt,  Svend  Gjønge?« 

»At  jeg  endnu  ikke  havde  gjort  nok,  hverken  den- 
gang jeg  tilforn  for  Eders  Frænders  Skyld  holdt  mit 
Jaord  med  Ane  Marie,  at  I  kunde  blive  reddet,  eller  nu, 
da  jeg  kommer  for  at  lægge  min  Konges  Gunst  og 
alle  Menneskers  Bifald  for  Eders  Fødder,  for  at  jeg 
kunde  være  Eders  Kjærlighed  mere  værdig.  Jeg  har 
vist  ikke  gjort  nok  endnu;  thi  der  maa  voves  meget 
for  at  vinde  meget.« 

Hans  skjælvende  Stemme  og  bedende  Blik  besad 
i  dette  Øjeblik  mere  Veltalenhed  end  nogensinde  før. 
Men  for  Julie  var  den  spildt  og  hun  svarede: 

»Sandelig!  I  har  gjort  alt  for  meget,  og  da  jeg 
længe  følte,  at  jeg  stedse  kom  i  dybere  Gjæld  hos  Eder 
og  aldrig  vilde  være  istand  til   at  forskylde  de  Ofre,    I 

vedblev  at  bringe  mig,  saa  besluttede  jeg  ikke  at  mod- 
tage flere.« 

»Og  hvorfor  just  nu,«  sagde  Svend  sørgmodigt  og 
dæmpet,  »da  jeg  nærmer  mig  det  Maal,  jeg  saa  længe 
stræbte  efter,  nu,  da  jeg  har  naaet  den  Hæder,  som  I 
tilforn  satte  Pris  paa?« 

»Lad  mig  tale  ud,  Svend!«,  vedblev  hun.  »Hvorfor 
just  nu,  spørger  I;  fordi  det  ikke  tidligere  lykkedes  mig 
at  bringe  denne  Kamp  tilende  mellem  min  Pligt  og  min 
Tilbøjelighed,  og  fordi  jeg  agter  Eder  for  højt  til  at  — « 

Hun  standsede  og  syntes  at  lede  efter  Ord. 

»Tal  kun  ud,«  svarede  Svend  med  et  vemodigt 
Smil,   »dølg  mig  intet.« 

»Fordi  jeg  agter  Eder  for  højt  til  at  hykle  en  Kjær- 
lighed, naar  jeg  ikke  længer  føler  den.« 

»I  sige  ikke  saa,  man  elsker  enten  altid  eller  aldrig, 
det  fornemmer  jeg  hos  mig  selv.« 

Julies  Stemme  var  ikke  længer  saa  sikker  og  fri 
som  i  Begyndelsen.  Samtalen  havde  taget  en  Retning, 
som  hun  ikke  ønskede;  hun  følte,  at  hun  enten  havde 
sagt  for  meget  eller  angivet  Grunde,  der  vare  lige  util- 
fredsstillende for  Svend  og  hende,  og  som  i  Virkeligheden 
ogsaa  kunde  sammenfattes  i  et  langt  kortere  Begreb. 

»Jeg  vilde  ønske,  at  jeg  aldrig  havde  elsket  Eder,« 
svarede  hun. 

»Ak  nej,  Julie  Parsberg!«  ytrede  Svend.  »Tal  ikke 
dette  Sprog ;  har  end  hele  vor  Fortid  kun  været  Skuffelse, 
saa  lad  os  idetmindste  være  sanddru  nu,  da  I  vil,  at  vi 
skulle  skilles.  I  har  ikke  ophørt  at  elske  mig,  fordi  det 
stred  mere  mod  Eders  Pligt  idag  end  forleden.  Kjærlig- 
hed har  kun  til  Pligt  at  være  sin  Gjenstand  tro.  1  el- 
sker mig  ikke  mere,  fordi  I  elsker  en  Anden.« 

Julies  Kinder  glødede;  den  Tilstaaelse,  Svend  gjorde. 

havde  hun  endnu  ikke  vovet  at  gjøre  sig  selv.  Blodet 
foer  hende  til  Hovedet,  og  hun  tilkastede  ham  et  stolt 
og  maalende  Blik,  medens  hun  udbrød: 

»Hvad  vover  I  at  sige?« 

»Hvad  I  vovede  at  gjøre,«  svarede  han. 

»Men  jeg  forstaar  Eder  ikke.  Hvad  mener  I?«  ved- 
blev hun  i  en  udfordrende  Tone. 

Denne  Spot  bragte  ham  ud  af  den  Fatning,  som 
det  havde  været  hans  Hensigt  at  bevare. 

»I  elsker  en  Anden!«  gjentog  han  med  skjælvende 
Læber  og  et  funklende  Blik,  »dermed  vil  jeg  sige,  at 
I  bedrager  en  Anden,  som  I  har  bedraget  mig.« 

Svends  Heftighed  gjengav  Julie  hele  hendes  tid- 
ligere Overlegenhed. 

»Ak  nej,  Svend  Gjønge!«  svarede  hun  med  et 
Skuldertræk,  »Jeg  har  ikke  bedraget  Eder,  jeg  bedrog 
kun  mig  selv.« 

Medens  Julie  sagde  dette,  havde  hun  rejst  sig  fra 
Bænken,  hun  hilste  fornemt  og  koldt  og  gik  op  mod 
Slottet. 

Svend  blev  staaende  nogle  Øjeblikke  og  stirrede 
efter  hende.  Derpaa  forlod  han  Haven  og  gik  tilbage  til 
sit  Hjem.  Medens  al  Naturens  Poesi  syntes  at  hvile  over 
Slottet  og  dets  Omgivelser  i  denne  stille  og  fredelige 
Aften,  var  han  opfyldt  af  bitre  og  sørgelige  Tanker; 
medens  Himlen  glødede  og  Fuglene  sang  i  Skoven,  fore- 
gik i  hans  Indre  et  af  hine  betydningsfulde  Optrin,  for 
flygtige  og  for  righoldige  til  at  kunne  gjengives  med 
Ord.  Han  beklagede  sig  selv,  det  Haab  og  den  Længsel, 
han  havde  skjænket  Julie,  den  Blomst,  saa  straalende 
og  rig  paa  F'arver,  saa  fattig  og  blottet  for  Duft. 


I 

27. 
En  Talsmand. 

Næste  Morgen  mødtes  Svend  og  Ib  i  Hytten  ved 
Roneklint.  Svend  stod  ved  Vinduet  og  stirrede  ud  paa 
Træerne  i  Skoven.  Ib  sad  ved  Bordet  og  havde  udbredt 
en  Mængde  trykte  Blade  foran  sig.  Af  disse  Blade,  der 
vare  udrevne  af  en  Bog,  afklippede  han  forskjellige  Bog- 
staver, som  han  derefter  satte  sammen  til  Ord  og  fast- 
klæbede paa  et  Stykke  Papir  med  Gjær.  Han  havde  taget 
et  af  Ane  Maries  Forklæder  paa  for  ikke  at  plette  sin 
smukke  Uniform,  som  han  nu  altid  bar. 

Ingen  af  Gjøngerne  talede  til  hinanden,  hvor  ube- 
hagelig denne  uafbrudte  Tavshed  end  forekom  Ib.  Der- 
imod giede  Vagtmesterens  Øjne  gjentagne  Gange  fra 
Arbejdet  over  til  Svend  og  hæftede  sig  sørgmodigt  og 
deltagende  paa  hans  blege  og  lidende  Træk. 

Da  Ib  endelig  fandt  Stilheden  for  trættende,  samlede 
han  de  afklippede  Blade  sammen,  holdt  sit  Brev  hen  for 
Ilden  paa  Skorstenen  for  at  tørres  og  udbrød: 

»Se  saa,  nu  er  jeg  færdig.« 

»Hvad  er  det,  Du  tager  Dig  for?«  spurgte  Svend. 

»Jeg  danner  et  Kjærestebrev  til  den  lille  Inger,  at 
hun  kan  tænke  paa  mig.  Vil  Du  høre,  hvad  jeg  har 
lagt  sammen?« 

»  Ja. « 

»Jeg  elsker  Dig  saa  inderlig,  min  kjære,  søde  Ven! 
—  Det  skal  jeg  skikke  hende  iniorgen,  saa  bliver  hun 
fornøjet.« 

Svend  svarede  ikke. 

»Hvor  er  Ane  Marie  idag?«  vedblev  Ib. 

»Hun  gik  ned  til  Byen  iaftes  for  at  vaage  over  en 
Syg.« 

»Aa,  lad  nu  din  Sørgmodighed  fare,  Du!  Se  lidt 
paa  mig.  saa  bliver  Du  glad  over  min  kjønne  Uniform. 
Vi  To  have  intet  at  sørge  over.« 

»Du  har  maaske  Ret,  Ib!« 

»Ja,  ikke  sandt.  Hvem  er  det  ellers,  der  har  været 
Dig  imod?  Gjorde  Kongen  og  høje  Rigens  Raad  Dig 
kanske  ikke  nok  tilgode  inde  i  Kjøbenhavn?« 

»Jo,  langt  over  min  F'ortjeneste.« 

»Er  der  da  noget  i  Vejen  mellem  Dig  og  Ane 
Marie?« 

»Nej.« 

»Saa  maa  der  da  være  noget  galt  mellem  Dig  og 
hende  deroppe,«  tilføjede  Ib  med  et  forskende  Blik.  — 
»Naa,  det  er  der  ikke,«  vedblev  han,  da  Svend  rystede 
paa  Hovedet.  »Aa  jo,  lille  Svoger!  nu  tror  Du  at  kunne 
dølge  mig  Sandheden,  men  det  gaar  ikke  an  længer. 
Skamme  Dig  maa  Du!  at  vild  Fremmede  skal  have 
større  Tillid  til  mig  end  Du;  Kongen  vovede  at  gjøre 
mig  til  sin  Vagtmester,  og  Du  vover  ikke  at  betro  mig 
din  Sorg,  skjøndt  jeg  godt  ved  Besked  om  den  ifor- 
vejen.  Jeg  vilde  blot  se,  hvor  meget  Du  holdt  af  mig, 
derfor  lirkede  jeg  først  saa  smaat  med  List  og  Behænde; 
men  nu  siger  jeg  for  Sandten,  at  jeg  ved  mere  om  den 
Ting  end  Du.« 

»Det  var  meget.« 

»Aa  nej,  det  er  kun  saare  lidt,  hvad  Du  ved.  Men 
igaar  Aftes,  da  jeg  fandt  din  Husdør  lukket,  listede  jeg 
mig  op  til  Slottet  for  at  spørge  noget  nyt.  Inde  i  Ha- 
ven kom  den  vældige  Ridder,  Hr.  Kørbitz,  og  Fru  Else 
Parsberg  forbi  det  Sted,  hvor  jeg  laa  skjult,  og  han 
fortalte  Fruen,  at  han  havde  staaet  b  ig  ved  den  gamle 
Lind  ved  Lysthuset  og  hørt  alt,  hvad  der  blev  talt  om 
mellem  Dig  og  Frøkenen.« 

Svend  vendte  sig  om  mod  Ib,  hans  Bryn  trak  sig 
sammen,  men  han  beherskede  denne  Ytring  af  Heftighed, 
satte  sig  ned  paa  Bænken  og  udbrød: 

»Naa,  saa  lad  ham  have  hørt  det,  det  er  dog  ikke 
det  værste.« 

»Nej,  vist  ikke,«  bemærkede  Ib  bifaldende,  »det 
var  værre,  at  han  lo  saa  spodsk  derover,  men  det  værste 
var,  at  jeg  stod  paa  Spring  til  at  lade  ham  vederfares 
en  Ulykke  for  sin  Historie.  Men  saa  faldt  det  mig  ind, 
at  det  ikke  skikkede  sig  for  mig  som  Vagtmester,  og 
mens  jeg  bar  min  skønne  Kofte,  derfor  lod  jeg  Skroget 
fare.  Alligevel  tænke  Du  ikke,  Svoger  min !  at  det  ender 
saadan.« 

»Hvad  mener  Du?« 

»Ja,  lad  det  nu  være  godt,«  svarede  Ib  med  et 
Nik  og  et  selvtilfreds  Smil.  »Hvad  jeg  mener,  er  min 
Hemmelighed,  og  jeg  forstaar  ligesaa  godt  at  gjemme 
den,  som  Du  gjemmer  dine.  Jeg  gaar  mine  egne  Veje, 
og  Du  kan  nu  le  ad  mig,  om  Du  vil,  eller  lade  være, 
men  siden  jeg  fik  denne  Kofte  paa,  er  jeg  bleven  til  et 
helt  andet  Menneske.  Jeg  vil  fuldbringe  en  Bedrift,  jeg 
vil  virke  noget  paa  egen  Haand  for  Dig,  at  Du  skal 
have  Fornøjelse  af  din  Svoger.  Ser  Du,  lille  Svend! 
deri  stikker  min  Hemmelighed.« 

»Men  siden  Du  har  isinde  at  virke  for  mig,«  ytrede 
Svend  smilende,   »saa  synes  mig  dog  — « 

»Ikke  et  Ord  mere,«  afbrod  Ib  ham.  »Du  har  gjort 
saa  meget  for  mig,  at  jeg  kunde  komme  frem  og  blive 
til  noget  stort  i  denne  Verden,  nu  vil  jeg  ogsaa  gjøre 
noget  for  Dig,  at  din  Kjærlighed  kan  faa  Fremgang.  — 
Ja  vist!«  vedblev  han,  da  Svend  atter  afbrød  ham,  »det 
skal  lykkes,  for  hvad  jeg  har  isinde,  er  noget  af  min 
egen  Opfindelse  og  overmaade  vel  udtænkt.« 

Gjøngehøvd.  og  Droiin.  Vagtm.  22 

Ib  pakkede  sit  Brev  sammen,  tog  Ane  Maries  For- 
klæde af,  nikkede  til  Svend  og  forlod  Stuen.  Svend  hen- 
sank  atter  i  den  sløve  Følesløshed,  hvori  han  havde  til- 
bragt Dagen.  Samme  Eftermiddag  saa  man  Vagtmesteren 
vandre  fra  Skoven  ned  til  Jungshoved  Slot  med  lange 
og  drabelige  Skridt,  stiv  Holdning  og  tilknappet  Kofte. 
Hans  venstre  Haand  laa  skjødesløst  hvilende  paa  Kaarde- 
hæftet,  en  Stilling,  som  han  havde  afluret  de  svenske 
Høvedsmænd.  Foruden  Uniformen  havde  han  denne  Efter- 
middag forøget  sin  Pynt  ved  at  befæste  en  lang  Hejre- 
tjer  i  den  graa  Filthat,  der  ligesom  Hektors  Hjelmbusk 
»vældigt  nikkede  foroven«.  Hans  Ansigt  og  Holdning 
udtrykte  en  høj  Grad   af  Værdighed  og  Selvtilfredshed. 

Da  han  kom  ind  paa  Vindebroen,  standsede  han  og 
saa  sig  omkring.  Paa  det  samme  Sted  havde  han  staaet 
og  ventet  paa  Opfyldelsen  af  Dronningens  Løfte. 

»Hvor  dog  alt  forandrer  sig,«  tænkte  han.  »Det 
var  her,  jeg  tøvede  i  Frygt  og  bange  Forventning;  den- 
gang var  jeg  en  uærlig  Mand,  spottet  og  haanet,  nu 
derimod,«  —  han  kastede  et  tilfreds  Blik  paa  sin  Dragt, 
—  »Alle  se  da  paa  mig  og  nikke  og  le.  Tingene  har 
haft  Fremgang  siden.« 

Inde  i  Gaarden  standsede  han  og  saa  over  til  Hunde- 
huset med  et  Smil  og  et  betydningsfuldt  Hovednik,  som 
gjaldt  Mindet  om  den  Aften,  da  han  frelste  Svend.  Der- 
paa  skred  han  op  ad  Trapperne  til  Slottet. 

Den  første,  Ib  traf,  var  Ridder  Kørbitz,  ifærd  med  at 
gaa  ud.  Ib  gjorde  en  stiv  og  afmaalt  Hilsen  og  udbrød : 

»Eders  Naade  vilde  gjøre  en  god  Gjerning,  om  I 
skaffede  mig  Jomfru  Parsberg  i  Tale.« 

»Hvem  er  I?«  spurgte  Kørbitz  forundret. 

»Kongelig  Majestæts  Vagtmester,«  svarede  Ib.  »Min- 
des strenge  Herre  mig  ellers  ikke?« 

»Jeg  ved  aldrig,  at  vi  have  mødt  hinanden  før.« 

»Jo,  een  Gang,«  svarede  Ib  smilende. 

»Saa!« 

»Det  var  den  Dag,  Hendes  høje  Naade  Dronningen 
lod  Fanen  svinge  over  mit  Hoved,  formedelst  jeg  skulde 
blive  mere  ærlig  end  jeg  var  tilforn.« 

»Aa  ja,  nu  husker  jeg  det;  Du  hørte  jo  til  Nat- 
mændsfolkene.« 

»Ja!«  svarede  Ib,  forbitret  over  den  Haan,  Ridde- 
rens Ansigt  udtrykte.  »Egentlig  mødte  vi  hinanden  en- 
gang før,  men  jeg  vidste  ikke,  om  strenge  Herre  holdt 
af,  at  jeg  mindede  Eder  derom.« 

»Naar  var  det?«  spurgte  Kørbitz  gabende. 

»Vi  gjorde  Kammeratskab  et  Stykke  Vej,  dengang 
I  vandrede  herind  i  Landet  paa  Eders  Fod  og  med 
Randselen  over  Ryggen.  Det  var  før  I  blev  Ridder,  og 
før  jeg  blev  ærlig,«  tilføjede  han  med  en  paatagen  En- 
foldighed. 

»Og  hvad  fører  Dig  herop  idag?  Med  Jomfru  Parsberg 
antager  jeg  da  ikke,  at  Du  har  gjort  Kammeratskab.« 

»Nej,  det  er  kun  et  ringe  Ærinde,  jeg  skal  forrette.- 

»Jeg  tvivler  om,  at  hun  vil  modtage  Dig.  Imidler- 
tid, der  kommer  hendes  Pige,  til  hvem  Du  kan  fore- 
bringe dit  Ærinde.« 

Ib  tog  et  sammenfoldet  Papir  op  af  sin  Lomme  og 
gik  hen  mod  den  indtrædende  Pige. 

»Jeg  vilde  saa  gjerne  tale  med  lille  Piges  Jomfru,« 
sagde  han.  »Den  strenge  Herre  der  mener,  at  det  ikke 
kan  ske,  men  jeg  mener  jo,  om  lille  Pige  blot  vil  levere 
hende  dette  Papir.« 

Denne  sidste  Ytring  var  bleven  opfanget  af  Kørbitz, 
som  endnu  ikke  havde  forladt  Værelset.  Ib  havde  talt  tyde- 
ligt og  med  en  Sikkerhed,  der  bragte  Ridderen  til  at  studse. 

Pigen  tilkastede  Vagtmesteren  et  venligt  Blik  og 
gik.     Kørbitz  fulgte  efter  hende. 

»Tøv  en  Kjende,  Du!«  sagde  Kørbitz,  da  de  vare 
komne  ud  i  Korridoren.  »Den  stakkels  Vagtmester  sæt- 
ter al  sin  Fortrøstning  til  at  faa  din  Jomfru  i  Tale.  Jeg- 
er ham  sær  gunstig  stemt  og  vil  se  at  hjælpe  lidt  paa 
hans  Sag,  thi  laane  Du  mig  hans  Bønskrift,  at  jeg  selv 
kan  bringe  det.  Tag  denne  Penge  til  Vederlag!« 

Pigen  leverede  Kørbitz  Papiret  og  tog  Sølvpengen, 
idet  hun  bøjede  sig  og  kyssede  hans  Kappe.  Derpaa 
forsvandt  hun.  Ridderen  traadte  hen  i  en  Vinduesfordyb- 
ning  og  aabnede  Brevet. 

Et  Udbrud  af  Overraskelse  ledsagede  et  triumferende 
og  skadefro  Smil,  idet  han  atter  lagde  Brevet  sammen. 
Derefter  gik  han  ind  i  Julies  Værelser. 

Imidlertid  sagde  Ib  til  sig  selv: 

»Nu  tror  han  at  narre  mig,  den  tyske  Ridder!  han 
taler  med  Pigen  og  læser  mit  Brev,  men  jeg  tænkte 
nok  forud,  hvordan  det  vilde  gaa,  og  leverede  hende  et 
Brev  derefter.« 

Da  Kørbitz  kom  tilbage  til  Ib,  viste  hans  Ansigt 
forekommende  og  smilende  Træk.  »Du  kan  følge  med 
mig,  Vagtmester!«  sagde  han  venligt,  »saa  skal  jeg  føre 
Dig  til  Jomfruens  Kammer.  Jeg  lagde  selv  et  godt  Ord 
ind  for  Dig  hos  hende.« 

»I!«  udbrød  Ib. 

»Finder  Du  det  saa  besynderligt,  og  kunde  man  vel 
gjøre  mindre  for  en  gammel  Kammerat?« 

Kørbitz  aabnede  ham  Døren  til  de  næste  Værelser. 
Allerede  medens  de  skrede  igjennem  Forværelset,  følte 
Ib  sit  Mod  synke.  Da  han  saa  Julie  Parsberg,  slog  han 
Øjnene  ned  og  vedblev  forvirret  og  undselig  at  stirre 
paa  det  hvidtavlede  Gulv.  Hans  Kæmpeskikkelse  mistede 

sin  Holdning  og  sank  sammen  ligeoverfor  den  blege  og 
spinkle  Hofdame,  hvis  Hoved  næppe  naaede  op  oVer 
den  højryggede  Egestol,  hvori  hun  havde  taget  Plads 
foran  Vinduet. 

»Naadige  Jomfru!«  stammede  Ib,  idet  han  midt  un- 
der sin  Forvirring  dog  erindrede  at  holde  Hatten  saa- 
ledes,  at  den  prægtige  Hejrefjer  kom  tilsyne.  »I  kjender 
mig  vel  ikke  mere?« 

»Nej,  min  Ven!«  svarede  Julie. 

»Jeg  har  ogsaa  forandret  mig  noget  i  Udseende  og 
især  i  Klæder  siden  den  første  Dag,  jeg  kom  paa  Slottet. 
Dengang  tog  jeg  min  Søster  Ane  Marie  ved  Haand  og 
førte  hende  herind,  formedelst  salig  Fru  Kirsten,  Eders 
Moder,  vilde  gjøre  x^ne  til  Eders  Terne  og  gav  os  Haand 
og  Mund  paa  st  blive  hende  et  naadigt  Herskab.« 

Da  Ib  var  kommen  saa  vidt,  standsede  han,  trak 
Vejret  og  ledte  efter  Ord. 

»Nu  vel,«  ytrede  Julie.  »Dette  Løfte  —  finder  I 
maaske,  at  vi  ikke  have  holdt  det?« 

»Aa  jo,  endda  —  paa  Eders  Maade,«  sagde  Ib.  »I 
giftede  Ane  Marie  bort  med  Svend  Gjønge.  Jeg  be- 
høver vel  ikke  at  sige,  hvordan  det  gik  til,  hvorfor 
denne  Ulykke  skete?« 

»Ulykke?«  gjentog  Julie. 

»Ja,  I  veed  bedst  selv  Besked  derom.  Men  anden 
Dagen  efter  kom  jeg  igjen  op  paa  Slottet  og  førte  min 
Søster  bort.  Den  første  Gang  faldt  lettere  end  den  anden. 
Ane  kom  hertil  med  et  fornøjet  Sind  og  glade  Miner, 
og  jeg  mærkede  mig  den  Dag  med  Kridt  paa  Bjælken 
i  vor  Stue.  Hun  gik  herfra  i  Bedrøvelse  og  med  Taarer 
paa  sine  Kinder.« 

»Det  skrev  Du  vel  ogsaa  op  paa  Bjælken  i  rlin 
Stue,«  ytrede  Julie. 


342 

»Nej!  det  skrev  jeg  op  i  mit  Hjerte.« 

»Men  hvorfor  fortæller  Du  mig  alt  dette?  Lider 
Ane  Nød,  og  hvormed  har  hun  min  Hjælp  nødig?« 

»Ja  vist  lider  hun  Nød,«  svarede  Ib  med  et  Suk, 
»men  for  den  kan  Mennesker  ikke  hjælpe,  hun  vil  bære 
derpaa,  til  de  kaste  Jorden  over  hende.  Dengang  Ane 
drog  sin  Vej,  græd  I  saa  bitterlig  og  sagde:  Ak,  lille 
Ane,  om  der  nogensinde  kommer  en  Tid,  da  jeg  mægter 
at  gjore  Dig  eller  din  Slægt  noget  til  Gjengjæld,  kan 
Du  være  forsikret  om  at  finde  en  taknemmelig  Skyldner 
i  mig.  —  I  sagde,  for  Dig  eller  din  Slægt,  nu  er  Tiden 
kommen  til  at  holde  Eders  Løfte,  ikke  for  Ane,  men 
for  hendes  Mand,  for  Svend  Gjønge.  Det  var  om  ham, 
jeg  vilde  tale  med  Eder.« 

Julie  foer  op  fra  Stolen.  »Hvad  siger  Du!«  udbrød 
hun  heftig.  »Du  kommer  altsaa  som  Bud  fra  ham?« 

»Aanej,«  svarede  Ib,  idet  han  med  et  sørgmodigt 
Smil  rystede  paa  Hovedet.  »Svend  skulde  før  bede  Gud 
Fader  om  Forlov  til  at  blive  stum  end  skikke  mig  herop 
med  Bud  til  Eder.  1  kjender  ham  ikke,  som  I  burde,  det 
fornemmer  jeg  nok,  ikke  som  hans  Venner  kjende  ham, 
der  kalde  ham  en  Mand,  eller  som  hans  Fjender,  der 
kalde  ham  en  Helt,  eller  Kongen,  der  kaldte  ham  sin 
kjæreste  Søn.  Bliv  ikke  vred,  men  Svend  har  ogsaa 
gjort  Eder  noget  tilgode,  og  ligesom  mod  min  stakkels 
Søster  har  I  mod  Svend  —  jeg  mener  kun,«  stammede 
han  forlegen  og  uden  at  turde  møde  disse  store,  mørke 
og  forskende  Øjne,  der  uafvendt  dvælede  paa  ham,  »jeg 
mener,  at  I  ogsaa  mod  ham  har  nogen  Uret  at  gjøre 
god  igjen,  —  en  lille  Uret,«  lagde  han  hurtig  til,  lige- 
som for  at  mildne  sine  Ord. 

»Min  gode  Vagtmester!«  sagde  Julie,  »hvis  I  ønsker 
at  jeg  skal  forstaa  Eder,  maa  1  tale  tydeligere  og  fatte 
Eder  lidt  kortere.« 

Ib  saa  op.  Denne  haarde  og  bydende  Stemme  saa- 
rede  ham.  Hans  Undseelse  forsvandt,  hans  bøjede  Skik- 
kelse antog  en  dristigere  Holdning.  Julie  iagttog  dette, 
forandrede    Udtryk   og  traadte  ham  et  Skridt  nærmere. 

»Hvad  vil  I  mig?«  spurgte  hun,  »og  hvorfor  er  I 
kommen?« 

»Jeg  vilde  lægge  et  godt  Ord  ind  for  Svend;  han 
sidder  hjemme  og  sørger.« 

»Hvad  angaar  det  mig?« 

»I  sige  ikke  saa,  om  I  bare  vilde,  blev  han  nok 
glad  igjen.« 

I  denne  Ytring,  hvor  ydmygt  den  end  fremkom, 
saa  Julie  en  Fornærmelse. 

»Jeg  har  intet  med  Svend  Poulsen  at  gjøre,«  sva- 
rede hun  fornemt  og  afvisende. 

Ib  betragtede  hende  alvorligt,  idet  han  svarede: 

»Hvis  Svend  havde  sagt  de  samme  Ord  den  Aften, 
han  for  Eders  Frænders  og  Eders  Æres  Skyld  gik  hen 
og  giftede  sig  med  Ane  Marie?« 

»Hvad  forlanger  I  da  af  mig.  Vagtmester?  Endnu 
har  jeg  ikke  forstaaet  Eder.« 

»Jeg  tænkte,  at  det  kunde  blive  godt  igjen  med 
Eder  og  Svend,  giv  ham  blot  et  venligt  Ord,  lad  det 
blive  som  det  har  været  før,  saa  synge  alle  Fugle  for 
ham  og  Solen  vil  skinne  i  hans  Hjerte,  istedetfor  at  han 
nu  sidder  og  sygner  hen  og  kerer  sig  om  intet.« 

»Ah!  nu  begriber  jeg  Eder,«  udbrød  Julie  smilende 
og  med  et  Udtryk  af  Ironi,  som  Ib  var  for  ringe  Kjen- 
der  til  at  fatte.  »1  mener,  at  jeg  skulde  gaa  til  Svend 
Gjønge?« 

»Ja,  aa  ja!«  svarede  Ib  ivrigt,  »han  vilde  blive 
sjæleglad  derover.« 

»Dernæst    skulde   jeg    give    ham   gode  Ord,  bede 

ham  om  Forladelse,  hvis  jeg  havde  været  saa  uheldig 
at  mishage  ham.  Ikke  sandt?« 

Ib  glemte  at  svare,  medens  han  forbavset  vedblev 
at  stirre  paa  hende.  Han  begreb  endnu  ikke  ret,  at  denne 
blide  og  fortryllende  Mine  skjulte  en  hjerteløs  Spot. 

»Det  vilde  I,  at  jeg  skulde  gjøre,«  vedblev  Julie 
med  glødende  Kinder  og  flammende  Blik.  —  »Jeg!  — 
Min  kjære  Vagtmester!  Synes  Eder  dog  ikke,  at  I  for- 
drer noget  for  meget?« 

»Om  saa  er,«  svarede  han  bedrøvet,  »da  vidste  jeg 
ikke  bedre,  jeg  holder  saa  meget  af  Svend  og  talede 
af  mit  Hjertes  Enfoldighed.« 

»Jeg  regner  Eder  det  heller  ikke  til  Last,«  svarede 
Julie  leende,  »men  hvad  I  forlanger,  hører  virkelig  til 
Umulighederne.« 

»Ak  ja,  det  faar  da  være;  jeg  troede,  I  vilde  røres 
af  min  Bøn,  og  at  Svend  ikke  havde  forspildt  al  Eders 
Kjærlighed,  siden  I  dog  bestandig  vil  beholde  saa 
megen  Grund  til  at  agte  ham.« 

»Saa  megen  Grund?«  gjentog  hun. 

»Ja,  hvorledes  turde  1  vel  ellers  give  ham  saa 
mange  af  Eders  Hemmeligheder  at  bære?  Men  I  vide 
vel,  hvad  I  gjør,«  vedblev  han  heftig,  »naar  I  sætte 
Eders  Lid  til  Mænd  som  os,  der  ere  for  ringe  til  at 
være  Eders  Lige,  men  mægtige  nok  til  at  holde  Eders 
Velfærd  og  Liv  i  vore  Hænder.« 

»Virkelig?« 

»Ja,  som  Svend  og  jeg  gjøre.« 

»Men  der  fortæller  I  jo  noget  aldeles  Nyt  og  truer 
mig  tillige.« 

»Nej,«  svarede  Ib  rolig,  »jeg  er  kun  kommen  for 
at  bede  og  gaar  min  Vej  igjen,  ret  nu,  da  jeg  ser,  at 
det  ikke  fremmer  mig  noget.« 

»Og  dette  Brev?«  sagde  Julie,  idet  hun  tog  Papiret, 
som  Kørbitz  havde  bragt  hende. 

»Nu  ja,«  svarede  Ib  ligegyldigt.  »Det  var  et  Mid- 
del til  at  komme  herind.    I  holde  det  ikke  for  videre.« 

»Hvorledes  er  det  kommen  i  Eders  Hænder?« 

»Som  jeg  sagde,«  svarede  Ib,  »Skjæbnen  føjede 
det  saa,  at  jeg  og  mine  skulde  blive  Herrer  over  alle 
Eders  Hemmeligheder,  og  Brevet  beviser  kun,  at  han, 
som  I  nu  skjænker,  hvad  der  tilhører  Svend,  tilforn 
har  villet  lade  sig  nøje  med  en  langt  Ringeres  Gunst 
uden  dog  at  kunne  naa  den.« 

»En  Ringere?«  gjentog  Julie  med  en  Heftighed, 
som  det  kostede  megen  Møje  at  beherske. 

»En  fattig  Tjenestekvinde.  Hun  afslog  hans  Bønner, 
fordi  hun  bedre  end  Svend  vidste,  at  det  kun  volder 
Fortræd  og  Kummer,  hver  Gang  vor  Stand  slutter  sig 
til  Eders.« 

»Hvem  var  det?« 

»Min  Søster.  Hun  tjente  paa  en  af  Kai  L^^kkes 
Gaarde  og  var  ærbar  af  Sæder  og  kjøn  at  se  til.  Saa 
bejlede  Kai  Lykke  til  hende  i  Løndom  med  Skjænk  og 
fagre  Ord,  og  da  hun  ikke  vilde  fremme  hans  Villie, 
jog  han  hende  bort  fra  sin  Tjeneste.  Den  stakkels  Pige ! 
hun  var  saa  from,  og  hvert  et  Menneskes  Ulykke  gik  hende 
til  Hjerte,  derfor  kunde  hun  heller  ikke  ret  trives  hernede, 
og  Vorherre  var  ogsaa  saa  god  at  løse  op  for  hende.« 

»Og  har  I  endnu  flere  Breve?«  spurgte  Julie. 

»Aa  ja,«  svarede  Ib,  idet  han  aabnede  sin  Kofte 
og  fremtog  den  Pakke,  som  han  havde  omtalt  til  Ane 
Marie,  da  han  fortalte  hende  Søsterens  sørgelige  Ende- 
ligt. Blandt  disse  udsøgte  han  et,  der  var  mærket  med 
et  rødt  Kors,  og  leverede  det  til  Julie. 

»Her  ser  I  et  Brev,  som  betyder  mere  end  det 
første. « 

Julie  læste  Brevet. 

Det  var  hint  for  Kai  Lykkes  senere  Skjæbne  be- 
tydningsfulde Brev,  hvori  han  hensynsløst  søgte  at  give 
sin  forsmaaede  Kjærlighed  større  Betydning  ved  at  prale 
af  tidligere  Lykke  og  prale  af,  at  ikke  engang  Landets 
mægtigste  Dame  havde  nægtet  ham  den  Gunst,  han 
søgte  hos  Soffi  Abelsdatter. 

»1  fatter  vel,  hvem  Kaptajnen  mener,  og  begriber 
ogsaa,  hvordan  det  vilde  blive  modtaget  af  den  høje 
Frue.« 

»Jeg  begriber,  at  det  vilde  koste  Dig  dit  Liv,  hvis 
det  skete.« 

»I  mener  vist  hans  Liv,«  svarede  Ib.  »Jeg  tænkte 
mig  det  samme ;  hans  Liv  som  Eders  Ære  ligge  begge 
i  vore  Hænder.« 

»Men  jeg  beholder  dette  Brev,«  udbrød  Julie  plud- 
seligt og  lagde  sin  hvide  Haand  over  det. 

Ib  traadte  hende  et  Skridt  nærmere  og  sagde: 
»Nej,  det  vil  1  aldrig  gjøre.« 

Han  ledsagede  disse  Ord  med  et  bestemt  og  truende 
Blik  og  lagde  sin  brede  Haand  ovenpaa  hendes. 

Julie  drog  sin  tilbage. 

»Det  behøves  ikke  heller,«  ytrede  han  og  skjulte 
Brevet  i  sin  Kofte.  —  »Jeg  har  forvaret  dem  hidtil  og 
kan  gjøre  det  endnu.  Det  var  ikke  paa  den  Maade,  jeg 
tænkte  at  overtale  Eder.« 

»Hvad  har  Du  da  isinde  at  gjøre  med  disse  Breve?« 

»Jeg  vil  gjemme  dem  troligt,«  svarede  han,  »og 
hver  Gang  jeg  ser  dem,  skal  det  rinde  mig  ihu,  at  Af- 
standen mellem  os  er  endda  kortere,  end  I  mene.« 

»Nu  vel,«  sagde  Julie  beroliget,  »den  Triumf  vil 
jeg  lade  Dig,  men  glem  ikke  dit  Løfte.  Kløgtig  er  Du, 
som  jeg  idag  har  erfaret,  derfor  vil  du  selv  kunne  ud- 

regne,  hvad  der  er  mest  værd,  dit  Liv  eller  din  Tavs- 
hed, det  ene  vil  i  Sandhed  bero  paa  det  andet.« 

»Vær  I  kun  rolig,«  svarede  Ib.  »Min  Tunge  har 
aldrig  kjendt  Vejen  til  mit  Hjerte.  —  Giver  I  mig  slet  ingen 
Hilsen  at  bringe  til  Svend,  ikke  et  eneste  venligt  Ord?« 

»Jo!  Bed  ham  at  hilse  sin  Hustru  fra  mig.« 

Da  Ib  kom  udenfor,  fandt  han  Kørbitz  siddende  paa 
en  Stol  i  Forværelset,  tilsyneladende  ivrigt  beskjæftiget 
med  Arild  Hvidtfeldts  Krønike,  som  dog  ikke  forhindrede, 
at  han  jo  havde  hørt  hele  Samtalen,  der  blev  ført  i  det 
næste  Værelse.  Idet  Ridderen  fulgte  Ib  til  Julie,  lod  han 
Døren  til  hendes  Værelse  blive  staaende  paa  Klem  og 
belurede  dem  for  at  komme  paa  Spor  efter  den  Hemme- 
lighed, som  Kai  Lykkes  Brev  allerede  havde  givet  ham 
Nys  om,  og  hvorved  han  blot  søgte  en  længe  savnet 
Lejlighed  til  at  ydmyge  sin  Rival,  uden  at  ane,  af  hvad 
Natur  eller  hvor  vigtig  denne  Hemmelighed  kunde  være. 

»Naa,  Vagtmester!«  udbrød  han,  da  de  kom  ud  i 
Korridoren,  »har  I  nu  forrettet  Eders  Ærinde?  I  talede 
min  Tro  godt  for  Jer.« 

»Saa  Eders  Naade  hørte,  hvad  der  blev  sagt?« 

»Hvor  kunde  man  andet?  Det  var  næsten  ikke  muligt 
at  læse  et  Ord  i  den  rare  Krønike,  saa  højt  som  I  talede.« 

Ib  tilkastede  Ridderen  et  mistroisk  Blik. 

»Saaledes  fik  jeg  da  at  vide,  at  Vagtmester  gjemmer 
paa  nogle  Breve  fra  min  kjære  Ven,  Kaptajn  Lykke.  For 
hans  Skyld  vilde  jeg  nødigt,  at  de  skulde  komme  videre.« 

»Jeg  tror  heller  ikke,  det  var  ham  tjenligt,«  svarede  Ib. 

»Lad  os  gjøre  en  Handel,  min  gode  Vagtmester! 
som  to  gode  Kammerater  handle.« 

*Aa  nej,  derved  vilde  den  naadige  Herre  have  For- 
delen alene  paa  sin  Side.  I  viser  mig  saa  megen  Gunst, 
at  jeg  derover  vilde  give  efter  i  enhver  af  mine  For- 
dringer.« 

»I  er  en  ædel  Sjæl!«  sagde  Kørbitz  og  rakte  Ib 
Haanden. 

»Lad  os  heller  bære  os  ad  som  to  fremmede,  siden 
man  i  Handel  kun  plejer  at  søge  sin  egen  Fordel,«  ved- 
blev Vagtmesteren.  »Hvorom  mente  den  naadige  Herre 
ellers,  at  vi  skulde  kjøbslaa?« 

»Om  min  Vens  Breve.  I  lader  mig  faa  dem  alle 
tilsammen,  og  jeg  betaler  et  Guldstykke  for  hvert  Brev.« 

»Naadige  Herre!  I  er  for  ædelmodig  og  vilde  tabe 
for  meget  ved  den  Handel,  desuden  har  jeg  besluttet 
aldrig  at  skille  mig  ved  disse  Breve.« 

»Hvorfor?« 

»Og  hvorfor  vil  I  kjøbe  dem?« 

»For  ikke  at  volde  Kaptajnen  Ulykke,  om  de  kom 
i  Andres  Hænder.« 

»Nej,  saa  synes  jeg  dog  bedre  om  at  forvare  dem 
selv.« 

»Men  hvorfor,  min  kjære  Vagtmester  og  gamle 
Kammerat?« 

»For  ikke  at  volde  Kaptajnens  Ulykke,  om  de  kom 
i  Eders  Hænder.«  Efter  disse  Ord  gjorde  Ib  en  dyb 
Hilsen  og  gik  ned  ad  Trapperne. 


28. 
Krig"  i  Fred. 


Vagtmesteren  forlod  Slottet  med  en  mindre  sikker 
Holdning,  end  han  var  kommen,  og  med  et  Aasyn,  hvis 
dybe  Sørgmodighed  udtrykte  hele  hans  fejlslagne  Haab. 
Han  tog  Vejen  ned  mod  Gjerderød  for  at  træffe  det 
Bud,  der  skulde  bringe  Brevet  til  Inger. 

Inde  i  Skoven  skinnede  Solen  ned  mellem  Træerne. 
Flagspætten  hamrede  paa  Stammens  Bark.  Raadyrene 
fore  forbi  ham  i  en  fristende  Nærhed.  Ib  agtede  paa 
intet,  han  fortsatte  sin  Gang  med  nedbøjet  Hoved  og  i 
dybe  Tanker. 

Han  blev  afbrudt  i  sine  Betragtninger  ved  Lyden 
af  Hestetrav  inde  i  Skoven.  Straks  efter  viste  sig  to 
Damer,  ledsagede  af  en  Tjener,  som  fulgte  dem  i  nogle 
Skridts  Afstand.  Den  yngste  af  Damerne  var  kommen 
forud;  ved  at  se  Vagtmesteren  bragte  hun  sin  Hest  til 
et  hurtigere  Løb  og  red  hen  imod  ham. 

Det  var  en  ung  Pige  med  et  friskt  og  barnligt  Ansigt, 
hvis  fine  Farve  det  hurtige  Ridt  havde  forøget.  Hendes 
store,  mørkeblaa  Øjne  skuede  saa  tillidsfulde  og  sorgløse 
omkring  og  vidnede  om  større  Blidhed  end  Aand.  Den 
lette  og  tvangfri  Holdning,  hendes  Dragt  og  den  ærbødige 
Afstand,  hvori  Tjeneren  fulgte,  betegnede  den  adelige  Dame. 

Man  elskede  hos  hende  den  Ynde,  hun  udbredte 
over  enhver  Handling,  og  glemte  derover  den  Skjønhed, 
hun  fattedes. 

Den  anden  Dame  var  meget  bleg,  mindre  rank  og 
over  de  Aar,  hvori  det  hører  til  gode  Sæder  at  omtale 
en  Dames  Alder.  Mellem  Begges  Træk  fandt  en  paa- 
faldende  Lighed  Sted,  som  lod  slutte  til  et  nøje  Slægt- 
forhold. 

Det  var  Fru  Elsebeth  Buchwald  til  Høfdingsgaard 
og  hendes  Datter  Karen,  som  her  kom  Ib  imøde.  Fruen 
var  Enke  efter  den  forrige  Lehnsmand  paa  Jungshoved 
Jørgen  Kaas  til  Guddumlund. 

Efterhaanden  som  Karen  nærmede  sig  Ib,  viste 
hendes  Ansigt  en  levende  Glæde,  og  hun  standsede  sin 
Hest  med  det  Udraab: 

»Ib  Abelssøn!  er  det  virkelig  Eder?« 

Ibs  krigerske  Anstand  forsvandt  aldeles  ved  Lyden 
af  denne  Stemme,  hvis  Ord  vare  blide  og  smigrende 
som  et  Kjærtegn;  han  svingede  sin  fjedrede  Hat  og 
strakte  den  anden  Haand  op  til  hende,  idet  han  udbrød: 

»Naadige  lille  Jomfru  Karen !  Gud  velsigne  Eders 
kjønne  Øjne,  for  I  kjendte  mig  igjen.« 

»Men  hvordan  kommer  I  i  denne  Dragt,  Hr.  Vagt- 
mester?« sagde  Karen  leende. 

»Aa  ja,  ikke  sandt!  det  har  haft  god  Fremgang  med 
mig  siden  den  første  Vinter,  jeg  kom  til  Eder,  og  vi  kjøb- 
slog  sammen  om  de  smaa  Skovskader  og  Sidensvanser.  — 
Eders  Naade  rider  vel  i  Besøg  til  Jungshoved  denne 
Eftermiddag?«   vedblev  han,  henvendt  til  Fru  Elsebeth. 

»Gud  naade  os  for,  hvad  Besøg  vi  ride  til,«  svarede 
Fruen.  »Vi  komme  som  Flygtninge  hjemme  fra  vor  Gaard, 
den  Svensken  har  besat  og  spiller  Mester  i.« 

»Svensken!«  gjentog  Ib  forbavset.  »Men  nu  have 
vi  jo  faaet  Fred  i  Landet;  tilmed  sige  Folk,  at  de  alt 
ere  dragne  over  til  Fyen  og  Holsten.« 

»Nogle  af  dem,  men  i  Vordingborg  ligge  dog  to 
tyske  Regimenter  endnu,  det  vi  maa  bekjende  til  vor 
Nød  og  Jammer,  siden  de  blive  skikkede  ud  Dag  for 
Dag  for  at  søge  Proviant  og  Foder  i  Omegnen.  De  øve 
nu  Krigen  paa  egen  Haand  og  brandskatte  og  plyndre 
paa  alle  Gaarde.  Og  som  de  spurgte,  at  jeg  sad  Enke 
til  Høfdingsgaard,  alene  med  Karen  og  vort  Tyende, 
kom  de  til  os,  en  Kaptajn  med  syv  menige  Ryttere,  og 
svore  paa  at  tænde  Gaarden  i  Isrand  paa  alle  fire  Hjør- 
ner, om  vi  ikke  viste  dem,  hvor  vi  havde  forvaret  vort 
Sølvtøj,  og  gjorde  dem  tilgode  med  vor  bedste  Vin. 
Hvad  skulde  vi  svare?  Jeg  skikkede  dem  Nøglen  til 
Vinkjælderen,  og  medens  de  drak,  bød  jeg  sadle  vore 
Heste  og  flygtede  bort,  det  snareste  vi  kunde.« 


351 


»Ak,  naadige  Frue!«  svarede  Ib.  »Ingen  har  dog 
bedre  Vilkaar  end  I,  siden  en  lille  Guds  Engel  staar  i 
Forbund  med  Eder.«  Han  blev  blodrød  over  sine  egne 
Ord  og  vovede  ikke  at  hæve  sit  Blik  op  til  Karen. 

Den  unge  Pige  smilede.  Fru  Elsebeth  vedblev: 

»Svenskerne  fornam,  at  vi  droge  bort,  og  satte  hart 
efter  os,  lige  til  vi  kom  op  i  Skoven  paa  denne  Side 
Taageby.« 

»Og  hvorhen  agter  Naadigfruen  nu  at  drage?« 

»Til  Hr.  Jørgen  paa  Jungshoved,  siden  det  tilkommer 
ham    at    værge  om  vor  Ret  og  skaffe  Fred  i  Lehnet« 

»Gud  bedre  det,  for  hvad  Fred  han  skaffer  Eder,'< 
ytrede  Ib  med  et  Skuldertræk.  »Nu  nys  forleden  har 
han  selv  maattet  værge  sig  for  Overfald  og  Indbrud  af 
Ugjerningsmænd  og  det  hvervede  Folk,  som  fulgte  med 
Svenskehæren  tilbage.  De  skjændte  og  røvede  oppe  hos 
os,  hvor  de  kom  frem,  de  brøde  ind  i  Husene  og  joge 
Folkene  ud,  imens  de  toge,  hvad  der  fandtes  i  Kister 
og  Lædiker.  Øster  paa  ligge  nu  Kjøng  og  Snertinge 
Gaarde  forladte,  i  Nørre  Mehrn  ligge  seks  Gaarde  og  i 
Ørsløv  syv  Ga*rde  plyndrede,  men  i  Ambæk  er  hele 
Byen  afbrændt  eller  øde.  Saaledes  ser  det  ud  i  Jungs- 
hoved Lehn.« 

»Min  Gud!«  udbrød  Fruen.  »Hvad  skulle  vi  da 
gribe  til?« 

Ib  lod  til  at  overveje,  han  følte  sig  pludselig  be- 
hersket af  en  Tanke. 

»Om  PVu  Elsebeth  tillader  det,«  sagde  han,  »da  kan 
jeg  give  Fder  et  godt  Raad  og  nævne  Eder  to  Mænd, 
der  kanske  bedre  end  Lehnsmand  Jørgen  ville  være 
istand  til  at  skaffe  Eder  Fred  tilhuse.« 

»O,  nævn  mig  dem !« 

»Kjender  I  noget  til  Svend  Gjønge?« 

»Skytten  paa  Jungshoved?  en  Ufri,  som  hverken 
forer  Skjold  eller  adeligt  Mærke.« 

»Har  da  Skjold  eller  adeligt  Mærke  hidtil  været 
istand  til  at  værge  for  den  naadige  Frue?«  spurgte  Ib 
krænket. 

*Min  kjæreste  Moder!«  udbrød  Karen  livlig.  »I  sige 
ikke  saa,  Svend  Gjønge  er  min  Helt,  om  ham  tale  jo 
Alle  i  disse  Dage.  O,  lad  os  komme  til  ham,  jeg  føler 
en  inderlig  Længsel  efter  at  faa  ham  at  se,  maaske  vil 
han  hjælpe  os,  naar  han  hører  vor  Nød.« 

»Ja  det  vil  han  nok,«  svarede  Ib  i  en  Tone,  der 
vidnede  om  den  fuldkomneste  Overbevisning,  »for  aldrig 
har  jeg  kjendt  den  Mand,  der  mægtede  at  sige  nej, 
naar  lille  Jomfru  Karen  sagde  ja.« 

»Hvem  var  den  Anden,  I  mente?« 

»Hans  Navn  tør  jeg  ikke  nævne,  siden  I  vragede 
Svends.« 

»Sig  det  alligevel,  IbAbelssønU  sagde  Karen  smi- 
lende.  »Nævn  det  til  mig!« 

» Den  Anden  er  en  ringe  Person,  der  idag  har  mærket, 
at  han  duer  til  ingenting,  hvor  ikke  Svend  er  tilstede. 
Han  er  at  ligne  ved  en  Jagthund,  der  kun  kan  jage, 
naar  Skytten  er  med,  men  saa  er  han  ogsaa  rar,  kan  I 
tro,  og  viger  ikke  for  den  gloende  Ild,  saa  Folk  de  kalde 
ham  for  god  og  Kongen  giver  ham  kjønne  Klæder.« 

»Det  er  vist  Dig  selv,«  sagde  Karen  smilende. 

»Ja,  naadige  lille  Jomfru!«  svarede  Ib  undselig. 
»Det  er  mig  selv,  formedelst  jeg  kjender  ingen  Bedre.« 

»Saa  lad  os  da  komme  til  at  tale  med  denne  Svend 
Gjønge!«  ytrede  Fru  Elsebeth.  »I  en  Nød  som  vor  gri- 
ber man  selv  efter  et  Halmstraa. « 

»Ja,  men  man  bliver  ikke  frelst  ved  et  Halmstraa,« 
svarede  Ib    »Her  vil  mere  til.« 

De  to  Damer  satte  deres  Heste  i  Gang.  Ib  holdt 
Skridt  med  dem. 

»Om  nu  Naadigfruen  vil  agte  paa  mit  Raad,«  ytrede 
han  lidt  efter,  »saa  tale  I  til  Svend  med  Blidhed  og  med 
fagre  Ord.  Han  er  noget  kort  for  Hovedet  imellemstunder, 
og  naar  saa  er,  gjælder  for  ham  ingen  Persons  Anseelse.« 

»Jeg  haaber  dog,  min  gode  Vagtmester!  at  han 
kjender  den  Agtelse,  han  skylder  sine  Foresatte  og  høje 
Overmænd,«  svarede  Fruen  fornemt.  »Mig  synes  ogsaa, 
at  vi  vise  ham  sær  Gunst  ved  at  lægge  vor  Sag  i  hans 
Hænder.« 

»Aa  nej,«  svarede  Ib  smilende.  »Det  er  han  vant  til 
før  idag.  Skikkede  selv  Hans  høje  Naade  Kongen  i  Vin- 
ter sit  Bud  ud  for  at  finde  Svend  Gjønge  og  lægge  en 
stor  Del  af  Rigets  Sag  og  Velfærd  i  hans  Hænder.« 

»Nu  og  Svend?« 

»Ja  Svend  skikkede  Budet  tilbage,  da  det  vilde 
give  ham  Raad,  hvordan  han  skulde  handle.« 

»Det  vovede  han!«  udbrød  Fruen  forbavset. 

»Ja,  det  vovede  Budet.« 

»Nej,  det  vovede  Svend?« 

»Ak,  Svend!«  gjentog  Ib  leende.  »Han  gav  Manden, 
som  ogsaa  var  af  høj  Rang,  den  Besked  tilbage,  at  naar 
Kongen  og  Rigets  Raad  næste  Gang  havde  hans  Hjælp 
behov,  saa  gjorde  de  bedst  i  enten  at  have  fuld  Tillid 
til  ham  eller  ogsaa  at  se  sig  om  efter  en  Anden.  Der- 
paa  tog  Svend  og  hans  Kammerat,  ham,  jeg  før  nævnede, 
fat  paa  Arbejdet,  de  vovede,  hvad  de  Andre  ikke  havde 
villet  vove,  og  Vorherre  gav  dem  en  Haandsrækning 
med,  saa  Ærindet  blev  vel  forrettet.« 

»Men  hvorledes  optog  Hans  Majestæt  Kongen  Skyt- 
tens ubegribelige  Dristighed  med  den  Hilsen,  han  sendte 
tilbage?« 

Gjøngeliøvd.  og  Lironn.  Vagtm.  23 

»Saare  vel,«  svarede  Ib. 

»Xej,  fortæl  os  mere  omstændeligt  derom,  min  kjære 
Vagtmester!«  bad  Karen,  idet  hun  ledede  sin  Hest  nær- 
mere til  Ib. 

»Kongen  tog  Svends  Haand  og  trykkede  den  mellem 
sine,  saa  bad  han  Gudfader  velsigne  ham  for  hvad  ædel 
Daad,  han  havde  bedrevet,  og  sagde,  at  han  kunde  be- 
gjære  hvad  han  vilde,  saa  sandt  der  ikke  var  nogen 
Belønning  i  hans  Magt,  som  skulde  blive  ham  nægtet.« 

»Hvor  det  var  smukt  af  Kongen!«  udbrød  Karen 
bevæget. 

»Aa  hvad,«  ytrede  Fru  Elsebeth,  »sligtfortællerman.« 

.•>Ja,  og  sligt  tror  man  paa.« 

»Efter  hvilke  Beviser?« 

»Fordi  jeg  stod  og  saa  det,«  svarede  Ib. 

»Hvad  udbad  Svend  sig  af  Kongen?«  spurgte  Karen. 

»Naadige  lille  Jomfru!«  svarede  Ib.  »Hvad  skulde 
han  vel  fordre?  Man  giver  ikke  sit  Liv  hen  for  Gods  og 
Mønt.  Svend  bad  om  intet.  Han  kyssede  Kongens  Haand, 
saa  var  det  godt.  —  Aa  jo  dog.«  vedblev  han  straks 
efter.  »Han  bad  Kongen  om  at  gjøre  mig  til  Vagtmester 
og  føjede  nogle  fiere  Ord  til,  men  dem  har  jeg  glemt.« 

»Jeg  ser  da,  at  Hans  Majestæt  opfyldte  hans  Ønske.« 
ytrede  Fru  Elsebeth. 

»Hellige  Kors!«  ytrede  Ib  heftig,  »om  han  gjorde? 
Hvis  Svend  havde  bedet  ham  gjøre  mig  til  General, 
saa  vilde  jeg  være  bleven  General  og  Admiral  tillige. 
—  Af  det,  jeg  her  har  fortalt,«  lagde  han  listig  til, 
»vil  Naadigfruen  kunne  forstaa,  hvordan  I  maa  tale 
Svend  til,  naar  vi  im  komme  hjem  til  ham.« 

»Hvad  mener  I  med  at  komme  hjem  til  ham  ?«  gjen- 
tog  Fruen,  y^je^  antager,  vi  ride  op  til  Jungshoved  og 
skikke  derfra  Bud  ned  til  Svend.« 

Ib  standsede  og  betragtede  hende  forbavset. 

»Ja,  hvis  det  er  Naadigfruens  Mening,  saa  vil  jeg 
ønske  Eder  at  fare  vel,  jeg  behøver  da  ej  at  følge  med 
længere. « 

»Men  hvad  skal  dog  alle  disse  Omstændigheder  sige?« 

»Eders  Sendebud  faar  ikke  Svend  til  at  gaa  op  til 
Jungshoved.« 

»Tror  I  virkelig,   han  skulde  vove  at  nægte  det?« 

»Jeg  er  næsten  bange  for,  at  han  vover  det.  Han 
er  nu  engang  ikke  anderledes.« 

»O,  min  kjære  Moder!«  bad  Karens  blide  Stemme, 
»lad  os  følge  Ib  Abelsøns  Raad  og  ride  ned  til  Svends 
Bolig.  Vi  skulle  ogsaa  nok  være  venlige  imod  ham,« 
vedblev  hun  med  et  Nik  til  Ib,  »siden  vi  begge  erindre, 
at  det  ikke  er  hans  Overmænd,  men  to  betrængte  Da- 
mer, der  komme  for  at  bønfalde  om  hans  Hjælp.« 

Fru  Elsebeth  tav,  lige  overrasket  over  Begges  Ytringer. 

»Jeg  synes.  Eders  Naade  sagde  noget,«  udbrød  Ib 
med  en  polisk  Mine. 

»Hvor  bor  da  denne  Skytte,  mod  hvem  man  har 
saa  mange  Hensyn  at  tage?« 

»Ja,  lad  os  saa  kun  drage  videre,«  svarede  Ib  med 
et  veltilfreds  Nik,  »nu  forstaar  jeg  Naadigfruens  Mening. « 

Straks  efter  drejede  de  ud  fra  Skovvejen,  opad  mod 
Landsbyen  Roneklint. 

»Nu  har  jeg  dem,  hvor  jeg  vilde,«  tænkte  den  listige 
\'agtmester,  medens  han  skred  foran  med  de  længste 
Skridt,  han  mægtede  at  tage.  »Og  jeg  har  da  alligevel 
virket  noget  godt  idag,  saa  slet  den  end  begyndte.  Naar 
lille  Jomfru  Karen  først  kommer  og  beder  med  sin  bløde 
Stemme,  saa  siger  han  Ja,  og  vi  faar  ham  saa  lokket 
til  en  Bedrift,  hvorved  han  glemmer  den  Sorg,  han  nu 
sidder  og  kvæler  sig  med  derhjenune.« 

23* 

Samme  Eftermiddag,  to  Timer  senere,  saas  flere 
Mænd  i  smaa  Hobe  komme  ud  fra  Gjerderød  og  Rekinde, 
to  Landsbyer,  hvor  Gjøngerne  under  Krigen  især  havde 
deres  Tilhold.  De  droge  nedad  mod  Høfdingsgaard  og 
vare  alle  Alle  bevæbnede  med  Musketter  og  korte,  brede 
Sabler. 

Den  foregaaende  Dag  havde  Svend  sammenkaldt 
sine  Folk  og  uddelt  Penge  blandt  dem.  Dette  gjorde 
en  overordentlig  Virkning  paa  Gjøngerne,  og  Svend  steg 
særdeles  i  deres  Mening.  De  nøjsomme  ansaa  for  en 
Gunst,  hvad  der  tilkom  dem  som  Ret.  Det  var  desuden 
første  Gang,  de  havde  modtaget  Løn  for  deres  Tjeneste. 

Der  herskede  en  tilfreds  og  munter  Stemning  blandt 
dem  denne  Eftermiddag,  og  Udtrykket  i  deres  Ansigter 
lod  formode,  at  den  Anledning  i  hvilken  de  droge 
frem,  maatte  være  dem  særdeles  kjærkommen.  Da  de 
naaede  den  lange  Skovstrækning,  som  dengang  gik 
fra  Neble  rundt  om  Høfdingsgaard  i  lige  Retning  ned 
til  Ulfssund,  stege  Mændene  over  Gjærdet  og  forsvandt 
mellem  Træerne.  Paa  den  samme  Vej  kom  straks  efter 
et  Ryttertog  tilsyne,  bestaaende  af  to  Mænd  og  to  Da- 
mer. Det  var  Fru  Elsebeth  og  hendes  Datter,  ledsagede 
af  Svend  Gjønge  og  Ib. 

Svend  red  ved  Siden  af  Karen.  Over  hans  blege 
og  sørgmodige  Aasyn  svævede  et  venligt  Smil,  hver 
Gang  den  unge  Dame  talte,  og  dette  skete  temmelig 
hyppigt.  Fruen  derimod  sad  stiv  og  ordknap  paa  Hesten 
og  stirrede  frem  foran  sig,  som  om  hendes  Sidemand, 
den  stakkels  Vagtmester,  aldeles  ikke  havde  været  tilstede. 

Det  var  gaaet  med  Svend,  som  Ib  formodede;  hans 
Livlighed  vendte  efterhaanden  tilbage  under  Indtrykket 
af  Karens  milde  og  blide  Øjne  og  den  Tankeveksling, 
som  det  forestaaende  Tog  fremkaldte. 

Hans  Hoved  hævede  sig,  og  hans  Figur  blev  mere 
rank,  medens  han  overvejede  Faren  og  Midlerne  til  at 
beherske  den.  Hans  Sorg  var  imidlertid  traadt  tilbage, 
eller  var  det  maaske  netop  den,  der  ansporede  ham  til 
ny  Virksomhed  ?  Det  er  jo  saaledes  Tilfældet,  at  Ulykken 
der  bliver  en  Afgrund  for  den  Svage,  er  en  Bro  for  den 
Stærke. 

Under  Tavsheden,  som  imidlertid  opstod,  betragtede 
Karen  ham  nysgjerrig  og  frygtsom  og  anstillede  Sammen- 
ligninger mellem  Originalen  og  det  Billede,  som  hun 
selv  allerede  forlængst  havde  dannet  sig  af  Gjønge- 
høvdingen  under  de  hyppige  Samtaler,  som  hans  Be- 
drifter gave  Anledning  til  i  hendes  Hjem. 

»Men  betro  mig  dog  den  Plan,  I  nu  saa  længe  har 
grundet  over,«  udbrød  hun,  da  de  kom  ind  i  Skoven, 
hvortil  Svenskerne  samme  Formiddag  havde  fulgt  dem. 
A  lovede  at  føre  os  fri  og  frelste  tilbage  til  Høfdings- 
gaard,  og  man  fortæller  om  Eder,  Gjøngehøvding !  at  I 
er  en  Mand,  der  holder  Eders  Løfter.  Jeg  begriber  kun 
ikke  Maaden.« 

»Aa,  hvad!«  svarede  Svend.  »Sagen  er  ikke  saa 
farlig ;  der  gives  endog  tre  Maader,  hvorpaa  det  vil 
kunne  ske.  Den  første  og  letteste  er,  hvis  Svenskerne 
allerede  skulde  være  dragne  bort,  naar  vi  komme  ned 
til  Gaarden.« 

»Desværre,  jeg  tvivler  derom.« 

»Ja,  saa  bruge  vi  den  anden  Maade  og  tale  dem 
til  i  Mindelighed;  siden  vi  have  faaet  Freden  tilbage  i 
Landet,  maa  man  fare  noget  med  Lempe.« 

»I  Mindelighed!«  gjentog  Fruen  spottende,  »og  tror 
L  det  vil  kunne  hjælpe?« 

»Nej,  Frue!«  svarede  Svend,  »det  tror  jeg  ikke; 
men    saa    have   vi  isinde  at  bruge  Magt.    Det  var  den 

tredie  Maade,  jeg  mente.  Før  vi  fange  an  paa  noget, 
skal  jeg  bringe  Eder  i  Sikkerhed  ned  til  Mehrn.« 

Medens  Svend  talede,  bøjede  Ib  sig  forover  paa 
sin  Hest  og  lyttede. 

»Der  kommer  en  Rytter  ridende  bag  efter  os,«  ud- 
brød han.  Svend  vendte  sig  om  og  saa  straks  efter  i 
nogen  Frastand  en  Rytter  vise  sig  paa  en  Tværvej. 

»Altsaa  vide  vi  da,  at  de  endnu  ikke  ere  redne 
bort,«   udbrød  han  rolig. 

»Hvad  agter  I  nu  at  gjøre?«  spurgte  Fruen,  hvis 
Venlighed  syntes  at  komme  med  Faren. 

Svend  smilede.  »Jeg  agter  at  bruge  det  andet  Mid- 
del, jeg  nylig  nævnede,«  svarede  han. 

»Jeg  erindrer  det  ikke.« 

»Vi  bede  dem  om  at  drage  deres  Vej,«  svarede 
han  smilende. 

»Det  tredje  Middel  vil  dog  vist  slaa  bedst  an,« 
bemærkede  Ib. 

Dragonen  var  nu  kommen  saa  nær,  at  man  kunde 
bemærke  en  Bylt  Klædningsstykker,  som  han  havde 
fastspændt  med  en  Læderrem  foran  sig.  Over  begge  Pistol- 
hylstrene hang  to  store,  drevne  Messingfade  af  den  Sort, 
som  man  endnu  i  vore  Dage  af  og  til  ser  opstillede  til 
Pynt  i  Storstuen  i  gamle  Bøndergaarde.  Bag  paa  Sadelen 
var  sammensnøret  et  levende  Faar,  som  flere  Gange  ved 
en  ynkelig  Brægen  tilkjendegav,  hvor  ubekvemt  det  fandt 
sit  Leje.  Dragonen  selv  var  en  høj,  sværlemmet  Skik- 
kelse, hvis  kulsorte  Haar  og  Mundskæg,  brede  Næse 
og  fremstaaende  Kindben  røbede  hans  slaviske  Herkomst. 
Hatten  sad  tilbage  fra  Panden  paa  Baghovedet,  hans 
blodrøde  Ansigtsfarve  og  usikre  Holdning  syntes  at 
vidne  imod  en  fuldkommen  ædru  Tilstand.  Men  var 
dette  end  Tilfældet,  saa  bevirkede  den  hos  ham  kun  en 

særdeles  tilfreds  og  Ij'kkelig  Stemning,  der  udtrykte  sig 
i  et  vedvarende  Smil  og  i  en  Sang,  hvis  aandrige  Ord 
og  Melodi  begge  lode  til  at  være  en  Frugt  af  Øjeblik- 
kets Inspiration.  Da  han  kom  nærmere,  hørte  man  ham 
uafbrudt  gjentage: 

>.Gebe  Gott,  dass  es  immer, 
Es  immer  so  wåre.« 

Rytteren  mærkede  ikke  Fru  Elsebeth  og  hendes 
Ledsagere,  før  han  befandt  sig  i  nogle  faa  Skridts  Af- 
stand fra  dem.  Han  standsede  sin  Hest  og  syntes  at 
betænke  sig;  men  straks  efter  red  han  fremad  igjen  og 
hilste  de  to  Damer  med  Pallasken,  medens  han  gjentog 
sine  Vers,  denne  Gang  i  mere  gjennemtrængende  Toner 
og  med  en  aldeles  forandret  Melodi. 

»Gud  i  Vold,  I  gode  Mennesker!«  udbrød  han,  efter 
at  Sangen  var  endt,  i  en  næsten  uforstaaelig  Blanding 
af  Svensk  og  Tydsk.  »Siden  vi  have  faaet  Fred,  kunne 
vi  vel  nok  ride  et  Stykke  Vej  sammen ;  jeg  holder  me- 
get af  godt  Kompagniskab.« 

»Den  Oppakning,  I  fører  med,  tyder  just  ellers  ikke 
paa  Fred,<:  bemærkede  Ib. 

»Aa,  hvad!«  svarede  Dragonen,  idet  han  kastede 
et  tilfreds  Blik  ned  paa  sit  Rov,  »et  Par  Klædnings- 
stykker, nogle  Mobilier  og  en  Smule  til  Føden.  Vi  trænge 
haardt  til  alle  Dele,  og  naar  man  ikke  kan  faa,  hvad 
man  holder  af,  maa  man  holde  af,  hvad  man  kan  faa. 
Det  er  min  Religion.« 

»I  fare  da  fort  med  at  røve  og  plyndre,  efter  at 
Freden  er  kommen?« 

Dragonen  syntes  ikke  ret  at  have  opfattet  denne 
Ytring;  han  sukkede  og  udbrød: 

»Desværre  ja!  vi  have  faaet  Fred;  jeg  vilde  lade 
mig    male   sort,    om    den  rare  Krig  kunde  vare  blot  et 

halvt  Aars  Tid  endnu.  Det  sværger  jeg  ved  den  hellige 
Jomfru  og  hvad  nu  alle  de  andre  gode  Helgene  hedde, 
som  hjælpe  en  brav  Krigsmand,  at  jeg  aldrig  har  truifet 
paa  et  bedre  og  agtværdigere  F'olk  end  Dansken.  Krigede 
jeg  i  Spanieland,  saa  værgede  de  sig  som  Desperate, 
sloges  om  Dagen  og  myrdede  os  om  Natten ;  kom  jeg 
til  Italien,  drak  vi  Døden  i  deres  forgiftede  Vin;  førte 
Krigen  os  i  et  fattigt,  forhungret  Land,  lede  vi  Nød  og 
svar  Elende,  indtil  Halvparten  af  vore  Folk  døde  af  Sult.« 

»Ak!«  udbrød  Ib,  »hvorfor  døde  ikke  ogsaa  den 
anden  Halvpart  af  Sult?« 

»Den  døde  af  Tørst,  min  brave  Kammerat!  1  dette 
Land  befinder  man  sig  derimod  som  i  Himmerig,  blandt 
lutter  fromme  og  ærlige  Sjæle,  de  slaas  ikke,  de  værge 
sig  heller  ikke,  løbe  bort,  naar  vi  komme,  men  sørge 
altid  først  for  at  samle  Kister  og  Lædiker  fulde  til  os.« 

»Hvor  have  I  drevet  Hærværk  idag?«  spurgte  Svend. 

»Ak  ja,  denne  Dag  glemmer  jeg  aldrig,«  vedblev 
Soldaten.  »Naar  jeg  engang  kommer  hjem,  vil  jeg  skære 
den  ind  paa  Bjælken  i  min  Stue,  saa  dybt,  at  Mærket 
skal  gaa  igjennem  paa  den  anden  Side.  Vi  førte  vore 
Heste  ind  i  Bondens  Storstue,  trak  Dragkisten  ud  og  gav 
dem  Havre  i  Skufferne,  saa  udsøgte  vi  os  de  bedste  af 
Faarene,  drak  Mjøden  og  spildte,  hvad  vi  ikke  mægtede 
at  drikke.  Da  Bonden  omsider  begyndte  at  kvække, 
bandt  vi  ham  fast  til  Bilæggerovnen,  klædte  ham  af,  og 
en  Mand  fugtlede  ham  med  Sabelskeden,  medens  en 
Anden  under  Pryglene  tvang  ham  til  at  synge: 
Gebe  Gott,  dass  es  immer, 
Es  immer  so  wiire. 

Den  Misundelige  græd  og  sang  paa  eengang,  imens  tog 
Enhver  af  os,  hvad  han  syntes  bedst  om.  Hellige  Jomfru  ! 
jeg  siger  det  med  grædende  Taarer,  saa  lykkelig  en  Dag 

har  jeg  aldrig  oplevet.  Min  gode  Skytshelgen  skal  have 
Ret  til  at  gjøre  mig  til  en  Hvalfisk,  om  han  lyster,  naar 
det  ikke  er  sandt.« 

»Hvorfor  just  til  en  Hvalfisk?«  spurgte  Ib. 

»For  saa  tog  jeg  den  lille  Jomfru  der  og  satte  hende 
paa  min  Ryg  og  svømmede  bort  med  hende,«  svarede 
Dragonen  med  et  Nik  over  til  Karen.  »Men  I  har  Ret, 
derfor  behøver  jeg  da  endelig  ikke  at  blive  til  en  Hval- 
fisk. I  rare  Mennesker  lade  mig  vel  nok  faa  hende  med 
det  gode.  Hun  skal  ogsaa  være  mit  Bytte.« 

Svend  kastede  et  Rlik  paa  Karen.  Hendes  Ansigt 
var  blevet  blegt  og  vidnede  om  Frygt,  men  denne  Mine 
forsvandt,  idet  hun  hævede  sit  Hoved  op  til  ham,  og 
deres  Blikke  mødtes.  Disse  fromme,  mørkeblaa  Øjne  an- 
toge  da  et  Udtryk  af  Tryghed  og  en  fast  Fortrøstning 
til  hans  Nærværelse,  der  var  mere  veltalende  og  tillige 
mere  smigrende  end  de  bedst  valgte  Ord. 

»Hun  kan  maaske  gjøre  sig  Forhaabning  om  at 
følge  med  til  min  Hjemstavn  og  blive  saa  godt  som 
min  Hustru,  naar  vi  drage  ud  af  Landet.« 

»Ja,  det  kommer  dog  an  derpaa,«  sagde  Svend. 

»Paa  hvad?« 

»Om  I  faar  Lov  til  at  tage  hende  med.« 

»Hvad  for  noget.  Kammerat!«  udbrød  Dragonen 
med  en  virkelig  følt  Overraskelse.  »Hvem  skulde  vel  kunne 
forbyde  det?  Er  I  kanske  den  lille  Piges  Broder?« 

»Hun  er  min  Datter!«  ytrede  Fru  Elsebeth  i  en 
Tone  og  med  en  Værdighed,  der  fuldstændig  egnede 
sig  til  at  betegne  den  uhyre  Forskjel  mellem  at  være 
Svends  Søster  og  hendes  Datter. 

»Ah,  det  forstaar  jeg  nok,  gamle  Frue!  Han  er  da 
Eders  Mand.« 

Fru  Elsebeths  Ansigt  rødmede  af  Harme,  idet  hun 
svarede: 

»Jeg  er  Fru  Elsebeth  Buchwald  til  Høfdingsgaard,  en 
Dame  ud  af  den  høje  Adel.  og  denne  Mand  er  en  Ufri.« 

»Ufri!«  gjentog  Dragonen  uden  at  fatte  dette  Ords 
Betydning,  >^det  vil  sige,  at  I  slet  ikke  staar  i  Slægt- 
skab til  ham?« 

Svend  smilede  og  vedblev  at  tie. 

»Han  er  et  Tyende,«  sagde  Fruen,  »som  vi  tillode 
at  ride  ved  vor  Side,  fordi  han  pralede  med  at  kunne 
beskytte  os  mod  de  Raaheder  og  Fornærmelses,  vi  be- 
frygtede undervejs.« 

»Om  saa  er,«  sagde  Dragonen,  »da  har  jeg  jo  frelst 
min  Samvittighed,  og  jeg  tror,  at  jeg  tager  begge  disse 
to  smaa  Fruentimmer,  den  Unge  for  hendes  kjønne  An- 
sigt, den  Gamle  for  hendes  kjønne  Klæder.  I  skulle 
være  Vidner,  I  gode  Mænd!  naar  mine  Kammerater 
komme,  at  jeg  har  lagt  Beslag  paa  dem.« 

»Hvor  har  1  da  gjort  af  Eders  Kammerater?« 
spurgte  Ib. 

»Ja,  jeg  begriber  ikke,  hvad  de  tøve  efter,«  svarede 
Rytteren,  idet  han  standsede  Hesten  og  drejede  Hovedet 
tilbage.  »Fire  Mand  rede  vi  ud  af  Byen,  men  jeg  maa 
være  kommen  dem  forud.  Tys,  stille !  jeg  hører  Nogen 
raabe  inde  i  Skoven,  det  er  vist  dem;  der  komme  de!« 

Nede  paa  Skovvejen  kom  tre  Ryttere  ridende  i 
Skridtgang  og  syngende  af  fuld  Hals. 

»Hvor  mange  vare  I  da  ialt,  da  I  droge  ud  fra 
Vordingborg?«  spurgte  Svend. 

F'ørst  vare  vi  Tolv,  men  Kaptajnen  lod  fire  af  os 
gjøre  en  Afstikker  i  Omegnen,  medens  han  selv  red  til 
Herregaarden,  som  vort  Ærinde  gjaldt.« 

»Tolv!«  gjentog  Svend  og  Ib  paa  eengang,  idet 
de  vekslede  et  talende  Blik. 

»Den  brave  Kaptajn!   han  vilde,  at  vi  allesammen 

skulde  være  glade  og  Enhv^er  af  os  faa  sin  Del  af  Byttet. 
Om  I  nu  vil  gjøre  mig  noget  til  Behag,  min  gamle  Kone!« 
vedblev  han  og  greb  Fruens  Hest  i  Tøjlen,  *saa  har  I  intet 
imod,  at  vi  ride  ind  bag  Træerne,  mens  jeg  drager  denne 
rare  Kaabe  af  Eder  og  pakker  den  sammen,  før  Kamme- 
raterne faa  Øje  paa  den.  Ved  min  adelige  Ære !  naar  de 
se  Eders  kostbare  Klædning,  ville  de  rive  Stykke  for  Stykke 
bort  af  den,  saa  der  tilsidst  ikke  bliver  noget  tilbage  for  mig. 
Kom,  Gamle,  kom!«  vedblev  han  med  et  Ryk  i  Hestens 
Tøjler,  »det  skal  være  bestilt  i  et  Øjeblik,  og  I  skal  faa 
en  Mandfolkekofte  til  at  hænge  over  Jer  istedenfor. « 

Fruen  tilkastede  Gjøngen  et  bedende  Blik.  Frygten 
havde  omsider  fortrængt  hendes  Stolthed,  og  hun  udbrød : 

»Vil  I  da  ikke  hjælpe  mig,  Svend?« 

»I  er  Fru  Elsebeth  Buchwald  til  Høfdingsgaard,« 
svarede  han,  og  har  at  søge  Hjælp  hos  den  høje  Adel, 
men  ikke  hos  en  ufri  Mand.« 

»Min  kjære  Svend  Gjønge!  I  regne  mig  ikke  disse 
Ord  til  Last!«  hviskede  hun  grædende. 

»Naadige  Frue  glemmer  sig  selv  ligeoverfor  den 
fremmede  Mand,«  vedblev  Svend,  »et  Tyende  kan  ikke 
være  Eders  Kjære,  og  den  Beskyttelse,  jeg  lovede,  var 
kun  Praleri." 

»Kommer  I  saar«  vedblev  Dragonen,  som  var  reden 
nogle  Skridt  forud. 

»Jeg  skal  frelse  Eder,«  sagde  Ib,  »hvis  I  vil  sige 
ja  til,  hvad  jeg  fortæller,  og  vedgaa  alt,  eftersom  Talen 
kan  falde.« 

»O,  min  Gud!  jeg  vil  gjøre  hvadsomhelst  I  for- 
langer.« 

»Saa  er  det  godt,«  sagde  Ib.  »Lad  Manden  kun 
komme.« 

»Min  gode  Dragoner!«  vedblev  han,  »vi  lade  nu  den 
Sludder  fare,  og  Fruen  der  skal  ikke  følge  med  Eder.« 

»Hvordan,  Kammerat!  hvem  vil  forhindre  det?« 

»Jeg  er  den  naadige  Frues  Mand.« 

»I,  Vagtmester!«  raabte  Dragonen. 

»I  kan  jo  spørge  hende  selv.« 

Dragonen  vendte  sig  forbavset  om  mod  Fruen. 

»Ak  ja!«  svarede  hun,  »det  forholder  sig  saaledes.« 

»Og  den  lille  Pige?« 

»Det  er  vor  kjære  Datter,«  svarede  Ib,  »og  det  kan 
jeg  sige  Jer  god  for,  at  enhver  Fader  l^an  lægge  sine 
Hænder  sammen  og  takke  Vorherre  for  et  saadant  Barn. 
Vi  giftede  os  saamænd  af  Kjærlighed,  jeg  og  den  rare 
Frue,  formedelst  hun  aldrig  havde  kjendt  en  Mand,  der 
var  mere  efter  hendes  Sindelag,  og  som  havde  saa  kjøn 
en  Kofte  at  bære,  som  jeg.  Er  det  ikke  sandt,  hvad  jeg 
siger,  naadige  Frue?« 

Hun  nikkede.  Under  disse  Kvaler  svigtede  hendes 
Stemme,  og  Læberne  skjælvede,  idet  hun  betvang  Graaden. 
Karen  vendte  sig  om  og  tilkastede  Svend  et  bebrejdende 
Blik. 

»Ak,  Gjøngehøvding!«  udbrød  hun  sørgmodig,  »er 
det  saaledes,  I  holder  Eders  Løfter?  Jeg  ventede  mig 
Bedre  af  Eder.« 

»I  skal  heller  ikke  blive  skuffet,«  svarede  Svend 
godmodig.     »Endnu  har  det  ingen  Fare.« 


29. 

Hvorledes  Theologien  kan  opfordre  til 
Uforsonlighed. 

I  samme  Øjeblik,  den  svenske  Rytter  vendte  sig  om 
mod  Fru  Elsebeth  og  greb  hendes  Tøjler  for  med  Magt 
at  føre  Hesten  ind  mellem  Træerne,  blev  han  anraabt  af 
sine  Kammerater,  der  nu  havde  nærmet  sig  paa  faa  Skridts 

Afstand.  Dragonen  opgav  sin  Hensigt  og  slap  Tøjlerne. 
Selskabet  bestod  nu  ialt  af  otte  Personer.  Svend  havde 
skiftet  Plads  og  red  imellem  de  to  Damer.  Ib  lod  sin 
Hest  gjøre  et  Spring,  som  bragte  ham  nærmere  til  Fruen. 
Dragonen    kom  derved  til  at  ride  paa  hans  højre  Side. 

De  tre  Sidstankomne  førte  ligesom  deres  Kammerat 
en  Oppakning,  der  bestod  af  Klædningsstykker,  Tinfade, 
dræbte  Gæs  og  Høns.  En  af  dem  havde  en  stor  Messing- 
kjedel  hængende  foran  paa  Hesten  som  en  Pauke.  Man 
havde  ikke  vraget  eller  forsmaaetnogensomhelst  Gjenstand, 
der  kunde  lade  sig  gjøre  til  Penge  nede  i  Vordingborg. 

Rytternes  usikre  Holdning  ogglødende  Kinder  vidnede 
tillige  om  den  Opmærksomhed,  de  under  Toget  havde 
haft  Lejlighed  til  at  skjænke  Bøndernes  Mjød  og  Brænde- 
vin. Fra  nu  af  fulgte  Ibs  Øjne  uafbrudt  enhver  af  Svends 
Bevægelser;  han  havde  en  dunkel  Anelse  om,  hvad  der 
forestod,  rettede  sig  i  Sadelen  og;  klirrede  med  sin  Sabel. 

»Hvad  Djævlen  er  det  for  et  Kammeratskab,  Du  her 
har  gjort,  Wentzel?«  udbrød  den  ene  af  Rytterne. 

»Det  er  et  meget  godt  Kammeratskab,«  svarede 
Wentzel.  »Den  lille  Jomfru  der  skal  være  min  Kone,  den 
Gamle  er  hendes  Moder,  hende  har  jeg  ogsaa  ærlig  og 
redelig  gjort  til  Bytte,  før  I  kom,  hvorpaa  jeg  har  taget 
de  gode  Mænd,  som  ride  med  os,  til  Vidne.« 

»Sikke  kostbare  Klæder  den  Gamle  har  paa,«  ud- 
brød den  Ene. 

»Ja,  og  en  lang  Sølvkjæde  om  Halsen  med  en  Skil- 
ling i,«  ytrede  Wentzel,   »hvad  giver  Du  mig  for  den?« 

»Hendes  Kaabe  vil  jeg  kjøbe  af  Dig,  at  jeg  kan 
give  min  Kjæreste  den  nede  i  Byen.« 

»Men  hvad  er  det  for  to  Mænd,  der  ride  med? 
Den  Ene  ser  jo  ud,  som  om  han  var  Vagtmester  blandt 
Krigsfolket.« 

»Ja,  jeg  er  Vagtmester,«  svarede  Ib  forekommende. 

»Og  den  Anden  i  den  grønne  Kofte  og  med  Jæger- 
hornet ved  Siden.  Hvad  er  Jeres  Haandtering?« 

»Jeg  er  Skytte,«  svarede  Svend,  »og  kan  tude  i 
Horn  for  de  gode  Krigsmænd.« 

»Saa  tud  os  et  Stykke!«  sagde  Wentzel. 

»Ja  nok!«  svarede  Svend.  Han  satte  Hornet  for 
Munden  og  udstødte  tre  stærke  og  langtrukne  Toner, 
der  gjentoges  af  Ekkoet  dybt  inde  i  Skoven;  derefter 
blæste  han  en  Jagtmelodi,  som  Jægerne  bruge,  naar  de 
samles  til  Jagten.  Wentzel  smilede  og  kastede  et  tilfreds 
Blik  omkring  sig.  Da  Svend  tav,  bøjede  Vagtmesteren 
sig  forover  paa  Hesten  og  udbrød  med  den  største 
Ligegyldighed,  som  han  kunde  give  sin  Stemme: 

»Dernede  paa  Vejen  kommer  en  Mand  gaaende,  og 
han  er  klædt  i  en  Kofte.« 

»Jeg  ser  det  nok,«  sagde  Svend. 

»Naa,  hvad  bliver  der  saa  af  vor  Handel,  Wentzel! 
skal  jeg  kjøbe  den  rare  Kjæde,  din  Kones  Moder 
bærer?« 

»Nej,  den  skal  sælges,  som  den  vejer  til.  Hendes 
Kaabe  vil  jeg  heller  skille  mig  ved,  og  jeg  mener,  at 
tre  Sølvdalere  er  en  Spotpris  for  den.« 

»Tre  Sølvdalere!«  gjentog  Rytteren,  »ja,  men  for 
den  Pris  faar  jeg  vel  hendes  Fjerhat  med?« 

»Det  skal  Du,«  sagde  Wentzel. 

»Vil  Hun  ogsaa  sige  mig  god  for,  at  det  er  rigtig 
fint  Tøj,  Hun  har  sat  i  sin  Kaabe?«  vedblev  Rytteren, 
henvendt  til  Fruen. 

Den  ulykkelige  Dame  tav,  hendes  tidligere  Selv- 
tillid var  aldeles  forsvunden.  Hun  kastede  et  frygtsomt 
og  bønligt  Blik  over  til  Svend. 

»Vær    barmhjertig,    Svend    Gjønge!«     bad    Karen 

hviskende,  »ser  I  ikke  min  stakkels  Moder?  Hvor  længe 
vil  I  lade  hendes  Straf  vare?« 

»Jeg  tænker  ikke  paa  nogen  Straf,«  svarede  Svend. 
»Da  hun  haanede  mig,  sagde  hun  kun,  hvad  hun  tænkte, 
og  hun  tænkte  som  alle  de  Andre  af  hendes  Stand. 
Jeg  tøvede  blot,  fordi  jeg  vilde  se  at  blive  af  med  disse 
Folk  paa  en  fredelig  Maade,  uden  at  vor  Strid  skulde 
gjøre  Larm  og  vare  dem  dernede.« 

»Men  de  ville  jo  berøve  min  Moder  den  Kaabe, 
hun  bærer,«  vedblev  Karen.  »O,  for  min  Skyld!  læg 
Eder  derimellem  og  forhinder  det.« 

»Nu  vel  da!«  sagde  Svend,  »for  Eders  Skyld.  I 
skal  blive  dette  Selskab  kvit.« 

»I  gode  Mænd!«  vedblev  han  henvendt  til  Dra- 
gonerne, »hold  nu  op  med  den  Sludder!  I  handle  jo 
som  Børn  og  kjøbslaa  om  Sager,  der  aldrig  ville  tilhøre 
Eder.« 

»Eja!«  raabte  Dragonerne,  lige  meget  forbavsede 
over  disse  Ord  og  det  truende  Ansigt,  som  ledsagede 
dem,  »hvem  vil  forbyde  det?« 

»Det  vil  min  Tro  jeg!«  svarede  Svend,  og  i  samme 
Øjeblik  kastede  han  sin  Hest  til  Siden  og  sporede  den 
til  et  rasende  Spring  ind  mod  de  to  Ryttere,  der  rede 
ham  nærmest.  Den  Ene  af  disse  veg  tilbage,  Svend  hug 
den  Anden  i  Hovedet  med  sin  Hirschfænger.  I  samme 
Øjeblik,  Ib  bemærkede  Svends  første  fjendtlige  Bevægelse, 
holdt  han  sin  Hest  tilbage,  hvorved  Wentzel  kom  ham 
et  Skridt  forud;  Ib  bøjede  sig  over  imod  ham,  greb 
ham  i  Skuldrene,  hævede  ham  ud  over  Sadelen  og  ka- 
stede ham  med  al  Kraft  ned  mod  Jorden.  De  to  andre 
Dragoner  grebe  deres  Pistoler,  men  inden  de  kunde 
gjøre  Hylsteret  fri  for  de  Pakker  af  Klædningsstykker, 
som  hængte  over  dem,  hørte  de  Svend  raabe: 

»Se  Eder  om!  ved  det  første  Skud,  I  løsne,  ere  I 
Dødsens!« 

Rytterne  studsede.  Paa  begge  Sider  af  Vejen  kom 
tre  Mænd  tilsyne  fra  Træerne  og  rettede  deres  Bøsser 
mod  dem.  De  begrebe,  at  al  Modstand  vilde  være  unyt- 
tig. Wentzel  havde  rejst  sig  op  efter  sit  ublide  Fald, 
han  rakte  Ib  sin  Sabel  og  udbrød: 

»Det  var  et  godt  Kammeratskab,  vi  sluttede.« 

»Aa  ja,«  svarede  Ib,  »paa  alfar  Vej  skal  man  se 
sig  for.<' 

»Læg  Eders  Vaaben  fra  Jer,«  sagde  Svend.  »I  for- 
nemme vel,  at  vi  have  Overmagten.« 

Rytterne  kastede  deres  Vaaben.  To  af  Gjøngerne 
nærmede  sig  Stedet,  med  Geværløbene  rettede  mod  de 
vaabenløse  Svenske,  og  sankede  Vaabnene  sammen. 

»I  binde  deres  Hænder,  Tam  og  Jens!«  vedblev 
Svend,  »og  føre  dem  og  Hestene  op  paa  Jungshoved 
Slot.  Holde  de  sig  rolige,  saa  gjør  dem  intet  ondt,  prøve 
de  paa  Modstand,  saa  skyd  dem  ned.  Hvis  I  kunne  komme 
saa  betids  tilbage,  saa  ved  I,  hvor  vi  mødes  hernede.« 

Efter  disse  fyndige  Befalinger  gav  Svend  Ib  et 
Vink,  og  de  fire  Ryttere  satte  sig  atter  i  Bevægelse. 

Karens  Ansigt  var  bleven  blegt  under  det  foregaaende 
Optrin;  da  de  rede  videre,  trængte  hun  sin  Hest  nær- 
mere hen  til  Svends ;  hun  vilde  tale,  men  idet  hun  hæ- 
vede sit  Hoved  op  mod  ham,  straalede  hendes  Øjne  af 
Taarer,  og  hun  lod  den  ^'tring  af  Taknemlighed,  han 
allerede  læste  i  ethvert  Træk,  bero  ved  at  lægge  sin 
lille  Haand  ovenpaa  hans. 

Hendes  Moder  havde  derimod  en  mere  lydelig  Maade 
at  ytre  sine  Følelser  paa,  og  saaledes  gaar  det  i  Regelen: 
medens  vi  føle  dybest,  fattes  vi  undertiden  Ord,  og  naar 
vi  have  Ordene,  fattes  vi  undertiden  Evne  til  at  føle. 

Ibs  hele  Ansigt  viste  et  uafbrudt  Smil,  han  gned  sine 
Hænder,  rettede  paa  sin  Uniform  og  vendte  sig  flere 
Gange  om  i  Sadlen  for  at  se,  hvorledes  det  gik  de  Over- 
vundne. Gjøngerne  havde  allerede  bundet  deres  Hænder 
og  førte  dem  tilbage  ad  Vejen  til  Jungshoved. 

»Det  var  forresten  en  god  Begyndelse,«  udbrød  den 
snakkelystne  Vagtmester,  som  ikke  kunde  finde  sig  i 
Svends  Tavshed.  »Jeg  tænker,  den  spaar  os  godt.  Eders 
Naade  ser  nu,«  vedblev  han  dæmpet,  for  at  Svend  ikke 
skulde  høre,  hvad  han  sagde,  »at  han  der  henne  dog 
duer  til  noget,  saa  ringe  et  Tyende  I  holdt  ham  for  at 
være.« 

Fru  Elsebeth  fik  Lejlighed  til  at  benytte  det  forson- 
lige Ord,  som  svævede  paa  hendes  Læber.  Ib  vedblev: 

»Heller  ikke  ville  I  lægge  mig  det  til  Last,  at  jeg 
talede  noget  frit  om  Eder  til  Dragonerne  før,  Ordene 
flyve,  som  de  komme,  og  I  gjorde  mig  imod.« 

»Hvem  have  vi  der?«  udbrød  Svend  og  pegede 
hen  paa  Vejen,  hvor  man  saa  to  Mænd  komme  ud  fra 
en  Tværsti  og  nærme  sig  Rytterne. 

»Den  Ene  er  Abel,«  svarede  Ib,  »den  Anden  kjen- 
der  jeg  ikke.« 

»Her  bringer  jeg  Dig  en  Mand,«  udbrød  Abels 
dybe  Basstemme,  endnu  inden  han  naaede  dem,  »som  gik 
og  forhørte  sig  efter  Dig  hos  vore  Folk,  og  som  lod 
sig  forstaa  med,  at  han  havde  et  vigtigt  Ærinde  at  be- 
sørge.« 

Svend  betragtede  nogle  Øjeblikke  den  Fremmede, 
han  gjenkjendte  ikke  dette  blege,  intetsigende  Ansigt. 
Ib  havde  en  bedre  Hukommelse  og  udbrød,  efter  at 
have  kastet  et  Blik  paa  Manden: 

»Det  er  jo  den  fromme  Kapellan,  som  vi  mødte  til 
Vordingborg,  den  Dag  vi  gik  at  skrifte  for  Præsten.« 

Gjøngehøvd.  og  Dronn.  Vagtra,  24 

»Ja,  det  er  mig,«  svarede  Tange.  »Jeg  har  søgt 
efter  Eder  den  hele  Dag,  og  — « 

»Det  er  godt,«  sagde  Svend,  »ret  nu  skulle  vi 
tales  ved  om  Eders  Ærinde.«  Han  vendte  sig  mod  Abel 
og  udbrød: 

»Har  I  set  noget  til  dem  dernede?« 

»Der  ligger  otte  Mand  paa  Høfdingsgaard  og  støje 
som  Besatte.  Vi  vare  alt  komne  ned  i  Byen,  da  vi 
hørte  Dig  tude  i  Hornet.« 

»Om  Naadigfruen  saa  behager,«  vedblev  Svend, 
henvendt  til  Fru  Elsebeth,  »skal  denne  Mand  føre  Eder 
til  Præsten  i  Sønder  Mehrn,  hvor  I  kunne  tøve,  til  Sven- 
skerne drage  bort  fra  Høfdingsgaard.  Jeg  haaber  ikke, 
det  vil  vare  længe.« 

Fru  Elsebeth  var  viUig  hertil  og  førte  sin  Hest 
efter  den  allerede  forudgangne  Abel  med  en  særdeles 
høflig  Hilsen  mod  Svend.  Idet  Karen  fulgte  sin  Moder, 
rakte  hun  ham  Haanden  og  ledsagede  denne  Hilsen  med 
et  Smil  og  et  dvælende  Blik. 

»Naa  Præst!«  udbrød  Svend,  da  han  og  Ib  vare 
ene  med  Tange.  »Hvad  Nyt  kan  I  saa  have  at  bringe 
mig?  I  maa  fatte  Eder  kort,  der  er  ikke  længe  tilbage 
til  Aften,  og  vi  skulle  endnu  være  færdige  med  et  Stykke 
Arbejde  forinden.« 

»Det  er  just  for  samme  Arbejdes  Skyld,  at  jeg 
kommer.    Kanske  jeg  kan  være  Eder  til  nogen  Nytte.« 

>'l!«  udbrøde  begge  Gjøngerne  forundrede. 

»Hvorfor  ikke?  Jeg  har  i  de  sidste  Dage  haft  Til- 
hold hos  Ridefogden  paa  Høfdingsgaard,  hvor  Svenskerne 
nu  huserer.  Jeg  skal  vise  Eder  en  Løngang,  hvorfra  I 
uformærket  kunne  komme  op  i  Gaarden,  og  jeg  skal 
levere  dem  Alle  i  Eders  Hænder,  Folkene  og  Kaptajnen, 
at  I  kan  handle  med  dem,  som  I  lyster.« 

»Og  alt  dette  vil  I  gjøre,  en  Gejstlig  og  Fredens 
Mand?« 

»Det  vil  jeg,«   svarede  Tange  bestemt. 

»Ved  I  hvad,  Kapellan;  jeg  tror  Eder  ikke.« 

»Det  kan  være,  men  naar  denne  Aften  er  forbi, 
skal  I  faa  bedre  Grund  til  at  tro  mig,  end  I  har  haft 
tilforn.« 

»Hvad  mener  I  dermed?« 

»Ak,  Gjøngehøvding!  ulykkeligvis  var  det  mig, 
der  kom  til  at  røbe  Eder,  dengang  I  drog  bort  med 
Skatten  fra  Vordingborg.« 

»Ja,  Folk  sagde  det  rigtignok,«  svarede  Svend,  »men 
jeg  troede  ikke,  at  I  selv  vilde  vove  at  fortælle  mig  det.« 

»Jeg  kan  ikke  tabe  mere  derved,  end  jeg  alt  har 
tabt.  Præsten  j^og  mig  bort  fra  sit  Hus,  hans  Datter  ga\ 
mig  min  Trolovelsesring  tilbage,  og  jeg  forlod  Byen, 
tiggefærdig  og  haanet  af  Alle.  Saa  drog  jeg  op  til  Kjø- 
benhavn  for  at  lade  mig  stille  blandt  Landets  Krigsfolk 
og  faa  Lejlighed  til  en  Bedrift,  der  kunde  læske  den 
forrige  ud,  men  Freden  kom  forinden,  jeg  vandrede  afsted 
igjen  paa  min  Fod,  at  søge  mit  Ophold  hvor  jeg  kunde, 
det  jeg  nu  har  fundet  hos  min  kjære  Mosters  Søn,  Fog- 
den paa  Høfdingsgaard,  hvor  jeg  lærer  hans  smaa  Børn 
Kristendom  og  at  skrive  paa  Tavle.  Alt  som  jeg  sidder 
ved  mit  Arbejde  imorges,  kommer  han,  denne  nedrige 
Kaptajn,  Aarsagen  til  alle  mine  Gjenvordigheder,  ridende 
ind  i  Gaarden  for  at  røve  og  plyndre;  da  løb  mig  Gal- 
den i  Blodet,  jeg  længtes  efter  at  forskylde  ham  de 
Ulykker,  han  havde  bragt  mig  i,  og  gik  for  at  opsøge 
Eder,  saa  snart  Fruen  var  reden  bort.« 

»Hvad  er  det  for  en  Kaptajn?« 

»En  hvervet  Mand,  Tydsker  af  Fødsel,  hans  Navn 
er  Manheimer.« 

»Manheimer!«   udbrød  begge  Gjøngerne. 

»I  tager  fejl,^    udbrød  Ib. 

»Ak  nej!«  svarede  Tange,  »jeg  har  endda  Aarsag 
nok  til  at  erindre  mig  hans  Persen.« 

»Men  han  blev  jo  skudt  oppe  ved  Kjøge.« 

»Ja,  jeg  har  hørt  det  fortælle  af  Bodil  Ebbesdatter, 
hende  de  kalde  Kulsoen.  Men  Kaptajnen  bar  et  Bryst- 
harnisk under  sin  Køllert.  Da  I  affyrede  Eders  Pistol 
paa  ham  i  et  Par  Skridts  Afstand,  sank  han  til  Jorden, 
bedøvet  efter  Slaget  af  Kuglen,  der  dog  kun  havde 
gjort  en  dyb  Bule  i  Brystpladen,  uden  at  trænge  igjen- 
nem  samme.« 

»Og  nu  vil  1  altsaa  forraade  Svenskerne  til  os,  lige- 
som I  før  forraadte  os  til  Svensken?«   ytrede  Svend. 

»Nu  vil  jeg  gjengjælde  ham  det  onde,  han  har  bragt 
over  mig,  og  gjøre  min  Uret  mod  Eder  god  igjen.« 

»Ja,  jeg  siger  Tak!  men  vi  have  ikke  Eders  Hjælp 
fornøden,  I  gaar  Eders  Vej,  jeg  gaar  min.  Enhver  af 
os  vil  staa  sig  bedst  derved.« 

»I  afslaar  da  min  Bistand?«  spurgte  Tange,  »Hvor- 
ledes vil  I  komme  ind  paa  Slottet,  som  Kaptajnen  hol- 
der besat?« 

Ib  udstødte  en  haanlig  Latter. 

»Hvorledes  kom  vi  ud  af  Kirken,«  svarede  Svend, 
»da  Kaptajnen  holdt  den  besat?  Dengang  stod  endogsaa 
I  paa  hans  Parti.« 

»Ja,  ja,  Gjøngehøvding!«  sagde  Tange,  som  havde 
ventet  sig  et  andet  Udfald  af  denne  Samtale.  »Jeg  gaar 
da  min  Vej,  siden  I  vil  det  saa.  Paa  Høfdingsgaard 
mødes  vi  igjen,  og  I  skal  dog  faa  at  se,  at  min  Hjælp 
kan  komme  Eder  tilgode.« 

»Det  kan  være,«  svarede  Svend  ligegyldig.  »Men 
jeg  mener  ikke,    at  vi  skilles  endnu  ;    siden   I  har  haft 

Umage  med  at  opsøge  mig,  saa  lad  os  følges,  til  vi 
komme  lidt  bedre  frem.« 

>Jeg  forstaar  Eder.  I  mistænker  min  Hensigt  og 
har  ingen  Tiltro  til  mig.« 

^>Ikke  megen  Tiltro,  Herre  Præst!  ikke  megen.« 

Derefter  forlode  de  Landevejen  og  fulgte  en  smal 
og  banet  Sti  inde  i  Skoven,  som  førte  langs  med  det  bug- 
tede Aaløb,  der  tidligere  blev  omtalt,  da  Dragonerne 
fangede  Svend.  Efterhaanden  som  de  rede  fremad,  mødte 
de  Gjøngerne,  der  havde  udspejdet  Egnen,  og  hvis  For- 
klaringer bekræftede  de  Oplysninger,  Svend  allerede 
havde  modtaget.  Hofdingsgaard  laa  i  Frederik  den  Tredjes 
Tid  nærmere  ved  Havet  end  det  nuværende  Sted  af 
samme  Navn.  Den  var  befæstet  med  en  høj  Jordvold, 
der  omgav  Slottet  paa  de  tre  Sider.  Tæt  under  Muren, 
paa  den  fjerde  Side,  løb  Aaen  fra  Lekkinde  Sø,  som 
dannede  et  tilstrækkeligt  Værn  og  tillige  fyldte  de  øvrige 
Grave  udenfor  Volden.  Mod  Sydost  var  anbragt  en  bred 
Vindebro  midt  foran  begge  Gaardens  fremspringende 
Fløje.  Bygningen  selv  var  omgiven  af  Skoven,  som  skjulte 
den  i  et  Bøsseskuds  Afstand.  Derfra  løb  en  bred  AUee 
af  Alm  og  Popler  op  mod  Vindebroen. 

Da  Gjøngerne  vare  komne  paa  hin  Side  Aaen,  saa 
de  Slottet  oplyst  af  den  nedgaaende  Sols  Straaler  og 
Vindebroen  dragen  op  foran  Porten.  De  gjorde  Holdt, 
toge  Magisteren  i  deres  Midte  og  lejrede  sig  paa  Stedet, 
medens  Svend  og  Ib  snege  sig  videre  hen  ad  Alleen. 

For  Enden  af  denne  stod  en  Skildvagt  med  Karabinen 
paa  Skulderen  og  stirrede  med  et  længselsfuldt  Blik  op 
imod  Slottet,  gjennem  hvis  aabne  Vinduer  en  bedøvende 
Larm  af  Latter  og  Sange  og  utydelige  Ord  trængte  ned 
til  ham. 

Svend  lagde  sin  Haaiid  paa  Ibs  Arm  og  hviskede: 

>  Denne  Mand  —  - 

Ib  forstod  ham  og  svarede* 

»Det  er  da  altid  een  mindre.  Træd  over  bag  den 
gamle  Eg  der,  saa  kan  Du  bedre  se,  hvor  kjønt  jeg 
bærer  mig  ad.« 

Svend  smilede.  Ib  stak  en  Pistol  ind  i  Brystet  paa 
sin  Kofte  og  krøb  hurtigt  og  umærkeligt  som  en  snigende 
Kat,  fra  Træ  til  Træ,  nærmere  mod  Soldaten.  Denne 
blev  staaende  lænet  op  til  et  Træ,  uden  mindste  Anelse 
om,  hvor  pludseligt  han  vilde  blive  afbrudt  i  de  behage- 
lige Tanker,  som  beskjæftigede  ham.  Vagtmesteren  nær- 
mede sig,  han  syntes  at  glide  hen  over  Græsset  og 
Løvet  uden  at  bevæge  det.  Da  han  havde  naaet  Træet, 
foran  hvilket  hans  Fjende  stod,  rejste  han  sig  op  i  sin 
fulde  Højde,  gjorde  et  Spring  og  slyngede  begge  sine 
Arme  omkring  Dragonen.  Denne  udstødte  en  Ed,  vendte 
Hovedet  og  mødte  Ibs  listige  Ansigt.  Han  fattede  endnu 
ikke  den  truende  Virkelighed. 

»Lad  din  Karabin  falde,«  udbrød  Ib.  Dragonen 
søgte  at  slide  sig  løs,  men  Vagtmesterens  Arme  klyn- 
gede sig  bestandig  fastere  omkring  ham.  Den  ulykkelige 
udstødte  et  hæst  Skrig. 

»Vil  Du  tie  stille!«  hviskede  Ib.  »Ved  det  første  Kvæk, 
Du  vover,  skal  jeg  dreje  dit  Halsben  istykker,  saa  Du  aldrig 
skal  faa  det  repareret  igjen.  Sikken  En!  man  skulde  vel 
gjøre  mange  Omstændigheder  for  hans  Skyld.« 

Efter  disse  Ord  hævede  han  Dragonen  ivejret,  tog 
ham  under  sin  Arm  og  bar  ham  ind  i  Skoven  som  en 
Pakke  Tøj. 

»Herre  Gud  Fader  !«  hviskede  Fangen  i  en  grædende 
Tone,  »hvad  har  I  isinde  med  mig  arme  Menneske?« 

»Jeg  vil  æde  Dig  levende,«  svarede  Ib,  »om  Du 
ikke  lig^Lf  stille  og  lader  fare  at  krølle  min  nye  Kofte. 
Tøv  lidt,    prøv  nu  paa,    om  det  ikke  skulde  være  Dig 

mulig  at  gaa  de  Par  Skridt,  vi  have  tilbage.  Jeg  tror, 
det  bliver  nok  saa  bekvemt  for  os  Begge.« 

Han  lod  Dragonen  falde  til  Jorden  og  greb  ham  i 
Kraven,  idet  han  førte  ham  foran  sig  hen  til  Stedet, 
hvor  Svend  ventede. 

»Gud  naade  mig  syndige  Mand!«  udbrød  Fangen 
og  strakte  begge  sine  Hænder  frem  mod  Svend,  »I  gjøre 
mig  ingen  Skade.  Jeg  er  en  ærlig  tysk  Dragon,  som 
ikke  staar  i  Ledtog  med  dem  deroppe.« 

>'0g  dette  Bæger!«  ytrede  Svend,  idet  han  pegede 
paa  et  fladtrykt  Sølvbæger,  som  stak  op  af  Soldatens 
Sidelomme. 

»Ak,  de  andre  havde  tabt  det  paa  Vejen,  saa  tog 
jeg  det  til  mig,  for  at  levere  det  tilbage  til  den  rette 
Ejermand,«  svarede  Soldaten  med  en  skinhellig  Mine. 

»Jeg  kommer  nok  til  at  slaa  et  Par  Ben  istykker 
paa  Dig,«  sagde  Ib  truende. 

»Jeg  vil  sværge  paa,  at  det  er  sandt,  saa  mange 
Eder,  I  forlange.« 

»Giv  mig  Bægeret,  saa  skal  det  blive  leveret  til 
Ejermanden,«  sagde  Svend.  »Og  læg  nu  nøje  Mærke 
til,  hvad  jeg  siger,  saa  skal  dit  Liv  blive  skaanet.« 

»Gud  velsigne  Jer,  naadige  Herre!  Om  I  vidste, 
hvordan  jeg  tiggede  og  bad  dem  om  at  lade  den  Røven 
og  Plyndren  fare  — « 

»Hold  Mund  og  hør  efter,«  sagde  Ib. 

»Hvem  fører  Rytterne?« 

»Den  strenge  Hr.  Kaptajn  Manheimer.« 

»Godt,«  ytrede  Svend  henvendt  til  Ib,  »i  dette  Punkt 
har  han  dog  faret  med  Sandhed.  —  Du  gaar  nu  op  paa 
Gaarden  og  hilser  Kaptajnen  fra  Svend  Gjønge,  at  jeg 
har  besat  Skoven  med  mine  Mænd,  og  at  jeg  giver  ham 
Forlov  til  at  drage  uhindret  bort,  dog  uden  at  han  fører 

noget  Rov  med  sig.  Saa  længe  Solen  skinner  over  de 
to  Skorstene  paa  Høfdingsgaard,  ville  vi  tøve;  er  han 
ikke  borte  til  den  Tid,  skal  han  aldrig  vende  levende 
derfra.  Kan  Du  forrette  det  Ærinde?« 

»Til  Punkt  og  Prikke,  naadige  Herre  Gjønge!«:  sva- 
rede Rytteren  med  det  venligste  Ansigt.  Derpaa  gjorde 
han  et  dybt  Buk  og  forsvandt.  Ib  havde  glemt  at  tage 
Karabinen  med,  Rytteren  bukkede  sig,  idet  han  løb 
forbi  Træet,  og  tog  den  op.  Da  han  kom  til  Vinde- 
broen, udstødte  han  et  gjennemtrængende  Skrig,  hvor- 
ved det  lykkedes  ham  at  overdøve  Larmen  i  Værelserne. 
Gjøngerne  saa  Kaptajnen  træde  til  Vinduet,  straks  efter 
gik  Broen  ned,  men  blev  dragen  op  igjen,  saa  snart 
Soldaten  var  kommen  over. 

Nogle  Minutter  forløb  i  Tavshed,  derpaa  opstod  et 
almindeligt  Skrig  inde  i  Gaarden. 

»Vi  ville  dog  vist  faa  Brug  for  det  tredje  Middel,« 
udbrød  Ib. 

»Det  skal  komme  an  paa  dem  selv,«  svarede  Svend, 
>men  det  hører  Gud,  at  i  saa  Fald  slipper  Manheimer 
ikke  levende  fra  mig.« 

Endnu  medens  han  talte,  saa  han  de  svenske  Ryttere 
vise  sig  ved  Vinduerne.  Manheimer  raabte  nogle  Ord, 
som  det  var  umuligt  at  høre  i  den  lange  Afstand,  men 
som  heller  ikke  behøvede  anden  Forklaring  end  den 
truende  Haand,  han  udstrakte  mod  det  Sted,  hvor  Svend 
og  Ib  stode  skjulte.  Derpaa  begyndte  Støjen  igjen,  mere 
vild  og  gjennemtrængende  end  før. 

»Det  er  godt,«  sagde  Svend,  >nu  forstaa  vi  dem, 
de  skulle  faa  deres  Lyst  styret.« 

»De  skulle  blive  fornøjede,«  tilføjede  Ib,  idet  han 
fulgte  efter  Svend  længere  ind  i  Skoven. 

30. 
En  opfyldt  Spaadom. 

Imidlertid  var  Solen  gaaet  ned,  og  Skumringen  be- 
gyndte. Skoven  duftede,  og  Nattergalen  slog  inde  imel- 
lem det  lysegrønne  Løv  i  Bøgetoppene;  den  dybe  Tavs- 
hed og  Fred  blev  kun  afbrudt  ved  den  fortsatte  Larm, 
de  Skrig  og  Sange,  som  lød  oppe  fra  Værelserne,  og 
ved  den  lave,  undertrykte  Hvisken  fra  nogle  Mænd,  der 
listede  opad  mod  Høfdingsgaard  fra  Træ  til  Træ  i  Al- 
leen. Tange  var  ikke  længer  tilstede,  Svend  havde  givet 
ham  Lov  til  at  bortfjerne  sig,  da  han  kom  tilbage  med 
Ib.  Efter  at  Gjøngerne  havde  naaet  de  sidste  Træer 
foran  Slottet,  standsede  de,  Svend  og  Ib  krøbe  derimod 
paa  Hænder  og  Fødder  hver  til  sin  Side  omkring  Gra- 
ven for  at  finde  en  Overgang,  de  benyttede  enhver 
Busk  og  Ujævnhed  i  Jorden  som  Dækningsmiddel.  Ib 
havde  ved  denne  Lejlighed  ikke  fornægtet  sin  sædvan- 
lige Omhyggelighed  for  den  smukke  Uniform;  før  han 
gik  bort  fra  Skoven,  trak  han  Koften  af,  hængte  den 
op  paa  en  Gren  og  krøb  derefter  bort  i  Skjorteærmer. 
Paa  samme  Tid  blev  der  mere  roligt  i  Værelserne. 
Svenskerne  anede  Farens  Nærhed. 

:>Mord  og  Bøddel!«  raabte  Manheimer,  »vi  ville 
spille  dem  en  Streg  og  derved  tillige  faa  at  vide,  hvor 
nær  de  ere  os.« 

Han  meddelte  sine  Soldater  et  Indfald,  som  blev 
modtaget  med  almindelig  Jubel. 

»Vi  maa  prøve  det  paa  en  anden  Maade,«  sagde 
Svend,  da  han  og  Ib  vendte  tilbage.  »Gaarden  har  kun 
den  ene  Indgang  over  Broen.  Mørket  tager  til,  og  Maa- 
nen'  kommer    først  op  om  lidt,    en  Mand  maa  svømme 

over  Graven  og  liste  sig  ind  over  Volden,  at  han  kan 
aabne  os  Porten.  Hvem  vil  vove  det?« 

»Jeg,«  svarede  Abels  dybe  Stemme. 

»Det  gjælder  Livet,  hvis  de  se  Dig,«  tilføjede  Svend. 

»Jeg  veed  det,«  svarede  Gjøngen,  »men  jeg  lovede 
Dig  saadant  noget  en  Aftenstund  i  Vinter,  og  det  har 
gjort  mig  ondt,  at  jeg  ikke  før  har  kunnet  holde  mit  Løfte. 
Gaar  det  godt,  kommer  jeg  igjen,  gaar  det  fejl,  saa  tænk 
imellemstunder  paa  Konen  og  Drengen  derhjemme.« 

Efter  disse  Ord  slog  Abel  et  Kors  for  sig  og  lod  sig 
glide  hen  over  Jorden  ned  mod  Graven.  Straks  efter 
saa  man  en  mørk  Gjenstand  svømme  hurtig  over  Vandet 
og  derefter  at  krybe  op  ad  Volden.  Svend  fulgte  enhver 
af  hans  Bevægelser  med  aandeløs  Opmærksomhed. 

»Pas  vel  paa,  alle  Mand!«  hviskede  han  henvendt 
mod  Gjøngerne,  »saa  snart  1  se  en  Skygge  bevæge  sig 
foran  Vinduerne,  give  I  to  nærmeste  Ild.  Men  tag  først 
et  nøje  Sigte.« 

Straks  efter  saa  man  virkelig  en  mørk  Gjenstand 
komme  tilsyne  og  standse  foran  det  aabne  Vindue.  Svend 
gjorde  et  Tegn,  to  Skud  faldt.  Skikkelsen  blev  staaende. 
En  lydelig  Haanlatter  svarede  fra  Salen. 

Manheimer  havde  udført  den  List,  han  lidt  tilforn 
meddelte  sine  Folk;  Svenskerne  bandt  en  Pude  paa  en  Kara- 
bin og  knappede  en  Uniform  sammen  over  den.  En  Mand 
lagde  sig  ned  og  bevægede  denne  Figur  frem  og  tilbage 
forbi  Vinduerne.  Begge  Gjøngernes  Skud  havde  truffet. 
Kuglerne  faldt  ud  af  Puden,  da  Uniformen  blev  dragen  af. 

»Jeg  tænkte  nok,  at  de  vare  os  i  Nærheden,«  raabte 
Kaptajnen  med  en  tilfreds  Latter,  »nu  maa  vi  (inde  paa 
noget  nyt;  saaledes  forslaa  vi  Tiden,  og  imorgen  kommer 
der  Undsætning  fra  Byen.  Gaa  ned  til  Fogden  og  for- 
lang os  en  frisk  Kurv  Franskvin!« 

En  af  Soldaterne  tog  et  Lys  og  forlod  Værelset. 

»Korporal!«  vedblev  Manheimer,  »Han  stille  en  Vagt 
op  ude  ved  Broen  og  sørge  for  flittig  Afløsning.  Karlen 
kan  tage  en  Flaske  Vin  med  for  at  gjøre  sig  tilgode  i 
Nattekulden. « 

En  af  Dragonerne  ladede  sin  Karabin  og  gik.  Man- 
heimer standsede  ham  i  Døren. 

»Du  holde  god  Vagt,«  sagde  han,  »dit  eget  Liv 
beror  derpaa;  og  om  Du  mærker  noget  fordægtigt,  saa 
var  os  ad  i  Tide.« 

Dette  Optrin  foregik  i  Dagligværelset,  der  for  Øje- 
blikket var  opfyldt  af  alle  de  forskjellige  Gjenstande,  som 
Dragonerne  havde  fundet  det  Umagen  værd  at  gjøre  til 
Bytte.  Efter  at  Forsøget  var  tilende  med  den  udklædte 
Dukke,  hentede  de  Sengklæderne  fra  Fruens  og  Karens 
Sovekammer  og  stablede  dem  op  i  Vindueskarmene  for 
at  være  sikre  for  deres  Fjenders  Skud.  Straks  efter  blev 
Døren  aabnet,  og  Dragonen,  som  Manheimer  havde 
sendt  ned  til  Fogden,  kom.  tilbage.  Efter  ham  fulgte 
Tange,  der  bar  en  fyldt  Flaskekurv  i  Armen. 

»Mord  og  Bøddel!«  raabte  Manheimer  ved  Synet 
af  Kapellanen,  »hvor  har  Præsten  været  den  hele  Efter- 
middag? jeg  troede  min  Sjæl,  Han  var  løben  sin  Vej.« 

»Ak  nej !«  svarede  Tange,  »jeg  har  siddet  oppe  paa 
mit  Kammer  at  tage  vare  paa  min  Gjerning.« 

»Og  nu  kommer  Han  herned,  da  Han  fornemmer, 
at  det  gaar  løs  paa  Fruens  Vin.« 

»Det  er  ikke  Grunden,«  svarede  Tange  med  et 
uheldspaaende  Smil,  »men  som  jeg  før  i  Mørkningen 
gik  noget  omkring  paa  Volden,  blev  jeg  anraabt  ovre 
fra  den  anden  Side  af  Aaen  af  en  gammel  Kone,  som 
bad  mig  sige  Eder,  at  de  fire  Karle,  I  skikkede  ned  i 
Bondebyen  ved  Middagstider,  vare  blevne  overfaldne  af 

Svend  Gjønges  Mænd.  Folk  kalde  den  gamle  Kone  for 
Kulsoen  i  daglig  Tale.« 

Manheimer  brød  ud  i  Latter.  »Kulsoen,«  gjentog 
han  og  slog  i  Bordet,  »Det  er  jo  min  gamle  Veninde, 
Heksen,  som  spaaede  mig,  at  jeg  hverken  skulde  finde 
min  Død  paa  Land  eller  i  Vand.« 

I  dette  Øjeblik  blev  Døren  aabnet,  og  en  Dragon 
styrtede  ind. 

»Vagten  nede  ved  Broen  melder,  at  en  af  Gjøn- 
gerne  er  kommen  over  Graven  og  krøben  op  paa  Port- 
hvælvingen foran  Vindebroen.« 

»Mord  og  Bøddel!«  raabte  Manheimer,  hv^orfor  giver 
den  Slyngel  da  ikke  Ild  paa  ham?« 

»Det  var  ogsaa  hans  Agt,  strenge  Herre!  men  da 
Gjøngen  hørte  ham  dreje  Hjulet  om  paa  Karabinen,  duk- 
kede   han   ned  bag  den  høje  Murkrands  paa  Portalen.« 

»Nu  og  hvad  saa?«  spurgte  Kaptajnen,  »han  maa 
jo  kunne  række  ham  alligevel  ved  at  stige  op  paa  Volden.« 

»Høvedsmanden  glemmer  Folkene,  som  lure  paa 
den  anden  Side,«   udbrød  en  Fændrik. 

»Det  er  jo  mørkt  nu,  lad  os  komme  derned.  En 
Dukat  for  den,  som  træffer  Manden.« 

Dragonerne  udstødte  et  Jubelraab  og  greb  deres 
Karabiner,  idet  de  fulgte  efter  Manheimer  ned  i  Gaarden. 

Maanen  begyndte  at  sprede  en  svag  Lysning  over 
Trætoppene  inde  i  Skoven,  før  man  endnu  kunde  øjne 
den  fra  Slottet.  Dragonerne  listede  sig  tavse  og  forsigtige 
ned  i  Gaarden  og  stode  dækkede  af  Volden,  medens  de 
undersøgte  Fængkrudtet  paa  Karabinernes  Hjullaase. 

»Hvem  vil  prøve  det  første  Skud?«  spurgte  Man- 
heimer. 

En  Mand  traadte  frem. 

»Tøv  lidt,«   vedblev  Kaptajnen,  »lad  os  engang  se. 

hvor  vagtsomme  de  Slyngler  ere.  Tag  din  Hat  af,  sæt 
den  paa  Løbet  af  Karabinen  og  hæv  den  op  over  Vold- 
kanten.« 

Dragonen  adlød.  Straks  efter  faldt  et  Skud  fra 
den  anden  Side  Graven,  som  rev  Hatten  bort  fra  Kara- 
binløbet. 

»Disse  Bønder  sigte  endda  ikke  saa  daarligt,«  hvi- 
skede Manheimer. 

Denne  Hændelse  dæmpede  for  en  Del  Rytternes 
Lyst  til  at  komme  op  paa  Volden.  iMedens  de  tvivl- 
raadige  og  tavse  betragtede  hverandre,  hørte  man  en 
dyb  og  lydelig  Stemme  raabe  fra  Murkronen  over  Port- 
hvælvingen : 

*  Agter  vel  paa  derovre!  De  ere  Allesammen  komne 
ned  i  Gaarden.« 

»Jeg  skal  lade  Dig  nagle  levende  til  Porten,  naar 
jeg  faar  Dig  fat!<-:  raabte  Kaptajnen  rasende. 

»Ja,  naar  1  faar  mig!«  raabte  Stemmen  spottende 
tilbage. 

»Hent  os  en  Dyne,«  hviskede  Manheimer,  »saa  skulle 
vi  prøve  det  med  dem  igjen.« 

En  Rytter  gik  op  i  Værelserne  og  kom  straks  efter 
tilbage  med  en  Dyne. 

»En  Mand  tager  Dynen  og  bærer  den  hævet  i  Ar- 
mene foran  sig,  gjennem  den  vil  ingen  af  deres  Kugler 
kunne  trænge.  Efter  ham  følger  en  Anden  med  spændt 
Karabin  og  holder  sig  vel  dækket,  medens  I  passere  op 
over  \'olden.« 

Dette  Paafund,  som  gav  nogen  Sandsynlighed  for  et 
heldigt  Udfald,  blev  straks  udført.  En  Rytter  bar  Dynen 
op  paa  Volden,  hævet  over  sit  Hoved,  hans  Kammerat 
fulgte  tæt  bag  efter  ham  og  iagttog  omhyggeligt  ikke 
at  give  nogen  Legemsdel  blot  for  Gjøngerne.  Paa  denne 

Maade  vare  de  komne  et  Stykke  fremad  og  nærmede 
sig  Porthvælvingen.  Manheimer  iagttog  Forsøget  med 
den  ivrigste  Opmærksomhed,  medens  han  med  alle  sine 
Ryttere  fulgte  de  to  Mænd  Skridt  for  Skridt  nedenfor 
Volden.  Pludselig  saa  man  Skjoldbæreren  standse,  den 
Anden  støttede  sit  ene  Knæ  mod  Jorden  og  hævede 
Bøssen  til  Anlæg.  I  det  samme  faldt  et  Skud,  Dragonen 
tabte  Karabinen,  udstødte  et  Skrig  og  gjorde  et  højt 
Spring.  Derpaa  sank  han  sammen  og  blev  liggende  paa 
Stedet.  Hans  Kammerat  slog  Dynen  om  sig  og  rullede 
ned  af  Volden. 

»Mord  og  Bøddel!«  skreg  Manheimer,  idet  han 
sparkede  til  den  Nedrullede,  »hvordan  dækker  Du  den 
stakkels  Erik?« 

»Strenge  Herre!«  svarede  Karlen,  »I  regne  mig  det 
ikke  til  Last.  Den  skinbarlige  Satan  maa  føre  disse 
Mennesker  an,  saa  vist  som  Erik  fik  sin  Bekomst  uden 
Skyld  fra  min  Side.  De  sidde  paa  Lur  oppe  i  de  høje 
Træer,  for  jeg  saa  Ilden  af  Skuddet  lysne  fra  en  af  de 
øverste  Grene.« 

Svend  Gjønge  havde  virkelig  benyttet  dette  Indfald 
og  ladet  to  af  sine  Mænd  stige  op  i  Træerne,  fra  hvilke 
de  beherskede  hele  Gaarden  med  Undtagelse  af  en  ube- 
tydelig Strækning  nærmest  under  Volden,  medens  de 
selv  vare  usynlige  og  dækkede  af  Grenene.  Manheimer 
indsaa  straks  det  rimelige  i  Dragonens  Forklaring  og 
lod  sine  Folk  træde  nærmere  ind  under  Volden. 

»Vi  maa  prøve  paa  et  nyt  Opspind,«  hviskede  han 
til  Fændriken,  »og  denne  Gang  vil  jeg  selv  vove  Pelsen.« 

Efter  disse  Ord  saa  man  ham  gaa  langs  med  Volden 
og,  da  han  var  kommen  et  Stykke  fra  Porten,  krybe 
paa  Hænder  og  Fødder  op  ad  Trappen  til  Slottet,  i 
hvilket  han  forsvandt. 

Dragonerne  stirrede  tavse  og  forventningsfulde  efter, 
hvad  der  vilde  ske.  To  af  dem  havde  listet  sig  op  paa 
Siden  af  Volden  og  draget  den  Dræbte  ned  efter  sig. 
Ved  at  undersøge  Liget  fandt  man  Rytterens  Udsagn 
bekræftet.  Det  dræbende  Skud  var  gaaet  gjennem  Issen 
og  ud  af  Baghovedet. 

Straks  efter  blev  Opmærksomheden  ledet  hen  til 
Trappen,  hvorfra  en  kvindelig  Skikkelse  ilede  ned  og 
løb  med  hurtige  Skridt  over  Gaarden.  Den  opfindsomme 
Manheimer  var  ifærd  med  en  ny  List  og  havde  iført  sig 
Fru  Elsebeths  Klæder.  Idet  han  kom  ned  til  Dragonerne, 
hviskede  han  til  dem: 

»Bryder  Alle  ud  i  et  vældigt  Skraal,  for  at  Kjæl- 
tringerne  hist  ovre  ikke  skulle  høre  ham  deroppe,  om 
han  faar  i  Sinde  at  raabe  til  dem.  Saa  snart  I  se,  at 
jeg  begynder  at  løbe,  affyre  to  Mand  deres  Karabiner  i 
Luften.  Skrig  blot  og  støj,  som  I  kunne  bedst.« 

Dragonerne  adløde  uden  at  fatte  Kaptajnens  Plan, 
de  skrege  som  Besatte.  Oppe  fra  Portalen  hørtes  Abels 
dybe  Stemme  udtale  nogle  Ord,  som  bleve  aldeles  over- 
døvede. Midt  under  denne  Larm  forlod  Kaptajnen  sine 
Folk  og  begav  sig  op  paa  Volden,  modsat  den  Side  af 
Porten,  hvor  de  tidligere  Forsøg  vare  blevne  udførte. 
Maanelyset  kastede  sit  blege  Skjær  hen  over  hans  Klæd- 
ning. Dragonernes  Skrig  fordobledes,  eftersom  de  be- 
gyndte at  fatte  deres  Anførers  Hensigt.  En  af  dem  af- 
fyrede sin  Karabin.  Kaptajnen  ilede  hurtigt  hen  over 
Volden,  synlig  for  Alle,  han  udstødte  et  ængsteligt  Raab 
om  Hjælp  og  lod,  som  om  han  søgte  at  komme  bort, 
medens  han  vedblev  at  nærme  sig  Porten.  Paa  hin 
Side  af  Graven  herskede  en  Dødsstilhed. 

»Skyd  dog,  skyd  i  Jesu  Kristi  Navn!«  skreg  Abel 
med  en  Stemme,  der  gjentoges  bestandig  ængsteligere, 

eftersom  han  fattede  Manheimers  List  og  saa  den  truende 
Fare  komme  nærmere ;  men  dette  Raab  overdøvedes  af 
Dragonerne,  der  paa  samme  Tid  afskøde  endnu  en  Kara- 
bin. Da  Skuddet  faldt,  sank  Manheimer  i  Knæ,  bøjede 
sig  fremad  og  affyrede  en  Pistol.  Før  Krudtrøgen  havde 
fordelt  sig,  krøb  han  sammen  og  lod;  sig  rulle  ned  ad 
Volden. 

Men  fra  Porten  lød  et  højt  og  sørgeligt  Skrig,  og 
Abels  Skikkelse  blev  synlig  for  Alle ;  hans  hævede  Arme 
bevægede  sig  krampagtigt,  idet  han  faldt  fra  Gesimsen 
paa  Volden  og  derfra  ned  i  Gaarden  foran  Manheimer, 
som  stod  lænet  op  til  Muren  med  den  endnu  rygende 
Pistol  i  Haanden. 

F"ra  den  anden  Side  Graven  syntes  et  Klageraab 
at  besvare  den  Jubel,  Dragonerne  udstødte,  da  de  saa 
deres  Fjende  bleg  og  livløs  henstrakt  paa  Jorden.  Man- 
heimer alene  delte  ikke  den  almindelige  Glæde;  siden 
han  vendte  tilbage  fra  Volden,  var  hans  Ansigt  mørkt 
og  tankefuldt.  Fændriken  nærmede  sig  med  en  Strøm 
af  Lovtaler.  Kaptajnen  afbrød  ham, 

»Det  lader  til,  at  det  skal  være  Alvor  her,«  sagde 
han.  »Siden  En  kunde  liste  sig  over,  skulle  vel  flere  af 
disse  Sataner  ikke  være  rædde  for  det  samme  Vove- 
stykke. Vi  maa  se  at  komme  bort.« 

»Jeg  grundede  nys  derover  og  fandt  paa  en  List, 
der  vil  skaffe  os  af  med  nogle  af  de  mest  Besværlige.« 

»Fortræffeligt!«   ytrede  Kaptajnen,  »lad  os  høre.« 

»Vi  stille  vore  Folk  paa  hver  Side  af  Trappen, 
saaledes  at  Skyggen  dølger  dem.  Om  nu  Nogen  gaar 
aabenlyst  hen  over  Gaarden.  ville  Gjøngerne  lægge 
Mærke  dertil  og  give  Ild  paa  ham.« 

»Det  vil  sige  dræbe  ham.«  << 

»Aa  ja,  maaske,«  vedblev  Fændriken  leende,  »men 

Ilden  af  Fjendens  Skud  vil  tillige  give  vore  Mænd  et 
sikkert  Maal  at  rette  deres  Karabiner  imod,  og  naar  vi 
først  ere  blevne  færdige  med  dem  i  Træerne,  skulle  vi 
bag  Brystværnet  vel  kunne  pille  de  Andre  bort.« 

»Maaske!«  svarede  Manheimer,  »men  hvem  gjøre 
vi  til  Offeret  for  denne  Plan?  Har  Fændriken  i  Sinde 
at  lade  Gjøngerne  rette  deres  Skud  paa  sig,  mens  I 
gaar  over  Gaarden?« 

»Jeg  tænkte,  at  den  blege  Præst  ogsaa  kunde  være 
god  dertil.« 

»Nej !«  sagde  Kaptajnen,  »den  Plan  er  ikke  en  Krigs- 
mand værdig.  Lad  os  drille  Dansken,  saa  godt  vi  kunne, 
lad  os  have  Løjer  med  ham  for  at  forslaa  Tiden,  men 
aldrig  skulle  de  kunne  sige  Kaptajn  Manheimer  paa,  at 
han  førte  Krigen  som  en  Kryster  og  stillede  en  Anden 
frem,  hvor  han  ikke  turde  vove  sit  eget  Skrog.  Denne 
Gang  viger  jeg  Pladsen  for  Svend  Gjønge,  hidtil  har 
han  maattet  gjøre  det  for  mig;  det  baader  kun  lidt  at 
fægte  mod  Fjender,  som  ere  krøbne  i  Skjul  for  at  fælde 
os,  siden  de  ikke  vovede  at  møde  os  Ansigt  til  Ansigt.« 

»Men  han  lader  os  jo  intet  Middel  til  at  komme 
bort.  Herre  Høvedsmand!« 

»Midlet,  Fændrik,  det  staar  her,«  svarede  Man- 
heimer og  pegede  paa  sin  Pande.  »Følg  med  til  Salen, 
saa  skal  I  lære  det  nøjere  at  kjende.« 

.Manheimer  befalede  sine  Dragoner  at  holde  Porten 
bevogtet,  derpaa  sneg  han  og  Fændriken  sig  op  paa 
Slottet. 

Da  de  kom  ind  i  Salen,  fandt  de  Tange  siddende 
ved  Bordet  med  en  tømt  Vinflaske  foran  sig. 

»Synk  godt,  Kapellan!«  raabte  Manheimer.  »Han 
drikker,  og  vi  slaas,  det  er,  som  det  bør  være.  Hvis 
Han  ellers  har  bevaret  noget  af  sin  Samling,   saa  tænk 

efter,  om  der  gives  anden  Udgang  fra  Gaarden  end  den 
hist  nede  ved  Vindebroen?« 

»Tilvisse  ikke  det  jeg  veed  af  at  sige,*  svarede 
Tange  uden  Betænkning. 

»Hvilken  af  Gravene  holder  Han  da  for  den  mindst 
dybe?« 

»Jeg  tror  det  maa  være  den,  som  løber  mod  Vest, 
hvor  Volden  er  borte,  thi  de  fortælle,  at  der  midtvejs 
over  Graven  skal  have  gaaet  en  stensat  Gang  i  gammel 
Tid,  som  siden  blev  afbrudt.  Vist  er  det,  at  man  i  klart 
Vejr  og  paa  Solskinsdage  endnu  kan  se  Spor  af  Stenene 
under  Vandet.  Men  om  Kaptajnen  tænker  paa  at  snige 
sig  bort,«  tilføjede  han,  »vil  I  have  Møje  med  at  naa 
ned  til  samme  Grav,  eftersom  Udgangsdøren  for  længe 
siden  er  muret  til.« 

»Mod  Vest,  siger  I,  altsaa  maa  Slottet  skygge  over 
den  Side,  siden  Maanen  endnu  ikke  staar  saa  højt.  Kan 
I  vise  mig  Graven  heroppe  fra?« 

»Aa  ja,  der  vender  et  Vindue  fra  Jomfru  Karens 
Kammer  ud  imod  den.'< 

»Kom  da,  lad  os  gaa!« 

Tange  rejste  sig  og  fulgte  Manheimer  ind  i  et  af 
de  tilstødende  Værelser. 

Straks  efter  hørtes  en  tiltagende  Larm  og  et  højt 
Skrig  nede  i  Gaarden,  og  to  Skud  faldt  efter  hinanden. 
Kaptajnen  ilede  tilbage  til  Salen. 

»Der  have  vi  dem  allerede,«  raabte  han;  »vi  faa 
ingen  Tid  til  at  flygte.  Følg  efter  mig,  Fændrik!« 
Med  disse  Ord  drog  Manheimer  sin  lange  Stødkaarde 
og  sprang  hen  mod  Udgangen.  Her  blev  han  standset 
af  sine  Folk. 

»Mord  og  Bøddel!«  raabte  han,  »hvad  er  paa- 
færde?« 

»Vi  ere  om  en  Hals,  strenge  Herre!«  svarede  en 
af  Dragonerne  bleg  og  aandeløs.  »To  Mænd  listede  sig 
bag  paa  os,  uden  at  vi  fornam  det  mindste  til  det.  Den 
Ene  var  i  Skjorteærmer  og  styrtede  midt  ind  imellem 
Vore.  To  skød,  men  knap  tror  jeg,  de  traf.  Hele  Volden 
vrimler  af  Fjender.  Hør  blot!  nu  rasle  Kjæderne,  de 
lade  Vindebroen  gaa  ned.« 

»Det  gjælder  da  om  at  komme  bort,«  ytrede  Man- 
heimer.  »Kan  Han  skaffe  os  et  Reb,  Præst!  langt  nok 
til  at  naa  Jorden  nedenfor  Muren  fra  det  Vindue,  Han 
viste  mig!« 

»Hvor  skulde  jeg  vel  faa  saa  langt  et  Reb,  strenge 
Herre!«  svarede  Tange.  »Fogden  sidder  i  sit  Kammer  hist 
ovre  i  Gaarden,   og  vi  kunne  jo  ikke  komme  udenfor.« 

»Hent  Lagenerne  fra  de  to  Senge  derinde,«  bød 
Kaptajnen. 

Rytterne  bragte  fire  Lagener,  som  bleve  skaarne  i 
Strimler  paa  en  halv  Alens  Brede  og  derefter  knyttede 
sammen.  Medens  dette  Arbejde  stod  paa,  hørtes  en  til- 
tagende Larm  udenfor  Døren.  Manheimer  traadte  hen  til 
Vinduet  og  lyttede.  Han  hørte  Svend  befale  og  opmuntre 
sine  Folk  og  gjenkjendte  Stemmen. 

»Drag  Dynen  lidt  bort  fra  Vinduet,«  befalede  han, 
»og  prøv,  om  I  kunne  faa  Ram  paa  dem  med  Eders 
Karabiner.« 

To  af  Rytterne  adløde  Befalingen,  men  de  forsigtige 
Gjønger  holdt  sig  saa  tæt  under  Muren,  at  Dragonerne 
ikke  kunde  faa  Sigte,  derimod  blev  et  Skud  affyret  fra 
Gaarden,  som  saarede  en  af  Svenskerne  i  Armen.  Den 
Ulykkelige  tabte  Karabinen  og  sprang  tilbage  med  et 
smerteligt  Klageraab.  Manheimer  lod  dem  tildække  Vin- 
duet igjen  og  opgav  Forsøget. 

Larmen  tiltog  bestandig,  man  hørte  Døren  brage  for 

de  heftige  og  tunge  Slag,  der  bleve  anbragte  paa  den. 
Saa  snart  Rebet  var  færdigt  og  tilstrækkeligt  langt,  tog 
Manheimer  et  Lys  og  vinkede  ad  sine  Folk.  Over  Tanges 
Ansigt  foer  et  lumsk  Smil,  idet  Rytterne  forlode  Salen. 
Manheimer  vendte  sig  i  Døren  og  udbrød: 

»Det  er  bedst.  Han  gaar  med.  Tange!  at  Han  kan 
give  en  Haandsrækning,  om  det  gjøres  nødigt.« 

Denne  Befaling  syntes  at  være  Tange  ubehagelig, 
Smilet  døde  paa  hans  Læber,  idet  han  rejste  sig  og  fulgte 
efter  Svenskerne.  Det  Sted,  hvorfra  Manheimer  havde 
besluttet  at  iværksætte  Flugten,  vendte  ud  til  den  Side 
af  Slottet,  hvor  man  som  sagt  havde  anset  Jordvolden 
for  overflødig  og  derimod  udvidet  Graven  indtil  omtrent 
to  Favne  nedenfor  Muren.  Denne  Mur  var  meget  tyk 
og  ikke  gjennembrudt  af  nogen  Aabning  til  Værelserne 
i  Stuen;  i  øverste  Etage  vendte  alene  det  lange  og 
smalle  Vindue  fra  Karens  Sovekammer  ud  mod  Graven, 
og  fra  dette  Vindue  skulde  Flugten  prøves. 

Som  Kaptajnen  havde  tænkt  sig,  dannede  Slottet 
her  en  bred  og  mørk  Skygge  hen  over  Vandet.  Skoven 
ligeoverfor  var  indhyllet  i  en  tæt  og  graalig  Taage. 

»Sluk  Lyset!«  hviskede  Manheimer,  »og  hold  Eder 
tavse,  et  uforsigtigt  Ord  eller  et  Skrig  er  nok  til  at 
røbe  vor  List.  Saa  snart  I  komme  udenfor,  opsøge  1 
Vadestedet  over  Graven,  og  om  1  ikke  kunne  finde  det, 
saa  svømme  I  over.  Jeg  kommer  tilsidst.* 

Under  disse  Befalinger  havde  han  aabnet  Vinduet 
og  løftet  det  af.  En  Rytter  steg  op  i  Karmen,  Lagenet 
blev  bundet  om  hans  Liv,  derefter  toge  to  Mand  fat  i 
Linen  og  hissede  ham  ned.  Det  første  F"orsøg  lykkedes, 
de  følgende  gik  ligesaa  heldigt.  Kaptajnen  smilede,  idet 
han  gned  sine  Hænder  og  hviskede  til  Fændriken: 

»Det  gaar  jo  prægtigt,  jeg  tænker,  vi  skjære  den 
gode  Svend  (ijøiige  en  Fløjte  inat.« 

Omsider  vare  alle  Rytterne  komne  ud  af  Slottet, 
uden  at  det  ringeste  Uheld  havde  mødt  dem.  Alt  fore- 
gik i  en  uat brudt  Stilhed,  i  ti  Skridts  Afstand  vilde 
man  ikke  have  anet  det  ringeste  om  denne  Flugt. 

Da  den  Sidste  naaede  Jorden,  vendte  Manheimer 
sig  om  til  Tange.  Denne  stod  tavs  og  spejdende  med 
sammenslyngede  Arme  og  iagttog  fra  en  Krog  af  Kam- 
meret, hvad  der  skete  ved  Vinduet. 

»Nu  faar  Han  at  hjælpe  mig!«  hviskede  Kaptajnen. 

»Det  skal  jeg,«  svarede  Tange  beredvillig. 

»Om  jeg  lykkelig  og  vel  kommer  i  Behold,  gaar 
jeg  imorgen  op  til  Præsten  i  Byen  og  lægger  et  Ord 
ind  for  Ham,  at  alt  kan  blive  godt  med  Kjæresten  igjen. 
Bærer  Han  sig  derimod  uforsigtigt  ad,  skal  han  aldrig 
leve  den  Dag,  hvor  Han  glemmer  Manheimer  eller  hans 
Ryttere.  Laan  mig  først  en  Dyne.« 

Tange  tog  en  Dyne  fra  Sengestedet,  Manheimer 
kastede  den  ud  ad  Vinduet,  saaledes  at  den  blev  lig- 
gende paa  Fortovet  nedenfor  Muren. 

s  Nok  en!«  hviskede  han. 

»Hvorfor  gjør  I  det?«  spurgte  Tange. 

»Aa  jo,  for  at  falde  blødere,  om  Linen  skulde  gaa 
istykker.« 

Efter  at  Manheimer  havde  kastet  alle  Sengestedets 
Dyner  ud  af  Vinduet,  listede  han  sig  ind  i  Salen  og 
kom  straks  efter  tilbage  med  en  sammenbunden  Dug, 
som  indeholdt  alle  de  forskjellige  Gjenstande,  han  om 
Eftermiddagen  havde  udset  til  sin  Andel  af  Byttet. 
Denne  Pakke  bandt  Kaptajnen  omkring  sin  Hals  og  steg 
derefter  op  i  Vindueskarmen,  hvor  han  fastgjorde  Linen 
under  sine  Arme. 

»Ræk  mig  nu  et  Bæger  Vin!  og  lad  os  drikke  paa 
en  lykjcelig  Rejse.« 

»Synk  godt!«  sagde  Tange,  idet  Kaptajnen  drak. 
Derpaa  tog  han  Linen  og  begyndte  at  hisse  Manheimer  ned. 

»I  glemmer  vel  ikke  Eders  Løfte,  at  lægge  et  Ord 
ind  for  mig  hos  Præsten,«  hviskede  han,  idet  han  gjorde 
et  Ophold. 

»Nej,  visselig  ikke,«  svarede  Manheimer,  »lad  blot 
Linen  gaa.« 

»Ja,  ja,  giv  Stunder,«  vedblev  Tange  med  hævet 
Stemme.  »Jeg  tror  alligevel  ikke,  at  det  vil  nytte  stort. 
I  kan  vel  tvinge  Hr.  Christen  Nielsen  til  at  tilgive  mig, 
men  kan  I  ogsaa  tvinge  hans  Datter  til  at  holde  af 
mig  igjen?« 

»Vist  kan  jeg  saa,«  svarede  Manheimer,  ikke  uden 
nogen  Ængstelse,  »jeg  skal  tale  for  Ham,  som  var  Han 
min  kjære  Broder.  Lad  blot  Snoren  gaa  ned.« 

»Ret  betænkt,«  sagde  Tange,  »saa  har  I  forsyndet 
Eder  svært  imod  mig.  Det  var  Eder,  som  først  fristede 
mig  til  Spil,  I  vækkede  mine  Lidenskaber  og  truede 
mig,  naar  jeg  søgte  at  bekæmpe  dem.« 

»Hvorfor  siger  Han  det  nu?«  ytrede  Manlieimer, 
blegnende  ved  at  høre  disse  Ord,  der  bleve  udtalte  med 
en  bestemt  og  truende  Stemme. 

»I  bliver  saa  tung.  Kaptajn!  jeg  tror  knap,  at  jeg 
kan  holde  Eder  længer.« 

»Fordømte  Skurk!  Han  pønsede  altsaa  dog  paa 
Svig;  men  jeg  anede  det  nok,  og  derfor  lod  jeg  Puderne 
falde  i  for  vej  en.« 

»Nej,  I  anede  det  ikke,  Kaptajn  Manheimer!«  gjen- 
tog  Tange,  der  nu  havde  hævet  sin  Stemme  saaledes, 
at  Slottets  Mure  gav  Gjenlyd  af  den.  »Jeg  har  heller 
ikke  i  Sinde  at  slippe  Snoren,  som  1  formoder;  tværtom, 
■vi  lade  os  noje  med  at  binde  den  fast  her  til  Posten 
af  Karmen.« 

Han  lod  Handlingen  følge  efter  sine  Ord,  dcrpaa 
udstødte  han  et  lydeligt  og  gjennemtrængende  Raab : 
»Kom  herhid,  I  Gjønger!  kom  om  paa  den  vestre  Side, 
saa  skal  I  finde  et  Maal  for  Eders  Kugler  og  se,  hvor- 
dan Præsten  holder  Ord.« 

To  Skud  faldt  fra  de  flygtende  Ryttere,  som  alle- 
rede vare  komne  over  Graven  ind  i  Skoven.  Tange 
holdt  sig  dækket  af  Muren,  medens  han  vedblev  sine 
skingrende  og  gjennemtrængende  Skrig.  Derimellem 
hørte  man  Kaptajnens  Bønner  og  glimrende  Løfter. 

Maanen  kom  frem  over  Slottet  og  beskinnede  den 
Ulykkeliges  kridhvide  Ansigt  og  de  fortvivlede  Anstren- 
gelser, han  gjorde  for  at  løse  Knuden  paa  Linen.  Straks 
efter  saa  man  flere  mørke  Skikkelser  forsigtig  strække 
Hovederne  frem  over  Volden,  som  løb  i  Flugt  med 
begge  Murenes  Sidefløje.  Manheimer  udstødte  et  Angst- 
raab.  Fra  den  Højde,  hvori  han  befandt  sig,  saa  han 
Gjøngernes  Bøsseløb  glindse  i  Maanelyset,  idet  de 
bleve  rettede  op  imod  ham.  Fire  Skud  faldt.  Kap- 
tajnens Legeme  bøjede  sig  sammen,  medens  hans 
Arme  fægtede  i  Luften.  Derpaa  hørte  man  et  dybt  og 
klagende  Suk,  og  Manheimer  havde  ophørt  at  leve. 
Hans  Lig  hang  stift  og  ubevægeligt  ned  ad  Muren. 

Men  ovre  paa  den  modsatte  Side  af  Graven  skin- 
nede Maanen  paa  samme  Tid  hen  over  en  krumbøjet 
og  mager  Skikkelse,  som  sad  paa  en  Sten,  hvorfra 
hun  havde  været  Vidne  til  det  sidste  Optrin.  Hendes 
rynkede  Ansigt  viste  et  modbydeligt  Udtryk  af  Spot 
og  skadefro  Glæde.  Da  Manheimer  havde  udstødt 
sit  sidste  Klageraab,  rejste  hun  sig  op  og  mumlede  for 
sig  selv: 

»Jeg  vidste  jo  nok,  at  det  maatte  komme,  som  jeg 
sagde ;  han  skulde  hverken  dø  paa  Jorden  eller  i  Vandet. 

Dengang  lo  han  ad  min  Spaadom.  Inat  har  han  maattet 
græde  Blod  over  den.« 

Efter  disse  Ord  forsvandt  Kulsoen  i  Skoven. 


31. 
Et  Offer. 


Otte  Dage  efter  Toget  til  Høfdingsgaard  laa  Svend 
i  sit  Hjem,  saaret  af  et  Skud  i  Armen,  som  havde  ramt 
ham,  idet  han  og  Ib  afvæbnede  de  Dragoner,  iMan- 
heimer  stillede  til  Vagt  for  Porten;  Ane  Marie  sad  og 
spandt  paa  en  Haandten,  Ib  polerede  Hæftet  paa  en 
lang  Stødkaarde. 

»Naa,  Svend!«  udbrød  Ib,  »tal  saa  lidt  til  os.  Du 
ligger  der  og  stirrer  hen  paa  mig.  Kanske  sig  at  Du 
er  misundehg  over  min  rare  Kaarde,  som  jeg  arvede 
efter  den  salig  Kaptajn  Manheimer.  Men  Du  fik  jo  og- 
saa  din  Del  af  Byttet.« 

»Hvad  fik  han  da?«  spurgte  Ane  Marie. 

»Dengang  vi  om  Morgenen  havde  gjort  ryddeligt  i 
Slottet  og  sat  Tøjet  og  Husgeraadet  paa  deres  forrige 
Plads,  gik  vi  ned  og  hentede  Fru  Elsebeth  og  den  lille 
Karen  hos  Præsten  i  Mehrn.  Da  skulde  Du  have  set 
den  gamle  Frues  Ansigt,  Ane!  det  smilede  saa  venligt, 
som  om  vi  vare  hendes  bedste  Kammerater,  hun  holdt 
en  Lovtale  over  os,  der  varede  lige  fra  Præstegaarden, 
til  vi  kom  ind  paa  Vindebroen.  Lille  Karen  smilede  og- 
saa,  kan  jeg  tro,  men  paa  en  anden  Maude.  Da  vi  bød 
dem  Farvel,  vendte  hun  sig  mod  Svend  og  gav  ham 
en  Blomst,  som  hun  havde  faaet  af  Præstekonen.  Det 
var  hans  Del  af  B- ':et,  og  det  var  ogsaa  godt.« 

»Blot  Doktoren  ikke  lader  sig  skræmme  af  Regnen 
og  glemmer  at  se  ind  til  os  iaften,«  ytrede  Svend,  som 
ønskede  at  afbryde  denne  Samtale.  »Min  Arm  værker,  og 
han  lovede  at  ride  herind,  hvis  han  kom  til  Jungshoved.« 

»Ved  Middagstid  saa  jeg  ham  ride  ned  ad  Smid- 
strup Banke,«  sagde  Ane  Marie,  »og  han  var  let  at 
kjende  paa  sin  røde  Kappe.« 

»Ved  Du  hvad,«  sagde  Svend,  »vi  skikke  et  Bud 
til  Jungshoved  for  at  høre,  om  han  kommer.  Ib  gjør 
mig  nok  den  Villie  at  gaa  derned.« 

»Hør,  Svend!«  sagde  Ib,  »Jeg  vil  gaa  for  Dig  til 
Verdens  Ende  og  endda  et  Stykke  længere,  men  til 
Jungshoved  skikke  Du  mig  ikke.« 

»Saa  gaar  jeg,«  sagde  Ane. 

»Jeg  begriber  ikke  den  Ulyst,  Ib  har  til  at  komme 
paa  Slottet,  det  er  nu  anden  Gang,  han  undslaar  sig 
derfor.  Der  maa  være  kommet  noget  i  vej  en  mellem  Dig 
og  Folkene.« 

»Ikke  det  mindste,«  svarede  Ib  fripostig. 

»Det  regner  endnu,«  sagde  Ane,  idet  hun  gik  fra 
Vinduet. 

j>Tag  min  store  Rytterkappe  og  min  Filthat  paa,« 
sagde  Ib,  »saa  skal  Regnen  ikke  gjøre  Dig  noget.« 

Ane  svøbte  sig  ind  i  Kappen  og  satte  Filthatten 
paa  sit  Hoved.  I  denne  Dragt  kunde  man  have  antaget 
hende  for  en  Mand,  medens  det  dog  i  hin  Tid  var  al- 
mindeligt, at  Fruentimmerne  bare  Filthatte  til  deres 
Hovedbedækning.  Da  hun  kom  til  Døren,  blev  hun 
standset  af  Svend. 

»Hvis  Du  ser  Lejlighed  dertil,  sagde  han,  »saa  for- 
hør, om  Kaptajn  Lykke  endnu  opholder  sig  paa  Slottet.« 

Ane  tilkastede  ham  et  bebrejdende  Blik.  »Aa  nej, 
Svend!«  sagde  hun,  »lad  mig  være  fri  derfor.  Det 
Ærinde  falder  tungere  end  det  første.« 

Svend  rystede  paa  Hov^edet,  han  rakte  hende  Haan- 
den  og  tilføjede:  »Du  behøver  ikke  at  være  bange  for 
at  besørge  det,  Gud  hore  mine  Ord,  lille  Ane!  mellem 
hende  og  mig  er  alting  endt.  Og  om  hun  bad  for  min 
Fod,  var  det  dog  forbi  mellem  os.« 

Konens  Ansigt  beholdt  sit  tvivlende  Udtryk,  men 
hun  svarede  intet,  nikkede  og  gik.  Idet  hun  aabnede 
Døcen,  hørte  man  Regnen  og  Stormen,  som  tudede  ind 
fra  Præstø  Bugt. 

»Jeg  tror.  Kaptajnen  er  rejst  sin  Vej,«  ytrede  Ib 
noget  efter,  »jeg  har  ikke  set  ham  i  de  sidste  Dage, 
derimod  har  Ridder  Kørbitz  endnu  sin  Gang  paa  Slottet. 
Imorges  gik  han  nede  i  Ørremandsgaards  Skove,  Side 
ved  Side  med  Kulsoen,  den  slemme  Kvind.  Da  de  saa 
mig,  gjorde  Ridderen,  et  Skridt  forud  og  standsede  Talen, 
men  Kulsoen  grinte  og  hævede  sin  knyttede  Haand  imod 
mig.  —  Tak  for  sidst,  Ib  Abelssøn !  skreg  hun.  —  Nu  har 
vi  mødt  hinanden  to  Gange,  tænk  paa  mig,  om  det  sker 
tredje  Gang,    saa  skal  jeg  have  dit  Livsbrød  skaaret.« 

»Hvor  har  I  da  truffet  hinanden  før?« 

»Husker  Du  ikke  det?  Første  Gang  var  oppe  ved 
Lellinge  den  Aften,  vi  toge  over  Kjøge  Bugt  med  vore 
Penge,  da  bandt  jeg  hendes  Hænder  og  Fødder  og  put- 
tede hende  min  Halsklud  i  Munden,  mens  hun  blev 
stillet  op  ved  Siden  af  Manheimer,  som  vi  alt  troede  vel 
besørget  dengang.  Anden  Gang  var  forgangen  Nat.  Mens 
vi  listede  omkring  udenfor  Høfdinggaard  for  at  finde  en 
Overgang,  traf  jeg  Kulsoen  inde  i  Krattet,  slæbende  paa 
en  Bvlt  sammenrøvede  Sager,  som  hun  havde  set  Lejlig- 
hed til  at  faa  fat  i  oppe  paa  Slottet,  idet  hun  sneg  sig 
bort  ad  den  Løngang,  som  Præsten  omtalte.  Jeg  tog 
Godset  fra  hende  og  gav  det  siden  til  Fogden,  derfor 
er  det  vel,  at  hun  er  bleven  mig  saa  fjendsk.« 

Svends  lille  Søn  havde  under  Samtalen  siddet  ved 
Bordet  og  stavet  sig  frem  paa  et  Stykke  Træ,  hvori  Alfa- 
betet var  indridset,  og  som  man  kaldte  et  Fibelbrædt. 
Under  den  Tavshed,  som  opstod  efter  Ibs  sidste  Ord, 
hængte  Drengen  Brædtet  paa  Væggen  og  gik  hen  til  Svend. 

»Hør,  lille  Fader!«  sagde  han,  »siden  de  nu  gjore 
Dig  Fortræd,  naar  Du  gaar  ud,  saa  bliver  Du  vel  længe 
hjemme  hos  os.« 

»Hvorfor,  min  Dreng?« 

»For  Mutter  er  saa  bedrøvet,  hver  Gang  hun  siger, 
at  Du  er  ude  paa  et  Tog,  og  saa  gaar  hun  til  Vinduet, 
naar  der  kommer  Nogen  forbi,  og  ser  ud,  om  det  er 
Dig.  Saa  læser  hun  sin  Bøn  og  lærer  mig  en  med,  og 
hun  græder  tidt  om  Natten,  naar  Du  tror,  hun  sover. 
Naar  Du  er  hjemme,  lader  hun  nok  som  ingenting  og 
taler  og  ler,  men  saa  snart  Du  er  gaaet,  er  Fornøjelsen 
ogsaa  forbi.« 

»Aa  hvad,  det  er  ingenting  at  tale  om,«  sagde  Ib, 
»og  nu  bliver  Svend  længe  hjemme.« 

»Lad  kun  Drengen  tale,  Ib!« 

»Men  Du  maa  heller  ikke  tale  om  hende  deroppe,« 
vedblev  Drengen. 

»Om  hvem?«  spurgte  Mændene  lige  forbavsede. 

»Ja,  jeg  kjender  hende  ikke,  og  Mutter  siger  kun 
hende,  og  saa  bliver  hun  ogsaa  bedrøvet,  men  som 
jeg  engang  spurgte,  hvad  hun  sad  og  græd  over,  klap- 
pede hun  mig  paa  Kinden  og  sagde:  Aa,  det  er  ingen- 
ting, lille  Dreng!  le  Du  kun  iaften  og  vær  fornøjet; 
naar  Du  bliver  stor,  kommer  Du  ogsaa  til  at  græde 
eller  volde,  at  Andre  græde.« 

»Stormen  og  Blæsten  tager  til,«  ytrede  Ib  og  traadte 
hen  til  Vinduet,  »det  er  saa  mørkt  udenfor,  at  man  ikke 
kan  se  to  Skridt  foran  sig.« 

»Den  stakkels  Ane,«  svarede  Svend,  »gid  hun  blot 
vilde  komme  tilbage;  nu  brænder  Saaret  ikke  længer, 
og  hun  faar  dog  knapt  Doktoren  til  at  tage  ud  i  dette 
Vejr.« 

»Tys!  hvad  er  det?«  sagde  Ib,  »jeg  syntes,  at  der 
faldt  et  Skud.« 

»Aa,  nej,  det  er  kun  Stormen,  som  dundrer  ude 
fra  Havet.« 

Lidt  efter  hørtes  Skridt  udenfor,  Døren  gik  op, 
Ane  traadte  ind.  Regnen  flød  ned  fra  Rytterkappen, 
hvori  hun  var  indsvøbt. 

»Lille  Fatter!«  hviskede  Drengen,  bøjet  over  mod 
Svend,  »nu  har  hun  grædt  igjen,  det  ser  jeg  grant  paa 
hendes  sørgmodige  Ansigt,  vær  lidt  venlig  imod  hende.« 

Svend  lagde  kjærtegnende  sin  Haand  paa  Drengens 
Skulder,  idet  han  udbrød:  »Traf  Du  den  kloge  Doktor?« 

»Nej,«  svarede  Ane  med  en  forunderlig  mat  og  af- 
kræftet Stemme.  »Han  var  reden  sønderpaa,  lidt  før  jeg 
kom,  men  jeg  traf  Jomfru  Parsberg,  hun  lovede,  at  der 
straks  skulde  gaa  Bud  efter  ham  og  komme  Hjælp  til 
Dig  endnu  iaften.« 

»Tak  Ane,«  svarede  Svend  og  strakte  sin  Haand 
ud  imod  hende,  »tak  for  den  Gjerning  som  for  enhver 
anden.  Du  har  øvet  for  mig.  Kom  og  sæt  Dig  hos  mig, 
og  lad  fare  din  sørgmodige  Mine.«  ■ 

Ane  betragtede  Svend  med  et  overrasket  Blik. 
»Hvorfor  taler  Du  saadan  til  mig  iaften?«  spurgte  hun 
og  satte  sig  paa  Bænken  ved  hans  Side. 

»Fordi  Drengen  her  fortæller  mig,  at  jeg  har  en 
stor  Uret  at  gjore  god  mod  Dig.« 

»Og  hvad  har  Du  fortalt?«  spurgte  hun  barsk  Oi; 
heftigt. 

»Ak,  Mutter,  Mutter!  jeg  har  ingenting  sagt,  andet 

end  at  Du  græd  de  salte  Taarer,    og   at  Fatter  skulde 
være  god  imod  Dig,«  hviskede  Barnet. 

»Det  er  kun  Snak,«  svarede  Ane,  »jeg  har  aldrig 
klaget  over  Dig,  Svend  I« 

»Nej,  det  er  just  Ulykken,  lille  Ane!  om  Du  for- 
længst havde  røbet  dit  Hjertes  Sindelag,  da  havde  vi 
ogsaa  bedre  Icjendt  hinanden;  men  det  er  tidsnok  endda, 
have  vi  døjet  Sorg  før,  saa  skal  vi  nu  ogsaa  kjende 
til  Glæde.« 

»Gud  bedre  det,«  svarede  Ane  sagte,  for  at  skjule  sin 
Bevægelse.  »Jeg  vil  aldrig  lære  Glæden  at  kjende.« 

»Du  sige  ikke  saa,«  bemærkede  Ib,  »naar  et  Men- 
neske blot  rigtig  vil  en  Ting,  saa  hjælper  Gud  Fader 
altid  med,  det  har  jeg  mærket,  ellers  var  jeg  aldrig 
bleven  den  Karl,  jeg  er.« 

Svend  slyngede  sin  Arm  om  Anes  Liv  og  trykkede 
hende  op  til  sig.  »Lad  fare  at  sørge,«  hviskede  han. 
»Alting  skal  endnu  blive  godt  for  Dig.« 

»Ja,  kanske,«  svarede  hun  med  et  blidt  og  hen- 
givent Smil,  »hos  vor  Herre  er  der  ingen  Nød.« 

»Hvorfor  tænker  Du  paa  Døden?« 

»Og  hvorfor  tænker  Du  paa  Livet,  Svend!  mens 
jeg  bærer  Døden  i  mit  Hjærte?« 

»Hvad  mener  Du?« 

»Du  hørte  Skuddet  nys,  her  ser  Du  Mærket!« 

Med  disse  Ord  kastede  hun  Kappen  tilside,  og 
Svend  udstødte  et  Skrig,  idet  han  saa  hendes  tærnede 
Korsklæde  farvet  med  Blod,  som  randt  ud  fra  et  Saar 
mellem  Skuldren  og  det  venstre  Bryst.  Ane  lænede  sit 
Hoved  op  mod  Svend. 

»Himmerigs  Gud!«  raabte  Ib.   »Hvad  er  det?« 

»Det  er  Døden  med  sin  Stævning,«  svarede  hun 
mat.    »Dengang  jeg  gik  tilbage  fra  Slottet,    syntes  jeg 

at  høre  Skridt,  som  bestandig  vedblev  at  følge  efter  mig, 
paa  den  anden  Side  Vejen.  Ovenfor  Ambæk  skinnede 
Lyset  fra  Præstegaarden  ud  af  Ruden,  og  jeg  syntes,  jeg 
kunde  se  en  Fruentimmerskikkelse,  men  jeg  gik  i  mine 
egne  Tanker  og  kerede  mig  ikke  videre  derefter.  Her 
oppe  i  Skoven  kom  hun  mig  nærmere  paa  Siden  og 
stod  pludselig  stille,  medens  hun  tog  til  Orde:  —  Er 
det  Jer,  Ib  Abelssøn?  —  Hvad  vil  I  Ib  Abelssøn?  spurgte 
jeg,  saa  grov  jeg  kunde  gjøre  min  Stemme.  —  Huske 
ham  paa  mit  Løfte  og  sige  Tak  for  sidst,  svarede  hun, 
og  inden  jeg  begreb  hendes  Mening,  saa  jeg  Glimtet  af 
et  Skud  og  følte  ligesom  et  Stik  her  over  Brystet.  Men 
Kvinden  slog  en  Skoggerlatter  op  og  løb  sin  Vej,  uden 
at  jeg  endnu  veed,  hvem  hun  var.« 

»Kulsoen,«  udbrød  de  to  Mænd  enstemmig. 

Ib  greb  sin  Hat. 

»Se,  hvad  Du  kan  gjøre  ved  Ane,«  raabte  han, 
»imens  tager  jeg  din  graa  Hest  og  rider  Doktoren  op. 
Du  kan  tro,  jeg  skal  snart  bringe  ham  med  tilbage.« 

Han  foer  ud  af  Døren,  og  straks  efter  hørte  man 
Hovslaget  af  Hesten,  idet  den  i  strakt  Galop  fløj  ned 
ad  Vejen  til  Jungshoved. 

Ib  holdt  Ord;  en  Time  efter  vendte  han  tilbage, 
og  foran  sig,  paa  den  usadlede  Hest,  holdt  han  en  Mand 
omslynget  med  den  ene  Arm.  Det  var  Lægen,  som 
meget  imod  sin  Villie  var  bleven  hævet  op  paa  Hesten 
og  bortført,  endnu  før  Vagtmesteren  fik  Lejlighed  til  at 
underrette  ham  om  Aarsagen. 

Ib  løftede  Doktoren  ned,  bandt  Hesten  og  styrtede 
ind  i  Stuen. 

»Her  bringer  jeg  den  tyske  Doktor,«  udbrød  han 
dæmpet.  »Hvordan  har  hun  det?« 

Svend  gjorde  en  Bevægelse  med  Haanden,  idet  han 

traadte  hen  til  Sengen  og  drog  et  Lagen  tilside.  Under 
dette  laaAne  Marie,  bleg  og  ubevægelig,  med  Armene  kors- 
vis foldede  over  Brystet  og  en  Bønnebog  under  Hagen. 

»Død!«  skreg  Ib  i  den  dybeste  Smertes  Tone  og 
kastede  sig  ned  foran  hende. 

»Ja,«  svarede  Svend,  »død.« 

>Ak,  Kinder!  I  vide  ikke,  hvad  I  sige,«  ytrede 
Lægen,  idet  han  med  en  Charlatans  Vigtighed  udbredte 
sin  Forbindtaske  paa  Bordet.  »Lad  mig  komme  til  at 
undersøge  Saaret,  først  da  skal  I  faa  at  vide.  hvordan 
det  forholder  sig.« 

Han  traadte  hen  til  Sengen,  men  Svend  lagde  sin 
Haand  paa  hans  Skulder  og  svarede: 

»Vi  lade  det  være.  Med  et  Skudsaar  som  dette 
lever  man  ikke,  det  har  jeg  set  nogle  Prøver  paa  til- 
forn. Ane  Marie  opgav  sin  Aand  i  mine  Arme  en  halv 
Time  før  I  kom ;  lad  os  unde  hende  den  Fred  i  Døden, 
som  vi  ikke  kunde  skaffe  hende,    medens  hun  levede.« 

Lidt  efter  forlod  Lægen  Huset  og  red  bort  paa  Svends 
Hest.  De  to  Mænd  bleve  alene  hos  den  Døde.  Der  for- 
løb en  lang  Tid,  hvori  ingen  af  dem  talte  til  hinanden. 
Ib  sad  paa  Sengekanten  og  holdt  Anes  Haand  i  sin. 
Lampens  matte  Skin  faldt  hen  over  Svends  blege  og 
bevægede  Ansigt.  Fra  en  Krog  i  Stuen  hørte  man  det 
hurtige  og  regelmæssige  Aandedræt  af  den  lille  Dreng, 
som  var  falden  i  Søvn.  Udenfor  havde  Stormen  lagt  sig, 
et  mat  Stjernelys  skinnede  ned  mellem  Skyerne. 

»Tal  til  mig,  Svend!«  udbrød  endelig  Ib  med  en 
lav  og  skjælvende  Stemme,  »hvorfor  sidder  Du  der  og 
betragter  mig  saa  stivt?  —  Aa  ja,  Du  mener  vel,  at  det 
var  min  Skyld;  Gud  Fader  lod  hende  dø,  som  hun  havde 
levet,  bestandig  til  et  Offer  for  Andre.«  Da  Svend  ikke 
svarede,    vedblev    han:    »Jeg    red   ind  paa  Jungshoved 

dengang  jeg  søgte  Doktoren,  og  fortalte  dem,  hvad  der 
var  sket.  Fru  Else  lovede  at  skikke  os  Hjælp  ned,  det 
snareste  hun  kunde.« 

»Gud  bedre  det  for  Hjælpen!  gid  de  vilde  lade 
komme  vor  gamle  Præst,  at  han  kunde  læse  hende  Her- 
rens Velsignelse,  saa  har  hun  intet  videre  fornødent.« 

»Jeg  tror,  jeg  hører  Hestetrav,«  ytrede  Ib  hdt  efter, 
»om  det  skulde  være  Hr.  Jørgen  selv,  som  rider  ud  i 
denne  mørke  Nat?« 

Han  rejste  sig  og  gik  til  Vinduet.  Svend  lagde  den 
Dødes  Haand  tilrette  og  bredte  Lagenet  ud  over  hende. 
Straks  efter  nærmede  sig  Lyden  af  Stemmer,  Døren  gik 
op,  Ib  udstødte  et  Forundringsraab,  det  var  Juhe  Pars- 
berg,  som  traadte  ind  i  Stuen.  Rideknægten  blev  staaende 
udenfor  med  begge  Hestes  Tøjler  i  Haanden. 

»Jomfru  Parsberg!«  udbrød  Svend  forbavset,  idet 
han  rejste  sig,  »I  her?« 

Julie  gik  hen  til  Svend  og  strakte  ham  begge  sine 
Hænder  imøde. 

»Finder  I  maaske,  at  dette  Oifer  er  større  end  dem, 
hun  har  brugt  mig?«  spurgte  |ulie  med  hele  denne  bløde 
og  indtagende  Magt,  hun  vidste  at  lægge  i  sin  Stemme. 

»Nej!«  svarede  Svend,  »men  nu  har  hun  fuldbragt 
alle  sine  Ofre,  og  I  kommer  for  silde.«. 

»Til  at  hjælpe  hende,  ja,  det  veed  jeg.  Straks  efter 
at  vi  vare  redne  hjemmefra,  mødte  vi  Lægen,  der  fortalte 
os  denne  sørgelige  Tildragelse.  Mit  Ansigt,  Gjøngehøv- 
diiig!  og  mine  Taarer  kunne  sige  Eder,  hvad  jeg  føler.« 

»Men  hvorfor  er  1  da  kommen?«  spurgte  Svend. 

Ib  tog  Ordet. 

»Den  naadige  fomfru  begjærer  vel  endnu  engang 
at  se  hende,  hvem  hun  er  kommen  i  Tanker  om  at 
skylde  saa  meget.« 

Julie  syntes  ikke  at  fatte  det  spottende  i  disse  Ord. 
Hun  svarede  : 

»Hvad  jeg  skyldte  hende,  har  jeg  aldrig  glemt,  end- 
skjøndt  I  Begge  tænke  anderledes.  Jeg  faar  finde  mig 
deri;  den  Sag  vil  Gud  dømme  mig  og  hende  imellem. 
—  Nej,  Svend  Gjønge!  jeg  red  herhid,  hvor  ubekvemt 
end  Sted  og  Tid  var  valgt,  for  at  give  Dig  Lejlighed 
til  at  tage  al  den  Hævn  over  mig,  som  Du  fordrer.« 

»Men  jeg  har  jo  aldrig  fordret  nogen  Hævn,«  sva- 
rede han  sagte  og  klangløst.   »Kjendte  I  mig  ikke  bedre?« 

»Eller  for  at  bede  Dig  om  Forbarmelse  og  Frelse 
for  et  Menneskeliv,  det  Skjæbnen  gjorde  Dig  til  Herre 
over.« 

»Et  Menneskeliv?«  gjentog  Svend. 

»Hvad  siger  jeg,  en  hel  Slægt,  hvis  Vel  og  Rygte 
Du  kunde  frelse  fra  Undergang  og  Vanære.  Endskjøndt 
jeg  veed,  hvor  opfyldt  dit  Hjerte  er  af  Bitterhed  imod 
mig,  vover  jeg  denne  Bøn  foran  din  døde  Hustrus  Leje, 
og  kunde  hun  høre  mine  Ord,  vilde  hun  ligesom  jeg 
række  Dig  sine  Hænder  bedende  imøde.« 

»Jeg  fatter  ikke,  hvad  I  mener,  Julie  Parsberg!« 
svarede  Svend  forbavset.  »Hvilket  Menneskeliv  er  det, 
Gud  har  lagt  i  mine  Hænder?« 

»Kaptajn  Lykkes,  en  Mand,  der  om  faa  Dage  ikke 
vil  have  andre  Vilkaar  end  Flugt  eller  Døden.« 

»Hvad  ondt  har  han  da  bedrevet?« 

»Din  Ven  der  vil  kunne  sige  det,«  vedblev  Julie 
og  pegede  paa  Ib.  »1  en  Samtale  kom  han  til  at  røbe 
Hemmeligheden  af  nogle  Breve,  hvori  Kaptajn  Lykke, 
letsindig  og  uklog  som  han  er,  har  vovet  at  omtale 
En  af  Landets  mest  højtstaaende  Personer  i  ligesaa  slet 
valgte  som  fornærmende  Udtryk.  Man  har  beluret  denne 
Samtale,  røbet  den,  og  alt  er  der  kommen  Befaling  til  at 

Gjøngehøvd.  ok  Dronn.  Vagtni.  26 

lade  Sagen  undersøge  og  at  aflfordre  Ejermanden  de 
Breve,  hvori  Kaptajnen  har  tegnet  sin  Dødsdom-« 

»Hvera  røbede  ham?« 

»Den  ærlige  Ridder  Kørbitz,«  svarede  Ib;  »han 
tilstod  selv  at  have  lyttet  til  mine  Ord  og  tilbød  mig 
svære  Penge,  hvis  jeg  vilde  sælge  ham  Brevene.« 

»Han  behøver  nu  ikke  længer  at  kjøbe  dem,«  sva- 
rede Julie.  »Til  Lehnsmand  Jørgen  kom  Kongelig  Maje- 
stæts Befaling  at  lade  Vagtmesteren  dem  affordre.  Der- 
for red  jeg  hid  iaften.« 

»Hvorledes  skulde  jeg  da  kunne  frelse  Kaptajnen?« 
spurgte  Svend. 

»Ved  at  formaa  din  Ven  til  at  levere  mig  Brevene.« 

»Det  gjør  jeg  aldrig,«  svarede  Ib.  »Hvis  man  vilde 
tænke  saa  slet,  kunde  det  gjerne  træffe  sig,  at  I  bad 
mig  om  dem  af  samme  Grund  som  nys  forgangen  Ridder 
Kørbitz.« 

»Jeg!«  udbrød  Julie  forbavset,  »hans  eneste  Ven!« 

»Ak,  jeg  kjender  en  fornem  Jomfru,  der  før  har 
forraadt  sin  eneste  Ven!*   svarede  Ib. 

Svend  rystede  paa  Hovedet.  »I  dette  Hus  maa  vi 
ikke  tale  saa,«  ytrede  han  sagtmodig.  »Ib,  min  Ven! 
lad  hende  faa  disse  Breve.« 

»Nej,  jeg  kan  ikke  skille  mig  ved  dem,«  svarede 
Ib,   idet  han  slog  sine  Øjne  ned  for  Svends  Blik. 

»Vil  Du  have  dem  til  at  tro  om  os  To,  at  vi  for- 
vare hans  Breve  som  en  Trusel  eller  som  etVaaben?« 

»Og  imorgen,«  tilføjede  Julie,  »naar  Lehnsmanden 
lader  Dig  dem  affordre?« 

»Aa,  Lehnsmanden!«  svarede  Ib  med  et  haanligt 
Skuldertræk.  »Han  kan  komme.« 

»Ib!":  vedblev  Svend,  »jeg  beder  Dig  om  disse 
Breve. '< 

»Men  det  er  jo  min  Ejendom,  Svend !  den  eneste 
Arv,  Soffi  har  efterladt  mig.« 

»Lad  Jomfru  Parsberg  alligevel  faa  dem,  min  kjære 
Kammerat!  at  det  kan  være  os,  som  bestandig  give, 
og  hende,  der  bestandig  modtager.« 

Ibs  sorte  Øjne  funklede,  idet  han  rettede  dem  mod  Julie. 

»Ja,«  svarede  han  pludselig  i  en  bestemt  og  tilfreds 
Tone,  »dette  skal  være  Grunden,  den,  Svend  nu  næv- 
nede; og  derfor  skal  I  faa  mine  Breve!« 

En  levende  Glæde  udbredte  sig  over  Julies  Ansigt, 
hun  tilkastede  Svend  et  dvælende  Blik,  hvis  Udtryk 
vilde  have  kunnet  formilde  megen  Uret,  men  Svend 
mærkede  det  ikke.  Ib  gik  hen  til  et  Skab  i  Væggen  og 
udtog  en  Pakke,  indsvøbt  i  et  Tørklæde.  Han  lagde  den 
paa  Bordet,  som  stod  tæt  under  Vinduet. 

»Se!«  sagde  han  og  udbredte  Brevene  foran  Lam- 
pen, »her  har  1  dem  alle  tilsammen,  benyt  dem  nu,  som 
I  tykkes  bedst.« 

I  samme  Øjebhk  blev  en  Pistol  udefra  trykket  ind 
igjennem  Ruden,  der  faldt  et  Skud,  som  slukte  Lampen. 
Julie  udstødte  et  gjennemtrængende  Skrig,  men  Ib  rev 
en  Bøsse  ned  fra  Væggen  og  foer  ud. 

Da  Svend  atter  havde  faaet  tændt  Lampen,  kom 
Ib  tilbage. 

»Det  gjaldt  nok  mig,«  udbrød  han  og  hængte  Bøs- 
sen op  paa  sit  Sted.  »Denne  Gang  var  der  To  paa- 
færde.  Da  jeg  kom  ud,  saa  jeg  dem  ride  ind  i  Skoven, 
saa  stærkt  deres  Heste  kunde  løbe.« 

»Ak  nej!«  svarede  Svend,  »jeg  tror  endda  ikke,  at 
det  var  Dig,  det  gjaldt.« 

Julie  var  sunken  tilbage  mod  Væggen;  da  hun  slog 
Øjnene  op,  faldt  hendes  første  Blik  paa  Bordet,  og  hun 
udstødte  et  Skrig, 

> Brevene!«  raabte  hun,  »min  Himmerigs  Gud!  de 
ere  borte!« 

Bordet  var  tomt.  Endnu  medens  Krudtdampen  af 
Skuddet  opfyldte  Værelset,  strakte  en  Haand  sig  ind 
igjennem  den  sønderslagne  Rude  og  greb  alle  de  Breve, 
som  Ib  havde  lagt  paa  Bordet. 

Rideknægten,  der  ventede  udenfor,  havde  ikke  be- 
mærket eller  hørt  andet  end  Skuddet  og  straks  efter 
Hovslagene  af  de  to  Rytteres  Heste,  idet  de  sprængte 
bort  fra  Hytten. 

Man  har  uden  Tvivl  gjættet,  at  det  maatte  være 
Kørbitz,  der  ved  en  saa  uværdig  List  tilvendte  sig  Kap- 
tajnens Breve,  som  Ib  overlod  til  Julie  Parsberg.  AUe- 
,  rede  straks  efter  at  han  var  kommen  til  Kundskab  om 
disse  Breves  Tilværelse,  havde  man  ved  Hoffet  hørt 
nogle  Ytringer  derom.  I  den  Kamp,  der  for  Øjeblikket 
fandt  Sted  mellem  Kørbitz  og  Kai  Lykke,  benyttede 
Ridderen  sig  af  ethvert  Vaaben  for  at  tilintetgjøre  sin 
Medbejler,  og  saa  meget  mere  hensynsløst,  som  han  hidtil 
maatte  erkjende  at  være  den  Uheldige  og  Besejrede. 
Kais  Breve  syntes  ikke  alene  at  sikre  Ridderen  den 
Overvægt,  han  savnede,  men  vare  endog  blevne  ham 
aldeles  nødvendige  til  at  retfærdiggjøre  sine  Ytringer  og 
til  at  forøge  deres  Vægt.  Saa  snart  Kørbitz  havde  frem- 
lagt Brevene,  antog  Sagen  større  Offentlighed.  Frederik 
den  Tredie  udnævnede  en  Ret  til  at  undersøge  Kais 
Brøde  og  derefter  at  overgive  Sagen  i  Generalfiskalens 
Hænder.  Blandt  Hovedmændene  i  denne  Ret  var  Ranzau, 
som  kort  iforvejen  havde  tabt  en  Proces  mod  Kai  Lykke, 
og  Rentemester  Gabel,  for  Øjeblikket  Dronningens  be- 
gunstigede Ven,  det  vil  sige  Kaptajnens  Fjende. 

Endskjøndt  Skyerne  saaledes  trak  sig  sammen  over 
den  Ulykkeliges  Hoved,  kunde  dog  Uvejret  maaske  endnu 

være  drevet  bort,  idet  Generalfiskalen,  Søren  Kornerup, 
gjorde  Indvendinger  mod  Brevenes  Ægthed,  men  Kai 
var  eengang  kommen  under  en  uheldig  Stjernes  Ind- 
flydelse og  forøgede  den  første  Ubesindighed  med  en 
endnu  større.  Fra  sit  ubekjendte  Skjulested  sendte  han 
Dommerne  et  Bønskrift,  hvori  han  vedkjendte  sig  Bre- 
vene og  tilstod,  at  hans  fornærmelige  Ytringer  vare 
skete  i  en  »ubegribelig  Drukkenskab«.  Ifølge  en  anden 
Beretning  skal  han  have  tilbudt  en  Bøde  af  100,000 
Rigsdaler,  for  hvilke  han  pantsatte  sine  Godser  Gissel- 
feldt  og  Ranzausholm,  nu  Brahe-Trolleborg  paa  Fyen. 
Med  dette  Bønskrift  var  saa  at  sige  hans  Skjæbne  be- 
seglet. Kuglen  rullede  ned  ad  Bakken,  styrtet  af  den 
samme  Haand,  som  havde  hævet  den  saa  højt.  Man  for- 
udsaa,  at  den  først  kunde  standse  i  Afgrunden. 

Medens  dette  Tærningespil  om  Kai  Lykkes  Liv  og 
Ære  begyndte  i  Hovedstaden,  var  Offeret  selv  forsvundet, 
man  havde  forgjæves  opfordret  ham  til  at  fremstille  sig 
for  sine  Dommere,  man  havde  ladet  ham  eftersøge  paa 
alle  hans  Godser,  hos  alle  hans  Slægtninge.  Kais  Skjul 
var  hidtil  blevet  uopdaget. 

En  Aftenstund  gik  Svend  igjennem  Ørremandsgaards 
Skove.  Solen  gik  ned,  Luften  farvede  Trætoppene  med 
et  rødgult  Skær.  Egnens  Kirkeklokker  ringede  til  Aften- 
bøn, man  hørte  Hundene  gø  i  Landsbyen,  den  klare  Lyd 
af  Frøerne  nede  i  Gravdammen  og  tusinde  andre  ube- 
stemte og  hemmelighedsfulde  Toner,  der  ere  en  Sommer- 
aften egne.  Da  Svend  var  kommen  længere  ind  i  Skoven, 
saa  han  Ib  ile  sig  imøde  med  et  smilende  Aasyn  og  et 
stort  Brev  i  Haanden. 

»Se  her!«  raabte  Vagtmesteren,  »dette  Dokument 
er  kommet  til  Dig,  imens  Du  var  borte  fra  Hjemmet. 
Det  bærer  kongeligt  Segl  og  Mærke.« 

Svend  brød  Seglet  og  læste. 

I  dette  Brev  forlenede  Kong  Frederik  den  Tredje 
Svend  Povlsen  og  hans  Efterkommere  med  Lundby  Gaard 
og  Gods  til  Belønning  for  de  Tjenester,  han  havde  ydet 
Fædrelandet. 

Svend  rakte  Ib  Brevet.  Aftensolen  kastede  sit  Skær 
over  dette  ædle  og  mandige  Ansigt.  Ib  saa  ham  smile 
med  et  sørgmodigt  og  bittert  Udtryk,    idet  han  sagde: 

»Ak  lille  Ib!  en  ringe  Mand  som  jeg  kan  tvinge 
dem  til  alt,  disse  Fornemme,  man  kan  tvinge  dem  til 
at  hade,  til  at  frygte,  til  at  beundre  os,  til  alt,  min 
kjære  Broder!  —  kun  ikke  til  at  elske  os.« 

Svend  tav,  det  var  Ib,  som  bøjede  Hovedet  til 
Siden  for  at  skjule  sin  Bevægelse,  medens  Gjønge- 
høvdingen  slog  Armen  om  hans  Skulder^  og  de  forsvandt 
i  Skumringen  mellem  Træstammerne. 


DRONNINGENS  VAGTMESTER 

Et  anvendt  Raad. 

Langs  med  Tryggevælde  Aa  strækker  sig  en  bred 
Mose,  som  i  gamle  Dage  var  tilgroet  med  et  tæt  og 
frodigt  Krat  af  Pil  og  Egebuske.  Aaen  løber  mod  Nord 
ud  i  Kjøge  Bugt  og  danner  Grænsen  mellem  Trygge- 
vælde og  Stevns  Herreder.  Om  Vinteren  sætter  Storm 
og  Højvande  Søen  ind  paa  Landet,  derved  oversvømmes 
Mosen  og  de  nærmeste  Egne  saaledes,  at  disse  udgjøre 
en  temmelig  dyb  Vandflade,  hvorfra  Rør  og  Sivbuske 
strække  deres  nikkende  Toppe  ivejret. 

Længere  oppe  i  Landet  fortsattes  Krattet  i  Erederik 
den  Tredjes  Tid  henimod  Billesborg  med  en  Skov  af 
Risbøge  og  Egetræer,  igjennem  denne  gik  Alfarvejen 
til  Kjøge.  En  Vandmølle  laa  dybt  inde  i  Skoven,  og 
omtrent  i-  et  Bøsseskuds  Afstand  herfra  en  forfalden, 
lille  Hytte,  saa  fuldstændig  skjult  af  Træstammerne  og 
Krattet,   at  den  først  blev  synlig  i  faa  Skridts  Afstand. 

Det  var  en  Eftermiddag  i  Slutningen  af  September 
Maaned  1658,  da  to  Personer  sad  inde  i  Hytten.  Den 
Ene  var  et  Fruentimmer,  i  dette  Øjeblik  beskjæftiget 
med  at  tilberede  en  Ret  Mad  ved  Baalet,  som  brændte 
paa  Arnestedet.  Hver  Gang  Flammerne  stege  ivejret, 
belyste    de   et  magert  og  rynket  Ansigt,    hvori  en  lav, 

tilbagegaaende  Pande,  en  kroget  Næse  og  tynde,  sam- 
menknebne Læber  dannede  et  ubehageligt  Udtryk.  Hen- 
des Øjne  vare  dybtliggende,  mørke  og  levende  og  be- 
skyggedes halvt  af  stærke  og  graalige  Bryn.  Det  var 
Kulsoen  med  sit  lumske,  spottende  og  hadefulde  Ydre, 
men  forøvrigt  næsten  ukjendelig  med  den  Paaklædning, 
hun  idag  var  iført.  Hun  bar  en  kostbar  Kjole  af  lyseblaat 
Taft,  besat  med  Kniplinger  og  nedringet  saa  dybt,  at 
hendes  rynkede  Hals  og  det  øverste  af  Brystet  kom 
tilsyne.  Hendes  Hovedpynt  var  af  samme  Farve  og  efter 
den  Tids  Smag  en  Sammensætning  af  P'jer  og  Baand, 
mellem  hvilke  enkelte  Lokker  af  hvidgraat  Haar  viste 
sig.  Begge  Dele,  Kjolen  og  Haarpynten,  havde  uden 
Tvivl  tidligere  haft  en  skjønnere,  i  det  mindste  fornem- 
mere Ejerinde.  Hendes  Arme  skjultes  af  et  Par  Lang- 
handsker, hvis  Fingre  hun  for  Bekvemmeligheds  Skyld 
havde  afklippet.  Ærmerne  paa  Kjolen  vare  opkiltrede  for 
ikke  at  være  til  Hinder,  medens  hun  tilberedte  Maden. 

Den  anden  Person  var  Tam,  Kulsoens  forsagte  og 
villieløse  Ægtefælle.  Han  laa  udstrakt  paa  en  Bænk  un- 
der Vinduet  med  Hovedet  paa  en  Pakke  sammenrullede 
Klædningsstykker,  Naar  Kulsoen  et  Øjeblik  forlod  Arne- 
stedet, kastede  Ilden  sit  Skær  paa  fiere  blanktskurede 
Tinkar  og  Fade  og  paa  en  galloneret  Herreklædning, 
som  hang  paa  den  modsatte  Væg. 

Udenfor  Hytten  havde  en  tæt  og  heftig  Regn  ved- 
varet i  de  sidste  Timer.  Løvet  hvirvlede  omkring  mellem 
Træerne,  løsrevet  af  en  af  disse  hyppige  Efteraarsstorme, 
der  rase  heftigt  i  Stevns  Herred,  idet  de  komme  ind  fra 
Havet  uden  at  møde  nogen  Modstand  i  det  flade  og  bakke- 
løse Land.  Sumpfuglenes  Skrig  nede  fra  Mosen  og  den 
ensformige  Lyd  af  Vandmøllens  Klapren  hørtes  gjennem 
Skoven    i    de   enkelte  Mellemrum,    Stormen  tog  af.    Et 

svagt  og  blegrødt  Lys,  som  viste  sig  paa  Himlen  mod 
Vest,  antydede,  at  Solen  var  i  Begreb  med  at  gaa  ned. 

»Du  kunde  ellers  nok  rejse  Dig  op  og  hente  mig  en 
Armfuld  Tørv,«  udbrød  Kulsoen,  efter  at  der  længe  havde 
fundet  en  uafbrudt  Tavshed  Sted  i  Stuen.  »Jeg  bringer 
alt  til  Huset:  god  Mad  og  kjønne  Klæder,  og  Du  skal 
ikke  saa  meget  som  give  mig  en  Haandsrækning  derved.« 

»Ja  Gud  naade  os  for  hvad  Du  bringer  til  Huset!« 
sagde  Tam.  »Det  vil  blive  et  kjønt  Regnskab,  naar 
Herskabet  engang  vender  tilbage  og  finder  Skabe  og 
Kister  tomme.« 

»Staar  det  maaske  skrevet  paa  Kisterne,  hvem  der 
har  tømt  dem?«  spurgte  Konen  haanligt.  »Det  kan  være 
os,  det  kan  være  vor  Nabo,  det  kan  ogsaa  være  Fjenden, 
hvem  veed  det?  —  Ak,  lille  Tam!  Du  er  vel  bleven 
gammel,  men  Klogskaben  er  ikke  kommen  med  de  graa 
Haar;  dit  hele  Liv  er  gaaet  bort  i  Armod  og  Usselhed, 
og  Du  tøver  endda  med  at  forandre  det,  naar  Lejlighed 
gives.  Forrige  Vinter  kæmpede  Du  med  Svend  og  dine 
Kammerater.  Gudbevares !  1  skulde  jo  værge  for  Landet, 
hed  det.  I,  som  i  Fredstid  ikke  havde  en  Plet  at  helde 
Jeres  Hoveder  til.  Hvad  fik  1  for  det,  I  tapre  Karle! 
mens  I  sultne  og  tiggefærdige  droge  omkring  fra  Sted 
til  Sted?  Hvem  husker  paa,  hvad  I  har  bedrevet,  hvem 
har  budt  Jer  Tak  derfor?  Du  kan  endda  lægge  dine 
Hænder  sammen  og  prise  din  Lykke,  at  Du  slap  for  at 
blive  Krøbling  som  den  lille  Jens  Jerntrøje,  der  nu 
humper  omkring  paa  Krykker  og  tigger  sin  Føde  for  Hver- 
mands  Dør,  eller  at  det  gik  Dig  som  Abel,  der  efterlod 
sin  Kone  og  sin  Dreng  i  Nød  og  Usselhed.« 

»De  have  gjort  deres  Pligt,«  sagde  Tam.  »Vorherre 
raader  for  Lykken.«; 

»Ja,  det  er  en  god  Snak,«  raabte  Kulsoen  med  en 

spottende  Latter.  »Vi  raade  selv  for  Lykken,  og  et  Men- 
neskes første  Pligt,  tænker  jeg,  er  at  sørge  for  at  op- 
holde Livet ;  det  har  jeg  maattet  gjøre  for  Dig,  mens 
Du  drog  omkring  og  spillede  Krigsmand,  jeg  stakkels, 
foragtede  Kvinde,  som  slæber  min  Alderdom  hen  til 
Graven,  jeg  som  ikke  blot  tænkte  paa  mig  selv,  men 
aldrig  har  glemt,  at  Du  er  min  kjære  Mand.« 

■»Jeg  har  heller  aldrig  glemt  det,«  svarede  Tam  sørg- 
modigt, »ligesaa  lidt  som  den  Maade,  hvorpaa  de  tvang 
os  til  at  leve  sammen.  —  Lehnsmanden  paa  Jungshoved 
stillede  hver  Mikkelsdag  Godsets  ugifte  Karle  og  Piger 
i  to  Rækker  og  gik  omkring  og  udpegede,  hvem  af  dem 
der  skulde  have  hinanden.  De,  som  adløde,  fik  et  lille  Sted 
paa  Godset,  et  Faar  og  en  Kvie,  de,  som  satte  sig  imod 
hans  Villie,  joges  bort  eller  solgtes  til  Naboerne.  Saadan 
fik  vi  To  hinanden,  og  hvad  der  siden  er  sket,  maa  Du 
svare  til;  det  veed  Gud  Fader,  at  jeg  aldrig  har  lagt 
en  Sten  ivejen  for  Nogen,  før  jeg  lærte  Dig  at  kjende.« 

»Hvad  er  da  sket  siden?«  spurgte  Konen  heftig, 
idet  hun  traadte  hen  til  ham  og  støttede  begge  sine 
Hænder  paa  Bordet,  »og  hvad  har  jeg  raadet  Dig  til, 
forsagt  og  vægelsindet  som  Du  er,  andet  end  at  nytte 
Tiden  og  gjøre  Dig  fri  for  den  Nød,  Du  har  været  bun- 
den til?  —  Det  gjælder  om  at  gribe  sin  Lykke.« 

>Nej!«  svarede  Tam,  »sig,  at  det  gjælder  om  at 
stjæle,  røve  og  plyndre,  Boel,  saa  nævne  vi  Tingen 
ved  dens  Navn.« 

»Godt!  lad  det  hedde  saaledes,  hvad  er  det,  vi  agte 
at  tage?  En  Kjærne  fra  en  Korndynge  til  at  stille  vor 
Hunger  paa,  og  fra  hvem  ?  Fra  de  fornemme  Herrer,  fra 
disse  Adelsmænd,  der  sætte  deres  Fod  paa  vor  Nakke, 
der  i  Fredens  Tid  vilde  række  op  til  Himlen,  men  krøb 
sammen,  da  Faren  kom,  og  vovede  ikke  at  værge  for  den 

Jord,  de  fødtes  paa.  Hvorfor  tøvede  de  ikke  og  toge 
vare  paa  deres  Gods,  istedet  for  at  flygte  ind  til  Hoved- 
staden efter  at  have  skjult  deres  Kostbarheder  i  Brønde 
og  Kj ældere?« 

Kulsoen  tav,  som  om  hun  ventede  paa  Svar,  men 
Tam  havde  atter  lagt  sig  tilbage  paa  Bænken.  Da  han 
indsaa,  at  hans  Grunde  ikke  kunde  overbevise  hende, 
hensank  han  i  en  stum  Grublen,  medens  hans  Ansigt 
antog  det  sædvanlige  Sløvhedsudtryk,  saaledes  at  Konens 
forskende  Blik  ikke  kunde  opdage,  om  hendes  Ord 
havde  virket  paa  ham  eller  ikke.  Hun  vedblev  lidt  efter: 

»Ak,  Tam!  hvis  Du  havde  mit  Sindelag,  skulde  det 
snart  blive  anderledes  med  os.  Du  behøver  blot  en  Dags 
Klogskab  for  at  bøde  paa  et  helt  Livs  Ufornuft.  Folk 
tale  saa  meget  om,  hvad  der  er  rigtigt,  men  de  handle 
gjerne  kun  efter,  hvad  der  er  nyttigt.  Lad  os  bære  os 
ad  paa  samme  Maade,  lad  os  følge  de  Stores  Eksempel 
og  leve  af  de  Smaa.  Se  til  Tyge  Høeg,  han  forvalter 
Andres  Ejendom  saaledes,  at  han  vinder  Gods  og  Guld 
derved.  Tænk  ogsaa  paa  hans  Naade,  Hr.  Hannibal 
Sehested;  det  er  min  Mand,  han  holder  idag  med  Dan- 
sken, igaar  med  Svensken.  Han  forstaar  at  slaa  sig 
igjennem  Verden,  skjøndt  hans  Sabel  aldrig  har  gjort 
anden  Fortræd  end  støde  Folk  paa  Benene  i  de  høje 
Sale,  han  spadserede  igjennem.  Derimod  kan  Du  og  alle 
dine  Kammerater  lade  Jer  dræbe,  naar  I  ville,  men  Ingen 
vil  lægge  Mærke  dertil.  De  Store  smigre  vel  Svend,  give 
ham  kjønne  Klæder  og  kalde  ham  Kaptajn,  aa  ja!  saa 
længe  de  bruge  ham,  men  naar  Arbejdet  er  endt,  er 
Tjenesten  glemt,  og  Folk  holder  ikke  af  at  blive  mindet 
om  modtagne  Tjenester.  Derfor  skal  Du  følge  mit  Raad 
og  lade  dine  Kammerater  fare,  medens  Du  arbejder  med 
mig  paa  vor  Velstand,  for  at  vi  to  gamle  Stakler  kunne 

faa  os  en  sorgfri  Alderdom,  saa  kan  Du  siden  tænke 
paa  din  Pligt  og  se  at  komme  til  at  staa  Dig  godt 
med  Himlen;  jeg  siger  siden,  for  det  at  Himlen,  lille 
Tam !  den  er  saa  langt,  saa  langt  fra  Jorden.  —  Imorgen 
skal  jeg  sprætte  Naadigherrens  gallonerede  Kjole  op  og 
sy  Dig  en  Helligdagsklædning  af  den.« 

»Du  kan  spare  Dig  Ulejligheden,  Boel!  jeg  vil  ikke 
gaa  klædt  i  Dine  Tyvekoster.« 

»Jeg  har  fundet  et  Stykke  dejligt  Pelsværk  i  Fruens 
Klædeskab,«  vedblev  hun  uden  at  agte  paa  Tams  Ord, 
»det  vil  jeg  bruge  til  Foder  i  den,  for  at  dit  gamle 
Skind  ikke  skal  fryse,  naar  Du  gaar  ud  i  den  skarpe 
Vinterkulde.« 

»Du  lover  godt,  Boel!«  sagde  Tam,  »og  giver  mig 
saa  gode  Raad,  alligevel  har  Du  mangen  Gang  ikke 
vidst  at  raade  Dig  selv,  og  siden  Du  taler  om  Svend 
Gjønge,  saa  er  han  netop  den  Mand,  som  har  vidst  at 
gjøre  alle  dine  Opspind  til  intet,  hver  Gang  Du  prøvede 
noget  mod  ham.  Jeg  tænker,  det  volder  sig  deraf,  at  den 
Sag,  han  siger  for  god,  maa  være  mere  bevendt  end  din.« 

»Lad  os  ikke  tale  om  Svend  Gjønge,«  svarede  Bodil 
heftig. 

»Aa  jo!«  vedblev  Tam,  enten  for  at  lede  Samtalen 
i  en  anden  Retning  eller  fordi  han,  behersket  af  Kulsoens 
Overlegenhed,  glædede  sig  over  en  Lejhghed  til  at  kunne 
ydmyge  hende.  »Tænk  ogsaa  paa  Ib.  Han  har  været 
din  Mester  bestandig.« 

»Kanske  hidtil,  men  Ib  og  jeg  træffes  vel  engang 
siden;  vor  Regning  er  endnu  ikke  opgjort.« 

»Hvis  I  træffes,  vil  han  haane  Dig  igjen,«  vedblev 
Tam  spottende;  »han  vil  altid  blive  din  Overmand  i 
List  og  kløgtige  Opspind,  den  Karl.« 

Den  Overbevisning,  hvormed  Tam  talede,  blev  ikke 

uden  Virkning  paa  Kulsoen,  hendes  Ansigt  rødmede, 
hendes  tynde  Læber  kneb  sig  fastere  sammen. 

»Og  jeg  siger  Dig,«  svarede  hun,  »at  jeg  vil  møde 
Ib  den  Dag,  da  han  ikke  vil  være  min  Mester,  da  jeg 
vil  høre  ham  ydmygt  klagende  tigge  om  min  Hjælp, 
fordi  jeg  er  den  Eneste,  som  kan  hjælpe  ham.« 

»Aa,  det  siger  Du  kun  saa,«  sagde  Tam. 

»Jeg  vil  se  ham  drømme  og  haabe  at  have  vundet 
alt,  og  vaagne  med  den  Vished  at  have  mistet  alt,  hvad 
det  er  muligt  for  et  Menneske  at  miste.« 

»Du  raser.« 

■s>]eg  vil  se  ham  hævet  paa  en  Plads,  der  er  højere 
end  Kongens  Throne,«  vedblev  hun  med  stigende  Heftig- 
hed og  funklende  Øjne,  »og  derefter,  styrtet  i  Støvet, 
knæle  og  krybe  for  mine  Fødder.  Alt  dette  skal  ske. 
Tam!  sandfærdigt,  og  Du  skal  selv  blive  Vidne  dertil. 
Rejs  Dig  og  spis.  Maden  er  færdig,  og  lad  saa  Ib  være 
glemt,  til  Tiden  kommer.« 

Kulsoen  tog  Plads  ved  hans  Side  paa  Bænken. 
Maaltidet  blev  fortæret  i  Tavshed,  Tam  følte  sig  beher- 
sket af  den  trygge  og  uheldspaaende  Mine,  hvormed 
Heksen  havde  forkyndt  sig  Spaadom.  Regnen  udenfor 
vedblev.  Gjennem  de  to  smaa  Glasruder,  der  var  ind- 
murede i  Ydervæggen  ved  Døren,  forsvandt  Lyset  efter- 
haanden  for  den  tiltagende  Skumring.  Baalet  slukkedes 
paa  Ildstedet.  Kulsoen  og  Tam  talte  ikke  til  hinanden. 
Begge  syntes  at  være  hensunkne  i  et  mørkt  Grubleri. 
Pludselig  blev  den  uhyggelige  Tavshed  afbrudt,  idet 
Tam  rejste  sig,  gik  hen  til  Døren  og  lyttede. 

»Der  kommer  en  Rytter  nede  fra  Skovvejen,«  hvi- 
skede han  lidt  efter. 

»Se  gjennem  Ruden,  hvad  Vej  han  drager,«  sva- 
rede Kulsoen. 

»Det  er  saa  mørkt  udenfor,  at  man  ikke  kan  skimte 
en  Haandsbred  frem  for  sig,  men  jeg  hører  Hesten 
stampe  i  Jorden.  Han  holder  stille.« 

»Saa  er  det  vel  Svend  eller  en  anden  af  dine  Kam- 
merater, der  vil  lokke  Dig  ud  paa  en  ny  Fart.  Give  til 
Gud,  at  der  var  skikket  mig  en  bedre  Mand  eller  blot 
tildelt  Dig  saa  megen  Forstand,  at  Du  kunde  følge  mine 
Raad. « 

»Spar  heller  dine  Ønsker  til  siden,«  hviskede  Tam, 
»hører  Du  ikke.  Rytteren  dundrer  paa  Døren.  Tænd  os 
en  Lyspind,  at  vi  kunne  se,  hvem  vi  have  for  os.« 

Medens  Kulsoen  gik  hen  til  Skorstenen,  aabnede 
Tam  Døren.  En  høj  Skikkelse  viste  sig  i  Aabningen. 
indhyllet  i  en  mørk  Kappe.  Kulsoen  havde  imidlertid  faaet 
Lejlighed  til  at  kaste  et  stort  Tørklæde  over  sig,  som  i 
det  svage  og  viftende  Lys  skjulte  hendes  lyse  Silkekjole. 

»Er  Svend  Gjønge  tilstede?«  spurgte  den  Fremmede. 

»Han  bor  ikke  her,«  sagde  Tam. 

»Men  her  er  En  af  hans  bedste  Mænd  tilstede,« 
ytrede  Kulsoen  hurtig.  »Vil  I  ikke  træde  indenfor. 
Herre?« 

»Jeg  kan  ikke  slippe  min  Hests  Tøjler,«  svarede 
den  Fremmede.  —  »Hører  Du  til  Svends  Folk?«  spurgte 
han  Tam. 

»Ja,  det  veed  Himmerigs  Gud!«  tog  Kulsoen  atter 
tilorde.  »I  ser  her  den  Mand  for  Eder,  som  lagde  Planen 
og  saa  at  sige  udførte  hele  Arbejdet  med  at  bringe 
Kongen  de  mange  Penge  gjennem  Svenskehæren,  som 
I  vel  har  hørt  Tale  om,  men  han  duer  kun  til  at  handle, 
ikke  til  at  snakke,  og  derfor  fik  Svend  Lønnen  for  hans 
Arbejde.  Bedre  gaar  det  ikke  i  denne  Verden.« 

>'Hvis  saa  er,«  svarede  Manden  og  fremtog  et  Papir 
fra  Foderet  af  sin  Kappe,    »saa   har  jeg  et  Brev,    som 

jeg    beder    Dig  besørge  til  Svend,    men  Sagen  haster, 
Du  maa  ile  dermed, « 

»Svend  skal  faa  det  endnu  iaften,«  forsikrede  Tam. 

»Og  I  kan  lide  paa,  at  det  skal  blive  godt  besørget,« 
lagde  Kulsoen  til  med  et  forekommende  Smil. 

»Det  gjøres  ogsaa  nødvendigt,«  vedblev  den  Anden. 
»Brevet  indeholder  Ting  af  Vigtighed  og  taaler  ikke  at 
komme  i  fremmede  Hænder.  —  Gud  i  Vold,  Godtfolk 
herinde!  — Vejen  mod  Syd  fører  jo  ligefrem  ad  Valby- 
gaard  til?« 

»Ja,  ganske  vist,  naadige  Herre !  lidt  længere  nede 
kommer  I  til  Vandmøllen,  der  bliver  Skoven  lysere,  saa 
kan  man  ikke  tage  fejl.« 

Den  Fremmede  gik.  Straks  efter  tilkjendegav  hur- 
tige Hovslag,  at  han  havde  forladt  Huset. 

Da  Kulsoen  blev  alene  med  Tam,  kastede  hun  et 
nysgjerrigt  og  spejdende  Blik  paa  Brevet,  men  dets 
dobbelte  Segl  tilintetgjorde  alle  Undersøgelser. 

»Det  rare  Brev!«  udbrød  hun  endelig  smilende, 
>-Det  gjemmer  bestemt  en  lykkelig  Tidende  for  os  To, 
lille  Tam!« 

»For  os?«  gjentog  han. 

»Ja,  naturligvis.  Manden  sagde  nok,  at  Hemmelig- 
heden ikke  maatte  komme  i  fremmede  Hænder,  men 
han  talte  ikke  om,  at  den  tabte  ved,  at  vi  fik  den  at  vide; 
derfor  ville  vi  aabne  Seglene  og  kigge  lidt  deri  før  Svend.« 

»Nu  forstaar  jeg  Dig,«  sagde  Tam. 

»Ikke  sandt,  min  kjære  Dreng,«  svarede  Kulsoen, 
som  af  Tams  Smil  antog,  at  han  delte  hendes  Ønske. 
»Du  begynder  nu  at  følge  mine  Raad.  Du  skal  se,  hvor 
godt  vi  skulle  komme  ud  af  det,  vi  ville  dele  vor  Lykke  og 
være  halvt  om  alt.  Lad  mig  tage  Seglene  fra  Papiret, 
jeg  er  mere  nem  paa  Fingrene  end  Du.« 

Gjangehøvd.  og  Dronn.  Vagtm.  ^7 

»Gaa  først  hen  og  tænd  os  en  ny  Lyspind,«  sagde  Tam. 

»Aa,  ja,  den  kan  ogsaa  være  god,«  svarede  hun 
og  gik  til  Skorstenen. 

I  samme  Øjeblik  tog  Tam  Brevet,  aabnede  Døren 
og  forsvandt.  Kulsoen  udstødte  et  hvinende  Skrig. 

»Tam!«  raabte  hun,   »hvor  vil  Du  hen?« 

»Jeg  vil  følge  dit  Raad,«  svarede  hans  læspende 
Stemme  udenfor. 

»Men  Brevet,  Brevet,  min  rare  Dreng!  —  Hvad 
mener  Du  med  mine  Raad?« 

»Sagde  Du  ikke  nylig,  at  man  tænker  paa  det 
rette  i  denne  Verden,   men   vælger  kun  det  nyttige?« 

»Hvorfor  fortæller  Du  mig  det  nu?«  spurgte  hun 
ængstelig. 

»Sagde  Du  ikke  ogsaa,  at  vi  skulde  være  halvt 
om  alt?  —  Derfor  skal  Du  tænke  paa  det  nyttige,  imens 
jeg  gaar  min  Vej  og  handler  efter,  hvad  der  tykkes 
mig  at  være  det  rette.« 

Efter  disse  Ord  forsvandt  Tam  i  Mørket  og  Skoven, 
uden  at  Kulsoens  Bønner  eller  de  rasende  Skrig,  hun 
udstødte,  vare  istand  til  at  bringe  ham  tilbage. 


2. 

Tilhest. 


Næste  Morgen  rede  tre  Ryttere  igjennem  Skoven 
ved  Spjellerup  og  fulgte  Stien  langs  med  Aaen  op  imod 
Herresædet  Valbygaard,  eller  det  nuværende  Juellinge. 
Enhver  af  Rytterne  var  indhyllet  i  en  lang  Kappe,  der 
gjorde  det  umuligt  at  skjelne  den  øvrige  Dragt.  Han, 
som  syntes   at  være  den  Yngste,  havde  endogsaa  slaaet 

Kraven  op  omkring  Hovedet,  saaledes  at  det  meste  af 
hans  Ansigt  blev  skjult.  De  to  Andres  Aasyn  viste  der- 
imod bekjendte  Træk,  det  var  Svend  Gjønge  og  hans  uad- 
skillelige Ledsager  Ib.  Solen  kom  frem  over  Skoven,  dens 
Straaler  spillede  i  de  store  og  tunge  Vanddraaber,  som 
hang  i  Græsstraaene  og  paa  Træernes  gulbrune  Løv 
efter  Regnen  den  foregaaende  Nat.  Der  hvilede  et  Ud- 
tryk af  sørgmodigt  Alvor  over  Svends  aabne  og  mandige 
Træk,  medens  han  lod  sine  Øjne  svæve  hen  over  Egnen, 
der  udbredte  sig  for  ham,  efterhaanden  som  Taagen  sank, 
og  Skoven  blev  mere  aaben.  I  det  klare  Sollys  syntes 
Landet  at  hvile  i  en  uforstyrret  og  fredelig  Ro,  det  ulykke- 
lige Land,  hvorfra  dog  F"red  og  Ro  forlængst  var  flygtet. 

Ibs  Tanker  lode  derimod  til  at  være  af  en  blidere 
Natur,  ligesom  han  i  dette  Øjeblik  næppe  havde  noget 
højere  Ønske  end  atter  at  kunne  iføre  sig  sin  smukke 
Vagtmesteruniform,  som  han  havde  været  nødt  til  at 
ombytte  med  en  Bondekofte.  Skovfuglene  fløj  sky  og 
hurtigt  hen  over  Vejen,  de  tre  Ryttere  havde  længe 
fortsat  deres  Ridt  uden  at  tale.  Dødens  Tavshed  hvilede 
over  alt,  —  Dødens  eller  Forventningens,  som  indtræder 
foran  det  kommende  Uvejr. 

Karl  Gustav,  der  straks  efter  Underhandlingerne  i 
Roskilde  indsaa,  at  han  kunde  have  skaffet  sig  fordel- 
agtigere Betingelser  ved  Freden,  troede  atter  at  burde 
friste  Krigens  Lykke.  Den  ottende  August  samme  Sommer 
landsatte  han  en  Armé  i  Korsør.  Imidlertid  ventede  det 
sorgløse  Danmark  intet  mindre  end  en  Fornyelse  af  den 
sidste  Vinters  Optrin.  Landet  syntes  at  være  uskikket 
til  enhver  Ytring  af  Modstand.  Ved  Efterretningen  om 
Svenskens  Komme  flygtede  Adelen  atter  tilbage  til  Hoved- 
staden og  gav  Bolig  og  Ejendom  til  Pris  for  Svenske- 
hæren.   Kornet    stod  endnu  paa  Marken,   den  begyndte 

Høst  standsede.  Fjenderne  strejfede  omkring  i  smaa  Af- 
delinger for  at  inddrive  Brandskat  og  Levnetsmidler, 
medens  Hovedarmeen  begav  sig  op  mod  Kjøbenhavn. 

Ved  Kjøge  traf  de  udsendte  danske  Gesandter  Karl 
Gustav,  som  lovede  at  forklare  dem  Aarsagen  til  sin 
Gjenkomst,  naar  han  først  havde  erobret  Landet. 

Dette  overmodige  Svar  vakte  i  Hovedstaden  paa 
eengang  den  dybeste  Harme  og  den  ubevidste  og  længe 
slumrende  P'ølelse  af  Nationalitet.  Hos  Enkelte  og  i  Be- 
gyndelsen var  maaske  denne  Kjærlighed  til  det  truede 
Fædreland  begrændset  af  Kjærlighed  til  den  truede  Eksi- 
stens, men  Ytringerne  og  Følgerne  vare  de  samme.  Blandt 
alle  Hovedstadens  Beboere,  Adel,  Gejstlige,  Borgere,  Sol- 
dater, Flygtninge,  som  hver  Dag  forøgedes,  gaves  der 
efter  dette  Øjeblik  ikke  længer  nogen  adskillende  Kløft, 
ingen  moralsk,  materiel  eller  tilfældig  Overvægt.  Adels- 
manden arbejdede  ved  Trællens  Side,  eller,  bedre  sagt, 
der  fandtes  ikke  længer  Trælle,  ligesaa  lidt  som  der 
fandtes  Adelsmænd  og  Privilegerede.  Samme  Følelse 
lutrede  og  forædlede  Alle.  Det  var  Lighed  uden  Tøjlesløs- 
hed, Arbejde  uden  Hvile.  Offer  uden  Pral,  som  prydede 
denne  Selvfornægtelsens  Tid.  De  haabede,  alle  disse 
Mennesker,  de  vilde,  og  derfor  kunde  de  ogsaa. 

Da  Svenskekongen  havde  naaet  Hovedstaden,  blev 
han  slaaet  tilbage  i  gjentagne  og  heftige  Udfald ;  han  fandt 
Volde,  hvor  han  havde  ventet  en  aaben  By,  han  fandt 
et  Folk,  som  med  dristig  og  hævet  Pande  havde  besluttet 
at  kæmpe  mod  Undergang  og  Skjændsel,  hvor  han  havde 
ventet  at  finde  Ydmyge  og  Bønfaldende.  Han  havde  for- 
modet, at  hans  Nærværelse  alene  og  den  uafbrudte  Lykke, 
som  hidtil  syntes  at  være  knyttet  til  hans  Person,  skulde 
kunne  tilintetgjøre  et  Land  og  en  Nation.  Han  havde 
taget  alt  med  i  sin  Betragtning,  Ulfeldts  Raad  og  Med- 

delelser,  Landets  underkuede  Tilstand,  en  opløst  Hær,  en 
ødelagt  Flaade,  den  tidligere  Modløshed  og  Rigsraadets 
redebonne  Eftergivelse;  alt  havde  han  beregnet  og  blot 
glemt  det  stakkels  Folks  Nationalære  og  Kjærlighed  til 
Fædrelandet,  denne  vidunderlige  Følelse,  der  ligesom 
Holger  Danske  i  det  smukke  Sagn  sover  i  Slottets  Kjæl- 
der,  forvaret  bag  Mure  og  Jerndøre,  uden  at  røbe  noget 
Livstegn  eller  uden  at  vækkes  af  sin  Søvn  før  i  det 
Øjeblik,  Nød  og  Fare  banke  paa  Døren. 

Imidlertid  opslog  Svenskekongen  sin  Lejr  i  Nærheden 
af  Kjøbenhavn,  forskandsede  og  forstærkede  sig,  idet 
han  efter  Hannibal  Sehesteds  Raad  benyttede  en  List, 
der  bragte  Kronborgs  lettroende  Befalingsmænd  til  at 
overgive  ham  Fæstningen.  Han  forandrede  nu  sin  første 
Plan,  at  overrumple  Byen,  til  at  belejre  den  og  vedblev 
saa  vidt  muligt  at  holde  den  indesluttet,  ligesom  de 
Danske  vedbleve  at  forsvare  sig  og  gjorde  Fjenden  en- 
hver Fremgang  stridig. 

Dette  Drama  var  begyndt  omtrent  to  Maaneder  før 
den  Aften,  vi  gjenfandt  Tam  og  Kulsoen  i  Skovhytten. 

Altsaa  rede  de  tre  Mænd  op  igjennem  Skoven  og 
fortsatte  deres  Vej  i  Tavshed,  til  de  kom  forbi  Vand- 
møllen, hvorfra  en  Sidevej  fører  over  Klinten.  Her  ret- 
tede den  F"remmede  sig  pludselig  ivejret  og  saa  sig  til- 
bage. Idet  han  hævede  Hovedet,  kom  et  ungdommeligt 
Ansigt  tilsyne  med  mørkebrune  Øjne,  stærke  og  hvælvede 
Bryn,  kroget  Næse,  en  smal  og  skarptegnet  Mund,  en  bleg 
og  sygelig  eller  i  al  Fald  meget  sart  Hudfarve.  Det  hele 
Udtryk  syntes  at  vidne  om  megen  Godmodighed,  men  til- 
lige om  Mangel  paa  Selvstændighed  og   bestemt  Villie. 

Paa  samme  Tid  kom  en  Mand  gaaende  inde  ira 
Sidevejen  i  Skoven.  Han  var  klædt  i  en  hvidgraa  Vad- 
mels   Kofte   og  bar  en  Skovhuggerøkse  paa  Skulderen. 

Da  Svend  saa  Manden,  v^endte  han  sin  Hest  og 
red  hen  imod  ham. 

»Gud  i  Vold,  Jes!«  udbrød  han,  »Du  er  kommen 
tidlig  tilskov  s  idag.« 

»Aa  ja!«  svarede  Bonden,  blinkende  med  Øjnene, 
»men  jeg  har  dog  truifet  dem,  som  vare  oppe  før  mig. 
Nede  fra  Frørslev  kommer  en  svensk  Afdeling  ridende 
op  igjennem  Dalen.  De  have  siddet  og  sviret  i  Præste- 
gaarden  inat  og  slaaet  Mandens  Husholderske  fordærvet, 
formedelst  hun  ikke  kunde  skaife  dem  saa  megen  Mjød 
■og  Brændevin,  som  de  forlangte.  Hvis  I  ride  til  Lejrtofte, 
ville  I  møde  dem.« 

;^Hvor  mange  vare  de  i  Tallet?« 

^Ti  Mand,  men  de  fem  vendte  sig  ad  Lydersløv  til 
og  toge  Præstens  Karl  med  som  Vejviser.« 

»Det  er  godt,«  sagde  Svend.  »Vi  ride  ikke  til  Lejr- 
tofte, men  hvis  Du  vil  træflfe  dine  Kammerater  iaften, 
saa  samles  de  nede  ved  Klippinge  Banker  i  Mørkningen. 
Gud  i  Vold,  Skovhugger!« 

Med  disse  Ord  red  Svend  videre.  »Et  Ord  endnu,« 
tilføjede  Ib.  »Naar  Du  kommer  forbi  mit  Hus  hernede, 
saa  gaa  indenfor,  Døren  er  kun  haspet  til;  giv  min 
Ravn  et  Stykke  Brød  og  luk  den  saa  ud  af  Buret,  jeg 
glemte  ham  imorges,  da  vi  rede  bort.« 

»Vi  have  altsaa  Udsigt  til  at  møde  Svensken,  før 
vi  naa  Arnøje?«   spurgte  den   Frennnede  lidt  efter. 

».Maaske,«  sagde  Svend. 

»Er  1  bange  for  det.  Junker  Rud!«  ytrede  Ib,  som 
længtes  efter  en  Samtale. 

Junkeren  tilkastede  ham  et  maalende  og  ringeagtende 
Blik  og  svarede: 

»jeg  er  ikke  bange  for  Nogen.« 

Ib  trak  paa  Skulderen. 

»Kjendte  1  ogsaa  den  Mand,  med  hvem  1  talede?« 

»Ja,  lidt!«  svarede  Svend  smilende. 

»Har  I  Grund  til  at  stole  paa  hans  Udsagn,  Svend 
Skytte?« 

»Ja,  hvorfor  ikke?  jeg  stoler  paa  alt,  hvad  Folk 
fortælle.« 

»Men  hvor  fører  da  den  Vej  hen,  som  vi  ride?« 

»Naturligvis  over  til  Fru  Elsebeth  Buchwald  i 
Arnøje,«  svarede  Svend.  »laftes  fik  jeg  Brev  om,  at  hun 
forlangte  at  tale  med  mig,  og  inat  kom  I  selv  med  Bud 
derom.« 

»Hvad  min  Nærværelse  angaar,«  svarede  Junkeren, 
»saa  har  jeg  tilstrækkelig  forklaret  mig  desangaaende. 
Jeg  red  fejl  af  Vejen  i  Mørket  og  kom  til  Eders  Hus 
af  en  Hændelse.« 

»Ja,  og  denne  Hændelse  er  nu  Skyld  i,  at  vi  gjøre 
Følgeskab  tilbage,  og  I  kan  selv  bevidne  den  naadige 
Frue,  hvor  redebont  jeg  søger  at  opfylde  hendes  Ønske.« 

»Jeg  synes  blot  ikke,  at  I  vælger  den  heldigste 
Maade  at  komme  til  Fruen,  siden  I  og  Eders  Kammerat, 
den  gode  Mand  der,  undervejs  ere  udsatte  for  at  blive 
standsede  af  Svensken.« 

»Aa  hvad!«  sagde  Svend,  »de  ere  jo  kun  fem 
Mand  stærke.« 

»Ja,  og  vi  ere  kun  tre  Mand  stærke,«  svarede 
Junkeren  heftig. 

»Forskjellen  er  altsaa  ikke  saa  stor.  I,  Junker  Rud! 
frygter  ikke  Nogen,  det  gjør  jeg  heller  ikke,  og  I  skal 
se,  at  Svensken  lader  sig  tale  tilrette.« 

Svend  red  atter  frem,  Rud  og  Ib  fulgte  som  før 
ved  hinandens  Side. 

»Forstod  I,  hvad  han  mente?«  hviskede  Ib  med  et 
betydningsfuldt  Nik,  idet  han  drog  en  Pistolkolbe  frem 
fra  Koften.  Junkerens  Øjenbryn  trak  sig  sammen.   »Kap- 

tajnen  er  en  rasende  Slagsbroder,  han  har  ikke  Sands 
for  andet  end  Pistolskud  og  dragne  Klinger.« 

»Svend  Skytte  betænker  sig  vel,  før  han  griber  til 
et  saa  afsindigt  Middel.« 

»Jeg  tror  rigtignok,  at  han  allerede  har  betænkt 
det,«  sagde  Ib  og  skjulte  igjen  Pistolen.  »Men  hvorfor 
Fanden  bliver  I  ellers  ved  at  kalde  ham  Skytte?« 

»Tjente  han  ikke  ifjor  som  Jæger  hos  Fru  Parsberg 
"  paa  Jungshoved?« 

»Jo,  men  han  tjente  iaar  som  Høvedsmand  for  Gjøn- 
gerne  mod  Svensken  ;  siden  den  Tid  kalder  Hans  Naade 
Kongen  ham  Kaptajn,  men  mig  kalder  han  Vagtmester ; 
jeg  synes  nok,  I  kunde  vænne  Eder  til  det  samme.« 

»I  have  altsaa  været  med  i  forrige  Krig?«  spurgte  Rud. 

»Været  med!«  raabte  Ib  og  tilkastede  Adelsmanden 
et  Blik,  der  røbede  ligesaa  megen  Harme  som  Forundring 
over  denne  mærkværdige  Uvidenhed.  —  »Hører  Du  det, 
Svend?  den  kleine  Junker  spørger,  om  vi  To  have  været 
med  mod  Svensken.  Det  er  ellers  godt.« 

»Ja,  hvad  veed  jeg  derom,«  ytrede  Junkeren  fornemt. 

»Ak  nej,  I  har  Ret,  Junker!«  vedblev  Ib,  »Adels- 
mændene vide  det  ikke,  de  flygtede  fra  Hus  og  Hjem, 
saa  snart  Fjendens  Komme  spurgtes,  det  var  os,  der 
bleve  tilbage  og  værnede  om  dem.  Men  Svensken  veed 
det.  de  Store  og  de  Smaa,  de  satte  en  Pris  paa  Svends 
Hoved,  og  jeg  siger  for  Sandhed,  han  gjaldt  dem  dengang 
mere  end  den  første  Adelsmand  i  hele  Riget.  I  skal  se, 
de  kjende  ham  vist  igjen,  naar  vi  ret  nu  mødes.« 

Den  sidste  Ytring  lod  til  at  fremkalde  en  besynderlig 
Uro  hos  Junker  Rud,  han  holdt  sin  Hest  tilbage  og  saa  til 
Siderne,  derpaa  vendte  han  Hovedet  om  mod  Svend,  men 
betænkte  sig  igjen  og  red  atter  fremad  i  Tavshed.  Ibs 
Øjne    fulgte  enhver  af  hans  Bevægelser.    Han  vedblev: 

»Et  Ord  i  Fortrolighed,  Hr.  Junker!  Naar  vi  nu 
møde  Svensken,  og  de  skulde  komme  imod  os  med  Pal- 
lasken dragen,  saa  ryk  Kappen  tilside  og  svøb  den  om 
den  venstre  Arm,  man  parerer  et  Sabelhug  og  dækker 
sig  godt  paa  den  Maade.  Skulde  de  derimod  ville  gaa 
os  alvorligere  paa  Livet  og  lægge  an  med  deres  Kara- 
biner, saa  dæk  Eder  bag  Hestens  Hals  og  giv  den 
Sporen,  den  vil  da  stejle  og  i  værste  Tilfælde  er  det 
bedre,  at  Skuddet  træffer  Hesten  end  Rytteren.« 

»Min  Hr.  Vagtmester!«  svarede  Rud  med  sitrende 
Læber  og  et  Udtryk,  der  syntes  at  modsige  hans  Ord: 
»Mænd  af  den  Familie,  som  jeg  tilhører,  have  kun  lært 
at  bøje  sig  for  Gud,  men  ikke  for  Faren.« 

»I  kan  først  sige  det,  naar  I  har  prøvet  det,«  ytrede  Ib. 

»Og  I  da?« 

»Man  vænner  sig  dertil,«  svarede  den  sorgløse 
Vagtmester. 

De  tre  Mænd  rede  nu  atter  i  nogen  Tid  i  Tavshed 
ved  hinandens  Side.  Holger  Rud  lagde  Mærke  til,  at 
hans  Ledsagere  efterhaanden  sagtnede  deres  Hestes  Gang, 
medens  de  foroverbøjede  og  spejdende  lyttede  efter  en- 
hver Bevægelse  i  Nærheden.  løvrigt  havde  der  ikke 
fundet  nogen  Aftale  Sted  imellem  dem,  enten  maatte 
Faren  ikke  være  meget  stor,  eller,  som  Ib  nylig  sagde, 
man  vænner  sig  dertil,  saa  at  de  ikke  troede,  der  be- 
høvedes nogen  bestemt  Plan  for  at  afvende  den. 

Stien,  de  rede  ad,  løb  langs  med  Aaen.  Paa  den 
anden  Side  indhegnede  et  temmelig  højt  Stengjærde 
Valbygaards  Skove.  Herregaardens  lyse  Mure  begyndte 
allerede  at  blive  synlige  fra  en  Baggrund  af  høje  og 
knudrede  Egetræer,  da  de  kom  til  en  Vej,  hvorfra  en 
Bro  gik  over  Aaen  fra  Tryggevælde  Herred  i  Retning 
mod  Storehedinge. 

Pludselig  standsede  Svend  sin  Hest  og  udbrød  dæmpet : 

»Der  have  vi  vore  Mænd.« 

»Ja,  ganske  rigtigt,«  sagde  Ib,  »de  ere  fem  i  Tallet, 
og  ret  ude  foran  os  komme  to  til,  det  gjør  syv.  Er  det 
ikke  rigtigt  udregnet.  Junker?« 

Rud  saa  Skaren  komme  frem  paa  Vejen ;  Rytterne 
vare  indhyllede  i  store,  mørkeblaa  Kapper  og  nærmede 
sig,  saa  snart  de  fik  Øje  paa  de  tre  Mænd,  med  høje 
og  gjentagne  Skrig. 

Fra  Skovstien  noget  længere  tilbage  kom  to  Ryttere, 
som  besvarede  deres  Kammeraters  Raab,  gave  Hestene  af 
Sporen  og  ilede  hurtigt  fremad.  Man  kunde  derfor  nogen- 
ledes beregne,  at  begge  Afdelingerne  omtrent  paa  samme 
Tid  maatte  møde  hinanden  foran  Broen  ved  Aaen. 

Ruds  Ansigt  blev  blegere,  hans  Blik  dvælede  raad- 
vildt  og  spørgende  paa  begge  Gjøngerne.  Svend  lod  til 
at  overveje,  medens  Vagtmesterens  kolossale  Skikkelse 
hvilede  saa  sorgløst  og  roligt  paa  Hesten,  som  om  han 
befandt  sig  i  den  tryggeste  Sikkerhed.  Sandsynligvis 
tænkte  han  ikke  engang  paa,  hvad  der  skulde  foretages; 
efter  hans  Begreb  var  det  Svends  Sag  at  tænke,  og 
det  kom  Ib  ud  paa  et,  hvad  enten  de  skulde  slaa  sig 
igjennem  Fjenden  eller  søge  at  undgaa  ham. 

Medens  de  to  Gjønger  bleve  holdende  paa  Stedet 
og  oversaa  Egnen,  laa  der  i  deres  rolige  Miner  og  i 
den  Stilhed,  de  iagttoge,  noget  langt  mere  truende  end 
i  de  Svenskes  vilde  Skrig. 

»Husk  nu  paa,  hvad  jeg  har  sagt,«  udbrød  endelig 
Ib,  henvendt  til  Rud  og  i  den  tidligere  drillende  Tone, 
i/enten  Kappen  over  Armen  eller  Hovedet  dukket  ned 
til  Hestens  Manke.  Saa  vidt  jeg  kan  se,  vil  det  især 
blive  Sabelhuggene,  som  1  har  at  vogte  Jer  for.« 

Rud  tilkastede  ham  et  rasende  Blik.  Med  de  øvrige 

Ubehageligheder  i  hans  Stilling  forenede  sig  i  dette  Øje- 
blik den  Urolighed,  hvori  de  fremrykkende  Fjenders  be- 
døvende Skrig  bragte  hans  Hest.  Den  stejlede,  pustede 
og  rykkede  tilbage.  Rud  sporede  den  og  vendte  den 
med  et  heftigt  Ryk  om  mod  Svenskerne,  som  havde 
nærmet  sig  i  Bøsseskuds  Afstand.  1  samme  Nu  saa 
Gjøngerne  ham  bøje  sig  forover  og  Hesten  i  strakt  Kar- 
riere fare  hen  ad  Stien  imod  Dragonerne.  Disse  syntes 
at  studse.  Junkerens  Kappe  flagrede  omkring  ham  og 
skjulte  hans  Bevægelser.  Hesten  vedblev  sit  Løb  og 
brød  sig  Plads  imellem  Dragonerne.  Et  Øjeblik  senere 
var  Rud  forsvunden  bag  et  Sving,  som  Vejen  gjorde 
ind  mod  Skoven.  Paa  samme  Tid  lagde  Svend  sin  Haand 
paa  Ibs  Arm  og  udbrød: 

»Vi  maa  tilbage  over  Broen  paa  den  anden  Side.« 

»Ja!  det  kan  maaske  ogsaa  være  godt,«  sagde  Ib 
og  vendte  uden  videre  Bemærkning  sin  Hest  for  at  føre 
den  ned  til  Aaen. 

Over  denne  gik  en  smal  Træbro,  hvis  Planker  vare 
saa  løse  og  skrøbelige,  at  de  næppe  syntes  at  kunne 
bære  et  Menneske.  Ib  red  dog  uden  videre  Betænkning 
over.  Svend  fulgte  ham. 

»Spring  af,«  sagde  Svend,  idet  han  tog  hans  Hest 
i  Tøjlen,  »og  kast  en  af  de  løse  Planker  ud  i  Aaen. 
Jeg  venter  nede  i  Krattet« 

Ib  var  allerede  sprunget  af  Hesten,  før  Svend  fik 
udtalt,  han  krøb  ud  paa  Broen,  rev  en  af  Plankerne  løs 
og  lod  den  falde  i  Vandet.  De  Svenske  havde  nærmet 
sig  i  Pistolskuds  Afstand.  En  af  dem  raabt^  til  ham,  at 
han  skulde  standse.  Ib  saa  op,  lagde  sig  udstrakt  hen 
over  Broen,  hvorved  hans  Legeme  kom  til  at  danne  et 
mindre  Maal  for  Fjendernes  Skud,  derpaa  lod  han  nok 
en  Planke  følge  efter  den  første. 

To  Skud  knaldede  efter  ham.  Ib  vedblev  langsomt 
og  behændigt  at  krybe  bort  fra  Broen  og  ind  over  Mosen 
paa  den  modsatte  Side.  Her  blev  Faren  mindre,  fordi 
Græsset  tildels  skjulte  ham.  Da  han  endelig  naaede  de 
første  Buske  af  Krattet,  rejste  han  sig  i  sin  fulde  Højde, 
udstødte  en  spottende  Latter,  ledsaget  af  en  endnu  mere 
forstaaelig  og  mere  tirrende,  men  ubeskrivelig  Gebærde. 

Derpaa  forsvandt  han.  De  raadvilde  Dragoners 
Trusler  og  Skrig  løde  efter  ham. 


Modep  og"  Datter. 

Da  Gjøngerne  befandt  sig  paa  hin  Side  Broen,  faldt 
det  dem  meget  let  at  unddrage  sig  deres  Forfølgere, 
først  paa  Grund  af  disses  Ubekjendtskab  med  Vejen,  der- 
næst fordi  Dragonerne,  før  de  kunde  naa  over  paa  den 
modsatte  Side,  maatte  gjøre  en  temmelig  betydelig  Om- 
vej ned  til  Vandmøllen,  hvor  den  næste  Bro  gik  over 
Aaen.  Uagtet  dette  Forspring  vovede  Svend  ikke  straks 
at  fortsætte  Rejsen  til  sit  bestemte  Maal.  Han  viste 
denne  Dag  en  Omhu  for  at  vildlede  sine  Fjender,  en 
Frygt  for  at  bringe  dem  ned  mod  Arnøje,  hvor  Fru 
Elsebeth  boede,  som  i  høj  Grad  forundrede  Ib.  Imidler- 
tid lod  denne  Svend  raade,  ytrede  intet  og  lagde  sig 
rolig  og  ligegyldig  tilleje  inde  i  Skoven,  til  der  blev 
givet  Tegn  til  at  bryde  op  igjen. 

Det  var  først  henimod  Middag,  at  de  naaede  Arnøje, 
skjøndt  Stedet  kun  laa  en  halv  Fjerdingvej  fra  Kors- 
vejen, hvor  de  om  .Morgenen  vare  blevne  standsede. 

Jo  nærmere  de  kom  Landsbyen,  desto  synligere  bleve 
Sporene  af  Fjendens  foregaaende  Besøg,  nogle  af  Bønder- 
husene laa  nedbrændte  siden  forrige  Vinter,  mørke  Ruiner 
af  svedne  og  sprængte  Mure,  forkullede  Bjælker,  over- 
groede med  Ukrudt,  ragede  frem  fra  Tomterne.  I  Dørene 
paa  de  øvrige  Hytter  stirrede  Beboerne  med  mistænk- 
somme og  ængstelige  Blikke  ud  efter  de  to  Ryttere. 
Enhver  Fremmed  var  jo  en  Fjende  for  disse  Ulykkelige, 
ifølge  det  sidste  Aars  sørgelige  Erfaringer. 

Idet  de  rede  op  til  Huset,  som  Fru  Elsebeth  beboede 
i  Landsbven,  var  Svend  foran.  Ib  fulgte  nogle  Skridt 
bagefter.  Han  gabede  og  vendte  sig  om  til  Siderne.  Han 
beregnede  det  kommende  efter  det  foregaaende  og  fik 
ud,  at  denne  Dag  vilde  blive  yderst  trættende  og  ens- 
formig. Saaledes  naaede  de  Hovedbygningen.  Da  Svend 
red  ind  igjennem  den  lille  Allé  af  Elmetræer,  hvis  gul- 
brune Løv  overalt  bedækkede  Vejen,  blev  han  pludselig 
standset  ved  at  høre  sit  Navn  udtalt 

Oppe  paa  et  Gjærde,  som  løb  indenfor  den  ene  Side 
af  Alleen,  saa  han  en  ungdommelig  Skikkelse,  som  uden 
Tvivl  fra  dette  Sted  havde  ventet  paa  hans  Komme,  ind- 
hyllet fra  Hoved  til  Fod  i  et  stort  Tørklæde.  Svend  ledede 
hurtigt  sin  Hest  hen  til  Gjærdet,  han  gjenkjendte  denne 
unge  Pige  med  hendes  bhde  Smil  og  store  mørkeblaa 
Øjne.  Erindringen  om  dette  lille  blege  Ansigt  havde 
fulgt  ham  overalt,  siden  han  saa  det  første  Gang.  Det 
øvede  sit  Trylleri  paa  ham  nu  som  før.  Det  var  for 
Karen  Kaas,  at  han  bøjede  sig  dybt  paa  Hesten,  medens 
en  mørkere  Rødme  syntes  at  farve  hans  solbrændte  An- 
sigt. Ib  blev  holdende  stiv  og  ubevægelig  i  nogle  Skridts 
Afstand. 

»Guds  Fred,  Svend  Gjønge!«  udbrød  Karen,  idet 
hun  strakte  sin  Haand  ud  over  Gjærdet  mod  ham.  Jeg 

har  staaet  og  ventet  paa  Eder  for  at  være  den  Første 
til  igjen  at  takke  for  Eders  Bistand  sidst,  og  for  paany 
at  anraabe  den  idag.« 

»Virkelig,«  udbrød  Svend,  »for  saa  ringe  en  Aar- 
sags  Skyld  vilde  I  gjøre  Eders  smaa  Fødder  vaade  i 
det  fugtige  Græs?« 

»Jeg  maatte  tale  med  Eder  før  min  Moder,«  vedblev 
Karen  hurtig,  »jeg,  som  kjender  Eder  bedre  end  hun,  og 
som  endnu  har  en  Bøn  at  føje  til  den,    hun  vil  gjøre.« 

Svend  førte  sin  Hest  et  Skridt  nærmere  mod  Diget. 
Karen  vedblev: 

»I  veed,  Svend  Gjønge!  at  min  Moder  har  lidt 
meget  siden  sidst  vi  saas.  De  grusomme  Fjender  have 
forjaget  os  og  røvet  alt,  hvad  de  fandt.  Ulykken  gjør 
os  ikke  mildere,  Svend !  den  forhærder,  og  den  har  havt 
en  sørgelig  Indflydelse  paa  Moder,  bær  derfor  over  med 
hende  idag,  tilgiv,  om  hun  ikke  lader  Eder  vederfares 
tilstrækkelig  Retfærdighed  og  glemmer  noget  af  de 
Hensyn,  vi  begge  skylde.« 

Svend  smilede. 

»Nej,  afbryd  mig  ikke;  hun  vil  maaske  befale,  hvor 
hun  næppe  har  Ret  til  at  bede,  tænk  da  paa  mine 
Bønner,  vær  skaansom  og  tilgiv.  For  en  Mand  af  Eders 
Tænkemaade  troede  jeg,  at  denne  Skaansel  maatte  være 
saa  meget  lettere,  da  1  veed,  at  hele  vor  Frelse  alene 
beror  paa  Eder.« 

»Ak,  Jomfru  Karen!«  svarede  Svend,  »I  tænke  ikke 
derpaa.  Idag  som  sidst  vil  jeg  erindre,  hvem  Fruen  er, 
fordi  jeg  aldrig  har  glemt,  hvem  jeg  selv  er.  —  Ja  vist! 
det  er  vel  hændet  før,  at  de  have  fordret  hos  mig,  som 
næppe  havde  Ret  til  at  bede,  men  jeg  er  nu  eengang. 
vænnet  dertil  og  regner  det  ikke 'saa  nøje.« 

»Jeg  vidste  det  nok,«    ytrede  Karen  med  et  straa- 

lende  og  taknemligt  Blik.  »Jeg  kunde  jo  umulig  tage 
fejl.  Gud  har  ikke  alene  ^ivet  Eder  en  Helts  Egen- 
skaber, men  tillige  en  Mands  Ædelmodighed.« 

»En  Mands  Ædelmodighed?«  gjentog  Gjøngehøvdin- 
gen  med  et  ironisk  Smil. 

»Nu  ja,  I  har  idetmindste  lovet  ikke  at  ville  berøve 
mig  Troen  herpaa.« 

»Og  var  da  et  saadant  Løfte  nødvendigt?«  sagde 
Svend.  »Kjendte  I  Eder  ikke  selv  bedre?  I  behøvede 
jo  blot  at  være  tilstede  ved  denne  Samtale,  som  jeg  nu 
skal  føre  med  Eders  Moder,  saa  vilde  Eders  Blik  og 
Eders  Smil  lære  mig,  hvad  jeg  havde  at  gjøre.« 

I  samme  Øjeblik  kom  en  Bonde  gaaende  ned  igjen- 
nem  Alleen.  Ib  støjede  med  sin  Hest.  Karen  traadte  til- 
bage, men  forinden  rakte  hun  Svend  sin  Haand  saa  langt 
frem  over  Gjærdet,  at  det  lykkedes  hans  Læber  at  berøre 
den  yderste  Spids  af  hendes  hvide  Fingre.  Da  Bonden 
kom  til  Stedet,  rede  Gjøngerne  op  mod  Gaarden. 

Fru  Elsebeth  modtog  Svend  med  en  høflig  Hilsen, 
idet  han  traadte  ind  i  Stuen.  Imidlertid  viste  hendes  An- 
sigt Spor  af  den  nedladende  og  fornemme  Mine,  hvorom 
Svend  bevarede  en  tidligere  Erindring.  Holger  Rud  var 
tilstede.  Han  fremstillede  sig  i  en  sort  Fløjels  Vams  med 
brede  og  udtungede  Manchetter,  en  Pynt,  der  gjorde 
hans  hvide  Hænder  endnu  mindre.  Benklæderne  vare 
afstribede  med  sorte  Silkebaand,  hans  mørke  Haar  faldt 
i  Lokker  ned  over  den  udslaaede  Halskrave.  Til  denne 
lille  og  spinkle  Herre,  som  støttede  sig  paa  en  tynd  og 
blaaanløben  Stadskaarde  og  forblev  stiv  og  ubevægelig 
bag  sin  Tantes  Stol,  dannede  Gjøngehøvdingens  høje  og 
mandige  Skikkelse  en  paafaldende  Modsætning. 

Lidt  efter  Svends  Ankomst  traadte  Karen  ind.  Imid- 
lertid sagde  P>u  Elsebeth : 

»I  være  mig  velkommen,  min  gode  Mand!  Vel 
bringer  Eders  Nærværelse  mig  bestandig  Fare,  men  og- 
saa  bestandig  Redning.« 

»Fare  idag?«  gjentog  Svend  forundret. 

»Nu  ja,  har  ikke  min  Søstersøn,  Junker  Rud  der, 
været  udsat  for  at  miste  Livet  i  dette  frygtelige  Møde 
med  Fjenden?« 

»Naadige  Frue!«  svarede  Svend  med  et  Smil,  hvis 
rette  Betydning  kun  Junkeren  var  istand  til  at  fatte. 
»Hvis  Junker  Rud  har  været  i  Fare  idag,  saa  har  han 
ogsaa  vidst  at  redde  sig  ud  af  den  og  staaet  sig  som 
en  Mand.« 

Et  taknemligt  BHk  fra  Rud  mødte  Svend,  selv  Fru 
Elsebeth  følte  sig  tilfreds  paa  Slægtskabets  Vegne. 
Svend  vedblev: 

»Medens  jeg  og  min  Ledsager  søgte  vor  Redning 
ved  at  drage  os  tilbage  fra  Fjenden,  søgte  Junkeren  sin 
ved  at  slaa  sig  midt  igjennem  dem.« 

Den  unge  Adelsmand  følte  sig  saa  taknemmelig  over 
denne  Ædelmodighed,  at  han  et  Øjeblik  traadte  ud  af  sin 
Rolle.  Han  greb  Svends  Haand  og  trykkede  den  med  Varme. 

»I  overdriver  i  Sandhed  min  Fortjeneste,  Gjønge- 
høvding!  uden  Eders  Hjælp  vilde  jeg  ikke  have  formaaet 
noget.« 

»Sig  ikke  det,  min  kjære  Herre!  det  hører  jo  Navnet 
Rud  til  at  trodse  og  besejre  Faren. -^ 

»Ulykkeligvis  trues  vi  i  dette  Øjeblik  af  en  endnu 
større  Fare,«  ytrede  Fru  Elsebeth,  »en  Fare,  hvoraf 
alene  Eders  Kløgt  og  Snildhed  er  istand  til  at  frelse  os, 
idetmindste  efter  min  Datters  Formening,  og  derfor  sendte 
jeg  Bud  ned  efter  Eder.« 

Hun  standsede,  som  om  hun  ventede  at  høre  en 
^'tring  af  Erkjendtlighed  for  denne  Gunst-   Svend  tav. 

»Da  jeg  i  August  Maaned  ved  Svenskens  uformodede 
Tilbagekomst  flj'gtede  fra  min  Svigerinde,  Fru  Gylden- 
stjerne paa  Søholm,  skjulte  vi  vore  værdifuldeste 
Smykker  tillige  med  Sølvtøjet  og  en  ikke  ubetydelig 
Pengesum  paa  Gaarden.  Det  har  siden  ikke  været  os 
muligt  at  faa  det  tilbage,  medens  Faren  for,  at  Skjule- 
stedet skal  blive  opdaget,  daglig  forøges  ved  de  hyppige 
Gjennemmarscher  og  Indkvarteringer,  som  Fjenden  fore- 
tager overalt  i  Egnen.  Tror  I  Eder  istand  til  at  kunne 
frelse  disse  Gjenstande  og  bringe  os  dem  hertil?« 

»Jeg  vil  forsøge  det,«  svarede  Svend. 

»Jeg  nægter  ikke,  at  det  maaske  vil  være  forbundet 
med  nogen  Fare,«  vedblev  Fruen,  »og  hvad  der  endnu 
gjør  Sagen  vanskeligere,  er,  at  Søholm  for  Øjeblikket 
holdes  besat  med  en  betydelig  Indkvartering  af  Fjender.« 

»Jeg  veed  det,«  svarede  Svend. 

»Imidlertid  indser  I  selv,  hvor  magtpaaliggende  det 
er  mig  al  frelse  denne  Skat,  min  hele  Velfærd  beror 
saa  at  sige  paa  den.« 

»Hvor  har  den  naadige  Frue  ladet  den  nedgrave?« 
spurgte  Svend. 

»I  den  store  Taarnhal  mod  Vest,  under  Stenfliserne 
foran  Kaminen.  Jeg  behøver  formodentlig  ikke  at  anbefale 
Eder  den  størst  mulige  F'orsigtighed  i  alt,  hvad  I  fore- 
tager, ligesom  I  naturligvis  ogsaa,  i  Tilfælde  af,  at  det 
skulde  gjøres  fornødent  at  aabne  Kassen,  maa  staa  mig 
til  Ansvar  for  alt,  hvad  den  indeholder.« 

»Men,  naadige  Frue!«  sagde  Svend,  »I  forhaaner 
mig  jo  ved  disse  Ord,  mig,  der  er  villig  til  at  tjene  Eder, 
og  som  kun  viser  mig  her  efter  Eders  Bøn  og  Ønske.« 

Karens  Øjne  havde  ufravendt  og  ængsteligt  været 
hæftede  paa  Svend  under  hele  Samtalen.  Da  hun  efter 
Fruens  sidste  Bemærkning  saa  den  Bleghed,  som  over- 

Gjøngehøvd.  og  Dronn.  Vas^tm.  28 

foer  ham,  traadte  hun  hen  til  ham,  lagde  sin  Haand  paa 
hans  Arm  og  udbrød  med  en  blød  og  frygtsom  Stemme : 

»Misforstaa  os  ikke.  Moder  mener  kun,  at  Gjemmet 
tillige  indeholder  vore  Familiepapirer.« 

»Min  kjære  Datter!  jeg  mente  kun,  hvad  jeg  sagde, 
jeg  formoder  ogsaa,  at  jeg  er  istand  til  at  gjøre  mig  til- 
strækkelig forstaaelig  for  Manden  uden  din  Hjælp.« 

Karen  tav,  Taarerne  sitrede  i  hendes  Øjne.  End- 
skjøndt  hun  fra  nu  af  ikke  blandede  sig  i  Samtalen,  ud- 
trykte disse  skjønne  Øjne  dog  et  saa  forstaaeligt  Sprog, 
saa  megen  Frygt,  saa  megen  Opfordring  til  Overbærelse, 
at  Svend  satte  sig  rolig  ned  og  vedblev  at  stirre  ube- 
vægelig frem  foran  sig,   medens  Fru  Elsebeth  tilføjede: 

»Jeg  indser  i  Sandhed  heller  ikke,  at  der  skulde 
kunne  ligge  noget  krænkende  i,  hvad  jeg  sagde;  i  saa 
Fald  modbeviser  min  Handling  mine  Ord,  idet  jeg  ufor- 
beholdent vover  at  betro  denne  Velfærdssag  til  en  saa 
fremmed  Person  som  Eder.« 

Svend  foer  sammen  ved  denne  Ytring,  hans  Øjne 
mødte  Karens,  hun  betragtede  ham  med  sit  bønlige  Blik, 
med  dette  blide  Smil,  som  om  hun  troede,  at  han  skulde 
hente  Mod  deraf  til  at  taale.  Han  svarede  ikke,  lagde 
blot  Haanden  paa  sit  Hjerte  for  at  dæmpe  dets  heftige 
Slag,  bøjede  sig  og  vedblev  at  lytte. 

Medens  Fru  Elsebeth  talte,  blev  Døren  aabnet,  og 
Ib  traadte  ind  i  Værelset,  uden  at  man  syntes  at  lægge 
Mærke  dertil.  Da  Karen  lidt  efter  saa  ham,  rejste  hun 
sig,  gik  hen  til  ham  og  udbrød: 

»Men  hvor  bliver  I  dog  af,  Vagtmester?  Vi  vente 
jo  paa  at  bevidne  Eder  vor  Tak  fra  sidst.« 

Ib  vovede  ikke  at  modtage  den  lille  Haajid,  Karen 
Kaas  rakte  ham;  hans  høje  Skikkelse  bevægede  sig  ube- 
hjælpsom frem  og  tilbage  under  dybe  og  gjentagne  Buk. 

Undselig  og  forlegen  over  den  almindelige  Opmærksomhed, 
han  i  Øjeblikket  var  Gjenstand  for,  ilede  han  med  lange 
og  hurtige  Skridt  over  Gulvet  til  Svend  og  udbrød: 

»Kaptajn!  jeg  venter  paa  din  Befaling,  enten  vore 
Heste  skulle  forblive  opsadlede  eller  jeg  skal  føre  dem 
ind  i  Stalden?« 

»Lad  dem  beholde  Tøjet  paa,  Ib!  og  giv  dem  et 
Foder.  Vi  drage  afsted  igjen  idag.« 

Ib  gik.  Da  han  atter  havde  naaet  Døren,  vendte 
han  sig  med  en  dyb  Hilsen  og  slog  Fødderne  sammen, 
saaledes  at  hans  vældige  Sporer  klirrede.  Derefter  for- 
svandt han. 

»Han  kaldte  Eder  Kaptajn,«  sagde  Fru  Elsebeth 
forundret.   »Naar  har  I  faaet  denne  Rang?« 

»Jeg  hørte  den  første  Gang,  da  det  behagede  Hans 
Majestæt  at  kalde  mig  saaledes.« 

»Hvilke  Fortjenester  gav  Eder  da  Adkomst  til  en 
saa  stor  Ære?« 

»Jeg  erindrer  det  min  Tro  ikke  mere,  naadige 
Frue!«  svarede  Svend  smilende,  »maaske  har  Hans 
Majestæt  en  bedre  Hukommelse.« 

»Det  turde  alligevel  være  tvivlsomt,  hvorvidt  Hans 
•Majestæt  har  Ret  til  at  bortgive  denne  Rang  uden 
Adelens  Samtykke.« 

»Naadige  Frue !«  svarede  Svend  roligt,  »det  er  meget 
muligt,  at  Adelen  i  dette  Land  er  fornemmere  og  mægtigere 
end  Kongen,  jeg  skal  ikke  kunne  sige  det,  men  til  Gjen- 
gjæld  derfor  er  Kongen  idetmindste  klogere  end  Adelen. « 

»Klogere?« 

»Ja,  siden  Kongen  søger  at  belønne  Den,  af  hvem 
han  venter  sig  Tjenester.« 

»Det  er  godt  sagt,  min  Herre  Kaptajn!«  ytrede  Rud, 
der  ikke  fandt  Gjøngehøvdingens  Debut  saa  uheldig  af  en 

Borgerligs  at  være.  »Men  hvorfor  har  I  besluttet  at 
rejse  straks  ?  Min  naadige  Fru  Moster  har  ønsket,  at  I 
skulde  tilbringe  denne  Eftermiddag  med  os.« 

»Nej!  lad  mig  hellere  rejse,«  svarede  Svend.  »Jeg 
trænger  til  at  begynde  dette  Æventyr,  til  at  møde  Faren, 
nu  mere  end  før.« 

»Men  hvorfor?«  gjentog  Karen  bedende. 

»Fordi  jeg  nu  mere  end  før  trænger  til  at  hæve 
mig  i  min  egen  Mening  efter  Eders  Fru  Moders  Yd- 
mygelser.« 

Fru  Elsebeth  lod  til  at  være  i  høj  Grad  forundret 
over  dette  Svar. 

»Hvorledes  er  det  dog  muligt,«  sagde  hun,  >at  I, 
Hr.  Kaptajn!  har  kunnet  finde  Ydmygelser  i  mine  Ord?« 

»Det  kommer  deraf,  at  I,  naadige  Frue!  bedømmer 
min  Tænkemaade  efter  de  Begreber,  I  har  om  min  Stand; 
men  fordi  man  bærer  en  sort  Kofte,  kan  man  gjerne 
have  et  hvidt  Hjerte,  som  det  hedder  i  Ordsproget.« 

»Det  har  været  saa  langt  fra  mine  Tanker,  at  jeg 
tværtimod  overvejer,  hvilken  Belønning  jeg  helst  skal 
tilbyde  Eder,  naar  I  vender  lykkelig  tilbage.« 

Karens  Blik  søgte  atter  Svends,  denne  Gang  smilede 
han  roligt  og  svarede: 

»Lad  os  ikke  tænke  derpaa.« 

»Og  hvorfor  ikke,  min  kjære  Hr.  Kaptajn?« 

»Af  den  Grund,  naadige  Frue!  at  man  vel  kan  mod- 
tage en  Tjeneste  som  den,  I  forlanger,  men  man  kan 
ikke  betale  den.« 

»Maaske  dog!«  svarede  Fru  Elsebeth  med  et  tillids- 
fuldt Smil.  »Jeg  er  saa  heldig  at  have  P'orbindelser  ved 
Hoffet,  som  ville  kunne  skaffe  Eder  en  endnu  højere 
Rang,  end  I  allerede  besidder.« 

»Jeg  ønsker  ingen  Rang;  hvad  jeg  er,  har  jeg  selv 

gjort  mig  til.  Som  sagt,  det  er  ikke  med  Tanken  om 
Belønning,  at  jeg  paatager  mig  Eders  Ærinde.« 

s  Af  hvilken  Grund  da?« 

»Det  er,  min  Tro!  fordi  jeg  veed,  at  I  ikke  vil  faa 
nogen  Anden  til  at  udrette  det.  Lev  vel,  naadige  Frue ! 
hvis  vi  ses  igjen,  bringer  jeg  Eders  Ejendom  med  mig 
tilbage.« 

»I  gaar,  kjære  Hr.  Kaptajn!  men  vi  maa  dog  først 
lægge  en  grundig  Plan,  hvorledes  dette  Vovestykke 
bedst  skal  udføres.« 

»Lad  mig  lægge  Planen,  siden  det  bliver  mig,  der 
skal  udfore  den,«  sagde  Svend.  »Det  forstaar  jeg  mig 
paa.  Krigen  har  været  mit  Haandværk,  fra  jeg  var  et 
Barn.  Jeg  har  kæmpet  med  Ulven  og  med  Bjørnen,  saa 
med  Svensken,  saa  med  hvem  det  kunde  falde,  tilsidst 
endelig  har  jeg  kæmpet  med  mig  selv.  Lev  vel,  naadige 
Frue!  I  skal  snart  høre  fra  mig  igjen.« 

»Lev  vel!«  sagde  Karen  med  en  bevæget  og  skjæl- 
vende  Stemme,  idet  hun  rejste  sig  og  gik  hen  mod  Svend. 
»Tillad  mig  at  bringe  Eder  min  og  min  Moders  Tak 
for  det,  I  staar  i  Begreb  med  at  vove  for  os,  mine  Tanker 
skulle  følge  Eder,  og  jeg  vil  bede  Gud  om  Held  baade 
for  vor,  jeg  mener  for  min  Moders  Skyld,  men  fremfor 
alt  for  Eders  egen.« 

Hun  bøjede  sit  yndige  Hoved,  undselig  over  saa 
megen  Dristighed,  og  rødmede,  medens  hun  rakte  ham 
begge  sine  smaa  Hænder. 

Svend  følte  et  svagt  Tryk  af  hendes  bløde  Fingre 
mod  sine  Læber,  idet  han  bøjede  sig  ned  og  kyssede  dem. 

»Og  jeg,«  sagde  Fru  Elsebeth,  »paatager  mig  dog 
at  finde  en  Belønning  til  Eder,  hvormed  I  nok  skal 
blive  tilfreds,  naar  I  vender  tilbage.« 

»O,  min  (jud!«  svarede  Svend  med  et  henrykt  Blik, 

»jeg  har  jo  allerede  modtaget  alt,  hvad  jeg  kunde  ønske.« 
Efter  disse  Ord  forlod  han  Værelset. 

»Hvad  mente  han  vel  med  sine  Ord?«  spurgte 
Fruen  forundret. 

»Han  mente  uden  Tvivl,  som  han  før  sagde,  at  vi 
kunde  modtage  hans  Tjeneste,  men  ikke  betale  den,« 
svarede  Karen,  idet  hun  traadte  hen  til  Vinduet. 

Aftensolen  skinnede  hen  over  Elmetræerne,  til  Afsked 
kjærtegnende  det  pragtfulde  Løv  med  sine  Straaler,  og 
ligesom  Løvet  og  ethvert  af  Livets  flygtende  Goder, 
skjønnest  i  det  Øjeblik,  da  de  true  med  at  forsvinde. 

Karen  lagde  imidlertid  ikke  Mærke  til  den  smukke 
Solnedgang,  hun  saa  efter  Rytteren,  hvem  et  vist  In- 
stinkt drev  til  at  vende  Hovedet  tilbage  mod  Vinduerne, 
idet  han  red  ud  af  Porten. 


4. 

Den  Hæng-tes  Famile. 

»Se,  nu  er  jeg  først  i  mit  Es!«  sagde  Ib,  da  de 
vare  komne  et  Stykke  bort  fra  Gaarden,  og  Svend  havde 
underrettet  ham  om  det  forestaaende  Eventyr.  »Veed  Du 
hvad,  lille  Svend!  jeg  vil  heller  gaa  vaabenløs  mod  to 
Svenske,  skjøndt  jeg  sætter  dem  over  fire  af  de  hver- 
vede Folk,  end  mod  to  saadanne  fornemme  Fruer,  der 
ikke  høre  til  min  Religion.  Ja,  Du  tænker  nu  ikke  som 
jeg,«  vedblev  han  efter  forgjæves  at  have  ventet  paa 
Svar,  *men  det  kan  ogsaa  være  det  samme;  den  eneste 
Grund,  jeg  har  til  at  lide  dem,  er,  fordi  de  jævnlig  giver 
os  noget  at  bestille.« 

Svend  vedblev  at  tie.  Medens  han  red  bort,  over- 
vejede han  det  Optrin,  han  denne  Eftermiddag  havde 
oplevet,  det  vil  sige  det,  som  han  havde  iagttaget  hos 
Karen  Kaas,  hendes  Blik,  den  bløde,  bævende  Vellyd  i 
hendes  Stemme,  Afskeden,  alt,  kort  sagt,  hvad  der  angik 
hende,  andet  erindrede  han  ikke.  Tanken  herom  fyldte 
hans  Bryst  med  Lykke.  Han  følte,  at  han  maatte  vinde 
i  den  Kamp,  der  skulde  begyndes,  ikke  blot  ligeoverfor 
Karen,  men  ligeoverfor  Adelen.  Det  var  maaske  hans 
Livs  lykkeligste  Time,  endskjøndt  Tvivl  og  Frygt  stod 
ved  Siden  af  hans  Haab;  men  Tvivlen  tilintetgjør  ikke 
vore  Nydelser,  og  Lykken  i  Besiddelsen  ender  undertiden, 
hvor  Frygt  for  Tabet  ophører.  Øjeblikket  var  Karens  ven- 
lige Smil,  det  forsikrede  og  forjættede,  dette  Haandtryk, 
disse  blide  Øjnes  fortrolige  Dvælen,  Fremtiden  derimod 
var  Afmagt,  Tilintetgjørelse,  Skyer  for  den  Sol,  der  var- 
mede hans  Hjerte.  iMen  Svend  tænkte  ikke  paa  Fremtiden. 

»Vi  maa  bringe  disse  Smykker  og  Penge  ud  af 
Fjendens  Vold,«  sagde  han  til  Ib,  »hvad  det  saa  end 
koster,  vi  maa  vove  alt  derfor,  min  kjære  Broder !  lige- 
som forrige  Gang,  vi  maa  tænke  og  overveje,  dernæst 
maa  vi  bruge  List  og  handle.« 

»Det  maa  vi,«  svarede  Ib.  »Og  naar  vi  saa  bringe 
dem  tilbage  — ?«  tilføjede  han  spørgende,  med  Blikket 
ufravendt  rettet  paa  Svend. 

I  dette  Spørgsmaal  laa  større  Kløgt,  end  Svend 
hidtil  havde  anvendt  i  alle  sine  Betragtninger.  Det 
indeholdt  Tvivl  om,  at  han  selv  efter  et  lykkeligt  Udfald 
vilde  være  kommen  et  Skridt  fremad  mod  sine  Ønskers 
Maal. 

»Ja,  Du  har  Ret,  Vagtmester!«  sagde  han  med  et 
Suk,  »naar  vi  have  gjort  det,  saa  have  vi  handlet,  som 
vi  pleje,    og  raget  Kastanier  ud  af  Ilden  for  dem,  hvis 

Lige  vi  ere  for  ringe  til  at  være,  medens  dog  deres 
Velfærd  ligger  i  vore  Hænder.« 

Ib  troede,  at  han  burde  udtrykke  sig  endnu  mere 
uforbeholdent,  derfor  tilføjede  han: 

»Men  naar  vi  have  opfyldt  deres  Ønsker,  ville  de 
saa  opfylde  dine  Ønsker?« 

»Mine  Ønsker!«  gjentog  Svend  med  et  næsten  æng- 
steligt Blik  til  Ib.  »Hvad  mener  Du?« 

Ib  saa  op  i  Luften,  men  svarede  ikke,  og  der  fandt 
nu  et  Øjebliks  Tavshed  Sted,  som  afslørede  Svend  mere 
af  hans  eget  Indre,  end  hele  det  foregaaende  Optrin 
havde  været  istand  til.  Ibs  Ord  havde  forjaget  hans 
Drømme  og  bragt  Kulde  over  alle  disse  henrivende  Skab- 
ninger af  en  glødende  Fantasi.  Men  Følelserne  trængtes 
kun  tilbage  for  at  give  Plads  for  en  roligere  Eftertanke, 
mindre  lykkelig  uden  Tvivl,  men  nærmere  Virkeligheden, 
længere  fra  Himlen,  men  derfor  ogsaa  nærmere  Jorden. 
Og  som  han  pludseligt  havde  besluttet  at  hæve  sig 
over  dette  Kaos  af  modstridende  Tanker,  der  beherskede 
hans  Indre,  rejste  han  sit  bøjede  Hoved,  hans  Mine  og 
Holdning  antog  igjen  det  sædvanlige  frejdige  Præg,  idet 
han  sagde: 

»Nu  vel,  min  Broder!  lad  os  handle,  som  vi  To 
pleje,  lad  os  tjene  dem  som  før  og  ikke  spørge  efter 
Lønnen,  fordi  vi  vide,  at  vi  ingen  faar.« 

Efter  at  de  to  Ryttere  i  omtrent  en  halv  Time  havde 
fortsat  deres  Rejse,  kom  de  til  en  stor  Skovstrækning, 
hvoraf  man  endnu  ser  ubetydelige  Rester  i  den  Triangel, 
som  dannes  mellem  Gjorsløv,  Klippinge  og  Raaby.  Ved 
Indgangen  til  Skoven  mødte  de  en  Mand,  som  kom  ud 
fra  Skovhegnet,  og  som  efter  at  have  kastet  et  Blik  paa 
Gjøngerne  vedblev  langsomt  at  følge  Grøftekanten.  Idet 
Rytterne  kom  forbi  ham,  hilste  han  og  stod  stille. 

»Har  Du  Lyst  til  at  ride  et  Stykke  Vej?«  spurgte 
Svend. 

»Ja  nok!«  svarede  Manden,  »det  er  altid  bedre  at 
ride  end  at  gaa.« 

»Saa  ka«  Du  tage  min  Hest,«  sagde  Svend,  medens 
han  steg  af  og  rakte  Manden  Tøjlerne. 

»Du  maa  gjerne  tage  min  med  og  Sporerne  oven- 
ikjøbet,«  sagde  Ib  uden  at  have  begrebet  andet  af  det,  han 
saa  Svend  gjøre,    end  at  han  maatte  gjøre  det  samme. 

»Naar  Du  kommer  til  Raaby,  saa  sæt  Hestene  ind 
i  det  første  Hus  til  venstre,  jeg  tænker  ikke,  at  Ejeren 
nægter  Dig  Herberge.« 

»Det  gjør  han  næppe!«  svarede  Manden,  som  alle- 
rede havde  besteget  Svends  Hest. 

»Naar  Du  faar  sørget  godt  for  Hestene,  kan  Du 
skikke  Mandens  Søn  op  til  Klippinge;  der  ligger  nogle 
Mænd  mellem  Bakkerne,  lad  ham  bringe  dem  Bud  om,  at 
vi  To    have  slaaet  vort  Herberg  op  paa  Søholm  Slot.« 

»For  inat?«  spurgte  Manden. 

»Lad  os  sige  for  iaften,  siden  det  i  disse  Tider  stun- 
dom hændes,  at  den  Ene  reder  Sengen  og  den  Anden 
kommer  til  at  ligge  i  den.  Har  Du  forstaaet  mig?« 

»Nøjagtigt!«  svarede  Bonden  med  et  betydnings- 
fuldt Nik. 

»Saa  afsted  med  Dig.« 

»Knap  din  Kofte  bedre  sammen  over  Brystet,  lille 
Ib!«  sagde  Manden.   »Du  taber  ellers  din  Lugtedaase.« 

»Lugtedaase!«  gjentog  Ib  forundret. 

»Ja,  er  det  ingen  Lugtedaase,  saa  er  det  Skæftet 
af  en  Pistol,«  sagde  Manden,  idet  han  satte  Hælene  i 
Hestens  Side  og  jog  ind  i  Skoven. 

»Du  har  altsaa  en  Plan  færdig?«  spurgte  Ib,  idet 
de  gik  fremad  paa  Vejen. 

»Endnu  ikke,  men  hvordan  vi  end  lægge  Planen, 
saa  lader  den  sig  næppe  udføre  til  Hest,«  sagde  Svend. 

Ib  svarede  ikke,  han  skred  frem  med  lange  og 
drabelige  Skridt. 

Svend  stod  flere  Gange  stille  og  lyttede,  det  forekom 
ham,  som  om  han  hørte  Skridt  inde  i  Skoven. 

»Det  er  Brokken,«  sagde  Ib,  »han  lister  om  og 
søger  efter  Brombær.« 

Men  Ib  tog  fejl,  det  var  ikke  Brokken,  der  listede 
om  efter  Brombær.  Hvis  det  havde  været  tilstrækkeligt 
lyst,  vilde  de  have  set  en  sammenbøjet  Skikkelse,  ind- 
svøbt i  en  mørk  Kaabe,  som  i  nogen  Frastand  vedblev 
at  følge  dem  forsigtig  paa  hin  Side  af  Gjærdet  inde  i 
Skoven,  og  som  havde  iagttaget  alt,  hvad  der  skete, 
endnu  før  de  stege  af  Hestene.  Svend  lod  sig  berolige  med 
Ibs  Forsikring,  og  de  vandrede  videre.  Et  Stykke  længere 
inde  i  Skoven  betegnede  en  høj  og  hvidmalet  Pæl,  at 
Søholms  Enemærker  begyndte.  Ejeren  havde  ladet  sit 
Navnetræk  og  Vaaben  male  paa  Pælen.  Ved  Rygtet 
om  Fjendens  Komme  var  han  flygtet  til  Kjøbenhavn 
med  sin  Familie.  Fru  Elsebeth  vedblev  derimod  at  bo 
paa  Gaarden,  indtil  Frygt  for  svensk  Indkvartering 
ogsaa  fordrev  hende,  hvorefter  hun  flygtede  ned  til  Birke- 
fogden i  Arnøje.  Indenfor  Skjelpælen  holdt  en  Vogn  for- 
spændt med  to  Stude,  som  en  Mand  i  dette  Øjeblik 
delte  et  Stykke  Havrebrød  imellem.  Paa  Vognen  stod 
en  langagtig  Kiste  af  uhøvlede  og  slet  sammenføjede 
Bræder.  Manden  selv  var  efter  sit  Udseende  en  Bonde, 
hvis  runde,  udtryksløse  Ansigt  og  lysegule,  tottede  Haar 
næsten  skjultes  af  en  svensk  Militærhue.  Han  sang  af 
fuld  Hals,  medens  han  fodrede  sine  Stude.  Da  han  hørte 
Svend  og  Ib  komme,  vendte  han  sig  om  mod  dem  og 
vedblev  derpaa  at  synge. 

»Gudsfred!«  raabte  Ib  med  en  Stemme,  der  over- 
døvede Mandens  Skraal.   »Hvor  ager  Du  hen  iaften?« 

»Jeg  skal  op  til  Herregaarden  med  denne  Ligkiste.« 

»Er  det  en  Ligkiste?«  gjentog  Svend. 

»Ja,  ikke  af  de  bedste,  men  altid  ligesaa  god  som 
han,  der  skal  bruge  den,  siden  han  gik  hen  og  tog  sig 
selv  af  Dage.« 

»Hvem  taler  Du  om?« 

»Om  den  tynde  Kapellan,  som  de  kaldte  for  Hr. 
Tange.  Han  kom  nede  fra  Høfdingsgaard  for  at  hjælpe 
Naadigherreii  med  at  skrive  i  Bog  og  føre  hans  Regn- 
skaber, men  det  havde  ingen  Art  med  ham,  han  sad 
hos  Kroværten  og  doblede  fra  Morgen  til  Aften ;  da  han 
tilsidst  ikke  ejede  det,  han  kunde  skjule  sit  Legeme  i, 
gik  han  hen  og  hængte  sig  nu  nys  forleden.« 

»Hvoraf  veed  Du,  at  han  hængte  sig?« 

»Det  har  den  svenske  Rytter  sagt,  som  var  ham 
behjælpelig  dermed.« 

»Ak,  Mand!  hvad  siger  Du  der!«  raabte  Ib,  idet 
han  paa  samme  Tid  brast  i  en  lydelig  Graad.  »Han, 
Du  taler  saa  slet  om,  er  min  kjødelige  Broder,  den 
eneste,  jeg  havde  tilbage.« 

Disse  Ord  ledsagedes  af  et  Skraal,  endnu  mere 
heftigt  og  vedvarende  end  det  første. 

»Herre  Jøsses!«  sagde  Bonden  i  en  beklagende 
Tone,  »var  det  Hans  Broder?« 

»Ja,  og  der  staar  hans  Fader,  den  værdige  Mand.« 

»Aa  nej  da!  saa  skal  I  gode  Herrer  vel  op  til 
Gaarden?« 

»Nat'.rligvis,«  svarede  Svend,  som  straks  gik  ind 
paa  Ibs  Ildfald,  »vi  skulle  med  til  Begravelsen.« 

»Ja,  jeg  har  nok  hørt,  at  han  skal  jordes  iaften,« 
sagde  Benden.  »Med  Forlov  at  spørge,  hvad  Vej  kom- 
mer I  ellers  fra?« 

»Fra  Nabosognet,«  svarede  Svend. 

»Vi  have  været  ude  at  bede  til  Lig,«  lagde  Ib  til 
og  udbrød  i  en  ny  Hulken. 

»Saa  ere  I  vel  bosatte  i  Nærheden?«  spurgte  den 
nysgjerrige  Bonde. 

»Jeg  er  Præst  sønderpaa,«  svarede  Svend. 

»Og  jeg  er  Degn,«  svarede  Ib. 

»Ih  nej !  det  var  dog  mærkværdigt.  Jeg  er  ellers 
glad  over,  at  vi  mødtes,  for  nu  kunne  vi  gjøre  Følge- 
skab det  Stykke  Vej  op  til  Gaarden.  Det  er  ikke  saa 
godt  at  age  ene  igjennem  den  mørke  Skov.« 

»Er  Du  bange  for  Svensken?« 

»Aa  nej  endda,  men  de  fortælle,  at  det  skal  være 
farligt  at  kjøre  med  en  Ligkiste  om  Aftenen.  Jeg  har 
hørt  mange  sørgehge  Historier  fortælle  om  den  Ting.  — 
Bange  for  Svensken!«  gjentog  han  lidt  efter,  »nej,  tvært- 
imod, jeg  for  min  Del  har  intet  at  klage  over  dem.  De 
brandskatte  Folk,  ja  vist,  men  det  er  kun  de  Rige,  og 
det  kan  være  os  Fattigfolk  det  samme.  Mig  lade  de  nok 
beholde,  hvad  jeg  har,  for  jeg  har  ingenting.  Kom  det 
an  paa  mig,  skulde  jeg  helst  ønske,  at  de  bleve  her  en 
Tid  endnu,  jeg  og  mine  Lige  have  gode  Dage  imens.« 

»Men  Guds  Død!«  raabte  Ib,  som  under  disse  Ytringer 
glemte  sin  Sorg,  »er  det  at  tale  som  en  dansk  Mand.« 

»Aa  nej,  det  er  talt  som  en  fattig  Mand.  Naadig- 
herren  har  taget  alt  fra  mig,  hvad  han  kunde,  mit  Stykke 
Jord,  da  jeg  fik  det  opdyrket,  min  Ko,  da  jeg  fik  sparet 
Penge  sammen  til  den,  tilsidst  tog  han  min  Søn,  da  der 
skulde  stilles  en  Rytter  fra  hver  Adelsgaard.  Dengang 
regerede  han,  nu  regerer  jeg,  dengang  slæbtCjjeg  og  led 
Sult  og  Nød  og  fik  Prygl  af  Ridefogden,  nu  arbejder  jeg 
kun  hvissomda  og  har  langt  bedre  F'øde.  Vil  I  saa  sige 
mig,  hvorfor  jeg  skulde  ønske  nogen  Forandr  ng?« 

»Men  saa  se  Dig  om!«  sagde  Ib.  »Betragt  din 
Nabos  nedtraadte  Mark,  de  ødelagte  og  forladte  Huse, 
det  er  Følgen  af  Fjendens  Besøg  herinde.« 

»Ja,  lad  min  Nabo  om  det,  han  har  aldrig  gjort  mig 
noget  godt.  Dengang  vi  havde  Fred,  stod  jeg  udenfor 
de  Stores  Huse  og  delte  Brødet  med  Gaardhunden,  og 
saa  snart  Krigen  er  endt,  driver  Ridefogden  mig  og  mine 
Kammerater  til  at  bygge  det  nedbrændte  op  igjen.  Nej, 
I  gode  Herrer!  jeg  tænker  som  saa,  lad  dem  være 
Danske,  som  have  havt  Gavn  deraf,  som  have  fundet 
Føde  og  Klæder  og  Fornøjelse  herinde;  hvordan  værge 
de  for  Landet  eller  for  deres  eget  Hjem?  De  ere  løbne 
deres  Vej  allesammen,  og  naar  de  store  Herrer  handle 
saa  dan,  hvad  vil  I  da  forlange  af  en  trælbaaren  Mand 
som  mig?  —  Hesten  pløjer  ingen  Mark  for  sin  egen 
Plaser,  og  jeg  har  mangen  Gang  misundt  vor  Herre- 
mands Heste.« 

»Ligger  der  svensk  Indkvartering  paa  Søholm?« 
afbrød  Svend  ham. 

»Jøsses,  ja,  der  ligger  en  Vagtmester  og  syv  Karle.« 

»En  Vagtmester!«  gjentog  Ib  begejstret,  »det  er 
en  af  mine  Folk.« 

»Af  Eders  Folk,«  gjentog  Bonden  forundret,  »hvad 
vil  I  sige  dermed?« 

»Jeg  har  altid  syntes  godt  om  Vagtmestre.« 

»Det  er  ogsaa  en  meget  skikkelig  Mand,  den  samme, 
og  saa  nem  at  komme  tilrette  med,  formedelst  han  er 
næsten  fuld  fra  Morgen  til  Aften.« 

»Ak,  min  ulykkelige  Broder!«  udbrød  Ib  med  en 
ligesaa  pludsehg  som  heftig  Graad,  »naar  jeg  tænker 
paa,  at  Du  skal  puttes  ned  i  den  sorte  Jord,  uhu,  uhu!« 

»Giv  Jer  tilfreds,  kjære  Hr,  Degn!  det  fornemmer 
den  salig  Mand  jo  ingenting  til,  det  var  værre,  da  han 

hang  oppe  paa  Halmloftet  en  hel  Nat  igjennem,  før  de 
kom  og  skar  ham  ned.« 

»Ak,  Du  elendigste  af  alle  Kapellaner!«  hylede  Ib. 

»Jeg  synes  slet  ikke,  I  græder,  Fader  Præst!«  til- 
føjede han  og  puffede  Svend  i  Siden. 

»Lad  mig  i  Ro,  min  Dreng!«  svarede  Svend.  — 
»Naa,  saa  de  ligge  kun  otte  Mand  oppe  paa  Gaarden, 
hvad  foretage  de  sig?  Rytterne  sværme  vel  rundt  om- 
kring i  Egnen,  drage  tidlig  ud  og  komme  sildig  hjem?« 

»Aa  nej  endda.  Vagtmesteren  holder  streng  Mands- 
tugt mellem  dem,  de  maa  være  hjemme  hver  Aften,  naar 
Holtug  Kirkeklokke  ringer  til  Solnedgang.« 

»Hvor  opholde  de  sig  paa  Gaarden ?'^< 

»Naturligvis  overalt,  men  Vagtmesteren  har  opslaaet 
sin  Bolig  i  Herskabets  Sovekammer.  Jeg  har  været  inde 
hos  ham  mange  Gange,  for  jeg  er  godt  lidt  af  dem, 
hvis  jeg  selv  skal  sige.  Forgangen  Dag  havde  de  en  lille 
Fornøjelse  oppe  i  den  store  Sal.  De  stillede  de  gamle 
Billeder  af  Naadigherrens  Forfædre  omkring  langs  med 
Væggene,  Karlene  bandt  sig  derefter  et  Klæde  for  Øjnene, 
tog  en  Pistol  og  gik  frem  og  saa,  hvem  der  kunde 
ramme  Billederne.  Den  gamle  Foged  korsede  sig  og 
græd,  Rytterne  lo,  det  var  ogsaa  overmaade  morsomt. 
Nede  i  Kirken  have  de  drevet  det  værre,  der  toge  de 
de  balsamerede  Lig  ud  af  Kisterne,  stillede  dem  op  paa 
Prædikestolen  og  skøde  tilmaals  efter  dem  med  deres 
Karabiner.  Vel  betænkt  synes  mig  ikke,  der  er  stor 
Synd  heri;  det  var  nu  deres  Fornøjelse,  og  det  salige 
Herskab  fornam  jo  ingenting  dertil.« 

Medens  Bonden  fortalte,  havde  han  lagjt  Hovedtøjet 
paa  sine  Stude,  og  Rejsen  begyndte  paany.  Svend  og 
Ib  gik  ved  Siden  af  Vognen.  Aftenskumringen  var  efter- 
haanden    gaaet    over    til    et   fuldstændigt  .Mørke.    Flere 

Gange  hørte  man  i  Nærheden  Lyd  af  Gaaende,  uden  at 
det  var  muligt  at  skjelne,  hvem  det  var;  hver  Gang  det 
skete,  hævede  Svend  sin  Stemme  enten  til  Spørgsmaal 
eller  Svar,  som  om  han  ønskede,  at  hans  Røst  skulde 
blive  hørt. 

»Jeg  er  ikke  Mand  for  at  begribe,  hvad  det  er  for 
Mennesker,  som  færdes  paa  Vejen  iaften,«  ytrede  Bon- 
den. »Her  plejer  ellers  aldrig  at  komme  nogen  paa  denne 
Tid  af  Døgnet.« 

»Det  er  Folk,  som  skulle  være  med  ved  Begravel- 
sen,« svarede  Ib. 

Lidt  efter  saa  man  Lysene  fra  Søholm  trænge 
igjennem  Mørket.  Vejen  blev  bredere  og  førte  fra 
Skoven  hen  mod  Broen,  som  gik  over  Søen.  Da  Vog- 
nen nærmede  sig,  blev  den  anraabt  af  en  Rytter,  der 
stod  Vagt  foran  Broen. 

»Det  er  mig,  gode  Hr.  Rytter!«  svarede  Bonden, 
»den  lille  Ole  Ring,  som  kommer  med  Ligkisten  til  den 
Hængte.« 

»Og  hvad  er  det  for  to  Mænd,  Du  har  med  Dig?« 
spurgte  Skildvagten. 

»Det  er  hans  Broder  og  Fader.« 

»Tøv  lidt!«  sagde  Rytteren.  »Jeg  kan  ikke  lade 
nogen  Fremmed  passere  ind  over  Broen  uden  Vagt- 
mesterens Tilladelse.  Der  kommer  han  selv,  lad  os  høre, 
hvad  han  bestemmer,« 

Vagtmesteren  og  to  Ryttere  viste  sig.  Den  Ene 
bar  en  tændt  Lygte  i  Haanden. 

»Er  Du  Kapellanens  Fader?«  spurgte  Vagtmesteren, 
idet  han  lod  Skinnet  af  Lygten  falde  hen  over  Svends 
Ansigt. 

»Ja,  strenge  Herre!«  svarede  Svend  rolig. 

»Du  ser  mvr  noo:et  un«:  ud  dertil.« 

»Jeg  er  ogsaa  kun  hans  Stedfader,  men  lige  nær 
gaar  mig  den  Sorg  dog  til  Hjerte.  Jeg  er  desuden  Præst 
og  ønsker  at  forrette  Tjeneste  ved  den  Ulykkeliges 
Grav,  som  Loven  forbyder  enhver  Anden  at  gjøre.« 

»Og  jeg  er  hans  Broder,«  ytrede  Ib,  som  fandt,  at 
Turen  nu  ogsaa  burde  komme  til  ham.  »Jeg  vil  synge 
ham  en  kjøn  Salme,  kanske  to,  med  den  gunstige  Her- 
res Tilladelse.« 

Disse  Ord  bleve  ledsagede  af  en  klagende  Graad,  der 
i  Heftighed  og  Styrke  overgik  ethvert  tidligere  Udbrud. 

»Kan  man  ogsaa  stole  paa  Jer?«  sagde  Vagtmesteren 
tvivlende. 

»Jo  Sagen  har  sin  Rigtighed,«  svarede  pludseligt 
en  skarp  og  skingrende  Stemme  fra  den  bagerste  Del 
af  Vognen.  »Den  Ene  af  disse  to  Mænd  er  den  Dødes 
Fader,  den  Anden  er  hans  Broder  og  jeg  er  hans 
Moder.« 

Med  disse  Ord  krøb  en  Skikkelse  ned  fra  Vognen, 
og  Vagtmesterens  Lys  faldt  hen  over  Kulsoens  gule 
og  spodske  Ansigt. 


5. 

Mag-isterens  Kiste. 

Svends  Ansigt  udtalte  den  dybeste  Overraskelse. 
Han  gjenkjendte  ikke  Kulsoen  i  de  første  Øjeblikke.  Ib 
derimod  foer  med  Haanden  til  Brystet,  hvor  han  havde 
skjult  sine  Pistoler.  Han  ansaa  alt  for  tabt.  Kulsoen  for- 
stod uden  Tvivl  denne  Bevægelse,  hun  traadte  hen  til 
ham  og  lagde  sin  Haand  paa  hans  Arm,  idet  hun  vedblev : 

»Ja,  det  er  mig,  din  kjødelige  Moder,  jeg  maatte 
jo  ogsaa  herop,  da  jeg  saa,  I  andre  rejste.« 

Da  Ib  hørte,  at  den  Gamle  vedblev  sin  Rolle, 
knappede  han  Koften,  slog  sine  Arme  om  Kulsoen  og 
knugede  hende  op  til  sit  Bryst  saa  heftigt,  at  hun  ud- 
stødte et  højt  Skrig. 

»Ak,  Mutter,  Mutter!«  raabte  han,  »hvad  tænker  1 
dog  paa?  At  komme  herop,  I  gamle  Stakkel!  I,  som  er 
saa  syg  og  saa  daarlig.« 

»Derfor  kjørte  jeg  ogsaa,  min  rare  Dreng!« 

»Nu  vil  I  bestemt  faa  et  af  Eders  slemme  Tilfælde 
igjen;  I  husker  nok  sidst,  vi  vare  ude  sammen,  hvor 
galt  det  gik  Eder.« 

»Du  har  Ret,  men  denne  Gang  vil  jeg  tage  mig 
ivare,  at  jeg  kan  staa  mig  bedre.  Hr.  Vagtmester !  har  I 
noget  imod,  at  jeg  hjælper  med  at  lægge  den  Døde  i 
Kiste?  —  Mit  stakkels  Barn,  min  eneste  Søn!« 

»I  skal  have  Forlov  dertil  alle  Tre,«  svarede  den 
godmodige  Vagtmester,   »Skildvagt!   lad  dem  passere.« 

Kusken  kjørte  ind  i  Gaarden.  En  af  Rytterne  viste 
dem  over  til  Stedet,  hvor  Tanges  Lig  laa. 

»Men  hvad  Djævlen  vil  I  dog  her?«  spurgte 
Svend  Kulsoen,    da  Dragonen  igjen  havde  forladt  dem. 

»I  tøver  da  ikke,  før  I  faar  en  Kugle  i  Skallen,« 
tilføjede  Ib.   »I  har  allerede  een  Gang  været  nær  derved.« 

»Ja  vist,  min  Dreng,«  svarede  Kulsoen  spottende, 
»men  Du  ser  selv,  at  nær  ved  kan  undertiden  være 
langt  fra.  Jeg  tvivler  paa,  at  den  Kugle  er  støbt,  som 
passer  til  min  Skalle,  idetmindste  veed  jeg,  at  den  ikke 
ligger  forvaret  hos  Dig.« 

»Faar  jeg  saa  at  vide,  hvad  Eders  forrykte  Ad- 
færd skal  betyde?  Af  hvad  Aarsag  har  I  listet  Jer 
herop  iaften?« 

Gjøngehøvd.  oj;  Uronn    Vagtm.  ^9 

»Af  hvad  Aarsag  har  I  listet  Jer  herop?«  spurgte 
Kulsoen  leende. 

»Jeg  tror  ikke,  at  mit  Ærinde  staar  i  Forbindelse 
med  Eders.« 

»1  skal  ikke  sige  det,  Kaptajn  Svend!  I  har  fortalt 
Vagtmesteren,  at  vi  have  en  Forretning  her  paa  Gaar- 
den,  og  saa  sandt  som  det  er,  ville  vi  ogsaa  være  halvt 
om  det,  den  kaster  af  sig.« 

»Tror  I  ikke,  1  gjorde  rettest  i  at  tale  lidt  mere 
tydeligt?«   sagde  Ib. 

»Siden  Du  ønsker  det,  vil  jeg  ikke  dølge,  at  jeg 
hændelsesvis  kom  ind  til  den  lille  Pige,  som  tjener  hos 
Fru  Elsebeth  nede  i  Arnøje,  hun  fortalte  mig,  at  Du  og 
Kaptajnen  rejste  herop  til  Søholm  for  at  bringe  Fruen 
de  mange  Penge  og  det  kjønne  Sølvtøj,  hun  lod  nedgrave 
den  Tid,  de  maatte  flygte  fra  Gaarden.  Saa  skyndte  jeg 
mig  jo  afsted,  jeg  Stakkel!  for  jeg  tænkte  ved  mig  selv, 
den  Svend  Gjønge  er  en  brav  Karl,  Folk  fortælle  saa 
meget  godt  om  ham,  han  kan  vist  ikke  bringe  det  over 
sit  Hjerte  at  nægte  mig  en  lille  Part  af  Fruens  Penge, 
især  naar  han  faar  at  vide,  at  det  dog  igrunden  er  mig, 
der  giver  ham  Tilladelse  til  at  tage  dem  med  sig.  Svend, 
som  er  saa  klog  og  saa  udspekuleret,  begriber  nok,  at 
jeg  blot  behøvede  at  give  Vagtmesteren  et  Vink,  saa 
kom  I  til  at  sidde  paa  det  Sted,  hvor  der  hverken  var 
Sol  eller  Maane  at  se,  og  imens  kunde  jeg  jo  tage  hver 
evige  Skilling,  Fruen  havde  nedgravet.« 

»Saa  Du  veed  ogsaa,  hvor  Pengene  ere  forvarede?« 
spurgte  Ib. 

»Det  kan  nok  være,«  svarede  hun  leende. 

Den  Sikkerhed  og  spottende  Tone,  hvori  Konen 
talede,  undlod  ikke  at  gjøre  sin  Virkning  paa  Svend.  Hans 
Ansigt  udtrykte  en  alvorlig  Eftertanke,  som  det  kun  havde, 

naar  Faren  var  tilstede.  Han  syntes  at  være  tvivlraadig 
nogle  Øjeblikke,  derpaa  gik  han  hen  til  Bonden,  som 
holdt  med  sin  Vogn  i  Gaarden. 

:>Kan  Du  blive  her  og  kjøre  os  Kisten  tilbage  til 
Holtug  Kirkegaard?«  spurgte  han. 

»Nej,  ikke  om  I  saa  gav  mig  to  Rigsdaler ;  kjøre 
med  en  tom  Kiste,  det  lader  jeg  gaa,  men  med  et  Lig, 
det  er  en  anden  Sag,  især  saa  silde  om  Aftenen.« 

»Hvis  jeg  nu  gav  Dig  tre  Rigsdaler?« 

Bonden  syntes  at  overveje.  »Godt,  saa  tøver  jeg 
en  Time,  men  heller  ikke  længer.« 

»Følg  med  mig,«  sagde  Svend  derefter  til  Kulsoen, 
»det  er  bedre,  at  vi  hist  oppe  forhandle  den  Sag,  I 
nylig  talte  om.« 

»Som  I  vil,  men  blot  et  Par  Ord  forinden.  Jeg 
veed,  at  det  er  en  stor  Sum  Penge  og  mange  kostbare 
Guldsmykker,  som  her  er  Tale  om,  og  jeg  vil  have  min 
Del  deraf.  Sige  I  ja  dertil?« 

'Hvor  meget  vil  Du  have,  lille  Boel?«  spurgte  Ib 
med  en  Stemme,  hvis  paatagne  Venlighed  ikke  var  istand 
til  at  skjule  det  Raseri,  han  følte  over  Konens  Fordring. 
»Lad  os  engang  for  Løjers  Skyld  høre  din  Mening.« 

»Jeg  vil  have  Tredjeparten.« 

»Tredjeparten!«  gjentog  han  og  giorde  et  Skridt 
hen  imod  hende.  »Ikke  mere?« 

■>Giv  Dig  Stunder,  Ib!<'  ytrede  hun  roligt  og  be- 
stemt, »ingen  Voldsomheder.  Jeg  vil  have  Tredjeparten  ; 
naar  jeg  har  faaet  den,  rejser  jeg  min  Vej.« 

»Hvor  hun  er  god,«  sagde  Ib,  »kom  blot  indenfor, 
kom,  allerkjæreste  Konel  I  skal  faa  det  altsammen.« 

vja,  lad  os  nu  tale  sindig  om  den  Sag,  vi  lege  ikke; 
jeg  er  gammel  og  graa  og  lader  mig  ikke  fange,  hvor 
snilde  I  forresten  have  Ord  for  at  være.  Jeg  har  beregnet 

alt,  Svend  Povlsen,  og  jeg  siger  Uig  det  iforvejen,  fordi 
jeg  agter  at  spille  ærligt  Spil  med  Jer.  Mens  jeg  gik 
den  lange  Vej  fra  Arnøje,  faldt  der  mig  mange  Ting  i 
Tankerne,  og  jeg  lagde  Raad  med  mig  selv  om,  hvad 
jeg  havde  at  gjøre.  De  kunde  sige  ja  til  din  Fordring, 
tænkte  jeg,  dele  med  Dig  og  siden  tage  alting  igjen, 
saa  snart  vi  lykkeligen  og  vel  vare  komne  udenfor  Sø- 
holm. Det  havde  I  saa  meget  nemmere  ved,  som  Eders 
Mænd  vente  hist  nede  i  Skoven.  For  at  undgaa  dette, 
har  jeg  besluttet  at  tøve  her  inat,  jeg  faar  nok  Lov 
dertil  af  Vagtmesteren,  især  siden  Ib  selv  har  været  saa 
god  iforvejen  at  fortælle  ham,  hvor  svagelig  jeg  er. 
Imorgen  kommer  Generalen,  som  ligger  nede  paa  Erik- 
strup,  med  hundrede  og  tyve  Mand,  saa  tænker  jeg,  at 
I  selv  se  at  være  borte.  1  kunde  ogsaa  overfalde  mig 
her,  og  det  var  vist  det,  Ib  nylig  havde  isinde,  men  ved 
det  første  Tegn  dertil  gaar  jeg  ind  til  Vagtmesteren  og 
fortæller  ham  alt,  baade  hvem  I  To  ere,  og  hvad  1  have 
for.  Hvad  synes  I  om  dette?« 

»Kom  blot  indenfor,«  sagde  Svend  utaalmodig.  »Og 
Du,  Ib!  hjælp  Kusken  med  at  bære  Kisten  op  i  Hallen, 
saa  skulle  vi  nok  blive  enige  om  Resten.« 

»Det  tænker  jeg  ogsaa,«  sagde  Kulsoen,  idet  hun 
uden  Betænkning  fulgte  efter  ham  op  ad  Trappen. 

Fra  Taarnbygningen,  hvortil  Gaardtrappen  førte,  kom 
man  ind  i  en  Hal,  som  denne  Aften  var  oplyst  med  en 
Lampe,  der  var  ophængt  paa  en  stor  Stenpille.  Denne 
Pille  stod  i  Midten  af  Hallen  og  bar  de  fire  Buer,  hvoraf 
Hvælvingen  bestod.  Lampens  Skær  udbredte  kun  et 
halvdunkelt  Lys  foran  Pillen.  Paa  en  lav  Bænk  ved  Vin- 
duet laa  Tanges  Lig,  indsvøbt  i  et  Hestedækken.  Svend 
lagde  desuden  Mærke  til,  at  Kaminen  var  fuldkommen 
skjult  baade  af  Mørket  og  den  Slagskygge,   som  Pillen 

kastede  i  denne  Retning.  Efter  at  Kisten  var  bragt  ind 
i  Hallen,  gik  Svend  hen  til  Ib  og  tog  ham  med  sig 
ind  i  en  Vinduesfordybning,  afsides  fra  Kulsoen,  som 
sad  indenfor  Døren. 

»Vi  fore  Pengene  bort  i  Ligkisten,  og  jeg  vil  over- 
lade Dig  at  bringe  dem  deri.  Hvad  Kulsoen  angaar,  sai 
hold  hende  op  med  Snak,  saa  længe  Du  kan.  Jeg  gaar 
ned  i  Gaarden  for  at  se,  hvad  Dragonerne  tage  sig  for, 
derefter  besøger  jeg  Vagtmesteren.  Hvis  han  mærker 
Uraad,  bruge  vi  Magt,  vi  ere  to  Mand  herinde,  og  vore 
Folk  vente  udenfor  Graven.  Jeg  skal  sørge  for,  at  Vinde- 
broen er  aaben  for  dem.« 

»Hvad  skal  jeg  gjøre  ved  hende?«  spurgte  Ib  med 
en  Bevægelse  hen  mod  Stedet,  hvor  Kulsoen  sad. 

»Spørger  Du  mig  derom,  Du  listige  Ræv?  —  Me- 
dens hun  stod  nede  i  Gaarden,  kunde  hun  skade  os, 
heroppe  er  hun  i  vor  Magt  « 

»Jeg  vil  skyde  hende  igjennem  Hovedet  og  give 
hende  Pistolen  i  Haanden,  saa  tro  Folk,  hun  har  aflivet 
sig  af  Sorg.« 

»Snak !« 

»Jeg  vil  aabne  et  Vindue  og  kaste  hende  ud  deraf. « 

»Det  duer  ikke.« 

»Saa  veed  jeg  ingenting  mere,«  sagde  Ib  modfalden. 

Svend  bøjede  sit  Hoved  mod  hans  Øre  og  tilhviskede 
ham  nogle  Ord.  Ib  smilede. 

»Det  gaar  maaske  ogsaa  an.« 

»Fremfor  alt  saa  lidt  Støj  som  muligt,  for  at  vi  ikke 
skulle  vække  Rytternes  Mistanke.  Jeg  vilde  nødigt  bruge 
Magt,  siden  de  lode  os  gaa  ind  saa  fredeligt.« 

Kulsoens  Øjne  havde  ufravendt  været  fæstede  paa 
de  to  Gjønger,  hun  anede,  at  det  var  om  hende,  de  talede. 
Det    var  maaske  med  en  mindre  Ro  og  Sikkerhed  end 

den,  hun  stillede  tilskue,  at  hun  gik  hen  til  Ib,  efter  at 
Svend  havde  forladt  Hallen. 

»Hvor  gaar  Svend  hen?«  spurgte  hun. 

»Han  har  noget  at  forrette  oppe  hos  Vagtmesteren 
og  kommer  ikke  mere;  det  er  os  To,  der  skal  dele  Pen- 
gene, og  I  kan  stole  paa,  at  I  skal  faa  Eders  Part,  min 
rare  Kone!  I  skal  faa  mere  end  I  ønsker,  jeg  har  altid 
holdt  saa  meget  af  Jer.« 

»Ib!  Du  narrer  mig,  jeg  kan  se  det  paa  dit  Ansigt; 
men  tag  dig  ivare,  Du  vil  grave  din  egen  Grav.« 

»I  skal  faa  den  hele  Skat,«  sagde  Ib. 

Kulsoens  Læber  skjælvede,  der  laa  et  Udtryk  i  Ibs 
Smil   og  i  hans  stikkende  Blik,    som  forfærdede  hende. 

»Jeg  forstod  Jer  nok,«  vedblev  hun,  »Dig  og  Svend. 
1  lagde  Eders  Plan  nu  nylig,  og  Du  har  isinde  at  ud- 
føre den;  men  imorgen,  Ib!  saa  begynder  jeg  at  lægge 
en  Plan,  hvis  det  skulde  gaa  mig  fejl  iaften.  Du  har 
en  Kjæreste,  ikke  rettere  jeg  veed,  hun  ser  mig  saa  bleg 
ud  og  ligner  livagtig  En,  som  ikke  kan  leve  længe.  Det 
siger  jeg  Dig,  til  Gud  i  Himlen  hører  det,  hvad  Du 
gjør  mod  mig,  det  skal  hun  komme  til  at  betale.« 

Denne  Trusel  blev  ikke  uden  Virkning  paa  Ib; 
han  syntes  at  betænke  sig. 

»Hør,  Mutter!«  sagde  han.  »Vil  1  tage  imod  et 
ærligt  og  godt  Raad?  Gaa  Eders  Vej  med  det  gode?« 

Kulsoen  brast  i  Latter. 

»Har  Du  nu  ogsaa  ret  betænkt,  hvad  Du  raader 
mig  til,  lille  Ib?«  spurgte  hun  spottende. 

»Godt,  saa  bliv  da  og  lad  os  dele.  Sig  mig  nu, 
hvor  Fruens  Skat  er  forvaret?« 

»Det  behøves  vist  ikke,  Du  kjender  nok  selv 
Stedet.« 

»Naa,  saa  I  veed  ikke  Skjulestedet?« 

»Nej,  Ib!  ærligt  talt,  jeg  veed  kun,  at  Skatten  er 
gjemt  et  Sted  her  paa  Gaarden,  Andet  ikke.« 

»Men  synes  I  da  ikke,  at  det  snart  var  paa  Tide 
at  høre  op  med  al  den  Snak  om  Skatten?  Begriber  I 
ikke,  at  I  er  bleven  bedragen,  Mutter!  at  Svend  har 
gjort  sig  lystig  over  Eder,  dengang  han  sagde  ja  til  Eders 
Historie?  Vi  og  vore  Folk  ere  komne  for  at  overrumple 
Svensken,  i  dette  Øjeblik  er  Vagtmesteren  fangen,  bun- 
den og  kneblet,  Svend  har  aabnet  Porten  for  Gjøngerne, 
og  om  lidt  ville  de  øvrige  Dragoner  ikke  være  bedre 
farne  end  deres  Anfører,  se,  der  har  I  Sandheden,  derfor 
holdt  jeg  Eder  op  med  Snak  herinde,  at  I  ikke  skulde 
forraade  vort  Anslag,  før  det  lykkedes.  Forstaar  1  mig? 
Hvis  I  kan  vise  mig  en  Skat,  saa  grave  vi  den  op,  og 
jeg  vil  nøjes  med  at  faa  en  Tiendepart  af  den.« 

Kulsoen  studsede,  medens  hun  betragtede  ham  stift 
og  gjennemtrængende.  »Du  lyver!«  raabte  hun,  »Du 
lyver!«  gjentog  hun  heftig  og  mere  dæmpet,  idet  hun 
traadte  ham  nærmere.  »Hist  ude  kommer  en  af  Dra- 
gonerne; hører  Du  hans  Sporer  klirre?  —  Siden  I  ikke 
ere  komne  for  at  hente  Penge  og  Sølvtøj,  saa  vil  jeg  for- 
tælle ham  den  samme  Historie,  jeg  nys  fortalte  Svend.« 

»Ti  stille!«  hviskede  Ib  og  greb  hende  i  Armen,  idet 
Dragonen  traadte  ind. 

»I  maa  skynde  Jer  noget,«  sagde  Svensken,  »for 
at  kunne  komme  ud  med  Kisten;  om  en  Time  lukke  vi 
Porten  og  aabne  den  ikke  før  Morgen  igjen.« 

»Saa  kom  da,«  sagde  Ib,  da  Dragonen  igjen  var 
gaaet,  »lad  os  begynde  paa  vort  Arbejde.« 

»Narrer  Du  mig  nu  ikke?«  sagde  Kulsoen.  »Husk 
paa,  at  Inger  betaler  for  Dig.  Laan  mig  en  af  dine  Pi- 
stoler.« 

»Der  har  I  dem  begge  To,«  sagde  Ib,  idet  han 
løste  det  uldne  Bælte,  hvori  Pistolerne  sad. 

»Ere  de  ladte?« 

»Naturligvis.« 

»Godt!  hvor  ere  Pengene  forvarede?« 

Ib  gik  hen  til  Kaminen  og  undersøgte  Stenfliserne. 
Den  hule  Lyd,  som  fremkom,  idet  han  traadte  paa  dem, 
beviste,  at  der  maatte  være  et  Rum  mellem  Gulvet  og 
Hvælvingen  til  Etagen  nedenunder.  Han  tog  sin  Kniv 
og  stak  den  ind  i  Fugerne  mellem  to  fliser,  Stenen  blev 
hævet  ivejret,  Kulsoen  hjalp  til;  efter  at  Flisen  var 
dragen  bort,  .viste  der  sig  et  langagtigt  Hul,  omtrent 
en  Alen  bredt  og  ligesaa  dybt,  medens  det  derimod  i 
Længden  gik  ind  under  den  næste  Sten. 

»Vi  maa  have  en  Flise  af  til,«  hviskede  Ib,  '>stil 
Eder  henne  ved  Døren  og  lyt  efter,  om  der  kommer 
Nogen.« 

»Det  behøves  ikke,«  sagde  Kulsoen,  »jeg  har  en 
skarp  Hørelse  og  skal  nok  vare  Dig  itide.  Lad  os  heller 
hjælpes  ad  med  den  næste  Flise.« 

Efter  at  Stenen  var  væltet  tilside,  lagde  Ib  sig  ned 
paa  Gulvet,  medens  han  med  Haanden  undersøgte  Aab- 
ningens  Indhold.  Kulsoens  Ansigt  udtrykte  en  rasende 
Begjærlighed.  Under  den  Tavshed,  som  herskede,  hørte 
man  hendes  korte  og  stønnende  Aandedrag,  men  selv  i 
dette  Øjeblik,  et  Bytte  for  den  største  Lidenskab,  hun 
nogensinde  havde  kjendt,  vedblev  hun  at  give  Agt  paa 
Ib,  hendes  funklende  Øjne  fulgte  enhver  af  hans  Be- 
vægelser, medens  hun  stod  i  to  Skridts  Afstand  fra 
Kaminen  med  en  Pistol  i  hver  Haand. 

»Kan  Du  finde  Skatten?«  spurgte  hun  endelig. 

»Døm  selv!«  svarede  Vagtmesteren,  idet  han  frem- 
bragte en  klingende  Lyd  ved  at  støde  til  en  Kasse,  som 
stod  i  Aabningen. 

»Gud  ske  Lov !«  hviskede  hun.  »Lad  os  faa  den  op.« 

»Ja,  kom  og  hjælp  mig,  ene  er  jeg  ikke  istand  til 
at  hæve  den  ivejret.  Kom  dog,  kom.  Heks!  I  er  jo  for- 
rykt, at  I  tvivler  endnu.« 

Disse  Udbrud  bleve  ledsagede  af  gjentagne  Ryk, 
som  hver  Gang  bragte  Kassens  Indhold  til  at  klirre. 
Kulsoens  Begjærlighed  tiltog,  hun  lagde  sig  ned  paa 
den  modsatte  Side  af  Hullet. 

»Der  er  to  Hanke  i  Kassen,*  hviskede  Ib;  »tag  I 
fat  i  den  ene,  saa  tager  jeg  i  den  anden,  og  vi  løfte 
da  paa  eengang.« 

»Herre  Jesus!«  hviskede  hun,   »hvor  den  er  tung.« 

»Ja,  der  bliver  noget  at  dele,  gamle  Mutter!  Tag  nu 
blot  fat,  at  vi  kan  faa  den  op.  —  En  —  to  —  tre!« 

Kulsoen  anstrengte  alle  sine  Kræfter.  En  jernbeslagen 
Kiste  kom  tilsyne;  da  de  havde  hævet  den  i  Højde  med 
Overfladen  af  Gulvet,  gav  Ib  pludselig  slip  paa  sin 
Side.  Kassen  styrtede  ned  og  rev  Kulsoen  med  sig  i 
Faldet.  Hun  udstødte  et  gjennemtrængende  Skrig,  som 
til  Lykke  for  Ib  dog  dæmpedes,  idet  hun  laa  nede  i 
Aabningen.  Hun  fik  heller  ikke  Tid  til  at  gjentage  det, 
thi  i  samme  Nu  følte  hun  Vægten  af  Ibs  Legeme  oven- 
paa  sit,  medens  han  med  den  Sikkerhed  og  Behændighed, 
Øvelsen  giver,  tog  Pistolbæltet  og  kneblede  hende  saa 
fast,  at  det  ikke  var  muligt  at  frembringe  en  Lyd. 
Imidlertid  forhindrede  denne  Ubehagelighed  hende  ikke 
i  at  høre,  og  Ib  udbrød  lidt  efter: 

»Det  var  Begyndelsen,  Mutter!  men  vi  ere  ikke 
færdige  endnu.  I  betroede  mig  for  lidt  siden,  at  I  havde 
gaaet  og  overvejet  alt,  for  at  I  kunde  være  sikker  paa, 
hvad  der  vilde  ske;  det  har  jeg  ogsaa,  derfor  regner 
I  mig  det  ikke  til  Last,  at  jeg  løfter  Eder  op  fra  dette 
ubekvemme  Leje.  I  maa  vist  være  bleven  træt  af  at 
ligge  dernede,  I  gamle  Stakkel!« 

Den  nederste  Del  af  Kulsoens  Ansigt  var  skjult  af 
Bindet,  det,  man  derimod  saa  af  Panden  og  Øjnene,  ud- 
trykte en  rasende  Harme.  Idet  hun  blev  løftet  op,  slog 
hun  om  sig  med  Hænder  og  Fødder,  men  Ib  blev  snart 
Herre  over  hendes  Bevægelser  og  bar  hende  hen  til  en 
stor  Lænestol  i  det  modsatte  Hjørne.  Her  satte  han 
hende  ned  og  fastbandt  derefter  hendes  Hænder,  hver 
til  sine  Side  af  Stolens  Arme;  den  samme  Forsigtighed 
blev  anvendt  med  hendes  P'ødder,  som  han  bandt  fast 
til  Stolens  forreste  Ben.  Endelig  surrede  han  hendes 
Legeme  fast  til  Stoleryggen. 

»Se  saa!«  ytrede  han,  efter  at  dette  Arbejde  var 
fuldført,  »nu  sidder  1  jo  nok  saa  magehgt  og  kan  i  Ro 
lægge  Mærke  til  alt,  hvad  vi  foretage  os.  Hvis  der 
endnu  skulde  være  flere  Bekvemmeligheder,  som  I  ønsker, 
behøver  I  blot  at  sige  til.« 

Kulsoens  Pande  beskrev  en  uafbrudt  Række  af  Ryn- 
ker, hendes  smaa,  dybtliggende  Øjne  funklede.  løvrigt 
sad  hun  stiv  og  ubevægelig  i  Lænestolen  og  i  en  saa 
naturlig  og  hvilende  Stilling,  at  det  i  nogle  Skridts  Afstand 
var  umuligt  at  opdage,  hvor  ufrivillig  denne  Hvile  var. 

Derefter  gav  Ib  sig  ifærd  med  Skatten.  Mærkvær- 
digt nok  maatte  hans  Kræfter  pludselig  være  tiltagne, 
thi  han  løftede  Kassen  op  fra  Aabningen  og  satte  den 
paa  Gulvet,  uden  at  det  syntes  at  koste  ham  den  rin- 
geste Anstrengelse.  Han  stak  sin  Kniv  under  Laaget  og 
brød  det  op,  derefter  blev  Kassens  Indhold  Stykke  for 
Stykke  indpakket  mellem  Høvlspaanerne  i  Magisterens 
Ligkiste,  Penge,  Sølvtøj  og  Papirer  forsvandt  i  denne. 
Da  Kassen  omsider  var  tom,  kastede  Ib  den  ned  i  Hullet 
og  lagde  Fliserne  tilrette  paa  deres  forrige  Sted. 

Dette  Arbejde  blev  tilendebragt  under  jævnlige  Side- 
blik hen  mod  Lænestolen,  hvorfra  to  funklende  Øjne  ufra- 

vendt  vedblev  at  være  rettede  paa  alt,  hvad  han  foretog 
sig.  Omsider  lagde  Ib  Laaget  paa  Kisten,  hans  Værk 
var  fuldført,  da  han  pludselig  erindrede  sig  Tanges  Lig, 
som  laa  paa  Bænken  under  Vinduet. 

»Herregud,  Mutter!«  ytrede  han,  »der  havde  jeg  nær 
glemt  det  vigtigste;  I,  som  sidder  der  og  ser  paa  alt, 
kunde  da  ogsaa  gjerne  have  mindet  mig  om  at  skjule 
den  Døde.  Hvor  skal  vi  gjøre  af  ham  ?  Jeg  vil  lægge  ham 
ind  i  Kaminaabningen  og  skyde  Døren  til  igjen,  saa  flytter 
jeg  Eder  hen  foran  Stedet,  og  I  gjør  mig  vel  nok  den 
Tjeneste,  naar  Svenskerne  komme  ind  imorgen,  at  bede 
dem  begrave  Tange,  siden  vi  begrave  hans  Kiste.  <' 

Ib  tog  Liget  i  Dækkenet  og  bar  det  hen  til  Kaminen, 
hvis  brede  og  rummelige  Aabning  var  fuldkommen  til- 
strækkelig til  at  skjule  det,  han  lukkede  derefter  Gitteret 
og  trak  Kulsoen  i  Lænestolen  hen  foran  Stedet. 

»Se,  nu  har  I  faaet  alt,  hvad  I  med  Billighed  kan 
forlange!«  ytrede  han  og  gned  sig  fornøjet  i  Hænderne. 
»Jeg  har  vist  Eder  Stedet,  hvor  Skatten  var  skjult,  I 
sidder  ligeoverfor  det.  I  vilde  hjælpe  os  med  at  lægge 
den  Døde  i  Kisten,  og  jeg  overlader  Eder  den  Fornøjelse 
ganske  alene.« 

I  dette  Øjeblik  aabnedes  Døren,  en  Dragon  traadte 
ind.  Han  fandt  Ib  siddende  paa  Kanten  af  Ligkisten, 
nynnende  en  Sang,  som  han  holdt  for  en  Salme. 

»Ere  I  snart  færdige?«  udbrød  han. 

»Ak  ja,  naadige  Hr.  Dragoner!«  sagde  Ib,  »nu  ere 
vi  endelig  blevne  færdige;  jeg  har  maattet  forrette  det 
hele  Arbejde  alene,  og  derfor  tog  det  saa  lang  Tid.« 

»Du  havde  jo  din  Moder  til  at  hjælpe  Dig.  Hvor 
er  hun?« 

»Der  sidder  hun,  den  Stakkel!  hendes  Hjælp  var  ikke 
stort  bevendt,  for  da  hun  saa  sin  kjære  Søn,  fik  hun  sin 

gamle  Syge  igjen,  jeg  mener  Stivkrampen,  saa  maatte 
jeg  naturligvis  forst  til  at  hjælpe  hende.« 

Kulsoen  hørte  ethvert  Ord,  hun  sled  i  sine  Baand 
for  at  gjøre  sig  fri,  hendes  Ansigt  var  blodrødt  af  An- 
strengelse. Ib  var  frimodig,  han  vidste  bedst,  hvorvidt 
han  kunde  forlade  sig  paa  Baandene. 

»Se,  hvorledes  hun  giver  sig;  blot  hun  snart  vilde 
komme  til  sig  selv  igjen.« 

»Hvor  er  din  Kammerat,  Præsten?«  spurgte  den 
troskyldige  Dragon. 

»Han    gik  ned  efter  en  Spølkum  Vand  til  hende.« 

»Se  nu,  I  komme  afsted,«  sagde  Dragonen,  idet 
han  forlod  Værelset,  »om- lidt  lukke  vi  Porten.« 

Straks  efter  kom  Svend.  Hans  Ansigt  udtrykte  en 
høj  Grad  af  Tilfredshed,  da  Ib  fortalte  ham  det  pas- 
serede. 

»Alting  gaar  os  heldigt  iaften!«  ytrede  han,  »Vagt- 
mesteren ligger  drukken  i  sin  Seng,  jeg  har  faaet  ham 
til  at  tømme  den  ene  Kande  efter  den  anden.  Dra- 
gonerne svire  nede  i  Borgestuen  paa  hin  Side  Porten. 
Lad  os  derfor  se  at  komme  afsted.« 

Ib  gik  ned  og  kaldte  paa  Bonden.  Ved  hans  Hjælp 
bare  de  to  Gjønger  Kisten  ud  af  Halleu  og  satte  den 
paa  Vognen.  Porten  stod  aaben.  Maanen  lyste  hen  over 
Broen,  idet  de  langsomt  forlode  Gaarden  og  forsvandt 
i  Mørket,  som  Skoven  dannede.  Men  oppe  i  Hallen  sad 
Kulsoen  næsten  bevidstløs  efter  de  hettige  Anstrengelser, 
hun  havde  gjort  for  at  slide  sig  løs.  Hun  vaagede  over 
den  Døde. 

6. 
Brudens  Udstyr. 

Den  følgende  .Morgen,  da  Dragonerne  beredte  sig 
til  at  drage  bort,  fandt  de  Kulsoen  liggende  inde  i  Hallen. 
Hun  havde  væltet  Stolen,  uden  at  det  derfor  var  lykkedes 
hende  at  befri  sig  for  Baandene.  Vagtmesterens  Forbav- 
selse herover  var  imidlertid  intet  mod  det  Raseri,  som 
greb  ham,  da  Kulsoen,  befriet  for  Knebelen,  fortalte  alt, 
hvad  der  var  foregaaet  om  Aftenen.  Hendes  Forklaring 
tillod  ingen  Tvivl,  Liget  i  Kaminhullet,  Aabningen  under 
Gulvet  og  den  tømte  Kasse  afgave  tilstrækkelige  Vidnes- 
byrd, og  Forbitrelsen  var  saa  meget  større,  som  man 
indsaa  det  umulige  i  at  kunne  indhente  Flygtningene 
eller  blot  opspore  dem.  Den  gamle  Kone  rystede  paa 
Hovedet  til  ethvert  af  de  Forslag,  der  i  denne  Hen- 
seende bleve  gjorte.  Hun  kjendte  Svend  Gjønge.  En 
Time  senere  forkyndte  Lyden  af  Trompeter,  at  den  Af- 
deling nærmede  sig,  som  Vagtmesteren  og  hans  Folk 
skulde  støde  til.  Rytterne  stege  tilhest  og  forlode  Sø- 
holm. Den  gamle  Forvalter,  som  boede  paa  Gaarden, 
lod  samme  Dag  Tange  begrave. 

I  Løbet  af  den  kommende  Uge  mærkede  Beboerne  i 
Stevns  Herred  intet  til  Fjenden.  Karl  Gustav  forberedte 
sig  til  Storm  mod  Kjøbenhavn  og  samlede  sine  Tropper 
i  den  befæstede  Lejr,  han  havde  dannet  udenfor  Byen. 
Landmændene  viste  sig  atter  paa  Marken,  denne  korte 
Frist  var  for  dem  som  et  Blikstille  under  Orkanen,  man 
erindrede  den  ved  at  se  de  Ødelæggelser,  den  havde 
foraarsaget,  og  ilede  med  at  frelse  de  tarvelige  Rester, 
dens  Raseri  havde  skaanet. 

Under  det  Skin  af  Ro,  som  Herredet  nød,  havde  F'ru 
Elsebeth  forladt  Arnøje  og  var  flyttet  op  til  den  gamle 

Herreborg  Gjørslev  tilligemed  Karen  og  sin  Søstersøn, 
Junker  Rud. 

Som  sagt,  otte  Dage  forløb  i  Fred,  paa  den  niende 
lød  atter  en  svensk  Trompet  igjennem  Skoven.  Junkeren 
sprængte  bleg  og  aandeløs  ind  i  Gaarden  og  fortalte,  at 
en  Officer  og  fem  og  tyve  Mand  nærmede  sig  Gjørsløv. 

Dette  Budskab  vakte  stor  Bestyrtelse.  Fru  Elsebeth 
sank  tilbage  i  sin  Lænestol,  Karen  vred  sine  Hænder, 
og  Junkerens  skjælvende  Røst  søgte  at  indgyde  dem 
Trøst,  medens  hele  hans  Ydre  røbede,  at  han  selv  i 
høj  Grad  havde  Trøst  og  Beroligelse  nødig. 

I  det  Familieraad,  som  derefter  blev  holdt,  besluttede 
Fru  'Elsebeth  at  skjule  alt,  hvad  hun  ejede  af  Værdi,  for 
ikke  at  bringe  Fjendens  Begjærlighed  i  Fristelse.  Hun 
udførte  denne  Beslutning  ved  allerførst  at  indespærre 
Karen  i  det  længst  bortliggende  Værelse.  Junkeren  var 
efter  hendes  Opfordring  beredt  til  at  fremstille  sig  for 
de  Kommende  og  underhandle  med  Officeren  og  hans 
fem  og  tyve  Mand. 

I  Begyndelsen  af  Felttoget  denne  Sommer  havde 
Svenskerne  inddrevet  Levnetsmidler  og  Foder  med  langt 
større  Antal  Soldater  end  senere.  Bønderne  saa  dem  nu 
undertiden  drage  enkeltvis  igjennem  Landsbyerne  eller 
nærme  sig  Herregaardene  og  dristig  forlange,  hvad  de 
behøvede,  eller  i  al  Fald  tage  hvad  de  fandt.  Paa  saa- 
danne  Strejftog  hændte  det  af  og  til,  at  de  indsamlede 
Levnetsmidler  pludselig  forsvandt,  og,  mærkværdig  nok, 
ikke  blot  Levnetsmidlerne,  men  ogsaa  Eskorten,  som 
bevogtede  dem.  Der  gik  nogen  Tid,  før  man  var  istand 
til  at  udfinde  Aarsagen  dertil;  hvem  skulde  vel  ogsaa 
have  kunnet  underrette  disse  Strejfkorps  om,  at  Svend 
Gjønge  siden  Krigens  Begyndelse  havde  faaet  det  samme 
Hverv  som  Fjenderne  i  Stevns  og  opdrev  Fødemidler 
til  den  betrængte  Hovedstad,  og  at  han  og  den  Haand- 

fuld  Folk,  han  befalede,  havde  udført  dette  med  samme 
Dristighed  og  med  samme  Held  som  tidligere. 

Disse  Svend  Gjønges  Strejftog  foretoges  under  be- 
standige Farer,  under  tusinde  Eventyr  og  Forklædninger. 
Det  var  ved  saadanne  Lejligheder,  at  man  saa  ham 
vandre  omkring  som  Bissekræmmer,  som  Spaakvinde,  som 
Jæger,  undertiden  endog  som  svensk  Soldat.  Svends 
Planer  understøttedes  af  hans  Folk,  disse  Mænd  med 
Jernlemmer  og  frygtløse  Hjerter,  der  lode  sig  blindt  lede 
af  ham,  og  som  i  Tillid  til  hans  Mod,  hans  Kløgt  og 
Opfindsomhed  betragtede  ham  som  deres  P'orsyn,  hvilket 
han  i  bogstavelig  Betydning  ogsaa  var. 

Det  var  et  Liv,  der  netop  egnede  sig  for  denne 
dristige  og  energiske  Natur.  Man  fandt  ham  overalt  og 
intetsteds,  han  opsporede  Svenskernes  Strejfpartier,  skaf- 
fede sig  Underretning  om  de  Egne,  hvorigiennem  de 
droge,  og  samlede  derefter  sine  Mænd  enten  til  en 
aabenlys  Kamp  eller  til  et  Overfald  fra  Baghold  i  Sko- 
vene. Dagen  efter  gjenlød  Egnen  af  Skud,  af  F"orfølgel- 
sens  Hævnskrig,  af  P'lugtens  Bønner.  Det  beroede  ved 
saadanne  Lejligheder  ikke  blot  paa  at  sejre,  men  paa 
at  tilintetgjøre,  for  at  ingen  Flygtning  skulde  røbe  det 
skete  og  advare  sine  Kammerater.  Senere  sendtes  Byttet 
fra  Rygaard  ud  af  Issefjorden  med  Fiskerbaade  eller 
med  Smaafartøjer  fra  Holbæk  og  Rørvig,  et  Fiskerleje, 
som  dengang  var  af  større  Betydning  end  nuomstunder. 
Om  Xatten,  naar  Vinden  var  gunstig,  listede  Skibene 
sig  ud  forbi  Nakkehoved  og  Spodsbjerg,  hvor  de  fjendt- 
lige Krydsere  laa  posterede,  og  naaede  i  Reglen  ned 
til  Kjøbenhavn  den  følgende  Morgen. 

Men  lykkedes  det  endog  Svend  at  blive  ukjendt  for 
sine  Fjender  før  det  Øjeblik,  han  som  en  Tordenbyge  fra 
en  klar  Himmel  styrtede  ned  over  dem,  omringede  og 
tilintetgjorde  dem,    saa  var  ikke  det  samme  Tilfældet  i 


4(54 

den  Egn,  han  havde  gjort  til  Skueplads  for  sine  Eventyr. 
Hans  Navn  var  i  Alles  Munde,  de  utroligste  Historier 
antoges  uden  videre,  naar  de  blot  knyttede  sig  til  hans 
Navn.  Kong  Frederiks  Gunst  havde  tilforn  ikke  kunnet 
skaffe  ham  synderlig  Anseelse;  Moden  eller  Tilfældet, 
som  rigtignok  ogsaa  er  en  mægtigere  Konge,  gjorde 
ham  derimod  nu  til  Alles  Helt;  Svend  var  ikke  længer 
den  ufri  Borger,  der,  som  Ib  sagde,  kun  vovede  at 
nærme  sig  Adelen  knælende  og  i  Afstand.  Adelsdamerne 
lode  sig  frelse  af  ham  og  føre  til  deres  Familie  i  Hoved- 
staden, Herrerne  betroede  ham  de  værdifuldeste  Ejen- 
domme. 1  enhver  Landsby  fandt  han  sine  Tilhængere  og 
Fortrolige,  Mænd,  han  havde  kæmpet  sammen  med, 
Kvinder,  han  havde  beskyttet,  de  meddelte  ham  Under- 
retning om,  hvad  de  vidste,  de  forøgede  hans  Kræfter 
og  delte  hans  Farer  i  det  samme  Øjemed  som  han,  at 
hjælpe  de  betrængte  i  Hovedstaden,  og  for  den  samme 
Løn,  —  at  glemmes. 

Holger  Rud  ventede  altsaa  denne  Morgen  paa  Sven- 
skernes Komme,  medens  han  med  sindige  og  betænk- 
somme Skridt  vandrede  op  og  ned  i  Forhallen.  Hans 
fine  og  kvindelige  Ansigt  var  aldeles  blegt,  maaske  var 
det  kun  en  Følge  af  Trækvinden  og  den  bidende  Kulde, 
som  foer  gjennem  den  aabne  Hal. 

Lidt  efter  forkyndte  Hestetrav  og  en  Fanfare  af 
Trompeter,  at  Rytterne  nærmede  sig.  Anføreren  red  ind 
over  den  nedladte  Vindebro,  thi  i  Aaret  1658  havde 
Gjørsløv  endnu  bevaret  hele  det  middelalderlige  Præg, 
som  karakteriserede  de  gamle  Herresæder. 

Da  Kaptajnen  traadte  ind  i  Hallen,  saa  Holger  en 
høj,  bredskuldret  Mand,  med  et  langagtigt,  rødt  og  kop- 
arret Ansigt,  hvis  mest  iøjnefaldende  Parti  var  en  kroget 
Næse.  Ved  Siderne  af  denne  Næse  funklede  to  store 
Øjne,  runde,  lyse  og  si)illeiide  som  Uglens  eller,  rettere 

sagt,  som  Høgens,  thi  de  havde  det  samme  stirrende, 
rovbegjærlige  og  gjennemtrængende  Udtryk.  Hans  Pande 
var  skaldet  og  furet  med  en  utallig  Mængde  Rynker, 
men  som  om  Naturen  vilde  bøde  paa  denne  Haarmangel, 
havde  den  forsynet  Kaptajnen  med  vældige,  buskede 
Øjenbryn  og  et  tykt  og  stort  Skæg,  hvis  oprindehge 
Farve  Tiden  havde  blandet  med  graat. 

Kaptajnen  og  Rud  nærmede  sig  hinanden  med  Ud- 
veksling af  alle  disse  Høfligheder,  som  Adelsmændene 
dengang  holdt  i  Hævd,  og  som  vor  Tid  forsømmer,  fordi 
den  ikke  har  begrebet  det  smukke  deri. 

»Min  Herre!«  sagde  Kaptajnen.  »Jeg  kommer  for 
at  bede  Eder  om  Kvarter  til  mig  og  mine  Folk,  medens 
vi  opholde  os  her  i  Egnen.« 

»Hr.  Kaptajn!«  svarede  Rud,  »alt  her  er  til  Eders 
Tjeneste.  Desværre  vil  I  ikke  finde  det  synderligt  be- 
kvemt hos  os,  siden  tidligere  Indkvarteringer  allerede 
have  berøvet  os  det  meste  af,  hvad  vi  ønskede  at  tjene 
Eder  med.« 

»Det  er  heller  ikke  for  at  finde  Bekvemmeligheder,  at 
Hans  Majestæt  skikker  migtilGjørsløv,«  svarede  Kaptajnen 
smilende.  »Mine  Folk  ere  nøjsomme,  og  jeg  haaber,  at 
de  skulle  efterlade  et  bedre  Rygte  end  deres  Forgængere. 
Hvad  mig  selv  angaar,  saa  fører  jeg  Krigen  som  Adels- 
mand, ikke  som  Marodør.  —  Hvem  bebor  Gaarden?« 

»Fru  Elsebeth  Buchwald  og  jeg,  hendes  Søstersøn.« 

»Vil  I  formelde  den  naadige  Frue  min  dybeste 
Respekt  og  forsikre  hende  i  mit,  Kaptajn  Esners  Navn, 
at  hun  ikke  har  ringeste  Grund  til  at  frygte  for  dette 
nødtvungne  Besøg.  Siden  skal  jeg  udbede  mig  Tilladelse 
til  selv  at  hilse  paa  hende.« 

Derpaa  gjorde  han  en  høflig  Hilsen  for  Rud  og 
vendte  tilbage  til  Dragonerne  i  Gaarden. 

Gjøngehøvd.  og  Droiin.  Vagtm,  30 

Kaptajnens  Ord  og  den  blide  og  venlige  Tone,  hvori 
han  talte,  virkede  beroligende  paa  Junkeren.  Fruen  mod- 
tog en  ikke  mindre  gunstig  Mening  om  ham,  da  han  senere 
fremstillede  sig  for  hende.  Esners  hele  Adfærd  røbede 
Dannelse  og  gode  Sæder.  Han  tilbragte  største  Delen 
af  Eftermiddagen  i  den  gamle  Dames  Selskab.  Han  for- 
stod at  trøste  og  berolige  og  gjorde  hende  efterhaanden 
dristigere  og  mere  meddelende.  Endnu  en  heldig  Egen- 
skab, som  allerede  den  første  Dag  gav  Beviser  paa,  var 
den  fortrinlige  Mandstugt,  Esner  holdt  over  sine  Folk. 
Saaledes  skete  det  da,  at  Fru  Elsebeth,  der  havde  be- 
gyndt denne  Dag  med  at  fortvivle,  endte  med  at  ønske 
sig  til  Lykke  med  de  nye  Gjæster.  De  følgende  F^age 
forøgede  den  gode  Mening,  man  nærede  om  Kaptajnen. 
Han  var  bestandig  den  Samme,  stille  og  fordringsløs 
tilbragte  han  Tiden  under  Opfyldelsen  af  sine  Pligter 
eller  i  Selskab  med  Fru  Elsebeth  og  Junkeren.  Karen 
vedblev  at  være  usynlig,  endskjøndt  Fruen,  efter  at 
have  overbevist  sig  om,  hvor  lidt  der  var  at  frygte, 
næsten  angrede  denne  Bestemmelse. 

»Det  er  dog  en  mærkværdig  Lighed,«  sagde  Esner 
en  Dag,  »der  finder  Sted  mellem  Eder,  naadige  Frue! 
og  min  Moder  i  Hjemmet.  Eders  Ansigt,  Miner,  Gang, 
lige  til  Tonen  i  Eders  Stemme,  forøger  den  og  frem- 
kalder Erindringen  om  min  Ungdoms  stille  og  rolige 
Liv  nede  i  Tyskland.  Der  levede  vi  i  en  Afkrog  m.el- 
lem  Vinbjerge,  hun,  jeg  og  min  Kjæreste,  uændsede 
men  tilfredse,  og  haabede  paa  Fremtiden,  indtil  Krigen 
brød  ud  og  forstyrrede  alt.« 

»Hvorfor  var  I  da  nødt  til  at  opgive  denne  Lykke 
og  drage  med  i  Krigen?« 

»Jeg  var  fattig,  min  Brud  ligesaa,  jeg  drog  bort 
for  at  friste  min  Skjæbne.« 

Fru  Elsebeth  saa  en  Betryggelse  i  denne  Lighed, 
hun  fandt  ogsaa  noget  rørende  i  det  ærbødige,  næsten  søn- 
lige Blik,  hvormed  Esner  uafbrudt  betragtede  hende.  I 
samme  Grad  altsaa,  som  Frygten  ophørte,  vendte  hendes 
Tillid  tilbage,  det  skjulte  Sølvtøj  kom  atter  for  Dagen, 
Bægere,  Kander  og  Lysestager  paraderede  som  før  paa 
Bordet.  Den  gode  Kaptajn  havde  ikke  Øje  for  andet 
end  Fruens  Lighed  med  hans  Moder. 

En  Aften  sad  han  som  sædvanlig  inde  i  Dagligstuen 
og  skildrede  sine  lykkelige  Forhold  i  Hjemmet,  denne 
Idyl,  som  han  kaldte  det,  til  hvilken  hans  Tanker  flyg- 
tede fra  det  store  Drama,  han  mod  sin  Villie  var  nødt 
til  at  spille  en  Rolle  i.  Fruen  skjænkede  Vin  for  ham. 
Kaptajnen  drak. 

»Dette  lille  Bæger,«  udbrod  han  med  Øjnene  ret- 
tede mod  et  smukt  ciseleret  Sølvbæger,  som  han  nylig 
havde  tømt,  »minder  mig  om  et  uopfyldt  Løfte,  jeg  gjorde 
min  Brud,  da  vi  skiltes,  jeg  skulde  sende  hende  et  saa- 
dant  og  har  flere  Gange  tænkt  derpaa,  men  endnu  aldrig 
set  noget,  som  behagede  mig  saa  meget  som  dette.  Næste 
Gang  jeg  kommer  til  Kjøge,  skal  jeg  med  Eders  Til- 
ladelse sende  en  Guldsmed  herned,  for  at  han  kan  tage 
en  Tegning  af  Bægeret  og  gjøre  mig  et  lignende.  Paa  den 
Maade  vil  jeg  tiUige  have  et  vedvarende  Minde  om  Eder, 
min  naadige  Frue!  og  om  mit  behagelige  Ophold  her.« 

Fruens  Ansigt  viste  sit  venligste  Smil. 

»For  mig,«  sagde  hun,  »vil  det  behageligste  Minde 
være,  at  I,  istedetfor  at  lade  Bægeret  afkopiere,  hellere 
beholdt  Originalen,  siden  denne  Ubetydelighed  synes  at 
have  nogen  Værd  i  Eders  Mening.« 

Kaptajnen  lod  til  at  blive  meget  overrasket  herover. 

»Naadige  Frue !  <  sagde  han  i  en  bebrejdende  Tone,  »jeg 
kan  umulig  misbruge  Eders  Godhed  i  saa  høj  en  Grad.« 

Fru  Elsebeth  lod  ogsaa  til  at  blive  overrasket ;  thi 
med  denne  Forsikring  saa  hun  Esner  endnu  engang 
tømme  Bægeret  og  med  den  roligste  Mine  at  stikke  det 
til  sig.  Derefter  fortsatte  han  Samtalen  i  samme  blide 
og  behagelige  Tone  som  før.  Fru  Elsebeth  derimod  blev 
mere  tankefuld  og  ordknap,  hun  begreb  ikke  ret  denne 
Handling.  Nogle  Aftener  senere  sad  Esner  atter  inde  i 
Dagligværelset.  Det  begyndte  at  blive  sent,  og  Kap- 
tajnen stod  op  for  at  tage  Afsked. 

»Jeg  gaar,<-  sagde  han,  »men  derfor  skilles  vi  dog 
ikke,  det  er  ikke  længer  blot  om  Dagen,  at  denne  vid- 
underlige Lighed  lænker  mine  Tanker  til  Eders  Person ; 
i  de  sidste  to  Nætter  har  I  uafbrudt  været  tilstede  i 
mine  Drømme.« 

»Virkelig,«  svarede  Fruen  smilende,  »og  hvad  drømte 
I  da?« 

»Ja,  jeg  burde  maaske  undse  mig  ved  at  sige  det,« 
ytrede  han  nølende,  »men  I  spørger,  naadige  Frue!  og 
jeg  svarer.  Jeg  drømte,  at  I  forærede  mig  denne  smukke 
Vinkande,  hvis  Mønster  og  Forsiringer  akkurat  ere  i 
samme  fortræffelige  Smag  som  Bægeret,  I  gav  mig  for- 
leden.« 

Fru  Elsebeth  kastede  et  forbavset  Blik  hen  til  Kap- 
tajnen, hvis  Ansigt  uforandret  bevarede  sit  rolige  Smil. 

»Drømme  skuffe,«  svarede  hun  tørt.  »Denne  Kande 
bærer  mit  Vaaben,  og  jeg  agter  ikke  at  skille  — « 

»O,  min  Naadige!«  afbrød  Esner  hende  pludseligt, 
>I  nedtrykker  mig  jo  med  Eders  Gaver.« 

»Hvad  mener  I?« 

»Har  jeg  maaske  misforstaaet  Eder?«  spurgte  han 
og  greb  Vinkanden.  »Sagde  I  ikke,  at  I  ikke  agtede  at 
skille  Bægeret  fra  Kanden?  Det  er  nu  to  Stykker,  jeg 
gjemmer    til    min   lille  Kjærestes  Udstyr;    hvor  hun  vil 

blive  overrasket,  hvor  jeg  beklager,  at  hun  ikke  personlig 
er  istand  til  at  bringe  Eder  sin  Tak.« 

Kaptajnen  greb  med  disse  Ord  Damens  modstræbende 
Haand  og  trykkede  den  til  sine  Læber.  Hun  betragtede 
ham  forbavset,  Esners  Ansigt  svarede  fuldkommen  til 
hans  Ord,  det  udtrykte  kun  Glæde  og  Taknemlighed. 
Fruen  rejste  sig  og  forlod  Værelset.  Først  i  dette  Øje- 
blik begreb  hun,   hvor  grusomt  hun  var  bleven  skuffet. 

Nogle  Dage  efter  kom  hun  op  i  Taarnværelset  til 
Holger.  Hendes  Ansigt  røbede  den  dybeste  Harme. 

»Ak,  jeg  Ulykkelige!«  udbrød  hun,  »hvad  skal  jeg 
gribe  til?  Jeg  er  skuffet,  bedraget  af  denne  Usling, 
denne  Kaptajn.  Han  er  værre  end  alle  dem,  der  endnu 
have  været  her.« 

Holger  greb  den  fortvivlede  Dames  Haand,  hans 
Ansigt  var  blegt  og  skjælvende  som  hendes. 

»Fat  Eder,  dyrebare  Moder!  og  fortæl  mig,  hvad 
der  er  sket,  tal  blot  ikke  saa  højt,  man  kunde  let  høre 
os  nedenunder.« 

Fru  Elsebeth  tilkastede  Holger  et  medlidende  Blik, 
derefter  vedblev  hun,    heftig   og  lidenskabelig  som  før: 

»Jeg  har  fortalt  Dig,  hvorledes  han  først  gjorde 
mig  troskyldig  ved  en  forstilt  Blidhed  og  Godmodighed, 
derefter  aflokkede  han  mig  først  et  Sølvbæger,  saa  en 
Vinkande,  Dagen  efter  et  Saltkar  og  igaar  tre  Sølvskeer, 
alt  med  den  yderste  Høflighed,  snart  som  et  Laan, 
snart  som  Modeller  for  at  lade  lignende  Gjenstande  for- 
færdige. Imidlertid  smiler  han  spottende  og  fortæller,  at 
det  er  hans  Kjærestes  Udstyr.  Hvis  det  varer  saaledes 
ved,  vil  jeg  om  kort  Tid  ikke  have  et  eneste  Stykke 
tilbage.  Du  tier,  Holger!  siden  Du  ikke  kan  beskytte 
mig,  saa  raad  mig  idetmindste.« 

Holger  betænkte  sig  paa  Svar,  han  befandt  sig  i  en 

ligesaa  forlegen  og  raadvild  Stilling  som  Fruen.  I  dette 
Øjeblik  lød  en  dæmpet  Banken  paa  Døren,  den  gik  op, 
og  Kaptajn  Esner  traadte  ind,  smilende  og  høflig  som 
bestandig.  Fru  Elsebeth  udstødte  et  Skrig.  Holger  blev 
endnu  blegere  ved  den  Tanke,  at  Kaptajnen  havde  hørt 
hendes  Beklagelser. 

»Jeg  vover  at  komme  herop,«  udbrød  Esner,  idet 
han  gjorde  en  dyb  Hilsen,  »fordi  jeg  er  Overbringer  af 
et  Budskab,  der  ikke  taaler  Opsættelse.« 

»Et  Budskab,«  gjentog  Fruen,   »til  m.ig?« 

»Ja,  saa  vidt  jeg  kan  forstaa  Dragonen,  som  endnu 
holder  nede  i  Gaarden.  Det  er  en  Ordre  fra  General 
Fersen,  at  den  naadige  Frue  her  fra  Gjørsløv  haver  at 
aflevere  fem  tusinde  Pund  Hø  til  imorgen  Middag  oppe 
ved  Magleby  Kirke.« 

»Men  denne  Udskrivning  vedkommer  jo  Ejeren  og 
ikke  mig,  som  kun  beboer  Gaarden  i  hans  Families 
Fraværelse.« 

»Ja,  Du  gode  Gud!«  svarede  Kaptajnen,  »det  er  jo 
os  umuligt  med  den  bedste  Villie  at  gjøre  Forskjel  mel- 
lem Ejer  og  Beboer  i  disse  Tider,  den  Ene  hæfter  for 
den  Anden.  Ikke  sandt.  Junker !  det  vil  I  kunne  forklare 
den  naadige  Frue.« 

»Desværre,«  svarede  Rud,  befriet  for  sin  første 
Frygt,   »jeg  tror,  at  Kaptajnen  har  Ret.« 

»Men  det  er  jo  en  Taabelighed  at  forlange!« 

»Hvilket,  naadige  Frue  I  min  Ret?« 

»Nej,  Høet;  her  findes  ikke  Fjerdeparten  paa 
Gaarden.« 

»Saa  maa  der  gj øres  Udvej  for  det;  General  Fersen 
er  en  bestemt  og  ubøjelig  Herre.  Jeg  skulde  anse  det  for 
meget  uklogt  og  voveligt  at  give  ham  Grund  til  Uvillie.* 

»Men  jeg  forsikrer  Eder,  at  det  er  mig  umuligt  at 

tilvejebringe  det  forlangte,«  ytrede  Fruen  i  en  fortvivlet 
Tone.  »Hvad  vil  I  saa  gjøre  mig?« 

»Jeg  vil  rejse  bort,«  svarede  Esner  med  et  dybt 
Suk,  »og  det  saa  snart  som  muligt.  I,  naadige  F^rue !  der 
ligesom  min  fortræflfelige  Moder  er  hævet  saa  højt  over 
de  almindelige  Mennesker,  maa  lettelig  kunne  begribe, 
hvad  Følgen  af  denne  Vægring  vil  blive.« 

Fru  Elsebeth  skjælvede  ved  igjen  at  høre  sig  sammen- 
lignet med  denne  fortræffelige  Moder,  en  ubestemt  Frygt 
vaagnede  hos  hende,  thi,  som  Kaptajnen  hin  Aften  be- 
mærkede, Moderen  erindrede  ham  om  hans  Brud,  og 
ulykkeligvis  erindrede  den  elskværdige  Brud  altid  om 
Udstyret,    som  han  saa  ivrigt  havde  begyndt  at  samle. 

»Men  i  hvilken  Forbindelse  staar  min  naadige  Fru 
Mosters  Vægring  med  Hr.  Kaptajnens  Rejse?«  spurgte  Rud. 

»Hvorledes  kan  I  spørge  derom?«  svarede  Esner 
forundret.  »Tror  I,  unge  Herre!  at  jeg  vil  kunne  udholde 
at  være  Vidne  til  de  ubehagelige  Optrin,  som  denne 
Vægring  nødvendig  maa  fremkalde.  Man  vil  gjøre  sig 
betalt  med  hvad  der  findes  paa  Gaarden.  Istedetfor  fem 
og  tyve  Mand  vil  den  naadige  Frue  faa  et  helt  Kom- 
pagni at  underholde.  Kjender  I  da  ikke  disse  hvervede 
Tropper:  Kroater,  Slavoner,  Banditer  med  et  Ord,  der 
myrde  deres  bedste  Ven  for  et  Bæger  Vin  og  føre  Krig 
med  hele  Verden,  idetmindste  med  den  Del  af  Verden, 
der  er  rigere  end  de?  Tror  I,  naadige  Frue!  at  en  ene- 
ste af  disse  Karle  vil  agte  nogen  af  alle  de  fortrinlige 
Egenskaber  hos  Eder,  som  jeg  beundrer?  Mener  I,  at  de 
ville  nøjes  med  at  bede,  hvor  de  kunne  fordre  eller 
rettere  sagt  tage  uden  enten  at  bede  eller  fordre?  Hvilke 
Optrin  af  Ugudeligheder  og  Rædsler  vil  ikke  Eders  frede- 
lige Tilværelse  blive  afbrudt  af,  hvilke  Undersøgelser 
ville  her  ikke  overalt  blive  foretagne!« 

»De  ville  ikke  finde  noget.« 

»Netop  de  samme  Ord  anvendte  jeg  forleden  til 
Generalen,  da  der  var  Tale  om  Eder,  men  mærkværdigt 
nok  troede  han  mig  for  første  Gang  ikke,  siden  et  gam- 
melt, stygt  Fruentimmer,  som  jeg  tror,  de  kalde  Kulsoen 
her  i  Egnen,  har  fortalt  ham,  at  den  naadige  Frue  nylig 
havde  ladet  Vovehalsen  Svend  Gjønge  hente  en  stor 
Skat  fra  Søholm,  den  I  bragte  med  til  Gjørsløv.« 

Fru  Elsebeth  begreb  Sandheden  af  alt,  hvad  Kap- 
tajnen sagde.  Da  han  nævnede  Skatten,  udstødte  hun  et 
dybt  og  klagende  Suk.  Fra  nu  af  ansaa  hun  sig  fortabt. 

»Og  hvad  raader  I  mig  da  til  at  gjøre  for  at  und- 
gaa  alle  disse  Ulykker?«  spurgte  hun  ydmygt, 

»Eder  raader  jeg  intet,«  svarede  Esner  pathetisk, 
»det  er  tværtimod  mig,  som  maa  søge  at  finde  paa  Raad, 
mig.  Eders  taknemlige  Skyldner,  der  føler  sig  saa  meget 
mere  forpligtet  til  at  redde  Eder,  som  jeg  netop  idag 
har  en  lille  Bøn  at  gjøre.« 

»En  Bøn?« 

»Jeg  har  sendt  Bud  til  Guldsmeden  i  Kjøge  for  at 
bestille  mig  et  Stykke  Sølvtøj  til  Udstyr  for  min  Brud. 
Vil  I,  udtrykte  Billede  af  min  Moder!  vel  tillade,  at  jeg 
laaner  den  yderst  smagfulde  Armstage,  jeg  saa  i  Eders 
Værelse  forleden  Aften?« 

Fru  Elsebeth  var  ligesom  forstenet  over  en  saadan 
Frækhed.  Alene  hendes  Øjne  vidnede  om  Liv  og  udsendte 
Lyn,  medens  hun  syntes  at  søge  efter  Svar.  Derfor  ved- 
blev Esner: 

»I  studser,  naadige  Frue !  og  begriber  uden  Tvivl 
ikke,  hvorledes  det  er  muligt,  at  en  Kavaler  i  den  Grad 
kan  forglemme  sig,  at  han  fordrer  en  Tjeneste  betalt,  men 
det  er  Ligefremhedens  Tid,  hvori  vi  leve,  og  siden  jeg 
har  vovet  at  begynde,  maa  det  ogsaa  være  mig  tilladt  at 

fuldende.  I  laaner  mig  Armstagen,  de  to  Lysesakse  og 
Sølvbakkerne,  som  høre  til  dem,  jeg  indestaar  naturligvis 
for  alt  og  paatager  mig  til  Gjengjæld  at  ordne  Sagen 
med  Hensyn  til  Generalens  Fordring ;  jeg  skaffer  Høet 
tilveje  andetsteds  fra,  jeg  kvitterer  den  udstedte  Fordring 
eller  finder  paa  en  tredie  Udvej ;  kort  sagt,  det  er  alene 
mig  og  ikke  Eder,  paa  hvem  Ansvaret  kommer  til  at 
hvile.  Afslaar  I  derimod  min  Bøn,  belægger  Generalen 
øjeblikkeligt  Gjørsløv  med  den  omtalte  Indkvartering,  det 
er  saaledes  hans  Vane  at  straffe.  Disse  Mennesker  — 
nej,  nej,  fritag  mig  for  at  forudsige  Eder  de  Ulykker, 
I,  Junkeren,  Eders  hele  Hus  derved  ville  blive  pris- 
givne til.« 

Fru  Elsebeth  brast  i  en  lydelig  Graad.  Kaptajnens 
sidste  Tale  havde  gjort  sin  Virkning.  Hun  skjulte  An- 
sigtet i  sine  Hænder  og  forlod  Taarnkammeret. 

»Min  Herre!«  sagde  Rud,  idet  han  væbnede  sig 
med  al  den  Værdighed  og  Kulde,  han  kunde  finde.  »I 
misbruger  i  høj  Grad  den  Magt,  Tilfældet  har  skjænket 
Eder,  og  giver  Fruen  megen  Grund  til  at  beklage  sig 
over  Eders  Adfærd.« 

»Ak,  Junker!  hvad  siger  I  der?«  svarede  Esner,  me- 
dens hans  Blikke  mønstrede  en  Samling  Jagtvaaben, 
som  hang  paa  Væggen.  »Af  os  To  gad  jeg  nok  vidst, 
hvem  der  mest  misbruger  sin  Magt  i  dette  Øjeblik.« 

»Hvad  mener  I?«  spurgte  Rud  studsende. 

»Tvivler  I  da  virkelig  om,  at  jeg,  dersom  nogen 
Anden  havde  vovet  at  ytre  slige  Ord,  vilde  have  opfordret 
ham  til  at  prøve  en  Gang  med  mig  paa  Kaarde  eller 
Pistoler?  —  Mod  Eder  er  jeg  værgeløs,  I  ligner  alt  for 
meget  min  Broder,  min  eneste  og  ulykkelige  Broder,  som 
faldt  i  Slaget  ved  Tuttiingen  ved  min  Side,  idet  han 
gav  mig  sin  Hæder,  ligesom  han  gav  Gud  sin  Sjæl.« 

Kaptajnen  syntes  saa  dybt  rørt  ved  Erindringen 
herom,  at  han  skjulte  sine  Øjne  med  Haanden.  Da  han 
havde  fattet  sig  noget,  vedblev  han:  »Har  jeg  ikke  før 
omtalt  denne  Lighed  for  Eder?« 

»Nej!«  svarede  Rud. 

»Godt,  saa  har  jeg  følt  den  saa  meget  oftere,  man 
taler  heller  ikke  gjerne  om  sligt  for  ikke  paany  at  oprive 
et  halvt  lægt  Saar.  Og  nu  spørger  jeg  Eder,  hvem  af 
os  To  misbruger  vel  sin  Magt  i  dette  Øjeblik?  —  Men 
Guds  Død!«  raabte  han  og  foer  hen  til  Væggen,  »der 
hænger  jo  den  lille  Sølvpibe  til  at  sammenkalde  Koblet 
med,  og  som  jeg  saa  længe  og  forgæves  har  ønsket  mig, 
og  hvilken  Form,  hvilket  nydeligt  Arbejde!  Jeg  maa 
absolut  have  Magen  til  den.  Junker  Rud!  I  tillader  vel 
at  jeg  laaner  Piben  for  at  vise  den  til  Guldsmeden,  naar 
han  kommer  her  imorgen.  —  Hvorledes,  min  Herre!  I 
tier,  I  betænker  Jer,  I  søger  paany  at  krænke  den  Vaaben- 
løse.  Vennen,  der  omslutter  Eder  med  en,  ældre  Broders 
hele  inderlige  Ømhed?« 

Rud  mumlede  nogle  Ord,  som  Esner  formodentlig 
antog  for  Samtykke,  thi  han  løste  Sølvpiben  fra  Jagt- 
tasken, stak  den  til  sig  og  forlod  Værelset  med  et 
Fingerkys  og  en  uefterlignelig  graciøs  Hilsen. 


7. 
Middel  mod  Ulykken. 

To  Dage  senere  fandt  et  Familieraad  Sted  i  det 
lille  Kammer,  hvor  Karen  hidtil  havde  siddet  indesluttet. 
Samtalen  angik  naturligvis  Kaptajnen,  der  samme  Morgen 

igjen  havde  paaberaabt  sig  den  mærkværdige  Lighed 
og  atter  opdaget  et  smagfuldt  Stykke  Sølvtøj,  som  han 
ønskede  Mage  til. 

>Jeg  veed  ikke,  hvad  vi  skulle  gribe  til,«  ytrede 
Fruen  fortvivlet,  »blot  det  indser  jeg,  at  vi  umuHg 
kunne  udholde  det  saaledes. 

»Jeg  formodede  dog,  at  han  skulde  have  forandret 
sig  efter  den  Samtale,  jeg  havde  med  ham  forleden,« 
sagde  Rud. 

»Ak,  min  stakkels  Holger!«  svarede  Fruen,  »hvad 
kunde  Du  vel  sige,  som  han  ikke  allerede  har  hørt  af 
mig  ?  Lige  meget  hjælper  det.  Hvad  der  end  mere  forøger 
vor  Ulykke,  er,  at  Folkene  begynde  at  efterligne  deres 
Herre.  For  nogle  Dage  siden  have  de  slagtet  alle  Høns 
paa  Gaarden,  i  Formiddags  begyndte  de  paa  Ænder  og 
Gæs ;  jeg  kjender  kun  eet  Middel  til  at  ende  denne  for- 
færdelige Tilstand,  det  er,  at  vi  forlade  Gjørsløv.« 

»Hvor  skulle  vi  drage  hen?«  spurgte  Holger. 

»Til  Kjøbenhavn.« 

»O  ja,  lad  os  tage  til  Kjøbenhavn,«  udbrød  Karen 
livlig.  »Der  trues  vi  da  kun  af  en  bestemt  Fare,  medens 
herude  enhver  Fares  Mulighed  giver  Anledning  til  Frygt.« 

»Da  indser  jeg  dog  virkelig  ikke,  at  Du,  mit  Barn! 
har  nogen  Grund  til  at  beklage  Dig,«  sagde  Fruen, 
»især  i  disse  Dage,  mens  Du  sidder  herinde,  forvaret 
bag  Laas  og  Lukke.« 

»Regner  Du  da  ikke  den  bestandige  Angst,  jeg 
veed,  I  Andre  maa  lide,  for  noget?«  spurgte  Karen. 

Fruen  svarede  ikke,  derimod  tog  Holger  Ordet: 

»Jeg  frygter  for,  at  naadige  Mosters  Plan  bliver 
vanskelig  at  udføre.  For  det  første  ville  Dragonerne  ikke 
tillade  os  at  forlade  Gaarden.  I  veed,  at  jeg  to  Gange 
forgæves  har  prøvet  derpaa.  Dernæst  vil  en  Flugt  igjennem 

en  fjendtlig  Hær  være  forbunden  med  større  Farer  end 
dem,  vi  ere  udsatte  for  i  Hjemmet.« 

»Følger  Du  ikke  med  os?« 

»Jo,  uden  Tvivl,  og  jeg  vil  forsvare  Eder  begge, 
saa  godt  jeg  formaar;  men  jeg  er  ene  mod  Mange.« 

»Lad  os  da  opspørge  Svend  Gjønge!«  ytrede  Fruen. 

»Ja,  han  vil  ganske  vist  kunne  føre  os  til  Maalet,« 
sagde  Karen. 

Der  var  noget  i  disse  Ords  tillidsfulde  Tone,  som 
saarede  Junkeren,  han  tilkastede  hende  et  misbilligende 
Blik  og  svarede: 

»Jeg  antog,  at  jeg  vilde  kunne  være  en  mere  pas- 
sende Ledsager  end  Svend  Gjønge.  Det  eneste,  Kap- 
tajnen har  forud  for  mig,  er  maaske  et  bedre  Bekjendt- 
skab  til  Vejen  og  Egnen.« 

»Men  er  det  ikke  ogsaa  en  vigtig  Grund  til  at  fore- 
trække ham,  min  kjære  Fætter?«  spurgte  Karen. 

»Jeg  indser  ikke,  vi  kunne  gjøre  bedre  end  at  hen- 
vende os  til  Kaptajnen.« 

»Det  gjælder  kun  at  finde  hans  Opholdssted.« 

»Ja,  og  saa  at  faa  Bud  til  ham,«  ytrede  Holger. 

»Det  maa  Du  paatage  Dig.« 

»Men  Vagten  ved  Porten  lader  mig  ikke  passere 
over  Vindebroen.« 

»Vi  er  Fanger,  kun  med  den  Forskjel,  at  det  her 
er  Fangerne,  der  maa  sørge  for  deres  Bevogteres  Under- 
holdning. 

»Ja,  ja,  saa  veed  jeg  nok,  hvem  jeg  skal  faa  til  at 
besørge  mit  Brev  til  Svend  Gjønge.  Den  lille  Hønse- 
dreng,  som  I  se  hist  nede  i  Gaarden,  en  fiffig  Knægt, 
vil  i  Mørkningen  liste  sig  bort,  uden  at  Nogen  lægger 
Mærke  dertil.  Imedens  han  er  borte,  ville  vi  Tre  be- 
rede   alt    til  Afrejsen,    siden    vi    af  Erfaring  vide,  hvor 

hurtigt  denne  Hr.  Kaptajn  indfinder  sig,  naar  man  lader 
ham  kalde.« 

Endnu  medens  Fruen  talte,  blev  Døren  reven  op. 
Kaptajn  Esners  Ansigt  viste  sig  i  Aabningen.  Fru  Else- 
beth udstødte  et  Angstraab.  Hun  havde  skudt  Slaaen  for 
Døren,  før  Raadslagningen  begyndte,  men  hun  vidste  ikke, 
at  Kaptajnen  snigende  og  forsigtig  havde  listet  sig  fra 
Værelse  til  Værelse  og  omsider,  da  han  hørte  Stemmer 
indenfor,  sprængt  Slaaen  ved  et  heftigt  Ryk  i  Døren. 

Esner  standsede  overrasket  ved  at  se  Karen,  derefter 
antog  hans  Ansigt  et  blidt  og  venligt  Smil,  og  han  udbrød; 

»Jeg  beder  om  Tilgivelse,  fordi  jeg  vover  at  forstyrre; 
jeg  vil  derimod  ikke  gjøre  Undskyldning,  fordi  jeg  ikke 
har  hilst  paa  den  ædle  Jomfru  tilforn,  derfor  bærer  den 
naadige  Frue  Skyld,  1!  som  igaar  paastod,  at  I  ikke  skjulte 
en  Skat  i  dette  Hus.  —  Hvad  mit  Æringe  angaar,  saa 
er  General  Fersen  i  dette  Øjeblik  kommen  til  Gjørsløv 
og  udbeder  sig  den  Fornøjelse  at  tale  med  Eder.  Vær 
uden  Frygt!  jeg  har  afgjort  alt  med  den  omtalte  Leve- 
rance. Tillad  mig  at  føre  Eder  til  ham,  hans  Tid  er 
knap,  og  vi  ville  ikke  lade  ham  vente.« 

Fru  Elsebeth  vidste  i  Øjeblikket  ikke,  hvad  hun 
skulde  svare,  hun  kastede  et  bønligt  Blik  paa  Junkeren, 
som  om  hun  opfordrede  ham  til  Hjælp.  Det  var  virke- 
lig ogsaa  hans  Hensigt,  men  medens  han  betænkte  sig, 
greb  Kaptajnen  Fruens  Haand,  stak  den  ind  under  sin 
Arm  og  forlod  Stuen.  Under  denne  sidste  HandUng  be- 
mærkede Esner  en  Signetring  paa  hendes  Finger.  Han 
pegede  paa  Ringen  og  udbrød,  idet  de  gik  igjennem 
Forsalen : 

»Tillad  mig  at  gjemme  denne  Ring,  indtil  Gene- 
ralen er  tagen  bort;  dette  nydelige  Smykke  kunde  let 
friste  hans  Havesyge  og  give  Anledning  til  en  forøget 
Indkvartering  paa  Gaarden.« 

Fruen  sukkede,  men  lod  Esner  tage  Ringen  uden 
Modstand. 

»Og  denne  lille  Guldnaal!«  vedblev  han  straks  efter 
med  en  Bevægelse  mod  den  gamle  Dames  Halskrave. 
»Du  gode  Gud!  Fersen  er  som  rasende  efter  Guldnaale.« 

Med  disse  Ord  tog  han  let  og  behændigt  Naalen 
ud  af  Kraven  og  skjulte  den. 

Samme  Aften  blev  Brevet  skrevet  og  det  omtalte 
Bud  i  al  Stilhed  bragt  op  i  Salen  til  Fru  Elsebeth  for 
at  modtage  hendes  Befalinger.  Det  var  en  halvvoksen, 
kraftig  Knøs,  med  et  rundt  og  fyldigt  Ansigt,  hvis 
mørkebrune  Hudfarve  uden  Tvivl  havde  sin  fælles  Grund 
i  for  meget  Solskin  og  for  lidt  Vand.  Ved  første  Øje- 
kast syntes  dette  Ansigt,  indfattet  i  en  Skov  af  stridt 
og  krøllet  Haar,  kun  at  røbe  Selvtilfredshed  og  en 
utrolig  Enfoldighed,  ved  det  næste  saa  man  et  Ud- 
tryk i  disse  brune  og  spillende  Øjne  og  et  Smil 
omkring  hans  fyldige  Læber,  der  tydede  paa  List 
og  Snildhed.  Uagtet  Kulden  gik  han  med  blottede 
Fødder,  derimod  var  han  bedre  forsynet  med  Trøje, 
thi  den,  han  bar,  havde  efter  Størrelsen  og  Omfanget 
at  slutte,  tilhørt  et  voksent  Menneske,  hvoraf  Følgen 
blev,  at  Ærmerne  naaede  langt  nedenfor  Palles 
Hænder. 

Da  han  traadte  hen  til  Fruen,  strakte  han  begge 
Armene  ud  til  Siden  og  gjorde  et  dybt  Buk,  derpaa 
søgte  han  at  bane  sin  ene  Haand  Vej  igjennem  Ærmet 
for  at  stryge  Haaret  fra  Panden. 

»Tror  Du  Dig  istand  til  hemmelig  og  ubemærket 
at  besørge  et  Brev  for  mig  til  Svend  Gjønge?«  spurgte 
Fruen  med  et  mistrøstigt  Blik  paa  den  uheldige  Skik- 
kelse, som  stod  foran  hende. 

Drengen  udbredte  sine  Arme  til  et  nyt  Buk. 

»Svar,  naar  den  naadige  Frue  taler  til  Dig,«  sagde 
Junkeren.  »Kan  Du  besørge  Brevet?« 

»Ja,  aa  ja!«  svarede  Drengen  med  en  grov  og 
noget  hæs  Røst. 

»Veed  Du,  hvor  Kaptajnen  opholder  sig?« 

»Nej!« 

»Hvad  skulle  vi  saa  gjøre?«  spurgte  Fruen  hen- 
vendt til  Holger. 

»Saa  skal  jeg  vel  søge  ham  op,«  svarede  Drengen. 
»Igaar  Nat  laa  han  nede  ved  Tryggevælde  Mose  med 
Folkene,  med  inat  slaa  de  Svenskerne  ihjel  ved  Varpe- 
løv, og  imorgen  — « 

>For  Guds  Skyld !  tal  dog  sagte.  Hvoraf  veed  Du 
alt  dette?« 

Drengens  Mund  forlængede  sig  til  et  Smil,  som  viste 
to  Rader  brede,  mælkehvide  Tænder,  medens  han  svarede: 

»Alle  Mennesker  veed  nok,  hvad  Svend  Gjønge 
tager  sig  for,  den  Karl.« 

»Du  er  altsaa  sikker  paa  at  kunne  bringe  ham  eller 
hans  Kammerat  Vagtmesteren  mit  Brev?«  gjentog  Fruen. 

Palle  betragtede  hende  forundret.  Han  begreb  ikke, 
hvorledes  denne  Sag  kunde  være  saa  megen  Tvivl 
underkastet. 

>Ja,  aa  ja!«  svarede  han  atter. 

»Hvorledes  vil  Du  komme  over  Graven?« 

»Derover  kommer  jeg  hver  Aften.« 

»Men  Rytterne  drage  jo  Broen  op,  naar  Mørket 
begynder.« 

»Derfor  gaar  jeg  heller  ikke  over  Broen,  jeg  kryber 
over  Pælene,  som  staa  i  Graven  fra  den  gamle  Bro,« 
svarede  Drengen  med  et  forslagent  Smil. 

»Det  er  jo  et  ypperligt  Indfald,«  sagde  Fru  Elsebeth 
fornøjet,  »nu  tror  jeg  selv,  at  vi  uden  Frygt  kunne  lade 

Dig  besørge  vort  Ærinde.  Spræt  Foret  op  paa  hans 
Trøje,  Holger!  vi  ville  sy  Brevet  fast  indenfor.« 

Holger  adlød,  Drengen  fandt  sig  i  alt.  Hans  Øjne 
løb  imidlertid  over  de  mange  forskjellige  og  fremmede 
Gjenstande,  som  Værelset  indeholdt,  indtil  de  omsider 
forbleve  rettede  paa  Ruds  Stadskaarde,  som  især  syntes 
at  fængsle  ham.  Junkeren  var  næsten  færdig  med  sit 
Arbejde,  da  Palle  pludseligt  udbrød: 

»Har  naadige  Herskab,  Junker  og  Frue,  nu  ogsaa 
ret  betænkt,  hvad  I  gjøre?« 

»Betænkt!«  gjentog  Fruen,  »hvad  mener  han?« 

»Forgangen  grebe  de  en  Mand  i  Frorslev  og  dømte 
ham  til  Galge  og  Gren,  formedelst  de  fandt  et  Brev  forvaret 
indenfor  hans  Trøje.  Svensken  kjender  dette  Gjemmested.« 

»Drengen  har  maaske  Ret,  men  hvor  skulle  vi  da 
skjule  Brevet?« 

Junkeren  betænkte  sig  som  sædvanligt,  imedens 
tog  Palle  Mod  til  sig  og  udbrød: 

»Jeg  veed  nok,  hvor  det  var  bedre  forvaret.« 

»Naa  da,  tal !« 

»Her  i  mit  Haar,«  sagde  Drengen  med  et  polisk 
Smil.  »I  Mandags  bar  jeg  en  kjøn  Peberbøsse  bort  i 
det  for  Præstekonen  i  Holtug.« 

Fru  Elsebeth  smilede,  ethvert  af  Palles  Indfald 
overbeviste  hende  om,  at  hun  havde  truffet  den  Rette. 
Brevet  blev  rullet  sammen  og  lod  sig  med  Lethed  skjule 
i  Drengens  tykke  Haar. 

»Nu  gjælder  det  blot  om,  at  Du  kommer  lykkelig  og 
vel  over  Graven.  Skulde  Du  være  saa  uheldig  at  blive 
set  og  greben,  saa  røb  for  Guds  Skyld  ikke  dit  Ærinde, 
fortæl,  at  Du  flygter  bort,  fordi  Junkeren  har  slaaet  Dig. « 

»Ja,  aa  ja,«  svarede  Palle,  »det  skal  jeg  nok;  men 
hvis  naadige  Herskab,  Junker  og  Frue,  tillader  det,  saa 

bærer  jeg  mig  ad  paa  en  anden  Maade.  Jeg  fortæller 
dem,  at  jeg  er  saa  sulten  og  har  listet  mig  ud  for  at 
stjæle  en  Gaas  oppe  paa  Søholm,  det  tro  de  snarere.« 
Fru  Elsebeth  lo  saa  synligt,  som  det  kunde  forenes 
med  hendes  Værdighed.  Palle  fik  en  Belønning  af  to 
Skilling  for  at  opflamme  hans  Iver,  han  tog  Afsked  med 
udbredte  Arme  og  et  lignende  Buk  som  før.  Idet  han 
kom  til  Døren,  vendte  han  sig  om  og  udbrød: 

»Om  naadige  Junker  og  Frue  nu  vilde  kigge  lidt  ud 
af  Vinduet  og  passe  paa,  saa  lister  jeg  mig  straks  ned  til 
Graven,  og  saa  kunne  I  se,  hvor  nemt  jeg  kryber  over.« 
Det  utrolige  blev  til  Virkelighed.  Hønsedrengen  nød 
den  Opmærksomhed,  at  Fru  Elsebeth  en  halv  Time  blev 
siddende  ved  Vinduet,  som  vendte  ud  mod  Voldgraven, 
for  at  se  ham  krybe  over.  Da  hun  omsider  fik  Øje  paa 
det  mørke  Punkt,  som  Palles  Legeme  dannede,  idet  han 
syntes  at  glide  hen  over  Vandspejlet,  fulgte  hun  enhver 
af  hans  Bevægelser  med  en  dyb  og  levende  Interesse. 
Samme  Aften  og  omtrent  paa  samme  Tid  sad  Ib  i 
en  lille  Hytte,  der  havde  tjent  til  Bolig  for  Skovfogden 
ved  Valbygaard.  Hytten  laa  dybt  inde  i  Skoven  langt 
fra  Alfarvejen,  og  Vinduerne  vare  denne  Aften  omhygge- 
ligt tildækkede,  for  at  Skæret  fra  Lampen,  som  hang  i 
en  Kjæde  ned  fra  Loftsbjælken,  ikke  skulde  blive  be- 
mærket udenfor.  Et  stort  Baal  blussede  paa  Skorstenen 
og  tjente  til  at  opvarme  Stuen. 

Ib  sad  ved  Bordet,  ifærd  med  at  pudse  sine  Pistoler, 
hans  sædvanlige  Fritidsarbejde,  hvoraf  Følgen  var,  at  han 
altid  havde  de  blankeste  Vaaben  blandt  alle  Gjøngerne. 
Foran  ham  saa  man  en  stor  Ravn  hoppe  omkring  paa 
Bordet  og  lege  med  en  Korkprop.  Denne  Fugl  var  Vagt- 
mesterens Yndling;  næst  efter  lille  Inger  og  sin  smukke 
Kjole  elskede  han  intet  saa  højt  som  Ravnen,  og  det  var 

maaske  endda  et  Spørgsmaal,  om  han  ikke  satte  Rav- 
nen over  Uniformen.  Ib  var  i  et  ypperligt  Humør  denne 
Aften,  han  sang  en  Vise  med  en  forskrækkelig  falsk 
Stemme  og  smilede  til  Ravnen,  naar  den  fiagrede  med 
Vingerne  og  snappede  efter  de  blanke  Pistolløb. 

»Ja,  Plus!«  udbrød  han,  da  Visen  var  endt,  »det  er 
intet  Under,  at  vi  komme  saa  godt  ud  af  det  sammen,  for 
vi  holde  begge  To  af  de  blanke  Vaaben,  men  jeg  for- 
staar  mig  bedre  paa  at  haandtere  dem  end  Du.  Imorgen 
er  det  Søndag,  og  derfor  tænker  jeg,  at  Du  vilde  blive 
glad,  hvis  jeg  syede  Dig  et  kjønt  Halsbaand  af  det  Stykke 
røde  Tøj,  som  lille  Inger  sidst  forærede  Dig.  Ja  vist! 
Du  skal  have  Dig  et  Halsbaand,  saa  sætter  Du  Dig  til 
Ro  henne  paa  din  Plads  bag  Skorstenen.  Siden  kommer 
Svend,  og  vi  faa  da  andet  at  tænke  paa.« 

Ib  hentede  Tøjet  og  begyndte  at  sy  et  Slags  Bælte 
deraf  Ravnen  vedblev  at  lege  paa  Bordet,  omsider  fløj 
den  op  paa  hans  Skulder,  lagde  sit  Hoved  til  hans  og 
vedblev  fra  denne  Plads  rolig  og  ubevægelig  at  holde 
sine  store,  graa  Øjne  hæftede  paa  hans  Arbejde. 

Pludseligt  rejste  Fuglen  sit  Hoved  og  vendte  det 
om  mod  Vinduet.  Paa  samme  Tid  lod  Ib  Sytøjet  falde 
og  lyttede. 

»Der  kommer  en  gaaende  udenfor,«  mumlede  han, 
»det  rasler  i  Løvet;  nu  staar  den  stille  ved  Vinduet. 
Ja,  deri  ligne  vi  nu  ogsaa  hinanden,  lille  Plus !  vi  have 
begge  To  gode  Øren.« 

Ib  tog  en  Pistol  ned  fra  Hanebjælken  og  gik  hen 
til  Døren.  Plus  blev  siddende  paa  hans  Skulder.  Straks 
efter  hørtes  tydelige  Fodtrin  udenfor.  Det  bankede  paa 
Døren,  Ib  lukkede  op.  Den  kommende  var  indhyllet  i  en 
tyk  Vadmelskofte.  Idet  denne  blev  slaaet  tilside,  og  Lampens 
Skin  faldt  hen  over  Ansigtet,  gjenkjendte  man  Kulsoen. 

»Er  det  Jer,  Boel!«  udbrød  han;  »hvad  vil  I  her?« 

»Ja,  det  maa  Du  nok  spørge  om,«  svarede  hun 
langsomt  og  stønnende,  »og  mere  forundret  vil  Du  blive, 
jeg  fortæller  mit  Ærinde.« 

»I  kommer  vel  for  at  sige  Tak  for  sidst,«  ytrede 
den  spydige  Vagtmester. 

»Jeg  synes  ikke,  Du  har  nogen  Grund  til  at  spotte,« 
svarede  hun  med  en  Stemme,  hvis  skarpe  og  bitre  Be- 
toning, hun  forgæves  søgte  at  skjule. 

>Hvad  vil  I  da?« 

»Aa,  lille  Ib!  Du  har  gjort  en  stor  Ulykke  sidst  vi 
mødtes  oppe  paa  Søholm.  Baandene  snærede  i  mine 
Ben,  saa  at  jeg  endnu  næppe  kan  slæbe  dem  efter  mig. 
Jeg  har  ligget  tilsengs  i  otte  Dage  efter,  dog  det  faar  at 
gaa.  Enhver  hytter  sig  selv  i  denne  Verdeai;  men  siden 
jeg  ikke  kan  vandre  omkring  som  før,  kan  jeg  ikke  længer 
bjerge  Føden  til  mig  og  Tam,  det  gamle  Skind !  han  duer 
heller  ikke  mere  og  har  ligget  af  Gigt  og  Lændeværk  det 
hele  Efteraar.  Vi  lide  Nød,  Ib !  i  tre  Dage  have  vi  ikke 
haft  en  Krumme  Brød  i  Huset,  det  er  din  Skyld,  kanske 
er  det  ogsaa  kun  min  egen,  siden  jeg  var  saa  taabelig 
at  blande  mig  i  Eders  Sager,  derfor  tænkte  jeg,  da  jeg 
kom  forbi  din  Dør  iaften,  at  Du  vel  var  Mand  for  at  give 
os  en  lille  Haandsrækning,  saa  godt  Du  kan.« 

Ib  lod  til  at  være  bevæget  over  denne  Skildring, 
som  Kulsoen  ledsagede  med  dybe  Suk  og  en  gjentagen 
Stønnen. 

»Jeg  har  et  Brød  i  min  Skuffe,«  sagde  han.  »Skal 
vi  være  halvt  om  det?« 

»Ja,  men  har  Du  ikke  ogsaa  et  lille  Stykke  Kjød, 
Du  gode  Sjæl?« 

»Ikke  en  Stump;  Plus  stjal  det  sidste  fra  mig  i 
Middags.« 

»Naa  saa  Du  har  din  Ravn  endnu;  ih  nej  se!  der 
sidder  han  jo;  det  er  ellers  et  rart  Dyr.  Ja,  ja,  Ib!  giv 
mig  da  dit  lille  Stykke  Brød.  Det  er  rigtignok  en  mager 
Levemaade,  Du  fører,  efter  nylig  at  have  haft  den  store 
Skat  under  Hænder.« 

»Det  kan  være  sandt,  men  Skatten  tilhørte  ikke 
mig,  som  I  vel  veed.« 

»Vist  gjorde  den  ikke,  men  den,  som  rører  ved  Beg, 
faar  gjerne  sorte  Fingre,  siger  man  for  et  gammelt  Ord- 
sprog. Give  de  Dig  da  ingenting  for  det  Du  slaas  og 
kriges?« 

»Lidt  nok,  som  I  ser.« 

»Men  hvad  Djævlen  kan  det  saa  hjælpe,  at  de  have 
gjort  Dig  til  Vagtmester?«  spurgte  hun  haanligt. 

»Ja,  lad  det  nu  være  godt,  Boel!  der  har  I  Halv- 
delen af  mit  Brød,  kom,  skal  jeg  skære  det  istykker? 
—  Naa,  hvorfor  spiser  I  ikke?« 

Kulsoen  kastede  et  ringeagtende  Blik  paa  det  tørre 
Brød. 

»Spise!«  gjentog  hun,  »hvad  tænker  Du  paa?  Tror 
Du,  at  jeg  kan  faa  en  Krumme  ned,  medens  jeg  ved,  at 
den  sølle  Tam  sidder  hjemme  og  giver  sig  af  Sult?« 

Ib  troede  ikke  synderligt  paa  denne  opofrende  Kjær- 
lighed, imidlertid  havde  han  ikke  de  samme  Grunde  til 
Tvivl  som  Læseren. 

»Ja  ja!«  sagde  han,  »saa  pak  Brødet  sammen  og 
gaa  hjem  i  Guds  Navn.« 

»Nu  har  I  bestemt  noget  nyt  for  igjen.  Du  og  Svend. 
Gud  Fader  bevares!  hvor  I  støje  omkring,  og  lige  lidt 
har  I  for  det,  I  Stakler!« 

A  har  Ret,  Boel!  men  tag  nu  Eders  IVIad.« 
»Ja,  Herre  Gud!  lad  mig  da  blot  hvile  mig  et  Øje- 
blik, mine  Ben  ryste  under  mig  af  Træthed.« 

Med  disse  Ord  tog  hun  Plads  paa  Bænken  ved 
Vinduet  og  lod  sine  Blik  løbe  omkring  i  Værelset. 

»Hvor  kommer  I  ellers  fra  saa  sildigt?«  spurgte  Ib. 

»Jeg  har  været  nede  hos  Præsten  i  Frørslev  for  at 
tigge  en  Smule  Tøj  sammen  i  Guds  Navn,  men  de  sagde 
nej  og  sloge  Døren  i  for  Næsen  af  mig.  Enhver  har 
nok  med  at  sørge  for  sig  selv  i  denne  Tid.  Du  skulde 
vel  ikke  have  en  gammel  Klædning  til  min  stakkels 
Tam,  han  ejer  ikke  det,  han  kan  skjule  sig  i,  og  nu 
staar  den  haarde  Vinter  for  Haanden.«: 

Disse  Ord  gjaldt  en  Række  Klædningsstykker,  som 
hun  saa  ophængte  paa  en  Snor  omkring  Skorstenen  for 
at  tørres. 

»Aa  jo!«  svarede  Ib,  »der  har  I  en  Kofte,  lad  Tam 
faa  den  for  gammelt  Bekjendtskabs  Skyld.  Men  nu  maa 
I  se  at  komme  afsted,  Boel!  jeg  skal  selv  gaa;  der  er 
Nogen,  som  venter  mig.« 

»Du  skal  vel  ud  og  hente  en  ny  Skat  hjem,«  sagde 
hun  med  et  lurende  Blik. 

Ib  fik  ingen  Tid  til  Svar,  i  det  samme  blev  Døren 
lukket  op,  og  Hønsedrengen  Palle  viste  sig  i  Døraabningen. 

Da  han  traadte  ind,  faldt  hans  Blik  først  paa  Ib, 
derefter  paa  Kulsoen.  Han  kjendte  hende  ikke  straks, 
fordi  hun  vendte  Ansigtet  fra  Lyset;  imidlertid  var  en 
Fremmeds  Nærværelse  tilstrækkelig  til  at  gjøre  Palle 
forsigtig.  Han  beholdt  sin  røde,  strikkede  Hue  paa  Ho- 
vedet, nikkede  og  udbrød : 

»Gudsfred  i  Stuen!« 

»Er  det  Dig,  lille  Palle?«  sagde  Ib.  »Hvor  kommer 
Du  fra?« 

»Fra  Søholm,«   svarede  Palle  nølende. 

»Søholm  !«  gjentog  Kulsoen,  for  hvem  dette  ene  Ord 
indbefattede  alt,  Haab  og  Skuffelser,  Vellevnet,  Skatten. 


486 

Hun  vendte  sig  om  mod  Drengen.  I  det  Øjeblik,  de  stode 
ligeoverfor  hverandre,  belyste  Lampeskinnet  disse  tre 
Personer,  som  her  vare  tilstede,  listige,  beregnende  og 
snilde,  og  dog  saa  forskjellige  i  Udtrykket  af  denne  List. 
Medens  Ib  bevarede  den  rolige  Overlegenhed,  som  Prø- 
velse og  Selvtillid  giver,  var  Palle  ikke  fri  for  en  vis 
Frygt,  der  næredes  ved  den  Tanke,  at  han  maaske  alle- 
rede havde  sagt  for  meget.  Kulsoens  Ydre  gjengav  der- 
imod det  tro  Billede  af  det  Indre,  saa  forhærdet  i  Lasten, 
at  hun  ikke  længer  ofrede  nogen  Tanke  paa  dens  Følger. 
Efter  et  langt  og  forskende  Blik  paa  Palle  slog  hun 
pludseligt  sin  Arm  om  hans  Hals  og  udbrød: 

»Hvordan  har  Du  det  saa  oppe  hos  Herskabet  paa 
Gjørsløv?« 

»Godt,«  svarede  Drengen  uden  at  gjengjælde  hendes 
Ømhed. 

»Men  Palle,  min  søde  Dreng!  kjendes  Du  ikke  ved 
din  gamle  Moder?« 

»Ja,  de  sige  jo,  I  er  det,«  svarede  han  med  en 
mindre  end  sønlig  Glæde. 

»De  sige  det!«  raabtehun,  »tvivler  Du  kanske  derom?« 

»Ja,  naar  Fatter  tvivler  om,  at  jeg  er  hans  Søn, 
hvorfor  skulde  jeg  saa  ikke  kunne  tvivle  om,  at  I  er 
min  Moder?« 

»Der  er  jo  kommet  Svenske  op  til  Jer  paa  Gaar- 
den,«  sagde  Ib. 

»Folk sige,  at  de  holde  saa  slemt  Hus  deroppe  hos  den 
ejegode  Frue,«  tilføjede  Kulsoen,  »er  det  sandt?« 

»Tværtimod,  de  gjøre  hende  ingen  Fortræd.  Mit 
.Erinde  var  ellers  til  Dig,  Ib!«  vedblev  han  og  blinkede 
med  Øjnene. 

»Naa  da!«  sagde  Ib,  medens  Kulsoen  stillede  sig 
ligeoverfor  ham. 

»Jeg  vilde  gjerne  have,  at  Du  skulde  gjøre  mig  til 
Soldat  og  tage  mig  med  paa  Jeres  Tog,  som  Du  lovede 
mig  ifjor,  dengang  jeg  gav  Dig  min  Ravn.  ]eg  har 
altid  haft  Lyst  til  Krigen. <' 

»Naa,  saa  Du  vil  være  Soldat,«  svarede  Ib,  som  op- 
fattede Drengens  Minespil,  »ja,  kanske  Du  ogsaa  kunde 
due  til  det,  men  Du  maa  først  vokse  lidt  endnu,  Palle!« 

»Jeg  tænkte  ikke,  det  kom  an  paa  Højden.« 

»Saamænd!  det  gjør  det  heller  ikke.« 

En  Mand  stak  sit  Hoved  ind  af  Døren  og  gjorde  et 
Tegn  til  Ib.  Vagtmesteren  fulgte  ham  udenfor.  Efter  Ibs 
Bortgang  fandt  længe  en  fuldstændig  Tavshed  Sted  i 
Stuen.  Endelig  udbrød  Kulsoen : 

»Jeg  kan  nok  mærke,  at  jeg  er  til  Ulejlighed  her.« 

»Det  kan  gjerne  være,«   svarede  Palle. 

»Du  og  Vagtmesteren  have  altsaa  Hemmeligheder 
sammen,  og  Du  tør  ikke  fortælle  ham  dit  Ærinde  af 
Frygt  for  mig,  din  gamle  Moder,  som  altid  holdt  saa 
meget  af  Dig. 

»I  tager  fejl,  Vagtmesteren  og  jeg  have  ingen 
Hemmeligheder,  men  hvis  det  var  saa,  vilde  I  ikke 
være  os  til  Ulejlighed.  Jeg  kunde  derfor  godt  forrette, 
hvad  jeg  havde  at  sige.« 

»Hvordan  da?« 

»Det  skal  jeg  vise  Eder.« 

Med  disse  Ord  aabnede  han  Døren  saa  vidt,  at  man 
udenfor  kunde  se  enhver  af  Kulsoens  Bevægelser,  medens 
de,  som  iagttoge  hende,  selv  vare  skjulte  i  Mørket. 
Derefter  gik  Palle  hen  til  Ib. 

»Jeg  har  et  Brev  til  Dig  eller  Svend,«  hviskede 
Drengen,  medens  hans  Øjne  ufravendt  vedbleve  at  være 
henvendte  mod  Lysaabningen,  hvor  den  gamle  Kone  stod. 

»Fra  hvem?« 

»Fra  Fruen  paa  Gjørsløv.« 

»Det  er  godt,  min  Dreng!  men  Manden,  som  var 
her  nys,  fortalte,  at  Svend  ikke  kommer  hertil  for  det 
første.  Han  er  dragen  Nord  paa,  og  mig  har  han  givet 
et  andet  Ærinde  at  forrette  imedens.  Hvad  handler  dit 
Brev  om?« 

»Det  veed  jeg  ikke,  men  Fruen  lod  til,  at  det  havde 
Hastværk.« 

»Ja,  hvad  kan  det  hjælpe,  jeg  kan  ikke  læse  Brev- 
skrift. Kan  Du?« 

»Nej,  ikke  andet  end  hvad  jeg  selv  skriver.« 

»Naa,  vi  finde  vel  paa  Raad,«  sagde  Ib.  »Gaamed 
Gud,  Palle!  Forresten  vil  jeg  sige  til  Afsked,  at  efter 
hvad  jeg  har  set  iaften,  saa  tænker  jeg  nok,  vi  kunne 
bruge  en  Klør  som  Dig  til  vor  Haandtering.  Du  boer 
jo  paa  Gjørsløv?« 

»Ja,  og  jeg  kommer  herned  imorgen  tidlig  for  at 
høre  om  Svar.  Gud  i  Vold!  Tag  Dig  ivare  for  hende 
derinde.« 

»Frygt  ikke,«  svarede  Ib  smilende,  »vi  To  kjende 
hinanden.« 

Drengen  gik.  Vagtmesteren  vendte  tilbage  til  Hytten, 
fra  hvis  Dør  Kulsoen  i  det  samme  forsvandt.  Hun  havde 
været  for  langt  borte  til  at  kunne  høre,  hvad  de  talte 
om,  hun  vidste  desuden,  at  Palle  iagttog  hende.  Idet  hun 
gik  ind  i  Skoven,  skar  hun  Tænder,  udstødte  en  Ed  og 
truede  med  Haanden  i  den  Retning,  Drengen  gik. 

Kulsoen  var  det  Sandskorn,  der  bestandig  laa  ivejen 
for  Vagtmesteren. 

Før  Ib  traadte  ind,  standsede  han  et  Øjeblik  paa 
Dørtærskelen  og  saa  op  til  den  mørke  Himmel.  Maanens 
svage  Lys  skjultes  tildels  af  graablaa  og  tunge  Regn- 
skyer. Alt  var  tyst  og  stille,  kun  i  Retning  mod  Gjørsløv 

hørtes  i  korte  Mellemrum  en  dump  Lyd,  men  saa  svag, 
at  den  sikkert  vilde  være  undgaaet  enhver  Andens  Op- 
mærksomhed end  Ibs.  Paa  denne  Lyd  var  imidlertid 
hans  Øren  og  Tanker  henvendte. 

»En  dejlig,  mørk  Nat!«  mumlede  han.  »Nu  sover 
lille  Inger  vist.  —  De  skyde  deroppe,  Svend  er  i  Arbejde, 
Gud  veed,  hvorfor  jeg  ikke  maatte  komme  med,  —  og 
dette  Brev  —  hvem  siger  mig,  hvad  der  staaridet?  — 
For  Djævlen !  En  Vagtmester  behøver  blot  at  kunne  slaas, 
man  kan  ikke  forlange,  at  han  tillige  skal  kunne  læse.« 


Son  og"  Moder. 

Næste  Morgen  før  Daggry  kom  Palle  tilbage  til 
Hytten.  Han  traf  Vagtmesteren  ifærd  med  at  berede  sig 
til  en  Rejse.  Hans  Pistoler  laa  paa  Bordet,  Kuglepose 
og  et  vældigt  Krudthorn  ved  Siden.  Ib  selv  skar  sig 
en  Mængde  Brødskiver,  som  han  fordelte  i  alle  sine 
Lommer.  Under  dette  Arbejde  sang  han  med  en  falsk 
og  vibrerende  Stemme  sin  gamle  Vise: 

Og  naar  jeg  kommer  til  Floden  hen, 

Saa  svømmer  jeg  over  den, 

Og  kommer  jeg  paa  den  grønne  Eng, 

Jeg  bruger  min  Fod  igjen. 

Ravnen  sad  paa  en  Stang  bag  Skorstenen  og  gav 
Agt  paa  enhver  af  hans  Bevægelser. 

»Det  er  godt,  at  Du  kom,  lille  Palle!«  udbrød  Ib, 
idet  han  lukkede  Døren  ilaas  efter  Drengen,  »jeg  har 
meget  at  tale  med  Dig  om,  og  denne  Gang  tænker  jeg, 
vi  skulle  blive  uforstyrrede.« 

»Jeg  er  saa  træt,«  sagde  Palle  og  tog  Plads  paa 
Bænken. 

»Jeg  ogsaa.  jeg  har  ikke  haft  et  Øje  lukket  inat.« 

»Har  Vagtmesteren  faaet  at  vide,  hvad  der  stod  i 
Brevet?« 

»Det  er  jo  netop  derfor,  at  jeg  har  maattet  vaage. 
Lidt  efter  at  Du  var  gaaet,  listede  jeg  mig  ned  til  Præ- 
sten i  Hellested  og  lod  ham  læse  det  for  mig.  Det  gjæl- 
der  Herskabet  deroppe.  De  ere  atter  i  Betryk,  og  det 
er  os,  der  maa  hjælpe  dem.« 

»Jeg  veed  nok,  at  Svenskerne  husere  slemt.« 

»Ja  vist,  min  Dreng!  men  jeg  har  lagt  en  Plan  til 
at  bringe  Herskabet  ud  af  denne  Knibe,  en  udmærket 
Plan,  og  jeg  vil  selv  udføre  den,  mens  Svend  er  borte. 
Vi  maa  se  at  faa  Fruen  bort  fra  Gjørsløv  og  Jomfruen 
og  den  kleine  Junker  med,  samt  deres  kostbareste  Gods. 
Du  skal  hjælpe,  Palle!« 

»Det  er  en  god  Plan,«  sagde  Drengen  henrykt  og 
rev  sig  i  Haaret.  »Men  Svenskerne  bevogte  Broen  og 
drage  den  op  hver  Aften,  naar  Mørket  begynder.« 

»Ligger  der  ikke  en  Baad  i  en  af  Gravene?« 

»Jo,  men  den  er  lænket  fast.« 

»Saa  river  Du  os  Krampen  ud  eller  filer  Lænken  over.« 

»Det  gjør  jeg  let,  men  Bredden  paa  den  anden  Side 
er  stejl  og  opsat  med  en  Dæmning  af  Kampesten.« 

»Ikke  overalt,  lille  Palle!  ikke  overalt,  jeg  har  jo 
været  dernede  og  spioneret.  Mod  Nord  ligger  Engen  og 
Moserne  paa  hin  Side,  der  sejle  vi  hen  og  stige  iland. « 

»Men  Vagten  paa  Ringmuren  vil  se  os  i  disse 
maaneklare  Nætter.« 

»Nej,  den  vil  ikke,  min  Gut!  formedelst  der  er  ingen 
Vagt.« 

»Ingen  Vagt?« 

»Du  har  jo  ladet  den  drikke  sig  fuld,  Palle!« 

»Ja,  det  er  ogsaa  sandt,  og  Vagtmesters  Plan  er 
dejlig  lagt,«  raabte  Drengen,  som  bedømte  Foretagendet 
efter  den  Del,  han  selv  fik  at  udføre.  »Jeg  henter  en 
Kande  Vin  fra  Herskabets  Kjælder,  jeg  veed,  hvor  der 
ligger  et  krummet  Søm,  som  passer  til  Døren;  saa  drik- 
ker Vagten  sig  fuld  og  fornemmer  intet.« 

»Saa  drage  vi  ad  Kjøbenhavn  til,«  tilføjede  Ib, 
»igjennem  de  store  Skove;  der  veed  jeg  Vejen,  og  naar 
Svend  kommer  tilbage,  er  hele  Arbejdet  udført.  Du  bli- 
ver da  hos  os,  Palle!  jeg  kjender  en  Vagtmester,  men  jeg 
nævner  ikke  hans  Navn,  Folk  kalde  ham  for  god,  og 
han  har  kysset  Kongens  Haand,  een  Gang,  to  Gange,  og 
han  kan  maaske  bringe  Dig  saa  vidt  frem  i  Verden,  al  Du 
kommer  til  at  bære  Snore  og  blanke  Knapper  paa  din  blaa 
Kjole    ligesom  han  selv.    Hvad  siger  Du  dertil,  Palle?« 

Palle  rev  sig  i  sit  røde  Haar,  hans  Øjne  glindsede 
af  Taarer.  en  ubeskrivelig  Glæde  udtrykte  sig  i  hans  grove 
Træk.  »Aa  nej.  Vagtmester!«  sagde  han,  medens  hans 
Læber  skjælvede,  »nu  lover  I  vist  formeget.  Om  jeg  blot 
kunde  faa  Tilladelse  til  at  gaa  foran  Krigsfolket  og  tude 
i  Horn  for  dem  og  bære  en  kjøn,  lang  Sabel  ved  Siden, 
da  skulde  jeg  nok  ikke  ønske  mig  mere  i  denne  Verden.« 

»Jeg  forbander  Dig  til,  at  Du  skal  komme  til  at 
tude  i  Horn,  det  vil  sige,  naar  Du  ellers  skikker  Dig 
godt,«  sagde  Ib. 

En  højtidelig  Pavse  opstod,  efter  at  dette  dristige 
Løfte  var  givet.  Lidt  efter  udbrød  Drengen:  »Men  Vagt- 
mester har  dog  nok  glemt  Mutter!« 

»Ingenlunde !  hende  skal  Du  passe  paa.  Thi  raader 
jeg  Dig,  at  Du  fra  nu  af  til  iaften  holder  Dig  i  Nær- 
heden af  Porten  og  giver  nøje  Agt  paa,  at  hun  ikke  kom- 
mer til  at  tale  med  Nogen  af  Krigsfolket.  Hvis  jeg  holdt 

*' 
Dig  for  en  Dosmer,  Palle !  vilde  jeg  tilføje,  at  Du  vogter 
Dig  selv  for  at  blive  udfrittet  af  hende.  Naar  Mørket 
falder  paa,  kommer  jeg  og  nogle  af  vore  Mænd  op  paa 
den  nordre  Side  af  Gaarden,  ligeoverfor  det  store  Taarn. 
List  Dig  da  over  til  os  og  giv  os  Besked  om,  hvordan 
alting  staar  sig.  Brug  din  Tid,  dine  Øjne  og  dine  Tan- 
ker ;  en  Pind  kan  vælte  et  Hølæs,  naar  man  ikke  giver 
Agt  paa,  at  den  ligger  ivejen,  og  gaa  nu  din  Vej,  lille 
Palle!  jeg  vil  sove.« 

»Farvel,  Vagtmester!«  sagde  Palle,  idet  han  greb 
Ibs  Haand  og  kyssede  den.  »Glem  ikke,  hvad  I  har 
lovet  mig.« 

»Du  kan  stole  paa  mit  Ord.  —  Tøv  lidt,  tag  min 
Ravn  med  Dig  og  faa  en  af  dine  Kammerater  oppe  paa 
Gaarden  til  at  passe  den  godt,  mens  jeg  er  borte.« 

Ravnen  blev  sat  i  en  Kurv,  Palle  tog  den  med  sig 
og  forlod  Hytten.  Vagtmesteren  kastede  nogle  Træstykker 
paa  Ilden,  rystede  et  Knippe  Halm  ud  i  Alkoven  og 
lagde  sig  til  Hvile. 

Ved  Dagens  Frembrud  begyndte  det  sædvanlige 
Liv  paa  Gjørsløv.  Nogle  af  Rytterne  droge  til  deres  Vagt- 
hold paa  Vindebroen  og  Opgangen  til  Slottet,  de  Øvrige 
striglede  deres  Heste  eller  dreve  ørkesløse  omkring  i  Gaar- 
den. Tidligt  om  Formiddagen  kom  en  Dragon  ridende 
fra  Søholm  og  fortalte,  at  der  om  Natten  havde  fundet 
en  fortvivlet  Kamp  Sted  mellem  en  Skare  Gjønger  og  en 
Afdeling  Hellebardister,  som  førte  MunitionsvognetilKjøge. 
Vognene  vare  forsvundne,  Soldaterne  laa  nedhuggede  om- 
kring i  Skoven.  Rytteren  bragte  Befaling  til  Esner  at 
lade  de  nærmeste  Skove  omkring  Gjørsløv  afsøge. 

En  halv  Time  senere  forlod  Kaptajnen  Slottet  med 
tyve  Mand  og  red  ind  i  Skoven. 

Hos  Fru  Elsebeth  var  alt  tilsyneladende  roligt,  Gar- 

dinerne  for  hendes  Vinduer  vare  nedrullede,  man  syntes 
endnu  ikke  at  være  vaagnet  deroppe.  Desuagtet  fandt 
en  usædvanlig  Bevægelse  Sted  bag  disse  nedrullede 
Gardiner.  Fru  Elsebeth  havde  faaet  Underretning  om  Ibs 
Plan,  saa  snart  Palle  kom  tilbage.  Hun  beredte  sig  nu 
under  Frygt  og  bange  Forventninger  til  Flugten.  Sølv- 
tøjet og  hendes  øvrige  Kostbarheder  fremdroges  fra  deres 
Skjulesteder  og  indpakkedes  omhyggeligt.  Imidlertid  kom 
Dragonen,  og  Fru  Elsebeth  saa  med  Glæde  Kaptajnen 
ride  bort  fra  Gaarden.  Det  var  et  heldigt  Varsel  for 
hendes  Forehavende;  under  Esners  Fraværelse  kunde 
de  ulykkelige  Fanger  med  større  Tryghed  varetage  alt 
til  den  kommende  Aften. 

Slottet  selv,  fra  hvilket  denne  Flugt  forberedtes,  var 
en  gammel,  gothisk  Bygning,  Hgesom  Holmegaard  bygget 
i  en  stor  Mose  paa  en  lille,  ophøjet  Jordplan,  der  hæver 
det  over  de  nærmeste  flade  og  ensformige  Omgivelser. 
I  den  Tid,  vi  omtale,  var  Gjørsløv  omgivet  med  en  tæt, 
mørk  og  uafbrudt  Skov,  som  begyndte,  hvor  Mosen  endte, 
og  strakte  sig  til  Søholms  Skove.  Midt  imellem  to  Side- 
fløje hævede  sig  et  højt,  firkantet  Taarn,  hvis  Tag  var 
dækket  med  Kobber,  og  nedenfor  hvilket  en  saakaldt 
Vægtergang  løb  i  Flugt  med  Gesimsen.  Til  denne  Gang 
gik  en  Vindeltrappe,  hvoraf  endnu  ses  Spor,  fra  Foden 
af  Taarnet.  Foran  Slottet  løb  en  buet  Mur,  forsynet  med 
•  Skydehuller,  og  midt  for  Taarnet  førte  en  Vindebro  over 
Gravene,  som  omgave  hele  Bygningen.  Afstanden  mel- 
lem Gravene  og  Ringmuren  var  ikke  stor  og  beplantet 
med  Frugttræer  og  Buske.  Mod  Nord,  Øst  og  Vest  vær- 
nede derimod  alene  Gravene  omkring  Slottet. 

Murene  paa  Gjørsløv  vare  over  to  Alen  tykke. 
Slottet  strakte  ikke  blot  sine  sirlige  Spir  mod  Himlen, 
men  selv  underjorden  fortsattes  Murene  ligesom  Rødderne 

af  et  mægtigt  Træ,  med  Hvælvinger,  der  endte  med  en 
Udfaldsport  ved  Graven  imod  Vest,  Celler  og  Gange, 
hvortil  aldrig  noget  Vindpust  havde  naaet,  og  hvortil 
ingen  Solstraale  kunde  trænge,  mørke,  uhyggelige  Op- 
holdssteder, hvori  man  kun  hørte  den  monotone  Lyd  af 
Vanddraaberne,  der  dryppede  ned  fra  de  fugtige  Lofts- 
hvælvinger, og  hvortil  aldrig  nogen  Bevægelse  ude  fra 
Verden  naaede. 

I  Nærheden  af  Vindebroen,  ved  et  Skydeskaar,  havde 
Palle  været  posteret  fra  den  tidlige  Morgen.  Han  forstod 
at  give  sig  forskjellige  Beskjæftigelser  paa  dette  Sted  og 
holdt  paa  samme  Tid  uafbrudt  Øje  med  Vejen,  som  paa 
den  anden  Side  Graven  førte  ned  fra  Vindebroen.  Skild- 
vagten ved  Broen  fandt  sig  taalmodigt  i  Drengens  xNær- 
værelse,  thi  Palle  havde  ved  sin  Ankomst  i  Smug  med- 
bragt en  fyldt  Vinkande,  som  stod  skjult  under  en  Busk, 
og  hvortil  Rytteren  jævnlig  rettede  sin  Gang. 

»Gid  Du  ske  tusinde  Ulykker,  Dreng!«  udbrød  han 
endelig,   »hvad  er  det,  Du  tager  Dig  for  her?« 

»Strenge  Herre  ser  jo  nok,  at  jeg  danner  mig  et 
kjønt  Skaft  til  min  Madkniv,«  svarede  ['alle,  idet  han 
rakte  sit  Værk  hen  mod  Dragonen. 

»Men  hvad  kigger  Du  bestandig  ud  af  dette  Skyde- 
hul efter?« 

»Ak,  jeg  har  haft  en  stor  Sorg  idag,  Hr.  Rytter!« 
svarede  Palle  med  et  dybt  Suk,  min  Ravn  fløj  imorges 
ned  i  Skoven  og  er  ikke  vendt  tilbage  siden.  Men  den 
kommer  nok,  medmindre  der  ellers  er  sket  den  en  Ulykke.« 

»Hvordan  Djævlen  skulde  vel  din  Ravn  være  kom- 
men til  Ulykke  ?'< 

»Den  kunde  jo  være  bleven  forgjort.  I  kjender  ikke 
denne  P.gn  saa  godt  som  jeg,  det  vrimler  her  af  Hekse  og 
Troldkvinder.  —  Der  kommer  nu  f.  Eks.  et  gammelt  Kvind- 

folk  ud  af  Skoven,  rokkende  ved  sin  Stok,  hun  kan  mere 
end  sit  Fadervor  og  har  stiftet  meget  ondt  i  sine  Dage.« 

Medens  Palle  sagde  dette,  kom  en  Kone  frem  paa 
Skovstien.  Vinden-blæste  hendesKyse  tilbage,  under  denne 
viste  sig  Kulsoens  rynkede  Ansigt.  Palle  og  Rytteren  vare 
skjulte  af  Ringmuren  og  saa  ud  gjennem  Skydehullet. 

»Er  det  en  Heks?«  spurgte  Rytteren. 

»Ja,  en  af  de  allerværste  i  hele  Herredet,  hun  kan 
skille  en  Mand  ved  Helsen  og  Huld  blot  med  et  Blik 
af  sine  onde  Øjne.« 

»Det  var  da  Djævels!« 

»Jeg  kjender  En,  som  fik  Kolden,  da  hans  Klæder 
rørte  ved  hendes,  og  en  Anden,  som  hun  læste  den 
faldende  Syge  til,  formedelst  hans  Hund  gøede  ad  hende. 
Det  lader  til,  at  hun  kommer  herover,«  tilføjede  han 
ængsteligt.  »Strenge  Hr.  Rytter  giver  hende  vel  ikke 
Forlov  til  at  gaa  over  Broen?« 

»Titusinde  Ulykker  skal  hun  faa,  men  ikke  komme 
ind,«  svarede  Dragonen.  Med  disse  Ord  traadte  han  ud 
fra  Ringmuren  og  befalede  Kulsoen  at  vende  om.  Den 
Gamle  standsede,  idet  Rytteren  spændte  Hjulet  paa  sin 
Karabin  og  rettede  Piben  mod  hende. 

»Jeg  har  et  Ærinde  til  den  mandhaftige  Kaptajn 
paa  Gaarden,«   sagde  hun. 

»Hun  vil  bestemt  gjøre  en  Ulykke  paa  ham,«  hvi- 
skede Palle,   »se  blot,  hvor  arrig  hun  ser  ud.« 

»I  kan  forrette  Eders  Ærinde  i  Helvede,«  svarede 
Dragonen.  Kulsoen  betænkte  sig,  derpaa  hævede  hun  sin 
Stemme  i  den  Hensigt  at  blive  hørt  i  Gaarden  og  raabte: 

»Det  gjælder  Kaptajnens  Fordel,  at  jeg  kommer  ind.« 

»Og  jeg  siger,  at  det  gjælder  Jeres  Bagdel,  at  I 
kommer  afsted,«  svarede  Rytteren  og  traadte  et  Skridt 
frem  paa  Broen.  Kulsoen  drog  sig  hurtigt  tilbage.  Palle 
havde  sejret. 

For  at  gjøre  Bodils  Nærværelse  begribelig,  maa  vi 
fortælle,  hvorledes  hun  havde  tilbragt  den  foregaaende 
Nat,  da  hun  forlod  Ibs  Hytte.  Hun  søgte  først  at  ind- 
hente Palle,  men  da  Drengen  begav  sig  hjemad  i  et 
hurtigt  Løb,  var  det  hende  umuligt  at  naa  ham.  Hun 
forandrede  derfor  sin  Plan  og  vendte  tilbage  til  Hytten. 
Lidt  efter  gik  Ib  ned  til  Præsten  for  at  erfare,  hvad 
Brevet  indeholdt.  Kulsoen  vovede  ikke  straks  at  følge  efter, 
desuden  gik  Ib  saa  stærkt,  at  hun  umuligt  kunde  holde 
Skridt  med  ham.  Hun  tøvede  altsaa  nogle  Øjeblikke, 
derefter  aabnede  hun  Ibs  Dør  og  traadte  ind  i  Hytten. 
Baalet  brændte  endnu  paa  Skorstenen,  ved  dets  Skin 
fandt  hun  Vej  til  et  Aflukke  indenfor  det  første  Værelse. 
Herind  kastede  hun  først  all  det  Brød,  hun  nylig  havde 
tigget  og  aabnede  Døren  for  en  lille  Støverhund,  som 
straks  sprang  ind  i  Stuen.  Kulsoen  bandt  en  Snor  i 
Hundens  Halsbaand,  tog  den  med  sig  og  forlod  Hytten. 
Dyrets  Instinkt  førte  det  øjeblikkeligt  i  den  Retning,  Ib 
var  gaaet.  Kulsoen  fulgte  efter  og  naaede  saaledes 
Præstegaarden  noget  efter,  at  Vagtmesteren  havde  faaet 
Folkene  vækkede.  Ved  at  lytte  og  spejde  udenfor  Vin- 
duerne, i  Forbindelse  med  en  sindrig  Kombination  af  det, 
som  hun  selv  havde  været  Vidne  til  i  Skovløberhytten, 
kom  hun  snart  paa  Spor  efter  Hemmeligheden. 

Om  Eftermiddagen  forlod  Palle  Slottet  og  gik  ind  i 
Skoven.  Hans  Arbejde  var  fuldendt :  Lænken  til  Baaden 
overfilet  og  Kulsoen  fordreven  fra  Gjørsløv.  Men  han 
betænkte,  at  hun  paa  Hjemvejen  kunde  møde  Kaptajnen 
og  hans  Ryttere,  medens  de  gjennemsøgte  Skoven.  Det 
var  en  Mulighed,  som  maatte  forhindres.  Altsaa  vandrede 
han  ned  mod  Valbygaard,  skraalende  en  Sang  af  fuld 
Hals  og  tav  kun  i  enkelte  Mellemrum,  medens  han  trak 
sit  Vejr  eller  lyttede  efter  Dragonerne. 

Pludseligt  standsede  han,  en  usædvanlig"  Lyd  fængs- 
lede hans  Opmærksomhed,  et  tilfreds  Smil  foer  over 
hans  Ansigt.  Inde  fra  en  af  Vejens  Sider  aabnedes  en  stor 
Slaaenbusk,  og  et  skægget  Ansigt  kom  tilsyne  over  den. 

»Hvordan  gaar  det?«  spurgte  Manden  i  Busken. 

»Dejligt!«  sang  Palle  endnu  lydeligere  end  før. 

»Pas  vel  paa  Kulsoen!«  hviskede  Manden,  idet  han 
trak  sig  tilbage  mellem  Grenene  og  forsvandt.  Palle  nikkede 
og  gik  videre.  Lidt  efter  vakte  en  Lyd  hans  Opmærk- 
somhed. Inde  fra  Gjærdet  i  Skoven  hørtes  en  svag  og 
gjentagen  Hoste.  Palle  gik  derhen  og  udbrød  i  et  For- 
undringsraab  ved  pludseligt  at  mødes  med  Gjenstanden 
for  hans  Tanker.  Kulsoen  sad  paa  en  Sten  ved  Gjærdet. 
Da  hun  fik  Øje  paa  Drengen,  foer  et  Smil  over  hendes 
Ansigt,  hun  strakte  ham  Haanden  imøde  og  udbrød : 

»Det  var  godt  Du  kom,  lille  Søn,  jeg  er  saa  syg, 
at  jeg  ikke  kan  flytte  mine  Fødder.« 

»Stakkels  Mutter!  er  I  syg,  saa  skal  jeg  følge  Jer. 
Hvor  har  I  været  henne  idag?« 

»Ovre  paa  Erikstrup,  for  at  tigge  lidt  Mad  til  mig 
og  din  stakkels  gamle  Fader.« 

»Naa,  saa  det  har  I?«  sagde  Palle,  som  erindrede 
sig,  at  han  for  ikke  en  Time  siden  havde  set  hende 
foran  Vindebroen.   »Og  hvad  Vej  skal  I  nu?« 

>Jeg  vilde  gjerne  nordpaa  for  at  se  at  træffe  den 
svenske  Kaptajn.  Jeg  har  hørt,  at  han  nu  gjennemsøger 
Skoven  ad  Søholm  til;  han  skylder  mig  en  Rigsort,  fordi 
jeg  viste  ham  til  Gjørsløv,  dengang  hans  Folk  kom  til 
Egnen.  —  Hvor  vilde  Du  hen?« 

»Jeg  skulde  sønderpaa,«  svarede  Palle. 

»Saa  gaar  jeg  samme  Vej,«  ytrede  Kulsoen  hurtigt, 
»det  faar  da  at  vente  med  min  Rigsort  til  en  anden  Gang. 
Men  maaske  Du  ikke  gjerne  ser,  at  jeg  følger  med  Dig?« 

Gjøngehøvd.  og  Uroiin.  Vat;tra.  32 

»Jo,  tværtimod,  Mutter!  det  høre  Gud,  at  jeg  aller- 
helst vil  følge  med  Jer.« 

»Du  er  jo  en  rar  Dreng,«  sagde  den  Gamle,  idet 
hun  klappede  Palle  paa  Kinden,  »og  igaar  Aftes  var  Du 
saa  kort  for  Hovedet.« 

»Igaar  havde  jeg  Forretninger.« 

»Jeg  veed  det  nok,  Palle!  jeg  kunde  jo  straks  se 
det  paa  Dig;  man  narrer  mig  ikke  saa  let.« 

»Det  tror  jeg  selv.« 

»Naar  vi  forhøre  os  ret,  saa  har  Du  bestemt  ogsaa 
en  lille  Forretning  idag?« 

»Nej,  deri  tager  I  dog  fejl.« 

»Hvad  gjør  Du  da  herude  i  Skoven?«  spurgte  hun 
pludseligt. 

Palle  betænkte  sig  nogle  Øjeblikke.  Han  var  bragt 
i  Forlegenhed.    Kulsoen  smilede  spottende  og  vedblev: 

»Palle,  Palle!  det  kan  nok  være,  at  man  i  denne 
syndige  Verden  imellemstunder  har  Lov  til  at  benytte  en 
Hlle  Løgn;  men  man  bør  aldrig  gjøre  det  uden  at  kunne 
give  den  Skin  af  Sandhed.  Mærk  Dig  det,  min  Dreng!« 

»Men  jeg  siger  Jer,  at  jeg  ikke  har  noget  at  be- 
stille, jeg  gaar  blot  omkring  og  synger  lidt  herude  for 
min  Fornøjelse.« 

»Hvorfor  vilde  Du  da  netop  foretrække  Vejen  søn- 
derpaa?« 

»Ak,  Mutter,  Mutter!  I  frister  mig  over  min  For- 
mue,« hviskede  Palle  med  en  klagende  Stemme.  »Jeg 
har  da  et  Ærinde,  som  I  siger,  men  jeg  tør  ikke  for- 
tælle det  til  Eder.« 

»Til  mig!«  ytrede  hun  heftigt  og  sprang  op,  glem- 
mende sin  svage  Tilstand.  »Hvem  skulde  da  en  Søn  vel 
bedre  kunne  betro  sig  til  end  til  sin  Moder?« 

»Ja,  det  er  ogsaa  sandt.  Kom,  lad  os  gaa.« 

Kulsoen  rejste  sig;  idet  de  gik  ned  ad  Skovvejen, 
hviskede  hun:  »Sig  mig  blot,  hvem  der  har  givet  Dig 
dit  Ærinde  at  forrette?« 

*Den  naadige  Frue  paa  Gjørsløv.« 

»Naa  ja,  saa  veed  jeg  allerede,  det  er  til  Vagt- 
mesteren.« 

Drengens  Forundring  tiltog,  han  betragtede  hende 
uden  at  svare. 

»Det  gjælder  den  Flugt,  de  have  for  inat.« 

»Aa  nej,«  svarede  Palle.  »Jeg  vidste  nok,  at  I  tog 
fejl,  tværtimod,  det  gjælder  om  at  udsætte  Flugten  til 
imorgen  Nat.« 

»Hvorfor?« 

»Kanske  sig  de  ikke  kunne  blive  færdige  før;  naar 
saadanne  Folk  drage  afsted,  er  det  ikke  med  dem  som  med 
os  Andre,  de  have  saa  meget  Gods  at  tage  Vare  paa.« 

*Ja,  Guds  Død  og  Pine!  det  har  Du  Ret  i,«  sagde 
Kulsoen,  idet  hun  tænkte  paa  Sølvtøjet. 

»Jeg  har  nylig  baaret  en  stor  Pakke  bort,  som  jeg 
hemmelig  fik  listet  ud  over  Vindebroen.« 

»Hvad  var  der  i  den?« 

»Ja,  hvad  veed  jeg  det,  den  var  tung  og  haard  at 
føle  paa  og  gav  en  Klang  fra  sig  som  Sølvtøj.« 

Kulsoens  Øjne  straalede.  —  »Haard  og  tung!«  mum- 
lede hun  for  sig  selv  —  »og  den  klang  som  Sølvtøj.  — 
Det  er  sandt,«  tilføjede  hun,  »siden  Du  taler  om  en 
Pakke,  saa  kommer  jeg  i  Tanker  om,  at  jeg  ogsaa  har 
en,  og  deri  er  noget  gjemt  til  Dig.  —  Se  her,  min  rare 
Dreng!  har  Du  to  kjønne  Æbler.«  Palle  smilede  fornøjet, 
modtog  Æblerne  og  gav  sig  straks  til  at  spise  det  ene. 

»Du  skal  se,  Palle!  at  Du  bringer  det  til  noget 
stort  deroppe  paa  Gaarden.  Jeg  har  altid  sagt  til  Fatter, 
at  der  sad  et  godt  Hode  paa  den  lille  Palle,  og  nu  kan  Du 

selv  udregne,  at  mine  Ord  gaa  i  Opfyldelse,  for  naar 
Herskabet  ikke  havde  Tillid  til  Uig,  saa  gave  de  Dig 
ikke  deres  Sølvtøj  at  bære.« 

»Ja,  men  jeg  siger  jo  ikke,  at  der  var  Sølvtøj  i 
Pakken.« 

»Det  kan  ogsaa  være  os  det  samme,  min  Dreng! 
vi  faa  jo  intet  deraf;  alligevel,  Palle !  det  er  en  underlig 
Tanke  den  paa  eengang  at  holde  saa  meget  i  sine 
Hænder,  at  man  kunde  have  nok  til  at  leve  godt  og 
mageligt  for  hele  sit  Liv  igjennem.  Hvad  Du,  —  faldt 
det  Dig  ikke  ind?« 

»Jo,  nu  da  1  siger  det,  men  ikke  før.« 

»Der  var  da  Ingen,  som  saa  Dig  gaa  bort  med 
Pakken  ? « 

»Nej,  ikke  saa  vidt  jeg  tror,  for  ellers  havde  de 
nok  taget  den  fra  mig.« 

»Du  fik  den  ogsaa  ordentlig  afleveret?« 

»Forvaret,  mener  I?« 

»Ja  vist,  forvaret.  Hvor?« 

Drengen  tav,  som  om  han  betænkte  sig  paa  Svar. 

»Du  er  maaske  bange  for  at  betro  det  til  mig,  til 
din  Moder?« 

»Nej,  vist  ikke,  jeg  gjemte  den  hjemme  i  Vagt- 
mesterens Hus,  for  han  var  ikke  selv  tilstede.« 

Alt  dette  klang  meget  sandsynligt.  Den  gamle 
Kones  Aasyn  straalede  af  Begjærlighed.  Hun  gik  i 
Fælden.  »Imidlertid  kunde  der  jo  komme  nogen  og  finde 
den,  Du  Uforsigtige!« 

»Nej,  jeg  gravede  den  ned  i  Halmen  oppe  paa  Lof- 
tet,« vedblev  Drengen  troskyldig. 

»Det  er  dog  ikke  sikkert,  lille  Palle!  lad  os  heller 
gaa  hen  og  se,  om  den  er  der  endnu.« 

»Lad  os  det,«  sagde  Palle. 

Et  langt  Stykke  af  Vejen  blev  fra  nu  af  fortsat  i 
uafbrudt  Tavshed;  hvor  forskjellige  end  de  Tanker  vare, 
som  imidlertid  gjennemkrydsede  Begge,  saa  mødtes  de  dog 
i  een  Retning,  det  var  den  Tilfredshed  Begge  følte  i 
Haabet  om  at  have  skuffet  hinanden.  Den  korte  Dag  be- 
gyndte at  svinde,  da  de  kom  til  Hytten;  inde  i  Skoven 
herskede  allerede  en  fuldstændig  Skumring.  Vinden  foer 
med  en  klagende  Lyd  igjennem  Træernes  Toppe,  ethvert 
heftigt  Pust  rev  store  Flokke  af  Løv  med  sig. 

»Hvem  der  havde  sig  en  saadan  Skov!«  ytrede 
endelig  Kulsoen,  som  fandt  det  rettest  ikke  længer  at 
overlade  Drengen  til  sine  Betragtninger. 

>Ja,  det  maa  I  nok  sige,«  svarede  Palle,  »saa  gik 
jeg  og  søgte  efter  Fuglereder  hver  evige  Dag.« 

»Det  kunde  Du  jo  ikke,  Du  tossede  Dreng!  for  jeg 
lod  straks  alle  Træer  hugge  om  og  sælge  til  Brændsel. 
—  Har  Du  ellers  set  noget  til  Vagtmesteren  idag?« 

»Han  gik  nordpaa  efter  Svend  imorges.« 

»Hvis  han  fandt  mig  inde  i  Hytten,  var  jeg  et 
ulykkeligt  Menneske,«  hviskede  Ivulsoen. 

>'Tror  I?« 

»Ja,  han  gjorde  bestemt  en  Ulykke  paa  mig.« 

»Saa  lad  være  at  gaa  derind.« 

»Jeg  vil  blot  se,  hvad  det  er  for  kostbare  Sager, 
det  fornemme  Herskab  fører  med  sig.« 

»For  den  Sags  Skyld  skal  jeg  nok  blive  her  udenfor 
og  give  Jer  et  Tegn,  hvis  nogen  kommer.  Pakken  ligger 
længst  tilbage  ved  Skorstenen  under  de  store  Halmknipper.« 

»Døren  er  jo  aflaaset,«  ytrede  Kulsoen. 

»Ja,  men  jeg  veed,  hvor  han  forvarer  Nøglen.« 

Palle  rakte  Haanden  ind  i  et  Hul  under  Dørtrinet, 
tog  en  Nøgle  og  aabnede  Døren.  Derefter  traadte  Begge 
ind  i  Hytten.    Opgangen  til  Loftet  fandt  Sted  igjennem 

et  Hul  i  Nærheden  af  Alkoven.  Palle  hentede  en  Stige 
udenfor  Hytten  og  stillede  den  op  til  Væggen.  Kulsoen 
steg  uden  Betænkning  op  ad  Stigen,  skød  Lemmen  til- 
bage med  Hovedet  og  krøb  ind  paa  Loftet. 

»Gaa  Du  nu  lidt  udenfor,  min  kjære  Søn !  og  se 
vel  efter,  om  der  kommer  Nogen.  Det  var  jo  henne  ved 
Skorstenen,  at  Du  gjemte  Pakken,  ikke  sandt?« 

»Jeg  er  bange  for,  at  I  ikke  finder  den,«  svarede 
Palle,  idet  han  med  en  spottende  Latter  tog  Stigen 
bort  fra  Hullet. 

Kulsoen  udstødte  et  Skrig,  hendes  Ansigt,  som 
nylig  havde  udtrykt  en  rasende  Begjærlighed,  forandredes 
pludseligt  ved  disse  Ord.  Hun  anede,  at  Palle  havde 
lokket  hende  i  en  F'ælde. 

»Palle,  Palle!«  raabte  hun.  »Hvad  skal  det  betyde, 
Du  narrer  mig  dog  vel  ikke?« 

»Mutter,  Mutter!«  svarede  Drengen,  »husker  I,  hvad 
I  nylig  sagde:  Det  kan  nok  være,  at  man  i  denne  Ver- 
den har  Lov  til  at  benytte  sig  af  en  Løgn,  men  man  bør 
aldrig  gjøre  det  uden  at  kunne  give  den  Skin  af  Sand- 
hed. Det  er  netop,  hvad  jeg  nu  har  gjort.  I  vilde'  narre 
mig,  og  jeg  har  narret  Eder.« 

•»Men  hvad  skal  dog  alt  dette  sige?« 

»Ikke  andet,  end  at  I  kommer  til  at  slaa  Jer  til  Ko 
oppe  paa  Halmloftet  for  det  første  og  hvile  Eders  trætte 
Lemmer  lidt,  thi  nu  forvaret  jeg  Stigen,  og  saa  lukker 
jeg  Døren  i,  byder  Eder  Farvel  og  gaar  min  Vej.« 

Drengen  lod  Handlingen  følge  efter  sine  Ord.  Uden 
at  agte  paa  Kulsoens  Bønner,  Trusler  og  Eder,  gik  han 
ud  af  Stuen,  lukkede  Døren  og  stængede  den  udvendig 
fra.  Derefter  løb  han  tilbage  til  Skoven. 

9. 
Flugten. 

Paa  Gjørsløv  var  imidlertid  alt  forberedt  til  Flugten. 
\'ed  Aftenens  Frembrud  vendte  Esner  tilbage  med  sine 
Rj'ttere  uden  at  have  fundet  dem,  han  søgte.  Han  førte 
et  Selskab  af  Officerer  med  sig,  som  han  havde  truffet 
i  Skoven,  udsendte  i  samme  Ærinde.  Rytterne  trak  deres 
Heste  i  Stalden  og  forsvandt  derpaa  i  Borgestuen.  Efter- 
haanden  som  det  blev  stille  i  Gaarden,  tiltog  Larmen 
oppe  i  Kaptajnens  Værelser,  man  forberedte  et  Drikkelag 
hos  Esner,  der  skulde  staa  i  Forhold  til  de  overstaaede 
Besværligheder  om  Dagen.  Højrøstede  Stemmer,  Latter 
og  Sange  trængte  over  til  den  Fløj,  hvor  Fru  Elsebeth 
og  hendes  Datter  befandt  sig. 

Fruen  havde  allerede  været  rejseklædt  i  flere  Timer. 
iMedens  hun  gik  frem  og  tilbage  i  Værelserne,  udfandt 
hun  bestandig  flere  Gjenstande,  som  hun  troede  burde  føjes 
til  det  sammenpakkede  Gods,  endskjøndt  Rud  vedblev  at 
paastaa,  at  de  umuligt  kunde  føre  saa  meget  med.  Junke- 
ren var  utaalmodig  og  ordknap  denne  Aften,  maaske  ogsaa 
ydmyget  over  atter  at  maatte  ty  til  Gjøngernes  Hjælp. 
Han  hadede  Svend,  ikke  af  nogen  bestemt  Aarsag,  men 
mere  ifølge  et  vist  Instinkt;  der  laa  et  Aarhundrede  imel- 
lem deres  Ideer,  et  Aarhundrede  og  en  Revolution. 

Karen  sad  ved  Vinduet,  bleg  og  tavs,  og  stirrede  ned 
i  Gaarden.  Maanen  sænkede  sit  Lys  over  den  gamle 
gothiske  Bygning  og  paa  Vandet  i  Graven,  hvor  den  lille 
Baad  gyngede,  som  skulde  føre  dem  til  Frihed  og  Frelse. 
Skildvagten  ved  Broen  stod  som  en  Stenstøtte,  stiv  og 
ubevægelig.  Skovene  paa  den  anden  Side  syntes  at  ud- 
gjøre  en  sammenhængende  Masse,  indhyllede  i  Taage 
og  Mørke. 

Uden  Tvivl  var  Karens  Tanker  i  disse  Øjeblikke 
beskjæftigede  i  en  aldeles  forskjellig  Retning  fra  Moderens 
medens  hun  sad  der,  rolig,  drømmende  og  hengiven  i  sin 
Skjæbne.  Hvor  mange  Drømme  ligge  ikke  forborgne  hos 
den  unge  Kvinde,  der  stirrer  ud  i  Verden,  uskyldig  og 
uerfaren  som  en  Fugl  fra  den  moderlige  Rede.  Disse 
Drømme,  en  Kvindes  Hvile,  et  Hjertes  Fristed,  ere  ikke 
det  samme  for  Manden,  de  ledsages  hos  ham  af  saa 
megen  ængstelig  Higen,  det  forbigangne  og  det  tilkom- 
mende trænger  sig  ind  i  Øjeblikket,  fordi  han  mere  til- 
hører Verden  end  hun,  mere  Jorden  end  Himlen,  de  for- 
binde sig  hos  ham  ligesaa  ofte  med  Smerte  som  med 
Lykke.  Han  er  istand  til  at  føle  ligesaa  dybt,  kun  ikke 
ligesaa  rent,  med  samme  Varme,  men  ikke  med  samme 
Resignation  som  Kvinden. 

Den  vigtige  Time  nærmede  sig.  I  Gaarden  forblev 
alt  roligt  og  tavst,  flere  Gange  saa  Karen  en  dunkel 
Skikkelse  komme  op  fra  Kjælderen,  bærende  i  Haanden 
en  Gjenstand,  som  kunde  ligne  en  Vinkande,  med  hvilken 
han  forsvandt  i  Skyggen,  som  Ringmuren  dannede  nede 
ved  Vindebroen.  Det  var  den  utrættelige  Palle,  der 
under  alle  sine  Forberedelser  tænkte  paa  at  vederkvæge 
Skildvagten.  Uhret  i  Taaret  slog  tolv,  dets  dybe  Klang 
hørtes  overalt  i  Slottet  og  gjenlød  ovre  fra  den  mod- 
satte Side.  Maanen  var  i  Begreb  med  at  forsvinde  bag 
Skoven,  dens  Bortgang  var  det  Øjeblik,  som  Ib  havde 
bestemt  til  Flugten.  Karen  sad  endnu  ved  Vinduet,  hun 
saa  Palle  krybe  over  Muren  og  komme  tilsyne  igjen  nede 
ved  Baaden,  som  hævede  sig  og  sank  med  Vandspejlet 
under    den  lette  Vind,    der  bevægede  Søens  Overflade. 

»Tiden  er  kommen!«  hviskede  Fru  Elsebeth  med 
blege  og  skjælvende  Læber.  »Lad  os  gaa!  Vil  1,  Rud! 
hjælpe  mig  med  at  bære  disse  Pakker?« 

Junkeren  tog  en  Pakke  under  hver  Arm,  og  de  tre 
Flygtninge  listede  sig  ud  af  Værelset  med  sagte  Skridt, 
med  tilbageholdt  Aande  og  frygtende  for  Bevægelsen 
af  deres  egne  Klæder. 

Fra  Gangen  hørte  de  Støjen  af  de  svenske  Officerer 
inde  i  Esners  Værelser,  straks  efter  lød  den  mere  dæm- 
pet for  Flygtningene,  idet  de  gik  ned  ad  Vindeltrappen, 
som  førte  til  Kjælderen. 

Her  tændte  Rud  en  Fyrretræsfakkel  og  gik  foran 
ind  i  en  dyb  og  hvælvet  Gang,  der  fortsattes  under 
Slottet  og  endte  ved  en  Udfaldsport  udenfor  Ringmuren. 

Ingen  af  dem  havde  hidtil  talt  et  Ord.  Fru  Else- 
beth saa  efter  Junkerens  Pakker  og  Juvelskrinet,  som 
hun  selv  bar.  Karen  saa  efter  det  brogede  Skær,  som 
Faklen  kastede  over  de  grønlige  og  fugtige  Mure.  Hun 
kjendte  intet  til  alle  Moderens  pinlige  Bekymringer  og 
skred  fremad  med  et  let  og  tillidsfuldt  Sind.  Hun  forlod 
Faren,  det  var  Slottet,  og  gik  til  Frelse,  det  var  Svend. 

Palle  havde  nemlig  ikke  omtalt,  at  Ib  denne  Gang 
havde  paataget  sig  at  lede  alt. 

Endelig  kom  de  til  Udfaldsporten,  en  gammel  Ege- 
dør,  hvis  massive  Tømmer  næsten  skjultes  af  dens  tykke 
Jernbeslag.  Junkeren  aabnede  den,  i  det  samme  blæste 
Trækvinden  hans  Fakkel  ud. 

Da  de  traadte  op  fra  Kjælderen,  rejste  sig  en  høj 
Skikkelse,  som  hidtil  havde  siddet  skjult  i  Mørket.  Det 
var  Ib.  Han  hævede  sin  Finger  ivejret  for  at  paaminde  dem 
om  at  være  stille,  derpaa  tog  han  Pakkerne  fra  Junkeren 
og  bar  dem  ned  i  Baaden.  Rud  og  Karen  fulgte  efter. 
Fru  Elsebeth  derimod  standsede  pludseligt  og  hviskede: 

^0  min  Gud  og  Frelser!  jeg  har  glemt  Tegnebogen 
med  alle  mine  Papirer,  den  ligger  paa  Kaminen.  Vent 
et  Øjeblik,  jeg  kan  umuligt  lade  den  blive  tilbage.« 

Rud  tilbød  sig  at  hente  den,  men  Fruen  var  alle- 
rede forsvunden  indenfor  Udfaldsporten, 

Ib  udstødte  en  dæmpet  Ed.  Det  var  kun  Svend,  der 
forstod  at  bringe  ham  til  Taalmodighed.  »Lad  os  gaa 
tilbage  til  Hvælvingen  saa  længe,«  hviskede  han,  »der 
ere  vi  idetmindste  sikre  for  at  blive  sete.« 

Junkeren  og  Karen  fulgte  hans  Opfordring.  Ib  trak 
Døren  paa  Klem  efter  sig. 

»Er  I  alene  til  at  ro  os  over?«  spurgte  Rud. 

»Alene,  nej  vi  ere  To,  formoder  jeg.« 

»Hvilke  To?« 

»I  og  jeg,  Baaden  bærer  ikke  flere  end  Fire.  For- 
resten behøver  I  ikke  at  frygte.  Sagen  har  næppe  stor 
Fare.  Mens  Vinen  drager  igjennem  Svenskerne  hist 
oppe,  drage  vi  hernede  igjennem  Vandet.  Ovre  paa  den 
anden  Side  vente  vore  Heste,  saa  jage  vi  igjennem 
Skovene  i  den  klare  Nat.  I  værste  Fald  husker  Junkeren 
nok  paa  mit  Raad  fra  sidst  af.« 

»Hvilket  Raad?« 

»At  dække  sig  med  Kappen  for  Pallasken  og  at  dukke 
sig  for  Karabinen,«  svarede  den  ondskabsfulde  Vagt- 
mester, »man  rider  ikke  Svenskerne  overende  hver  Gang, 
og  inat  maa  I  holde  Eder  bag  Herskabet,  mens  jeg  er 
foran  og  viser  Vej.« 

»Jeg  rider,  hvor  det  behager  mig,«  svarede  Junkeren. 

»Aa  nej,  I  rider  der,  hvor  jeg  siger,  og  ikke  andre 
Steder;  det  er  mig,  som  befaler  her,  og  det  er  Eder, 
som  adlyder.« 

Karen  lagde  sin  Haand  paa  Ruds  Arm,  han  tav. 
Ibs  Ord  vare  korte  og  bestemte,  de  indeholdt  desuden 
en  Sandhed,  som  han  ikke  kunde  nægte. 

Lidt  efter  hørtes  ilsomme  og  lette  Skridt  i  Gangen, 
Fru  Elsebeth  vendte  tilbage  med  en  brændende  Voks- 
stabel i  den  ene  Haand  og  Brevtasken  i  den  anden. 

»Endelig!«  mumlede  den  utaalmodige  Vagtmester 
og  traadte  ud  af  Porten. 

Stedet,  hvortil  Flygtningene  havde  begivet  sig  for 
at  stige  i  Baaden,  laa  omtrent  i  modsat  Retning  af  Ind- 
gangen til  Slottet,  det  var  umuligt,  at  Skildvagten  ved 
Broen  skulde  kunne  opdage  dem,  saa  meget  mindre  som 
den  forsigtige  Palle  baade  havde  omviklet  Baadens  Aarer 
og  dernæst  sørget  for,  at  Dragonen  netop  i  det  afgjørende 
Øjeblik  var  uskikket  til  at  anvende  sin  Opmærksomhed 
paa  nogetsomhelst.  Uagtet  disse  Forsigtighedsmidler 
syntes  Faren  dog  ikke  at  være  saa  ringe,  som  Ib  mente. 
Fra  Kaptajnens  Værelse  i  øverste  Etage  skinnede  Lysene 
ned  paa  Graven;  saa  snart  altsaa  Flygtningene  kom 
udenfor  Skyggen  af  Ringmuren,  vare  de  udsatte  for  at 
blive  bemærkede,  hvis  Nogen  af  Selskabet  tilfældigvis 
paa  samme  Tid  befandt  sig  ved  Vinduerne.  Man  hørte 
Klang  af  Glas,  Støj  og  Kor  af  Latter  trænge  ud  af  de 
sønderslaaede  Ruder  og  saa^  dunkle  Skikkelser  bevæge 
sig  igjennem  denTaage,  som  Tobaksrøgen  dannede  i  Salen. 

Idet  Ib  traadte  ud  af  Porten,  blev  den  Stilhed,  som 
hidtil  havde  hersket,  pludseligt  afbrudt  ved  et  Pistolskud 
paa  den  modsatte  Side  af  Slottet,  og  som  maatte  være 
bleven  rettet  op  mod  Vinduerne  i  Salen,  thi  man  hørte 
straks  efter  de  faldende  Glasskaar  klirre  paa  Stenbroen. 
Ib  sank  i  samme  Øjeblik  ned  paa  jorden  og  spejdede 
omkring  til  alle  Sider.  Fru  Elsebeth  udstødte  et  Angst- 
skrig. Endnu  medens  Overraskelsen  beherskede  Alle, 
faldt  nok  et  Skud  i  samme  Retning  som  det  første,  og 
Glasskaarene  klirrede  paany. 

Det  sidste  Skud  blev  fulgt  af  et  lydeligt  Skrig  og 
nogle  langtrukne  Ord,  som  Ib  paa  Grund  af  Afstanden 
ikke  kunde  forstaa. 

Disse    to   Skud  forandrede  alt.    N'induerne  i  Salen 

bleve  stødte  op,  og  Selskabet  bemærkede  Gruppen  nede 
ved  Graven.  Stormklokken  lod  inde  i  Gaarden,  en  Fakkel 
kom  tilsyne  ovenfor  Muren,  dens  røde  Flamme  kastede 
sit  Lys  hen  over  Graven.  Fru  Elsebeth  havde  lænet  sig 
bleg  og  stum  af  Rædsel  til  Junkeren,  der  selv  stod  som 
forstenet  med  et  Udtryk,  der  vidnede  om  alt  andet  end 
Mod.  Karen  havde  grebet  Moderens  Arm  og  skjulte  sit 
Ansigt  ved  hendes  Bryst. 

»Kom!«  hviskede  Ib,  »hurtigt,  det  gjælder  blot  om 
at  naa  over  paa  den  anden  Side.  Endnu  kunne  vi  redde 
os,  om  et  Øjeblik  vil  det  være  for  silde.« 

Med  disse  Ord  sprang  han  ned  i  Baaden.  Rud 
vilde  følge  efter,  men  Fru  Elsebeth  standsede  ham. 

»Det  er  for  silde!«  hviskede  hun,  »ser  Du  ikke  Dra- 
gonerne komme  frem  paa  Ringmuren  ovenover  os?  Lad 
os  liste  os  tilbage  til  vore  Værelser  saa  hurtigt,  vi  kunne.« 

»Som  I  ville!«  sagde  Ib,  idet  han  standsede.  »Giv 
mig  da  Kassen  der  med  Eders  Kostbarheder,  den  idet- 
mindste  vil  jeg  kunne  frelse.« 

Fru  Elsebeth  lod  til  at  betænke  sig,  men  Ib  tog 
Kassen  og  sprang  i  Baaden.  De  tre  Andre  droge  sig 
tilbage  igjennem  Udfaldsporten.  Da  Ib  vilde  støde  fra 
Land,  hævede  sig  en  Røst  paa  Ringmuren : 

»Stands,  Du  der!  i  dette  Øjeblik  lægge  seks  Kara- 
biner an  paa  Dig,  gjør  Du  endnu  et  Tag  med  Aaren, 
lader  jeg  fyre.« 

Ib  saa  sig  om,  han  bemærkede  en  Række  truende 
Hoveder,  som  hævede  sig  fra  Randen  af  Ringmuren, 
efterfulgte  af  Geværpiber,  der  alle  pegede  mod  ham. 
Fra  de  aabne  Vinduer  i  Salen  gjentog  det  samme  ube- 
hagelige Syn  sig.  Han  sukkede  og  traadte  op  paa  Land, 
idet  han  lod  juvelkassen  glide  ned  til  en  Skikkelse,  som 
hidtil    havde    ligget   stille  og  sammenbojet  i  Bunden  af 

Baaden.  Da  Ib  steg  ud,  gled  denne  Skikkelse  ved  Baa- 
dens  Bevægelse  uformærkt  ned  i  Graven  og  svømmede 
over  til  den  anden  Side.  Lidt  efter  antydede  et  Skrig 
fra  Skoven,  at  han  havde  naaet  Land. 

»Det  er  godt,  lille  Palle !<:  mumlede  Ib,  »nu  have 
vi  idetmindste  faaet  Skatten  i  Sikkerhed.« 

I  samme  Øjeblik  sprang  to  Dragoner  ind  paa  ham. 
\'agtmesteren  udstødte  et  Brøl,  han  hævede  sig  i  sin 
fulde  Højde,  omklamrede  sine  Fjender  og  søgte  at  drage 
dem  med  sig  ned  i  Baaden,  medens  han  holdt  dem  som 
et  Skjold  foran  sig,  men  en  tredje  Rytter  havde  allerede 
draget  Baaden  op  paa  Land.  Flere  Forfølgere  nærmede 
sig.  Ib  indsaa,  at  alt  var  tabt.  Med  denne  Bevidsthed  ry- 
stede han  sine  Fjender  afsig,  gjorde  et  Spring,  hen  imod 
Udfaldsporten,  som  var  bleven  staaende  aaben.  Indenfor 
denne  forsvandt  han  og  slog  Døren  ilaas  efter  sig. 

»Sesaa!*  raabte  fra  Murtinden  en  triumferende  Per- 
son, som,  belyst  af  en  Sidemands  Fakkel,  viste  Kaptajn 
Esners  røde  og  ophidsede  Ansigt,  og  som  fra  dette  Sted, 
væbnet  med  en  Pistol  i  hver  Haand,  havde  set  Ibs 
Flugt.  »Nu  kunne  vi  tage  os  Sagen  ganske  let.  Gav- 
tyven har  selv  spærret  sig  inde.  En  Vagt  stiller  sig  med 
opspændt  Karabin  foran  Slottets  Indgange.  I  andre  følge 
Fændriken,  saa  skulle  vi  lege  Hund  efter  Hare.« 

Endnu  medens  Esner  uddelte  disse  Befalinger,  faldt 
et  Skud  fra  den  anden  Side  Graven.  Manden,  som  holdt 
Faklen  ved  Kaptajnens  Side,  udstødte  et  Skrig,  tabte 
Faklen  og  styrtede  ned  fra  Muren  paa  Stenbroen.  Man 
vidste  ikke,  hvorfra  Skuddet  kom,  en  let  Røg,  som  foer 
hen  over  Søen,  betegnede  alene  Retningen.  Paa  samme 
Tid  forsvandt  to  Mænd,  der  paa  den  anden  Side  Graven, 
tavse  og  ubevægelige,  havde  været  Vidne  til  alt.  Kap- 
tajnen forlod  Ringmuren.  Uden  at  bekym.re  sig  om  den 

Døde,  henvendte  han  sig  til  en  af  de  nærmeste  Dra- 
goner og  udbrød: 

»Lad  den  lille  Bro  gaa  ned  efter  det  skrigende 
Fruentimmer  hist  ovre,  for  at  vi  kunne  faa  nogen  Besked 
om,  hvad  alt  dette  skal  betyde.« 

Dragonen  gik  ned  til  Broen. 

Medens  dette  foregik,  naaede  Fru  Elsebeth  og  hendes 
Ledsagere  tilbage  til  deres  Værelser,  uden  at  blive  be- 
mærkede eller  standsede  af  Nogen.  De  ulykkelige  Damers 
første  Omsorg  gik  her  ud  paa  saa  vidt  muligt  at  tilintet- 
gjøre  alle  Spor  af  den  forraadte  Flugt.  Rud  derimod 
vendte  tilbage  til  sit  Taarnkammer,  lukkede  omhyggeligt 
Døren  og  gik  tilsengs  uden  at  forstyrres  af  Larmen  og 
Skrigene,  der  trængte  op  til  ham,  da  Jagten  begyndte. 
Gaarden  var  oplyst  af  Fakler,  i  Baggrunden  saas  Ryt- 
terne løbe  frem  og  tilbage  og  tabe  sig  i  Mørket.  Fak- 
lerne kastede  et  skarpt  og  rødligt  Lys  over  Slottets 
Mure.  Midt  i  Gaarden  stod  Esner,  uddelende  sine  Be- 
falinger, rundt  omkring  ham  havde  der  dannet  sig  en 
Kreds  af  Dragoner,  paa  hvis  Karabiner  eller  Pallasker 
Fakkellyset  glimrede.  Rytterne  begyndte  med  at  efter- 
søge den  nederste  Etage  og  trænge  igjennem  Hvælvingen 
til  Udfaldsporten,  men  Ib  fandtes  ikke.  De  stængede 
Porten  og  ilede  derefter  videre  for  at  fortsætte  Under- 
søgelserne i  de  tilstødende  Celler  og  Gange. 

Mørket  begunstigede  Flygtningen,  han  syntes  at  være 
sporløst  forsvunden.  Tilraab,  Trusler  og  Befalinger  gave 
Ekko  i  de  mørke  Hvælvinger,  Ingen  svarede,  og  intet 
røbede  hans  Nærværelse.  Fra  Kjælderen  eftersøgte  Esner 
og  hans  Mænd  Stueetagen  med  ligesaa  ringe  Held.  For- 
følgerne vare  ved  denne  Lejlighed  skaansomme  nok  til  at 
forlade  Fru  Elsebeths  Værelser,  saa  snart  de  havde  over- 
bevist   sig    om,   at  deres  Fange  ikke  holdt  sig  skjult  i 

disse,  imidlertid  drejede  Kaptajnen  Laasen  af  og  stak 
Nøglen  i  sin  Lomme. 

Flere  Timer  forløb  under  tiltagende  Utaalmodighed 
og  forgæves  Søgen.  Volden  var  besat  overalt,  saa  at 
Flygtningen  umuligt  kunde  redde  sig  over  den.  Kulsoen 
sad  paa  Randen  af  Muren,  indsvøbt  i  et  gammelt  Heste- 
dækken. Hendes  Smil  havde  maaske  ingensinde  udtrykt 
en  større  Ondskab  og  Skadefryd;  hun  forberedte  sin 
Fjendes  Ydmygelse,  vristede  ham  Sejren  af  Haanden  i 
det  Øjeblik,  han  sikrest  troede  at  have  grebet  den. 

Esner  og  hans  Gjæster  vare  endelig  efter  fiere  Timers 
forgæves  Søgen  blevne  kjede  af  Jagten  og  vendte  tilbage 
til  Salen.  Drikkelaget  begyndte  paany  og  antog  et  for- 
øget Liv,  det  vil  sige,  der  blandede  sig  større  Larm  og 
Raahed  i  det  end  før.  Man  drak  Skaaler  for  Kaptajnen, 
for  Fangen,  for  den  dræbte  Dragon,  for  den  hele  Verden, 
man  opflammede  de  Søgendes  Iver  ved  at  sende  dem 
fyldte  Vinkander,  men  især  ved  at  udlove  en  Belønning 
til  den  Første,  som  fik  Øje  paa  Ib,  og  en  dobbelt  saa 
stor  for  den,  som  bragte  ham  tilveje,  død  eller  levende. 
Saaledes  endte  omsider  denne  bevægede  Nat.  Morgenens 
dæmrende  Lys  faldt  hen  over  de  blege  Ryttere,  som 
uafbrudt  vedblev  at  støve  om  i  alle  Retninger.  Kulsoen 
var  bleven  siddende  paa  Ringmuren,  ventende  paa  Ib 
med  større  Længsel  end  alle  de  Øvrige. 


10. 
Fangen. 


De    fremmede    Officerer    rede    bort    i    Dagningen. 
Esner    fulgte    dem    ud  til  Vindebroen.    Da  han  gik  til- 

bage,  saa  han  Kulsoen,  som  havde  listet  sig  ned  i 
Gaarden  og  tømte  Resterne  af  en  henslængt  Vinkande. 
Kaptajnen  studsede. 

»Naa,  det  er  altsaa  Hende,  vi  kunne  takke  for  Op- 
dagelsen af  dette  Komplot?«  sagde  han. 

»Ja!«  sagde  Kulsoen,  idet  hun  nejede  dybt.  »Det 
var  mig,  som  opsøgte  den  strenge  Herre  ovre  i  Skoven 
igaar  for  at  berette,  hvad  jeg  vidste,  men  saa  red  I 
Jeres  Vej,  formedelst  en  af  Svend  Gjønges  Folk  raabte 
til  Jer,  at  jeg  havde  Pesten.« 

»Jeg  erindrer  det  meget  godt.  Guds  Død,  Mutter! 
Hun  har  et  Ansigt,  som  man  ikke  behøver  at  se  to 
Gange  for  at  mærke  sig.  Lad  mig  høre,  hvorledes  alt 
er  gaaet  til.« 

»Jeg  har  to  rare  Øjne,«  sagde  Kulsoen,  »og  for- 
staar  at  give  Agt  paa,  hvad  jeg  ser.  De  Skarns  Men- 
nesker gjorde  mig  ellers  Vejen  sur  nok,  de  lokkede  mig 
i  en  Hytte  og  spærrede  mig  inde  paa  Loftet.  Men  jeg- 
snoede  mig  et  stærkt  Halmbaand  og  krøb  ned  ad  dette, 
da  Mørket  faldt  paa.  Saa  fandt  jeg  Pistoler  i  samme 
Hytte,  dem  tog  jeg  med  for  at  værge  mig  paa  Vejen, 
om  behov  skulde  gjøres.« 

»Naa,  saa  Hun  skyder  altsaa  ogsaa  med  Pistoler?« 
raabte  Esner  leende. 

»Ja,  imellemstunder,  mandhaftige  Herre!  men  kun 
hvor  det  gjøres  haardt  nødigt.  Jeg  brugte  mine  Ben  og 
løb,  som  man  løber,  naar  det  angaar  Ens  egen  Fordel, 
skjøndt  det  her  kun  angik  Eders.  Da  jeg  kom  til  Gjørs- 
lov,  var  Vindebroen  dragen  op,  og  Skildvagten  mærkede 
mig  ikke,  skjøndt  jeg  hev  en  Sten  over  til  ham.  Raabe 
turde  jeg  ikke,  fordi  jeg  vidste,  at  den  listige  Vagt- 
mesters Folk  laa  skjulte  i  Nærheden.  Saa  kom  jeg  i 
Tanker  om  Pistolerne,  jeg  havde  hos  mig,  Tiden  gik,  og 

mens  jeg  sad  indespærret  paa  Loftet  i  Hytten,  havde 
jeg  hørt  Vagtmesteren  sige,  at  Flugten  skulde  gaa  for 
sig  ved  Midnat,  naar  Maanen  gik  ned  bag  Skoven.  Jeg 
løsnede  da  Pistolerne  mod  det  Vindue,  hvor  jeg  fornam, 
at  de  naadige  Herrer  vare  samlede,  derefter  raabte  jeg 
over  til  Skildvagten :  Se  Jer  for,  ret  nu  flygter  Her- 
skabet fra  Gaarden.  —  Det  hjalp.  Mens  jeg  løb  tilbage 
og  skjulte  mig  inde  i  Skoven  for  Ibs  Folk,  blev  der 
AUarm  paa  Gaarden,  og  saaledes  fik  I  Vagtmesteren 
fangen,  mandhaftige  Herre!« 

»Ja,  fanget  ham  har  vi  da  endelig  ikke  endnu,« 
svarede  Esner, 

»Jo,  paa  det  nærmeste,«  forsikrede  Kulsoen  med  et 
hemmelighedsfuldt  Smil.  »Inat  hørte  jeg  de  strenge  Her- 
rer raabe  ned  fra  Vinduerne  til  Dragonerne,  at  hvem  der 
først  fik  Øje  paa  Vagtmesteren,  skulde  faa  to  Rigsdaler, 
gjælder  det  ogsaa  for  mig?« 

»Lad  gaa,«  sagde  Esner,  »har  Hun  maaske  fundet 
ham?« 

»Ja!« 

»Er  Hun  forrykt,  Mutter?  Hun  har  jo  siddet  oppe 
paa  Murtinden  hele  Tiden.« 

»Ja,  der  fandt  jeg  ham  ogsaa,  da  Dagen  begyndte 
at  gry,  men  jeg  blev  siddende  ganske  stille  og  rolig 
og  lod  mig  ikke  mærke  med,  hvad  jeg  havde  set.« 

Kaptajnens  gjennemtrængende  Blikke  vare  ikke  istand 
til  at  rokke  den  Sikkerhed  og  Bestemthed,  hvormed  Kul- 
soen talede.  »Men  for  tusind  Djævle!«  raabte  han  utaal- 
modig,  »naar  Hun  har  set  ham  deroppe,  saa  maa  han 
jo  være  borte  for  længe  siden.« 

»Aa  nej!«  svarede  Kulsoen,  »han  er  der  endnu,  og 
jeg  holder  mig  til  den  mandhaftige  Herres  Løfte;  det  er 
mig,  som  først  har  set  ham.« 

Gjongehøvd.  og  Dronn.  Vagtm.  B3 

»Hvor  da?  tal  dog!« 

»Ser  I  det  lille  Glamhul  øverst  oppe  i  Taarnei? 
Om  I  vil  give  nøje  Agt,  saa  kommer  derfra  af  og  til 
noget,  som  ligner  et  Hoved,  tilsyne.  —  Se  blot,  se!« 
vedblev  hun  og  greb  om  Kaptajnens  Arm,  »der  har  vi 
det  igien,  det  er  Ib,  det  er  ham,  som  I  søge,  og  jeg  har 
vundet  mine  Penge.« 

»Guds  Død  og  Pine!«  raabte  Esner  heftigt,  »skulde 
det  virkelig  være  ham?  hvordan  Djævlen  er  han  da 
kommen  derop?« 

»Saare  let.  Jeg  har  hørt  Folk  fortælle  her  i  Egnen, 
at  der  nede  fra  Kjælderen  i  Gjørsløv  skal  gaa  en  smal 
Trappe  i  Muren  til  Taarnet,  de  kalde  den  Munkenes 
Gang,  og  den  har  Vagtmesteren  vel  fundet,  da  han  søgte 
efter  et  Skjul.  —  Nu  kommer  hans  Hoved  frem  igjen, 
denne  Gang  kan  I  umuligt  tage  fejl  af  ham.« 

Esner  saa  op  og  bemærkede  tydeligt  et  skægget  Ansigt, 
som  kom  tilsyne  i  et  mørkt  Hul  og  kastede  et  spejdende 
Blik  ned  i  Gaarden.  Derpaa  forsvandt  det  igjen. 

»Ja  ja,  Mutter!«  udbrød  han  tilfreds,  »hvis  det  for- 
holder sig,  som  Hun  siger,  kan  Hun  tøve  her,  indtil  vi 
faa  ham  fat,  saa  skal  jeg  betale  Hende  Pengene.« 

Kulsoen  greb  en  Flig  af  Kaptajnens  Kofte  og  kyssede 
den  med  en  hyklerisk  Ydmyghed.  Esner  trak  i  Snoren 
til  Stormklokken  og  lod  Rytterne  kalde  sammen  nede  i 
Gaarden. 

»I  ere  nogle  jammerlige  Karle,  Alle  tilhobe!«  ud- 
brød han.  »Nu  have  I  støjet  omkring  og  lamenteret  den 
hele  Nat,  og  hvad  I  ikke  vare  istand  til  at  finde,  det 
har  den  gamle  Pulverheks,  som  staar  derhenne,  opdaget. 
Gavtyven  er  krøben  øverst  op  i  Taarnet  og  sidder  og 
ler  ad  Jer  fra  et  af  Glamhullerne.  —  Hvem  henter  os 
ham  nu  ned?« 

Et  enstemmigt  »Jeg!«  lød  fra  alle  Dragoner.  Esner 
betegnede  en  af  de  Yderste  i  Kredsen,  en  Karl  paa  sex 
Fod  med  en  Hals  som  en  Tyr  og  Bryst  og  Skuldre 
som  Atlas. 

»Siden  1  ikke  Alle  kunne  faa  Plads  deroppe,«  sagde 
han  smilende,  »saa  vælger  jeg  Dig,  Olaf!  bring  os  ham 
ned,  hvis  Du  kan.« 

»Kan!«  gjentog  Kæmpen,  forbavset  over  sin  Høveds- 
mands Tvivl.  »Jeg  skal  bringe  ham  ned  i  min  Bukselomme!« 

Denne  Pral  ledsagede  han  med  en  militær  Hilsen, 
hvorefter  Rytteren  gjorde  omkring  og  skred  med  lange 
og  drønende  Trin  over  Gaarden. 

Der  fulgte  en  dyb  Stilhed  efter  Dragonens  Bortgang. 
Enhver  syntes  at  have  en  Anelse  om  det  farlige  i  hans 
Foretagende.  Alene  Esner  lod  til  at  være  sikker  i  sin 
Sag,  han  kastede  et  triumferende  Blik  hen  til  Kulsoen. 
Den  Gamle  rystede  paa  Hovedet. 

»I  kjender  ikke  Vagtmesteren,«  ytrede  hun. 

En  Tid  forløb,  inden  man  mærkede  nogen  Bevægelse 
i  Taarnet.  Pludseligt  lød  et  højt  og  rasende  Raab,  efter- 
fulgt af  en  heftig  Larm,  og  man  saa  fiere  Gange  en 
Skikkelse  komme  tilsyne  og  igjen  forsvinde  fra  Aabningen 
nedenfor  Taget.  Støjen  ophørte  straks  efter,  og  alt  blev 
roligt  som  før.  Den  almindelige  Forventning  tiltog  nede 
i  Gaarden. 

»To  Mand  op  at  se,  hvad  der  er  blevet  af  Fangen,« 
befalede  Esner. 

Rytterne  gik,  de  vendte  tilbage  med  Kæmpen,  som 
havde  lagt  sine  Arme  over  deres  Skuldre,  medens  det 
krampagtige  Minespil  i  hans  Ansigt  tydeligt  røbede  den 
Anstrengelse,  hvormed  han  søgte  at  betvinge  sine 
Smerter. 

»Hvad  er  der  ivejen  med  Dig,  Olaf?«  spurgte  Esner. 

»Se    efter  i  hans  Lommer  om  Fangen,   som  han  lovede 
at  bringe  os.« 

Denne  Spøg  faldt  i  Dragonernes  Smag,  selv  Olafs 
Ansigt  fortrak  sig  til  et  Smil,  medens  han  svarede: 

»Det  er  jo  den  skinbarlige  Satan,  1  har  skikket  mig 
op  efter,  strenge  Herre !  og  ham  fører  man  ikke  omkring 
i  sine  Bukselommer.  Han  knugede  mig  sammen  som  en 
Uldtot,  og  Hullet,  han  sidder  i,  er  saa  snævert,  at  man 
ikke  kan  bevæge  sig  derinde.  Paa  den  Maade  blev  han 
min  Mester.« 

»Stakkels  Fyr!«  ytrede  Esner  spottende.  »Du  tog 
vel  ingen  Skade?« 

»Aa  nej,  jeg  tror  blot,  han  har  brækket  begge  mine 
Ben,  forresten  fattes  jeg  ikke  det  ringeste.  Da  han  sidste 
Gang  lod  mig  falde,  raabte  han,  at  jeg  skulde  hilse 
Kaptajnen,  at  han  ikke  vilde  give  sig  levende,  og  at 
han  havde  to  skarpladte  Pistoler  og  Lod  og  Krudt  for- 
uden, til  dem,  som  vare  lystne  derefter.« 

»Bring  ham  bort,«  ytrede  Esner  med  et  Vink  til  de 
to  Ryttere,  som  vedbleve  at  understøtte  Olaf.  Derpaa 
henvendte  han  sig  til  de  Øvrige  og  sagde: 

»Hvem  af  Jer  vil  nu  prøve  sin  Lykke?  I  huske 
Belønningen,  jeg  staar  ved  mit  Ord.« 

Kredsen  udvidedes,  idet  Dragonerne  trak  sig  tilbage. 
Ingen  svarede,  Olafs  Skjæbne  og  Ibs  Hilsen  havde  pludse- 
lig dæmpet  deres  Iver. 

»Hvorledes!«  raabte  Esner  utaalmodig,  »I  tøve,  I 
frygte,  er  der  ikke  en  Eneste,  som  frivillig  tør  paatage 
sig  at  bringe  denne  Mand  ned?« 

»Jo,  En!«  svarede  en  Stemme  udenfor  Kredsen,  og 
medens  Alles  Opmærksomhed  rettedes  mod  Stedet,  saa 
tie  Kulsoen  rejse  sig  op  fra  en  Sten  og  træde  hen  til 
Kaptajnen.  Den  Munterhed,  som  opstod,   idet  hun  viste 

sig  blandt  Rytterne,  var  ubeskrivelig,  selv  Esner  lo,  me- 
dens hans  Blik  fløj  hen  over  den  svage,  krumbøjede 
Skikkelse,  der,  støttende  sig  til  en  Stok,  troede  at  kunne 
fuldføre,  hvad  den  Stærkeste  af  hans  Ryttere  ikke  havde 
været  istand  til.  Kulsoens  Ansigt  vedligeholdt  imidlertid 
sit  rolige  og  tillidsfulde  Udtryk,  hun  saa  sig  omkring  i 
Kredsen,  nikkede  og  gjentog: 

»Jeg  vil  bringe  ham  ned  til  Eder  til  Trods  for  alle 
disse  mandhaftige  Ryttere.« 

»Hun  er  afsindig,«  raabte  Dragonerne. 

»Fanden  staar  i  Kvinden!«  ytrede  Esner.  »Hun 
mægter  jo  næppe  at  krybe  op  i  Taarnet.« 

»Det  behøves  heller  ikke.« 

»Hun  vil  formodentlig  bede  ham  komme  ned  til  sig?« 

»Netop,  det  er  min  Mening,« 

»Og  Hun  tvivler  vel  ikke  om,  at  han  vil  adlyde?« 

»Han  vil  komme,  naar  jeg  forlanger  det.« 

»Naar  faa  vi  ham  da  at  se?« 

»Om  lidt!« 

»Spøg  tilside,  hvorledes?« 

»Godvillig.  Mandhaftige  Herre  glemmer  jo  ikke  det 
Løfte,  I  gav  om  Belønningen?« 

»Glemmer,«  gjentog  Esner,  »jeg  fordobler  Summen, 
dersom  Hun  holder  Ord,  hvis  ikke,  saa  lader  jeg  Hende  — « 

»Ja,  I  behøver  ikke  at  forpligte  Jer  til  mere,  naa- 
dige  Herre!«  afbrød  Kulsoen  ham,  »jeg  holder  mit  Ord, 
og  naar  det  er  sket,  vil  jeg  huske  Jer  paa  Eders.  Vagt- 
mesteren vil  komme  ned  af  sig  selv,  endogsaa  uden  at 
vi  kalde  paa  ham,  men  før  det  kan  ske,  maa  I  lade  en 
Rytter  stige  tilhest  og  ride  over  til  Magleby,  en  Landsby 
knap  en  Fjerdingvej  herfra,  og  hente  os  Kasper  Dams 
Datter,  den  lille  Inger.  Denne  Pige  er  Vagtmesterens 
Kjæreste.« 

^'Hans  Kjæreste,«  gjentog  Esner  leende.  »Ah,  jeg 
begynder  at  forstaa  Hende.  Hun  vil  bruge  Pigen  som 
Lokkefugl.« 

»Der  traf  I  det,  mandhaftige  Herre!«  svarede  Kul- 
soen med  et  ondskabsfuldt  Grin,  »og  for  at  faa  hende  til 
at  synge,  sætte  vi  blot  en  Smule  stærk,  tvundet  Hampe- 
garn om  hendes  Tommelfingre  og  skrue  dem  sammen 
med  en  Stok.    Det  hjælper  —  1  skal  se,   det  hjælper.« 

»I  er  mig  Satan  til  Fruentimmer!«  mumlede  Kap- 
tainen  og  vendte  sig  om  mod  Dragonerne  for  at  med- 
dele dem  Kulsoens  Forlangende. 

En  Mand  steg  tilhest  og  jog  ud  over  Broen.  De 
Øvrige  adspredte  sig  i  Gaarden.  Esner  blev  staaende  og 
saa  til  sin  Harme  Ib  sidde  rolig  og  magelig  i  Karmen 
af  Glamhullet.  Efter  at  han  eengang  var  bleven  opdaget, 
fandt  han  det  ikke  længer  Umagen  værd  at  skjule  sig. 
Imidlertid  gav  han  dog  Agt  paa  alt,  hvad  der  foregik 
i  Gaarden. 

Kulsoen  havde  indtaget  sin  forrige  Plads  paa  Stenen 
nedenfor  Ringmuren.  Esner  gik  ind  i  en  af  de  to  Side- 
fløje, som  flankerede  Taarnet  og  benyttedes  til  Stalde. 
Her  tog  han  en  Karabin,  ladede  den  og  aabnede  et  af 
Vinduerne  paa  Klem.  Fra  Vinduet  saa  han  atter  Vagt- 
mesteren i  Glamhullet  og  tog  et  omhyggeligt  Sigte  efter 
hans  Hoved.  Skuddet  faldt;  da  Røgen  drev  bort  fra  Vin- 
duet, sad  Ib  der  endnu  og  smilede  spottende  ned  til  Ste- 
det. Imidlertid  var  dette  Skud  dog  en  Advarsel  for  ham, 
lidt  efter  forsvandt  han  og  lod  sig  ikke  oftere  tilsyne. 

Det  varede  længe,  inden  Dragonen  kom  igjen.  Kul- 
soen havde  flere  Gange  rejst  sig  og  set  ud  af  det  nærmeste 
Skydehul.  Esner  stod  i  samme  Hensigt  i  Nærheden  af 
Vindebroen,  forsigtig  dækket  af  et  fremspringende  Hjørne. 
Endelig  lød  et  højt  Raab  i  Skoven,  et  Skud  faldt,  straks 

efter  kom  en  Rytter  i  strakt  Karriere  tilsyne  paa  Skov- 
vejen. Inde  i  Gaarden  løb  Dragonerne  til  Ringmuren 
og  saa  ud  af  Skydehullerne.  De  saa  deres  Kammerat 
komme  ud  fra  Skoven  med  et  Fruentimmer  foran  sig  paa 
Hesten.  I  Kulsoens  Ansigt  viste  sig  et  ondskabsfuldt  og 
skadefro  Smil,  hun  saa  op  til  Glamhullet  og  hævede 
truende  sin  Stok  imod  det. 

Da  Rytteren  kom  ind  i  Gaarden,  var  hans  Ansigt 
blegt  og  forfærdet,  et  Strejfskud  havde  truffet  ham  i 
Kinden,  idet  han  red  igjennem  Skoven,  derefter  var  han 
bleven  forfulgt  af  to  Mænd,  som  endelig  forsvandt  i 
Nærheden  af  Gaarden.  Esner  løftede  den  næsten  bevidst- 
løse Inger  ned  af  Hesten.  Fra  Taarnet  hørtes  et  rasende 
Brøl,  idet  hun  blev  ført  frem  foran  Slottet. 

»Hører  I,  strenge  Herre?«  hviskede  Kulsoen  fornøjet. 
»Han  begynder  allerede  at  stemme  Fiolen  deroppe;  det 
vil  blive  bedre.« 

Fra  nu  af  ledede  Kulsoen  saa  at  sige  alt,  hvad  der 
foregik ;  Esner  følte  sig  midt  i  sin  Raahed  paavirket  af 
denne  vilde,  dæmoniske  Skikkelse,  især  da  han  syntes,  at 
ethvert  af  hendes  Paafund  fremkaldte  et  afgjørende  Re- 
sultat. Dragonerne  stillede  sig  i  en  Halvkreds  omkring 
Inger  og  lode  en  Plads  aaben  hen  mod  Taarnet,  saaledes 
at  man  fra  Glamhullet  kunde  iagttage  alt,  hvad  der  skete. 
En  Rytter  løste  en  Snor  af  sin  Fodersæk  og  sammen- 
bandt Ingers  Tommelfingre,  mellem  Baandet  stak  Esner 
en  Ladestok,  som  ved  at  omdrejes  sammensnørede 
Fingrene  og  foraarsagede  usigelig  Smerte.  Den  første 
Prøve  aftvang  det  ulykkelige  Barn  et  hvinende  Skrig, 
hun  bønfaldt  om  Naade,  græd  og  kastede  sig  ned  paa 
Jorden  foran  Kaptajnen.  Hun  begreb  intet  af  det,  som 
her  foregik. 

Fra  Glamhullet  var  Ib  Vidne  til  Ingers  Pinsler. 
Kulsoen  gik  nærmere  ind  under  Taarnet  og  raabte: 

»Det  er  nok  ellers  bedst,  at  Du  snart  kommer  ned, 
lille  Ib!  ellers  skrue  de  strenge  Herrer  Ingers  Fingre 
aflave.« 

I  det  samme  rørte  Esner  igjen  ved  Ladestokken,  et 
nyt  Skrig  paafulgte.  Den  skrækkelige  Kamp,  som  i  dette 
Øjeblik  foregik  hos  Ib,  viste  sig  alene  i  hans  heftige 
Bevægelser,  han  hævede  sig  op  i  Karmen  og  strakte 
Hænderne  ned  mod  Esner.  Inger  saa  op  til  ham,  hun 
nævnede  hans  Navn,  hendes  bønlige  Skrig  paakaldte 
hans  Hjælp.  Han  udstødte  et  fortvivlet  Skrig: 

»Tøv  lidt!«  raabte  han.  »Jeg  kommer!  jeg  kommer!« 
Efter  disse  Ord  forsvandt  han  fra  Glamhullet. 

Bodil  fejrede  i  dette  Øjeblik  den  fuldstændigste  Triumf; 
hun  havde  ogsaa  antaget  en  dertil  svarende  Stilling.  Med 
begge  Hænder  i  Siden,  tilbagebøjet  Hoved  og  et  frækt, 
hovmodigt  Udtryk,  der  forøgede  hendes  Ansigts  Modbyde- 
Hghed,  saa  hun  sig  om  i  Kredsen  for  at  indhøste  de 
beundrende  Blikke,  som  Rytterne  tilsendte  hende.  Da  Ib 
forsvandt  fra  Taarnet,  gik  hun  hen  til  Indgangen  af 
Kjælderen  og  blev  staaende  der,  som  om.  hun  ventede 
paa  at  modtage  ham.  Et  Øjeblik  fuldt  af  Forventning  og 
Tavshed  herskede  i  Gaarden.  Lidt  efter  gik  Kjælder- 
døren  op,  og  Vagtmesteren  visie  sig  paa  Trinet.  Hans 
Ankomst  hilsedes  med  et  jublende  Frydeskrig. 

Medens  han  gik  op  ad  Trappen  bøjede  Kulsoen  sig 
over  mod  ham  og  hviskede: 

i  jeg  har  lovet  det,  og  Du  ser,  hvordan  jeg  holder 
Ord.  Vil  Du  sige  mig,  hvor  Du  har  forvaret  Fruens 
Skat,  saa  skal  jeg  frelse  baade  Dig  og  Inger.« 

»Jeg  veed  af  ingen  Skat  at  sige,«  svarede  Ib,  »men 
det  vil  jeg  sige  Jer,  Boel!  at  hvis  jeg  slipper  levende 
herfra,  og  det  gjør  jeg  nok,  saa  skal  I  komme  til  at 
huske  paa  denne  Dag  i  Jeres  Dødsstund!« 

»Ja,  det  kan  vi  snakkes  ved  om,  naar  den  Tid 
kommer,«  svarede  den  Gamle,  ligegyldig  ved  Ibs  Trusel. 
»Vil  Du  sige  mig,  hvor  Skatten  er?« 

»Jeg  veed  ikke,  hvad  I  mener,«  svarede  Ib  og  ilede 
hen  til  Inger. 

»Du  skal  nok  faa  min  Mening  at  vide,«  sagde  Bodil, 
idet  hun  skyndte  sig  efter  ham  og  med  Møje  banede  sig 
Vej  gjennem  Kredsen,  som  havde  lukket  sig  efter  Ib. 

Solen  skinnede  i  dette  Øjeblik  nede  i  Gaarden  og 
belyste  de  forskjellige  Grupper,  som  færdedes  her:  den 
triumferede  Esner  foran  Inger  og  Ib,  som  holdt  hinanden 
omslyngede,  efter  at  man  havde  løst  hendes  Baand, 
Dragonerne  støttende  sig  til  deres  Pallasker  og  hvilende 
med  Armene  paa  hverandres  Skuldre.  Og  ligesom  Ib 
var  Gjenstand  for  den  almindelige  Opmærksomhed,  saa- 
ledes  var  han  ogsaa  den  mest  iøjnefaldende  Person  i 
Skaren.  Hans  høje  Pande  og  den  rolige  Alvor,  som  talte 
fra  hans  Ansigt,  udtrykte  alt  andet  end  Frygt.  Hans 
Navn,  der  ikke  kunde  adskilles  fra  Svends,  havde  længe 
været  i  Alles  Munde,  Rygtet  behagede  paa  den  Tid  at 
forøge  hans  Bedrifter  i  de  Historier,  hvormed  Svenskerne 
underholdt  hverandre  ved  Vagtilden  eller  i  Krostuerne. 

»Træd  nærmere!«  sagde  Esner  med  en  imponerende 
Værdighed  i  Mine  og  Ord.  »Det  er  altsaa  Dig,  som  de 
kalde  Dronningens  Vagtmester  i  daglig  Tale?  Svend 
Gjønges  Stalbroder?« 

»Ja.« 

»Og  Du  vilde  hjælpe  Herskabet  med  at  flygte  bort 
fra  Slottet?« 

»Ja,  jeg  nægter  intet.  Jeg  er  i  Eders  Vold,  og  1 
kan  handle  med  mig  efter  Eders  Villie;  min  eneste  Bøn 
er  blot,  at  I  lader  denne  lille  Pige  fare  med  Fred.  I, 
som  er  Soldat,  som  jeg  har  hørt  Folk  kalde  for  en  brav 

Adelsmand,  I,  som  tør  slaas  med  en  Mand,  vil  ikke 
krænke  en  Kvinde.« 

Ib  fornægtede  ikke  sin  Snildhed  i  dette  afgjørende 
Øjeblik.  Ethvert  af  hans  Ord  fandt  et  villigt  Øre  hos 
Kaptajnen.  Han  vendte  sig  om  mod  Dragonerne  og  ud- 
brød: 

»Pigen  kan  gaa.« 

Inger  løstes,  Kredsen  aabnedes  for  at  give  hende 
Gjennemgang.  I  det  samme  traadte  Kulsoen  hen  og  lagde 
sin  Haand  paa  den  unge  Pige. 

»Med  Eders  Tilladelse,  strenge  Herre!  lad  hende 
dog  tøve  lidt  endnu.  Ønsker  I  ikke  at  faa  at  vide,  hvor 
Vagtmesteren  har  gjort  af  det  lille  Skrin,  som  jeg  saa 
ham  tage  fra  Fru  Elsebeth  hist  bag  Ringmuren,  da 
Flugten  var  røbet?« 

»Hvad  var  det  for  et  Skrin?« 

»Ja,  Gud  veed  det,  kanske  gjemte  Herskabet  sine 
Papirer  i  det,  kanske  ogsaa  Juveler  og  Guldstads,  hvoraf 
Folk  sige,  de  skulle  have  en  Slump.« 

Esners  Øjne  straalede. 

»Juveler  og  Guldsmykker!«  gjentog  han.  »Hvor  har 
Du  skjult  Kassen,  Vagtmester?  Tilstaa  det  godviUigt! 
—  Ingen  Udflugter!«  vedblev  Esner,  da  Ib  betænkte  sig 
paa  Svar.  »Du  veed,  hvad  det  gjælder,  din  Kjæreste 
forlader  ikke  Stedet,  før  Du  har  givet  mig  de  fuldstæn- 
digste  Oplysninger.  <'i 

»Fruentimmeret  tager  fejl,«  svarede  Ib,  »eller  hun 
bedrager  Eder,  som  hun  har  bedraget  alle  Andre.  Kas- 
sen indeholdt  kun  nogle  værdiløse  Familiepapirer,  intet 
andet.« 

Esner  tilkastede  Kulsoen  et  spørgende  Blik.  Den 
Gamle  rystede  vantro  paa  Hovedet. 

»Hvor  ere  da  disse  Papirer  forvarede?«  spurgte  hun. 

»Lad  den  gunstige  Herre  blot  faa  Fingre  i  Kassen,  saa 
kan  han  bedst  selv  overbevise  sig.« 

»Hid  med  Kassen,  Vagtmester!«  raabte  Esner,  »eller 
vi  begynde  med  Tommelskruerne  igjen.« 

»I  skal  faa  den,«  svarede  Ib.  »Jeg  gav  den  til  En 
af  mine  Folk,  som  sprang  i  Graven  og  svømmede  over 
paa  den  anden  Side,  da  vi  bleve  røbede.  Giv  Inger  fri, 
saa  kan  hun  gaa  og  opsøge  Manden.« 

Esner  overvejede  dette  Forslag;  imidlertid  tilføj  ede  Ib  : 

»Jeg  bliver  jo  tilbage  som  Pant.« 

»Veed  Du  hvad,  lillelb!«  ytrede  Kulsoen,  »har  Du 
nu  ogsaa  ret  betænkt  dit  Forslag?  Var  det  ikke  bedre, 
om  Du  selv  gik  og  hentede  Skrinet,  saa  bliver  Inger  til- 
bage som  Pant  imedens,  og  den  naadige  Herre  sætter 
saa  megen  Tillid  til  Dig,  at  han  nok  tør  lade  Dig  fare.« 

Kaptajnen  smilede.  »Djævelen  staar  i  den  gamle 
Heks!«  mumlede  han.  »Konen  har  Ret,  det  er  bedre,  at 
Du  gaar  og  Pigen  bliver.« 

»Hører  Du,  Vagtmester?  Herren  fordrer  ikke  engang 
dit  Ord  paa,  at  Du  kommer  igjen.  Det  er  jo  ogsaa  let- 
tere for  Dig  at  finde  din  Kammerats  Smuthul,  end  om 
den  stakkels,  lille  Inger  skulde  løbe  omkring  og  søge  det.« 

Ib  udstødte  et  Suk,  han  vidste  i  Øjeblikket  ikke 
at  finde  paa  fiere  Udflugter. 

»Hvor  lang  Tid  behøver  Du  for  at  forrette  dit 
Ærinde?«  spurgte  Esner.    »Lad  os  antage  til  Middag.« 

»Jeg  behøver  ikke  saa  længe,«  svarede  Ib,  »om  to 
Timer  skal  jeg  være  her  igjen,  maaske  før.  Indtil  den 
Tid,  Herre !  giver  jeg  Inger  i  Eders  Beskyttelse.  I  vil 
vogte  hende  og  ikke  skuffe  min  TiUid.  —  Siden  kan  I 
gjøre  med  mig,  hvad  I  lyster.« 

»Gaa  Du  med  Gud!  Pigen  skal  være  saa  sikker 
hos  mig  som  hos  sin  Fader.« 

Ib  trykkede  Inger  til  sit  Bryst.  Hans  Øjne  glind- 
sede.  Inger  græd  og  tilhviskede  ham  nogle  Ord,  men 
Vagtmesteren  rystede  sørgmodigt  paa  Hovedet.  Derpaa 
aabnede  Kredsen  sig,  og  man  saa  ham  i  lange  og  hur- 
tige Spring  fare  ud  over  Vindebroen  og  straks  efter 
forsvinde  mellem  Træstammerne  i  Skoven. 


11. 
Dommen. 


Kulsoen  sad  igjen  paa  sin  Plads  ved  Muren  og 
varmede  sig  i  Solskinnet,  da  Esner  kom  hen  til  hende. 
Han    rakte    hende  en  Haandfuld  Sølvpenge  og  udbrød: 

»Der,  Mutter!  har  Hun  sin  Belønning.  Hun  har 
ærlig  fortjent  den,  det  maa  man  lade  Hende  « 

Kulsoen  smilede  og  vendte  sig  bort  fra  Rytterne, 
medens  hun  talte  Pengene,  derpaa  skjulte  hun  dem  i 
sit  hullede  Skjørt. 

»Er  I  ikke  bange  for,  at  han  bliver  borte,  mand- 
haftige Herre?«  spurgte  hun. 

»Nej!«  svarede  Esner,  »jeg  gjemmer  det  Pant,  som 
nok  skal  bringe  ham  tilbage.« 

»Det  tænker  jeg  med.  —  Men  det  faldt  mig  ind 
nu  nylig,  at  I  dog  maaske  havde  handlet  uforsigtigt  i 
at  lade  ham  gaa.« 

»Hvorfor?« 

»Ovre  i  Skoven  ligge  hans  Folk  skjulte,  skjøndt  I 
ikke  fik  dem  at  se  igaar,  mens  I  red  omkring  derinde 
med  Eders  Ryttere.  Jeg  svarer  for,  at  Ingen  af  dem 
har  haft  sine  Øjne  bortvendte  fra  Gjørsløv,  siden  Solen 
stod  op  imorges.    Det  er  behjertede  Mænd  alle  tilhobe, 

de  gaa  i  den  rode  Ild  for  Ib  og  Svend.  Nu  sidde  de 
inde  imellem  Buskene  og  Isegge  Raad  op  med  Vagt- 
mesteren, og  I  maa  tage  Eder  ivare,  gunstfulde  Herre! 
fra  det  Øjeblik,  han  vender  tilbage,  vil  I  ikke  kunne 
være  sikker  nogetsteds.« 

»Og  jeg  siger  Hende,  gamle  Heks!  at  jeg  ikke  be- 
kymrer mig  mere  om  disse  Bønder  end  om  en  Mygs 
Surren.  Lad  dem  komme.  Guds  Død!  jeg  forlanger  ikke 
bedre.« 

»Ja,  ja,  jeg  har  advaret  Eder,  jeg  kjender  dem 
bedre.  Det  gjælder  ogsaa  om  at  holde  fast  paa  Vagt- 
mesteren, naar  I  faar  ham  igjen.« 

»Tværtimod,«  svarede  Esner,  »jeg  vil  stille  ham 
paa  et  Sted,  hvorfra  alle  hans  Folk  kunne  have  ham 
for  Øjne  hele  Dagen  igjennem;  uden  Baand  og  Lænker 
skal  han  staa  der,  og  det  skal  kun  bero  paa  ham  selv 
at  vende  tilbage  til  sine  Mænd.« 

Kulsoen  stirrede  paa  Esner  med  vidt  opspilede  Øjne; 
hun  forstod  ikke  at  tyde  det  uheldvarslende  Smil,  som 
viste  sig  omkring  hans  Læber. 

»Der  har  vi  Manden,«  sagde  han.  »Hun  skal  faa 
Forlov  til  at  tøve  her  lidt  endnu,  saa  kan  Hun  selv  be- 
dømme, hvorledes  jeg  opfylder  mine  Ord.« 

»Bringer  han  Kassen  med  sig?«  spurgte  Bodil  ivrigt. 

»Naturligvis!  Vagtmesteren  er  en  Mand  af  Ord, 
han  bærer  Kassen  under  Armen.« 

En  almindelig  Bevægelse  fandt  Sted  i  Gaarden,  da 
Ib  viste  sig.  Hans  Ankomst  blev  hilset  med  en  Mumlen 
af  Beundring  og  Deltagelse.  Han  gik  hen  til  Kaptajnen, 
langsomt  og  højtideligt,  og  satte  Kassen  paa  Jorden  for 
hans  Fødder.  Hans  Ansigt  var  blegt,  hans  Aandedrag 
kort  og  stønnende  efter  det  hurtige  Løb.  Esner  tilkastede 
ham  et  venligt  Blik  og  udbrød: 

»Du  er  en  flink  Karl,  Vagtmester!  jeg  lider  Folk, 
som  holde  deres  Løfter.« 

»Jeg  kommer  ogsaa  tilbage  i  Tillid  til  Eders  Løfte, 
naadige  Herre!«  svarede  Ib  ydmygt,  idet  han  hævede 
sit  Hoved  og  betragtede  Kaptajnen  med  et  bønligt  Blik. 

»Pigen  er  fri,«  svarede  Esner  hurtigt.  —  »Lad 
hende  gaa  sin  Vej.  Jeg  har  noget  at  tale  med  Dig  om, 
som  Du  maaske  ikke  ønsker,  hun  skal  høre.« 

Ib  fattede  den  Mine,  som  ledsagede  disse  Ord ;  han 
gik  hen  til  Inger,  slyngede  sin  Arm  om  hende  og  tryk- 
kede hende  op  til  sig,  idet  han  hviskede: 

»Gaa  hjem,  lille  Inger!  før  de  fortryde  denne  Til- 
ladelse. Du  maa  ikke  tøve  her  længer.« 

»Og  hvad  bliver  der  saa  af  Dig,  Ib?«  spurgte  hun 
frygtsomt. 

»De  lade  mig  fare,«  svarede  han  med  et  tvungent 
Smil. 

»Ak  nej,  det  tror  Du  ikke;  de  have  talt  om  din 
Død,  mens  Du  var  borte.« 

»Ja,  Du  gode  Gud!  det  er  der  saa  Mange,  som 
have  gjort,«  svarede  han,  »men  alligevel  have  de  ikke 
faaet  Bugt  med  mig  endnu.« 

»Du  søger  at  skuffe  mig.« 

Ibs  Ansigt  udholdt  hendes  forskende  Blik,  roligt  og 
uforandret, 

»I  Guds  Navn,  Inger,  gaa!  Jeg  kommer  imorgen, 
siden,  naar  Du  mindst  venter  det,  banker  jeg  paa  din 
Dør.  Mine  Folk  ligge  ovre  i  Skoven,  Du  kjender  dem 
og  veed,  at  de  ikke  lade  mig  i  Stikken.« 

Inger  brast  i  Graad,  hun  skjulte  sit  Ansigt  ved  hans 
Bryst  og  hviskede:  »Ak,  lille  Ib!  jeg  frygter  saa  saare, 
det  bæres  mig  for,  som  om  vi  To  aldrig  mere  faa  hin- 
anden at  se.« 

»Det  er  ellers  rørende  at  høre,«  hviskede  Kulsoen 
til  Esner,  idet  hun  gjorde  en  Bevægelse  med  Hovedet 
hen  imod  Ib. 

»Min  Herre  Vagtmester!«  raabte  Kaptajnen,  »kom- 
mer I  saa?  I  glemmer,  at  vi  to  have  et  Par  Ord  at 
tale  sammen.« 

'>Jeg  kommer,  naadige  Herre!«  svarede  Ib.  Han  til- 
hviskede endnu  engang  Inger  sin  Bøn  om  at  forlade 
Gaarden,  derpaa  rev  han  sig  løs  og  gik  hen  til  Kap- 
tajnen. Inger  blev  staaende.  Hun  havde  foldet  sine  Hæn- 
der og  kastede  et  fortvivlet  Blik  omkring  paa  Dragonerne, 
som  fra  nu  af  kun  havde  Øje  for  de  to  Hovedpersoner, 
Ib  og  Esner.  Kaptajnen  sagde : 

»Du  har  bragt  mig  Fruens  Juvelkasse,  og  jeg  lovede 
Dig,  at  din  Kjæreste  skulde  være  frank  og  fri  derfor; 
hun  kan  gaa,  naar  det  behager  hende,  dermed  er  den 
Sag  afgjort;  men  Du  begriber  nok,  at  vi  To  have  mere 
at  afhandle  sammen.  Jeg  er  en  Mand,  som  holder  af 
at  opgjøre  mit  Regnskab  saa  snart  som  muligt.  Du 
listede  Dig  herind  i  Gaarden  for  at  hjælpe  Herskabet  med 
at  flygte  bort,  Du  er  en  lovløs  Mand,  der  ligger  paa  Lur 
ude  i  de  mørke  Skove  og  dræber  mine  Folk,  naar  Du  ser 
dit  Ram  dertil.  Du  har  overfaldet  vore  Proviantvogne, 
og  endelig  har  Hans  Naade,  General  Fersen,  sat  en  Pris 
paa  dit  Hoved.  Se,  alt  dette  lagt  sammen  udgjør  en 
stor  Gjæld,  Vagtmester!  som  Du  nu  skal  til  at  betale. 
Kjællingen  derhenne  har  advaret  mig  for  dine  Folk,  som 
ligge  skjulte  i  Skoven,  hun  siger,  at  de  krybe  omkring 
derovre  og  kigge  efter  Dig.  Jeg  er  en  godmodig  Sjæl, 
som  holder  af  at  gjøre  Andre  en  Tjeneste,  hvor  det 
lader  sig  forene  med  min  Pligt,  dine  Folk  skulle  faa 
Lov  til  at  se  Dig  igjen.  —  Du  tier.« 

»Jeg  venter.« 

»Hvorpaa,  Du  Ufornøjelige?  fordrer  Du  endnu  mere? 
—  Godt,  Du  skal  faa  det,  man  kan  ikke  nægte  Dig 
noget.  Det  lader  til,  at  Du  holder  af  at  bo  i  Taarnet, 
jeg  vil  da  give  Dig  Tilladelse  til  at  komme  derop  igjen, 
og  hvis  Du  ynder  den  frie  Udsigt,  skal  Du  faa  en  endnu 
bedre  end  den,  Du  havde  imorges.« 

Efter  disse  Ord  vendte  Esner  sig  til  Dragonerne,  som 
omringede  ham  og  Ib  i  en  tætsluttet  Kreds.  »To  Mand 
følger  med,«  sagde  han.  »Vagtmester!  behag  at  vise  os 
Vej.  Du  er  jo  bedst  kjendt  deroppe.« 

Ib  adlød  taalmodig  og  uden  Betænkning.  Den  Støj, 
som  nylig  havde  hersket  blandt  Rytterne,  forsvandt  efter- 
haanden  som  de  begyndte  at  fatte  Kaptajnens  Hensigt. 
En  undertrykt  IMumlen  gik  rundt  i  Kredsen,  medens  Ib 
skred  fremad  med  langsomme  og  faste  Trin,  med  sænket 
Bhk  og  blege  Læber.  Han  havde  foldet  sine  Hænder, 
hans  Haar  hang  vildt  omkring  hans  blege  og  fugtige 
Pande.  En  heftig  Skjælven  bevægede  for  et  Øjeblik 
hans  mægtige  Lemmer.  Han  forsvandt  omsider  i  Kjælder- 
aabningen  tilligemed  de  to  Dragoner  og  Esner,  som  gik 
bagefter  med  en  spændt  Pistol  i  Haanden. 

Nogle  Øjeblikke  forløb  under  en  forventningsfuld 
Tavshed  hos  de  Tilbageblevne,  derpaa  kom  Ib  igjen  til- 
syne paa  Vægtergangen  omkring  Taarnet,  beskinnet  al 
Solen,  medens  han  langsomt  og  dvælende  gik  foran  sine 
Bødler  hen  til  en  Stige,  som  førte  op  til  den  øverste  Del 
af  Taget.  Han  tænkte  paa  Livet,  som  han  stod  i  Begreb 
med  at  forlade,  paa  Solen,  som  varmede  hans  Haar, 
paa  Lykken,  paa  Inger.  Han  søgte  hendes  Skikkelse  nede 
i  Gaarden  og  sendte  hende  et  Afskedsblik,  før  han  for- 
svandt i  Taarnet.  Den  ulykkelige  Pige  laa  i  en  Krog  ved 
Ringmuren,  hun  havde  ikke  tænkt  paa  at  forlade  Slottet. 
Hun  bad  om  Naade  fur  sin  Elsker  med  en  saa  ydmyg. 

blid  og  skjælvende  Stemme,  at  alle  de  Tilstedeværende, 
Esner  undtagen,  følte  sig  bevægede.  Da  hun  endelig 
indsaa,  at  alt  var  forgæves,  da  Ib  kom  tilsyne  oppe 
paa  Vægtergangen,  kastede  hun  sig  ned  paa  Knæ,  den 
forfærdeligste  Frygt  kvalte  hendes  Stemme,  medens  hun 
hævede  sine  foldede  Hænder  ivejret  mod  Himlen  til  Den, 
som  elsker  og  beskjærmer.  Kulsoen  stod  i  nogle  Skridts 
Frastand,  støttet  til  sin  Stok,  vekselvis  rettende  sin  Op- 
mærksomhed paa  Inger  og  det,  som  foregik  i  Taarnet. 
Idet  Vagtmesteren  forsvandt,  gik  hun  hen  til  Inger  og 
udbrød  i  en  slæbende  og  ligegyldig  Tone: 

»Græd  kun,  mit  Barn  !  græd!  dine  Taarer  vil  Tiden 
nok  tørre  bort.« 

Inger  saa  op,  hun  rystede  med  sit  Hoved. 

»Ja,  det  kan  være  det  samme,  saa  vil  Døden  gjøre 
det.  Jeg  forstaar  din  Sorg,  fordi  jeg  har  elsket  som  Du, 
og  fordi  jeg  vil  komme  til  at  savne  som  Du.« 

»Savne!«  hviskede  Inger  uden  at  begribe  Meningen 
af  disse  Ord. 

»Ja  vist!«  vedblev  den  Anden,  heftigere  ved  Erin- 
dringen, som  vaagnede  med  fornyet  Styrke,  medens  hun 
talte:  »Er  det  ikke  hans  Skyld,  at  jeg  mister  P>uens 
Juvelkasse,  og  det  efter  at  jeg  nu  to  Gange  næsten  har 
haft  den  i  mine  Hænder?« 

Som  allerede  fortalt,  var  Taarnet  paa  Gjørsløv  fir- 
kantet og  Taget  tækket  med  Kobber.  Omtrent  midt  paa 
dette  saas  en  Luge  saa  stor,  at  en  Mand  kunde  krybe 
ud  derigjennem,  naar  Kobberdækket  skulde  efterses  eller 
udbedres.  Midt  i  Lugen  var  anbragt  et  kuplet  Glas- 
vindue, hvorigjennem  Lysningen  faldt  ind  under  Taget. 
En  smal  og  stejl  Stige  førte  nede  fra  Vægtergangen 
op  til  Lugen,  der  tillukkedes  indenfra  med  en  svær 
Jernbolt. 

Gjøngehøvd.  os  Uronn.  Va^m  34 

Da  Ib  var  kommen  til  Foden  af  denne  Stige, 
standsedes  han  af  Esner,  som  udbrød: 

»Har  Uu  Vaaben  hos  Dig,  Vagtmester?« 

»Nej!« 

»Undersøg  ham!« 

Dragonerne  adløde.  Man  fandt  en  Madkniv,  der 
var  fasthæftet  til  et  Bælte,  han  bar  om  Livet. 

»Jeg  tvivler  paa,  at  Du  vil  faa  nogen  Brug  for 
din  Kniv  paa  det  Sted,  hvortil  Du  nu  gaar,«  sagde 
Esner,  »det  er  altsaa  bedst,  at  vi  tage  den  fra  Dig. 
Nu  op  ad  Stigen!« 

»Hvorhen?«  spurgte  Ib. 

»Den  lige  Vej,  min  Søn !  ud  paa  Taget,  Du  holder 
jo  af  Udsigter.« 

»Det  gjælder  altsaa  om  at  styrte  mig  ned  fra 
Taarnet  ? « 

»Tværtimod,  det  gjælder  om  at  holde  sig  fast  for 
ikke  at  styrte,«  svarede  Esner  med  en  forfærdelig  Kulde. 
»For  Fanden,  Vagtmester!  Du  har  jo  dine  Kammerater 
hist  ovre,  Du  har  Svend  Gjønge,  Gud  ved  hvor,  ende- 
lig har  Du  dit  eget  snilde  Hoved,  som,  efter  hvad  Folk 
fortælle,  allerede  har  hjulpet  Dig  saa  tidt,  det  er  jo  Ud- 
veje nok  til  Frelse.  —  Stig  op!« 

Ib  adlød,  Esner  fulgte  efter  ham,  nedenfor  Stigen 
stode  de  to  Dragoner,  stumme  af  Rædsel.  Da  Ib  havde 
naaet  det  øverste  Trin  af  Stigen,  standsede  han  og 
vendte  sig  om  mod  Kaptajnen. 

»Kaptajn!«  udbrød  han  med  en  Stemme,  der  i  dette 
Øjeblik  for  første  Gang  lød  svag  og  skjælvende.  »Er 
der  ingen  Naade  for  mig?« 

»Naade!«  gjentog  Esner  spottende,  »hvad  mener  Du?« 

»I  har  Eders  Pistol  der,  lad  os  være  kvit  med,  at 
I  sætter  mig  den  for  Panden  og  trykker  af.« 

»Aa  Snak!«  svarede  Kaptajnen,  »det  vilde  jo  være 
paa  eengang  at  spolere  baade  din  Pande  og  min  For- 
nøjelse. «: 

»Godt!«  sagde  Ib,  »endnu  et  Ord,  1  lægge  Eder 
det  paa  Hjerte!« 

»Hor  andægtigt  efter  dernede !«  raabte  Kaptajnen  ud 
over  Rækværket,  »Vagtmesteren  holder  Prædiken  for  os.« 

»Hvis  Gud  Fader  forbarmer  sig  over  mig,«  sagde 
Ib,  »og  lader  mig  undgaa  den  haarde  Død,  som  I  fører 
mig  til,  saa  skal  I  komme  dette  Øjeblik  ihu.  Fra  den 
Time,  min  Fod  naaer  Jorden  igjen,  vil  der  ingen  Naade 
være  for  Jer,  flygter  I,  følger  jeg  efter,  kryber  I  i  Skjul, 
skal  jeg  søge  Jer  op.     I  skal  — « 

»Ja,  lad  det  nu  være  nok,«  sagde  Esner.  »Vejret 
gaar  fra  Dig,  Du  vil  have  det  nødigt  ude  paa  Taget, 
det  er  altid  tidsnok  at  tales  ved  om  Resten,  naar  Du 
kommer  ned  igjen.     Behag  at  krybe  igjennem  Lugen!« 

Ib  skød  Bolten  fra  Lugen  og  krøb  ud.  I  det  samme 
hans  Hoved  viste  sig  ovenfor  Taget,  hørtes  et  Raab  fra 
Dragonerne  nede  i  Gaarden,  derimellem  blandede  sig  et 
gjennemtrængende  Angestskrig.  Esner  tillukkede  Lugen 
og  skød  Bolten  for,  saaledes  at  den  fra  nu  af  umulig 
lod  sig  aabne  udvendig  fra. 

»Siden  han  truer  mig  saa  haardt,  naar  han  kommer 
ned,  maa  vi  spærre  ham  Vejen,«  ytrede  han  til  Dra- 
gonerne. »Nu  stiller  Du  Dig  her  paa  Post,  Ralf!  og 
tillader  Ingen  at  komme  igjennem  Døren.  Tag  min 
Pistol,  den  er  ladt.  Om  to  Timer  skal  Du  blive  afløst. 
Skulde  Vagtmesteren  deroppe  inden  den  Tid  have  været 
saa  uheldig  at  dumpe  ned,  er  Vagten  naturligvis  til 
Ende.     Har  Du  forstaaet  mig?« 

Dragonen  hilste,  hans  Kammerat  og  Kaptajnen 
forlode  Vægtergangen  og  stege  ned  ad  Trappen,  begge 

lyttende  efter  det  Skrig,  der  skulde  tilkjendegive  Ibs 
Fald. 

Da  Ib  kom  ud  paa  det  stejle  Kobbertag,  der  var 
glat  og  fugtigt  af  den  foregaaende  Nats  Rimfrost,  stemte 
han  Foden  fast  mod  den  smalle  Fuge,  som  Kobberet 
dannede  omkring  Lugen,  medens  han  med  Haanden  greb 
fat  om  en  af  de  Jernkroge,  der  findes  paa  alle  Kobber- 
tage  og  tjene  til  at  fastgjøre  Tagdækkerens  Stige.  I 
denne  skrækkelige  Stilling  var  det  imidlertid  umuligt  at 
holde  sig  længe,  en  kold  Sved  bedækkede  hans  furede 
Pande,  hans  Ansigt  var  forfærdeligt  blegt,  dets  Muskler 
skjælvede  som  i  Krampe.  Rundt  omkring  ham  var  Af- 
grunden, Døden,  over  ham  gød  Solen  sine  Straaler  ned 
paa  Taget,  ingen  Sky  viste  sig  paa  Himlen,  Fløjen  paa 
Taarnspiret  rokkede  frem  og  tilbage  med  en  pibende  Lyd. 
Fra  Stedet,  hvor  han  sad,  udbredte  sig  den  flade  Egn 
i  flere  Miles  Omkreds.  Mod  Øst  bag  Skoven  laa  Havet 
roligt  og  ubevægeligt,  beskinnet  af  Solen,  mod  Syd  og 
Nord  Gjørsløv  og  Søholms  Skove,  indhyllede  i  en  blaalig 
Taage,  længere  nede  den  store  Mose,  gjennem  hvilken 
Tryggevælde  Aa  slyngede  sig  som  et  vatret  Sølvbaand. 
Bønderhytterne  viste  sig  i  denne  Afstand  som  smaa  Jord- 
høje, fra  hvilke  en  lodret  Røgsøjle  hist  og  her  steg  ivejret. 
Kirkeklokkerne  ringede,  det  var  Middag. 

Ib  kastede  et  langt  og  dvælende  Afskedsblik  hen 
over  sine  Omgivelser;  det  viste  ham  Gaarden  besat 
med  Dragoner,  som  syntes  at  vente  paa  hans  Fald.  Han 
mærkede,  hvorledes  Krampen  lidt  efter  lidt  stivnede  hans 
Haand,  med  hvilken  han  holdt  sig  fast  i  Jernkrogen. 
Han  begreb,  at  det  vilde  være  umuligt  at  holde  sig  længe 
saaledes,  og  dog  opdagede  han  intet  andet  Støttepunkt, 
ikke  den  ringeste  Ujævnhed  i  Taget,  som  kunde  for- 
bedre hans  Stilling.  Hans  Hoved  sank  ned  paa  Brystet, 
han  lukkede  Øjnene. 

I  dette  Øjeblik,  da  al  Redning  syntes  at  være 
umulig,  undfangede  han  pludselig  en  Ide.  Det  allerede 
sammenbojede  Legeme  hævede  sig  atter,  hans  næsten 
brustne  Øjne  antoge  en  større  Glands;  imidlertid  ar- 
bejdede den  ledige  Haand  paa  at  løsne  det  Læderbælte, 
som  sammenholdt  hans  Klædning,  og  hvortil  Kniven 
nylig  havde  været  fæstet. 

Dette  Bælte  var  saa  langt,  at  det  gik  flere  Gange 
omkring  ham;  han  stak  den  ene  Ende  fast  i  Jernkrogen, 
den  anden  derimod  beholdt  han  bunden  om  Livet.  Efter 
at  det  første  Forsøg  var  kronet  med  Held,  gik  hans  Be- 
stræbelser ud  paa  at  befæste  de  to  Ender  med  størst 
mulig  Forsvarlighed,  den,  han  havde  fastbundet  til  sig, 
og  den  anden,  som  var  knyttet  om  Krogen.  Bæltet  var 
nyt  og  stærkt.  Da  Ib  havde  tilendebragt  dette  Arbejde, 
indsaa  han  til  sin  ubeskrivelige  Glæde,  at  han  fra  nu  af 
idetmindste  havde  sikret  sig  mod  at  styrte  ned. 

Af  Tilskuerne  i  Gaarden  vare  alle  hans  Bevægelser 
blevne  iagttagne  med  en  uafbrudt  Opmærksomhed.  Hans 
Indfald  med  at  binde  sig  fast  til  Krogen  modtoges  med 
et  almindeligt  Skrig,  flere  Stemmer  raabte  op  til  ham; 
men  i  denne  Afstand  var  det  umuligt  at  høre,  hvad 
der  blev  sagt. 

Kulsoen  stod  noget  afsides  fra  de  Øvrige ;  da  hun 
saa,  at  Ib  for  det  første  vilde  være  istand  til  at  holde 
sig  paa  Taget,  svøbte  hun  Kaaben  tættere  om  sig  og 
forlod  Gaarden. 

»Ham  fik  vi  da  endelig  forsørget,«  mumlede  hun,  »lad 
os  nu  se,  hvad  vi  kunne  gjøre  ved  Svend  Gjønge.'-< 

Inger  var  sunken  om  mod  Ringmuren,  bevidstløs 
og  overvældet  af  den  sidste  Times  Kvaler.  En  Rytter 
gik  hen  og  rejste  hende  op. 

»Kom,  Du  Lille !'<  sagde  han  godmodigt,    > saa  skal 

jeg  følge  Dig  ud  over  Broen.  Gaa  hjem,  hvor  Du  hører 
til,  og  søg  Dig  en  anden  Kjæreste.  Han  deroppe  duer 
ikke  mere.« 

Endnu  en  Tredje  forlod  Slottet  omtrent  paa  samme 
Tid,  det  var  Hønsedrengen  Palle,  der  fra  en  Loftsluge 
havde  været  \'idne  til  alt.  Paa  dette  Sted  holdt  han 
sig  skjult,  saa  længe  Kulsoen  var  nærværende,  og  vovede 
først  at  komme  frem,  da  han  saa  hende  gaa  over  Vinde- 
broen. Lidt  senere  vandrede  han  ind  i  Skoven  med  en 
stor  Stok  i  Haanden  og  en  Tværpose  over  Ryggen. 
Hans  Hensigt  var  at  opsøge  Svend  og  bringe  ham 
Underretning  om  Ib. 

Fra  Fru  Elsebeths  Værelser  havde  de  to  Damer 
iagttaget  de  forskjellige  Optrin  i  Gaarden.  Vagtmesterens 
Straf  opfyldte  dem  med  Frygt  og  sørgelige  Anelser,  hans 
Skjæbne  syntes  at  være  et  Forspil  til  deres.  Noget  efter 
at  Ib  var  bleven  bragt  op  paa  Taget,  gik  Kaptajnen 
over  til  Fru  Kaas.  Ingen  kjendte  de  Forhandlinger,  som 
fandt  Sted  imellem  dem.  alene  den  gamle  Dames  vaade 
Øjne  og  sorgfulde  Miner,  da  han  forlod  hende,  tydede 
paa,  at  hun  havde  maattet  yde  en  ny  Kontribution  til 
Brudens  Udstyr. 

Lidt  før  Mørket  begyndte,  vendte  Palle  tilbage,  træt 
og  mismodig,  han  havde  ikke  fundet  den,  han  søgte.  En  af 
Ibs  Folk  fortalte,  at  Gjøngehøvdingen  var  dragen  over  ad 
Holbækkanten  for  at  befordre  en  Transport  af  Levnets- 
midler,  som  han  den  foregaaende  Nat  havde  taget  fra 
Svensken,  og  at  Ingen  vidste,  naar  han  kom  tilbage. 

Næste  Morgen  kom  Esner  ned  i  Gaarden  for  at  se 
til  Fangen.  Ib  sad  endnu  paa  Taget,  han  havde  kun 
forandret  sin  Plads  og  flyttet  sig  længere  ned  for  at  naa 
Tagrenden,  mod  hvilken  han  fandt  en  bekvem  Støtte  for 
sine  Fødder.  Esner  fattede  ikke  Aarsagen,  han  kunde  ikke 

heller  se,  at  Ib  havde  tilstoppet  Nedløbet  saaledes,  at 
Vandet,  der  samledes  fra  Taget,  efterhaanden  som  Rim- 
frosten tøede,  maatte  blive  staaende  i  Renden.  Dermed 
havde  han  om  Natten  slukket  sin  brændende  Tørst. 

»Han  lever  endnu,«  tænkte  Kaptajnen,  »men  han  vil 
ikke  kunne  vedblive  at  leve  saaledes.  I  ethvert  Tilfælde 
er  jeg  sikker  paa,  at  han  bliver,  hvor  han  er,  skjøndtjeg 
hele  Natten  igjennem  kun  drømte  om  hans  Undvigelse. 
Jeg  har  fordoblet  Vagten,  efterset  Bolten,  tillaaset  Op- 
gangen og  holder  endelig  Slottet  besat  med  mine  Mænd; 
hvis  han  trods  alt  dette  endnu  skulde  komme  herfra,  maa 
han  have  en  Fugls  Egenskaber,  men  intet  Menneskes.« 

Esner  og  Ib  vare  hinanden  fuldkomment  modsatte. 
Den  Første  troede  at  have  vundet  alt,  fordi  han  holdt 
Sejren  i  sine  Hænder,  den  Sidste  troede  endnu  ikke  at 
have  tabt  alt,  skjøndt  han  befandt  sig  paa  Randen  af 
Tilintetgjørelsen. 


12. 
Palle  og"  Plus. 

Da  Ib  saa  Kaptajnen  nede  i  Gaarden,  begyndte  han 
at  synge  med  en  Stemme,  der,  uagtet  Afstanden,  var 
klar  og  skingrende,  men  tillige  saa  falsk,  at  den  vilde 
have  bragt  enhver  Syngemester  til  Fortvivlelse.  Esner 
nikkede  spottende  og  sagde  til  Skildvagten: 

»Det  er  jo  rart,  at  han  morer  sig.  laften  har  han 
formodentlig  glemt  den  Melodi,  naar  først  Hungeren  ind- 
finder sig.« 

Medens  Ib  nødvendigt  maatte  blive  ørkesløs,  vare 
Andre  ifærd  med  at  virke  for  ham.  Da  Palle  den  fore- 
gaaende  Aften  vendte  tilbage  uden  at  kunne  finde  Svend, 

begyndte  han  selv  at  lægge  Planer  og  udfandt  da,  at 
han  allerførst  maatte  se  at  skaffe  Fangen  Næring.  Paa 
Vagtmesterens  Frelse  beroede  jo  for  en  Del  Drengens 
tilkommende  Lykke,  naar  han  erindrede  sig  de  glimrende 
Udsigter,  Ib  havde  aabnet  for  ham.  Efter  hin  Samtale 
foregik  en  Revolution  i  Hønsedrengens  Indre,  hans 
Tanker  toge  en  højere  og  dristigere  Flugt,  han  dannede 
Billeder  af  sin  Fremtid,  straalende  Billeder,  som  alene 
Ib  kunde  virkeliggjøre,  derfor  maatte  han  altsaa  virke 
og  kæmpe.  Kampens  Belønning  viste  sig  i  Skikkelse 
af  en  Trompet,  en  Kofte  besyet  med  Uldtresser  og  en 
lang  Sabel. 

Palle  grundede  længe  forgæves.  Alle  hans  Planer 
faldt  sammen,  naar  han  kastede  et  Blik  ud  af  Loftslugen 
og  udmaalte  den  Højde,  hvori  Ib  befandt  sig,  eller  saa 
Solen  skinne  paa  Skildvagternes  Geværløb  i  Vægter- 
gangen om  Taarnet.  Medens  Palle  lagde  Plan  paa 
Plan,  glemte  han  alt  omkring  sig,  ogsaa  Plus,  som  Ib 
dog  havde  bedet  ham  om  at  fodre.  Den  stakkels  Fugls 
klagende  Skrig  bragte  ham  først  til  at  erindre  dens 
Nærværelse.  I  samme  Nu  foer  en  Tanke  som  et  Lyn- 
glimt igjennem  Drengens  Hoved.  Hans  Øjne  straalede, 
han  stirrede  paa  Ravnen  med  glad  Forbavselse,  Fuglen 
navngav  sig  for  ham  som  en  Hjælper,  en  Ven,  et  Bud 
til  Fangen. 

Han  tog  Buret  og  stillede  det  i  Loftslugen,  saa  langt 
inde,  at  man  nedenfra  ikke  kunde  bemærke  noget,  medens 
derimod  Ib  og  Ravnen  tydeligt  kunde  se  hinanden. 

Vagtmesteren  var  under  Dagens  Lob  allerede  bleven 
opmærksom  paa  Hønsedrengen  og  havde  med  en  særdeles 
forstaaelig  Gebærde  betegnet  den  Hunger,  som  pinte  ham. 
Det  varede  noget,  før  han  lagde  Mærke  til  Buret,  men  i 
samme  Øjeblik  det  skete,  forraadte  han  en  levende  Glæde, 

han  havde  ligesaa  hurtigt  som  Palle  begrebet,  hvor  stor 
en  Tjeneste  Plus  vilde  være  istand  til  at  yde.  Lidt  efter 
udstødte  han  en  dæmpet  og  ejendommelig  Lyd. 

»Hør,  hvor  han  klager  sig  deroppe,«  ytrede  Dra- 
gonen paa  Vægtergangen  til  sin  Kammerat. 

»Det  er  af  Sult,«  svarede  den  Anden.  »Hvis  jeg 
maatte  raade,  skulde  alle  Mand  have  Lov  til  at  skyde 
tilmaals  efter  ham  nede  fra  Gaarden,  det  er  Synd  at 
lade  ham  pines  længer.« 

Den  medlidende  Rytter  tog  fejl  i  sin  Formodning. 
Ib  skreg  ikke  af  Sult.  Ravnen  hævede  sit  Hoved  og  saa 
ivejret.  Ib  gjentog  Lyden.  Fuglen  svarede  med  en  glad 
Skræppen,  slog  med  Vingerne  og  arbejdede  for  at  komme 
ud  af  Buret.  Der  kunde  ikke  være  nogen  Tvivl  om,  at 
den  jo  havde  gjenkjendt  sin  Herre. 

Fra  nu  af  spildte  Hønsedrengen  intet  Øjeblik,  før 
han  fuldførte  sin  Plan.  Han  drog  af  Forsigtighed  Rav- 
nens Bur  længere  tilbage  paa  Loftet,  derefter  hentede 
han  en  Skive  Brød  og  Kjød  fra  Borgestuen  og  dannede 
en  lille  Pose,  hvori  han  indesluttede  begge  Dele.  Skum- 
ringen begyndte,  Palle  tog  Ravnen  ud  af  Buret,  bandt 
Posen  fast  paa  Ryggen  og  slap  den  løs.  Fuglen  søgte 
først  at  befri  sig  for  den  uvante  Byrde,  da  det  ikke 
vilde  lykkes,  hoppede  den  ud  i  Lugen  og  fløj  derfra 
over  til  Ib  paa  Taarnet. 

Palles  Hjerte  bankede,  han  bøjede  sig  ud  af  Hullet 
for  at  se,  om  man  nedenfra  iagttog,  hvad  der  skete.  Til 
Lykke  var  Mørket  allerede  saa  vidt  fremrykket,  at  han  ikke 
kunde  skjelne  Nogen,  omvendt  maatte  altsaa  det  samme 
være  Tilfældet.     Han  drog  sig  beroliget  tilbage. 

Ib  løste  Posen  fra  Ravnen  og  gav  den  et  Stykke  af 
det  medbragte  Kjød,  derefter  fortærede  han  Resten  med  al 
den  Graadighed,  to  Dages  uafbrudt  Faste  maatte  frem- 

kalde.  Lidt  efter  fløj  Ravnen  tilbage,  og  først  nu  modtog 
den  et  rigeligt  Foder  af  den  henrykte  Hønsedreng. 

Palles  List  var  ligesaa  sindrig  som  naturlig.  Det 
gjaldt  blot  om,  at  Ravnen  ikke  blev  bemærket  fra  Vægter- 
gangen. Derfor  besluttede  han,  at  Fuglens  næste  Ud- 
flugt skulde  finde  Sted  den  følgende  Morgen  i  Daggry, 
en  Tid,  paa  hvilken  han  sikkert  vidste,  at  Vagtens  Aar- 
vaagenhed  var  sløvet  ved  Kulden  og  Drikkelaget,  hvor- 
med Dragonerne  siden  deres  Ankomst  til  Gjørsløv  regel- 
mæssigt tilbragte  den  største  Del  af  Natten. 

Ravnens  næste  Udflugt  skete  med  samme  Held,  den 
kloge  Fugl  syntes  at  forstaa  sin  Rolle  og  modtog  hver 
Gang  et  rigeligt  Foder  baade  af  Ib  og  Palle.  Saaledes 
forløb  to  Dage.  Hver  Morgen  indfandt  Kaptajnen  sig  regel- 
mæssigt i  Gaarden,  og  hver  Morgen  blev  han  modtagen 
med  Ibs  Sang,  der  forsikrede  ham  om,  at  Fangen  be- 
fandt sig  ypperligt.  Denne  Udholdenhed  var  ham  en 
Gaade.  Efter  alle  Fysiologiens  Love  burde  Ib  allerede 
være  død,  hans  Tilværelse  var  en  Umulighed,  et  Mirakel, 
og  Kaptajnen  havde  hidtil  aldrig  troet  paa  Mirakler. 

Palle  vaagede  over  sin  Hemmelighed,  han  udfoldede 
en  Virksomhed,  en  Snildhed,  som  ikke  syntes  at  tilhøre 
hans  Alder.  Paa  Gaarden  anede  man  næppe  hans  Nær- 
værelse, endnu  mindre  fandt  Nogen  paa,  i  den  lille, 
pjaltede  Hønsedreng  at  søge  Vagtmesterens  Frelse.  Han 
havde  valgt  sig  Aflukket  indenfor  Loftslugen  til  Bolig, 
herfra  kunde  han  overse  hele  Gaarden  paa  denne  Side  af 
Slottet.  Palle  opdagede  endelig,  at  man  fra  hans  Skjul 
kunde  overse  endnu  mere  end  Gaarden. 

En  Aften,  da  han,  siddende  indenfor  den  halvt  til- 
lukkede Luge  med  synlig  Tilfredshed  saa  Ib  fortære  den 
sidste  Ret,  Plus  havde  bragt,  faldt  et  Lysskær  op  fra  et 
af  Vinduerne  i  første  Etage,  hvor  Kaptajnen  havde  ind- 

kvarteret  sig.  Palle  spejdede.  Han  saa  Esner  gaa  frem 
og  tilbage  i  Værelset,  tilsyneladende  ivrigt  beskæftiget, 
men  Vinduet  ligeoverfor  var  saa  dugget,  at  man  ikke 
kunde  se,  hvad  han  foretog  sig.  Ved  at  skyde  Lugen 
længer  tilbage  og  forandre  sin  Plads,  var  han  heldigere. 
Esner  stod  nu  foran  et  Bord,  ifærd  med  at  sønderbryde 
forskjellige  Stykker  Sølvtøj  og  Smykker  eller  at  trykke 
dem  saaledes  sammen,  at  deres  Størrelse  og  Omfang  for- 
ringedes. Efter  at  dette  Arbejde  var  fuldført,  bleve  alle 
disse  Gjenstande  omhyggeligt  fastsyede  og  indviklede  i 
et  Hestedækken,  som  han  rullede  sammen,  indpakkede  i 
en  Vadsæk  og  skjulte  i  Baggrunden  af  Værelset,  saa 
vidt  Afstanden  tillod  at  iagttage,  under  Hovedgjærdet 
af  Sengen.  Derefter  afklædte  han  sig,  slukkede  Lysene 
og  sov  ind  med  den  behagelige  Bevidsthed  om  en  be- 
tydelig Forøgelse  i  Brudens  Udstyr.  Fra  sin  Loftsluge 
havde  Palle  været  Vidne  til  alt. 

Næste  xMorgen,  da  Ravnen  blev  sendt  til  Taarnet, 
studsede  Drengen  ved  at  bemærke  den  betydelige  For- 
andring, der  var  foregaaet  med  Fangen.  Hans  Bevægelser 
tilkj endegave  en  paafaldende  Mathed  og  Afkræftelse.  Ibs 
stærke  og  hærdede  Natur  maatte  endelig  bukke  under 
for  den  tiltagende  Nattekulde  og  den  fuldkomne  iMangel 
paa  Bevægelse.  Den  stakkels  Dreng  fortvivlede,  mod 
dette  Onde  vidste  han  intet  Middel. 

Op  paa  Formiddagen  kom  en  Mand  gaaende  ind 
over  Vindebroen.  Han  var  klædt  som  en  Sømand  og 
bar  en  Kurv  med  Fisk  paa  Ryggen.  Medens  han  falbød 
sine  Varer,  kom  Palle  ned  i  Gaarden.  Han  kjendte 
Manden  og  nærmede  sig  ham. 

»Nu  er  Præsten  kommen,«  sagde  Fiskeren  i  et  Øje- 
blik, da  han  var  alene  med  Drengen. 

»Præsten?« 

»Ham,  Du  søgte  efter  forleden,«  svarede  Manden 
med  et  Blik  mod  Taarnet.     Palle  forstod  ham. 

»Hvor  er  han  at  finde?« 

»I  Vibekes  Bagerovn.« 

»Vi  følges  ad,«  sagde  Hønsedrengen. 

Manden  gik  op  i  Slottet  for  at  forsøge  en  Handel 
der,  Palle  slentrede  ud  over  Broen  med  Hænderne  paa 
Rj^ggen  og  en  Ladhed  i  alle  Bevægelser,  der  ikke  stemte 
med  hans  Hjertes  heftige  Banken  over  Fiskerens  Under- 
retning.    Præsten,  det  var  Svend,  det  var  Frelse. 

Fiskeren  forlod  Gjørsløv  uden  at  have  gjort  nogen 
Handel  denne  Dag.  Da  han  vendte  tilbage,  kom  Palle 
til  ham,  og  disse  To  fortsatte  nu  Vejen  ind  i  Skoven  i 
en  hurtig  Gang  ad  Stier,  som  enhver  Fremmed  vilde 
have  taget  fejl  af,  og  i  Bugter,  der  syntes  at  føre  i  en 
bestandig  Rundkreds. 

I  den  Retning,  de  to  Vandringsmænd  gik,  maatte 
der  om  Sommeren  herske  et  næsten  fuldkomment  Mørke, 
saa  tæt  hvælvede  Træerne  deres  sammenflettede  Kroner. 
Stien  blev  kun  sjældent  benyttet  og  var  paa  flere  Steder 
overgroet  med  Tjørn  og  Brombærranker;  Græs  og  visne 
Bregner  af  en  ualmindelig  Højde  viste  sig  paa  begge 
Sider.  Den  dybeste  Fred  herskede  overalt.  Hvor  Krattet 
paa  et  enkelt  Sted  var  mere  aabent,  kom  Flokke  af  Hjorte 
og  Raadyr  tilsyne,  som  lyttende  vendte  deres  Hoveder 
mod  de  Kommende,  forundrede  over  denne  usædvanlige 
Afbrydelse  i  deres  Ro.  Vildornens  Grynten  lød  inde 
mellem  Buskene,  medens  en  svag  Raslen  i  det  faldne  Løv 
tilkjendegav  den  langsomme  og  frygtløse  Gang,  hvormed 
Dyret  fjernede  sig  fra  Stien.  Alle  Omgivelser  her  havde 
et  ligesaa  vildt  som  romantisk  Udseende.  Lange  Trævler 
af  Snylteplanter  og  hvidt  .Mos  skjulte  Barkens  oprinde- 
lige Farve.     Hist  og  her  saa  man  en  spHntret  Stamme, 

hængende  i  det  næste  Træs  Grene,  som  vare  saaledes 
sammenvoksede,  at  der  ikke  lodes  Plads  igjennem  dem  til 
at  naa  Jorden.  Paa  et  andet  Sted  spærrede  Kronen  af 
et  omstyrtet  Bøgetræ  Stien,  Fiskeren  og  Palle  maatte 
krybe  fra  Gren  til  Gren  for  at  naa  over  paa  den  anden 
Side.  Efter  omtrent  en  Times  Gang  begyndte  Skoven 
at  blive  lysere,  Stien  udvidede  sig.  Drengen  og  hans 
Fører  kom  ind  i  en  Aabning  mellem  Træstammerne.  Her 
blev  Jorden  blødere  og  antydede  det  sumpige  Grundlag, 
de  nærmede  sig  til.  Denne  Aabning  var  omgiven  af  en 
dobbelt  Række  Ellebuske,  indenfor  hvilke  en  bred  og  bund- 
løs Mose  viste  sig  i  en  Udstrækning  af  omtrent  tre 
Tønder  Land.  Jordbunden  gav  efter  for  ethvert  Skridt 
og  var  bedækket  med  en  frodig  Vækst  af  Rør  og  Skav- 
græs. Sm  Sommeren  fandt  Rørdrummen  og  Vildanden 
her  et  uforstyrret  Tilflugtssted,  og  Frøernes  skingrende 
Kvækken  trængte  op  fra  Dybet. 

Rørene,  som  vare  af  et  fuldvoksent  Menneskes  Højde, 
skjulte  fuldkomment  en  lille  Bakke,  der  hævede  sig  fra 
Midten  af  Mosen,  omgiven  med  en  Rad  store  Graasten, 
som  syntes  at  betegne  en  Tinghøj  ellet  et  Offersted  fra 
Hedenskabets  Tid.  Midt  paa  Højen  var  dannet  en  Hytte 
af  store,  sammenstillede  Sten,  tækket  med  Grene  og  Rør, 
skrøbelig  og  faldefærdig  og  saa  lav,  at  man  ikke  kunde 
staa  oprejst  under  Taget.  Trods  dette  var  Hytten  et 
sikkert  Tilflugtssted,  ikke  blot  fordi  den  laa  saa  skjult  og 
afsides  midt  inde  i  Skoven,  men  ogsaa  fordi  Enhver,  som 
ikke  var  nøje  kjendt  med  Stedet,  umuligt  vilde  kunne 
naa  over  den  brede  og  bundløse  Sump. 

Bønderne,  som  boede  i  Udkanten  af  Skoven,  kaldte 
Mosen  for  Vibekes  Bagerovn.  Dette  Navn  stod  i  For- 
bindelse med  et  sørgeligt  og  uhyggeligt  Sagn,  som  knyttede 
sig  til  Stedet.     .Man  dvælede  ikke  gjerne  i  dets  Nærhed. 

Hyrden  korsede  sig,  naar  han  kom  til  Aabningen  mellem 
Træerne,  alene  Krybskytten  listede  sig  af  og  til  en  silde 
Aften  eller  i  maaneklare  Nætter  ned  til  Mosen  og  op- 
stillede sin  Fælde  eller  ventede  mellem  Buskene,  naar 
Dyrene  kom  til  Vandet  for  at  drikke;  han  vidste,  at 
Vibekes  Bagerovn  var  et  Fristed,  hvortil  Skyttens  og 
Herskabets  Jagt  aldrig  naaede. 

En  af  disse  Krybskytter  havde  imidlertid  næret  for 
stor  Tillid  til  Stedets  Sikkerhed.  Herremanden  greb  ham, 
just  som  han  en  Eftermiddag  vendte  tilbage  igjennem 
Ellebuskene  med  et  Raadyr  over  Ryggen.  Han  nævnede 
Krybskyttens  Navn;  idet  denne  vendte  sig  om,  skød  den 
naadige  Herre  ham  igjennem  Hovedet  og  lod  det  afsjælede 
Legeme  ophænge  paa  en  Egegren,  som  strakte  sig  ud 
over  Mosen.  En  saadan  Tildragelse  maatte  nødvendigt 
bidrage  til  at  gjøre  Stedet  mere  berygtet,  end  det  havde 
været  tilforn.  Vildttyven  hang  endnu  paa  Grenen,  synlig 
for  Enhver,  som  nærmede  sig  Krattet.  Ingen  havde  vovet 
at  begrave  hans  Lig. 

Denne  Eftermiddag  syntes  der  at  være  foregaaet  en 
fuldstændig  Forandring  omkring  Vibekes  Bagerovn.  Da 
Palle  og  Fiskeren  nærmede  sig  Ellekrattet,  hørte  de  høj- 
røstede Stemmer  inde  mellem  Rorene  paa  Øen.  En 
blaalig  Røg  steg  op  fra  disse,  blandet  med  en  stærk 
Duft  af  ristet  Kjød.  Nogle  Skridt  fra  Stedet,  hvor  de 
standsede,  bleve  de  anraabte  af  en  Mand,  som  pludse- 
ligt kom  ud  fra  Busken  og  traadte  hen  imod  dem.  Han 
var  iført  svensk  Uniform,  blaa  Kofte,  gule  Benklæder 
og  et  lysegult  Hjortelæders  Sabelbælte  om  Livet.  Han 
bar  en  lang  liøsse  over  Skulderen. 

-•'Hvad  ville  I?«  spurgte  Manden. 

»Gudsfred,  Jes!«  svarede  Fiskeren.  »Vi  komme  for 
at  tale  med  Svend  Gjønge,  jeg  og  denne  Klør  der.« 

»I  maa  være  blevne  gale,«  svarede  Manden  leende, 
»siden  I  søge  Svend  her  blandt  det  svenske  Krigsfolk.« 

»Han  plejer  dog  gjerne  at  være  i  Nærheden  af  dem.« 

»Idetmindste  komme  vi  lige  fra  dem,«  svarede  Skild- 
vagten.    »Naa,  gaa  Du  kun,  Søren!  Du  veed  vel  Vejen?« 

»Det  skulde  jeg  mene,  siden  det  er  mig,  som  først 
har  vist  den  til  Eder.« 

Fiskeren  vinkede  ad  Palle  og  gik  ud  af  Krattet. 

»Nu  gjælder  det  om  at  være  forsigtig,«  sagde  han, 
»et  Fejltrin  er  nok  til  at  falde  i  Sumpen,  hvor  ingen 
Redning  er  mulig.  Følg  blot  efter  mig,  saa  nær  Du 
kan,  og  sæt  din  Fod  forsigtigt  i  Vandet.  Du  vil  møde 
to  Træstammer  under  Vandskorpen,  det  er  Broen.« 

Palle  adlød.  Da  de  kom  til  Overgangen,  saa  han  en 
Række  tynde  Grene,  stukne  ned  i  Sumpen  paa  begge 
Sider  af  den  omtalte  Bro,  et  Betryggelsesmiddel  for 
dem,  der  vare  mindre  bekjendte  med  Stedet. 

Fiskeren  vadede  foran,  Palle  fulgte;  straks  efter  be- 
fandt de  sig  imellem  Gjøngerne,  der  ligesom  den  udstillede 
Vagtpost  alle  tilsammen  bare  svenske  Uniformer. 

Skaren  bestod  af  tolv  Mand,  hvoraf  Flertallet  havde 
lejret  sig  omkring  en  uhyre  Steg,  som  man  var  i  Begreb 
med  at  fortære;  nogle  Andre  vare  beskæftiget  med  at 
rense  eller  afpudse  deres  Pistoler.  Svend  laa  iblandt 
dem,  forklædt  som  de  Øvrige,  han  udførte  i  dette  Øje- 
blik en  Forskærers  Forretning.  Da  han  saa  de  Kom- 
mende træde  op  af  Vandet,  rakte  han  Kniven  til  den 
Nærmestsiddende  og  gik  hen  til  dem. 

»Hvad  Nyt  bringer  I,  Godtfolk?«  spurgte  han. 

»Sørgeligt  Nyt,«  svarede  Fiskeren.  »De have  fængslet 
Ib  og  sat  ham  op  paa  Gjørsløv  Taarn.  Drengen  her 
vil  kunne  give  Dig  Besked  om  alt.'< 

»Jeg  har  allerede  hørt  Tale  om  det,«  svarede  Svend, 

»ret  nu  skulle  vi  til  at  tænke  paa  ham,  men  Folkene 
maa  have  Madro,  de  have  marscheret  to  Dage  og  to 
lange  Nætter,  og  dette  er  det  første  forsv^arlige  Maaltid, 
de  faa.  Lad  mig  nu  høre,  min  Dreng!  hvordan  det  er 
gaaet  den  stakkels  Vagtmester.« 

Han  satte  sig  ned  paa  en  af  Stenene.  Palle  var  i 
de  første  Øjeblikke  ikke  fri  for  en  vis  Undseelse  ved  at  be- 
finde sig  Ansigt  til  Ansigt  med  Gjongehøvdingen,  Idealet 
af  alle  hans  Begreber  om  en  fuldendt  Helt,  men  da  han 
først  fik  begyndt,  gjorde  Sagen  ham  varm,  han  fortalte 
alt,  den  mislykkede  Flugt,  Ibs  Straf,  Kulsoens  Nærvæ- 
relse og  endelig,  hvorledes  han  og  Plus  havde  frelst  den 
Fangne  fra  Hungersnød.  Derimellem  lod  han  nogle  Ord 
falde  om  Ibs  Løfte:  Trompeten  og  den  lange  Sabel. 
Svend  smilede  sørgmodigt: 

»Jeg  ser,  at  Du  er  paa  Vej  til  at  fortjene  Dig 
begge  Dele,«  sagde  han,  »hvad  Du  har  gjort  for  Ib, 
det  har  Du  gjort  for  mig,  og  jeg  skal  ikke  glemme  det, 
min  Dreng!« 

Han  vendte  sig  om  til  Gjøngerne.  »Ib  er  i  Fare. 
To  af  Jer  bryde  op,  liste  sig  igjennem  Skoven  ned  til 
Gjørsløv  og  krybe  i  Skjul,  saaledes  at  I  kunne  se,  hvad 
der  foregaar  paa  Slottet.  Giv  Agt  paa  alt,  i  Mørk- 
ningen skulle  vi  Andre  være  hos  Eder.« 

To  Gjønger  rejste  sig,  toge  deres  Vaaben,  skare  sig 
et  forsvarligt  Stykke  af  Stegen  og  vadede  derefter  over 
Sumpen.  Lidt  efter  saa  man  dem  forsvinde  bag  Elle- 
buskene. 

Da  Svend  meddelte  sine  Folk  Ibs  Skjæbne,  gjenlød 
Kredsen  af  et  rasende  Hævnskrig.  Alles  Øjne  søgte 
Gjøngehøvdingen,  som  om  man  efter  denne  Indledning 
ventede,  at  han  havde  mere  at  sige.  Svend  saa  sig 
tilfreds    omkring   i    denne  Kreds  af  arrede  og  frygtløse 

Ansigter.  Alle  disse  iMænd  erindrede  ikke  længer,  at  de 
nylig  vare  vendte  tilbage  fra  et  farefuldt  og  trættende 
Tog,  de  ventede  hans  Befaling  til  at  begynde  et  nyt. 
»Vi  ere  kun  ti  Mand  samlede,«  ytrede  han  med  et  for- 
skende Blik. 

»Behøve  vi  at  være  flere,  Høvedsmand?«  spurgte 
En.  »Hver  af  os  slaas  for  To,  naar  det  gjælder  vor 
Vagtmester. « 

»Jeg  kan  huske  den  Aften,  da  Ib  vovede  sig  ene 
mod  Tre  for  at  frelse  mig,«  mumlede  en  Anden. 

»Godt!«  svarede  Svend,  »saa  lad  os  gaa  i  Guds 
Navn!  Bøsserne  ladte,  ned  tilGjørsløv!  Vi  behøve  ikke 
at  være  flere.  Med  Mænd  som  Jer  maa  man  kunne 
storme  Himlen.« 

»Hvordan  skulle  vi  drage  frem,  som  Soldater?« 

»Nej,  som  Gjønger.« 

Mændene  grebe  deres  Vaaben,  indpakkede  og  skjulte 
Resten  af  Levnetsmidlerne,  derefter  vadede  de  En  efter  En 
igjennem  Mosen.  Den  Sidste  oprykkede  Stavene,  som 
vare  nedstukne  paa  begge  Sider  af  Broen,  og  skjulte  dem 
imellem  Rørene.  Ovenfor  Krattet  skiltes  Skaren  og  drog 
i  en  spredt  og  langstrakt  Linie  ind  gjennem  Skoven,  som 
optog  dem  i  sit  hemmelighedsfulde  Mørke.  Mosen  var 
forladt.  Den  tidligere  Tavshed  rugede  atter  over  Stedet. 


13. 
Mellem  Kammerater. 

Klokken    slog   tre,    da  Gjøngerne  saa  Taarnet  paa 
Herregaarden  komme   tilsyne  mellem  Træerne.     Skaren 

standsede,  Svend  og  Palle  gik  nogle  Skridt  videre. 
Drengen  havde  paa  Vejen  gjennem  Skoven  haft  Hæders- 
pladsen ved  Svends  Side.  Hans  Øjne  naaede  ikke  højere 
end  til  den  blanke  Sabel,  Gjøngen  bar  over  sin  svenske 
Uniform. 

»Du  siger  jo,  at  Kaptajnen  derovre  er  en  Tysker?« 
udbrød  Svend,  idet  han  stod  stille. 

»Ja,  Høvedsmand!«  svarede  Palle. 

»Og  Rytterne?« 

»De  ere  ogsaa  Tyske.« 

»Det  er  godt.  Dreng!  Kan  Du  løbe  hen  og  finde  os 
de  to  Mænd,  som  jeg  skikkede  bort,  da  Du  kom.« 

Palle  lod  sig  glide  ned  fra  Skrænten  til  Hulvejen, 
ovenfor  hvilken  Svend  stod.  Lidt  efter  kom  en  Mand 
ud  af  Skoven. 

»Hvad  har  Du  set?«  spurgte  Svend. 

»Ikke  noget  synderligt.  I  Skoven  er  alting  stille, 
paa  Slottet  ogsaa.  Jeg  listede  mig  lige  til  Udkanten  og 
krøb  op  i  et  af  de  høje  Træer,  hvorfra  jeg  kunde  se  over 
Ringmuren.  Der  staar  en  Mand  Vagt  paa  Broen,  to 
foran  Opgangen  til  Slottet,  og  en  kom  tilsyne  paa  Vægter- 
gangen. Rytterne  vandede  deres  Heste  i  Gaarden,  og 
Nogle  af  dem  ere  ifærd  med  Boldtspil.  Ib  sidder  ovre 
paa  den  anden  Side  af  Taarnet  ud  mod  Mosen,  han 
havde  lænet  sig  tilbage  paa  Taget  og  var  saa  stille  og 
rolig,  som  om  han  sov.  Jeg  gav  et  Skrig  fra  mig  som 
en  Ugle,  da  skulde  I  have  set  Vagtmesteren,  han  hævede 
Hovedet,  lyttede  og  stirrede  over  mod  mig,  han  forstod 
Tegnet.  Siden  den  Tid  sidder  han  uafbrudt  og  slaar 
med  Benene  og  fægter  med  Armene ;  jeg  tænker  det  sker 
for  at  faa  lidt  Varme  i  Kroppen,  da  han  veed,  at  der 
er  Mænd  i  Nærheden,  som  have  givet  sig  Gud  i  Vold 
til  hans  Frelse.« 

Medens  Gjøngen  talede,  kom  en  Mand  gaaende  nede 
i  Hulvejen.  Hans  Ansigt  var  skjult  af  en  stor  Byrde, 
som  han  bar  paa  Ryggen.  Denne  Byrde  var  i  uaf- 
ladelig Bevægelse  og  indviklet  i  Klæder.  Palle  gik  nogle 
Skridt  bagefter  med  et  oprømt  og  smilende  Ansigt. 

Endnu  før  Svend  fik  Lejlighed  til  at  udfinde  Aar- 
sagen  til  det,  han  saa,  vare  de  Kommende  gaaede  ind 
under  Bakken  og  skjulte  af  Buskene. 

»Der  kommer  Jes  Skovfoged,«  sagde  Gjøngen, 
»han  har  mere  Nyt  at  bringe  Dig,  men  han  fik  ogsaa 
den  bedste  Plads.« 

Da  Gjøngen  viste  sig  paa  Skrænten,  lagde  han  sin 
Byrde  ned  paa  Jorden;  man  saa  da  et  menneskeligt 
Legeme  i  Fruentimmerdragt,  og  hvis  Ansigt  var  skjult, 
fordi  Gjøngen  havde  viklet  det  yderste  Skjørt  omkring 
hendes  Hænder  og  Hoved. 

»Hvad  bringer  Du  os  der,  Jes  Skovfoged?«  udbrød 
Svend  leende. 

»Saamænd!«  svarede  Gjøngen,  idet  han  blodrød  i 
Ansigtet  og  stønnende  af  Anstrengelse  satte  sig  ned  paa 
Jorden,  »det  er  en  Arrestant,  jeg  traf  til  at  fange  paa  min 
Post.  Jeg  var  krøben  ud  til  de  yderste  Træer  i  Skoven 
og  laa  bag  Grøften,  da  jeg  hørte  en  Rytter  komme  nede 
fra  Valbygaard.  Han  holdt  stille  paa  Broen  og  sagde  til 
Skildvagten:  Hav  Øjnene  med  Dig,  Skildvagt!  Svend 
Gjonge  er  i  Skoven.  Der  vil  komme  et  Bud  fra  den  gamle 
Kjælling  iaften.  —  Med  den  Besked  krøb  jeg  tilbage  og  lyt- 
tede og  brugte  mine  Øjne,  det  bedste  jeg  kunde;  lidt  efter 
kom  min  Arrestant,  rokkende  ved  en  Stok,  saa  standsede 
jeg  hende  og  tænkte,  at  det  var  bedst,  hun  talte  et  Ord 
med  Dig,  før  Kaptajnen  derovre  fik  Lov  dertil.« 

»Deri  gjorde  Du  Ret.  Hun  holdt  sig  vel  rolig  og 
forraadte  Dig  ikke  ved  Skrig?« 

3n* 

»Aa  nej,  den  Ros  maa  jeg  give  hende.  Hun  er  saa 
stille,  som  man  vel  kan  forlange  det.  Menjeg  har  ogsaa 
givet  hende  alt  det  Halstørklæde  at  tygge  paa,  som  jeg 
havde.* 

Da  Manden  slog  Overskjørtet  tilbage  fra  den  Fangne, 
gjenkjendte  man  Kulsoens  Ansigt.  Hendes  slappede  Træk 
vare  udspilede  af  Anstrengelse,  hendes  Øjne  vare  omgivne 
med  en  blodig  Rand  og  udtrykte  en  rasende  Harme. 
Manden  greb  hende  under  de  bundne  Arme  og  løftede 
hende  ivejret. 

»Staa  kjønt  op  og  nej  for  Kaptajnen!«  sagde  han 
spottende. 

»Der  har  Du  gjort  et  godt  Stykke  Arbejde,  Jes 
Skovfoged!«  ytrede  Svend.  »Men  her  er  ingen  Tid  til 
lang  Snak;  tag  Konen  med  Dig  og  vig  ikke  fra  hendes 
Side  før  efter  Midnat,  saa  kan  Du  lade  hende  fare.« 

»Aa,  lille  Svend!«  ytrede  Manden  med  en  bønlig  Mine, 
»maa  jeg  ikke  faa  Lov  til  at  være  med  Jer  Andre?  — 
Du  siger  jo  selv,  at  jeg  har  gjort  mine  Sager  godt.« 

»Gaa  din  Vej!«  svarede  Svend  bestemt,  og  han 
traadte  Jes  et  Skridt  nærmere,  bøjede  sit  Hoved  mod 
hans  Øre  og  hviskede:  »Du  har  graa  Haar  og  er  en 
gammel  Mand,  Jes  Skovfoged!« 

»Det  er  første  Gang,  Du  klager  paa  min  Alder,« 
svarede  Manden  i  en  sørgmodig  Tone. 

»Klager!«  gjentog  Svend  og  rakte  hamsineneHaand, 
idet  han  lagde  den  anden  paa  hans  Skulder.  »Jeg  mener 
kun,  at  der  hjemme  i  dit  Hus  sidder  en  Kone  og  tre 
Børn,  som  vilde  sørge  og  klage,  naar  de  mistede  den,  der 
hidtil  har  skaffet  dem  Føden.  Du  har  i  den  sidste  Uge 
virket  saa  godt  og  saa  meget  for  Andre,  at  Du  nok  kan 
have  Lov  til  at  tænke  lidt  paa  dit  eget.  —  Gaa  din  Vej 
med  Konen,  Jes!     En    saa    Hstig  og  farlig  Fjende  som 

hende  vover  man  desuden  kun  at  overgive  til  en  Mand, 
der  er  prøvet  og  trofast  som  Du.« 

Ved  denne  sidste  Ytring  hævede  den  gamle  Krigs- 
mand sit  Hoved,  hans  Øjne  straalede,  han  kyssede  Svends 
Haand,  mumlede  nogle  uforstaaelige  Ord  og  gik  bort  med 
Kulsoen. 

Da  Svend  kom  tilbage  til  sine  Folk,  samlede  han 
dem  i  en  Kreds  omkring  sig  og  udbrød: 

»Ovre  paa  Gjørsløv  ligger  over  en  Snes  Dragoner, 
og  vi  ere  kun  tolv  Mand  stærke.  Jeg  har  skikket  Jes 
bort,  fordi  han  var  den  Trettende,  og  det  er  et  ulykkeligt 
Tal.  Fire  af  Svenskerne  ere  imidlertid  fordelte  som  Skild- 
vagter, saa  vi  egentlig  kun  have  seksten  Mand  imod  os. 
Seksten  Ryttere  mod  tolv  Gjønger.     Hvad  synes  I?« 

En  dump  og  undertrykt  Mumlen  gik  om  i  Kredsen. 

»Vi  samle  os  i  Række  og  Geled,«  vedblev  Svend, 
»og  marschere  fremad  som  Soldater.  Tag  dit  Horn, 
Ving!  og  blæs  et  af  de  svenske  Signaler.  Hver  Mand 
give  blot  nøje  Agt  paa,  hvad  jeg  befaler,  og  lade  saa 
Vorherre  sørge  for  Resten.« 

»Jeg  læser  en  Bøn  for  de  tyske  Ryttere,«  ytrede 
en  Gjønge,  idet  de  stillede  sig  Orden. 

»Jeg  bestiller  deres  Begravelse,«  tilføjede  en  Anden. 

»De  ligge  paa  deres  yderste!« 

Et  klart  og  skingrende  Hornsignal  afbrød  disse  pra- 
lende Bem.ærkninger.  Ekkoet  svarede  inde  fra  Skoven 
og  fra  Slottets  Mure.  Gjøngerne  skuldrede  deres  Bøsser 
og  marscherede  igjennem  Hulvejen  nedad  mod  Gjørsløv. 
Svend  gik  foran,  Palle  derimod  var  forsvunden.  Efter- 
haanden  som  V^ejen  blev  bredere  og  Slottet  traadte  tyde- 
ligere frem,  saa  Svend  de  svenske  Ryttere  vise  sig  paa 
Vindebroen,  hidlokkede  ved  Lyden  af  Vings  Horn,  Andre 
kom  tilsyne  paa  Ringmuren.    Han  vedblev  at  marschere 

fremad  og  gjorde  først  Holdt  i  en  Afstand  af  omtrent 
halvtredsindstyve  Alen  fra  Graven.  Hornblæseren  be- 
gyndte et  nyt  Signal,  under  dette  kom  Esner  frem  paa 
Broen. 

Kaptajnen  bar  en  Vams  af  gult  Hjortelæder,  der 
sluttede  tæt  om  Livet  og  var  gnavet  og  plettet  af  Ky- 
radset,  som  han  plejede  at  bære  over  denne.  Svends 
uformodede  Ankomst  havde  ikke  ladet  ham  Tid  til  at 
ruste  sig.  Kun  en  Dolk  var  fæstet  i  Bæltet,  paa  den 
modsatte  Side  hang  to  store,  rustne  Nøgler,  som  lukkede 
for  Opgangen  til  Taarnet. 

»Min  Hr.  Kaptajn!«  sagde  Svend  i  den  brede,  syd- 
svenske Dialekt,  idet  han  sænkede- Spidsen  af  sin  Kaarde, 
»jeg  hilser  Eder.  —  Mit  Ærinde  gjælder  Guvernøren  i 
denne  velforvarede  Fæstning,  det  er  uden  Tvivl  Eder.« 

Esner  bukkede. 

»Nuvel!«  vedblev  Svend  med  sit  venlige  og  aabne 
Smil,  »det  er  altsaa  Eder,  jeg  maa  henvende  mig  til 
for  at  erfare,  om  I  have  et  Bæger  Vin  tilovers  for  en 
næsten  vansmægtende  Kammerat  og  en  Drik  01  til  Folk, 
som  ikke  ere  synderligt  bedre  farne.« 

»Begge  Dele  ere  til  Eders  Tjeneste,«  svarede  Esner 
uden  ringeste  Mistro.  »Med  hvem  har  jeg  den  Ære 
at  tale?« 

»Med  en  stakkels  Kaptajn,  som  medens  hans  Kamme- 
rater slaas,  skikkes  til  Korsør  for  at  hente  Rekrutterne,, 
der  tilføres  os  fra  Stettin.« 

»Medbringer  I  da  ikke  mere  Mandskab  end  dette?« 
spurgte  Esner  forbavset. 

»Tohundrede  Mand  i  det  hele,«  svarede  Svend. 
»Men  som  vi  i  Eftermiddag  droge  op  igjennem  Skoven 
uden  at  tænke  paa  andet  end  at  finde  det  bedst  mulige 
Nattekvarter,    tiltaltes  vi   af  en  gammel  Kjælling,    som 

med  Eder  og  højtidelige  Forsikringer  fortalte,  at  Blod- 
hunden Svend  Gjønge  laa  skjult  oppe  i  Skoven  med 
alle  sine  Mænd.« 

»Guds  Død!«  raabte  Esner,  »har  hun  ogsaa  bragt 
Eder  Budskab  derom?  Til  mig  har  hun  sendt  samme 
Besked,  men  jeg  vilde  ikke  vove  Mandskabets  Liv  i 
de  mørke  Skove  saa  silde  paa  Dagen.« 

»Det  er  rimeligt;  vi  derimod  havde  intet  bedre  at 
fordrive  Tiden  med  og  gave  os  til  at  gjennemsøge 
Skoven. « 

»Har  I  fanget  ham?«  spurgte  Esner  ivrigt. 

»Nej,  endnu  ikke.  Svend  Gjønge  viser  sig  kun, 
hvor  man  ikke  venter  ham.  Men  vi  tænke  paa  at  fort- 
sætte Jagten  imorgen.  Imidlertid  er  jeg  bleven  skilt 
fra  Resten  af  mit  Mandskab  og  veed  hverken  ud  eller 
ind  i  disse  Skove.« 

»Har  I  Lyst,  saa  forsøge  vi  forenede  denne  Jagt 
imorgen;  det  gamle  Fruentimmer  har  lovet  at  skikke 
mig  Bud,  saa  snart  hun  faar  Gjøngernes  Spor  opdaget. 
Tænk  paa,  det  gjælder  en  Belønning  af  hundrede  gode 
Sølvdalere  for  den,  der  griber  ham.« 

»Ja,  og  saa  regne  vi  endda  ikke  Æren  for  noget,« 
tilføjede  Svend  smilende. 

»Naturligvis!  —  Behag  at  lade  Eders  Mandskab 
marschere  ind  over  Broen.  Vi  skulle  da  bringe  Eder, 
hvad  vore  gnieragtige  Værter  have  ladet  os  tilbage. 
Imidlertid  lader  jeg  nogle  af  mine  Ryttere  stige  tilhest 
for  at  opsøge  Resten  af  Eders  Mandskab.« 

»Jeg  takker  Eder,  men  det  behøves  ikke.  En  Skov- 
hugger, som  vi  mødte  oppe  i  Hulvejen,  fortalte,  at  han 
havde  set  Folkene  drage  ind  paa  Søholm.  Fændriken, 
som  anfører  dem,  har  taget  sig  Jagten  lettere  end  jeg 
og  vil  ogsaa  have  større  Held,    siden  han  faar  Kvarter 

i  en  Herregaard,  medens  jeg  og  mine  sandsynligvis  blive 
nødte  til  at  kampere  paa  aaben  Mark,  hvis  vi  ikke  finde 
en  eller  anden  Bondegaard  i  Nærheden.« 

»Paa    aaben    Mark?«    gjentog  Esner,    »men    hvad 
regner  I  da  Gjørsløv  for,  min  Hr.  Kaptajn?     Det  er  jo 
en  Selvfølge,  at  I  bliver  her  inat,  for  at  vi  imorgen  tid- 
lig i  Forening    kunne    gjøre  Kompagni  sammen  og  for- 
ofølge  Gjøngehøvdingen.« 

»I  har  en  saa  elskværdig  Maade  at  overtale  paa,« 
svarede  Svend,  »at  man  intet  kan  nægte  Eder.  Vi  lade 
da  Folkene  rykke  ind  i  Gaarden.« 

»Vel.  —  Vi  give  Mandskabet  en  hlle  Fest  iaften.« 

De  to  Kaptajner  hilsede.  Svend  vendte  tilbage  til 
sine  Folk. 

»Indgangen  er  aaben,«  hviskede  han  til  dem.  »Kap- 
tajnen aner  intet  og  har  lovet  at  give  en  Fest  for  os 
iaften.« 

Et  betydningsfuldt  Smil  foer  hen  over  Mændenes 
Ansigter.  »Naar  I  gaar  til  Maaltidet,  vælger  Enhver  af 
Eder  en  Rytter  til  Bordkammerat,  og  naar  I  se  mig 
tage  mit  Bæger  og  rejse  mig  op,  saa  kaste  I  Eder  over 
Mændene  og  forhindre  dem  i  at  bruge  deres  Vaaben. 
Hvis  de  overgive  sig,  saa  skaaner  dem,  hvis  ikke,  saa 
støder  dem  ned.     Har  I  forstaaet  mig?« 

Et  hviskende  Ja  bekræftede  hans  Spørgsmaal. 

»Skaaner  dem,  hvis  I  kunne,«  tilføjede  Svend,  »vi 
ville  være  Krigsmænd,  ikke  Snigmordere.  —  Blæs, 
Trompeter!  Mandskabet  marsch!« 

Ving  gjorde  sig  den  yderste  Flid  for  at  give  Rytterne 
et  Begreb  om  hans  Færdighed  paa  Hornet.  Gjøngerne 
skrede  i  tætsluttede  Rækker  og  med  militær  Anstand 
ind  over  Vindebroen. 

P>a  sit  Taarn  havde  Ib  været  Vidne  til  alt.     Hans 

Hænder  og  Fødder  vare  i  en  uafladelig  Bevægelse,  hvad 
enten  nu  dette  skete  af  Glæde  eller  kun  som  et  Middel 
til  at  gjenvinde  den  næsten  tabte  Brug  af  hans  stiv- 
nede Lemmer.  Han  røbede  imidlertid  intetsomhelst  Tegn 
til  Gjenkjendelse,  de  Kommendes  Dragter  sagde  ham 
allerede  i  en  Frastand,  hvorledes  han  havde  at  for- 
holde sig. 

Idet  den  skingrende  Trompet  gav  Gjenlyd  i  Gaarden, 
droges  et  af  Gardinerne  tilbage  fra  et  Vindue  i  Stue- 
etagen, et  blegt,  ungdommeligt  Hoved  kom  tilsyne,  et 
Blik  mødtes  og  besvaredes,  et  Blik,  der  øvede  en  saare 
forskjellig  Virkning,  thi  medens  den  unge  Piges  Kind 
blev  endnu  hvidere  end  før,  bragte  det  Svend  til  at 
rødme.  Omkring  hans  Læber  svævede  et  Smil  i  dette 
alvorlige  Øjeblik,  sorgløst  og  lykkeligt  som  et  Barns 
eller  som  en  Elskers.  Svend  marscherede  ind  i  Gaarden 
gjennem  en  dobbelt  Række  Dragoner,  som  Hornet  havde 
sammenkaldt.  Esner  kom  ned  fra  Slottet,  da  Gjøngerne 
gjorde  Holdt.  Han  kastede  et  mønstrende  Blik  paa  Mæn- 
denes krigerske  og  arrede  Ansigter  og  udbrød  forbavset: 

»Guds  Død,  Kaptajn!  af  Rekrutter  at  være  ere 
disse  Karle  allerede  temmelig  medtagne.  Hveranden  idet- 
mindste  har  jo  Ar  og  Skrammer  i  Ansigtet.« 

»Ak  ja,«  svarede  Svend  smilende,  »det  kommer 
deraf,  at  de  undertiden  sloges  lidt  for  egen  Regning, 
før  de  fik  Uniformen  paa.« 

»Jeg  har  nu  ladet  anrette  et  Aftensmaaltid,«  sagde 
Esner,  »saa  godt  som  Omstændighederne  tillade  det, 
og  burde  maaske  gjøre  en  Undskyldning  for  dets  Tarve- 
lighed. —  Det  er  sandt,  min  Herre!  jeg  har  endnu  en 
Undskyldning  at  gjøre,  —  jeg  har  forglemt  Eders 
Navn.« 

»Mit  Navn  er  Povelson.« 

»Altsaa,  Kaptajn  Povelson!  behag  at  lade  Eders 
Folk  træde  af  og  følge  med  os  op  i  Hallen.« 

Svend  hilste  med  Kaarden  og  gik  tilbage  til  Gjøn- 
gerne.  Esner  blev  staaende  ved  Foden  af  Trappen  og 
saa  paa  Mandskabets  Bevægelser,  der  bleve  udførte 
med  tilfredsstillende  Færdighed. 

Idet  Rækken  opløstes,  kastede  Gjøngerne  deres 
Bøsser  over  Skulderen;  Enhver  af  dem  vidste,  hvor 
meget  der  beroede  paa,  at  han  havde  sit  Vaaben  paa 
rede  Haand.     Esner  lagde  Mærke  hertil. 

»Det  er  brave  Folk  !«  sagde  han,  »de  ere  saa  om- 
hyggelige for  deres  Bøsser.« 

»De  vide,  at  et  Gevær  tager  Skade  i  Natteduggen,« 
svarede  Svend. 

»Vi  kunne  hænge  Bøsserne  ind  i  Forhallen  paa 
Knagerne,«  ytrede  Esner. 

Svend  vendte  sig  til  de  Nærmeste  og  hviskede: 

»I  have  Eders  Sabel  og  Pistoler.  Man  maa  se  at 
hjælpe  sig.« 

Med  disse  Ord  fulgte  han  efter  Esner,  som  ventede 
paa  det  øverste  Trin  af  Trappen.  Gjøngerne  forenede 
sig  med  Dragonerne,  saaledes  som  Svend  havde  bestemt. 

»Her  vil  flyde  Blod  iaften,«  hviskede  den  ene  af 
dem  til  sin  Kammerat.  »Pas  paa  I  — jeg  kjendet  dette 
Udtryk  i  Svends  Ansigt.« 

»Lige  meget,«  svarede  den  Anden.  »Naar  det  blot 
ikke  bliver  os,  der  kommer  til  at  betale  Gildet.« 

14. 
Et  Gjæstebud. 

Da  Esner  aabnede  Døren  til  Spiseværelset,  saa 
man  en  stor  og  hvælvet  Hal,  hvori  Loftet  blev  støttet  af 
en  kolossal  Pille,  i  hvis  Kapitæl  Enderne  af  Buerne 
forsvandt.  I  disse  Buer  havde  Slottets  forskjellige  Ejere 
ladet  deres  Vaabenskjolde  male. 

Omkring  Pillen  løb  i  Mandshøjde  en  Jernring,  i 
hvilken  en  Mængde  Huller  tjente  til  at  fastholde  seks  store, 
osende  Lamper,  som  oplyste  Hallen.  Midt  paa  Stengulvet 
stod  et  langt  Bord,  som  en  gammel  Hushovmester  i  For- 
ening med  to  af  sine  Folk  var  i  Begreb  med  at  dække. 
Et  mindre  Bord  var  stillet  op  paa  den  anden  Side  af  Pillen, 
dækket  til  Esner  og  Svend.  En  flammende  Ild  knitrede  i 
Kaminen.  Hallen  havde  antaget  et  vist  festligt  Udseende, 
der  forøgedes  efterhaanden  som  man  tændte  Lysene  og 
Faklerne  langs  med  Murene.  Medens  Soldaterne  gik 
ind,  blæste  den  svenske  Trompeter  en  Marsch,  hvori  han 
søgte  at  forene  alle  de  Færdigheder,  han  besad  paa  sit 
Instrument.  Da  han  tav,  tog  Ving  sit  Horn  og  blæste 
med  endnu  større  Kraft  og  i  mere  udholdende  Toner 
det  Signal,  han  allerede  havde  ladet  høre  to  Gange. 
Svensken  svarede  med  et  andet,  der  opstod  en  Vædde- 
strid  mellem  de  to  Trompetere. 

»For  Djævlen!«  udbrød  Esner,  »Eders  Mand  blæser 
godt,  det  maa  man  lade  ham,  men  jeg  tror  ikke,  han 
kan  mere  end  det  ene  Signal.« 

»Et  endnu,  strenge  Herre!«  svarede  Gjøngen.  Han 
satte  Hornet  for  Munden  og  blæste  en  langsom  og  al- 
vorlig Melodi,  der  snarere  syntes  at  høre  hjemme  paa 
en  Kampplads  end  ved  et  Drikkelag. 

De  første  Toner  vakte  en  almindelig  Stilhed,  det  var 
Svends  Slagsang,  han  blæste,  Gjøngernes  Blikke  straalede, 
en  enkelt  Stemme  forenede  sig  lav  og  dæmpet  med  Hornet, 
derefter  fulgte  flere,  omsider  hævede  sig  et  almindeligt  Kor, 
langsomt  og  højtideligt  med  følgende  Ord: 

»Idag  vil  vi  slaas,  imorgen  vil  vi  do. 
Idag  spirer  Græsset,  imorgen  er  det  Ho. 

Agt  da  vel  paa  Tiden, 

Brug  Dig  flinkt  i  Striden, 
Paa  Sejren  maa  vi  hvile,  naar  Natten  stunder  til. 

Du,  ved  Drikkebordet, 

Jeg,  paa  Valen  jordet, 
Det  gaar  dog  med  os  Begge,  kun  som  Vorherre  vil.« 

Hallens  Stenmure  gav  Ekko  af  Sangen.  Dragonerne 
stirrede  overraskede  paa  deres  Gjæster,  hvoraf  Nogle  havde 
blottet  Hovedet.  De  fattede  ikke  ret  denne  Alvor  ved  Be- 
gyndelsen til  et  Drikkelag.  Alene  Esner  syntes  at  være 
bleven  mere  tavs,  hans  Pande  tankefuld  og  grundende. 

Væddestriden  mellem  de  to  Trompetere  var  endt,  man 
tog  Plads  ved  Bordet,  Gjøngerne  saaledes  som  Svend 
havde  foreskrevet,  hver  Mand  havde  en  Dragon  ved  sin 
Side.     Det  bedste  Forhold  herskede  blandt  Alle. 

»Min  Hr.  Kaptajn!«  sagde  Esner,  idet  han  og  Svend 
gik  hen  til  Bordet,  »1  glemmer  den  første  Betingelse  for 
et  Lag  som  det,  vi  ere  ifærd  med  at  begynde.« 

»Hvilken?« 

»At  gjøre  sig  det  saa  bekvemt  som  muligt.  Kast  der- 
for Eders  Kappe  og  lad  mig  hjælpe  P2der  Kyradset  af.« 

Svend  nølede,  Kaptajnen  traadte  nærmere. 

»Guds  Blod!«  udbrød  han  ved  at  se  Pistolerne, 
som  stak  i  Svends  Bælte.  »I  er  forsvarligt  bevæbnet. 
Imorgen  ville  vi  maaske  faa  Brug  for  alt  dette;  til  den 
Kamp,  vi  have  for  iaften,    behøves  hverken  Sabel  eller 

Pistoler.  —  Hjalmar!  bring  disse  Vaaben  ind  i  Kap- 
tajnens Sovekammer,  Værelset  ved  Siden  af  mit.« 

Svend  kastede  sit  Blik  hen  over  Soldaternes  Bord, 
Øjeblikket  forekom  ham  ikke  at  være  gunstigt,  han  maatte 
finde  sig  i,  at  Esners  Tjener  tog  hans  Vaaben,  og  sad 
nu  værgeløs  overfor  sin  Fjende. 

Maaltidet  var  i  fuld  Gang.  Gjøngernes  Plan  forbød 
dem  ikke  at  tage  imod  de  fremsatte  Retter,  tværtimod, 
de  fuldendte  her,  hvad  de  havde  været  nødte  til  at  af- 
bryde inde  i  Skoven  ved  Vibekes  Bagerovn. 

Lidt  efter  at  Esners  Tjener  havde  forladt  Hallen 
med  Svends  Vaaben,  vendte  han  igjen  tilbage,  traadte 
om  bag  Kaptajnens  Stol  og  tilhviskede  ham  nogle  Ord. 
En  dødelig  Bleghed  foer  hen  over  Esners  Ansigt,  Bægeret 
gled  ud  af  hans  Haand,  han  sprang  op  fra  Stolen,  og 
idet  han  fremstammede  en  kort  og  utydelig  Undskyldning 
til  Svend,  vinkede  han  ad  Tjeneren  og  forlod  Hallen. 
Gjøngehøvdingen  stirrede  forbavset  efter  ham,  derpaa 
kastede  han  et  prøvende  Blik  omkring  paa  de  Tilstede- 
værende, hvis  Lystighed  syntes  at  tiltage;  han  begreb,  at 
hans  Skæbne  maaske  var  afhængig  af  Esners  Bortgang. 
Han  skød  sin  højryggede  Lænestol  tilbage  og  vilde  rejse 
sig,  da  en  af  Slottets  Folk  i  det  samme  nærmede  sig 
Bordet.     Svend  gjenkjendte  Palle. 

Drengens  Ansigt  havde  maaske  aldrig  fremstillet  et 
listigere  og  mere  forslagent  Udtryk  end  i  dette  Øjeblik. 
Han  bar  et  stort  Fad  i  begge  Hænder  og  bøjede  sig 
smilende,  idet  han  præsenterede  det  for  Gjøngehøvdingen. 
Svend  rystede  med  Hovedet,  men  Drengens  Øjekast  og 
bedende  Mine  bragte  ham  til  at  tage  Laaget  af.  Han 
behøvede  hele  sin  Aandsnærværelse  for  ikke  at  forraade 
sig,  da  han  under  Laaget  saa  to  Pistoler  komme  tilsyne  i 
Fadet.    En  Bevægelse  mod  Soldaternes  Bord  overbeviste 

ham  om,  at  man  ikke  gav  Agt  paa  ham,  han  greb  Pi- 
stolerne og  stak  dem  ind  under  sin  Kofte;  det  var  hans 
egne  Vaaben,  Palle  præsenterede  ham  under  et  gjen- 
tagende  Kast  med  Øjnene  hen  imod  Døren,  som  Kap- 
tajnen nylig  var  gaaet  ud  af.     Svend  nikkede. 

>Det  er  en  god  Ret  at  tage  til  sig  nu,«  ytrede 
Drengen. 

»Javist!«  svarede  Svend,  »men  noget  ufordøjelig.« 

»Hvad  har  Du  i  dit  Fad,  Ridder  Ildebrand?«  spurgte 
Fændriken,  som  sad  for  Enden  af  Dragonernes  Bord. 

»HaardkogteÆg!«  svarede  Palle,  idet  han  slog  Klædet 
tilside,  ovenpaa  hvilket  Pistolerne  havde  ligget. 

Svend  havde  imidlertid  taget  sin  Beslutning,  den 
stod  præget  i  hans  bestemte  Mine  og  i  den  rolige  Hold- 
ning, hvormed  han  rejste  sig  og  forlod  Hallen  ad  samme 
Vej  som  Esner.  Udenfor  kom  han  ind  i  en  lang  Gang, 
i  hvis  modsatte  Ende  der  brændte  en  Lampe.  Han  var 
ubekjendt  med  Slottet  og  vidste  ikke,  hvor  han  skulde 
søge  Esners  Værelse.  Idet  han  fjernede  sig  fra  Lampen, 
tiltog  Mørket;  han  standsede  og  lyttede.  Alt  var  roligt 
i  Nærheden,  Larmen  fra  Hallen  naaede  ikke  til  ham. 
Pludseligt  hørte  han  hurtige  og  lette  Trin,  en  Haand 
lagde  sig  paa  hans  Arm,  det  var  Palle. 

»Gaa  kun  ligefrem,«  hviskede  Drengen,  »hist  nede 
ser  I  Lyset  skinne  ud  igjennem  Dørsprækken,  det  er 
Kaptajnens  Værelse.« 

»Er  han  derinde?« 

»Jeg  tror  det.  Straks  efter  at  I  og  Eders  Folk 
vare  gaaede  op  i  Hallen,  kom  der  et  Bud  gaaende  ind 
over  Broen,  jeg  veed  ikke,  hvem  det  var,  men  det  bragte 
næppe  noget  til  Gavn  for  Eder.« 

»Godt,  min  Dreng!«  sagde  Svend,  »nu  har  Du  for- 
tjent din  Sabel  og  Trompeten.« 

Palle  trykkede  hans  Haand  og  gik.  Svend  sneg 
sig  videre.  Da  han  kom  til  Døren,  stod  han  stille  og 
Ij^ttede.  Igjennem  Nøglehullet  saa  han  Esner  lukke  en 
Mand  ud  af  den  modsatte  Dør,  idet  han  gned  sine 
Hænder  og  triumferende  udbrød: 

»Nu  har  vi  dem.« 

Svend  aabnede  Døren  og  traadte  ind.  Esner  stod 
i  den  modsatte  Ende  af  Værelset;  da  han  vendte  sig  og 
saa  Svend,  traadte  han  et  Skridt  tilbage.  Svend  gjorde 
i  det  samme  to  Skridt  fremad,  der  bragte  ham  foran  en 
Væg,  paa  hvilken  Esners  Vaaben  vare  ophængte. 

»Hvor  bliver  I  dog  af,  min  kjære  Vært?«  udbrød 
Svend.  »I  gaar  bort  fra  Gildet  og  lader  mig  Stakkel 
alene,  hvem  Maden  kun  smager  i  Eders  Selskab.  Er 
det  ret?« 

si  maa  tilgive  mig.  Kaptajn  Povelson !  Jeg  modtog 
i  dette  Øjeblik  et  saare  vigtigt  Budskab,  og  en  Mand 
som  I  maa  dele  mit  Valgsprog:  Tjenesten  for  alt.« 

»Ah,  bah !  lad  os  tænke  paa  Tjenesten  imorgen, 
som  I  før  sagde,  iaften  ville  vi  drikke.« 

»Men  hvis  dette  Bud  nu  netop  bragte  Underretninger, 
som  have  Hensyn  til  Forretningerne  imorgen,*  ytrede  Esner 
med  et  spottende  Smil,  »Underretninger,  som  angaar  Eder 
—  eller  hvad  jeg  vilde  sige,  Svend  Gjønge.« 

»Svend  Gjønge!  han  er  altsaa  i  Nærheden?« 

»Ja,  meget  nær.« 

»En  Satans  Karl!  Det  er,  som  jeg  siger,  han  kom- 
mer altid  tilstede  der,  hvor  han  mindst  formodes.  Og 
I  haaber  naturligvis  at  tage  ham.« 

»Jeg  træffer  just  nogle  smaa  Forberedelser  dertil.« 

»Vær  forsigtig,  min  Kaptajn!  Der  er  mange  før 
Eder,  som  have  haft  den  samme  Plan,  men  jeg  veed  ikke 
Grunden,  hidtil  fik  de  den  ikke  udført.« 

»Det  kommer  sandsynligvis  deraf,  at  de  ikke  have 
haft  ham  saa  sikkert  som  jeg.« 

»Ah!  I  har  ham  da  allerede?« 

»Døm  selv,  han  befinder  sig  her  paa  Gaarden  i 
dette  Øjeblik.« 

»Ja,  Du  gode  Gud!  hvad  det  angaar,  saa  paastaar 
man,  at  han  før  har  vovet  sig  ind  paa  en  af  Svenske 
besat  Gaard,  uden  at  det  derfor  lykkedes  dem  at  holde 
ham  længere,  end  han  selv  vilde.« 

»Kan  da  1,  som  taler  hans  Sag,  maaske  sige  mig, 
hvorledes  det  skulde  være  ham  muligt  at  slippe  bort,  om- 
given af  disse  Mure,  af  Gravene  udenfor,  indespærret  i 
et  Værelse,  vaabenløs  og  omringet  af  mine  Folk?  —  Jeg 
synes  virkelig,  det  maatte  være  en  god  Ide,  der  skulde 
redde  ham  i  en  saa  fortvivlet  Stilling.« 

»Tillad  mig  at  modsige  Eder.  Saaledes  som  jeg 
opfatter  Sagen,  udfordres  der  ingen  Ide,  men  blot  en 
Begivenhed  for  at  frelse  ham.  Jeg  skal  nævne  Eder 
nogle.  Det  har  behaget  Eder  at  kalde  mig  den  stak- 
kels Mands  Forsvarer,  lad  os  et  Øjeblik  antage,  at  jeg 
er  Svend  Gjønge  selv.« 

»Vel,  lad  os  det,   skjøndt  I  er  Kaptajn  Povelson.« 

»Ja,  Navnet  skal  ikke  kunne  forringe  Illusionen,  for 
Svend  Gjønge  hedder  ogsaa  Poulsen.  Lad  os  antage, 
at  I  og  Eders  Gjæst  sidde  inde  i  Hallen,  og  at  Svend  i 
samme  Øjeblik,  Tjeneren  bøjer  sig  ned  over  Stoleryggen 
til  Eder,  af  Eders  bestyrtede  Mine  læser  den  vigtige 
Underretning,  I  erholder.  Svend,  der  er  saa  listig,  og 
hvis  Liv  mangfoldige  Gange  blot  har  beroet  paa  denne 
ene  Egenskab,  lad  os  endog  antage,  at  han  paa  en  for 
Eder  ubegribelig  Maade  har  faaet  sine  Pistoler  igjen, 
som  nylig  ere  blevne  ham  fratagne,  og  som  I  lod  Eders 
egen  Tjener  bringe  ud  af  Hallen.« 

»Nej,  ingen  Usandsynligheder,«   atbrød  Esner  ham. 

»Det  er  ret,  ingen  Usandsynligheder  hos  Svend, 
der  bestandig  kun  holder  af  det  naturlige  og  ligefremme. 
Da  han  indser,  at  Kaptajn  Esner  maa  mistro  ham,  tager 
han  begge  Pistolerne  frem  af  Koften  og  tilintetgjør  en- 
hver Tvivl.« 

Med  disse  Ord  drog  Svend  Pistolerne  frem.  Esner 
gav  sit  Raseri  Luft  i  en  rasende  Ed.  Svend  smilede 
med  en  uforandret  Ro  og  vedblev: 

»Vi  gaa  videre.  Da  Kaptajnen  bliver  længe  borte, 
begynder  Svend  at  længes  efter  ham,  han  rejser  sig  og 
forlader  Hallen.  I  Gangen  ser  han  Lyset  gjennem  Dør- 
sprækken og  opdager  til  sin  store  Forundring,  at  hans 
Ven  modtager  Melding  og  raadslaar  for  aabne  Døre, 
skjøndt  han  veed,  at  Gjøngerne  ere  i  Nærheden.  Den 
Uforsigtige  tænker  ikke  paa,  at  over  Halvparten  af  de 
Uheld,  der  møde  os  her  i  Verden,  have  deres  Grund  i, 
at  vi  ikke  lægge  tilstrækkelig  Vægt  paa  vore  Fjender 
eller,  som  man  siger  i  Sverige,  lege  med  Ulven,  før  vi 
have  klippet  dens  Klør.  Svend  træder  ind,  derefter 
afiaaser  han  Døren  og  stikker  Nøglen  i  sin  Lomme.« 

»Finder  I  ikke,  at  det  var  noget  dumdristigt  af  ham?« 

»Jo,  ganske  vist;  men  han  maatte  vove  det,  og  det 
er  ikke  første  Gang,  at  han  forsøger  et  saadant  Spil, 
hvor  hans  Liv  har  været  Indsatsen.  Han  hilser  paa 
Kaptajnen  og  siger:     »I  er  min  Fange.« 

I  det  samme  traadte  Svend  Esner  et  Skridt  nær- 
mere. Esner  gjorde  et  Spring  til  Siden  for  at  komme 
hen  til  Væggen,  men  Svends  Haand  lagde  sig  om  hans 
Arm  og  holdt  ham  tilbage. 

»1  maa  høre  min  Historie  tilende,«  ytrede  han  blidt. 
»I  dette  Øjeblik  sidde  mine  Folk  og  Eders  sammen  ved 
Drikkebordet ;   vi  ere  Tolv,  men  1  ere  nogle  flere.     Til 

Gjengjæld  for  det  ringere  Antal  ere  Svends  Folk  for- 
beredte, medens  Eders  intet  ane,  desuden  have  disse 
tolv  Mænd  hver  en  Pistol  og  en  Sabel,  og  jeg  beder 
Eder  tro  mig  paa  mit  Ord,  de  have  Øvelse  i  at  bruge 
deres  Vaaben.« 

»Hvad  agter  I  at  gjøre  her?« 

»Hvad  man  altid  gjør  i  et  Øjeblik  som  dette,  at 
sikre  sig  sin  Fange  og  dernæst  betyde  Eder,  at  1  ved 
det  første  Tegn  til  at  undvige,  ved  det  første  Skrig,  maa 
være  forberedt  paa  at  modtage  en  Kugle  gjennem  Hovedet. « 

Esner  fandt  ikke  den  ringeste  Anledning  til  at  tvivle 
om  Svends  Trusel,  hans  Ansigts  Udtryk  vekslede  under 
det  sidste  Optrin  fra  Spot  til  Uro,  Bestyrtelse,  Rædsel. 
Svend  bandt  hans  Hænder  paa  Ryggen,  tilfredsstillende  og 
uden  noget  Forsøg  paa  Modstand.     Derpaa  sagde  han: 

»I  vil  formodentlig  have  bemærket,  at  eders  Arme 
ikke  ere  fastere  sammensnørede,  end  at  jeg  kan  faa  min 
imellem  dem;  nu  foretage  vi  en  lille  Spadseretur  sammen. '< 

»Hvorhen?« 

»Til  en  stakkels  Mand,  som  sidder  fængslet  oppe 
paa  Taarntaget,  og  som  I  af  Glæde  over  mit  Komme 
har  besluttet  at  give  Friheden.« 

»Vel!«  sagde  Esner,  »jeg  er  i  eders  Magt,  men  det 
er  endnu  ikke  Enden  paa  Historien.« 

»Vistikke,«  svaredeSvend.  »Hvorledes  Enden  bliver, 
er  uvist,  kun  det  kan  I  være  forsikret  om,  at  I  ikke  vil  blive 
istand  til  at  bedømme  den,  hvis  I  blot  gjør  en  eneste 
Bevægelse  udenfor  det,  jeg  foreskriver.  —  Lad  os  gaa!« 

Svend  kastede  en  Kappe  omkring  Esner,  som  fuld- 
komment skjulte  hans  bundne  Arme;  han  tændte  en  Lygte, 
som  stod  paa  Bordet.     Derefter  forlod  de  Værelset. 

»Hvor  gaar  Vejen  til  Munkegangen?«  spurgte  Svend, 
da  de  kom  ud  af  Værelset. 

»Hist  henne  ved  den  første  Dør.« 

»Lad  os  gaa  ad  den.« 

»Tag  den  mindste  af  Nøglerne  ved  mit  Bælte  og 
luk  op.« 

Svend  aabnede  Døren.  Indenfor  kom  en  stejl  Trappe 
tilsyne,  dannet  i  selve  Murtykkelsen  og  saa  smal,  at  et 
voksent  Menneske  optog  hele  Trappens  Brede.  Paa  flere 
Steder  vare  Lyshuller  anbragte  i  den  ydre  Mur,  gjennem 
disse  kastede  Maanen  i  dette  Øjeblik  et  svagt  og  blaa- 
ligt  Skær  ind  i  Gangen.  Svend  drog  sin  Arm  ud  af 
Esners  og  lod  ham  gaa  foran. 

»Træd  endelig  forsigtig,«  hviskede  han,  »ved  et 
Fejltrin  vil  I  styrte  lige  ind  paa  Løbet  af  min  Pistol  og 
let  kunne  komme  til  Skade.« 

Esner  bed  sine  Læber  blodige,  han  vedblev  at  stige 
op  uden  at  svare 

Efterhaanden  som  de  nærmerede  sig  Vægtergangen, 
hørtes  en  tiltagende  Larm  over  dem;  det  var  Ib,  der 
siden  Gjøngernes  Ankomst  uafbrudt  vedblev  at  drundre 
med  Hænder  og  Fødder  paa  Taget. 

»Ikke  rettere  jeg  veed,  saa  staar  der  nok  en  Skild- 
vagt oppe  paa  Vægtergangen,«  sagde  Svend. 

»Ja,  der  gjør  saa.« 

»Nu  stikker  jeg  atter  min  Arm  ind  i  Eders,  tillader 
1  ?  —  Naar  vi  saa  komme  forbi  Manden,  befaler  I  ham 
at  gaa  ned  ad  Munkegangen  og  vente  i  Eders  Værelse, 
til  vi  komme  tilbage.« 

Trappen  ophørte  ved  en  Dør,  Kaptajnen  lod  ham 
atter  tage  en  Nøgle  og  aabne  Døren,  derefter  traadte 
de  ud  paa  Vægtergangen.  Skildvagten  stod  lænet  til- 
bage mod  Muren,  indhyllet  i  en  Kappe;  da  han  saa 
Esner  træde  ud,  skuldrede  han  sin  Karabin. 

»Gaa  ned  i  mit  Værelse  og  tøv  der,  til  jeg  kommer 

tilbage,«  sagde  Esner  med  en  Stemme,  som  kun  med 
Møje  trængte  sig  over  hans  Læber.  Soldaten  vendte 
sig  for  at  gaa. 

V Strenge  Herre!«  sagde  han,  »der  maa  være  noget 
galt  fat  med  Vagtmesteren,  for  han  gjør  en  Helvedes 
Støj  deroppe.« 

»Gaa!*   sagde  Esner. 

»Vi  komme  just  for  at  se  til  ham,«  ytrede  Svend, 
idet  de  gik  videre. 

»Nu  holder  jeg  Lygten,  mens  I  gaar  op  ad  Stigen 
og  kalder  paa  Fangen,«  sagde  han,  da  de  kom  ind  under 
Taget. 

»Skal  jeg  stige  op  med  bundne  Hænder?« 

»Nej,  deri  har  I  Ret,  Hænderne  løse  vi  først.« 

Da  Ib  hørte  Stemmer  i  Nærheden,  tiltog  hans  Støj 
og  Banken  i  en  foruroligende  Grad.  Han  anede,  at  Be- 
frielsens Time  endelig  slog.  Esner  gik  op  ad  Stigen. 
Efter  at  være  kommen  nogle  Trin  ivejret  standsede  han. 
Han  erindrede  pludseligt  Ibs  sidste  Trusel. 

»Hvorfor  tøver  I,  Kaptajn!  Er  I  allerede  bleven 
træt?« 

»Han  har  svoret  mig  Døden,  hvis  han  kom  ned,« 
mumlede  Esner. 

»I  har  jo  ogsaa  svoret  ham  Døden,  da  han  kom 
derop,«  svarede  Svend,  »det  ene  maa  gaa  op  med  det 
andet.« 

Esners  Knæ  rystede,  idet  han  steg  videre.  Han  drog 
Bolten  fra  Lugen,  aabnede  den  og  skyndte  sig  ned  ad 
Stigen  igjen.  Ude  fra  Taget  hørte  man  et  dæmpet 
Jubelskrig,  lidt  efter  kom  først  Benene,  derpaa  det  øvrige 
af  Vagtmesterens  vældige  Legeme  tilsyne  i  Hullet,  fra 
hvilket  han  langsomt  og  vaklende  steg  ned  ad  Stigen. 
Da  han  naaede  Gulvet,  faldt  hans  Øjne  først  paa  Svend, 

han  traadte  hen  til  ham  og  slyngede  begge  sine  Arme 
om  hans  Skulder;  da  Ib  lænede  sit  Hoved  og  lod  sine 
Øjne  hvile  paa  ham  uden  at  ytre  et  Ord,  læste  Svend 
i  dette  Blik  en  dybere  og  inderligere  Taknemmelighed, 
end  de  mest  veltalende  Ord  vilde  have  været  istand  til 
at  udtrykke. 

Esner  var  traadt  et  Skridt  tilbage,  som  om  han 
ønskede,  at  hans  Nærværelse  ikke  skulde  atbryde  Ytrin- 
gen af  Ibs  Følelser.  Da  Vagtmesteren  blev  ham  vaer, 
gik  han  hen  til  ham,  smilede  og  udbrød: 

>Saa  vi  mødes  dog  engang  igjen,  hvor  ringe  Sand- 
synlighed der  end  var  for  det.  Nu  tilhører  I  mig,  og 
jeg  vil  huske  Eder  paa  vor  sidste  Samtale!« 

Esner  var  bleven  bleg,  han  saae  til  Siden,  som  om 
han  ventede  Hjælp. 

»Naade!«  stammede  han,  idet  Ib  lagde  sin  Haand 
paa  hans  Arm. 

»Naade!«  gjentog  Ib  spottende,  »og  hvor  var  der 
da  Naade  for  mig,  da  I  førte  mig  herop?  Jeg  bad  om 
Døden,  men  I  gav  mig  Pinsler,  jeg  lovede  Gjengjæld 
og  maa  holde  Ord.« 

Han  greb  Esner  om  Livet  og  bar  ham  ud  paa 
Vægtergangen.  Svend  stod  med  Lygten  i  Haanden  uden 
at  blande  sig  i  dette  Optrin,  han  berørte  blot  Vagt- 
mesterens Arm,  idet  han  gik  forbi  ham,  men  Ib  lod  ikke 
til  at  bemærke  det.  Han  traadte  ud  af  Døren  og  hævede 
Esner  op  over  Rækværket.  Kaptajnen  udstødte  et  gjen- 
nemtrængende  Skrig,  som  gjenlød  over  hele  Gaarden, 
han  havde  slynget  sine  Arme  om  Ibs  Hals  og  søgte  at  hin- 
dre ham  i  hans  Hensigt,  men  skjøndt  Vagtmesteren  var 
svækket  efter  sit  Ophold  paa  Taget,  blev  han  dog  Herre 
over  alle  Esners  Bevægelser.  Den  Ulykkelige  omklam- 
rede Snirklerne  i  Rækværket  og  gjentog  sit  Skrig,  hans 


566 

Ansigt  udtrykte  den  højeste  Grad  af  Rædsel,  medens 
han  vedblev  at  holde  sig  i  denne  Stilling,  støttende  sine 
Knæ  paa  Udladningen  af  Gesimsen. 

»Skaan  mig  Vagtmester!  lad  mig  leve,  min  Død 
kan  dog  ikke  gavne  Eder.« 

»Jeg  bad  ogsaa  mindeligt  for  mig,  da  I  førte  mig 
herop,  alligevel  lo  I  deraf  og  spottede  mig.« 

»For  Jesu  Kristi  Skyld,  forbarm  Dig!  —  For  din 
lille  Piges  Skyld,  som  gik  frank  og  fri  ud  af  Gaarden, 
og  som  Ingen  har  gjort  Fortræd  siden.« 

»Ja,  der  nævnede  I  Navnet,  —  for  hendes  Skyld 
skal  I  være  fri,  nu  har  I  reddet  Eders  Liv.« 

Med  disse  Ord  løftede  han  Esner  ind  over  Ræk- 
værket igjen.  »Skrighals,  som  I  er,«  tilføjede  han  smi- 
lende, >kunde  I  tro,  at  jeg  for  Alvor  vilde  volde  Eders 
Død  i  dette  Øjeblik?  Dertil  er  jeg  for  glad.  I  skulde 
blot  have  Jer  en  lille  Skræk  i  Blodet,  og  den  har  I  faaet.« 

Svend  smilede,  han  kjendte  Ib. 

»Gives  der  nogen  anden  Opgang  til  Taarnet  end 
den,  vi  nylig  kom  fra?«   spurgte  han. 

»Ja,  derhenne  ved  den  næste  Døraabning  fører  en 
Vindeltrappe  ned  til  Forhallen,  men  Døren  er  aflaaset, 
og  jeg  bærer  Nøglen  i  mit  Bælte.« 

»Giv  mig  den  og  træd  saa  indenfor.  I  maa  finde 
Eder  i  at  tilbringe  nogle  Timer  heroppe,  indtil  vi  ere 
dragne  bort.« 

»Saa  faar  1  endda  bedre  Kvarter  end  det  I  undte 
mig,«   tilføjede  Ib. 

Svend  lukkede  Døren  til  Taarnet  efter  Esner  og 
stak  Nøglen  til  sig. 

»Gaa  du  ned  ad  Munkegangen,«  sagde  han  til  Ib, 
>^og  tov  i  Kaptajnens  Værelse,  indtil  jeg  kommer.  Du 
vil    finde    en  Mand    dernede  og  maa  komme  ud  af  det 

med  ham,  som  Du  bedst  kan.  Paa  Væggen  hænger 
Vaaben,  og  vore  Folk  sidde  ikke  langt  derfra  inde  i 
den  store  Hal  og  drikke.  Ingen  aner  det  ringeste  af, 
hvad  der  heroppe  gaar  for  sig.    Om  lidt  mødes  vi  igjen.« 

»Hvor  gaar  Du  hen?«  spurgte  Ib.  »For  Du  har 
da  vel  ikke  i  Sinde  at  blive  staaende  heroppe  og  se 
paa  Stjernerne?  Du  kan  tro  det  er  en  Fornøjelse,  som 
man  undertiden  bliver  kjed  af.« 

»Nej,  min  Ven!«  svarede  Svend  med  et  blidt  Smil. 
»Jeg  bliver  ikke  heroppe,  men  gaar  for  at  søge  min 
Stjerne.« 

Med  disse  Ord  aabnede  han  Døren  foran  Vindel- 
trappen og  laasede  den  efter  sig.  Ib  strakte  sine  mæg- 
tige Lemmer,  hans  Ansigt  røbede  den  Lykke  han  følte 
over  Friheden.  Han  vendte  Hovedet  om  og  saa  efter  Svend. 

»Ja,  Gud  give,  hun  var  en  Stjerne,  hun,  som  Du 
nu  gaar  at  søge,«  mumlede  han,  »saa  var  jeg  for  det 
første  sikker  paa,  at  Du  aldrig  kunde  naa  hende,  og 
dernæst  kan  man  sige  saa  mange  Taabeligheder  til 
Stjernerne,  som  man  vil,  uden  at  de  røres  derover.« 

Med  denne  Ytring  steg  han  ned  ad  Munkegangen. 

Fra  Forhallen  traadte  Svend  nogle  Øjeblikke  efter 
ind  i  Fru  Elsebeths  Værelser.  Karen  kom  ham  imøde. 
Hun  rodmede,  idet  hun  rakte  ham  Haanden.  Hendes 
Ansigt  røbede  en  levende  Glæde,  et  Udtryk  saa  meget 
skjønnere,  som  det  ikke  var  istand  til  at  udslette  Spo- 
rene af  den  frygtsomme  Deltagelse,  hun  nylig  havde 
følt  for  ham ;  thi  fra  det  første  Skridt,  Sv'end  gjorde  ind 
i  Gaarden,  havde  hun  alene  gjenkjendt  ham  med  det 
Blik,  der  enten  gjør  os  dobbelt  blinde  eller,  hvad  Mange 
maaske  ikke  ere  saa  tilbøjelige  til  at  tro,  dobbelt  klart- 
seende. Kjærlighedens. 

Maatte  ikke  desuden  denne  Deltagelse  endnu  være 

større,  fordi  hun  vidste,  at  ogsaa  hun  og  hendes  Famihe 
havde  deres  Del  i  Bevæggrunden  til  hans  Komme?  Og 
hun  saae  ham  frejdig  og  tillidsfuld,  med  oprejst  Pande 
og  Smil  paa  Læben  skride  over  Gaarden  foran  den  lille 
Skare,  han  befalede.  Hun  havde  set  ham  tidligere  som 
i  dette  Øjeblik,  omringet  af  Farer,  af  hvilke  han  dog 
var  gaaet  ud  som  Sejrherre.  Erindringen  herom  for- 
vandlede hendes  første  umiddelbare  Frygt  til  en  inderlig 
Deltagelse. 


15. 
Til  Afsked. 


Af  dette  Optrin  mellem  Svend  og  Karen  fattede  de 
Øvrige  kun  Handlingen,  Karens  Hilsen,  og  paa  den  var 
der  intet  at  udsætte.  Svend  studsede,  da  han  vendte 
sig  om  mod  Fru  Elsebeth  og  fandt  hende  fuldkomment 
forberedt  til  Flugt,  han  vidste  ikke,  at  den  virksomme 
Palle  allerede  havde  været  oppe  hos  Herskabet  og  un- 
derrettet dem  om  Gjøngernes  Komme. 

Fru  Elsebeth  var  denne  Aften  i  en  blidere  og  mere 
eftergivende  Stemning  end  sædvanlig,  den  sidste  Maa- 
neds  Begivenheder  havde  fuldkomment  forandret  For- 
holdet mellem  hende  og  Svend.  Han  var  ikke  længer 
den  undergivne,  hvis  Tjeneste  man  havde  Ret  til  at 
fordre,  men  den  Eneste,  den  længselsfuldt  Ventede,  som 
kunde  frelse  "  hende  fra  Esners  Selskab  og  de  næsten 
daglige  Udpantninger,  han  siden  den  mislykkede  Flugt 
lod  foretage. 

Svend  blev  ligesaa  uanfægtet  af  Fruens  Lovtaler 
som  tidligere  af  hendes  Fornærmelser ;  det  er  Smigerens 
forskjellige  Virkning    her    i  Verden,    at    den    hæver  de 

Smaa,  men  nedtrykker  de  Store  i  deres  egen  Mening. 
Junker  Rud  var  tilstede.  Ligesom  tidligere  var  han 
ogsaa  denne  Gang  indskrænket  til  den  utaknemlige 
Rolle,  der  altid  tilfalder  Tredjemand  i  en  Samtale.  Me- 
dens Svend  fremstillede  Fru  Elsebeth  den  Plan,  han 
havde  lagt  til  Flugt,  hørtes  pludseligt  et  gjennemtræn- 
gende  Raab  fra  den  modsatte  Fløj,  hvor  Drikkelaget 
fandt  Sted.  Svend  tav  og  traadte  hen  til  Vinduet  for 
at  lytte.  Han  blev  ikke  længe  uvidende  om  Aarsagen. 
Straks  efter  aabnedes  et  Vindue,  en  Mand  viste  sig  og 
raabte  ned  i  Gaarden : 

»Forræderi,  Hjælp!  man  —  overfalder  os  heroppe. 
—  Bring  Vaaben!'< 

Gjennem  det  aabne  Vindue  saas  nu  en  forvirret 
Trængsel  af  Mennesker,  der  alle  vare  indviklede  i  en 
heftig  Kamp.  Hallen  gjenlød  af  Klirren  af  Vaaben,  af 
Hævnskrig,  atbrudte  ved  Sabelstik,  af  Pistolskud,  af 
Suk,  af  Forbandelser.  Hvert  Øjeblik  forsvandt  et  Hoved 
i  Kredsen,  der  atter  sluttede  sig  sammen.  Lampeskæret 
spejlede  sig  i  de  dragne  Sværd,  naar  Krudtrøgen  steg 
ivejret,  og  belyste  forskjellige  Ansigter,  fortrukne  og 
blege  af  Raseri  eller  Rædsel,  oversprøjtede  med  Blod, 
staaende,  faldne  Skikkelser,  vridende  sig  paa  Gulvet 
eller  kæmpende  for  at  dø  hævnet. 

Fru  Elsebeth  udstødte  et  højt  Skrig  og  sank  om 
paa  Sofaen.  Junker  Rud  traadte  hen  bag  en  Vindues- 
pille,  en  Pistolkugle  havde  nylig  knust  en  af  Ruderne 
og  boret  sig  ind  i  den  modsatte  Væg  af  Værelset;  alene 
Karen  syntes  i  dette  Øjeblik  ikke  at  have  nogen  Tanke  for 
sig  selv.  Hun  stod  ved  Vinduet  ligeoverfor  Svend,  hendes 
Hænder  vare  foldede,  hendes  Øjne  vedbleve  uafbrudt  og 
forskende  at  være  hæftede  paa  ham.  Svends  første  Følelse, 
da  han  hørte  Larmen,  var  en  dyb  Forbavselse,  derefter  an- 
tydede Pandens  dybe  Rynker  og  de   sammenbidte  Læber 

hans  Vrede  over,  at  Gjøngerne  havde  handlet  mod  hans 
BefaHng. 

»Det  er  vist  Ib,  som  er  Skyld  i  dette,«  tænkte  han, 
»hans  Heftighed  kan  tilintetgjøre  hele  min  Plan.  —  Jeg 
maa  se,  hvad  der  gaar  for  sig.« 

Med  denne  Beslutning  gjorde  han  et  Skridt  mod  Døren, 
men  Fru  Elsebeth  styrtede  hen  foran  ham  og  udbrød  bønligt: 

»For  Guds  Skyld!  gaa  ikke  fra  os,  min  kjære  Hr. 
Kaptajn!  Eders  Nærværelse  her  vil  i  dette  Øjeblik  paa 
eengang  være  en  Beskyttelse  for  os  og  Eder.« 

Karens  Bøn  forenede  sig  med  Moderens,  hendes 
Haand  laa  paa  Svends  Arm,  han  vendte  sig  fra  Vinduet  og 
traadte  tilbage  i  Stuen.  Imidlertid  tiltoge  Rynkerne  i 
hans  Pande,  ethvert  Skud  syntes  at  give  Gjenlyd  i  hans 
Hjerte  og  bringe  ham  til  at  bæve.  Den  lange  og  uaf- 
brudte Tavshed,  som  fandt  Sted  i  Værelset,  stod  i  den 
skarpeste  Modsætning  til  Larmen  ligeoverfor.  Fru  Else- 
beth var  gaaet  ind  i  sit  Sovekammer.  Karen  blev  staa- 
ende  i  Vinduesfordybningen.  Hun  saa  den  Kamp,  det 
kostede  ham  at  forblive  rolig  i  dette  Øjeblik,  hendes 
Ansigt  var  smerteligt  bevæget  som  hans. 

»Gaa,  Gjøngehøvding!«  udbrød  hun  endelig,  »vi  have 
gjort  Uret  i  at  bede  Eder  bHve,  og  I  i  at  tøve,  medens 
Eders  Sjæl  dog  dvæler  hist  ovre  hos  dem,  som  kæmpe.« 

»Nej!«  sagde  Svend  mildt  og  dæmpet,  for  ikke  at 
høres  af  Rud,  som  sad  i  den  modsatte  Side  af  Salen, 
»min  Sjæl  den  tøver  her,  og  naar  jeg  gaar,  saa  bliver 
dog  den  bedste  Del  af  mig  tilbage,  men  min  Pligt  er 
hos  dem,  som  kæmpe  hist  ovre.« 

»Eders  Nærværelse  vil  maaske  være  mægtig  nok 
til  at  ende  Kampen.     Gaa!  jeg  beder  Eder  derom.« 

»Jeg  maa!«  udbrød  han  heftig  og  jublende.  Karen 
rakte    ham  Haanden,    Taarerne    sitrede  i  hendes  Øjne. 


571 

Svend  greb  den  lille,  hvide  Haand  og  trykkede  den  til 
sine  Læber,  idet  han  hviskede: 

»Bed  en  Bøn!  Bed  for  alle  dem,  som  elske  Eder, 
saa  beder  I  ogsaa  for  mig.« 

Med  disse  Ord  ilede  han  ud  af  Værelset. 

Under  Svends  Fraværelse  foregik  følgende  Foran- 
dring i  Forholdet  mellem  de  Tilbageblevne  i  Hallen. 

Esners  Dragoner  viste  sig  stedse  mere  støjende  og 
overgivne,  medens  de  lode  Vinkanderne  gaa  rundt. 
Gjøngerne  derimod  iagttoge  en  vis  Tilbageholdenhed  og 
større  Tavshed,  som  iøvrigt  ikke  var  Tyskerne  uvelkom- 
men, fordi  den  skaffede  dem  saa  meget  andægtigere  Til- 
hørere til  alle  de  Skildringer  af  Bedrifter  og  Heltegjer- 
ninger.  Enhver  især  havde  øvet.  Midt  under  en  saadan 
Skildring  lød  Esners  gjennemtrængende  Skrig  fra  Vægter- 
gangen. Fortælleren  tav.  Gjøngerne  smilede  og  tilkastede 
hverandre  betydningsfulde  Blikke. 

»Guds  Død!«  raabte  Fændriken  ved  Bordenden, 
»hvad  var  det?« 

»Skriget  kom  oppe  fra  Taarnet,«  ytrede  en  Dragon. 
»Det  er  Vagtmesteren,  som  giver  sig.  Ret  nu  har  han 
vist  levet  sin  længste  Tid  deroppe.« 

»Det  tænker  jeg  ogsaa,«    svarede  hans  Sidemand. 

»En  Skaal  for  Vagtmesteren!« 

»En  Skaal  for  ham!«  raabte  alle  Gjøngerne. 

»Jeg  drikker  paa  hans  Henfart.« 

»Jeg  paa  hans  Opstandelse.« 

»Godt,  altsaa  paa  en  salig  Opstandelse  i  Himmerig.« 

»Nej,  paa  Jorden.« 

»Kammeraten  er  drukken,«  raabte  Rytteren  leende,« 
»han  tror,  at  de  Døde  kunne  komme  frem  paa  Jorden  igjen.« 

»Ikke  de  Døde,  men  de  Levende?  Hvem  siger  vel, 
at  Vagtmesteren  er  død?  Tværtimod,  jeg  tror,  at  han 
ikke  længe  har  befundet  sig  saa  godt  som  i  dette  Øjeblik.« 

Rytteren  trak  medlidende  paa  Skulderen,  saa  over 
til  de  Andre  og  vedblev: 

»Men  kjæreste  Kammerat !  tænk  Jer  dog  om,  hørte 
I  ikke  Skriget  nu  nylig?« 

»Jo  vel,  men  hvem  siger,  at  det  kom  fra  Vagt- 
mesteren?« ytrede  den  Anden,  som  havde  foresat  sig 
at  tvivle  om  alt.  »Eders  Kaptajn  har  vel  ogsaa  den 
Egenskab  at  kunne  skrige.« 

»Ja,  for  Djævlen!  men  hvordan  skulde  det  falde 
ham  ind?« 

»Det  skal  jeg  forklare  Eder,«  svarede  Gjøngen, 
idet  han  rejste  sig  fra  Bænken  og  kastede  et  Blik  om- 
kring paa  de  Andre.  »Vor  Kaptajn  kommer  ikke,  vi 
ville  drikke  hans  Skaal  paa  egen  Haand.« 

»Men  I  svarer  mig  jo  ikke;  jeg  spurgte,  hvorfor 
Kaptajnen  vel  skulde  falde  paa  at  skrige?« 

»I  skal  straks  faa  Grunden  at  vide.  Jeg  sætter  nu, 
at  vor  Høvedsmand  sagde  til  eders:  Vi  ere  ikke  dem, 
som  I  antage  os  for,  mit  Navn  er  Svend  Gjønge,  jeg  og 
mine  Folk  ere  komne  for  at  befri  den  stakkels  Vagtmester ; 
tror  I  saa  ikke,  at  Kaptajnen  kunde  falde  paa  at  skrige?« 

Alle  Tilstedeværende  vare  efterhaanden  blevne  op- 
mærksomme paa  denne  Samtale.  Dragonen  brast  i  Latter 
og  udbrød: 

»Det  er  en  ypperlig  Fyr,  den  Lille!  —  Hvis  Svend 
Gjønge  kom  tilsyne,  vilde  Kaptajnen  æde  ham,  og  vi 
vilde  gjøre  det  samme  ved  hans  Folk.« 

»Virkelig? 

Et  skingrende  Bifald  fra  de  omkringsiddende  Dra- 
goner bekræftede  hans  Ord. 

»Ja,  hvis  det  er  sandt,«  sagde  Gjongen,  »maa  jeg 
saa  bede  Jer  om  at  fange  an  og  gabe  op.  Maaltidet 
er  anrettet.« 

Efter  disse  Ord  drog  han  sin  Sabel  med  den  ene 
Haand,  Pistolen  med  den  anden  og  kastede  sig  over 
Rytteren.    Alle  hans  Kammerater  fulgte  dette  Eksempel. 

Dermed  begyndte  Kampen.  Fændriken  stødte  Vin- 
duet op  og  skreg  om  Hjælp  ned  i  Gaarden,  i  den  Hen- 
sigt at  bringe  Esner  tilstede.  De  overraskede  Ryttere 
sloges  med  Sabler  og  Bordknive.  Straks  efter  Kam- 
pens Udbrud  havde  Gjøngerne  en  afgjort  Fordel,  som 
dog  igjen  svækkedes  ved  Dragonernes  større  Antal. 

»Ville  I  give  Eder?«-  raabte  Manden,  som  tidligere 
havde  ført  Ordet. 

»Vi  ville  give  Eder  Døden  og  Djævlen!«  raabte 
Fændriken,  idet  han  styrtede  ind  paa  Gjøngen  og  borede 
sin  Sabel  i  hans  Side.  Et  Pistolskud  svarede,  Fæn- 
driken sprang  ivejret,  tabte  Sabelen  og  styrtede  over 
mod  Væggen.  —  I  dette  Øjeblik  gik  Døren  op. 

»Her  kommer  jeg!«  raabte  Ib. 

Med  disse  Ord  sprang  han  ind  i  Hallen,  væbnet 
til  Tænderne  med  alle  de  Vaaben,  han  havde  fundet  i 
Kaptajnens  Værelse. 

Et  jublende  Frydeskrig  hilste  ham.  Fra  nu  af  antog 
Kampen  en  forøget  Heftighed.  Ib  slog  omkring  sig  som 
en  Rasende.  Hans  høje  Skikkelse  og  Armen,  hvormed 
han  hævede  Sabelen,  ragede  frem  over  de  Øvrige.  Han 
havde  stillet  sig  foran  Døren  og  spærret  Udgangen. 

Under  den  Forvirring  og  Larm,  som  herskede,  hørte 
man  hans  Stemme: 

'>Der  min  Dreng!  har  Du  en  lille  Tak  for  sidst, 
det  var  Dig,  som  hjalp  med  at  skrue  Ingers  smaa  Fingre 
sammen  nede  i  Gaarden.  —  Kom  lidt  nærmere.  Du  Hør- 
hoved !  at  jeg  ogsaa  kan  give  Dig  min  Velsignelse,  fordi 
Du  skød  efter  mig  bag  Ringmuren.  —  Tag  Dig  ivare, 
Hartvig!  der  kommer  En  bag  paa  Dig"« 

Imellem  ethvert  af  disse  Udraab  faldt  et  Slag,  led- 
saget af  et  Suk  eller  en  dyb  Stønnen  fra  den  Trufne. 
Ib  vedblev: 

»Fem  Mand  træde  om  bag  ved  mig  og  lade  Pisto- 
lerne paany.  Sæt  dem  saa  paa  Brystet  af  Rytterne, 
før  I  fyre.« 

Hans  Befaling  blev  adlydt.  Gjøngernes  Pistoler 
gave  dem  en  frygtelig  Overvægt,  eftersom  Rytterne 
vare  indskrænkede  til  Sabelen.  Ibs  sidste  Befaling  havde 
øvet  en  synlig  nedslaaende  Virkning  paa  Dragonerne. 
Fem  ladte  Pistoler  paa  Fjendens  Side  vare  i  denne  Af- 
stand at  regne  for  fem  Dræbte  paa  Dragonernes.  En 
af  Rytterne  nærmest  Ib  saa  til  Siden,  en  Anden  drog 
sig  nogle  Skridt  tilbage,  en  Tredje  forsvandt  igjennem 
Døren,  hvorfra  Ib  var  kommen.  Der  opstod  et  Øjebliks 
Pavse,  som  bragte  Gjøngerne  til  at  forene  sig,  saaledes 
fremkom  et  aabent  Rum  midt  i  Hallen. 

Alene  to  Mænd  benyttede  ikke  denne  Hvile.  Idet 
de  øvrige  traadte  tilbage,  vedbleve  de  at  fortsætte  Kam- 
pen. Det  var  Hornblæserne.  De  havde  søgt  hinanden 
fra  Stridens  Begyndelse  og  forenede  med  de  Øvriges 
Had  et  endnu  mere  heftigt  og  mere  personligt,  det  frem- 
kaldtes af  Misundelse  over  de  Færdigheder,  Begge  nylig 
havde  udviklet  paa  Hornet.  Ving  afskød  sin  Pistol  og 
fejlede,  de  sloges  derefter  med  Sablen,  Slag  og  Stod 
fortsattes  ligesaa  uafbrudt  som  Samtalen,  der  midt  un- 
der Kampen  vedblev  at  finde  Sted  mellem  dem. 

»Nu  er  du  nok  snart  træt.  Tyksak!«  raabte  Ving, 
da  Dragonen  vaklede  for  et  frygtelig  Slag,  han  rettede 
imod  ham. 

»Aa  nej.  Du  hørte  før,  hvor  godt  Vejr  der  var 
i  mig.« 

Atter  blev  et  Udfald  ført  og  pareret. 

»Kan  Du  taale  mere?«  spurgte  Dragonen,  »Du  slaas 
som  Du  blæser,  lige  slet.« 

»Du  skal  ikke  sige  det.  Før  blæste  jeg  i  Trompeten, 
ret  nu  skal  jeg  blæse  dit  Livslys  ud.« 

»Ja,  prøv  paa  det,«:  raabte  Dragonen,  medens  han 
gjorde  en  Finte  efter  hans  Hoved  og  faldt  i  det  samme 
ud  til  et  Stød  efter  Vings  Bryst. 

Gjøngen  undgik  det  ved  at  bøje  sig  til  Siden,  Stø- 
det gled  hen  under  hans  venstre  Arm,  endnu  medens 
Rytteren  laa  bøjet  forover,  stødte  han  ham  fra  oven  af 
sit  Sværd  igjennem  Brystet.  Den  Trufne  vred  sig,  han 
forsøgte  et  Skrig,  men  tav,  idet  en  Blodstrøm  styrtede 
ham  ud  af  Munden.  Han  faldt.  Ving  satte  sin  Fod 
paa  hans  Bryst,  saa  sig  triumferende  om  i  Kredsen  og 
traadte    over  til  Ib  under  hans  Kammeraters  Jubelraab. 

Medens  denne  Kamp  fandt  Sted,  havde  alle  Gjøn- 
gerne  ladet  deres  Pistoler  og  stode  beredte  til  at  styrte 
frem  paany.  Ib  gav  Tegnet  ved  at  træde  nærmere  hen 
imod  Dragonerne  med  en  Pistol  i  hver  Haand.  Men  paa 
Rytternes  Side  var  ikke  længer  den  samme  Kamplyst 
tilstede.  De  droge  sig  tilbage  i  et  Hjørne  af  Hallen. 
Flere  af  dem  kastede  Sablen  paa  Gulvet,  idet  de  indsaa, 
at  deres  større  Antal  ikke  var  istand  til  at  opveje  Gjøn- 
gernes  Skydevaaben.  En  Stemme  hævede  sig  i  Skaren, 
svag  og  utydelig,  som  om  den  undsaa  sig  ved  at  udtale 
Ordet  Pardon.     Ib  smilede  og  standsede. 

»Holdt!«  raabte  han  og  strakte  Armene  ud  mod 
de  nærmeste  Gjønger.  »De  forlange  Pardon.  —  Kast 
Vaabnene  fra  Jer.« 

Den  første  Række  Sabler  faldt  klirrende  hen  ad  Flise- 
gulvet. Ib  vendte  sig  om  og  tilhviskede  sine  Folk  nogle 
Ord,  i  det  samme  aabnedes  langsomt  og  ubemærket 
den  Dør,  foran  hvilken  Rytterne  stode,  en  Mand  traadte 

ind  af  den  med  en  Byrde  i  begge  Arme.  Ib  lagde  ikke 
Mærke  hertil  før  efter  Rytternes  jublende  Skrig,  han  saa 
Enhver  af  dem  rive  en  Karabin  ud  af  Mandens  Favn. 
Denne  Omstændighed  forandrede  pludseligt  alt.  Der 
var  ikke  længer  Tale  om  Overgivelse,  Rytternes  sammen- 
trængte Klynge  udvidedes.  Enhver  af  dem  var  bevæbnet 
med  en  Karabin.  Den  saarede  Fændrik  traadte  frem 
foran  Rækken.  Gjøngerne  syntes  at  være  fortabte. 
Mod,  List  og  Snildhed  forslog  ikke  længer.  Ib  indsaa, 
at  den  første  Salve  fra  disse  truende  Bøsseløb,  som 
sænkede  sig  mod  hans  Kammerater,  efter  al  Sandsyn- 
lighed vilde  medføre  Tilintetgjørelse  for  Alle.  Han 
grublede  forgæves  paa  en  Udvej,  der  viste  sig  ingen 
Mulighed  til  Frelse.  Fændriken  traadte  nærmere  til 
ham,  smilede  og  udbrød: 

»Hyad  siger  Vagtmesteren  herom  ?  Nu  er  Turen  til  Eder 
at  forlange  Pardon,  hvis  1  ikke  vil  høre  den  sidste  Gevær- 
salve, som  nogensinde  kommer  til  at  lyde  for  Eders  Øren.« 

Ib  trak  paa  Skulderen. 

»Naa,  saa  svar  dog!« 

»Pardon  er  et  fremmed  Ord,«  sagde  Ib,  »jeg  har 
undertiden  hørt  eders  Folk  nævne  det  for  mig,  men  selv 
har  jeg  ikke  lært  at  udtale  det.  —  ]eg  svarer  her 
kun  for  mig  selv,«  tilføjede  han  hurtigt,  »de  Andre 
kunne  gjøre,  hvad  de  ville.« 

En  dyb  Mumlen  hørtes  fra  Gjøngerne.  En  af  dem 
traadte  hen  til  Ib  og  sagde:  »Før  os  an,  Vagtmester! 
vi  spilde  jo  Tiden  med  al  den  Snak.« 

»Godt!«  sagde  Fændriken,  »I  skulle  have  eders 
Villie.  Nu  tæller  jeg  til  tre,  og  naar  jeg  derpaa  hæver 
Sabelen,  saa  er  Dommen  fældet.« 

»Tøv  et  Øjeblik,  Hr.  Fændrik!«  sagde  Ib,  lad  mig 
tale  med  mine  Kammerater.  En  Minuts  Opsættelse  vil 
sagtens  ikke  have  noget  at  betyde  for  Eder.« 

»Tilstaaet!«  svarede  Fændriken. 
Ib  vendte  sig  mod  Gjøngerne  og  hviskede:  »I  se 
nok,  at  vi  ere  fortabte  Allesammen.  Det  kommer  kun 
an  paa  at  sælge  Livet  saa  dyrt  som  muligt.  Ved  Tallet 
tre  dele  vi  os  og  styrte  ind  paa  dem  fra  begge  Sider. 
Ere  vi  enige?«  —  Gjøngerne  nikkede. 

»Vor  Herre  Gud  og  Fader  være  med  os  Alle- 
sammen,« hviskede  han  og  vendte  sig  om  mod  Fæn- 
driken.    Paa  samme  Tid  sagde  denne  til  sine  Folk: 

»Spreder  Eder,  tag  nøje  Sigte  paa  hver  enkelt  af 
Mændene  og  tryk  af,  naar  I  se  mig  hæve  Sabelen.« 

Rytterne  skiltes,  deres  Række  indtog  næsten  hele 
den  ene  Væg  af  Hallen.  »Altsaa!«  vedblev  Fændriken, 
»nu  begynde  vi.     En!  —  Vil  I  have  Pardon?« 

»Nej!«  raabte  Ib  i  den  skrækkeligste  Fortvivlelse. 
»To!  —  Vil  I  have  Pardon?« 
»Nej!«  svarede  en  Stemme,  som  ikke  var  Ibs,  og 
paa  samme  Tid  trængte  lydløst  og  langsomt  en  lille 
Dreng  frem  foran  de  to  Fronter.  Det  var  Hønsedrengen 
Palle.  Ingen  havde  lagt  Mærke  til,  at  han  kom  ind  af 
Døren. 

»Fændriken    behøver    ikke   at  tælle  mere,«     sagde 
Palle,  »for  hans  Rytteres  Karabiner  kunne  ikke  skyde.« 
»Ikke  skyde  —  hvorfor?« 

»Jeg  har  skruet  Flintestenene  af  dem  alle- 
sammen,« svarede  Drengen  med  et  listigt  Smil. 

Det  er  ikke  muligt  at  gøre  sig  noget  Begreb  om 
den  Overraskelse,  disse  Ord  bevirkede,  eller  om  det  be- 
døvende og  vedholdende  Skrig,  som  paa  samme  Tid 
gjenlød  i  Salen,  jublende,  triumferende  fra  Gjøngernes 
Side,  rædselsfuldt  og  fortvivlet  fra  Dragonernes,  hvem 
et  Blik  havde  overbevist  om  Sandheden  af  Palles  Ord. 
»Og  det  har  Du  gjort?«  raabte  Fændriken  rasende. 

Gjøngehøvi\.  og  Dronn.  Vag^tm.  37 

»Ja,  strenge  Herre!  formedelst  jeg  ikke  havde 
andet  at  fordrive  Tiden  med.« 

»Naa,  Fændrik!«  raabte  Ib,  »I  glemmer  at  tælle, 
det  er  nok  bedst,  at  jeg  fortsætter.  —  En!  —  Ned 
med  Bøsserne,  eller  I  skal  ske  Allandsens  Ulykke!« 

Bøsserne  sank  øjeblikkeligt,  Rytterne  lagde  dem 
foran  sig  paa  Gulvet. 

»To!  Kast  Sablerne!  —  Der  kommer  Drengen  med 
vore  egne  Bøsser.    Jeg  tænker,  de  ere  i  bedre  Stand. « 

Dragonernes  Sabler  klingrede  hen  ad  Flisegulvet. 
Palle  viste  sig  i  den  aabne  Dør,  synlig  for  Alle,  i  Favnen 
holdt  han  Gjøngernes  Rifler. 

»Tre!  — Bed  om  Pardon  hver  Mand!  Der  kommer 
Generalen  for  os  Alle.« 

Disse  sidste  Ord  gjaldt  Svend,  som  i  dette  Øjeblik 
traadte  ind  i  Hallen. 


16. 
Hønsedrengens  Bedrift. 

Svend  blev  staaende  paa  Dørtærskelen,  medens  han 
kastede  et  forskende  Blik  omkring  i  Hallen.  Nogle  Ord 
af  Ib  forklarede  ham  alt.  Han  saa  desuden  Tegnet  til 
Overgivelse  i  de  nedkastede  Vaaben  foran  Svenskerne, 
han  saa  ogsaa  elleve  Lig,  som  vidnede  om  den  Kamp, 
der  nylig  havde  fundet  Sted.  Blandt  de  Faldne  vare 
fire  af  hans  egne  Folk. 

»De  have  overgivet  sig,«  hviskede  Ib,  »vi  kunne 
drage  bort,  naar  Du  synes.  Mens  Du  forbereder  Herskabet, 
skal  jeg  besørge  Fangerne  forvarede  nede  iKjælderen.« 

»Gjør,  som  Du  vil,  Ib!«  svarede  Svend  smilende. 
»Jeg  ser,  Du  forstaar  at  føre  Krigen  paa  egen  Haand.« 

»Jeg  har  ogsaa  gaaet  i  en  god  Skole,«  svarede 
Vagtmesteren  med  en  militærisk  Hilsen  for  Svend. 

Gjøngehøvdingen  gik.  Ib  vendte  sig  om  mod  Rytterne: 

»Halvparten  af  Jer  træder  frem  og  følger  med  mine 
Folk,  I  skulle  faa  bedre  Skjæbne  end  den,  I  vilde  have 
givet  os,  og  blot  sidde  forvarede  til  imorgen.  Du,  Palle ! 
tager  en  Fakkel  og  viser  dem  Vej  ned  til  Kjælder- 
hvælvingen  i  Aflukket  nærmest  ved  Udfaldsporten.  Der- 
efter vende  I  tilbage  og  hente  de  Andre.« 

Befalingen  blev  udført  uden  Vægring,  fire  Gjønger 
skuldrede  deres  Gevær  og  førte  Fangerne  bort.  Da  Palle 
kom  tilbage,  tog  Ib  hans  Fakkel  og  lod  ham  vise  To  af 
GjøngerneVej  til  Stalden  for  at  sadle  de  nødvendige  Heste. 
Imidlertid  blev  Resten  af  Fangerne  ført  bort  under  Anførsel 
af  Ib,  som  derefter  selv  forsikrede  sig  om,  at  Laasen  og 
Jernboltene  for  Aflukket  vare  satte  forsvarligt  for. 

Han  havde  just  truffet  sine  sidste  Forberedelser,  da 
Svend  traadte  ind  i  Hallen  med  Fru  Elsebeth,  Karen  og 
Junker  Rud,  Alle  rejseklædte.  Karen  kastede  sine  frygt- 
somme Øjne  omkring  i  denne  Hal,  der  endnu  vidnede 
om  de  foregaaende  Optrin,  lykkeligvis  havde  Damerne  i 
hine  Dage  stærkere  Nerver  end  nu.  Hun  gik  hen  til  Ib, 
rakte  ham  Haanden  og  udbrød: 

»Svend  Gjønge  har  sagt  os,  at  det  er  Eder,  vi  bør 
takke,  fordi  vi  kunne  forlade  Gjørsløv.« 

»Nej  I«  svarede  Ib  med  et  undseligt  Smil,  »det  er  ikke 
saa.  Svend  har  saa  meget  af  Hæder  selv,  at  han  deler  ud  i 
Øst  og  Vest;  men  hverken  jeg  eller  alle  disse  skæggede 
og  væbnede  Mænd,  som  I  her  se,  have  nogensinde  kunnet 
udrette  noget  synderligt  uden  hans  Hjælp.  laften  vare  vi 
paa  et  Haar  nær  fortabte  Allesammen;   saa  kom  en  lille, 

pjaltet  Dreng  med  bare  Ben,  det  er  ham,  som  her  staar, 
det  er  Palle,  der  denne  Gang  har  frelst  os  Alle.« 

Med  disse  Ord  lagde  Ib  sin  Haand  paa  Drengens 
Skulder  og  skød  ham  frem  foran  sig.  Palle  var  i  samme 
Dragt  som  den  Aften,  Karen  først  gjorde  hans  Bekjendt- 
skab;  det  Buk,  hvormed  han  forlegen  og  skjælvende 
hilste  hende,  var  ogsaa  ledsaget  af  de  samme  kejtede 
Bevægelser.     Ib  hævede  sin  Stemme  og  vedblev: 

»Fordi  han  gjorde  dette,  fordi  han  frelste  otte  brave 
Mænds  Liv,  skal  han  ogsaa  nyde  en  Hæder  derefter.  — 
Træd  tilbage,  I  Gjønger!« 

»Aa  nej.  Vagtmester!«  hviskede  Palle,  »ikke  mere. 
I  har  allerede  givet  mig  større  Hæder,  end  jeg  fortjener.« 

»Hold  Mund,  Dreng!  jeg  taler  ikke  til  Dig.  —  I 
vide,  hvad  jeg  mener,«  henvendte  han  sig  til  Mændene. 
»I  have  før  vist  en  Mand  den  samme  Hæder,  dengang 
han  gjorde  sit  Prøvestykke,  og  der  var  dem,  som  sagde, 
det  var  godt  gjort;  det  var  en  Vagtmester,  men  jeg  vil 
ikke  sige,  hvad  han  hedder.« 

Gjøngerne  traadte  tilbage  til  den  modsatte  Side  af 
Hallen,  de  skuldrede  deres  Vaaben  og  marscherede  En 
for  En  hen  mod  Palle.  Idet  Enhver  kom  forbi  ham,  stand- 
sede han,  hilste  og  rakte  Drengen  Haanden.  Ib  stod  ved 
hans  Side  med  dragen  Sabel,  stiv  og  strunk  som  paa 
en  Parade.  Fra  det  modsatte  Hjørne  i  Hallen  vare  Svend 
og  hans  Selskab  opmærksomme  Tilskuere.  Ib  vedblev 
saa  højt,  at  hans  Røst  kunde  høres  af  Alle: 

»Der  kommer  den  første  af  Gjøngerne,  min  Dreng! 
Folk  kalde  ham  Ulf  den  Korsfæstede,  fordi  Fjenden  ifjor 
naglede  hans  Haand  fast  til  et  Kors,  medens  de  skøde 
tilmaals  efter  ham.  De  skøde  slet,  siden  han  lever  endnu-, 
og  Svensken  burde  kalde  ham  Ulf  med  Døden,  for  det 
sværger  jeg  Dig  til,  at  der  endnu  aldrig  er  funden 
nogen  Urt  for  de  Vunder,  han  giver.« 

Gjøngen  gik  forbi«  med  en  højtidelig  Alvor;  den 
Næste  nærmede  sig. 

»Der  kommer  Hartvig  fra  Dalen,  han  sloges  i  F'or- 
aaret  alene  med  tre  Tyske,  de  mærkede  ham  med  dette 
dybe  Ar  over  Ansigtet,  han  vilde  slaas  med  Djævelen 
selv  og  dog  vinde.  Han  rækker  Dig  Haanden,  Palle ! 
Glem  aldrig  den  Mands  Hilsen!  —  Der  kommer  den 
lille  Ving,  det  var  ham,  som  raabte  før,  da  det  kneb 
haardest,  at  vi  skulde  slaa  Fjenden  ihjel  heller  end  at 
spilde  Tiden  med  Snak.  —  Ak,  min  kjære  Dreng !  hvad 
skal  jeg  sige  Dig  om  de  Andre?  Se  ret  paa  dem,  Du 
tør  vove  det!  men  Fjenden  frygter  derfor;  de  have  deres 
Skrammer  og  Mærker  tilsammen,  deres  Saar  ere  blevne 
til  Ar,  men  dem,  de  sloge,  bleve  Døden.  —  Det  er 
Folk,  der  værge  for  deres  arme  Fædreland,  saa  Fjenden 
har  korset  sig  derover,  det  er  Mænd,  hver  og  en,  som 
Gud  Fader  glæder  sig  over,  hver  Gang  han  har  Stunder 
at  se  ned  paa  Jorden,  og  Alle  have  de  hilset  paa  Dig, 
som  om  Du  var  deres  Herre  og  Mester.  —  Skriv  det 
op  i  dit  Hjerte!« 

Palles  Læber  skjælvede,  idet  han  med  Møje  tilbage- 
holdt Graaden.  Han  nikkede  med  Hovedet,  men  var  ikke 
istand  til  at  tale.    Taarerne  rullede  ned  over  hans  Kinder. 

»Her  kommer  jeg  nu  selv  tilsidst,«  vedblev  Ib,  »og 
tager  min  Hue  af  for  Dig  og  rækker  Dig  min  Haand. 
Engang  har  Kongen  trykket  denne  Haand,  Du  kan  gjøre 
det  samme;  jeg  havde  kun  frelst  ham  nogle  Penge,  og 
ikke  alene  endda.  Du  har  frelst  vore  Kammerater.  Jeg 
tænker,  det  vejer  mere,  og  derfor  tilhører  Du  fra  nu  af  os.« 

Ib  lagde  sin  Haand  paa  Drengens  Hoved,  men 
Palle  bøjede  sig  dybere  og  dybere,  han  skjulte  Ansigtet 
i  sine  Hænder  og  brast  i  en  lydelig  Graad : 

^'Jeg  skal  nok  blive  Jer  en  god  Stridsmand,«  hvi- 

skede  han  med  sitrende  Læber.  Derpaa  stod  han  op  og 
forlod  Hallen,  lydløs  og  hurtig,  som  han  var  kommen. 
Dette  Optrin  faldt,  uagtet  dets  komiske  og  burleske  Side, 
lige  meget  i  Vagtmesterens  og  Gjøngernes  Smag.  Svend 
gav  omsider  Tegn  til  Opbrud.  Gjøngerne  gik  ned  i 
Gaarden,  forsynede  med  Fakler.  Hestene  førtes  frem,  og 
flere  vældige  Pakker,  uden  hvilke  Fru  Elsebeth  ikke 
troede  at  kunne  forlade  Gjørsløv,  spændtes  fast  paa 
Sadlerne.  Palle  stod  med  en  Fakkel  i  Haanden  og  saa  til. 

»Naadige  Frue  og  Junker  har  vist  glemt  noget,  < 
sagde  han  med  et  fiffigt  Smil,  da  Fru  Elsebeth  vilde  be- 
stige Hesten.  Fruen  studsede,  hun  eftertalte  sine  Pakker. 

»Nej,  min  Dreng!«  udbrød  hun,  »jeg  har  intet  glemt.« 

»Naadigfruen  har  alligevel  glemt  noget,«  forsikrede 
Palle,   »for  I  har  nok  ikke  Eders  Sølvtøj  med.« 

»Mit  Sølvtøj  er  borte,«  svarede  hun  sukkende,  »jeg 
har  mattet  levere  det  til  Kaptajnen,  Stykke  efter  Stykke.« 

»Ja,  jeg  ved  det  nok,«  ytrede  han  med  et  listigt 
Smil,  »men  jeg  ved  ogsaa,  hvor  Kaptajnen  har  for- 
varet det.« 

»Du?« 

»Oppe  i  Glamhullet  hist  henne  har  jeg  set  ham 
pakke  det  sammen.  Om  I  vil  tøve  lidt,  saa  tænker  jeg 
nok,  det  skal  komme  for  Dagen  igjen.« 

Fru  E^lsebeths  Øjne  straalede,  Palle  gik  op  i  Esners 
Værelse  og  vendte  lidt  efter  tilbage  med  et  sammen- 
rullet Hestedækken. 

»Her  har  1  Eders  Sølvtøj,«  raabte  han  triumferende, 
endnu  før  han  kom  hen  til  hende. 

Fru  Elsebeth  udtømte  sig  i  Taksigelser;  i  dette 
Øjeblik  fandt  hun,  at  Palle  fuldkommen  havde  gjort  sig 
værdie  til  den  Hæder,  hun  lidt  tilforn  havde  smilet  over. 
Dækkenet  sammenpakkedes  med  den  største  Omhygge- 
lighed, Fru  Elsebeth  vilde  have  det  foran  sig  paa  Hesten. 

»Nej,  lad  mig  faa  det,«,  sagde  Ib.  »Forrige  Gang 
var  jeg  Skyld  i,  at  det  tabtes,  denne  Gang  vil  jeg  være 
Skyld  i,  at  I  beholder  det.« 

Nogle  Befalinger,  udtalte  i  et  dæmpet  Sprog  af 
Svend,  underrettede  Gjøngerne  om  Vejen  og  de  For- 
sigtighedsregler, som  han  ansaa  for  nødvendige.  Der- 
efter stege  de  tilhest.  Karens  Haand  dvælede  i  Svends, 
idet  han  hjalp  hende  op  med  den  Sendrægtighed,  der 
er  en  Elskers  Særkjende  ved  lignende  Lejligheder. 

Palle  lod  Vindebroen  gaa  ned,  derpaa  besteg  ogsaa 
han  en  af  Rytternes  Heste  og  forlod  Gaarden  ved  Siden 
af  Vagtmesteren.  Han  havde  ved  denne  Lejlighed  for- 
bedret sin  Paaklædning  med  et  Par  uhyre  Støvler  og 
Benklæder,  der  fremstillede  den  samme  Luksus  i  Vide 
og  Fuldkommenhed  som  Trøjen.  Over  Skulderen  gik  et 
bredt,  gult  Læderbælte,  hvori  der  hang  en  stor  Pallask. 
Han  og  Ib  sluttede  Toget.  Idet  Rytterne  satte  sig  i 
Bevægelse,  greb  Ving  Hornet  og  blæste  sin  Melodi. 
Hans  Toner  gjenløde  i  den  klare  Vinternat  omkring  i 
Slottet  og  gjentoge  sig  med  et  svagere  Ekko  dybt 
inde  fra  Skoven. 

Svend  havde  delt  Gjøngerne  i  tre  Hold,  det  første 
red  forud,  et  andet  tjente  Fruen  og  hendes  Familie  til 
Bedækning,  Resten  fulgte  efter  omtrent  i  et  Bøsseskuds 
Afstand,  Alle  tavse,  lyttende  og  spejdende.  Maanen 
kastede  et  bestemt  og  tydeligt  Lys  over  det  korte  Vej- 
stykke  fra  Slottet,  til  de  naaede  Skoven.  Gjørsløv  syntes 
nu  fuldkomment  at  være  uddøet,  Faklerne  vare  sluk- 
kede, den  dybeste  Tavshed  hvilede  over  Stedet.  Da 
den  sidste  Afdeling  red  over  Vindebroen,  faldt  et  svagt 
Skud,  en  lysegraa  Røgsøjle  udenfor  et  af  Skydeskaarene 
i  Ringmuren  tilkjendegav  Retningen,  hvorfra  det  kom. 
Alle  vendte  sig,  man  hørte  et  klagende  Suk  i  den  sidste 

Afdeling  og  saa  Palle  vakle  frem  og  tilbage  i  Sadlen 
og  derpaa  bøje  sig  forover,  idet  han  greb  fat  i  Hestens 
Manke.  Nogle  af  Rytterne  holdt  stille,  men  Vagtmesteren 
befalede  dem  at  følge  Toget.  Han  blev  alene  tilbage 
med  den  Saarede. 

»Hvordan  er  det  fat  med  Dig,  min  Dreng?«  spurgte 
han  med  en  Stemme,  der  røbede  den  ængstelige  Del- 
tagelse, han  følte.  Palle  udstødte  et  dybt  Suk,  han  strakte 
sine  Arme  ivejret,  Ib  løftede  ham  over  paa  sin  Hest. 

»Aa,  Herregud,  Vagtmester!«  hviskede  han  med  en 
svag  og  afbrudt  Stemme,  »nu  faar  jeg  'nok  ikke  Lov 
til  at  drage  længere  med  Eder.« 

»Aa  Snak!  hvem  siger  det,  man  dør  ikke  straks, 
fordi  man  bliver  saaret.     Hvor  er  Du  truffen?« 

»Her,  lige  midt  i  min  Ryg,  jeg  kan  ikke  faa  Vejret. 
Jeg  vil  aldrig  komme  til  at  blæse  i  Trompet,  som  I 
lovede.  Læs  en  Herrensbøn  for  mig,  lille  Vagtmester ! 
jeg  kan  ikke  selv  komme  paa  Ordene.« 

»Vist  ikke,  min  Dreng!  Her  behøves  ingen  Bønner, 
Du  maa  være  ved  godt  Mod.  Hold  Dig  fast  ved  mig, 
saa  ride  vi  en  Doktor  imøde.«  , 

»Aa,  læs  mig  en  lille  Bøn!«  bad  Palle,  »Doktoren 
kan  ikke  hjælpe.« 

Ib  var  dybt  bevæget,  han  forstod  sig  for  vel  paa 
Saar  til  at  tage  fejl  af  den  heftige  og  krampagtige  Ry- 
stelse, som  gjennemfor  Drengen.  Palle  havde  slynget  sine 
Arme  om  hans  Hals,  hans  Aande  blev  kort  og  stønnende. 

»Læs,  Vagtmester!  læs!«  hviskede  han  bønligt  og 
klagende. 

Ib  bøjede  sit  Hoved  ned  imod  ham  og  fremstammede 
et  Fadervor.  Inde  i  Skoven  hørte  han  sine  Kammerater 
kalde  paa  sig.  Ovre  paa  Slottet  begyndte  det  at  blive 
levende.  Det  var  Skildvagten,  som  tidligere  stod  posteret 

ved  Broen,  der  havde  skudt  paa  Palle,  og  som  derefter 
ilede  ned  i  Hvælvingen  for  at  befri  de  Fangne.  Man  saa 
Glimt  af  Lys  fare  forbi  Vinduerne  oppe  i  Værelserne  og 
hørte  Tilraab  og  Befalinger. 

Ib  agtede  paa  intet,  han  blev  holdende  i  Maanelyset, 
ubevægelig  og  frygtløs,  medens  han  hviskede  Bønnen  i 
Drengens  Øre. 

Pludselig  sank  Palles  Arme  fra  Ibs  Hals,  hans 
Hoved  bøjede  sig  ned  mod  Brystet. 

»Aa  —  min  Trompet!«  hviskede  han  næsten  lyd- 
løst. —  »Vagtmester !« 

Han  udstødte  en  hæs  Rallen,  derefter  sank  han  til- 
bage, hans  Lemmer  bleve  stive  og  kolde.  Ib  bar  et  Lig 
i  sine  Arme.  Endnu  nogle  Øjeblikke  blev  han  holdende, 
tavs  og  ubevægelig,  derpaa  bøjede  han  sig  ud  over 
Hesten,  lod  Drengen  synke  ned  bag  en  Busk,  tog  sin 
Hue  af,  idet  han  gjorde  Korsets  Tegn  over  ham,  og  jog 
ind  i  Skoven  efter  sine  Kammerater. 


17. 
Svends  Rejse. 


Efterhaanden  som  Svend  drog  frem,  ophørte  den 
tavse  Aarvaagenhed,  hvormed  Gjøngerne  begyndte  Rejsen. 
Disse  mørke  Skove  havde  bestandig  været  dem  et  Fri- 
sted, som  dyrekjøbte  Erfaringer  gjorde  Fjenden  utilbøje- 
lig til  at  betræde.  Endnu  mere  maatte  dette  være  Til- 
fældet paa  denne  Tid  af  Døgnet,  der  foruden  de  øvrige 
Farer  lod  enhver  Fremmed  forfejle  Vejen.  Flere  Gange 
blev  Fru  Elsebeth  greben  af  en  heftig  Skræk  ved  at 
høre  Stemmer  i  Nærheden  og  Mænd  nærme  sig  med 
tunge  Skridt    og    den  raslende  Lyd,    som  tilkjendegav, 

at  de  vare  bevæbnede.  Efter  at  have  vekslet  nogle  Ord 
med  Svend,  forenede  disse  Mænd  sig  med  Gjøngerne, 
hvis  Antal  derved  bestandig  forøgedes. 

Mellem  Søholm  og  Billesborg  laa  dengang  en  aaben 
og  sandet  Hede,  begroet  med  Lyng,  Bregner  og  et 
uanseligt  Krat  af  Birkeris  og  Egespirer,  som  antydede 
en  tidligere  nu  forsvunden  Skov.  Paa  denne  Hede  blev 
Vejen  bredere,  og  det  var  her  for  første  Gang  muligt 
at  iagttage  de  nærmeste  Omgivelser.  Et  svagt  og  dæm- 
rende Lys  i  Horisonten  tilkjendegav  Dagens  Frembrud, 
den  raa  og  fugtige  Taage,  som  hvilede  over  Heden,  til- 
tog med  Lyset  og  forøgede  Luftens  gjennemtrængende 
Kulde.  Da  Fru  Elsebeth  red  ud  af  Skoven,  bemærkede 
hun,  at  Gjøngerne  udgjorde  et  Antal  af  omtrent  tredive 
Mænd.  Svend  gjættede  Aarsagen  til  det  overraskede 
Blik,  hun  kastede  omkring  sig,  han  smilede  og  udbrød: 

»I  studser  uden  Tvivl,  naadige  Frue,  over  denne 
Forøgelse  i  vort  Selskab.  Vi  ville  blive  fiere  og  fiere, 
efterhaanden  som  vi  komme  længere  frem.« 

»Tilhøre  alle  disse  Mænd  Eder?« 

»Nej,  naadige  Frue!  Jeg  tilhører  dem.  Det  er  mig, 
de  have  overdraget  at  tænke  og  beslutte,  det  er  mig, 
hvem  de  have  betroet  at  sørge  for  deres  Sikkerhed,  lige- 
som jeg  i  dette  Øjeblik  har  den  Ære  at  sørge  for  Eders.« 

»Hvor  stort  et  Antal  udgjøre  da  Gjøngerne?« 

»Fra  Skoven,  vi  nylig  ere  komne  igjennem,  og  indtil 
vi  naa  Maalet  for  vor  Rejse,  ville  vi  møde  omtrent  to- 
hundrede Mand,  som  ligge  fordelte  i  en  Linie  midt  igjen- 
nem Landet,  bestandig  usynlige  for  Fjenden,  bestandig 
nærværende  for  os.  En  Transport  gaar  ved  deres  Hjælp 
fra  Haand  tilHaand  fra  det  Sted,  den  tages,  til  Kysten, 
hvor  den  forsvinder.  Jeg  fortæller  dette  for  at  bevise, 
hvor  liden  Aarsag  I   fra   nu  har  til  at  ængstes.     I  den 


587 

Retning,  vi  drage,  ville  vi  desuden  ikke  træffe  Fjender, 
et  Sted  undtagen,  som  jeg  haaber  at  komme  forbi  iaften, 
naar  Mørket  skjuler  os.« 

»Ad  hvilken  Vej  har  I  besluttet  at  føre  os  til  Hoved- 
staden, min  kjære  Hr.  Kaptajn?« 

»Vi  tage  til  Rygaard  og  derfra  med  et  Skib  igjen- 
nem  Issefjorden  til  Kjøbenhavn.« 

»Som  I  behager!  Jeg  overlader  alt  til  Eder,  den 
hele  Omsorg  og  den  hele  Ære  for  vor  Frelse.« 

Efter  disse  i  Fru  Elsebeths  Mening  særdeles  smi- 
grende Ord  rakte  hun  ham  sin  hvide  og  magre  Haand, 
svøbte  sig  tættere  ind  iRejsekaaben  og  hensank  i  Tavshed. 

Karens  ungdommelige  og  romantiske  Gemyt  fandt 
uden  Tvivl  større  Tilbøjelighed  for  denne  Rejse  end 
Moderen.  Alle  disse  nye  og  fremmede  Omgivelser,  de 
mørke  og  alvorlige  Krigsmænd,  Faren,  Egnen,  tilbøde 
lige  meget  Stof  for  Tanken  og  Fantasien.  Ikke  heller 
kunde  der  gives  en  bedre  Lejlighed  til  at  forøge  den 
Interesse,  hun  nærede  for  Svend,  end  den  nærværende, 
overladt  til  hans  Aarvaagenhed  og  afhængig  af  hans 
Kløgt.  Opdragen  i  hin  Tids  strenge  Begreber  om  Pligt 
og  Lydighed,  havde  hun  alene  modtaget  Lærdomme, 
der  lode  sig  bringe  i  Anvendelse  for  den  Stilling,  hun 
ifølge  sin  Rang  og  Fødsel  var  bestemt  til  at  indtage. 
Man  havde  kun  beskjæftiget  hendes  Hoved,  ikke  hendes 
Hjerte.  Man  anede  ligesaa  lidt,  at  dette  lille  Hoved,  der 
indesluttede  saa  megen  Romantik,  saa  mange  brogede 
Drømme,  imidlertid  dannede  sig  en  anden  Verden,  og 
at  der  i  den  sløvende  og  afsondrede  Ensomhed,  hvori 
hun  befandt  sig,  ikke  var  noget,  som  kunde  bortdrage 
hende  fra  denne.  Hun  levede  med  sine  Drømme,  der 
kom  og  svandt  som  en  Solstraale,  som  en  Duft,  der 
alene  lader  sig  opfatte  i  Ungdommen.  Svend  blev  hendes 
Helt,  han  forenede  flere  af  de  Egenskaber,  hvormed  hun 

havde  udsmykket  sit  Ideal,  end  nogen  Anden,  større 
Frihed  og  Uafhængighed  og  den  ridderhge  Dristighed, 
under  hvilken  et  hengivent  og  blødt  Gemyt  følte  sig 
roligt  og  trygt.  Hun  iagttog  hos  ham  et  Ydre,  som  intet 
af  hendes  øvrige  Bekjendtes  kunde  maale  sig  med,  en 
Stemme,  hvis  dæmpede  og  blide,  næsten  frygtsomme 
Tone  gjorde  saa  meget  større  Indtryk,  naar  hun  er- 
indrede sig  de  forsvundne  farefulde  Øjeblikke,  hvori 
hun  havde  hørt  den  fast,  rolig  og  bydende.  Hvor  meget 
foretrak  hun  ikke  disse  dybe  og  levende  Følelser  hos  ham, 
som  enhver  Samtale  røbede,  for  Junkerens  Kulde  og 
den  udmattede  Sløvhed,  som  Lediggang  medfører. 

Vistnok  var  Rud  lutter  Opmærksomhed  paa  denne 
Rejse  og  bestandig  rede  til  at  yde  Damerne  de  for- 
skjellige  smaa  Tjenester,  som  Omstændighederne  gjorde 
Fordring  paa;  han  udførte  disse  med  al  den  Finhed, 
som  saa  at  sige  dannede  den  forsvindende  Riddertids 
Glorie,  en  Maade  at  vise  Opmærksomhed  paa,  som  inde- 
holdt langt  større  Hyldning  og  langt  færre  Fordringer 
end  nuomstunder. 

Medens  disse  forskjellige  Følelser  bevægede  de  Om- 
talte, vekslede  Forholdet  mellem  Fru  Elsebeth  og  Junkeren. 
Paa  Rejsen  var  det  hende,  som  overtog  den  utaknem- 
melige Tredjemands  Rolle,  hun  stod  udenfor  Samtalen, 
udenfor  enhversomhelst  Bevidsthed  om,  hvad  der  rørte 
sig  hos  de  Øvrige.  Hvis  hun  havde  kjendt  sin  Datter 
tilstrækkeligt,  vilde  hendes  Ligegyldighed  uden  Tvivl  være 
forsvunden,  og  hun  vilde  have  frygtet  den  Indflydelse,  Kjær- 
lighed maatte  kunne  udøve  paa  en  saa  blød  og  roman- 
tisk Natur;  men  Fru  Elsebeth  havde  ingen  Anelse  om, 
at  man  kunde  overskride  de  foreskrevne  Pligter  eller 
forandre  de  eengang  indprentede  Anskuelser;  selv  havde 
hun  aldrig  syndet  mod  disse,  ligesaa  lidt  som  der 
nogensinde    havde    været  Anledning  dertil,    hun  troede 

heller  ikke  paa  varmere  Pulsslag  end  dem,  der  bevægede 
hendes  eget  Hjerte. 

Dagen  viste  sig  som  Morgenen  havde  spaaet, 
taaget  og  regnfuld.  Solen  kom  frem  i  enkelte  Mellemrum 
som  en  stor,  blodrød  Skive  uden  Lys  og  Varme.  Fru 
Elsebeth  befandt  sig  særdeles  utilpas  under  Indflydelse 
af  dette  barske  Vejr.  Tillykke  blev  Rejsen  fortsat,  uden 
at  der  viste  sig  noget  Spor  til  Fjenden,  smaa  Hobe  at 
Gjønger  kom  tilsyne  og  forsvandt  igjen,  efter  at  have 
vekslet  nogle  Ord  med  Svend. 

Ib  red  bagest  i  Toget,  tavs  og  alvorlig.  Palles 
Skjæbne  havde  gjort  et  dybt  Indtryk  paa  ham.  Medens 
de  gjorde  Holdt  ved  Middagstid  i  et  ensomt  liggende 
Bondehus,  kom  han  ind  i  Stuen.  Hans  Hoved  var  om- 
viklet med  et  Klæde,  der  viste  sig,  idet  han  tog  Huen  af. 
»Men  Vagtmester !«  udbrød  Fruen;  »hvad  fattes  1, 
er  I  saaret?« 

»Ubetyeligt!«  svarede  Ib,  »en  af  Tyskerne  kom  bag 
paa  mig,  mens  vi  sloges  inat,  den  salig  Mand  saa  mig 
beskjæftiget  med  to  af  hans  Kammerater  og  troede  at 
burde  ile  dem  til  Hjælp.« 

»Salig!«  gjentog  Karen,  »hvorfor  kalder  I  ham 
saaledes?« 

»Fordi  han  er  død!*  svarede  Ib. 
Medens  Selskabet  spiste  og  hvilede  sig,  bragte 
Gjøngerne  friske  Heste,  derefter  blev  Rejsen  fortsat, 
indtil  Mørket  begyndte.  Kirkeklokkerne  ringede  til  Sol- 
nedgang, da  Svend  bøjede  fra  Landevejen  ind  i  et  Krat, 
hvorigjennem  Fodstien  slyngede  sig,  saa  smal,  at  Ryt- 
terne maatte  ride  fremad  En  for  En.  Krattet  tiltog 
efterhaandeii  i  Udstrækning  og  Højde  og  afvekslede 
med  Risbøge  og  en  ung  Skov  af  tynde  og  forkrøblede 
Egespirer,  omgivet  af  et  højt  Jordgjærde.  Indenfor  dette 
laa  en  Hytte,    hvis  Straatag   naaede  lige  ned  til  Jorden 

og  blev  støttet  med  Stiver  af  afbarkede  Egegrene. 
Vinduerne  vare  anbragte  i  selve  Taget,  og  Hytten  havde 
et  saa  skrøbeligt  Udseende,  at  man  maatte  befrygte 
dens  Fald  ved  det  første  heftige  Vindpust. 

Udenfor  Døren  stod  en  høj  og  bredskuldret  iMand 
med  en  Sømandshat  paa  Hovedet  og  en  sort  Faare- 
skindskofte,  sammenholdt  med  et  bredt  Læderbælte. 
Hans  Ansigt  var  rynket,  brunet  af  Sol  og  Vejr,  dets 
Udtryk  barskt  og  bydende.  Dette  trodsige  Ydre  antog 
et  Smil  ved  Synet  af  Svend  og  Ib,  et  Smil,  der  vel 
var  Tegn  paa  et  venligt  Sindelag,  men  tillige  saa  haardt 
og  tvungent,  som  om  hans  Ansigt  var  fuldkomment 
fremmed  for  dette  Udtryk.  Idet  han  tog  Hatten  af,  saa 
man  et  skaldet  Forhoved  og  et  stort,  blodrødt  Ar,  som 
gik  fra  Issen  ned  over  det  højre  Øjebryn.  Han  hilste 
og  udbrød : 

»Guds  Fred,  Svend  Gjønge,  for  Dig  og  Dine ! 
Træd  indenfor!« 

Svend  trykkede  Mandens  fremstrakte  Haand,  derpaa 
hjalp  han  Damerne  af  Hesten.  Fru  Elsebeth  tilkastede 
Rud  et  fortvivlet  Blik  ved  Tanken  om  at  skulle  til- 
bringe Natten  i  denne  Hytte.  Junkeren  trak  paa  Skul- 
deren. Karen  derimod  fandt  alt  fortræffeligt,  hun  smilede 
tilfreds  og  kyssede  sin  Moder,  idet  hun  tog  hendes  Arm 
og  førte  hende  ind  i  Stuen. 

Det  Indvendige  af  Hytten  svarede  fuldkomment  til 
dens  Ydre.  Et  stort,  aabent  Rum  viste  sig  med  en 
Skorsten  i  Midten  og  oplyst  af  en  Lampe,  som  hang 
paa  en  Stang,  der  var  nedrammet  i  Lergulvet.  Længere 
tilbage  dannede  en  flettet  Halmvæg  et  Aflukke,  hvorfra 
en  gjentagen  Pusten  og  en  brummende  Lyd  tilkjendegav 
Nærværelsen  af  en  Ko.  En  voksen  Pige  og  en  lille 
Dreng  sade  ved  et  Bord  indenfor  Døren.  Pigens  Pande 
var  forbunden  med  et  hvidt  Klæde,  hendes  Træk  røbede 

den  samme  Alvor  som  Faderens,  men  større  Blidhed 
og  Resignation. 

Fru  Elsebeth  var  standset  indenfor  Døren,  hendes 
Ansigt  afspejlede  fuldkomment  de  Tanker,  som  Hyttens 
Armod  fremkaldte.  Svend  traadte  hen  til  hende  og  ud- 
brød dæmpet: 

»Dette  Sted  indeholder  vistnok  kun  faa  Bekvemme- 
ligheder, naadige  Frue !  men  til  Gjengjæld  ville  vi  være 
sikre  her.« 

»Hvad  er  det  for  Folk?« 

»Manden  er  en  Fisker,  som  tidligere  boede  nede 
ved  Rygaard,  indtil  Fjenden  for  nogle  Maaneder  siden 
greb  ham,  da  han  var  ifærd  med  at  føre  en  Ladning 
Proviant  ud  igjennem  Issefjorden.  David  slap  fri,  hans 
Datter  fik  et  Sabelhug  i  Hovedet,  men  Fjenden  tog 
Provianten  og  sønderslog  Baaden.« 

^>Hans  Datter?«  gjentog  Fru  Elsebeth  forundret. 
»Hvad  havde  hun  dermed  at  bestille?« 

»Hun  hjalp  ham.  Da  hans  Sønner  droge  i  Krigen, 
gik  Trine  i  deres  Sted,  hun  byttede  sit  Skjørt  med  en 
Matroskofte  og  tog  tilsøs  med  Faderen.  Disse  To  have 
bragt  mangen  Baad  med  Levnetsmidler  ud  af  Fjorden 
og  hørt  mangen  Taksigelse  af  dem,  som  hungre  i  det 
betrængte  Kjøbenhavn.« 

Ibs  Ankomst  afbrød  Svend.  Da  Fruen  saa  ham 
træde  ind  med  det  værdifulde  Hestedækken  under 
Armen,  ilede  hun  ham  imøde. 

Junker  Rud  havde  imidlertid  varetaget  sine  egne 
Bekvemmeligheder.  Han  tog  Plads  paa  en  blaamalet 
Kiste  foran  Baalet  ved  Skorstenen  og  varmede  sig. 
Karen  derimod  underholdt  sig  med  den  unge  Fisker- 
pige. I  Begyndelsen  var  denne  ordknap  og  tilbageholden, 
men  Karens  blide  Venlighed  og  det  hjertelige  Udtryk  i 

hendes  Stemme  undlod  ligesaa  lidt  at  gjøre  sin  Virkning 
paa  Fiskerpigen  som  paa  alle  Andre.  De  vare  desuden 
omtrent  af  ens  Alder,  og  mellem  to  unge  Piger  findes 
der  bestandig  Tilknytningpunkter,  hvor  høje  Skranker 
end  Forholdene  kunne  have  draget  imellem  dem. 

»Har  Du  tænkt  paa  vore  Folk,  Ibr«  spurgte  Svend. 

»Jeg  har  stillet  to  Mand  ved  Indgangen  til  Krattet.« 

»De  maa  være  trætte  efter  at  have  vaaget  i  flere 
Nætter.  Klokken  otte  kommer  der  to  Andre  herned,  saa 
ville  vi  lade  dem  gaa  deres  Vej.« 

»For  den  Sag  kunne  de  gjerne  gaa  straks,«  sagde 
Ib,   »saa  tager  jeg  Vagten  for  dem.« 

»Du  er  vel  selv  træt  efter  alt,  hvad  Du  har  ud- 
staaet  i  disse  Dage?« 

»Aa  hvad!«  sagde  Ib,  idet  han  lagde  sin  Haand  paa 
Svends  Skulder,  »jeg  er  glad  over  at  være  sammen 
med  Dig,  min  Herre  og  min  Broder,  det  er  alt.« 

Han  tog  sin  Hue  og  gik  til  Døren. 

Karen  havde  hørt  disse  Ord.  Gud  har  givet  de 
Mennesker,  som  interessere  os,  et  eget  Sprog,  der  naar 
vort  Øre,  selv  naar  vi  synes  at  være  ivrigst  beskjæftigede 
med  Andre.    Da  Svend  kom  hen  til  hende,  udbrød  hun : 

»Vagtmesteren  er  Eder  en  hengiven  Ven,  Svend 
Gjønge!« 

»Han  er  en  Perle  blandt  alle  modige  og  frygtløse 
Mænd,  hengiven,  ikke  som  en  Broder,  mensomen  Kvinde.« 

Ib  var  bleven  standset  ved  et  Spørgsmaal  af  Fru 
Elsebeth,  idet  han  naaede  Døren.  Imedens  sagde  Fiskeren : 

»Det  fremmede  Herskab  skal  være  velkommen  her- 
inde, men  jeg  tror  ikke,  at  vi  have  andet  end  tørt 
Brød  og  en  Drik  Mælk  at  byde  dem  til  Aften.  Hvad 
siger  Du,  Triner« 

»Vi  have  ogsaa  tørret  Fisk,«  ytrede  Pigen  und- 
selig,   »men  de  ere  vel  ikke  vante  til  den  Kost.« 

»Det  gjøres  heller  ikke  nødigt,«  svarede  Svend, 
»kender  jeg  Vagtmesteren  ret,  saa  har  han  nok  sørget 
for  vor  Aftensmad.     Ikke  sandt,  Ib?« 

»Ja,  det  er  saa  som  saa,  men  jeg  skal  hente,  hvad 
jeg  har  kunnet  opdrive.« 

Pigen  bredte  en  Dug  paa  Bordet,  Ib  bragte  en 
Kurv  med  Brød,  Smør,  Kjød  og  Vin. 

»Har  I  mærket  noget  til  de  Blaa  idag?«  spurgte 
Svend  Sømanden. 

»Ja,  i  Middags  red  Oberst  Leijon,  som  ligger  nede 
i  Kjøge,  over  til  Langsø  i  Følge  med  tre  Officerer  for 
at  gaa  paa  Jagt.  De  ere  ikke  komne  tilbage  endnu, 
men  har  dækket  Vinduerne  til,  saa  at  man  ikke  kan  se 
L^'set  fra  Vejen.« 

Rejseselskabet  tog  Plads  omkring  Bordet  og  nød 
det  tarvelige  Maaltid  med  en  Appetit,  som  mindre 
skyldtes  Maden  end  den  foregaaende  Dags  Anstrengelse. 
David  blev  siddende  ved  Skorstenen,  den  lille  Dreng 
stod  ved  hans  Side  med  Øjnene  uafbrudt  rettede  paa 
Maden.  Trine  var  ifærd  med  at  rede  et  Leje  i  en  Al- 
kove, og  inde  fra  den  modsatte  Side  af  Halmvæggen 
hørtes  af  og  til  den  svage,  langtrukne  Brummen,  hvor- 
med Koen  tilkjendegav  sm  Nærværelse. 

»Kom    herhen    til  Bordet,    David,     og    faa  Dig   et 

Bæger  Vin,«    sagde  Svend.     »Du    er    saa    alvorlig   og 

stille  iaften,  har  Du  fornylig  hørt  noget  fra  din  Søn  Jens?« 

»Ja,  aa  ja!«    svarede  Sømanden,   da  han  satte  det 

tømte  Bæger  tilbage  paa  Bordet. 

»Han  er  skudt!«    ytrede  Trine  sagte  og  klangløst. 
»Stakkels  Mand!     Men  Du    havde   jo  To,    —   din 
anden  Søn?« 

»Han  er  ogsaa  skudt,«  svarede  Manden.    »Kongen 
tog  dem  begge  To.« 

Gjongehøvd.  og  Dronn.  Vagtm.  38 

»Kongen!«  gjentog  Trine,  »nej,  Vorherre!« 

»Ja,  og  Ingen  af  dem  gav  Dig  noget  for  det,« 
ytrede  Ib,  som  kom  ind  i  det  samme. 

Sømanden  hævede  sit  Hoved,  kastede  et  forbavset 
Blik  paa  ham  og  svarede: 

»Man  vover  heller  ikke  Livet  for  at  faa  noget  for 
det,  som  Du  vel  bedst  veed.« 

Svend  søgte  at  afbryde  den  Retning,  Samtalen 
havde  taget,  han  vendte  sig  til  Fru  Elsebeth  og  udbrød : 

»Hvis  I  nu  vil  følge  mit  Raad,  naadige  Frue!  saa 
lade  vi  Dækkenet  og  de  Pakker,  som  ikke  ere  uund- 
gaaeligt  nødvendige  til  Rejsen  blive  tilbage  her.  David 
vil  da  kunne  bringe  alt  op  til  Kjøbenhavn  mere  sikkert, 
end  naar  det  følger  med  os.« 

Fruen  saa  forundret  paa  Svend. 

»Men  min  kjære  Hr.  Kaptajn!«  sagde  hun,  »erindrer 
1  da  ikke,  hvad  der  er  gjemt  i  dette  Dækken?« 

»Jo,  ganske  vist,  Sølvtøj  og  Juveler.« 

»Og  jeg  skulde  betro  dette  til  — « 

»Til  en  Baad  igjennem  Issefjorden,«  afbrød  Svend 
hende  for  at  standse  den  saarende  Ytring,  som  svævede 
paa  hendes  Læber.  »I  glemmer,  at  vi  selv  tage  den 
Vej,  og  at  vi  i  ethvert  Tilfælde  paa  Grund  af  vort 
større  Antal  ikke  kunne  komme  saa  ubemærkede  afsted 
som  David.« 

»Nej,  Du  lod  ikke  Fruen  tale  ud,  Svend!«  ytrede 
Sømanden  med  bidende  Spot.  —  »Det  naadige  Herskab 
mener,  at  det  ikke  tør  betro  disse  Klenodier  til  en  saa 
fattig  og  ringe  Mand  som  mig.« 

»Det  kan  være,  at  Du  har  Ret,«  sagde  Svend, 
»maaske  Fruen  mente  saa,  det  kommer  deraf,  at  hun 
ikke  kjender  Dig.  Hun  veed  ikke,  at  da  Lehnsmanden 
fra  Tryggevælde  flygtede  op  til  Kjøbenhavn  i  forrige  Maa- 
ned  og  frygtede  for  at  blive  fangen  undervejs  ligesom  Hanni- 

bal  Sehested,  kom  han  ind  i  denne  Hytte  og  sagde  til  Dig: 
Jeg  giver  Dig  dette  Skrin  at  vare  paa,  fattige  David ! 
Det  indeslutter  2000  gode,  hollandske  Gylden,  og  der  er 
Ingen,  jeg  tør  betro  dem,  uden  Dig,  Du  vil  bringe  mig 
dem  igjen,  naar  Lejlighed  gives.  —  Og  David  modtog 
Lehnsmandens  Penge,  min  naadige  Frue!  Medens  hans 
Hytte  stundom  ikke  gjemte  et  Stykke  tørt  Brød  til  ham 
selv,  gjemte  den  2000  Gylden  for  en  Fremmed.« 

Fru  Elsebeth  var  forlegen.  Tonen  i  Svends  Ord  og 
endnu  mere  Karens  sørgmodige  Øjekast  indeholdt  en 
tydelig  Bebrejdelse. 

»Lehnsmanden  Hr.  Sivert  Urne?«  spurgte  hun. 

»Ja,  han  hed  Sivert  Urne?«  svarede  David.  »Saa 
grov  jeg  hans  Penge  ned  i  Jorden,  oppe  for  Bordenden, 
ret  under  det  Sted,  hvor  Naadigfruen  sidder.  »Der  ligge 
de  forvarede  endnu,«  tilføjede  han  dæmpet. 

Fru  Elsebeth  fik  ikke  Tid  til  det  forsonende  Svar, 
hun  forberedte;  Døren  fløj  op,  en  Mand  traadte  ind  og 
hviskede: 

»Sluk  Lampen  og  Ilden  paa  Skorstenen,  David! 
saa  det  bliver  mørkt  herinde. '< 

» Hvorfor  ? « 

»Der  kommer  en  svensk  Officer  ned  mod  Huset! 
Vagtmesteren  staar  oppe  i  Krattet  og  taler  med  ham.» 

Fru  Elsebeth  udstødte  et  dæmpet  Skrig.  Lampen  og 
Skorstensilden  slukkedes,  Svend  gik  til  Døren  og  hæg- 
tede Sabelen  i  Bæltet,  men  Gjøngen  holdt  ham  tilbage. 

»Vagtmesteren  bad  mig  formane  Eder  til  at  være 
rolige  Allesammen  herinde;  det  er  vel  bedst,  Du  ikke 
gaar  ud.  Kaptajn!« 

Svend  traadte  tilbage  fra  Døren.  En  aandeløs 
Tavshed  herskede  i  Hytten. 

Da  Ib  forlod  Stuen,  gik  han  ud  i  Krattet  og  stillede 

sig  paa  Vejen  istedetfor  den  ene  afGjøngerne,  den  anden 
laa  og  sov  mellem  Grenene  af  et  fældet  Træ.  Vagt- 
mesteren vilde  ikke  vække  ham  og  lod  ham  blive  lig- 
gende ;  han  tog  derefter  sin  Tilflugt  til  det  sædvanlige 
Middel  i  Ensomhed  og  nynnede  en  Sang,  medens  han 
med  korte  og  hurtige  Skridt  bevægede  sig  frem  og  til- 
bage paa  den  frosne  Jord. 

Henimod  Aften  forsvandt  Taagen.  Vejret  var  koldt, 
men  klart  og  stille.  Maanen  skinnede  fra  den  mørke- 
blaa  Himmel,  det  var  en  Vinteraften  i  al  dens  Fred, 
med  hele  dens  melankolske  Skjønhed  og  Pragt. 

Ib  tilbragte  omtrent  en  Time  paa  denne  Maade, 
hans  Sang  var  endt,  han  havde  sendt  Inger  en  Tanke 
og  den  stakkels  Palles  Minde  en  anden.  Tiden  forekom 
ham  uendehg  lang,  han  lyttede,  det  syntes  ham,  som 
om  han  nede  paa  Vejen  midt  for  Langsø  hørte  Skridt 
af  Gaaende,  som  lod  til  at  komme  nærmere.  Ib  traadte 
om  bag  en  Slaaenbusk.  Lidt  efter  saa  han  Omridset 
af  en  Mand,  som  kom  gaaende  langs  med  Krattet.  I 
samme  Øjeblik  lagde  han  sin  Haand  paa  den  sovende 
Gjønges  Mund  og  vakte  ham. 

>Xist  Dig  ned  til  Hytten,«  hviskede  han,  »og  sig, 
at  de  skulle  slukke  Lyset.« 

Gjøngen  sprang  ned  fra  Træet  og  forsvandt  mellem 
Buskene.  Ib  saa  nu,  at  den  Fremmede  bar  svensk 
Officerskofte,  Skærf,  Hirschfænger  og  en  Jagtbøsse,  som 
var  kastet  over  Skulderen. 

Han  vedblev  at  gaa  forbi  Huset,  da  en  Jagthund, 
som  hidtil  var  undgaaet  den  spejdende  Vagtmesters 
Opmærksomhed,  foer  gøende  ind  i  Krattet  og  standsede 
i  nogle  Skridts  Afstand  foran  Busken,  som  skjulte  ham. 
Den  Fremmede  studsede  og  fulgte  efter.  Ib  traadte 
ud  paa  Vejen 

Officeren  var  en  ualmindelig  høj  og  sværlemmet 
Mand  med  et  hvidt  Skæg,  som  dækkede  den  nederste 
Halvdel  af  Ansigtet. 

»Guds  Fred  og  Godaften!«  sagde  Ib,  medens  han 
tog  Huen  af. 

»Hvor  kommer  du  fra?«  spurgte  den  Anden,  medens 
han  stillede  sin  Bøsse  op  til  et  Træ  og  tog  en  Slurk  af 
en  F'laske. 

!>Jeg  kommer  inde  fra  Krattet  for  at  hente  mig  en 
Armfuld  Brænde,«  svarede  Ib.    »Det  er  koldt  i  Aften.« 

»Er  det  din  Hytte  hist  henne?« 

»Ja!« 

»Er  Du  alene?« 

»Nej,  min  Bedstemoder  ligger  syg  derinde.« 

»Er  det  sandt?« 

»At  hun  er  min  Bedstemoder?« 

»At  Du  er  alene  ?<^ 

»Ja,  det  er  vist.''< 

»Gaa  foran!« 

»Nej,  I  kommer  ikke  ind.« 

»Hvad  for  noget?«  raabte  Jægeren,  idet  han  drog 
sin  Hirschfænger.  Hunden  gøede  og  sprang  hen  mod 
Ib,  et  kraftigt  Fodspark  bragte  den  til  at  fare  hylende 
tilbage. 

Ib  havde  hidtil  anvendt  en  uhyre  Selvbeherskelse 
for  at  holde  sig  rolig.  Da  han  kastede  Hunden  tilbage, 
udbrød  han: 

»Naa,  saa  I  trækker  blank,  Hr.  Jæger!  Ja,  saa 
maa  jeg  da  vise  Jer  et  lille  Spilleværk,  som  jeg  fandt 
inde  i  Krattet  for  hdt  siden.     Se  blot  her!« 

Med  disse  Ord  bøjede  han  sig  ned  og  drog  en  lang 
og  svær  Ryttersabel  ud  af  Buskene.  Vagtmesterens 
koldblodige  Ro  havde  forbavset  Jægeren;    da  han  saae 

ham  drage  Sabelen,  gjorde  han  et  Skridt  tilbage  for 
bedre  at  kunne  dække  sig  med  det  korte  Vaaben,  han 
forte. 

»Ah!  Du  har  Sabel  hos  Dig!«  udbrød  han. 

»Ja,  for  jeg  har  ingen  Økse  til  at  skove  mit  Brænde 
med.     Vil  I  nu  gaa  Jeres  Vej!« 

»Nej !« 

»Godt,  saa  skal  1  blive  baaren  herfra,«  svarede  Ib 
og  gjorde  et  rasende  Udfald  mod  Jægeren. 

Endskjøndt  denne  var  Vagtmesteren  langt  overlegen 
i  Brug  af  Vaaben,  maatte  han  anvende  hele  sin  Behæn- 
dighed for  at  dække  sig  mod  de  hurtige  og  rasende 
Slag,  Ib  vedblev  at  føre.  Ved  det  næste  Udfald  sprang 
den  Fremmedes  Hirschfænger  oppe  ved  Fæstet.  Jægeren 
udstødte  en  Ed.  Vagtmesteren  sænkede  øjeblikkelig  sin 
Sabel. 

»Nu  kunde  jeg  gjøre  det  af  med  Eder  saa  hurtigt, 
som  1  kan  blinke  med  Jeres  Øjne,«  sagde  han,  »men  gaa 
blot  Eders  Vej,  saa  skal  I  være  en   fri  Mand  for  mig.« 

Med  disse  Ord  stak  han  sin  Sabel  i  Skeden.  Den 
Fremmede  følte  sig  paavirket  af  denne  Ædelmodighed, 
imidlertid,  blev  han  staaende.  »I  gaar  ikke  endnu,« 
raabte  Ib  og  traadte  ham  nærmere.  »I  venter  vel  paa, 
at  jeg  skal  bære  Eder  bort,  som  jeg  lovede.« 

»Du!«  ytrede  Jægeren  haanligt. 

»Jeg!«  svarede  Ib  og  slyngede  sine  Arme  om  den 
Ubekjendte. 

Denne  modtog  hans  Angreb  fast  og  urokkelig.  Ib 
var,  uagtet  han  anvendte  alle  sine  Kræfter,  ikke  istand 
til  at  bevæge  ham  fra  Stedet. 

»Se,  det  var  Dig,«  udbrød  han  spottende,  »nu  be- 
gynder jeg,«  og  med  disse  Ord  slyngede  han  sine  Arme 
om  Ibs  Liv,  hævede  ham  ivejret  og  kastede  ham  med 
en  ubeskrivelig  Kraft  til  Jorden,    uden  at  det  syntes  at 

koste  ham  den  ringeste  Anstrengelse.  Ib  sprang  rasende 
op  og  begyndte  Kampen  paany.  Anden  Gang  gjentog 
det  samme  Optrin  sig,  blot  med  den  Forskjel,  at  den 
Ubekjendte  holdt  ham  nogle  Øjeblikke  længer  svævende 
i  Luften,  inden  han  lod  ham  falde.  Ib  rejste  sig  lang- 
somt op.  Han  stod  som  forstenet  ligeoverfor  sin  Over- 
vinder, der  betragtede  ham  med  et  roligt  og  spottende 
Smil.  Den  stakkels  Vagtmester  havde  hidtil  ikke  fundet 
sin  Lige  i  Styrke,  endnu  mindre  begreb  han,  at  der 
kunde  findes  en  saa  afgjort  Overmand.  Han  lukkede 
sine  Øjne  og  aabnede  dem  igjen,  som  om  han  befandt 
sig  under  Indflydelse  af  en  ubehagelig  Drøm,  derefter 
mønstrede  han  med  stum  Forbavselse  Jægerens  uhyre 
Hænder,  brede  Skuldre  og  frygtløse  BHk. 

»Det  var  mærkværdigt,«  mumlede  han. 

Den  Ubekjendte  lagde  Mærke  til  det  Indtryk,  han 
gjorde. 

»Naa!«  sagde  han  leende,  »jeg  venter  paa,  at  Du 
skal  bære  mig  bort;  har  du  maaske  betænkt  Dig?« 

»Jeg  vilde  heller  have  Lov  til  at  trykke  Eders 
Haand,  saa  sandt  som  I  er  den  bedste  Bryder,  jeg 
nogensinde  har  set  i  mine  Levedage.« 

Denne  Ytring  blev  besvaret  med  en  Latter  fra  Bu- 
skene. Ib  vendte  sig  om  og  saa  Hovederne  af  tre  andre 
Jægere,  som  havde  været  Vidne  til  alt.  Idet  de  nær- 
mede sig  fra  forskjeUige  Sider,  spurgte  den  ene  af  dem: 

»Hvad  skulle  vi  gjøre  ved  denne  Karl?« 

»Lad  os  sætte  vore  Jagtgeværer  for  hans  Bryst  og 
løsne  et  Skud  paa  ham.« 

»Lad  ham  gaa!«   svarede  Ibs  Overvinder. 

»Det  er  maaske  en  af  disse  omstrejfende  Vagabon- 
der, der  forurolige  Egnen.« 

»En  Gjønge!«  ytrede  en  Anden. 

»Lad  ham  gaa!«  gjentog  Sejrherren  bydende,  »hvem 

det  end  er,  han  vil  ikke  kunne  skade  os.  Men  jeg  vil 
blot  kaste  et  Blik  ind  i  hans  Hytte.  Følg  med,  Du! 
og  vent  mig  her,  I  Andre!« 

De  tre  Jægere  hilste,  Ib  og  hans  Overvinder  skrede 
ned  til  Hytten. 

»Naadige  Herre!«  sagde  Ib,  efter  at  de  vare  komne 
et  Stykke  Vej  bort.     »Vil  I  sige  mig,  hvem  I  er?« 

»Hvorfor?* 

»Jeg  maa  dog  kunne  nævne  et  Navn,  naar  jeg 
engang  fortæller,  at  jeg  har  fundet  min  Overmand.« 

»Hvis  Du  finder  nogen  Anledning  til  at  tale  derom,« 
svarede  Jægeren,  »saa  kan  Du  sige,  at  Du  iaften  sloges 
med  en  svensk  Oberst,  og  at  hans  Navn  var  Per  Leijon 
af  det  Sødermanlandske  Regiment.« 

Med  disse  Ord  traadte  han  ind  i  Hytten,  hvis  Dør 
Ib  havde  aabnet  for  ham. 

Den  samme  Tavshed  fandt  Sted  i  Stuen  som  før. 
Fru  Elsebeth  og  Karen  havde  skjult  sig  i  Alkoven. 

»Der  er  jo  mørkt  herinde, ;<  sagde  Obersten. 

»Ja !  vi  har  jo  ingen  Lampe,  og  jeg  kan  ikke  gjøre 
Ild,  før  jeg  faar  mit  Brænde  hjem.« 

Maanen  kastede  sit  Skin  ind  ad  den  aabne  Dør. 
Leijon  opdagede  intet,  som  modbeviste  Ibs  Forklaring. 
Han  drog  sig  tilbage  og  lukkede  Døren.  Ib  fulgte  ham 
ud  af  Krattet.  Han  vedblev  uafbrudt  at  stirre  paa 
Leijons  Ansigt,  medens  han  gik  ved  hans  Side.  Ober- 
sten lagde  endelig  Mærke  dertil. 

»Hvorfor  stirrer  Du  saaledes  paa  mig.  Mand?« 

»Jeg  tager  Mærke  paa  Eders  Ansigt,«  svarede  Ib. 

»Hvad  har  Du  med  mit  Ansigt  at  bestille?«  spurgte 
Leijon  forundret. 

»Lad  I  mig  kun  betragte  det,  naadige  Herre!  Maaske 
mødes  vi  engang  igjen,  og  hvis  det  skulde  ske,  skal 
jeg  komme  denne  Aften  ihu.     I  kan  forlader  Eder  der- 


601 


paa.  —  Jeg  har  af  og  til  kunnet  glemme  dem,  der 
gjorde  mig  Fortræd,  men  jeg  glemmer  aldrig  ham,  der 
gjorde  mig  godt.  —  Gud  i  Vold,  Oberst  Leijon!«  Med 
disse  Ord  skiltes  de. 


18. 

I  Londom. 

Ib  blev  staaende  paa  Vejen,  saa  længe  han  kunde 
høre  de  fire  Jægeres  Skridt,  han  vendte  omsider  tilbage 
til  Hytten,  og  Lampen  blev  tændt  paany.  Fru  Elsebeth 
forlod  Alkoven  mere  død  end  levende,  ogsaa  i  Karens 
Aasyn  var  en  øjensynlig  Frygt  afpræget,  men  med  et 
ædlere  og  skjønnere  Udtryk.  Svend  sad  paa  en  Træ- 
stub, han  holdt  en  Pistol  i  hver  Haand;  medens  Oberst 
Leijon  rolig  og  frygtløs  dvælede  i  den  aabne  Dør,  anede 
han  ikke,  at  der  kun  var  et  Skridt,  en  Bevægelse  mel- 
lem ham  og  Døden. 

Allersidst  kom  Junker  Rud  frem.  Han  havde 
fundet  et  Skjul  paa  hin  Side  Halmvæggen  og  viste  sig 
temmelig  bleg  og  maaske  lidt  undselig  over,  at  en  Adels- 
mand havde  maattet  søge  et  saa  uhyggeligt  Skjul  og 
Selskab  som  det,  han  der  befandt  sig  i.  Nogle  Timer 
senere  herskede  en  almindelig  Stilhed  i  Hytten.  Fruen 
og  Karen  havde,  indhyllede  i  deres  Rejsekaaber,  taget 
Plads  i  Alkoven.  Rud  sad  i  en  Halmstol  foran  Skor- 
stenen, paa  hvilken  en  Tørveild  endnu  brændte,  Svend 
laa  indsvøbt  i  sin  Rytterkappe  paa  et  Halmknippe.  Sø- 
manden og  hans  Børn  havde  derimod  valgt  Halmen  paa 
Loftet  til  deres  Leje. 

Alle  sov  paa  Karen  nær.  Hun  gjennemlevede  atter 
det  svundne  Døgns  Begivenheder,  saa  Svend  udfolde 
den  Omhyggelighed,    som    syntes    at  gjælde  Alle,    paa 

samme  Tid  som  et  Ord,  et  Øjekast,  en  Mine  røbede,  at 
den  fornemlig  var  rettet  mod  hende,  hun  havde  første 
Gang  set  ham  skjælve  for  Faren,  idet  hans  bekymrede 
Blik  søgte  hendes.  Ilden  fra  Skorstenen  udbredte  et 
svagt  Lys,  som  faldt  hen  over  ham,  medens  han  hvilede 
paa  Jorden  og  spærrede  Døren  med  sit  Legeme,  frede- 
lig, alvorlig,  men  mild  i  dette  Alvor.  Hun  hævede  sit 
Hoved  og  gav  Agt  paa,  hver  Gang  Flammen  steg  ivejret 
og  kastede  sit  Skin  over  Gjøngehøvdingens  Ansigt. 
Omsider  sank  hendes  Hoved  tilbage  paa  Puden,  et  dybt 
og  regelmæssigt  Aandedrag  tilkjendegav,  at  hun  sov. 
Drømme  afløste  Tankerne,  blide  og  lykkelige  som  disse. 

Den  næste  Morgen  i  Daggry  blev  Rejsen  fortsat. 
Solen  kom  frem  lidt  efter,  et  rent  og  klart  Frostvejr 
fulgte  paa  den  foregaaende  Dags  Taage.  Fru  Elsebeth 
havde  givet  efter  for  de  Andres  forenede  Overtalelser 
og  betroet  David  det  værdifulde  Dækken  og  nogle  at 
Pakkerne.  Hun  ledsagede  denne  Beslutning  med  et  dybt 
Suk,  og  det  sidste  Blik  i  Sømandens  Hytte  gjaldt  Ste- 
det, hvor  hendes  Sjæl  laa  forvaret. 

Rejsen  gik  denne  Dag  igjennem  de  store  Skove, 
som  strakte  sig  over  hele  den  sydvestlige  Del  af  Ramsø 
og  Hvalsø  op  imod  Trudsholm.  I  Bugten  mellem  Munk- 
holmen og  Eriksholms  Marker  laa  et  lille  Skib,  ladet  med 
Levnetsmidler  og  rede  til  at  gaa  isø  paa  det  første  Vink. 

Op  paa  Formiddagen  bragte  en  Rytter  Underretning 
om,  at  Egnen  omkring  Gjørsløv  og  Kjøge  var  i  Bevægelse 
efter  Gjøngernes  Bedrift.  Stærke  Patrouiller  gjennem- 
strejfede  de  nærmeste  Landsbyer,  nogle  af  disse  vovede 
sig  endogsaa  ind  i  Skovene.  Oberst  Sparre  havde  desuden 
samme  Morgen  udsat  en  ny  Pris  paa  Svends  Hoved. 

Svend  underrettede  sit  Selskab  herom.  Gjøngerne 
trak  paa  Skuldrene,    Ib  fandt  Anledning  til  at  anbringe 


603 

en  Vittighed  paa  Svenskernes  Bekostning.  Fru  Elsebeth 
var  derimod  meget  bekymret,  hun  tilraadede  Svend  den 
yderste  Forsigtighed  og  fortav  hele  Bevæggrunden  til  sin 
Omhyggelighed,  nemlig  at  hun  for  Øjeblikket  vilde  blive 
delagtig  i  hans  Fare. 

Vejen  igjennem  Skoven  var  saa  smal,  at  kun  to 
Heste  kunde  passere  ved  Siden  af  hinanden.  Svend  og 
Karen  rede  først,  efter  dem  kom  Fru  Elsebeth  og  Junker 
Rud,  Ib  og  to  Gjønger  sluttede  Toget. 

»Frygter  I  da  ikke,  at  det  engang  vil  lykkes  dem 
at  fange  Eder?«  spurgte  Karen. 

»Nej!«  svarede  Svend,  idet  han  kastede  et  Blik 
tilbage  paa  Gjøngerne.  »Med  Mænd  som  disse  er  det 
umuligt  at  kunne  frygte.  Det  er  heller  ikke  blot  Over- 
faldet paa  Gjørsløv,  som  gjør  Fjenderne  saa  begjær- 
lige  efter  mit  stakkels  Hoved,  de  have  vægtigere  Grunde 
dertil.  I  omtrent  to  Maaneder  sendte  vi  næsten  hver 
Uge  en  Baad  eller  et  Sejlskib  op  til  Kjøbenhavn  med 
Levnetsmidler,  som  vi  toge  fra  Svensken;  vi  have  ført 
Krigen  herude  paa  Landet  saa  godt  som  de,  der  stride 
inde  i  Hovedstaden.  Vi  have  høstet  overalt  og  det 
ovenikjøbet  uden  at  saae.« 

»Men  den  rigeste  Høst  ved  denne  Lejlighed  er  dog 
Eders  Hæder,  Gjøngehøvding !     I  glemme  ikke  den.« 

»Hæder, f  gjentog  Svend,  »nej,  paa  den  Vej,  jeggaar, 
arbejder  man  kun  for  Andres  Fordel,  ikke  for  Hæderen. « 

»Hvor  I  er  ubillig.« 

»Hvorfor?  Jeg  nægter  jo  ikke,  at  F'olk  taler  om 
mig,  Personer  af  en  saa  ophøjet  Rang  som  Eders  have 
kaldt  mig  en  brav  Krigsmand,  Kongen  har  endogsaa 
kaldt  mig  Kaptajn.  Alt  dette  er  sket,  fordi  de  trængte 
til  mig,  fordi  de  behøve  min  Arm  og  mit  Hoved,  men 
lad  den  Tid  forst  være  forbi,  saa  vil  Enhver  have  for 
megen  Sands    for    sine    egne  Interesser  til  at  bekymre 

sig  om  Andres,  saa  vil  Svend  Gjønge  imorgen  være 
ligesom  Svend  Gjønge  igaar,  uændset,  glemt  og  begra- 
ven  i  samme  Mørke  som  det,  hvori  han  fødtes.  Man 
maa  enten  være  hævet  højt  i  Vejret  eller  stærkt  belyst 
af  de  Mægtiges  Solskin  for  at  kunne  falde  Mængden  i 
Øjnene  og  naa  det,  I  kalder  Hæder,  men  hvilken  Sol 
mener  I  vel  vilde  laane  en  Stakkel  som  mig  sine  Straaler?« 

»Anser  I  da  ikke  Eders  egen  Bevidsthed  for  noget?« 

»Nej,«  svarede  Svend  med  et  sørgmodigt  Smil.  »Be- 
vidstheden er  næsten  altid  kun  en  vandrende  Ridder  i 
Indbildningens  Land,  og  gives  der  vel  noget  mere  sørge- 
ligt i  en  Krigsmands  Tilværelse,  end  at  han  selv  er 
den  Eneste,  som  bevarer  Erindringen  om  sine  Bedrifter, 
han  og  de  Faa,  som  have  kæmpet  paa  samme  Valplads? 
—  For  mig  findes  der  ingen  Hæder  og  ingen  Fremtid, 
mine  Triumfer  ville  svinde,  som  de  kom,  og  kun  inde- 
holde sørgelige  Lærdomme  for  Andre;  jeg  kæmper,  jeg 
dør,  og  jeg  glemmes,  det  er  alt.« 

»Men  hvorfor  skulde  man  vel  kæmpe,  naar  man 
nærede  en  saa  trøstesløs  Overbevisning?« 

»Fordi  vore  Evner  ikke  tillade  os  at  hvile,«  sva- 
rede Svend.  —  >Jeg  er  en  Uheldig,  smedet  til  Klippen 
uden  at  kunne  stige  eller  falde,  dobbelt  uheldig,  fordi 
mine  Ligemænd  ikke  behage  mig,  og  fordi  jeg  ikke  be- 
hager mine  Overmænd.  Men  jeg  "trætter  Eder  med 
denne  Samtale  om  mig  selv,  og  jeg  vil  maaske  ikke 
heller  være  istand  til  at  gjøre  mig  fuldkomment  forstaaelig. 
Lad  os  vælge  en  anden  Gjenstand.« 

>'Nej,  lad  os  blive  ved,«  svarede  hun.  »I  trætter 
mig  ikke,  og  jeg  vil  gjøre  mig  Umage  for  at  forstaa  Eder.« 

»Nu  vel!«  sagde  Svend,  og  efterhaanden  som  han 
talede,  blev  hans  Stemme  mindre  fast  og  sikker,  mere 
lav  og  skælvende,  men  ugsaa  mere  blød  og  sørgmodig : 

»Indrømmer  I  da  ikke,  at  Eders  Moder  kun  taaler  mig 
i  sit  Selskab  som  et  Middel,  der  er  istand  til  at  bort- 
lede Faren  fra  hende,  og  at  intet  vil  være  hende  kjærere 
end  det  Øjeblik,  hvori  hun  bliver  mig  kvit?« 

»For  det  første  overdriver  I  nu,  dernæst  er  min 
Moder  ikke  den  Eneste,  som  befinder  sig  i  Eders  Selskab.« 

»Nej,  lykkeligvis!«  svarede  Svend,  »men  Junker 
Rud  gaar  det  næppe  bedre,  han  tror  at  skylde  mig 
nogen  Erkjendtlighed,  og  jeg  veed  ikke  Grunden,  men 
Herrerne  ynde  ligesaa  lidt  Den,  der  er  dem  overlegen, 
som  Den,  de  føle  sig  forpligtet.  —  Hvad  Eder  selv  an- 
gaar!  —  ja!  jeg  vil  være  ærlig  i  mit  Skriftemaal,  saa 
har  I  fundet  Behag  i  at  beskjæftige  Eder  mere  med  mig 
end  med  nogen  Anden,  I  vil  erindre  det  imorgen  og 
sandsynligvis  glemme  det  iovermorgen.« 

»Tror  I  det?«  spurgte  Karen  forskende. 

»Jeg  ønsker  idetmindste  ikke,  at  det  maa  blive  Til- 
fældet, men  Hjertet  vedbliver  undertiden  at  haabe,  endog 
efter  at  Forstanden  forlængst  har  begyndt  at  tvivle.« 

»Saa  forlad  Eder  kun  paa  Hjertet,  Svend  Gjønge!« 

»Det  vilde  jeg  altid  gjøre,  hvis  jeg  var  en  Kvinde!« 
svarede  han,  »men  det  er  vor  største  Ulykke,  at  vor 
Tro  og  Haab  bestandig  foregøgler  os  Maal,  som  For- 
standen, der  er  en  koldere  og  mere  tilforladelig  Regne- 
mester, viser  det  umulige  i  at  naa.  Den  Første  planter, 
den  Anden  tilintetgjør  Blomsten,  før  den  bliver  til  Frugt. 
Saaledes  er  det  gaaet  mig.« 

»Hvilke  Maal  har  I  da  stillet,  som  denne  Regne- 
mester beviste  det  umulige  i  at  naa?« 

»Kun  et  eneste,«  svarede  Svend,  »og  I  skal  faa 
det  at  høre.  —  Alt  fra  min  Ungdom  tænkte  jeg  mig  en 
Kvinde,  stor,  ædel  og  ophøjet,  en  Kvinde,  hvem  jeg  vilde 
vie  alle  mine  Tanker  og  al  min  Daad,  thi  Fædrelandet, 

det  er  stort,  det  er  godt,  men  det  tilhører  os  Alle  og 
Adelsmændene  mere  end  mig,  siden  de  fik  den  bedste 
Plads  i  det.  Den,  for  hvem  jeg  vilde  handle,  skulde 
tilhøre  mig  alene.  Jeg  troede,  at  Kjærligheden  maatte 
kunne  give  alt,  fordi  den  modtog  alt.« 

En  dyb  og  levende  Rødme  farvede  Karens  Kinder 
i  dette  Øjeblik,  ikke  fordi  hun  fandt  nogensomhelst  per- 
sonlig Hentydning  i  hans  Ord,  men  fordi  hun  hørte  sine 
egne  Tanker  udtalte  af  en  anden. 

»Jeg  troede  engang  at  finde  dette  Haab  bekræftet,« 
vedblev  Svend,  »men  det  bragte  kun  Uro  og  Strid, 
ingen  Fred  eller  Hvile,  og  jeg  begreb  da  snart  efter,  at 
jeg  havde  taget  fejl  dengang.  Saa  gik  Tiden,  den 
bragte  vel  sin  Ro,  men  den  var  ikke  istand  til  at  be- 
røve mig  mit  Billede,  det  boede  i  al  dets  Herlighed  og 
Fuldkommenhed  i  mit  Bryst.  Jeg  fandt  omsider,  hvad 
jeg  søgte,«  tilføjede  han  lavere,  næsten  hviskende,  og 
denne  stærke  Mand,  prøvet  og  hærdet,  som  aldrig  havde 
kjendt  til  Frygt,  og  hvem  ingen  Fare  kunde  bringe  ud 
af  Fatning,  skjælvede  under  de  følgende  Ord  mere  heftig 
end  den  unge  Pige,  som  bøjet  forover  paa  Hesten  lyt- 
tede til  ham.  —  »Jeg  fandt  hende,«  vedblev  han,  »til 
Ulykke  for  mig,  thi  siden  jeg  saa,  at  dette  mine  Drøm- 
mes Billede  levede,  endnu  herligere  og  mere  fuldendt, 
end  jeg  nogensinde  havde  forestillet  mig,  var  ethvert 
andet  Maal  mig  ligegyldigt,  jeg  fattedes  i  lige  Grad 
Kraft  til  at  forsage  og  Kraft  til  at  sejre.  Alt,  hvad  der 
burde  have  advaret  mig,  slumrede,  hendes  Nærhed  bragte 
Fred  og  Sollys,  men  ogsaa  kun  hendes  Nærhed;  jeg 
vilde  fly,  men  det  lykkedes  ikke,  mit  Haab  og  alle  mine 
F'ølelser  vaagnede  paany,  ikke  i  deres  tidligere  Heftighed, 
men  i  deres  tidligere  F'riskhed.  Jeg  var  paa  eengang  den 
Lykkeligste  og  den  Allerulykkeligste;  thi  omkring  mig 
viste  sig  en  Horisont  fuld  af  mørke  og  truende  Skyer,  det 

var  Erkjendelsen  af  min  Ringhed  i  min  egen  og  Verdens 
Mening,  det  var  Bevidstheden  om,  at  hun  og  jeg  aldrig 
vilde  kunne  mødes.  Jeg  drømte  om  Himlen  og  vaag- 
nede  foran  en  dyb  og  uoverskridelig  Afgrund.  Efter 
denne  Bekjendelse,  som  I  er  den  Første,  den  Eneste  og 
Sidste,  der  har  hørt,  gjentager  jeg,  hvad  jeg  før  sagde:  at 
mine  Triumfer  kun  indeholde  en  sørgelig  Lære  for  Andre.« 

»Men  hvori  bestod  da  Umuligheden  i,  at  I  og  Eders 
Gjenstand  kunde  mødes?« 

»I  kan  selv  bedst  bedømme  det,  Karen  Kaas!  det 
var  Eder,  jeg  mente,  det  er  Eder,  jeg  elsker  saa  varmt, 
saa  dybt  og  inderligt,  som  en  Mand  nogensinde  har 
elsket  en  Kvinde.« 

Karens  Ansigt  blev  ligblegt,  men  Svend  saa  det 
ikke,  han  vovede  ikke  at  hæve  sine  Øjne  op  til  hende. 

»I  skal  ikke  blive  bange,«  tilføjede  han  Hdt  efter 
med  den  samme  lave,  undertrykte  og  skjælvende  Stemme. 
»I  lovede  mig  nyhg  at  ville  forstaa  mig,  og  I  vil  let 
kunne  indse,  hvor  roligt  I  tør  høre  paa,  hvad  jeg  vover 
at  sige.  En  fattig,  en  ufri  Mand  har  hævet  sine  Øjne 
til  Eder,  der  er  saa  ung,  saa  rig,  saa  hædret.  —  Se, 
ovre  i  Vest  gaar  Solen  ned  bag  Skoven,  om  en  Time 
vil  I  have  naaet  Skibet;  saa  skilles  vi;  —  medens  vi 
rede  Side  ved  Side,  har  jeg  et  Øjeblik  kunnet  glemme 
Afstanden  imellem  os;  naar  1  er  borte,  vil  jeg  erindre 
den  igjen.  Og  ligesom  disse  to  Dage,  jeg  nu  har  til- 
bragt i  Eders  Selskab,  indeslutte  mit  Livs  lykkeligste 
Øjeblikke,  saaledes  tænker  jeg  ogsaa,  at  de  siden  skulle 
lære  mig  at  savne  og  forsage.« 

Der  laa  en  saa  dyb  og  sørgmodig  Resignation  i 
hans  Ord,  i  det  ubeskriveligt  bløde  Organ,  hvormed  de 
fremsagdes,  at  Karen  rørt  og  bevæget  bøjede  sig  over 
mod  ham  og  hviskede : 

»Der  vil  aldrig  blive  tildelt  Eder  større  Byrde,  end 

I  har  Kraft  til  at  bære.  Men  hvis  det  alligevel  skulde 
være  Tilfældet,  Svend  Gjønge!  saa  lad  os  To  hjælpe 
hinanden,  dersom  I  tør  vove  at  modtage  en  Hjælp,  saa 
svag  og  ringe  som  min.« 

Med  disse  Ord  rakte  Karen  ham  sin  Haand.  Idet 
Svend  hævede  sit  Hoved,  overrasket,  blændet  og  kun 
med  Møje  undertrykkende  det  Skrig,  der  trængte  sig 
frem  fra  hans  Bryst,  saa  han,  at  hun  græd,  men  ogsaa 
hans  egne  Øjne  vare  vaade  som  hendes,  han  begreb, 
at  Lykken  har  sine  Taarer  ligesaa  vel  som  Smerten, 
at  de  flyde  fra  den  samme  Kilde,  maaske  fordi  enhver 
Lykke  gjemmer  en  lønlig  Smerte. 

En  lang  og  uafbrudt  Tavshed  fandt  Sted,  medens 
de  rede  ved  hinandens  Side.  Skoven  blev  mere  aaben, 
Issefjordens  spejlglatte  Vande  viste  sig  i  nogen  Afstand 
udenfor  Træerne.  Den  nedgaaende  Sol  kastede  et  stærkt, 
mørkerødt  Skær  hen  over  Søen.  Alt  var  stille  og  frede- 
ligt i  Nærheden. 

Da  de  igjen  talte,  sank  deres  Stemmer  ned  til  en 
sagte  Hvisken,  et  Sprog,  der  fra  Skabelsens  Tid  har 
været  det  samme  under  en  evig  vekslende  og  forskellig 
Form.  Det  var  Bønner  og  Løfter,  Forsikringer  og  Tak, 
der  strømmede  fra  Begges  Læber,  ligesom  Blomsterne 
i  Myten  strømmede  fra  Morgenrødens  Klædebon,  og 
hvori  Blik  og  Smil  førte  et  ligesaa  veltalende  og  endnu 
mere  forjættende  Sprog  end  Læben. 

Under  dette  Optrin  mellem  Svend  og  Karen  fandt 
i  nogle  faa  Skridts  Afstand  en  anden  ikke  mindre  vigtig 
Begivenhed  Sted  mellem  Junkeren  og  Fru  Elsebeth,  der 
ogsaa  syntes  at  give  eller  forjætte  Lykke,  thi  Ruds  blege 
Ansigt  antog  et  triumferende  Smil,  medens  han  bøjede 
sig  over  mod  den  gamle  Dame,  greb  hendes  fremstrakte 
Haand  og  kyssede  den.    Lidt  efter  red  han  hen  til  Svend 


609 

og  afbrød  en  Samtale  for  at  begynde  en  anden,  der 
næppe  besad  den  samme  Interesse,  idetmindste  ikke  for 
Svend  og  Karen. 

En  Time  senere  befandt  Flygtningene  sig  hos  Fru 
Ingeborg  Krabbe  paa  Rygaard.  Svend  red  ned  til 
Stranden  og  satte  en  tændt  Lygte  op  i  Gavlen  paa 
Færgestedet,  det  aftalte  Tegn  til  at  sende  en  Baad  fra 
Skibet.  Baaden  var  allerede  kommen  og  syntes  at 
vente  paa  ham.  Da  han  gik  ned  til  Broen,  som  førte 
ud  fra  den  flade  Strand,  hørte  han  Stemmer  i  Nær- 
heden og  traadte  om  bag  en  Træstabel  for  at  lytte. 
Han  saa  to  Mænd  standse  i  nogle  Skridts  Afstand  fra 
Stedet,  hvor  han  stod.     Den  Ene  sagde: 

»Nu  har  Du  jo  forstaaet  alt,  Skipper  Bagge?« 
»Til  Punkt  og  Prikke,  naadige  Herre!«  svarede  den 
Anden.  »Eders  Ærinde  skal  blive  besørget.« 

»Du  melder  Dig  hos  Majestæten,  saa  snart  Du 
lykkelig  og  vel  er  kommen  op  til  Kjøbenhavn,  og  siger, 
at  en  Adelsmand  sender  ham  disse  Vine  og  Levnets- 
midler  fra  en  af  sine  Venner.  Spørger  han  om  mit 
Navn,  saa  nævner  Du  det  ikke.« 

»Det  gjør  jeg  ikke,  naadige  Herre!  formedelst  jeg 
ved  det  ikke.« 

»Du  kan  blot  sige  ham,  at  Gaven  kommer  fra  en 
Mand,  der,  medens  han  er  glemt  af  alle  sine  gamle  Ven- 
ner i  Hovedstaden,  selv  har  bevaret  en  bedre  Erindring 
om  dem.  Du  kan  tilføje,  at  denne  Mand  ikke  vilde 
nævne  sit  Navn,  men  at  hans  Vaaben  bar  en  rød  Rose 
i  blaat  Felt  og  elleve  sorte  Hejrefjer  paa  Hjelmen.« 

»Det  skal  jeg  nøjagtig  mærke  mig,«  ytrede  Skip- 
peren. »Rød  Rose  og  elleve  Fjer  til  Vaaben.  Mit  Vaaben 
er  en  Morgenstjerne  og  en  Haandspage,  det  tror  jeg 
batter  nok  saa  godt  i  disse  Tider.« 

Gjøngehøvd.  og  Dronn.  Vagtm.  39 

»Saa  gaa  da  i  Guds  Navn!  Du  har  modtaget  din 
Belønning  og  skal  faa  dobbelt  saa  meget,  naar  Uu 
vender  lykkelig  tilbage.« 

Adelsmanden  blev  staaende  og  saa  efter  ham,  derpaa 
vendte  han  sig  for  at  gaa.  I  det  samme  følte  han  en 
Haand  paa  sin  Skulder,  og  Svend  traadte  hen  til  ham. 

»Siden  I  tager  hele  Æren  for  denne  Mands  Gave 
til  Eders  Part,  hvad  bliver  der  da  tilovers  til  mig?« 
spurgte  Gjøngehøvdingen  med  sin  rolige  Stemme. 

Adelsmanden  traadte  et  Skridt  tilbage. 

»  Svend  Gjøngel«  udbrød  han  forbavset.  »Er  det  Dig?« 

»Ja,  det  er  mig,  der  ogsaa  tror  at  have  nogen  Del 
i  dette  Skibs  Indhold.« 

»Men  Du  min  Gud!  de  fortalte  jo  overalt,  at  Du 
var  bleven  tagen  til  Fange  nede  ved  Kjøge  igaar  Aftes. « 

»Ah,  jeg  forstaar  Eder,  Hr.  Hannibal  Sehested!« 
vedblev  Svend  spottende.  »Jeg  lever  da  ikke  mere  i 
Eders  Mening,  siden  Fangenskab  for  mig  omtrent  vil 
være  det  samme  som  Døden,  og  for  at  min  Bedrift 
dog  skulde  komme  Nogen  tilgode,  saa  besluttede  I  at 
anvende  den  paa  Eder.    Ikke  sandt,  naadige  Herre!« 

»Du  tager  fejl,«  sagde  den  kløgtige  Hannibal  Sehe- 
sted, der  saa  godt  vidste,  hvor  lidt  det  i  denne  Verden 
gjør  at  have  Fejl,  naar  man  blot  besidder  Aand  nok  til 
at  give  disse  et  Skin  af  Fortrin.  —  »Du  tager  fejl!«- 
sagde  han,  »min  Agt  var  ikke  at  røve  dine  Fortjene- 
ster, men  blot  at  støtte  mig  til  dem.  —  Guds  Død, 
Gjøngehøvding !  kan  Du  da  aldrig  faa  nok  af  Hæder? 
Man  taler  kun  om  Dig,  i  svenske  Lejren  digte  de  tyske 
Landsknægte  Viser  til  din  Ære,  Generalerne  sætte  en 
Pris  paa  dit  Hoved,  og  Du  spotter  dem  og  kæmper  for 
bestandig  at  stige  højere,  medens  jeg  ulykkelige  Mand 
blot  kæmper  for  ikke  at  falde  dybere.  —  Det  er  sandt, 
Du  har  vovet  dit  Liv  for  at  bringe  disse  Levnetsmidler 

5- ammen,  Du  har  taget  dem  fra  Svensken,  og  jeg  har 
føjet  nogle  Ankere  Vin  til,  som  Fru  Ingeborg  paa  Ry- 
gaard  overlod  mig,  men  jeg  har  ogsaa  vidst  at  for- 
hindre de  svenske  Patrouillers  Ankomst  til  denne  Egn. 
Saaledes  er  Forholdet;  det  veed  Uu,  men  hvad  Du  ikke 
veed,  er  at  mine  Fjender  inde  i  Hovedstaden  spinde  nye 
Rænker  imod  mig,  medens  jeg  lever  blandt  Fjenderne 
udenfor,  min  Hustru  og  Datter  ere  prisgivne  for  Uvillie 
og  Krænkelser,  ikke  af  bedre  Grund  end  den,  at  de 
høre  til  Fru  Christine  Munks  ulykkelige  F"amilie.  Siden 
jeg  ikke  ved  min  Nærværelse  er  istand  til  at  bekæmpe 
alle  disse  Fjender,  har  jeg  forsøgt  det  i  Frastand,  for- 
staar  Du  mig?  har  jeg  som  en  Skibbruden  grebet  efter 
den  sidste  Planke,  der  viste  sig;  vil  Du  drage  den  fra 
mig,  Gjøngehøvding?  —  Jeg  gav  dog  ogsaa  Dig  en 
Andeel  af  Æren,  hørte  Du  det  ikke?  Jeg  sagde  jo,  at 
Skibet  kom  fra  en  af  mine  Venner.  Det  var  Dig,  jeg 
mente.     Nu  veed  Du  alt.« 

»Ja,  naadige  Herre!«  svarede  Svend  med  et  ironisk 
Smil,   »nu  veed  jeg  mere  end  tilstrækkeligt.« 

»Hvad  har  Du  besluttet?« 

»At  gaa!  —  det  er  sandt,  I  veed  jo  ikke,  at  jeg 
ledsager  Fru  Elsebeth  og  hendes  Datter  til  Kjøbenhavn.« 

»Og  naar  Du  kommer  der  — ?« 

»Saa  gaar  jeg  med  Skipper  Bagge  op  til  hans 
Naade  Kongen.  Jeg  fortæller,  at  dette  Skib  kom  fra  en 
Adelsmand,  hvis  Vaaben  var  en  rød  Rose  i  blaat  Felt 
og  elleve  sorte  Hejrefjer  i  Hjelmen.  Var  det  ikke  saa- 
ledes, 1  sagde?« 

Hannibal  Sehested  lod  til  at  være  dybt  bevæget 
over  denne  Ædelmodighed.  »Kom  til  mit  Bryst,«  sagde 
han,  »jeg  skal  aldrig  glemme  disse  Ord,  Svend  Gjønge! 
tag  min  Ring,   Du!    der  maa  komme  en  bedre  Tid  for 

mig,  det  er  umuligt  andet,  der  kan  ogsaa  komme  en 
Tid,  hvori  Du  kan  have  en  Vens  Hjælp  behov.  Lad  saa 
Ringen  minde  Dig  om,  at  Du  i  mig  har  en  taknemlig 
Skyldner.« 

De  skiltes.  En  Time  senere  gled  Skibet  med  Svend 
og  Flygtningene  for  en  frisk  Vind  ud  af  Fjorden  og  sty- 
rede ned  mod  Klamperne  ved  Rørvig. 


19. 

Trolovelse. 

Der  forløb  over  en  Maaned  efter  de  sidst  fortalte 
Tildragelser,  en  Tid  rig  paa  Bedrifter  og  Opofrelser.  Ib 
var  bleven  hos  Svend  i  Hovedstaden,  hvortil  ogsaa  de 
fleste  af  Gjøngerne  efterhaanden  ankom.  Hans  Tilværelse 
havde  aldrig  forekommet  ham  skjønnere,  han  var  til- 
stede overalt,  ved  Udenværkerne,  naar  det  gjaldt  om  at 
rejse  en  ny  Skanse,  den  Første  i  Rækken  til  at  for- 
styrre Fjendens  Arbejder  i  Løbegravene.  Han  tildrog 
sig  almindelig  Opmærksomhed  og  blev  næsten  ligesaa 
bekjendt  som  den  skjønne  Dame,  hvis  Vagtmester  han 
roste  sig  af  at  være,  og  som  man  daglig  saa  passere 
tilhest  omkring  paa  Voldene  ved  Kong  Frederiks  Side. 

Efter  Svends  Ankomst  til  Kjøbenhavn  besøgte  han 
jævnlig  Fru  Elsebeth  Kaas  og  hendes  Familie.  Hans 
Navn  havde  en  god  Klang,  han  var  en  velkommen  Gjæst, 
men  han  havde  ogsaa  en  særlig  Bevæggrund  til  at  vise 
sig.  Hans  Sol  var  Karens  milde  Øjne,  det  var  hende, 
han  søgte  og  fandt,  uforandret  idag  som  igaar;  hun  gav 
sig  for,  hvad  hun  var,  og  modtog  ham  med  et  Blik, 
der  forskede  efter  Gjengjæld  for  de  Følelser,  som  be- 
vægede hendes  eget  unge  Hjerte.  I  disse  Kredse,  hvor 
et  Ord,  en  Haandbevægelse  var  det    eneste  Udtryk  for 

deres  Følelser,  saa  han  Karen  Kaas  i  Selskab  med 
Landets  første  Skjønheder,  som  Fjendens  Komme  denne 
Vinter  havde  samlet  i  Hovedstaden,  han  maatte  tilstaa, 
at  hun  blev  fordunklet  af  disse,  men  det  gik  Svend 
Gjønge,  som  det  gaar  os  Alle,  —  thi  De  vide  det,  eller 
De  vide  det  maaske  ikke,  Skjønhed  er  et  Maal  for  vor 
Beundring,  men  Ynde  er  et  Maal  for  Kjærlighed. 
Hvad  Karen  angik,  da  havde  den  sidst  forløbne  Maaned 
ogsaa  for  hende  været  rig  paa  Begivenheder,  saadanne, 
som  foregaa  i  en  Kvindes  Tilværelse  uden  Tilskuere  og 
uden  synlig  Handling  for  enhver  Uindviet.  Hendes  første 
Følelse  var  en  rolig  og  ublandet  Lykke  over  at  vide 
sig  elsket,  men  med  denne  Følelse  forenede  sig  snart  efter 
en  tiltagende  Uro  og  Frygt,  naar  Tanken  faldt  paa  Fru 
Elsebeth,  hvis  Grundsætninger  og  Begreber  hun  kjendte. 
Hun  havde  søgt  at  udforske  hende,  men  uden  at  det 
lykkedes.  Fru  Elsebeth  omtalte  vel  bestandig  Svend  med 
en  nedladende  Godhed,  men  naar  Karen  da,  efter  en 
lang  Kamp  med  sin  Undseelse,  prøvede  paa  at  udtrykke 
sig  mere  bestemt,  tav  Moderen  eller  betragtede  hende 
med  dette  stive,  kolde  og  forskende  Blik,  som  saa 
ypperligt  egner  sig  til  at  forjage  enhver  fortrolig  Ytring. 

En  Morgen  endelig  besluttede  hun  at  vove  et  af- 
gjorende  Forsøg  og  gik  ind  i  Moderens  Sovekammer. 
Fru  Elsebeth  studsede,  hun  forstod  sig  paa  Ansigter  og 
læste  af  Karens  bevægede  og  ængstelige  Træk,  at  det 
denne  Gang  var  mere  end  en  almindelig  Grund,  der 
fremkaldte  hendes  Komme. 

»Min  kjære  Moder!«  sagde  Karen  med  en  Stemme, 
hvis  Skjælven  hun  bestandig  søgte  at  blive  Herre  over. 
»Jeg  har  en  Sag  at  betro  Eder.« 

»Mit  søde  Barn!«  svarede  Fru  Elsebeth  meget  ven- 
ligt, »vore  Tanker  mødes.  Jeg  har  ogsaa  noget  at  betro 

Dig,  en  behagelig  og  særdeles  lykkelig  Tidende.  Jeg 
sad  just  i  det  Øjeblik,  Du  kom,  og  overvejede,  om  jeg 
burde  gjøre  denne  Tilstaaelse  straks  eller  vente  nogle 
Timer  endnu,  for  at  Overraskelsen  kunde  blive  saa 
meget  større,  —  jeg  har  foretrukket  det  sidste  og  vil 
tøve  til  iaften,  naar  vort  Selskab  er  samlet.  Det,  Du 
har  at  sige  mig,  maa  bero  til  samme  Tid,  vi  faa  da  at 
se,  hvis  Nyhed  der  er  den  bedste.« 

»O  nej.  kjære  Moder!  tillad  mig  heller  — « 

»Som  sagt,  lad  os  vente.  Det  er  jo  ogsaa  muligt, 
at  den  Tilstaaelse,  Du  har  at  gjøre,  kunde  vinde  ved 
et  bedre  Overlæg.« 

Der  laa  noget  saa  bestemt  og  afgjørende  i  denne 
Ytring,  at  Karen  ikke  lovede  flere  Indvendinger.  Hun 
brast  i  Graad,  men  Fru  Elsebeth  syntes  ikke  at  mærke 
det  og  vedblev  sit  afbrudte  Arbejde.  Senere  hen  paa 
Dagen  gjorde  hun  endnu  et  Forsøg,  men  med  ligesaa 
ringe  Held. 

Samme  Aften  indfandt  sig  en  broget  Kreds  af  de 
forskjelligste  Personer.  Adelige  i  alle  Nuancer,  Gejstlige, 
Krigsmænd  og  en  Mængde  Damer,  der  ligesom  Fru  Else- 
beth havde  været  nødte  til  at  forlade  deres  Herresæder 
ved  F'jendens  Komme.  En  af  de  mest  fremragende  Per- 
soner var  Ex-Statholder  Hannibal  Sehested,  som  samme 
Dag  var  kommen  til  Kjøbenhavn  for  at  tilbyde  Ud- 
veksling af  nogle  Fanger. 

Fru  Elsebeth  havde  til  denne  Aften  bevaret  sit  ven- 
ligste Smil,  sin  mest  forekommende  Mine.  Hun  bar  en 
af  disse  stive,  gammeldags  Modedragter,  hvis  Opgave 
syntes  beregnet  paa  at  fornægte  alle  de  Skjønheder, 
som  Naturen  har  givet.  Junker  Rud  veg  ikke  fra  hendes 
Side,  han  var  klædt  med  en  udsøgt  Smag.  Hans  blege 
Ansigt,  indfattet  af  en  stor,  bred  og  udtunget  Halskrave, 

havde  et  Udtryk  af  højtidelig  Værdighed,  hans  Hilsen 
noget  endnu  mere  stift  og  ceremonielt  end  sædvanligt. 
Man  savnede  Karen.  Paa  de  Spørgsmaal,  der  rettedes 
til  Fru  Elsebeth,  svarede  denne  undvigende  eller  med 
et  betydningsfuldt  Smil.  Efter  at  Selskabet  var  samlet, 
forlod  hun  Salen  og  vendte  straks  efter  tilbage  med  sin 
Datter  ved  Haanden.  Hun  førte  den  unge  Pige  hen  til 
en  Kreds,  der  havde  dannet  sig  omtrent  midt  i  Salen, 
og  udbrød  med  en  noget  hævet  Stemme: 

»Foruden  den  Glæde,  jeg  iaften  føler  over  mine 
Venners  Nærværelse,  har  jeg  endnu  den  at  kunne  med- 
dele min  Datters  Trolovelse  med  hendes  Fætter,  Hr. 
Holger  Rud  til  Østed.« 

Et  almindeligt  Udbrud  af  Overraskelse  ledsagede 
disse  Ord.  Damerne  rejste  sig  fra  deres  Sæder  for  at  lyk- 
ønske Fru  Elsebeth.  Kredsen  blev  stedse  større  og  tættere, 

Karen  stod  som  forstenet  i  det  første  Øjeblik  efter 
Moderens  Ord,  en  forfærdelig  Angst  prægede  sig  i 
hendes  dødblege  Træk.  Alles  Blik  rettede  sig  mod 
hende.  Pludseligt  hævede  hun  sit  Hoved  og  traadte  et 
Skridt  tilbage  fra  Rud,  som  havde  nærmet  sig.  Af  den 
nylig  saa  undselige  Skikkelse  var  ikke  et  Spor  tilbage, 
idet  hun  udbrød : 

»Hvis  min  kjære  Moder  tilforn  havde  værdiget  at 
meddele  mig  denne  Bestemmelse,  vilde  hun  have  sparet 
mig  for  den  ydmygende  Erklæring,  jeg  nu  maagjøre.« 
,•■     »Karen!«  udbrød  Fru  Elsebeth. 

Moderens  haarde  og  truende  Stemme  øvede  ikke 
længer  nogen  Virkning.     Hun  vedblev: 

»Denne  Forbindelse  mellem  Junker  Rud  og  mig  er 
en  Umulighed.« 

»En  Umulighed!  —  hvad  siger  Du,  ulyksalige  Barn!« 

»Ja,  min  naadige  Moder,  en  Umulighed.    Jeg  føler 

megen  Agtelse  og  megen  Hengivenhed  for  min  Fætter, 
men  jeg  føler  ikke  Kjærlighed  for  ham.  —  Jeg  elsker 
allerede  en  Anden.« 

Disse  Ord,  der  bleve  udtalte  med  en  klar  og  tydelig 
Røst,  hørtes  under  den  fuldstændige  Tavshed,  som  her- 
skede i  Salen,  og  gjorde  en  forbavsende  Virkning.  Fru 
Elsebeth  rødmede,  hendes  Øjne  funklede  af  Vrede,  idet 
hun  gjentog: 

»Du  elsker  en  Anden  og  vover  at  tilstaa  det.« 

»Ja,  siden  man  tvinger  mig  dertil.« 

»Og  hvem  er  denne  Anden?«  spurgte  Rud,  »hvis 
Lykke  jeg  har  saa  megen  Grund  til  at  misunde?« 

»Det  er  mig,«  svarede  en  dyb  og  rolig  Stemme, 
og  Svend  traadte  hen  til  Stedet,  hvor  Karen  stod. 
Karen  rakte  ham  sin  Haand,  Svend  beholdt  den  i  sin, 
medens  han  kastede  sit  Blik  omkring  i  Kredsen. 

Fru  Elsebeth  brast  i  Latter,  en  kold  og  tvungen 
Latter,  der  kun  slet  skjulte  den  Ydmygelse,  hun  følte. 
Hun  fæstede  et  maalende  og  foragteligt  Blik  paa  Svend, 
derpaa  vendte  hun  sig  mod  Karen  og  udbrød: 

»Gaa  paa  dit  Værelse,  mit  stakkels,  ulykkelige 
Barn!  Du  befinder  Dig  ikke  vel,  —  dit  blege  Ansigt 
vidner  derom.  —  Du  veed  ikke,    hvad  Du  selv  siger.« 

Hun  lagde  sin  Haand  paa  Karens  Arm,  haardt  og 
heftigt,  og  ledte  hende  til  Døren.  Karen  vendte  sig,  hun 
overskuede  fra  Stedet,  hvor  hun  stod,  endnu  engang 
det  hele  Selskab,  hendes  Øjne  mødte  -kun  kolde,  lige- 
gyldige eller  spottende  Ansigter.  Derpaa  forsvandt  hun, 
med  Døden  og  Fortvivlelsen  i  Hjertet.  De  Nærmest- 
staaende  hviskede  og  stirrede  paa  hverandre  eller  paa 
Rud,  der  stod  lænet  op  til  Kaminen,  lidt  blegere  end 
sædvanligt,  men  med  et  Skin  af  ydre  Ro  over  sit 
Væsen ;  medens  Fru  Elsebeth  førte  Karen  til  Døren, 
havde  han  vendt  sig  mod  Svend  og  ytret: 

»Min  Hr.  Kaptajn!  Efter  det,  som  nylig  er  passeret, 
indser  I  vist,  at  I  gjør  rigtigst  i  at  forlade  Selskabet.« 

»Er  det  da  i  Eders  Hus,  at  dette  passerer?« 
spurgte  Svend. 

»Nej,  men  ved  at  tøve  længer,  nøder  I  mig  til  at 
tvinge  — « 

»Min  Hr.  Junker!  I  gjør  ikke  ret  i  at  betjene  Eder 
af  dette  Sprog  til  mig ;  blandt  alle  dem,  som  her  ere 
tilstede,  er  jeg  den  Sidste  til  at  frygte  en  Trusel,  men 
den  Første  til  at  hævne  den,  læg  Eder  dette  paa  Hjertet.« 

Rud  besad  den  Kulde  og  Ligegyldighed,  som  i 
visse  Forhold  kan  træde  istedetfor  Mod,  han  tilkastede 
Svend  et  haanligt  Blik  og  vendte  sig  fra  ham,  just  som 
Fru  Elsebeth  traadte  tilbage  i  Salen. 

»Min  Hr.  Kaptajn!«  udbrød  hun  med  en  Stemme, 
der  skælvede  under  alle  de  forbitrede  Følelser,  som  be- 
vægede hende  ved  Synet  af  Svend.  »Jeg  ønsker  at 
vide,  hvorledes  I  vover  at  udtale  Eders  Navn  i  For- 
bindelse med  min  Datters  ?  —  Efter  vort  flygtige  Be- 
kjendtskab  troede  jeg,  I  besad  Klogskab  nok  til  at 
indse,  'hvor  umuligt  jeg  nogensinde  vilde  kunne  ind- 
rømme Eder  en  saadan  Ret.« 

»Naadige  Frue!«  svarede  Svend  rolig  og  besindig, 
»Eders  Datter  har  givet  mig  denne  Ret.« 

»Det  kan  hun  ikke.  Hvor  underordnet  det  Forhold 
end  var,  hvori  I  hidtil  har  staaet  til  Adelen,  burde  det 
dog  have  lært  Eder,  at  det  blandt  den  alene  er  For- 
ældrene, der  bestemme  den  Forening,  de  anse  passende 
for  deres  Børn.  —  Hvem  er  I,  og  hvad  er  I?  —  Jeg 
veed  det  ikke.  ^  — 

»I  dette  Øjeblik  er  jeg  Eders  Gjæst,  min  naadige 
Frue!«  svarede  Svend  med  et  Buk. 

»Ja,  min  Gud  !    denne  Egenskab  paalægger  os  for 

nærværende  Tid  ikke  de  samme  Forpligtelser  som  før, 
og  i  Fremtiden  vil  det  være  en  endnu  ringere  Anbe- 
faling til  Skaansel.  siden  I  selv  har  vist  det  uværdige 
Brug,  man  undertiden  gjør  heraf.  —  I  er  min  Gjæst, 
lykkeligvis  ere  alle  de  øvrige  Tilstedeværende  det  ogsaa, 
og  nævn  mig  Nogen  blandt  dem,  kun  en  Eneste,  der 
billiger  Eders  Adfærd.« 

Svend  kastede  sit  alvorlige  og  gjennemtrængende 
Blik  hen  over  Kredsen  og  lod  det  endelig  fast  og  ufra- 
vendt dvæle  paa  Hannibal  Sehested,  idet  han  svarede: 

»Lad  os  antage,  at  der  ikke  findes  en  Eneste, 
siden  Ingen  nævner  sig,  og  jeg  ikke  agter  at  bede 
Nogen  om  Bistand.« 

»I  behøver  heller  ikke  at  bede,  hvor  I  har  saa 
megen  Ret  til  at  forlange,«  svarede  Sehested,  medens 
han  stod  op  og  traadte  ham  nærmere.  »Her  findes  dog 
virkelig  Nogen,  som  efter  Eders  Opfordring,  naadige 
Frue,  vover  at  tale  Gjøngehøvdingens  Sag.« 

Fru  Elsebeth  blev  purpurrød  af  Harme,  idet  hun 
med  et  Blik  betragtede  Sehested;  imidlertid  sagde  han: 

»I  forglemmer  Eder,  naadige  Frue!  —  I  skylder 
denne  Mand  Hensyn.  Han  har  frelst  Eders  Liv  og  Eders 
Formue,  han  har  jo  endogsaa  ved  sit  Mod  frelst  den 
tavse  Junker  hist  henne,  for  hvem  jeg  synes  der  burde 
være  nogen  Anledning  til  at  erindre  det  skete.« 

»Jeg  benægter,  at  han  har  frelst  mig,«  svarede  Rud. 
»Der  udfordres  i  Sandhed  ogsaa  kun  et  tvivlsomt  Mod 
til  at  ledsage  to  Damer  igjennem  Landet,  især  da  de 
paa  denne  Rejse  ikke  saa  noget  til  Fjenden,  maaske 
ikke  engang  vare  udsatte  for  at  møde  ham.« 

»Lad  os  dog  komme  til  Ende  med  alt  dette,«  sagde 
Svend  uden  at  besvare  Ruds  Udfordring.  »Jeg  har  vovet 
at  elske  Eders  Datter,  naadige  Frue!  Jeg  tilstaar  det — « 

»Min  Gud!  er  der  da  ingen  Undseelse  i  dette 
Menneske;  han  vover  endnu  — « 

»Tillad  mig  at  tale  ud.  —  I  maa  uden  Tvivl  have 
bemærket,  at  jeg  nylig  ikke  søgte  at  afbryde  Eder,  jeg 
fordrer  den  samme  Ret  for  mig.  —  Jeg  har  tillige 
haabet,  at  der  i  de  Forhold,  hvorunder  vi  nu  leve, 
maatte  gives  Lejlighed  til  at  gjøre  mig  værdig  til  hendes 
Haand.  —  Forlanger  I  Hæder,  saa  skal  jeg  erhverve 
den,  I  kan  tro  mig,  vi  skulle  faa  mere,  end  vi  behøve 
deraf.  Jeg  er  en  fattig,  men  en  retskaffen  Mand,  ønsker 
I  Rigdom,  saa  vil  jeg  ogsaa  skaffe  den  tilveje.« 

»Er  da  I,  min  naadige  Frue !  virkelig  den  Eneste, 
som  ikke  veed,  hvor  megen  Hæder  der  allerede  knytter 
sig  til  denne  Mands  Navn?«  ytrede  Hannibal  Sehested. 
»Han  alene  vilde  jo  kunne  forsyne  Enhver  af  os  Andre 
med  en  tilstrækkelig  Del  deraf.  Jeg  kan  tilføje,  at  han 
besidder  en  endnu  større  Ædelmodighed,  og  I  bør  i  dette 
Punkt  tage  mit  \'idnesbyrd  for  gyldigt,  thi  det  er  mig 
selv,  der  har  været  Gjenstand  for  denne  Ædelmodighed.« 

»I?« 

»Ja,  jeg!«  gjentog  Sehested,  idet  han  rakte  Svend 
Haanden  og  trykkede  den  med  et  Udtryk  af  Højagtelse. 

»Men  dette  Vidnesbyrd  er  jo  overflødigt,«  svarede 
Fru  Elsebeth.  »Jeg  tvivler  ikke  om,  at  Kaptajn  Povlsen 
besidder  Ædelmod  og  enhver  anden  god  Egenskab,  man 
tillægger  ham,  det  er  mig  endog  ligegyldigt,  hvorvidt 
det  er  Tilfældet,  jeg  ønsker  blot  ikke  at  vælge  ham  til 
min  Svigersøn,  siden  jeg  allerede  har  valgt  en  Anden, 
der  mere  stemmer  med  min  Smag  og  uden  Tvivl  ogsaa 
med  min  Datters  Lykke.« 

»I  dette  Punkt  har  kun  den  naadige  Frue  at  befale,« 
svarede  Svend,  »I  og  Eders  Datter,  og  min  eneste  Bøn, 
idet  jeg  forlader  Eders  Hus,   er,  at  I  vil  tillade  hendes 

eget  Valg  at  have  nogen  Indflydelse  for  den,  der  be- 
stemmes hende.  Der  maa  være  en  Maade,  et  Middel,  en 
Udvej  til  at  vinde  Eders  Gunst,  jeg  vil  prøve  derpaa  og 
ikke  forsage,  hvor  svær  end  Kampen  bliver;  indtil  den 
Tid,  lev  vel  og  tilgiv  det  Optrin,  jeg  uden  at  ane  det 
og  meget  imod  min  Villie  har  givet  Anledning  til.« 

Med  disse  Ord  gjorde  han  en  dyb  Hilsen  og  vendte 
sig  for  at  gaa  bort. 

»Tøv  lidt,  vSvend  Gjønge!«  sagde  Hannibal  Sehe- 
sted, »tillad  mig  at  ledsage  Eder,  jeg  ønsker  at  til- 
bringe Resten  af  denne  Aften  i  Eders  Selskab.«  Han 
hilste  og  forlod  Salen  ved  Svends  Side. 


20. 
Et  Udfald. 


Otte  Dage  senere  fandt  et  usædvanligt  Liv  Sted  i 
Kjøbenhavns  Gader.  Indenfor  Vesterport  samledes  en 
Mængde  Fodfolk,  Ryttere  og  bevæbnede  Borgere  til  et 
Udfald,  som  skulde  foretages  ved  Mørkets  Begyndelse. 
Ib  viste  sig  ved  denne  Lejlighed  iført  sin  Vagtmester- 
uniform, pyntet  som  til  en  Fest,  omgiven  af  sine  gamle 
Kammerater,  Gjøngerne,  med  deres  lange  Bøsser.  Han 
havde  desuden  faaet  Anførsel  over  en  Afdeling  holland- 
ske Matroser,  der  gjorde  en  saa  ypperlig  Tjeneste 
under  Belejringen. 

Aftenen  var  kold  og  taaget,  den  dybeste  Tavshed 
hvilede  over  Mændene,  idet  Porten  aabnedes  og  de 
rykkede  ud.  Det  var  i  Slutningen  af  Januar  Maaned, 
Gravene  vare  alle  tilfrosne.  Isen  havde  ogsaa  denne 
Vinter  vist  sig  som  Fjendens  Medforbundne  og  dannede 


621 

en  sikker  Bro  over  Søerne  og  Havet.  Svenskerne  fort- 
satte i  den  sidste  Tid  deres  Løbegrave  til  en  foruro- 
ligende Nærhed  af  Byen,  nye  Batterier  vare  blevne  op- 
kastede.    Det  gjaldt  om  at  forstyrre  disse. 

Skaren  vedligeholdt  den  samme  forventningsfulde 
Tavshed,  medens  den  bevægede  sig  fremad.  Flere  af 
Krigsfolkene  vendte  Hovedet  og  kastede  endnu  et  Blik 
tilbage  til  Stedet,  der  gjemte  saa  dyrebare  Interesser 
for  dem,  men  Voldene  vare  allerede  skjulte  af  Taagen, 
skjulte  ligesom  den  Skjæbne,  de  gik  imøde. 

Efterhaanden  som  de  nærmede  sig  Løbegravene, 
hørtes  en  svag  Larm  af  Arbejderne,  der  vare  beskjæf- 
tigede  i  disse.  Ib  begyndte  at  tage  længere  Skridt,  han 
hviskede  nogle  Ord  til  sine  Mænd  og  gjorde  nogle  be- 
tydningsfulde Gebærder  til  Matroserne,  fordi  han  ikke 
kunde  gjøre  sig  forstaaelig  for  dem  paa  anden  Maade. 

Lidt  senere  blev  Skaren  anraabt  af  en  Forpost,  et 
Skud  faldt,  et  andet  svarede,  nogle  Øjeblikke  efter 
rasede  Kampen  i  al  dens  Heftighed  og  til  stor  Glæde  for 
Ib,  som  endehg  følte  sig  befriet  for  den  trykkende 
Tavshed,  han  hidtil  havde  maattet  iagttage.  I  Spidsen 
for  den  Afdeling,  han  befalede,  fortsatte  han  sin  Marsch 
forbi  Løbegravene.  Hensigten  dermed  var  først  at  bringe 
Fjenderne  mellem  en  dobbelt  Ild  og  dernæst  at  afskære 
dem  fra  tililende  Forstærkninger.  Dette  kunde  lykkes 
saa  meget  bedre,  som  der  ude  i  Stranden  omtrent  i  to 
Bøsseskuds  Afstand  fra  Land  laa  en  stor  Skytspram, 
hvis  Kanoner  bestrøge  den  aabne  Vej  fra  Svenskernes 
Hovedlejr  ned  til  Løbegravene. 

Da  Ib  havde  naaet  det  ham  betegnede  Maal,  gjorde 
han  omkring,  udstødte  et  jublende  Raab  og  styrtede  sig 
ind  imod  Fjenden.  Paa  samme  Tid  begyndte  det  at 
blive  levende  ude  paa  den  mørke  Linie,  som  betegnede 

Skytsprammens  Plads  i  Kalveboderne.  Af  og  til  saas  en 
lang  Ildhale  glimte  igjennem  Taagen,  efterfulgt  af  et 
pibende  Hvin,  idet  Kuglen  foer  hen  over  Isen. 

»Der  kommer  Undsætning  til  dem,«  sagde  Ib, 
»siden  vore  Folk  skyde  derude.    Vi  faa  at  skynde  os.« 

Udfaldet  maa  være  sket  aldeles  uventet  for  Fjenden. 
Arbejderne  i  Gravene  anede  ikke  de  Danskes  Komme, 
før  det  første  Flinteskud  blev  løsnet,  de  fandt  sig  des- 
uden ved  Ibs  Marsch  angrebne  fra  begge  Sider,  de  be- 
gyndte at  tabe  Modet,  trængtes  tilbage,  flygtede  eller 
bleve  dræbte,  som  Tilfældet  førte  det  med  sig.  Paa 
andre  Steder  kæmpedes  der  Mand  mod  Mand,  i  dette 
Tilfælde  gjorde  den  personlige  Styrke  Udslaget.  J 

Med  Udfaldstropperne  fulgte  en  Mængde  Arbejdere,  ' 
der    opfyldte  Løbegravene  næsten  ligesaa  hurtigt,    som 
de    bleve    forladte.     Andre    sløjfede   de  opkastede  For- 
skandsninger    og    omhuggede    Træer    og    Buske,    bag 
hvilke  Fjenden  hidtil  havde  fundet  Skjul. 

Taagen  veg  efterhaanden  for  en  skarp  og  heftig 
Blæst.  Maanelyset  kastede  et  svagt  Skin  paa  den  hvide 
Sneflade.  Man  hørte  Raab  og  Befalinger,  Trusler  og 
Dødssuk,  og  i  nogen  Frastand  Lyden  af  en  svensk 
Tromme,  som  tilkjendegav,  at  der  nærmede  sig  Und- 
sætning for  Fjenden.  Paa  samme  Tid  tiltog  Hurtigheden 
af  Skytsprammens  Skud.  Maaneskinnet  kom  de  Danske 
særdeles  belejligt,  fordi  det  tillod  Besætningen  paa 
Prammen  at  rette  Kanonerne  med  større  Bestemthed. 
Man  saa  en  Mængde  mørke  Punkter  bevæge  sig  hen 
over  Sneen,  de  kom  nærmere  og  antoge  omsider  Skik- 
kelse af  Soldater,  der  ilede  fremad  i  et  hurtigt  Løb  for 
snarest  muligt  at  komme  udenfor  Skytsprammens  Skud. 

Ib  fik  Befaling  at  vende  sig  mod  de  Kommende. 
Han  adlød  og  styrtede  fremad  med  et  gjennemtrængende 

Brøl.  Gjøngerne  fulgte  efter  ham,  ligesaa  hurtigt;  lidt 
besindigere  kom  de  hollandske  Matroser,  væbnede  med 
deres  Huggerter  og  Morgenstierner.  I  dette  Øjeblik 
havde  Kampen  naaet  sit  højeste. 

Den  Første,  som  fremstillede  sig  for  Ib  blandt  de 
Kommende,  der  bleve  angrebne  saa  hurtigt,  at  de  ikke 
fik  Tid  til  at  samle  sig,  var  en  høj  Person,  hvis  Kofte 
bar  den  samme  hæderlige  Grad  som  Ibs. 

»Er  Du  en  Vagtmester!«  raabte  Gjøngen,  —  »saa 
se  Dig  dog  for,  Du  falder  jo  over  min  Klinge!« 

Med  disse  Ord  sprang  han  ind  paa  ham  og  borede 
ham  Pallasken  i  Brystet.  Derpaa  styrtede  han  ind  i  en 
tæt  Kreds  nogle  Skridt  borte. 

En  af  Gjøngerne  havde  taget  en  Fane  ned  fra 
Skandsen  og  vægrede  sig  mod  to  svenske  Officerer, 
der  søgte  at  bemægtige  sig  den  igjen.  Et  Flinteskud 
faldt,  Gjøngen  vaklede  og  styrtede  til  Jorden.  I  samme 
Øjeblik  rev  Ib  Fanen  ud  af  den  Døendes  Hænder, 
hævede  den  over  sit  Hoved  og  kastede  den  tilbage 
mellem  Gjøngerne,  medens  han  angreb  de  to  Officerer. 

Et  Pistolskud  fældede  den  Ene,  den  Anden  gjorde 
et  heftigt  Udfald  mod  Vagtmesterens  Bryst,  men  Maane- 
lyset,  der  bestandig  tiltog  i  Klarhed,  lod  denne  be- 
mærke det  saa  tidligt,  at  han  kunde  undgaa  Stødet  ved 
en  Bevægelse  til  Siden.  Derefter  hævede  han  sin  Pal- 
lask og  benyttede  den  mindre  som  en  Krigsmand,  end 
som  en  Smed  benytter  sin  Hammer,  saa  hurtigt  og 
voldsomt  regnede  hans  Hug  ned  paa  Modstanderen. 

Ved  et  af  disse  Slag  brast  Baandet  paa  Officerens 
Hjelm,  den  faldt  til  Jorden.  Ib  udstødte  et  Skrig  ved 
Synet  af  dette  Ansigt  og  lod  Sabelen  synke.  Den  Frem- 
mede studsede. 

Maanelyset  faldt  hen  over  et  Ansigt,  hvis  ene  Halv- 

del  var  skjult  af  et  stort  og  hvidt  Skæg;  Ib  gjenkj endte 
Oberst  Leijon,  Jægeren,  som  hin  Aften  havde  skænket 
ham  Livet  i  Krattet  foran  Sømandens  Hytte. 

»Oberst  Leijon!«  raabte  han  med  en  Stemme,  hvis 
Betoning  kun  havde  saare  lidet  fjendtligt  hos  sig.  »Jeg 
sagde  Eder  nok,  vi  vilde  møde  hinanden  igjen.  —  Der 
er  Retfærdighed  i  Himlen.« 

»Ah,  er  det  Dig,  min  Gut!«  sagde  Obersten.  »Denne 
Gang  lader  det  til,  at  Du  vil  kunne  opfylde  din  Trusel 
fra  sidst  og  bære  mig  bort  herfra,«  ytrede  han  med  et 
sørgmodigt  Blik  omkring  paa  sine  Folk,  hvis  Antal 
Gjøngerne  og  de  hollandske  Matroser  i  den  Grad  havde 
forringet,  at  enhver  Tanke  om  længere  Modstand  syntes 
at  være  Daarskab. 

Medens  Obersten  talede,  sænkede  en  Gjønge  i  to 
Skridts  Afstand  sin  Bøsse,  indtil  den  naaede  i  Højde 
med  Leijons  Bryst.  Ib  bemærkede  det  tidsnok  for  at 
slaa  Piben  ned  med  sin  Sabel. 

»Lad  være,  Jonas!*  udbrød  han,  »han  tilhører  mig. « 

En  anden  styrtede  frem  fra  den  modsatte  Side  med 
hævet  Morgenstjerne. 

»Holdt!«  raabte  Ib.     »Ned  med  din  Kølle.« 

Og  idet  han  smilede  og  vendte  sig  om  mod  Ober- 
sten, gjentog  han  Leijons  Ord  fra  hin  Aften: 

»Denne  Mand  vil  ikke  kunne  skade  os.« 

Gjøngerne  gik  for  at  søge  sig  andre  Modstandere. 
Ib  blev  alene  tilbage  med  Leijon. 

»Flygt!«  sagde  han,  »gaa  Eders  Vej,  Herre  Oberst! 
I  ser,  at  Lykken  denne  Gang  er  med  os.« 

Obersten  satte  Hjelmen  paa  sit  Hoved  og  rakte  Ib 
Haanden. 

»Gud  være  med  Eder!*  sagde  Ib  og  gjengjældte 
Leijons  Haandtryk. 

Obersten  gik,  Vagtmesteren  blev  staaende  og  saa 
efter  ham  saa  længe,  indtil  han  havde  overbevist  sig 
om,  at  Leijon  var  frelst,  derpaa  vendte  han  tilbage  til 
sine  Folk,  som  havde  adspredt  sig  mellem  Løbegravene, 
Den  Første,  han  traf  i  disse,  var  en  Flygtning,  som 
søgte  at  skjule  sig  bag  en  nedkastet  Jordbunke.  Men 
Vagtmesterens  skarpe  Øjne  havde  allerede  set  ham. 

»Skaan  mig!«  sagde  Manden,  idet  Ib  drog  ham 
frem,  »jeg  er  ingen  Fjende,  men  en  stakkels  dansk  Bonde, 
som  de  have  drevet  til  at  arbejde  nede  i  deres  Grave.« 

»Det  er  jo  Tam,  vor  gamle  Kammerat!« 

»Ak,  lille  Vagtmester!  er  det  Eder,«  raabte  Tam 
fornøjet  og  greb  Ibs  Haand.  »Hvad  Nød  har  jeg  saa. 
Jeg  flygtede  nys  for  alle  de  fremmede  Matroser,  for  der 
var  ingen  af  dem,  som  kunde  forstaa,  hvad  jeg  sagde.« 

»Og  Du  er  atter  iblandt  Fjenden,  Tam?«  spurgte 
Ib  barskt. 

»Ja!«  svarede  Tam  frejdigt.  »I  kan  lægge  Hæn- 
derne sammen,  Vagtmester!  og  takke  Eders  Gud,  fordi 
1  mødte  mig.  For  Eders  Skyld  er  jeg  dragen  hjemme- 
fra. Jeg  var  paa  Vejen  op  til  Kjøbenhavn  for  at  søge 
Eder,  da  de  fangede  mig.« 

»For  at  søge  mig?«  gjentog  Ib.  »Tam,  Tam?  kom- 
mer Du  nu  igjen  med  dine  gamle  Rævestreger.« 

»I  kan  kalde  det  for,  hvad  I  vil!«  svarede  den 
Anden  sørgmodigt,  »men  hør  mig  først  tilende.  —  Jeg 
kom  for  at  opsøge  Eder  og  ikke  af  anden  Grund.  Der 
er  noget  galt  fat  derhjemme  med  Boel,  hun  pønser  paa 
Ulykker  imod  Jer,  Vagtmester !  Og  siden  hun  ikke  kan 
ramme  Eder  selv,  imens  I  dog  har  sat  hende  saa  man- 
gen en  Streg  i  Regningen,  saa  prøver  hun  nu  paa  at 
ramme  Jer  i  den  lille  Inger.« 

»1  Inger!«   raabte  Ib   blegnende.     »Er  det  sandt?« 

Gjengehøvd.  og  Dronn.  Vagtm.  40 

Pludselig  faldt  Kulsoens  Trusel  ham  ind.  Tam  saa 
den  Virkning,  hans  Ord  gjorde,  og  vedblev: 

»Svensken  har  fanget  Kasper  Dam,  Ingers  Fader, 
og  ført  ham  til  Kjøge  i  den  Tanke,  at  han  forvarede 
sit  Herskabs  Kostbarheder;  siden  den  Tid  bor  Inger 
nede  i  Holtug  hos  den  gamle  Skolemesterenke,  hvis 
Mand  døde  i  Foraaret.« 

»Aa  hvad!«  svarede  Ib,  »Inger  kjender  allerede 
Kulsoen  saa  godt,  at  hun  nok  vogter  sig  for  hende.« 

»Det  gjør  hun  maaske!«  sagde  Tam,  »men  kjender 
hun  ogsaa  Mette  Gyde,  Skolemesterenkens  Søster  og 
Kulsoens  Fortrolige,  som  har  sin  Gang  i  Huset?« 

»For  Satan!  —  hvad  ville  de  gjøre  hende ?^<  raabte 
Ib  fortvivlet. 

»Jeg  veed  det  ikke,  skjøndt  jeg  har  luret  efter  deres 
Samtale,  det  bedste  jeg  kunde,  men  Inger  sygner  hen, 
hun  er  bleven  saa  mat  og  saa  bleg,  siden  Du  saa  hende 
sidst.  Saa  tænkte  jeg,  at  det  var  paa  Tiden,  at  Du 
fik  noget  at  vide  herom,  og  listede  mig  hjemmefra,  mens 
Boel  var  borte.  De  greb  mig  ude  paa  Isen,  et  Stykke 
ovenfor  Kjøge,  men  jeg  havde  min  Kurv  med  Fisk  over 
Ryggen  og  sagde,  at  jeg  vilde  op  til  Svenskelejren  for 
at  kjøbslaa;  saa  brugte  de  mig  til  Skandsegraver  tillige- 
med alle  de  andre  Bønder,  som  de  havde  drevet  sam- 
men fra  Landsbyerne.  — -  Hvis  Du  kan  Ib!  saa  drag  af- 
sted ned  til  Inger,  jo  før  jo  heller,  jeg  følger  med  Dig, 
og  Du  skal  faa  at  se,  om  jeg  farer  med  Rævestreger, 
som  Du  sagde.« 

»Godt,  Tam!«  udbrød  Ib  og  rakte  ham  Haanden, 
»jeg  tror  Dig.  Følg  med  til  Byen,  derfra  drage  vi  ned 
til  Inger.  —  Gud  F'ader  give,  at  vi  ikke  maa  komme 
for  silde,  for  saa  bliver  jeg  nok  aldrig  mere  glad  i  denne 
Verden. « 

Kampen  var  allerede  saa  godt  som  tilende,    da  Ib 

og  Tam  mødtes.  Fjenden  adspredtes  til  alle  Sider  i  en 
hovedkulds  Flugt.  En  Mængde  Fanger  førtes  ud  fra 
Løbegravene,  derefter  begav  Skaren  sig  i  en  hurtig  Marsch 
paa  Tilbagevejen.  Ib  bar  sin  erobrede  Fane  paa  Skulderen. 

Ude  paa  Skytsprammen  tilkjendegav  lidt  efter  en 
ny  og  heftig  Skydning,  at  friske  Tropper  nærmede  sig 
fra  Fjendens  Lejr.  Det  var  i  den  Tid  af  Døgnet,  medens 
Nat  og  Dag  endnu  stride  om  Herredømmet,  at  man  for- 
lod Kamppladsen;  en  halv  Time  senere  naaede  Gjøn- 
gerne  ind  under  Kanonerne  paa  Vesterports  Volde,  som 
standsede  Fjendens  Forfølgelse.  I  den  første  Gade  in- 
denfor Porten  var  Vejen  næsten  spærret  af  Tilskuere, 
der  modtoge  de  Kommende  med  Jubelraab.  Foretagendet 
var  lykkedes  over  ethvert  Haab.  Kong  Frederik  havde 
tilbragt  Natten  paa  et  af  Voldens  højeste  Punkter,  i 
Forventning  lyttende  efter  Skuddene  og  Larmen  udenfor. 
Dronningen  foretog  sit  sædvanlige  Morgenridt  over  Vol- 
den, da  man  meldte  hende,  at  Skaren  var  vendt  tilbage, 
Hun  var  stegen  af  Hesten  og  befandt  sig  i  den  forreste 
Række  af  Tilskuerne.  Da  Ib  saa  Dronningen,  straalede 
hans  Øjne,  hans  Figur  rettede  sig  og  antog  en  mere 
imponerende  og  værdig  Holdning.  Han  viste  sig  til  sin 
Fordel  i  dette  Øjeblik,  saaledes  som  han  skred  fremad, 
støvet,  sværtet  af  Krudtrød  og  Blod  med  den  erobrede 
Fane  paa  Skulderen  og  et  Par  af  Fjendens  Pistoler  i 
Bæltet,  satte  frem  saaledes,  at  de  nødvendigvis  maatte 
falde  Enhver  i  Øjnene.  Dronningen  havde  allerede  lagt 
Mærke  til  hans  høje  og  fremragende  Skikkelse  blandt 
Mængden.  Idet  han  kom  hen  til  hende,  standsede  han, 
traadte  ud  af  Rækken  med  en  dyb  og  efter  hans  Be- 
greb meget  sirlig  Hilsen,  derefter  tog  han  Fanen  og 
lagde  den  ned  for  Dronningens  Fødder. 

»Ak,  er  det  Eder!«   udbrød  hun  med  dette  fortryl- 

Icnde  Smil,  hvis  Virkning  hun  saare  vel  kjendte,  »min 
Vagtmester!  I  Sandhed,  jeg  har  megen  Grund  til  at 
lykønske  mig  til  Eders  Bekjendtskab.  I  opfylder  Eders 
Løfter  som  en  Konge.« 

»Kun  som  en  Vagtmester,  naadige  Majestæt!  som 
en  Vagtmester,«   svarede  Ib.     Dronningen  smilede. 

»Har  I  nogen  Bøn  at  gjøre  mig  for  denne  Gave?« 
spurgte  hun  og  berørte  den  fjendtlige  Fane  med  Spidsen 
af  sin  Fod,  »saa  udtal  den,  i  dette  Øjeblik  vil  jeg  intet 
kunne  nægte  Eder.« 

»Ja,  naadige  Dronning!«  sagde  Ib  hurtigt,  »siden 
I  tillader  det,  saa  har  jeg  en  Bøn  at  gjøre.« 

»Hvilken?« 

»Et  Øjebhks  Samtale  med  Eders  Majestæt.« 

»Godt,  indfind  Eder  imorgen  i  mit  Palais;  denne 
Dame  er  Frøken  von  der  Wisch,  hun  vil  føre  Eder  til  mig.« 

»Imorgen!«  gjentog  Ib  sørgmodigt,  »sig  idag.  Eders 
Majestæt!  et  Menneskeliv  beroer  derpaa.« 

»Virkelig!  Nu  lad  det  saa  være  idag;  indfind  Eder 
hos  mig  om  to  Timer.« 

Dronningen  rakte  ham  Haanden  til  Kys.  Ib  svøbte 
Fligen  af  Koften  om  sin,  før  han  vovede  at  berøre  denne 
hvide  Haand.  Han  stod  op  og  forlod  Stedet  med  lange 
og  drabelige  Skridt  for  at  indhente  sine  forudgaaende 
Kammerater. 

To  Timer  senere  indfandt  han  sig  i  Dronningens 
Forgemak  i  en  omhyggelig  Paaklædning.  Den  dyrebare 
Uniform  havde  ikke  beholdt  et  Støvgran  efter  den  fore- 
gaaende  Nats  Bedrifter.  Han  smilede  veltilfreds,  da  han 
mødte  sit  eget  Billede  i  et  af  de  store  Spejle  lige  for  Ind- 
gangen i  Audienssalen.  I  en  af  Vinduesfordybningerne 
stod  en  Herre,  som  idet  han  vendte  sig  om,  fremstillede 
Kørbitz'  velbekjendte  Træk,  Kørbitz,  Lykkeridderen,  der 

hidtil  bestandig  var  stegen  opad  paa  Lykkens  Stige,  indtil 
han  nu  beklædte  en  Post  som  Hofmarskalk  hos  Sophie 
Amalie- 
Han  betragtede  Ib  med  et  maalende  og  gjennem- 
trængende  Blik,  men  røbede  naturligvis  intet  Tegn  til, 
at  han  gjenkjendte  ham. 

» Den  naadige  Herre  husker  mig  vist  ikke  mere,«  sagde 
Ib,  fortørnet  over  den  Kulde,  hvormed  man  modtog  ham. 

»Nej!«   svarede  Kørbitz.     »Hvad  vil  1?« 

3>Vi  have  dog  mødt  hinanden  før,«  vedblev  Ib.  »Det 
var  ifjor  paa  Jungshoved.  I  kaldte  mig  dengang  for 
Eders  kjære  Ven,  strenge  Herre!« 

»Jeg  har  forglemt  det.« 

»I  saa  Fald  nytter  det  vist  ikke  at  erindre  Eder 
om,  at  vi  have  mødt  hinanden  endnu  tidligere.  Den- 
gang kaldte  I  mig  for  Eders  kjære  Kammerat.« 

»Endnu  engang,  hvad  vil  I?« 

»Jeg  ønsker  at  tale  med  Hendes  Naade  Dronningen.« 

»Det  kan  ikke  ske  idag.  Hendes  Majestæt  giver 
ingen  Audiens.« 

>Ak,  strenge  Herre!«  svarede  Ib  med  samme  rolige 
Spot,  »det  kunde  vistnok  ske,  hvis  I  kun  vilde,  men 
jeg  mærker  nok,  at  I  er  bleven  vred  paa  mig.  Det  er 
bestemt,  fordi  jeg  vovede  at  holde  'med  Kai  Lykke, 
Eders  svorne  Fjende.« 

»Uforskammede!«  raabte  Kørbitz.  »I  vover  at  minde 
mig  derom.     Forlad  dette  Værelse!« 

»Aa  nej,  ikke  før  jeg  har  faaet  Hendes  Naade  itale, 
og  det  skaffer  1  mig  nok,  naar  I  blot  hører  mig  tilende. 
Ifjor  ærgrede  I  Eder  over  Kai  Lykkes  Held,  det  samme 
gjør  jeg  nu  ogsaa.« 

Kørbitz  vendte  sig  om  mod  Vinduet,  men  Ibs  sidste 
Ord  vakte  hans  Opmærksomhed,  han  tilkastede  ham  et 
forskende  Blik. 

»I  ærgrer  Eder  derover,«  gjentog  han  overrasket, 
»og  hvorfor?« 

»Uerpaa  vil  jeg  svare  Hendes  Naade  Dronningen, 
hvis  hun  spørger  mig  derom.« 

*Gaa,  Vagtmester!«  sagde  Kørbitz,  men  i  en  langt 
blidere  Tone  end  hidtil.  »I  skuffer  mig,  1  har  jo  været 
Kai  Lykkes  Fortrolige  og  hans  Ven.« 

»Naadige  Herre!«  svarede  Ib  med  et  frimodigt  Smil, 
»siden  I  har  glemt,  at  jeg  engang  har  været  Eders  Ven, 
hvorfor  skulde  jeg  da  ikke  ogsaa  kunne  glemme,  at  jeg 
har  været  Kai  Lykkes?« 

Kørbitz  betænkte  sig  nogle  Øjeblikke.  Den  listige 
Vagtmester  var  saa  logisk  i  sine  Ytringer. 

»Men  I  tager  fejl,  min  kjære  Vagtmester!  Jeg  har 
ikke  glemt  det,  og  til  Bevis  derpaa  skal  jeg  skaffe  Eder 
den  Audiens,  I  ønsker,  hvis  I  blot  vil  tilstaa,  om  I  har 
noget  at  forebringe  hendes  Majestæt  angaaende  Kai  Lykke.« 

»Nej,  naadige  Herre!  det  kan  jeg  ikke.  Hendes 
Naade  tillod  mig  for  to  Timer  siden  at  vende  mig  til 
hende  selv  angaaende  mit  Ærinde,  og  derfor  bør  jeg 
ikke  meddele  det  til  nogen  Anden.« 

»Godt!«  sagde  Kørbitz.  »Vent  da  her  til  jeg  kom- 
mer tilbage.« 

Med  disse  Ord  gik  han  ind  i  et  Sideværelse.  Ib 
benyttede  den  Tid,  han  var  alene,  til  at  træde  et  Skridt 
til  Siden  hen  foran  Spejlet.  Han  rettede  paa  sin  Uni- 
form og  glattede  sit  Haar  saaledes,  at  det  efter  den  af- 
døde Konges  Mode  fuldkomment  skjulte  Panden.  Strak  efter 
aabnedes  Døren,  Kørbitz  gjorde  et  Tegn,  at  han  skulde 
træde  ind.    Vagtmesteren  befandt  sig  foran  Dronningen. 

»Altsaa  min  gode  Vagtmester!«  sagde  Dronningen, 
»det  er  da  en  Sag  om  Liv  og  Død,  som  vi  have  at 
afhandle  med  hinanden.« 

»Sig  om  Livet,  Eders  høje  Naadel«  svarede  Ib, 
»siden  det  kun  beror  paa  Eder  at  skjænke  det  og  med 
det  samme  at  bevare  Eder  selv  den  bedste  Klinge,  som 
findes  indenfor  disse  Volde.« 

»Om  hvem  taler  I?« 

»Om  en  Mand,  der  altid  plejer  at  betale  den  Vel- 
gjerning  dobbelt,  som  han  modtager.« 

»Saa  ligner  han  jo  Eder.« 

»Aa  nej,  Eders  Naade!  tværtimod,  af  ham  har  jeg 
lært  den  Smule,  jeg  veed,  og  han  overgaar  mig  i  alt, 
næsten  ogsaa  i  min  Hengivenhed  for  Eder.« 

»Men  I  har  endnu  ikke  nævnet  mig  denne  Mands 
Navn.« 

»Det  er  Gjøngehøvdingen,  Svend  Povlsen.« 

»Ah,  den  høje,  smukke  Mand,  som  kom  til  os  paa 
Jungshoved.  —  Jeg  erindrer  ham.« 

Ib  havde  aldrig  lagt  Mærke  til  Svends  Skjønhed, 
men  siden  denne  Egenskab,  der  var  den  sidste  i  hans 
Mening,  syntes  at  være  den  første  i  Dronningens,  be- 
kræftede han  hendes  Spørgsmaal.  Derefter  fortalte  han 
paa  sin  Maade,  hvorledes  Svend  havde  lært  Karen  Kaas 
at  kjende.  Toget  til  Høfdingsgaard  og  Flugten  fra  Gjørs- 
løv.  Han  oplyste  Dronningen  om  alt,  hvad  Svend  havde 
betroet  ham  om  det  stedfundne  Optrin  i  Fru  Elsebeths 
Selskab  og  sluttede  med,  at  F"ruen  omsider  ved  Bønner 
og  Tvang  havde  fremmet  sin  Plan  saa  vidt,  at  Karens 
Form.æling  med  Junkeren  var  bleven  bestemt  til  en  af 
de  følgende  Dage. 

Dronningen  hørte  paa  ham  med  stigende  Interesse; 
da  han  tav,  udbrød  hun: 

»Og  hvad  mener  I  nu,  at  jeg  skulde  gjøre  for  den 
stakkels  Gjøngehøvding?« 

»Eders  høje  Naade  vil  let  kunne  bevirke,  at  denne 

ulykkelige  Vielse  bliver  opsat  for  det  første.  Fru  Else- 
beth iler  dermed,  fordi  hun  kjender  Svend,  fordi  hun 
frygter  ham;  men  i  denne  Tid,  Eders  højeNaade!  tæn- 
ker man  for  meget  paa  at  slaas,  til  at  Nogen  burde  tænke 
paa  at  gifte  sig.  Bliver  Bryllupet  opsat,  vil  det  maaske 
være  Svend  muligt  at  vinde  Moderens  Gunst,  siden  han 
allerede  besidder  Datterens.  Det  vil  vist  lykkes  for  ham, 
der  saa  ofte  har  forsøgt  det  umulige.  —  Vinder  Junker 
Rud  derimod  Sejr,  vil  Svend  være  fortabt,  jeg  kjender 
ham  saa  nøje.  Der  vil  komme  en  Nat  som  den  sidste, 
og  man  vil  spørge  en  Kamp,  der  er  endnu  bedre  kæmpet 
end  den  sidste,  men  Sejrherren  vil  ikke  bringe  en  lille 
Fane  hjem  til  Eders  Naade,  han  har  søgt  Døden,  fundet 
den,  og  I  har  mistet  Eders  bedste  Stridsmand.« 

Dronningen  smilede  over  denne  naive  Veltalenhed, 
idet  hun  ytrede: 

»Jeg  vil  gjøre  for  Eders  Ven,  hvad  jeg  kan,  min 
brave  Vagtmester!« 

»O!  dermed  har  han  vundet  alt,  hvad  han  kan 
forlange,«  svarede  Ib,  rødmende  af  Glæde. 

»Ikke  ganske.  I  denne  Sag  kan  jeg  alene  ytre  et 
Ønske  og  et  Raad,  men  jeg  har  ingen  Ret  til  at  be- 
fale. Jeg  skal  endnu  idag  sende  Bud  efter  Fru  Else- 
beth og  tale  med  hende,  og  jeg  haaber  idetmindste  at 
faa  hende  til  at  vælge  en  mere  passende  Tid  til  sin 
Datters  Formæling  end  den  nærværende.« 

»Ak,  min  høje  Dronning!«  sagde  Ib,  idet  han  bøjede 
sig  for  at  gaa.  »I  viser  mig  saa  megen  Naade,  at  jeg 
ikke  vil  kunne  betale  den  ved  blot  at  ofre  mit  Liv  for 
Eder.  Tillykke  har  jeg  tredive  Kammerater,  der  ogsaa 
ere  rede  til  at  ofre  deres.« 

Sofie  Amalie  greb  denne  Lejlighed  ligesom  enhver 
anden,  der  tilbød  sig  for  hende,   til  at  ydmyge  Adelen. 

Hendes  Bud  afgik  lidt  senere  til  Fru  Elsebeth,  men 
Kørbitz  havde  allerede  afsendt  et  iforvejen,  hvori  han 
meddelte  alt,  hvad  han  havde  opfanget  af  Ibs  og  Dron- 
ningens Samtale. 

Fruen  lod  Lakajen  svare,  at  hun  var  syg  og  senge- 
liggende og  derfor  i  Øjeblikket  ude  af  Stand  til  at  op- 
fylde Hendes  Majestæts  Befahng. 

»Nu  afsted  til  lille  Inger!«   sagde  Ib,  idet  han  forlod 
Paladset. 


21. 
Slutning". 


Nogle  Dage  efter  Udfaldet  sad  to  gamle  Koner 
foran  et  stort  Baal  i  et  lille  Hus  mellem  Landsbyerne 
Holtug  og  Siersløv,  inde  i  Stevns  Herred.  Det  var 
henimod  Aften,  Solen  gik  ned  og  kastede  et  stærkt, 
rødligt  Skær  ind  igjennem  de  smaa  Ruder,  som  Baalet 
paa  Skorstenen  ikke  var  istand  til  at  optø. 

Det  ene  af  disse  Fruentimmer  var  ifærd  med  at 
tvinde  Garn  paa  en  Rok,  den  anden  sad  indhyllet  i  en 
rød,  ulden  Halvkaabe  og  ragede  i  Ilden  med  en  Krykkestok. 

»Hør,  Boel!«  udbrød  den  Første,  »I  skal  min  Sjæl 
lade  være  med  at  lægge  saa  mange  Tørv  paa  Ilden. 
I  tænker  ikke  paa,  hvad  Brændsel  koster  i  denne  strenge 
Vinter.« 

»Det  behøver  I  da  endelig  heller  ikke  at  tænke 
paa,  lille  Mette!«  svarede  Kulsoen  med  et  lumsk  Grin, 
»for  ret  nu  blive  vi  jo  rige  begge  To.« 

»Ja,  Gud  hjælpe  os,  det  har  lange  Udsigter.  Igaar 
talte  jeg  med  Skærliberen  fra  Hvam,  han  mente  nu,  at 
Kaspar  Dam  stod  sig  go'Jt,  og  at  han  snart  kom  hjem 
fra  Kjøge,  saa  har  den  Herlighed  en  Ende.« 

»Derfor  maa  vi  bruge  os  itide,«  sagde  Kulsoen. 
»Havde  I  fulgt  mit  Raad,  skulde  alting  være  afgjort  for 
længe  siden.« 

»Tror  I  da  virkelig,  at  Inger  har  Penge  forvaret  i 
sin  Kiste?«  spurgte  den  Anden  i  en  mere  dæmpet  Tone 
og  med  et  Blik,  som  straalede  af  Begjærlighed. 

»Om  jeg  tror  det,«  gjentog  Kulsoen,  »Jømini!  hvor 
ofte  skal  jeg  da  gjentage,  at  Karlen,  som  bar  Kisten 
herned,  har  forsikret  mig  om,  at  det  klingede  i  den  som 
Sølvtøj.  Hvorfor  mener  I  vel,  hun  skulde  passe  saa 
godt  paa  at  lukke  af,  hver  Gang  hun  forlader  Stuen, 
hvis  hun  ikke  skjulte  noget  i  den?  Jo,  Mette!  det  har 
sin  Rigtighed.  —  Jeg  har  desuden  selv  hørt  det  klinge 
forgangen  Søndag,  mens  hun  var  gaaet  til  Kirke.  Jeg 
lirkede  lidt  ved  Laasen,  men  den  vilde  ikke  lade  sig 
lukke  op  med  mit  Søm.  Jeg  siger  iaften,  hvad  jeg  saa 
tidt  har  sagt:  I  staar  Eders  egen  Lykke  ivejen,  I  stak- 
kels, gamle  Enke,  som  næppe  har  saa  meget,  at  I  kan 
spise  Eder  mæt.« 

Mette  grublede,  Kulsoens  Forsikringer  og  især  den 
sidste  Beklagelse    gjorde  et  synligt  Indtryk  paa  hende. 

»Hvordan  skulle  vi  da  kunne  faa  fat  i  Ingers  Penge?« 
spurgte  hun  da  lidt  efter  uden  at  slaa  sineØjne  op  paa  Kulsoen. 

»Lad  mig  om  det,  der  er  ingenting  lettere.« 

■»Ja,  jeg  forstaar  nok,  hvad  I  mener,  men  jeg  har 
sagt  Jer  det  en  Gang,  jeg  vil  ikke  gjøre  hende  Fortræd. 
Hun  har  kanske  ikke  saa  længe  tilbage;  det  er  ynke- 
ligt at  se,  hvordan  hun  gaar  og  falder  af  Dag  for  Dag.« 

»Ja  vist!  og  naar  den  Stakkel  dør,  skikke  de  Bud 
efter  hendes  Tøj,  saa  kunne  vi  skyde  en  hvid  Pind  efter 
vor  Rigdom.  Det  kan  ogsaa  nok  hænde  sig,  at  her  en 
Dag  uforvarende  kommer  en  svensk  Kommando  ned  til 
os,  undersøger  Huset,  bryder  Ingers  Kiste  op  og  tager, 
hvad  der  findes.  —  Jeg  har  lagt  mine  Kort  op,  og  hver 

evige  Gang  slog  det  til,  at  hun  skal  fare  hen,  og  vi 
skulle  faa  noget  godt  efter  hende.  Man  bør  ikke  sætte 
sig  op  mod  Skjæbnens  Bestemmelse.« 

»Nej,  det  er  vist  nok.« 

»Jeg  har  Kortene  hos  mig,  vi  kunne  gjøre  det  igjen.« 

»Ja,  lad  os  det,  jeg  gad  dog  nok  set,  om  det  ogsaa 
virkelig  skulde  være  Vorherres  Villie.« 

»Men  saa  komme  vi  til  at  tænde  Lampen,  lille  Mette !« 

»Aa  nej,  naar  vi  trække  en  Stol  her  hen  til  Skor- 
stenen,   kunne    vi  nok  hjælpe  os  med  Lyset  fra  Ilden.« 

Kulsoen  tog  Kortene  frem,  imidlertid  flyttede  den 
Anden  en  Stol  hen  foran  Ildstedet.  Flammerne  belyste 
nu  disse  to  indfaldne  og  rynkede  Ansigter,  lige  afskye- 
lige, medens  dog  Kulsoens  fremstillede  en  mere  forhær- 
det Ondskab.  Hun  lagde  Kortene  op  under  en  uafbrudt 
Tavshed.  Mette  sad  paa  Kanten  af  Skorstenen,  støt- 
tende Albuerne  paa  sine  Knæ,  hendes  Hoved  hvilede  i 
Hænderne.  Hun  fulgte  enhver  af  Kulsoens  Bevægelser 
med  dyb  Opmærksomhed.  Kortene  bleve  lagte  i  den 
Orden,  som  bedst  passede  sig  til  Bodils  Hensigt.  Da 
hun  tog  dem  op,  holdt  hun  hvert  enkelt  hen  for  Mette 
og  udbrød  omsider  triumferende: 

»Kan  I  se,  det  slaar  til.  Her  kommer  Esset,  det 
betyder  noget  godt,  her  har  vi  en  sort  Dame,  det 
vil  sige,  at  den  Lille  skal  dø,  og  her  ser  I  to  andre 
Damer,  til  hvem  det  gode  ligger.  Den  Sorte  det  er 
Eder,  den  røde  Dame  det  er  mig.« 

»Hvorfor  er  den  røde  Eder?  Jeg  synes,  at  det 
ligesaa  godt  kan  være  mig.« 

»Fordi  jeg  har  en  rød  Kaabe  paa.« 
/»Ja,    det     er    mærkværdigt,     hvor    det    slaar    til,< 
svarede    Mette,     fuldkomment    fyldestgjort    ved    Bodils 
Grunde. 

»Kan  I  se,  at  det  er  Skjæbnens  Bestemmelse,  og 
tror  I,  at  det  hjælper  at  sætte  sig  op  mod  den.« 

»Nej,  det  er  vist  nok,  men  jeg  kan  dog  umuligt 
gjøre  den  stakkels  Pige  noget  ondt.« 

»Det  behøves  heller  ikke,  svarede  Kulsoen,  »jeg  har 
mit  lille  Pulver,  det  kommer  vi  i  hendes  Øllebrød,  det 
smager  slet  ikke  af  noget,  og  saa  gaar  alting  af  sig  selv.« 

Den  Anden  syntes  endnu  at  være  tvivlraadig,  hun 
stirrede  hen  i  det  mørke  Rum  foran  sig.  I  dette  Øje- 
bhk  fremkom  en  mørk  Plet  paa  en  af  Ruderne,  som 
tiltog  i  Størrelse,  idet  en  Skikkelse  aandede  paa  Glasset 
og  derved  bragte  Isen  indenfor  til  at  tø. 

De  to  Fruentimmer  lagde  ikke  Mærke  hertil.  Kul- 
soen tog  forsigtigt  et  sammenlagt  Stykke  Papir  op  af 
Lommen  og  rystede  dets  Indhold  ud  i  en  sort  Potte, 
som  stod  og  snurrede  ved  Siden  af  Baalet. 

»Ja,  nu  behøver  I  ikke  at  betænke  Eder  længer,« 
sagde  hun  spottende,  »for  det  er  gjort.« 

»Gud  Fader  bevare  os  vel,  Boel!  hvad  I  dog  er 
for  et  Menneske,«  hviskede  Mette  med  en  hul  Stemme 
og  uden  at  vende  sine  Øjne  hen  mod  Skorstenen. 

»Jeg  er  ikke  anderledes,  end  Folk  har  gjort  mig,« 
svarede  Kulsoen  ligegyldigt.  »Vil  I  bringe  Inger  Maden, 
eller  skal  jeg?  Hun  kjender  mig  vist  ikke  i  denne 
Skumring.« 

Den  mørke  Kreds  paa  Ruden  tiltog  bestandig  i  Stør- 
relse. Man  saae  et  Hoved  komme  tilsyne  og  igjen  forsvinde 
foran  den.    Mette  rejste  sig,  men  sank  straks  efter  tilbage. 

»Gaa  I  over  til  hende,«  hviskede  hun,  »mine  Ben 
ryste  under  mig.« 

Kulsoen  smilede  foragteligt,  tog  Potten  og  gik  ud 
af  Døren  for  at  komme  over  i  den  anden  Halvdel  af  Huset 
til  Ingers  Kammer,  som  blev  skilt  fra  Værelset,  hvori 
de  to  Gamle  sad,  ved  en  smal  Forstue. 

Mette  skjulte  Ansigtet  i  sine  Hænder  og  bøjede  sig 
over  mod  Døren  for  at  lytte. 

Hun  hørte  pludseligt  et  rædselsfuldt  og  gjennem- 
trængende  Skrig  og  saae,  da  hun  aabnede  Døren,  en 
Mand  bære  Kulsoen  bort  i  sine  Arme,  uden  at  agte  den 
rasende  Modsand,  hun  gjorde.  Nogle  Skridt  borte  stod 
en  Hest  bunden  til  Brøndvippen.  Mod  denne  rettede  den 
Ubekjendte  sine  Skridt.  Han  svøbte  Kulsoen  et  Klæde 
om  Munden,  løftede  hende  op  paa  Hesten,  steg  derpaa 
selv  op  og  stødte  sine  Sporer  i  dens  Side. 

Straks  efter  var  Rytteren  og  Kulsoen  forsvundne; 
den  gamle  Kone  blev  endnu  længe  staaende  og  stirrede 
ud  af  Døren  efter  dem,  hele  det  sidste  Optrin  forekom 
hende  som  en  forfærdelig  Drøm.  Skaarene  af  Kul- 
soens  sønderslaaede  Potte  laa  foran  Døren. 

Rytteren,  der  viste  sig  saa  belejligt  til  Ingers  Frelse, 
var  Ib.  Han  vedblev  at  ride  med  uformindsket  Hurtig- 
hed, indtil  han  naaede  Klinten.  Her  standsede  han  sin 
Hest,  viklede  Enden  af  Tøjlen  fast  om  en  Sten  og  steg 
ned  til  Havet  med  Kulsoen  i  sine  Arme.  Imidlertid 
sagde  han: 

»Jeg  er  kommen  igjen,  Boel,  som  jeg  har  lovet,  og 
Gud  Fader  tillod  mig  at  komme  i  god  Tid;  I  saae  ikke, 
at  jeg  nærmede  mig  Huset,  I  lagde  ikke  Mærke  til,  at 
jeg  lyttede  udenfor  efter  Eders  Samtale  og  iagttag  alt, 
hvad  I  foretog  Eder.  Denne  Gang  ville  vi  opgjøre  vort 
hele  Regnskab  med  hinanden.  —  I  skal  dø,  Kulso!  der 
er  Ingen  i  Verden,  der  kan  frelse  Eder  mere.  Men  I 
skal  ikke  dø  for  Menneskers  Haand,  det  er  Gud  Fader 
selv,  som  vil  fuldbyrde  Dommen.  —  Ja,  slaa  kun  om 
Jer,  jeg  er  lidt  stærkere  end  I.  Se,  nu  bærer  jeg  Eder 
her  ned  ved  Fjorden,  indtil  vi  komme  til  Drivisen,  — 
forstaar  I,  hvad  jeg  mener?  saa  sætter  jeg  Eder  ud  paa 
et    af  Stykkerne,    og  I   sejler  da  afsted  med  det;    hvis 

det  er  Guds  Villie,  at  1  skal  frelses,  bringer  Isen  Jer 
ind  iland  igjen,  hvis  ikke,  saa  sejler  I  ad  Havet  til.« 

Under  denne  Forklaring,  som  blev  given  med  en 
rolig  Bestemthed  og  afbrudt  ved  Kulsoens  fortvivlede 
Anstrengelser  for  at  slippe  løs,  var  Ib  gaaet  ud  paa 
Stranden.  Nærmest  ved  Land  dannede  Isen  en  fast  og 
uafbrudt  Flade,  længere  borte,  hvor  Søens  Magt  var 
større,  dreve  store,  løsrevne  Stykker  omkring  og  for- 
svandt imellem  Bølgerne.  Paa  et  af  disse  satte  han 
Kulsoen  og  skød  det  derefter  ud  i  Søen. 

Den  første  Brug,  Bodil  gjorde  af  sin  Frihed,  var 
at  løsne  Klædet  af  sit  Hoved;  derefter  forsøgte  hun  at 
komme  over  paa  den  faste  Is  igjen,  men  Flagen,  paa 
hvilken  hun  befandt  sig,  begyndte  lidt  efter  lidt  at  flyde 
bort.  Hun  udstødte  et  gjennemtrængende  Skrig,  bøn- 
faldt om  Naade  og  strakte  Hænderne  bedende  hen  mod 
Ib,  som  tavs  og  ubevægelig  var  bleven  staaende. 

Isstykket  kom  i  stærkere  Drift,  jo  længer  det  be- 
vægede sig  mod  det  aabne  Hav.  Kulsoens  heftige  An- 
strengelser og  hendes  flagrende  Klædning,  hvori  Vinden 
tog  fat  forøgede  Hurtigheden.  Hun  følte,  at  hun  var 
fortabt.  Hendes  Skrig  og  Bønner  tiltog,  et  svagt  Ekko 
svarede  inde  fra  Klinten.  Ib  blev  staaende,  streng,  kold 
og  ubøjelig,  og  saae  omsider  sit  Off^er  forsvinde  i  den 
aabne  Sø.  Han  havde  foldet  sine  Hænder,  en  dyb  Al- 
vor hvilede  over  hans  Ansigt.    Han  bad  for  den  Døde. 

Derpaa  vendte  han  tilbage  til  Huset,  til  Inger,  tog 
hende  med  sig  paa  Hesten  og  forsvandt  med  hende, 
ligesaa  pludseligt  som  han  var  kommen. 

Nogle  Dage  senere  gjenfinde  vi  ham  i  Kjøbenhavn. 
Det  var  silde  om  Aftenen,  da  han  naaede  ind  til  Byen 
over  Isen.  Tre  Dage  iforvejen  havde  Stormen  fundet 
Sted,  Karl  Gustavs  tillidsfulde  Mod  var  bøjet,  hans  Ud- 

sigt  til  at  bringe  Danmarks  Krone  paa  sit  Hoved  rykket 
betydeligt  tilbage.  I  Svenskernes  Lejr  herskede  der  en 
usædvanlig  Tavshed,  inde  i  Byen  havde  den  alminde- 
Glædesrus  endnu  ikke  lagt  sig,  man  jublede  og  sang  i 
Gaderne.  Alle  disse  Mennesker  havde  lidt  under  den 
fælles  Ulykke,  Enhver  havde  sin  Del  i  Sejren. 

Ib  opsøgte  Svend  og  fandt  ham  i  hans  Bolig. 
Gjøngehøvdingen  havde  deltaget  i  Kampen  og  var  ble- 
ven saaret  i  Skulderen.  Det  var  for  mørkt  i  Værelset, 
til  at  Ib  kunde  bemærke  den  skrækkelige  Forandring, 
der  under  hans  Fraværelse  var  foregået  i  Svends  Ydre. 
Han  sad  i  en  Krog  ved  Kaminen,  stille  og  sammen- 
bøjet, og  svarede  kun  kort  og  utydeligt  paa  Vagt- 
mesterens Spørgsmaal. 

»Du  er  saa  tavs  iaften,«  udbrød  Ib  efter  at  have 
fortalt  alt,  hvad  der  stod  i  Forbindelse  med  Ingers  Red- 
ning. »Hvorledes  er  det  gaaet  Dig  i  den  Tid,  jeg  har 
været  borte?« 

»Godt!«  svarede  Svend. 

Ib  fattede  den  trøstesløse  Tone  i  dette  Svar  og 
rykkede  Sagen  nærmere. 

»Og  Karen  Elsebeths?«  spurgte  han  lidt  efter. 

»Hun  er  gift  med  sin  Fætter,  Junker  Rud!« 

»Aa,  Herre  Gud,  lille  Broder!  er  det  saadan  fat 
med  Dig,«  svarede  Ib  dybt  bevæget  og  slyngede  sin 
Arm  om  Svends  Hals.  Svend  skjulte  sit  Hoved  ved 
hans  Bryst,  Ib  følte  den  heftige  Skjælven,  som  gjennem- 
foer  hans  Legeme. 

Da  Svend  atter  hævede  Hovedet,  læste  Vagtmeste- 
ren i  hans  Blik  mere  af  det  menneskelige  Hjertes  gaade- 
fulde  Historie,  dets  Lidelser  og  Smerte,  end  noget  Sprog 
vilde  være  istand  til  at  udtrykke.  Svend  vedblev  længe 
at  tie,  han  var  gaaet  hen  til  Vinduet  og  støttede  Hove- 

det  imod  Posten,  medens  han  stirrede  ud  af  Ruden. 
Vejret  var  mørkt,  det  var  Nat  over  hans  Hoved,  Uge- 
som  det  var  Nat  i  hans  Hjerte!  men  Guds  Fred,  som 
hvilede  over  Natten,  kj endte  han  ikke. 


Efter  Krigens  Ophør  levede  Svend  nede  paa  Lundby- 
gaard,  ensom  og  indesluttet  i  sig  selv.  Hans  Spaadom 
hin  Aften  var  gaaet  i  Opfyldelse.  Han  var  bleven  glemt 
og  fortrængt.  Andre  havde  indtaget  hans  Plads,  Andre 
hostede  Fordele  af  de  Kampe,  han  havde  vundet.  Det 
eneste,  der  undertiden  kunde  adsprede  hans  mørke  Stem- 
ning, var  Synet  af  Vagtmesterens  og  Ingers  Lykke. 
Karen  drog  med  Junker  Rud  til  hans  Gaard  i  Jylland. 
Naboerne  forundrede  sig  over  hendes  Ansigts  over- 
ordentlige Bleghed  og  den  uafbrudte  Sørgmodighed, 
som  hvilede  over  hende.  Det  var  en  Kvindes  alm.inde- 
lige  Lod,  begrebet  af  Faa,  paaskjønnet  af  Færre.  Ingen 
anede,  hvor  stort  et  Offer  hun  havde  bragt,  eller  i  hvil- 
ken Grad  hun  havde  maattet  fornægte  sit  eget  Hjertes 
Ønsker  for  at  fremme  Andres.  Ingen  paaskjønnede  det 
Taalmod,  hvormod  hun  modtog  den  Tornekrone,  Ulykken 
gav  hende  at  bære. 

